
Capitolul 1 


Acolo unde apa Săsarului întâlneşte dulce prag de 
câmpie, se ridica pe vremuri o frumoasă cetate cunoscută 
sub numele de Râul Femeilor. Împins dintr-o parte de 
puterea aspră a Dealului Florilor, primit molcom în 
potolita câmpie, Săsarul îşi domoleşte goana de copil 
zurbagiu, parcă mirat. Apa, curată ca zâmbetul 
pruncului, descoperă pietrele şi nisipul de pe fund, a 
căror culoare bate când verde, când către galben-roşcat, 
cu sclipiri ciudate. Neştiutor şi năvalnic, Săsarul spală 
sânul munților şi aduce la vale grăunte de aur. Secole de- 
a rândul, oamenii de prin partea locului au cernut nisipul 
în ciururi şi au adunat cu migală prețiosul metal. 
Cântând uimitor de subțire, Săsarul nu lua seama la 
mănoasa ocupație, aşa cum pruncul nu ştie că zâmbetul 
său şi sclipirea de diamante a ochilor încălzeşte inimile 
celor vârstnici. 

Mai târziu, cetatea şi-a luat numele de Baia Mare, 
după minele de aur din împrejurimi. Aşezată la răscrucea 
drumurilor din nord, cetatea îşi acoperea spatele cu tăria 
munților şi îşi odihnea picioarele mari în câmpie. Vechiul 
drum care şerpuia printre codrii falnici de la Dealul 
Solovanului către Munţii Gutin şi peste ei, în frumoase 
încolăciri, făcea bună legătură cu Sighetul. În faţa cetăţii 
Baia Mare, el se bifurca fie spre Dej şi chiar mai departe, 
către Cluj, fie prin Țara Oaşului, pe sub dealuri cu vii şi 
livezi, prin câmpii vestite pentru roadele lor, până dincolo 
de Satu Mare. 

Având o aşezare atât de binecuvântată, Baia Mare îşi 
trăgea seva bogățiilor pe vechile drumuri ale nordului. În 


zilele de târg soseau acolo carele Maramureşului 
încărcate cu cergi mițoase, lucrate în văile Izei şi Vişeului, 
bărbânţe grele ca viţeii de lapte, cu vestita brânză de la 
Ieud, Săpânța, Strâmtura, sau tocmai de sus, de la 
Borşa. Mândrele cioplituri în lemn de prin Munţii Rodnei, 
sau merele galben-roşcate, bătute în coajă cu suflet de 
soare aspru, blănuri scumpe de jder, de sobol sau de 
vidră. 

Din Țara Oaşului, veşnic învăluită în legende, alte 
care aduceau pânze de in şi de cânepă, grâu curat şi 
lucios ca lacrima de mamă, coşerci mari cu struguri 
gălbui, plăcuțţi la vedere ca pruncii despuiați, piersici cât 
pumnul, al căror parfum delicat amintea dulcele sân de 
fecioară, pere cu aroma păcătoasă, desfrânată şi 
îmbietoare ca sărutul ibovnicei. Acolo se vindeau cuțite 
cu plăsele de os, rod al meşterilor făurari din Apa, din 
Seini ori din Călineşti. Butoaiele pântecoase cu vin auriu 
închegau prietenii sau aspre încăierări, iar țuica din 
pragul Maramureşului, bună de leac pentru sufletul trist, 
ori de chef pentru voinici, putea să oblojească un zmeu. 

Pe drumul Dejului veneau cârduri de cai falnici, cu 
ochii răi, cu pielea veşnic înfiorată ca oglinda lacului 
măturat de vânt, crescuți la Satu Lung, la Ileanda, ori pe 
valea Chiuarului. De la cetatea Ciceu, vestite pietre de 
moară ferecate în obezi, pistoale lucrate la Cluj, armuri şi 
arme tăioase tocmai de la Bistriţa Năsăudului. 

Din munți, sau chiar mai aproape, din Dealul Florilor, 
aurul scormonit cu migală, cobora fără încetare prin 
marile tainițe ale cetăţii. Bogăția în aur a Munţilor 
Maramureşului şedea la cumpănă cu cea a vestiților 
Apuseni. Atraşi de mira jul prețiosului metal, aventurieri 
de toate neamurile veneau pe acele meleaguri, se 
pierdeau prin păduri nesfârşite, dar puţini mai luau 
drumul îndărăt; fie că se omorau între ei, fie că picau sub 
mâinile grele ale asprilor bărbați din nord. 

În seara zilei de 8 februarie a anului 1600, un călăreț 
intră prin poarta de sud a cetății Baia Mare. Oştenii de 


gardă îi cercetară hârtiile, apoi îl sloboziră. O jumătate de 
ceas mai târziu, călătorul se opri în fața unei case 
înconjurate de arbori şi ziduri mari. Întunericul nu 
adunase în punga lui adâncă toată lumina zilei, astfel că 
proaspătul musafir al cetăţii recunoscu fără greutate ceea 
ce căuta. Casa, mult retrasă către fundul curții, avea 
zăbrele de fier groase cât funiile şi uşi de stejar cu ferestre 
mici, parcă anume făcute ca să țină stavilă bună în caz 
de asediu. 

Satisfăcut de rezultatul observaţiilor sale, călărețul 
descălecă sprinten şi bătu cu ţeava pistolului în poartă. 
De undeva de printre copaci, apăru un bărbat între două 
vârste, nu prea mare la trup, dar temeinic aplecat spre 
desfrâul grăsimii. Ochii lui mălăiețţi îl priviră pe cel din 
uliţă cu vădită plictiseală, apoi grăsunul se retrase, 
hotărât a-şi căta de treburi. 

—Hei, omule! grăi străinul înciudat. Ai auzit că am 
bătut în poartă? 

—Cum te văd şi cum mă vezi. 

—Atunci, poate că te ajută mintea să te întrebi de 
rostul acestei bătăi. 

—Nu, domnule, răspunse grăsunul. Dacă ai fi venit la 
vreme de lumină, m-aş fi aplecat peste zid să te întreb ce 
doreşti. Fiindcă cei care bat pe la porți, totdeauna doresc 
ceva. Dar noaptea nu stăm de vorbă cu nimeni. Aşteaptă 
să se facă ziuă. 

—Încă nu-i noapte, râse cel de la poartă. 

—Ah, ah, domnule! zâmbi grăsunul. Peste zid o mai fi 
ceva lumină. De când e lumea există lumină dincolo de 
ziduri, însă aici, te asigur că-i noapte de-a binelea. D-aia 
ziceam că până mâine... 

—O noapte în uliţă? Eşti nebun, omule! se răsti 
vizitatorul. 

Grăsunul îl privi galeş, apoi răspunse cu frumoasă 
cumpătare a glasului: 

—Nu zic ba. Poate că am ceva sminteală de minte, dar 
nu mai rea decât a domniei-tale, care te încumeți în 


asemenea vremuri tulburi să baţi la poartă de creştin 
taman în faptul serii. Adio, domnule. Dacă ai ceva treburi 
aici, nu-i nici o grabă până mâine. 

—Bine! se învoi necunoscutul schimbând tactica. Pari 
să fii un om înțelept. Cunoşti valoarea unui ducat de aur. 

Vădit interesat, grăsunul se aplecă peste zid şi 
răspunse cu chibzuială: 

—O cunosc, domnule. Ducaţii nu prea se înghesuie în 
buzunarele mele, însă cu cât le duci dorul mai arzător, cu 
atât le ştii mai bine puterea. 

—Drace! grăi necunoscutul. Frumoasă judecată. Asta 
îmi dovedeşte că ducatul meu va găsi în domnia-ta un 
stăpân vrednic. 

Zicând acestea, aruncă moneda peste zid. Zgomotul ei 
la atingerea cu piatra sună în urechile grăsunului ca un 
cântec de heruvimi, dar acesta nu se lăsă ispitit de 
muzică, ci prinse aurul cu îndemânare şi-l strecură în 
ascunzişurile hainei. 

—Care e numele domniei-tale? întrebă străinul. 

—Clement. 

—Eşti prietenul lui Zablije? 

—Nu, domnule, majordomul. 

—Aha! Stăpânul e acasă? 

—Uneori. 

—Măi să fie! Şi cum aş putea să aflu? 

—Greu, foarte greu, răspunse Clement. Mai treci pe 
aici. Acum nu-mi amintesc... 

—Poate că ar fi mai uşor să încalec zidul şi să-ți ard 
vreo două scatoalce. Astea întotdeauna împrospătează 
memoria. 

—Adevărat, domnule! recunoscu majordomul. Aveţi 
dreptate în privința acestei metode, pe care am aplicat-o 
şi eu adesea, cu rezultate frumoase. Totuşi, mi-e teamă 
că planul domniei-tale ar avea ceva cusururi. Pistolul 
meu e dat naibii. Doamne iartă-mă! Ia foc din te-miri-ce. 
Dacă încaleci zidul şi rămâi doar olog, înseamnă că te-ai 
născut în zodie bună. Mai bine stăm la taclale până se 


face ziuă. Ţi-aş putea vorbi ceva despre geneză, fiindcă 
povestea cu mărul lui Adam încă nu a fost lămurită. Sunt 
mulți cuvioşi patriarhi care cred că Adam ar fi gustat nu 
din măr, ci din sânul Evei... 

—La dracu! îl întrerupse musafirul. Isprăveşte cu 
aiurelile astea şi nu uita că am şi eu un pistol! 

—Nici o clipă, dar nu vei trage. Eşti străin de locurile 
acestea. Ba cred chiar că te fereşti a vorbii tare, ceea ce- 
mi dovedeşte că nu doreşti un scandal. Văd că eşti voinic. 
Mai văd că fața domniei-tale, destul de îngrijită, ca să zic 
aşa, arată să nu fii om de rând... 

—Omule! îşi pierdu străinul răbdarea. Zablije nu va fi 
prea încântat aflând că mă ţii la poartă. 

-—lar aveți dreptate, zâmbi Clement. Vă atrag totuşi 
atenția că stăpânul meu mă plăteşte prost, şi dacă nu-i 
jpumulesc pe cei ce-l caută, risc să mor sărac. 

—Mda! murmură cel de la poartă aruncând încă un 
ducat peste zid. Ai fi acum în stare să-ți vesteşti 
stăpânul? 

—Fără tăgadă, zise Clement plin de bunăvoință. Eu cu 
cât sunt mai greu, cu atât alerg mai iute. Până la ziuă 
ajung sigur în fața stăpânului. 

Străinul duse mâna la pistol, un gest aprig, dar se 
răzgândi la fel de iute. 

„Va trebui să am răbdare până intru în ogradă, gândi 
el. Abia pe urmă îl cotonogesc. Un scandal în stradă nu- 
mi convine, fiindcă aş putea atrage străjile”. 

—Ai nevoie de o noapte întreagă pentru a face câțiva 
paşi? întrebă cu blândețe. 

—Nu, râse majordomul, am nevoie de încă un ducat 
ca să prind destulă greutate. 

Obținând cea de a treia monedă, Clement ocoli 
clădirea masivă de piatră, către o uşă dosnică. Intrarea 
din față slujea numai seniorului casei, sfinția-sa părintele 
Zablije. Grăsunul majordom trecu prin salonul frumos 
luminat, unde buştenii mari cât omul trosneau veseli în 
căminul imens. Din camera alăturată răzbeau mirosuri 


gingaşe de unsori aromate, care arătau ceasul potrivit 
pentru masajul de seară al stăpânului. Părintele Zablije 
şedea întins pe o masă lungă, iar doi slujitori pricepuți îi 
ungeau trupul. Pântecul său, rotunjit binişor, contrasta 
cu umerii largi, ce se potriveau mai degrabă unui luptător 
decât cuviosului călugăr. Cel de-al treilea slujitor, mărunt 
şi obez, ținea în mâini un evantai uriaş, pe care îl mişca 
deasupra stăpânului într-o dulce alintare, chiar dacă nu- 
şi avea rostul pe vreme de iarnă. 

Auzind zgomotul uşii, Zablije întoarse nasul mare, 
coroiat ca un plisc de şoim şi grăi cu suavă lenevie: 

—Ah, Clement, Clement! Când vei învăța oare că e 
mare păcat să-ți tulburi stăpânul ce se îngrijeşte de 
partea lui pământească? 

-—lertare, sfinția-ta! murmură grăsunul majordom. 
Numai unele treburi grabnice mă aduc aici la ceas 
nepotrivit. Se află afară un călăreț care doreşte să te 
vadă. 

—Un călăreț? bombăni Zablije nemulțumit. Doar ştii 
că seara nu primim oaspeți. Spune-i, fiule, să mai treacă 
pe la noi! Se va găsi cândva un prilej să ne coborâm 
privirile cucernice asupra lui. Să-i mântuim sufletul 
păcătos prin împreunarea degetelor, sau prin ridicarea 
ochilor către cer. lar dacă duhul răului va stărui în 
sufletul său, îl vom atinge cu un os din spinarea sfântului 
Veniamin. Du-te, fiule! Gândurile noastre au luat drumul 
cugetului înalt. 

„Să te ia naiba, Doamne iartă-mă! socoti Clement, 
sătul de izmenelile stăpânului. De când ai prins ceva 
cheag de bani, îți dai nişte ifose mai mari decât ale 
prinților.” 

Apoi grăi cu frumoasă plecăciune: 

—Sfinţia-ta, omul vine de la drum şi pare încărcat cu 
aur. 

Auzind asemenea vorbe, Zablije sări sprinten de pe 
masă, îmbrăcă un halat, îi concedie cu un gest pe cei trei 
slujitori şi zise fără a se arăta prea grăbit: 


—Adu-l, fiule! 

Clement părăsi încăperea, dar nu se repezi în 
întâmpinarea străinului, ci în direcție opusă. 

„Dacă-i deschid poarta ăluia din uliţă, se gândi el, îmi 
rupe câteva coaste înainte de a-i spune că ne bucură 
vizita. Mai bine îl trimit pe fratele Gaşpar, care aduce la 
corp cu mine, chiar dacă picioarele lui se arată ceva mai 
scurte. Iar dacă trupul său se va alege cu ceva ponoase, 
ne vom ruga pentru grabnica lui tămăduire.” 

Zablije îşi primi oaspetele în salon. Privirea lui, 
alunecoasă ca argintul-viu, îl măsură pe străin temeinic, 
în vreme ce pe față i se aşternu un zâmbet îngăduitor, aşa 
cum se cuvenea unui cuvios călugăr. Şi chiar atunci când 
îşi recunoscu musafirul, înfăţişarea lui nu se schimbă cu 
NIMIC. 

—Ah, Zablije! râse străinul privindu-l cu ochi de 
cunoscător. Pari un adevărat prinț. Oare ţinutul acesta 
plin de aur şi-a coborât harurile asupra ta? Locuinţa cu 
mobilă scumpă, mulțimea slujitorilor, toată bogăția din 
jurul tău arată că duci o viață plină de huzur. Te-ai 
lepădat oare de rasa călugărească? 

Plăcut impresionat de uluirea acestuia, Zablije ridică 
ochii către cer într-o prefăcută umilință, dar grăi cu tonul 
unui mare senior, fandosindu-se în fel şi chip. 

-—la loc, domnule Samuel! Au trecut patru ani de la 
ultima noastră întâlnire. E drept că în aceşti ani am 
ajuns la o stare bună şi că am lepădat rasa monahală, 
însă e tot atât de drept că sufletul nostru a rămas aplecat 
spre cele sfinte. Iar bunurile din jur ne aduc scârbă, chiar 
dacă le folosim pentru netrebnica viață pământească. 
Sunt câțiva ani de când veniturile mari nu ne mai 
îngăduie să locuim într-o chilie, fiindcă în mijlocul 
bogățiilor sufletul se poate apleca mai vârtos către 
gânduri înalte, lipsindu-ne de chemări lacome. 

—Ssă nu o luăm razna, dragul meu! zâmbi ironic 
musafirul. Acum un an nu aveai o lescaie. Se împlinesc 
două luni de când ai cumpărat casa şi tot ce e în jurul 


tău. 

Zablije îşi reținu o tresărire, însă încruntarea bruscă a 
ochilor îi trădară uimirea. Străinul, ager în priviri, 
observă mărunta schimbare şi continuă să zâmbească. 

—De unde ştii? întrebă gazda înăbuşindu-şi un căscat 
printr-o frumoasă acoperire cu palma. 

—Ei, la naiba! Chiar dacă nu te-am văzut de multă 
vreme, m-am interesat mereu de sfinția-ta, aşa cum se 
cuvine între prieteni. 

—Înseamnă că prietenia te-a adus aici, iscodi Zablije. 

—Da şi nu. Am venit mai degrabă să-ți propun un 
târg din care vom câştiga amândoi. 

—Un târg? Un câştig? Dar am destul, domnule, 
răspunse călugărul, precaut. Acum, doar gândurile 
pioase au căutare la noi. Ba mai mult: cred că am putea 
să te ajutăm cu ceva rugăciuni adânci. 

Samuel bătu tarapanaua pe masă cu vârful degetelor, 
spre disperarea gazdei, care prinse în ochii lui o sclipire 
de batjocură. Tăcură câteva clipe, studiindu-se, apoi 
musafirul spuse blând: 

—Nu ai mare lucru, Zablije. Şi zău că nu e cazul să te 
ascunzi de un prieten vechi. Acum două luni dispuneai 
de o mie de ducați. Ca orice om înțelept, ţi-ai depus aurul 
la marele negustor Petreuş. Cumpărarea casei, a 
mobilierului, plata servitorilor şi alte cheltuieli te-au lipsit 
de nouă sute şi ceva de ducați. Astfel că la ceasul acesta 
mai dispui doar de şaizeci sau şaptezeci. Peste câteva luni 
vei fi strâmtorat şi va trebui să-ți iei rămas bun de la 
viața asta de huzur. 

Vorbele lui Samuel îl uluiră cu totul. 

—Adevărat! recunoscu el după îndelungă chibzuială, 
întrebându-se de scopul vizitei lui Samuel. Mă miră totuşi 
că ştii asemenea lucruri. Dacă nu ai ceva haruri 
necurate, înseamnă că numai o minune te-a ajutat. 

—Minune? râse musafirul bine dispus. Credeam că 
mă cunoşti mai temeinic. Dar nu despre asta doresc să 
discutăm. Ce-ai zice dacă ţi-aş oferi cinci sute de ducați? 


Zablije ciuli urechile, iar ochii îi sclipiră lacomi. Apoi, 
fața lui îşi recăpătă aerul cucernic. 

„Samuel are nevoie de serviciile mele, gândi el. Ei 
bine, să le vindem cât putem de scump. După sumă, pare 
să fie ceva tare primejdios. Dar oricât ar fi primejdia de 
mare, banii aceştia m-ar scoate din toate nevoile. Cine 
oferă cinci sute de ducați e departe de a fi om cu stare 
mijlocie, ceea ce înseamnă că ar mai putea adăuga ceva 
peste. Deci, să nu ne pripim.” 

Ghicindu-i gândurile, oaspetele îi râse în față, iar 
cuvintele lui îl năuciră cu totul pe Zablije. 

—Dacă lucrurile se vor desfăşura cu bună rânduială, 
să ştii că mă las jumulit. La asta te gândeai adineauri. 

—Nu, minţi călugărul, nu la asta, ci la faptul că 
domnia-ta nu oferi niciodată nimic fără să ceri. Ce doreşti 
în schimbul acestei sume? 

—Eşti sigur că nu ne aude nimeni? 

—Sigur, poţi să vorbeşti. Slujitorii s-au retras în casa 
cea mică, după cum e obiceiul când primesc oaspeți. Aşa 
că nu mai rămâne decât să aflu ce doreşti în schimbul 
ducaților. 

Samuel şezu puțin în cumpănă, să-şi aleagă cuvintele 
cu grijă, apoi spuse: 

—Eu nu vreau nimic, dar cineva doreşte moartea lui 
Mihai, principele Transilvaniei şi al Ţării Româneşti. 

Dacă s-ar fi despicat pereţii în clipa aceea, Zablije nu 
ar fi fost mai uluit. Îşi privi musafirul când cu un ochi, 
când cu altul, parcă hotărât a descoperi la el ceva semne 
de nerozie. 

—Glumeşti, bâlbâi palid. 

—N-am timp de şagă, dragul meu. 

—Şi cine-i persoana care doreşte moartea lui Mihai- 
vodă? 

—Asta o poți afla numai dacă facem târgul. 

—Ah, domnule Samuel! grăi Zablije. Mi-e teamă că nu 
sunt omul potrivit. Nu uita că te afli în fața unui călugăr 
aplecat spre cele sfinte. 


—Ei, la naiba! îl întrerupse oaspetele. Ai fost slujitor al 
bisericii, dar călugării te-au alungat dintre ei. S-a aflat că 
anul trecut ai încercat să-l ucizi pe Sigismund Bâthory, 
fostul principe al Transilvaniei. După cum vezi, viața ta 
nu are secrete pentru mine. Alta e pricina. Ți-e frică. 

—Adevărat! recunoscu Zablije. Acesta este cuvântul. 
Să ştii că taica Zablije nu dă cu piciorul unei afaceri 
promițătoare, dar nici nu e destul de nătâng ca să intre în 
gura lupului. Şi ce lup! Mihai-vodă ştie să-şi apere pielea 
chiar mai bine decât cred unii. Şi zău că e cazul să mi-o 
apăr şi eu, mai ales că nu am alta de schimb. În urmă cu 
ani, când a scos Ţara Românească de sub turci, aceştia 
au încercat în fel şi chip să-l omoare. Emirul Ibrahim, 
care crezuse că l-a prins în cursă pe valah, a pierit sub 
mâna călăului. După ce a cucerit Transilvania, nobilii au 
căutat şi ei să-l omoare prin vicleşug. Ei bine, Petre 
Huszar, conducătorul complotului, a căzut sub cuțitul 
cavalerului Cae Indru. Pe vremea când erai în cârdăşie cu 
Rocco Perisini, cel ce râvnea la scaunul de domnie al Ţării 
Româneşti, ai încercat să-i iei viața marelui principe. Şi 
care a fost rezultatul? Perisini şi-a găsit moartea sub 
spada lui Ducu cel Iute, iar domnul Cae Indru a avut 
bunătatea să te ierte. Nu, prietene, nu facem târgul. Mi-e 
teamă să mă bag într-o astfel de afacere păguboasă. Am o 
piele gingaşă, de care mă simt foarte legat. Ar fi o prostie 
să o pun la bătaie, chiar dacă azi mă aflu strâmtorat de 
bani. Domnii Cae Indru, Costache Caravană, Chirilă Zece 
Cuţite, Ducu cel Iute, Sile Adormitu, părintele Grasa, Niță 
Praştie, Tufănel, Toroipan şi Găluşcă stau la pândă în 
jurul principelui, ca nişte dulăi care adulmecă cea mai 
mică urmă de primejdie. lar dintre colții lor, puţini au 
scăpat cu viaţă. 

—Mda! zâmbi oaspetele. Voi căuta în altă parte. La 
nevoie, voi oferi o mie de ducați. 

—O mie? murmură fostul călugăr ca dus pe gânduri. 
Cu asemenea avere şi cu ce am acum, aş duce-o zece ani 
în huzur, dar mi-e frică. 


—Atunci, să nu mai vorbim despre asta. Voi găsi pe 
cineva să facă lucrarea pentru o mie cinci sute. 

—lesus-Maria! se  clătină Zablije. O adevărată 
comoară. Păcat că mi-e frică. 

—Mare păcat! grăi musafirul ridicându-se. Ei, la 
revedere, prietene. M-aş fi bucurat să închei afacerea cu 
tine, văzându-te atât de strâmtorat. Şi zău că nu-mi 
părea rău dacă-ți ofeream chiar două mii! 

—Sfântă Lucreția! îngăimă fostul călugăr. Aşteaptă, 
domnule! Ce te grăbeşti aşa? 

—Timpul meu e măsurat. 

—Ah, ah! se văicări Zablije cu toată sinceritatea, 
destul de rară la un om ca el. Dai năvală peste mine la 
ceas de pioasă pregătire pentru odihna de noapte. Îmi 
propui un complot care mă năuceşte şi nu-mi laşi răgaz 
de chibzuială adâncă. Nu cunosc nimic din planul 
domniei-tale. Ba mai mult: nici nu-ţi trece prin minte să 
mi-l arăţi înainte de a primi consimțământul meu. Oricât 
ai fi de grăbit, oricât de mare este taina planului, nu-mi 
poți cere să mă hotărăsc înainte de a-l cunoaşte. Noi doi 
am lucrat mult împreună şi totdeauna cu folos. Între noi 
nu a încăput niciodată trădarea. De fapt, acesta ar fi 
măcar unul dintre temeiurile pentru care mă cauţi. lar 
dacă mi-ai pomenit de gândul de a-l răpune pe Mihai- 
vodă, nu văd ce te-ar opri să-mi spui şi restul. Şi chiar de 
nu ne vom înțelege, doar ştii că tainele altora stau în 
mintea mea ca într-un mormânt. 

„Aşa este, gândi Samuel. Nici eu nu m-aş băga într-o 
afacere primejdioasă înainte de a cunoaşte amănunte.” 

Îl privi adânc pe fostul călugăr, apoi se hotărî. Cătă în 
buzunarul de la piept şi scoase o cutie nu mai mare ca 
doi galbeni puşi unul peste altul. 

-—lată, zise el, aici se află un praf alburiu. L-am adus 
de la Genova şi mă costă o sută de ducați. S-ar zice că e 
cea mai straşnică otravă din câte se cunosc. Pusă într-un 
cazan cu mâncare, cantitatea aceasta poate omori o sută 
de oameni. Peste două săptămâni, adică în ziua de 


douăzeci şi doi, Mihai-vodă va pleca din Alba-lulia spre 
Sibiu. În arsenalul din Sibiu se toarnă şaizeci de tunuri. 
Principele doreşte să le vadă şi, ca de obicei, va fi însoțit 
de domnii Indru, Costache, Ducu, Chirilă, Sile Adormitu, 
părintele Grasa şi ceilalți dulăi de care te sperii. Pe timpul 
cardinalului Andrei Bâthory erai un obişnuit al palatului 
princiar. Deci nu-ţi va fi greu să te descurci în imensa 
clădire. 

—Ah, domnule Samuel! murmură fostul călugăr. De 
departe, toate lucrurile par simple. Dacă priveşti munții 
de la distanță, ai convingerea că poți urca sprinten până 
pe crestele lor. Abia când ajungi în fața stâncilor drepte îţi 
dai seama de neajunsuri. Toate coridoarele, încăperile şi 
intrările palatului stau în paza străjilor. Nimeni nu calcă 
acolo după pofta inimii. 

—Ştiu, aprobă Samuel. D-aia te-am ales pe tine. Eşti 
unul dintre puţinii oameni care cunosc bine interiorul 
palatului. 

—Dar asta nu ajută cu nimic. Străjile nu-mi vor 
îngădui să fac măcar un pas dincolo de poartă. Mă vor 
lua la întrebări şi voi sfârşi prin a fi arestat. 

—Crezi? Ei bine, domnul Cae Indru îți va înlesni 
intrarea acolo. 

—Indru? sări Zablije, descumpănit doar o clipă. Să 
nu-mi spui că l-ai cumpărat cu aur pe nepotul 
principelui, fiindcă n-am puterea să te cred. 

—0Of, Zablije, mereu mă întrerupi! Ai ştiut vreodată că 
Indru are un frate? Că fratele îi seamănă leit, chiar dacă e 
mai în vârstă cu unsprezece ani? 

—Nu. 

—Te cred. Puţini ştiu. Pe frate îl cheamă Dumitraşcu 
şi e un biet nebun care se vrea domn al Ţării Româneşti. 
Sigismund Bâthory l-a pescuit de undeva în Silezia, uimit 
de asemănarea lui cu Indru. Acest Dumitraşcu te va 
introduce în palatul princiar. 

—Dumitraşcu? se miră Zablije. Ştiam că Petru Cercel, 
fostul domn al Ţării Româneşti, a avut un singur fiu, pe 


Marcu, sau, cum îşi zice el azi, Cae Indru. 

—Ştii puţin, sfinţia-ta, grăi Samuel. Petru Cercel a 
avut trei copii. Pe Dumitraşcu, pe Marcu şi o fiică, 
născută în capitala Franţei. Despre fată nu s-a aflat mare 
lucru. Pare a fi mlădiță dintr-o dragoste tăinuită. Cercel a 
pomenit desre ea înainte de moarte. 

—Nu-i de mirare, murmură fostul călugăr. Petru era 
un bărbat frumos şi a locuit multă vreme la Paris. Acolo, 
poate să se fi încurcat cu vreo doamnă de la curtea 
Franţei. 

Apoi se lumină brusc. 

—Dacă lucrurile stau aşa, înseamnă că Dumitraşcu 
are drepturi înaintea lui Cae Indru asupra scaunului 
domnesc din Țara Românească. De ce nu-l folosiți pe el? 
Cu asemenea înfăţişare, ar găsi un prilej să se apropie de 
Mihai-vodă şi să-l ucidă. În felul acesta, drumul spre 
domnie i-ar fi deschis. 

—Ţi-am spus că-i nebun, îl întrerupse oaspetele. 
Boala îl apucă rar, ce-i drept, dar nu poţi pune temei pe 
un om cu mintea răvăşită. Ne vom mulțumi să te 
introducă în palat. 

Poate,  murmură  Zablije gânditor. Dar dacă 
Dumitraşcu se va întoarce împotriva noastră? Dacă va da 
totul în vileag? 

—Asta nu, nu, dragă Zablije. Acum şapte-opt ani, 
Dumitraşcu a lucrat împotriva lui Mihai-vodă, însă fără 
folos. Acum i s-a promis scaunul de domnie al Ţării 
Româneşti. 

— Totuşi, nu sunt lămurit. Să zicem că Dumitraşcu va 
fi luat drept Cae Indru. Că vom intra în palat. Şi care-i 
câştigul? 

— Mare câştig, răspunse oaspetele. După lupta de la 
Şelimbăr, principele Mihai nu s-a simţit prea bine cu 
sănătatea. Unele lovituri grele căpătate acolo şi-au arătat 
răutate mai târziu. Felcerul Zimmermann îl tratează cu 
ceva leacuri. Un borcan cu astfel de leacuri se află 
întotdeauna pe masa de lângă patul principelui. Va fi 


destul să amesteci praful acesta cu ceea ce vezi în borcan. 

—Şi dacă Mihai-vodă nu se va atinge de leacuri? 

—O! râse oaspetele. Nu-l cunoşti, dragul meu. Omul 
acesta nu lasă nimic la întâmplare. lar acum, după ce ți- 
am lămurit planul meu, nu mai rămâne decât să batem 
palma. 

—Ar mai fi vreme pentru asta, se codi Zablije. Întâi ar 
trebui să stabilim suma care mi se cuvine, fiindcă ce mi- 
ai spus... 

—Eşti lacom, sfinția-ta, grăi Samuel aspru. 

Fostul călugăr nu luă seama la observaţiile acestuia. 
Ridică nasul ca o lamă de cosor, închise un ochi, îşi 
împreună mâinile într-un gest cucernic şi gândi: 

„Ştie că sunt singurul om în stare să descurce această 
afacere. Două mii de ducați reprezintă o avere la care n- 
aş fi visat niciodată. M-aş fi învoit chiar şi cu jumătate 
din sumă, iar dacă mă cercetez bine, poate chiar cu un 
sfert. Totuşi, ar fi păcat să nu mai ciugulim ceva. Cred că 
pungaşul acesta câştigă de două ori pe atât, sau poate 
chiar mai bine.” 

—Trei mii, prietene drag, şuieră Zablije mângâindu-şi 
fața. 

Samuel tresări şi-i răspunse întunecat: 

— Două. Aceasta e suma de care dispun. 

—Măcar două mii opt sute, milostivule! 

—Două. 

Poate două mii cinci sute, suflet bun de creştin, zise 
întinzând mâinile a binecuvântare. 

—Două. 

—E ultimul tău cuvânt, frate scump? 

—uUltimul. 

—Fie, tâlharule! mârâi Zablije transpirat. Cine dă 
aurul? 

-—leremia Movilă domnul Moldovei şi Sigismund 
Báthory fostul principe al Transilvaniei. 

—Unde îl primesc? 

--lată o hârtie pentru o mie de ducați. Restul - după 


ce se va isprăvi lucrarea. Te voi aştepta la hanul Lumina 
Zorilor din Teiuş. 

—Pot să te mai întreb ceva? 

—Chiar te rog. 

—Ce urmăreşte Sigismund? 

—Scaunul principatului Transilvaniei. 

—Dar leremia Movilă? 

—Scaunul Ţării Româneşti, în care ar vrea să-l aşeze 
pe fratele său Simion Movilă. 

Zablije îl privi mirat, iar întrebarea lui veni destul de 
firesc: 

Parcă ziceai că domnia aceasta i-a fost promisă lui 
Dumitraşcu. 

—Da, aşa ziceam, zâmbi Samuel. Promisă, e tocmai 
cuvântul care trebuie. Dar de la promisiune la faptă, 
drumul se arată lung. 

—Înţeleg, murmură Zablije. Dumitraşcu se va alege cu 
praful de pe tobă. Totuşi, el rămâne o amenințare. 
Văzându-se păgubit, ar putea vorbi despre asasinarea lui 
Mihai-vodă. 

—Ar putea, dar nu o va face. Cum îţi închipui că am 
lăsa noi în viață un astfel de martor? 

Zablije închise un ochi. Era un tic al său în 
momentele de uimire. 

—Vrei să zici că pe Dumitraşcu îl aşteaptă... 

—Da, asta vreau să zic. lar sarcina îți revine ţie. La 
Alba-Iulia veţi călători cu o trăsură. Şi tot cu ea vă veți şi 
întoarce. Ei bine, cred că nicăieri nu există prilej mai bun 
pentru o lovitură de cuţit decât în trăsură. Asta se va 
petrece între Alba-lulia şi Teiuş. Uciderea lui Dumitraşcu 
îți aduce încă două sute de ducați. 

—Dar şi eu voi fi un martor nedorit, se lumină brusc 
fostul călugăr. Cime îmi garantează că voi rămâne în 
viață? 

—Eu! Am lucrat mult împreună şi iată că eşti mai 
sănătos ca oricând. Şi vom mai lucra, dragă Zablije. Dacă 
pe Dumitraşcu l-aş fi angajat din voința mea, l-aş fi 


apărat de necazuri. Totdeauna mi-am apărat oamenii. 
Poate-i un cusur al meu că ştiu să fiu loial chiar în 
afaceri necurate. 

Gazda recunoscu în sinea lui temeinicia acelor vorbe. 
Ştia că Samuel are astfel de calități. 

—Totuşi, nu pricep un lucru, zise el. De unde până 
unde prietenia lui leremia Movilă cu Sigismund Bâthory? 

—Ah! râse oaspetele. Domnul Moldovei s-ar face 
prieten şi cu Dracul. E dornic de mărire şi putere. 
Sigismund îi aduce aur şi oşti din Polonia. Azi, lucrează 
frumos împreună, dar mâine cine ştie ce va fi? De va 
ajunge Sigismund principe al Transilvaniei, Movilă poate 
să-şi ia rămas bun de la scaunul său de domnie. Însă 
primejdia e mai apropiată azi. leremia ştie că principele 
Mihai pregăteşte o intrare cu oşti în Moldova. Şi mai ştie 
că nu l-ar putea opri. Mihai doreşte unirea valahilor de 
pretutindeni. De va rămâne în viață, o va face, fiindcă în 
ultimii şapte ani s-a dovedit cel mai mare general din 
Europa. Ai fost la Şelimbăr, Zablije? 

—Am fost şi te rog să mă crezi că am privit lupta cu 
ochi de cunoscător. Şedeam pe Dealul Gregori, şi mă 
uitam foarte mirat. Ca număr, oştile erau la fel. Cam 
treizeci de mii de oameni avea cardinalul Andrei Bâthory 
şi tot pe atât Mihai-vodă. Oştile comitatelor, îmbrăcate în 
zale, tunurile mari de sub zidurile Sibiului, poziția bună 
ocupată de principele Andrei mă încredințau că armata 
lui Mihai-vodă va îngenunchea în mai puțin de un ceas. 
Că va fi un măcel cum nu s-a văzut prin acele părți. După 
nouă ceasuri de luptă, când oamenii lui Andrei Bâthory şi 
toată floarea nobilimii din jurul lui se spulberaseră cu 
totul, am crezut că visez urât. 

—Da, aprobă Samuel îngândurat. Am fost şi eu acolo. 
Puţini au crezut într-o victorie a celor din [ara 
Românească. Ştii care a fost secretul ei? 

—Nu, recunoscu Zablije. 

—Te cred. Mihai a venit cu oşti uşoare, fiindcă a 
înțeles, înaintea altor generali, că cele greoaie, îmbrăcate 


în zale şi armuri, şi-au cam trăit traiul. Adică au început 
să moară o dată cu apariția armelor de foc. Acesta a fost 
secretul victoriei. Unirea celor două țări române sub un 
singur conducător i-a uimit pe mulți. Imperiul austriac 
şi-a dat seama că are în Mihai-vodă un vasal prea 
puternic. Marea nobilime a Transilvaniei, uluită şi învinsă 
lângă zidurile Sibiului, s-a pomenit peste noapte cu un 
principe din neamul valahilor. Polonii, care visau o 
graniță cu turcii pe Dunăre, şi-au văzut planurile 
spulberate. Iar turcii pricep abia acum că au greşit 
aplaudând intrarea lui Mihai în Transilvania. O ţară a 
valahilor unită sub un astfel de general înseamnă 
scăderea influenței turceşti spre nord şi spre apus. Aşa 
stând lucrurile, prevăd mari necazuri pentru viteazul 
principe. Dacă nu vom reuşi noi, în viitoarele luni se vor 
găsi alții care vor plăti în aur uciderea lui Mihai-vodă. 
Amenințările stau atât de mari peste el, încât de va scăpa 
din încercarea noastră nu-i va fi de nici un folos. 
Principele nu va apuca viu sfârşitul iernii. Asta ţi-o spun 
fiindcă ştiu multe. 

—După căldura vorbelor, mă mir că-i doreşti moartea. 

Oaspetele surâse. 

—Nu o doresc, dragul meu. Îl admir. Oameni ca el se 
nasc rar. Poate o dată la câteva sute de ani. Din păcate, 
inte resele mele nu se potrivesc cu ale lui. Am patruzeci 
de ani şi sunt sărac. Dacă aş fi slujit la curtea acestui 
principe, m-aş fi bucurat poate de onoruri, însă aur nu 
găseşti la el. Şi-a risipit întreaga avere spre folosul țării. 

— Totuşi, o seamă de cavaleri îl slujesc fără plată. 

—Adevărat, dar ei sunt valahi. Eu n-am ţară. Nici nu 
ştiu unde m-am născut. 

—Grea treabă! zise călugărul, atent la gândurile sale. 

—Foarte grea! încuviință Samuel. Dacă izbândeşti, 
eşti un om făcut. Sigismund va uita răul ce l-ai încercat 
anul trecut asupra lui. De va ajunge iar principe al 
Transilvaniei vom lucra împreună pentru el. Şi m-ar mira 
dacă nu te va face episcop. 


— Dumitraşcu ştie că este nepotul lui Mihai-vodă? 

—Cum naiba să nu ştie? Doar a luptat împotriva lui 
pentru scaunul de domnie al Ţării Româneşti. 

—Dar despre Cae Indru a aflat ceva? 

—Nu. El îl cunoaşte numai sub numele de Marcu. 
Acum opt ani, cei doi fraţi s-au despărțit cu duşmănie. 
Dumitraşcu a plecat spre apus, purtând în umăr o rană 
lăsată de spada lui Indru. 

—De ce s-au duelat? 

—Fiindcă Indru şi-a dat seama că Mihai-vodă este cel 
mai bun, cel mai potrivit dintre ei pentru domnia din Ţara 
Românească. 

—Mda! şi unde îl întâlnesc pe Dumitraşcu? 

—Am eu grijă, răspunse oaspetele. Dar ia spune-mi, 
de ce ţii unsprezece slujitori? 

Fostul călugăr se încruntă doar o clipă, apoi răspunse 
cu sinceritate: 

—Domnule, mulțimea lor mă desfată. Când ies în 
uliţă, sunt un nimic. Acest lucru mă ustură. D-aia în 
casă la mine vreau să fiu rege. 

—E un fel de a vedea lucrurile, admise musafirul. 
Totuşi, am aflat că printre ei ar fi şi o femeie trupeşă. O 
femeie lângă un fost călugăr care mai are chemări spre 
lucrările sfinte mă miră. 

—Dar nu-i nimic de mirare, domnule. Cu ea discut, 
seara, despre facerea lumii. 

Samuel îşi reținu un zâmbet. Numai ochii lui 
inteligenți licăriră uşor spre veselie. 

Tăcură. Zablije luă două pahare şi le umplu cu ţuică. 
Prin coridorul slab luminat se strecură o umbră. 
Neliniştit ca un animal care simte primejdia, Samuel 
deschise uşa, dar coridorul era pustiu. Jăraticul din 
cămin murea treptat. Afară se iscase un vânt din senin şi 
pălmuia ferestrele cu zgomot aspru. Curând, lumânările 
de seu închiseră ochii. Noaptea sărise peste hotarul ei de 
mijloc. 


Capitolul 2 


Jupânul Franz Moser slujise pe vremuri într-o oştire a 
cârstoşilor, unde îşi câştigase o mare faimă prin puterea 
glasului său. Acel soi de oştire, ocrotită de câţiva sfinți cu 
reputație mondială, câştigaţi pentru nobila cauză de către 
Oficiul de impresariat al iezuiţilor, pornea la luptă 
răcnind cântece pioase, din care nu lipseau Cristos a 
înviat sau frumoasele cuvinte „Şi ne iartă nouă greşalele 
noastre, precum iertăm şi noi greşiţilor noştri”. În astfel 
de ocazii, săbiile tăiau spornic, mântuindu-i pe cei 
potrivnici printr-un cucernic „Amin”. Pâinea cea de toate 
zilele venea singură din prada de război, astfel că bravii 
oşteni îşi asigurau viața veşnică prin frumoase acumulări 
pe pământ. Când agerimea brațelor se mai domolise, 
jupânul Moser socotise că ar fi vremea să lase baltă 
asemenea lucrări sfinte, fiindcă o dată cu trecerea anilor 
căpătase mare dragoste pentru pielea lui tăbăcită de 
timp. Socoteală înțeleaptă şi firească, dacă ne gândim că 
oamenii n-au simțit niciodată vreo dulce chemare pentru 
viața de apoi. După îndelungată chibzuială, fostul oştean 
lepădă straiele vechi şi se făcu hangiu. Dar nu înainte de 
a cere sfatul unui preot iezuit. Sfântul bărbat îi tălmăci, 
în schimbul a doi ducați de aur, că hangii totdeauna s 
+au bucurat de trecere în cer, dându-i pildă chestia cu 
vinul de la nunta din Cana Galileii. Pentru opt florini, 
Moser mai primi câteva iertăciuni scrise, care îl mântuiau 
în caz de pământeşti greşeli cu ceva parte femeiască, de 
înjurături numai la adresa sfinților mici, fiindcă ceilalți 
aveau alt tarif, şi de păcate cu darul băuturii. Hanul său, 
Trandafirul Galben, apăru lângă poarta de răsărit a 


Sibiului, fiind binecuvântat adesea de trecători, oşteni şi 
localnici. Opt dintre foştii lui tovarăşi de arme îl urmară 
în noua îndeletnicire, dovedindu-se slujitori harnici. 
Vadul nu era rău, dar câştigurile slăbeau de la o zi la 
alta. Cei nouă cârstoşi îşi uitau adesea rolurile de hangii 
şi coborau în pivnițele mari, unde închinau evlavioşi 
nenumărate oale cu vin. Când ieşeau de acolo, cântând 
focos Cristos a înviat, purtând în mâini scăunele de lemn 
sau masive reteveie, puțini muşterii mai rămâneau întregi 
dacă picioarele lor nu se arătau destul de agere. La trezie, 
cârstoşii regretau aplecarea spre vechile deprinderi, şi 
deveneau gazde primitoare, cu toate că asemenea 
schimbare ţinea destul de puţin. 

În ziua de douăzeci şi doi februarie, cam la vremea 
deschiderii hanului, doi călăreți îşi îndemnau caii prin 
câmpia de la marginea cetăţii. Cel din stânga avea 
picioarele scurte ca butucii, pântecul cât o paporniță 
plină, ochii niţel bolboşaţi, parcă a mirare, nasul mic, 
arcuit în sus, iar căpățâna în formă de sferă fără 
ştirbituri. Astfel că de la distanță arăta limpede a doi 
harbuji puşi în cumpănă unul peste altul. 
Îmbrăcămintea, din postav bun, lucrată la jupânul Izidor 
Cipai din Braşov, îi adusese croitorului mare faimă, 
fiindcă puţini ar fi putut să îmbrace cu eleganță un astfel 
de trup. Spre deosebire de stăpân, armăsarul se bucura 
de toate harurile unui animal evlavios, crescut numai în 
posturi şi rugăciuni. Trupul său arăta ca o covată pusă 
pe pirostrii. Botul prea îngust pentru un animal obişnuit, 
urechile prea mari chiar la un măgar de rasă, mustățţile 
lungi şi rare ca la patriarhi îi completau partea dinainte, 
împlinind un tot măreț în nemaipomenita lui sluțenie. Iar 
dacă stăpânul, adică domnul Costache Caravană, îl 
botezase cam şugubăț Zambilica, față de atâtea haruri, 
numele nu mai avea nici o importanţă. Puţini ar fi dat 
pentru Zambilica prețul a două găini, dar şi mai puţini 
erau aceia care îi cunoşteau adevărata valoare. 

Al doilea călăreț, cunoscut sub numele de Sile 


Adormitu, părea construit numai din ascuțimi de mare 
calitate. Pornind de la spada uriaşă, ochii privitorului se 
opreau cu vădită admiraţie asupra nasului în formă de 
piron îndoit la mijloc. Apoi, la fața adusă înainte ca un 
bot de vulpe, la căpățâna în formă de pară cu coada în 
sus, acoperită de un smoc de păr roşu, la dinţii mari, 
uimitor de albi şi ascuţiţi, peste care buzele țuguiate ca 
un căscat de catâr uitau adesea să se închidă. 

Cei doi călăreți, plecaţi în toiul nopții din Alba-Iulia, 
parcă îşi pierduseră glasurile pe drum. Gerul aspru 
adunase promoroacă în bărbile lor, iar caii arătau la fel 
de posaci ca şi stăpânii. Cu toate că făcuseră atâta cale 
împreună, Costache nu-şi privise tovarăşul nici măcar în 
treacăt. Poate că şi ceața era de vină. Dar când soarele 
începu să-şi arate zimțţii, rotofeiul se întoarse vesel în şa, 
hotărât a-i spune câteva cuvinte. Însă nu cele de la 
început îi veniră pe buze, ci cu totul altele, a mirare. Sub 
ochiul lui Sile stăruia o pată vineţie cât un ou de curcă. 

—Pe cele trei potcoave pierdute de Zambilica! grăi 
Caravană plin de încântare. De multă vreme n-am mai 
văzut o vânătaie atât de straşnică. Şi creşte frumos ca 
laptele gata să dea în fiert. Dacă nu te-a cârpit cumva un 
uriaş, îmi vine să cred că numai o copită de măgar poate 
să facă asemenea ispravă binecuvântată. 

—Vai, domnule Costache! făcu Sile mângâindu-şi 
umflătura cu dragoste părintească. Totdeauna am pus 
preț pe agerimea ochiului vostru, iar spiritul se arată la 
voi adânc, plin de tâlcuri. D-aia spun că ați nimerit destul 
de aproape în chestia cu pălitura de măgar. E drept că nu 
un măgar a fost cel ce mi-a adus un astfel de pocinog, dar 
e tot atât de drept că ea se trage de la o pălitură de buhai. 
Şi cum între cele două dobitoace distanța n-ar fi prea 
mare, mă bucur din toată inima că ați dibăcit cauza 
necazului meu. 

—Un guhai? se miră Costache. 

—Aşa cum ați auzit, aprobă Adormitu. 

—Mare mirare! Zău că nu ţin minte a fi aflat că 


buhaiul păleşte cu picioarele. 

—Ah, domnule! făcu Sile, supărat de-a binelea. Am 
pomenit eu ceva de picioarele buhaiului? 

—N-ai pomenit, recunoscu grăsunul, însă nu-mi pot 
închipui o întâlnire între căpățâna ta şi cea a buhaiului. 
Ar fi ca şi cum s-ar ciocni un ou de un harbuz. 

—Domnule! se văicări Sile. Pe mine nu m-au dus 
gândurile către descoperiri atât de adânci, de înțelepte, ci 
mi s-a năzărit că mi-a căzut în cap un munte cu stânci, 
cu brazi, cu izvoare şi cu păsări. 

—De ce taman cu păsări? 

—Fiindcă de atunci îmi ciripeşte ceva în scăfârlie. 

—O fi, grăi sentențios rotofeiul. Totuşi, e greu să 
pricep dacă nu-mi dai unele lămuriri. 

—Ştiu, oftă Sile, dar vezi domnia-ta că haina de 
cavaler mă opreşte să vorbesc despre o dragoste tăinuită. 

—C-un buhai? 

—Nu, domnule. Nu, păcatele mele. Cu o doamnă. 

—Aş! răspunse viclean Costache. Haina de cavaler te 
opreşte dor de a te lăuda cu dragostea unei doamne. 

—Credeţi? se lumină Adormitu. 

—Ei, ei, fiule! Doar nu ţi-o spune un ageamiu. 

—Atunci, nu-mi rămâne decât să vorbesc. Vă amintiți, 
domnule, că aseară a venit un cârstos cu vorbă de la 
Franz Moser, care vă poftea la Sibiu în mare grabă? 

—Ca acum. 

—Domnia-voastră aţi zis: „Ce dracu vrea Moser de mă 
zoreşte aşa? Doar ştie că mâine voi fi în garda principelui, 
pe drumul ce duce la Sibiu. Trebuie că s-a întâmplat 
ceva. Dar în seara asta nu plec, fiindcă-i ziua Zambilicăi. 
Împlineşte cinşpe ani. Însă după miezul nopţii...” 

—Sile! îl întrerupse Costache mânios. Aşa cum ai 
luat-o, nu isprăveşti într-o săptămână. 

—Îndată, domnule. Îndată ajung la cele de cuviinţă. 
Vă amintiți că mi-aţi dat doi zloți să-l cinstesc pe cârstos? 

—Fără tăgadă. 

—Ei, d-aici porneşte întreaga tărăşenie. Poate nu ştiţi 


că mă aflu în vorbă cu una Sabina. A de ţine buhaiul 
cetății Alba-lulia. Una care aduce la trup cu domnia- 
voastră, însă fundul ei ar fi mai mare cu o jumătate de 
plită boierească. O porumbiţă dată naibii. Poate că ziua-i 
mai nasoală la chip decât domnia-voastră, însă noi ne 
vedem mai mult noaptea. Are şi ceva mărunțiş pus 
deoparte, aşa că ştiţi cum e oşteanul fără cuibar singur 
pe lumea asta. E drept că vechile mele gânduri sunt 
îndreptate spre Leana, fata jupânului Calapăr, dar asta-i 
altă socoteală. Aseară, după ce am luat cei doi zloți, m- 
am cinstit cu cârstosul la hanul Pivniţa Şardului. Dacă- 
mi dădeați numai un zlot, n-aş fi căzut peste asemenea 
pocinog. Îmbătrânesc şi nu mai ţin dincolo de o găleată 
de rubiniu. P-ormă am plecat de la han pe vreo unşpe 
cărări. Am intrat în curtea ăleia de-i zice Sabina şi țin 
minte că era ceva lună. Adică, nu. Luna am dibăcit-o 
după ce m-a pălit buhaiul. Era ceva lună, însă am greşit 
casa cu grajdul. În grajd — întuneric beznă. Zic: „Puicuţo, 
a venit tăticu. Sunt eu, nen-tu.” Aştept niţel şi parcă aud 
un muget. Fac eu: „Eşti cam răguşită în seara asta”. Apoi, 
tac şi ascult. Nimic. Întind mâna şi simt sub deşte ceva 
care aduce a bot. Pe urmă, un corn. Zic: „Ai oaspeți?” 
Nimic. Eu vorbesc, eu aud. Mă cuprinde mânia. Mai pipăi 
o dată botul şi-i arz o labă peste ochi, aşa, ca să mă ştie 
cu drepturi mai vechi. Apoi, simt că se răstoarnă grajdul 
peste mine, văz că e lună afară şi mă ridic din mijlocul 
bătăturii. Trag spada şi zbier: „Domnule, ai pumnul greu. 
Recunosc. Numai un astfel de pumn m-a putut arunca 
atât de departe. Dar uzurparea şi pălitura merită o 
partidă de scrimă chiar aici pe loc.” Şi cum şedeam aşa 
bătăios, numai ce apare buhaiul. O namilă cât doi cai de 
povară la un loc. Întâi am crezut că am vedenii. Apoi mi-a 
trecut chercheleala într-o clipă, fiindcă în cealaltă 
ajunsesem la gard şi am zburat peste el tocmai la vreme. 
În spatele meu duduia pământul. Dar putere să merg nu 
mai aveam. M-am lipit de gard, gata să-mi dau duhul. 
Luna era grozav de frumoasă, iar zăpada scânteia de-i 


lua vederile. M-am ghemuit bine în umbra gardului 
ferindu-mă de privirile a doi bărbați ce umblau iute şi-mi 
păreau cunoscuți. Unul era domnul Cae Indru. Celălalt — 
părintele Zablije. Se fofilau amândoi cu multă fereală. Au 
trecut fără să mă vadă lucru de care m-am bucurat mult, 
fiindcă nu țineam să mă arăt într-o asemenea stare de 
umilință. 

—Drace! râse Costache. Cred că în clipa aceea erai la 
fel de făcut ca atunci când ai intrat în curte. Prietenul 
Cae nu a părăsit palatul princiar aseară. Ştiu că a stat de 
taină cu Mihai-vodă până târziu. lar pramatia de Zablije, 
de mult şi-a luat picioarele la spinare de prin părțile 
astea. 

—Se poate, domnule, aprobă Sile. După vorbele pe 
care ai avut bunătatea să mi le spui, nu mai încape 
îndoială că eram grozav de cherchelit. 

—Absolut, încuviință rotofeiul. Şi mie mi se întâmplă 
să am ceva năzăriri când trec dincolo de o găleată de vin 
bun. Cât despre vânătaie, o dregem noi la hanul lui 
Moser. O fleică proaspătă de vițel, pusă pe locul vătămat, 
parcă ia totul cu mâna. 

Tăcură. Caii se îndemnau singuri pe sub poarta cea 
mare a cetății Sibiului. 

Auzind zgomot în curte, jupânul Moser ieşi la vedere, 
dar fața lui nu arăta obişnuita veselie, ci mai degrabă o 
cruntă mahmureală, întregită de un cucui superb, care se 
ridicase între frunte şi creştet ca o găluşcă. 

—Ah, Moser! se minună Costache cu vocea lui 
pițigăiată. Azi întâlnesc numai oameni însemnați la 
făptură. De mult nu te-am mai văzut atât de frumos la 
chip. lar gogoaşa aia care ţi se ridică pe căpățână ca un 
cep de butoi îți aduce un aer trufaş... 

—Nu râde, domnule! îl întrerupse hangiul, ale cărui 
buze se mişcau parcă strepezite de măcriş. Azi mă aflu eu 
într-o stare jalnică, dar mâine poți cădea domnia-ta sub 
ceva pocinog. D-aia nu-i bine să ne bucurăm de durerile 
altora. 


—Ai supărări? se interesă Caravană grijuliu. 

—Nu, nu supărări, ci numai unele dureri ale trupului. 
Şi toată chestia mi se trage de la un muşteriu. Unul 
Clement. Picase la han ieri cam pe la prânz. Toalele 
ponosite, fața nu tocmai aleasă şi gloaba de sub el m-au 
făcut să-l privesc fără interes. Păguboşi din ăştia mişună 
peste tot. Trag pe la hanuri fără un chior în pungă. După 
o săptămână, ori le tăbăceşti spinarea, ori spui: „Să fie 
pomană pentru morți!” Mă uit lung la el şi zic: „Meştere, 
vezi-ți de drum!” Zice: „Drumul meu e numai până aici, la 
Trandafirul Galben.” Zic: „Vezi să nu fie ultimul. Eu am 
obiceiul să răsucesc bunătatea de gât ăluia care mă 
păgubeşte”. Omul nu răspunde, însă bagă mâna în 
buzunar şi scoate opt ducați de aur. Mă lasă o vreme să 
mă uit la ei cum se uită şarpele la broască, apoi îi 
ascunde. Grăiesc: „Domnule, poruncesc îndată să-ți ducă 
armăsarul în grajd, iar dacă vrei să stai la noi o lună sau 
două...” „Lasă!” mă întrerupse el. „Pentru găzduire îţi 
plătesc separat. Chestia e dacă vrei să câştigi ăi opt 
ducați.” Fac eu cam nătâng: „Domnule, dacă nu-mi ceri 
în schimbul lor să omor jumătate din populaţia Sibiului, 
dacă nu-mi pretinzi să mă spânzur cu propria-mi 
cingătoare, dacă nu doreşti să dau foc hanului, nu văd ce 
m-ar împiedica să te ascult.” „O, nici vorbă despre astfel 
de cazne! zice el. Vreau doar să mi-l aduci aici pe domnul 
Costache Caravană. Am o treabă cu domnia-sa.” Mă ia 
gura pe dinainte şi-i spun: „Domnul Costache soseşte 
mâine la Sibiu alături de măria-sa principele Mihai”. 
„Ştiu, zice el, dar eu vreau să-l întâlnesc cel târziu mâine 
dimineaţă în zori.” l-am luat cei opt ducați şi am trimis 
un cârstos după domnia-ta. Opt ducați! Câştigul hanului 
pe o lună. O asemenea afacere trebuia cinstită. Aşa că am 
intrat în pivniță cu ceilalți cârstoşi. Când am ieşit de 
acolo, opintindu-ne vocile în cuvioase imnuri, muşteriii se 
ospătau fără să ne simtă lipsa. Apoi am tăbărât peste ei, 
mânați de cucernice imbolduri. Mie îmi picase în față 
unul mărunțel. O jumătate de om. O stârpitură. Un 

slăbănog ca o ciuşcă uscată. Îi ard una cu piciorul de 
masă ce mi se nimerise în mână, dar stârpitura sare ca 
un titirez şi nimeresc alături. Mai dau o dată, însă tot fără 
folos. Apoi dă el cu pumnul şi simt cum îmi cade tavanul 
în cap. De mirare, m-a apucat behăiala. Mă scol, îl iau de 
piept şi-mi aleg din ochi un perete de care să-l sleiesc. 
Dar jumătatea de om se strecoară cu umărul sub mine, 
mă prinde cu mâinile pe după gât şi mă aruncă peste cap 
cât colo. Taman pe mine, care ologesc un catâr dintr-un 
pumn. 

—Şi Clement unde-i? întrebă Costache, stăpânindu-şi 
râsul. 

—Pe Sfântul Pancraţiu! se lumină hangiul amintindu- 
şi de bogatul client. Drept înainte, pe coridor, domnule. A 
treia uşă pe stânga. Numai de o mai fi rămas întreg după 
hărmălaia de aseară. 

-—la te uită! exclamă Costache când dădu cu ochii de 
fostul călugăr. Oare să te fi apucat dorul de mine sau de 
Zambilica? 

—Nu, domnule, grăi acesta cu mare blândețe. 
Domnia-ta ai fi ultimul dintre oamenii asupra cărora aş 
cugeta cu plăcere. 

—Frumos răspuns, Clement! surâse grăsunul. În zilele 
noastre sunt puțini cei ce spun ce gândesc. După 
întâlnirea de anul trecut, când am avut cinstea să te 
dobor de pe Stânca Diavolului cu un foc de pistol, sunt 
sigur că nu ai chemări de dragoste pentru mine. Te rog să 
mă ierți! Hm! Vreau să zic în privința pistolului. Ţintisem 
la piept fără să ştiu că purtai nişte zale. Poate mă socoți 
cumva păgubit şi ai dori să mai încercăm o dată fără zale. 
Dacă e aşa, pistolul meu va repara ponoasele de atunci. 

—Vai, vai, domnule! se tângui fostul călugăr. Îţi arde 
de şagă, chiar dacă nu-i vremea potrivită. Sunt grăbit. 

—Nimic mai uşor decât să-ţi iei tălpăşița. 

—Asta nu. Am făcut drum lung până aici, tocmai 
pentru a te întâlni. 

—Da, da, spuse Costache gânditor. Cred că ai 


temeiuri adânci dacă ai risipit atâta aur pentru asta. 
Ducaţii nu cred că se înghesuie prea tare în punga unui 
biet călugăr. De ce nu ai venit la Alba-Iulia? 

Clement surâse. 

—Fiindcă nu sunt de ajuns de nătărău. La Alba-lulia 
mi-aş fi riscat viața. Nu zâmbi, domnule! Ştiu eu ce spun. 

Poate, dar nu înțeleg. Noi nu prea avem ce ne 
spune. 

—Crezi? La Alba-lulia aş fi avut prilejul nefericit să-l 
întâlnesc pe Zablije, sau chiar pe Samuel. 

Auzind numele celor doi, Caravană îşi înfrână o 
tresărire. „Ce căutau oare aceşti oameni în Alba-lulia? Cu 
siguranță că nu lucrări tocmai curate. Unde apar ei, se 
iscă necazuri. Dacă acest călugăr a cheltuit opt ducați 
pentru o întâlnire cu mine, greşesc să cred că a făcut-o 
numai de dragul de a mă vedea cât sunt de frumos în 
şaua Zambilicăi. Unul ca el adună greu opt ducați şi se 
desparte şi mai greu de o astfel de sumă. Deci e limpede 
că urmăreşte un câştig. În rest, rămâne să aflăm.” 

—Înseamnă că te fereşti de Zablije şi de Samuel, 
zâmbi Costache. 

—Ca de foc, domnule. 

—Curios! Ştiam că eşti omul de încredere al lui 
Zablije. 

—Am fost. 

—Dar ce caută cei doi în Alba-Iulia? 

—Păi tocmai asta aş vrea să-ți spun. 

—Atunci, dă-i drumul. 

—Ar mai fi un amănunt, domnule. 

—Care? 

—Vreau plată bună. 

—Pentru atâta lucru? 

—Pentru atâta, şi zău că merită! Viaţa lui Mihai-vodă 
se află azi la mare cumpănă. 

—Viaţa principelui? încremeni Costache. 

—Aşa cum ai auzit, domnule. Azi stă în puterea mea 
să o apăr dacă voi fi bine plătit. Apoi, dovedindu-li-se 


vinovăția, Zablije şi Samuel vor cădea în mâinile voastre. 

—La naiba! îngână Costache precaut. De ce nu ai 
rămas în cârdăşie cu Zablije? După câte ştiu, pe vremea 
cardinalului Andrei ați lucrat numai împreună. 

—Adevărat! L-am slujit, şi de fiecare dată m-am ales 
cu mai nimic. Zablije e lacom. În loc de asociat, m-a făcut 
majordomul său. După cum vezi, sunt un om sărac şi 
vreau să profit măcar acum. O ocazie ca asta nu-mi pică 
de două ori în viață. 

„Nu cred că minte o iotă, socoti Caravană. lar dacă 
stau să mă gândesc bine, între ceea ce spune Clement şi 
năzăririle lui Sile Adormitu ar fi o legătură. Înseamnă că 
el a văzut limpede şi nu era atât de afumat pe cât am 
crezut. Dar Sile susținea că Zablije s-ar fi aflat în 
tovărăşia lui Cae Indru. Totuşi, prietenul meu nu a 
părăsit aseară palatul princiar. Asta înseamnă că 
însoțitorul lui Zablije era un bărbat care aduce la chip cu 
Indru.! 

—Spune-mi suma! 

—Uşor, domnule! bombăni Clement. Nu mă lua iute 
tocmai acum, când încerc o lucrare chibzuită. Sunt opt 
zile de când l-am părăsit pe Zablije, care nu era un 
stăpân bun, dar nici rău. Pentru slujba pierdută vreau o 
sută de ducați. 

—S-a făcut, aprobă Costache nerăbdător. Altceva? 

—Poate nu ştii că viața mea stă în cumpănă de cum 
am intrat în legătură cu domnia-ta. Cred că taina aceasta 
mă poate duce la pierzanie. Va trebui să fug departe de 
aici. M-am gândit să merg la Praga, unde am ceva 
cunoscuți, dar drumul e lung, iar acolo printre străini, 
eşti pe jumătate îngropat in mizerie. Cunoscuţii nu vor să 
ştie de tine dacă eşti sărac. D-aia ziceam că măcar două 
sute... 

—i vei avea. 

—Apoi, binele pe care i-l fac lui Mihai-vodă trebuie 
răsplătit atât pe pământ, cât şi în cer. Aşa că măcar o 
sută... 


—Ascultă, Clement! se înfurie Costache. Dacă te mai 
lungeşti la vorbă, cred că se aranjează şi chestia cu cerul, 
chiar mai degrabă decât crezi. Mie spune-mi suma cu 
toptanul şi nu te mai învârti în jurul cozii! 

—Prea bine, domnule! consimțţi fostul călugăr, fără să 
fie impresionat de mânia lui Costache. Cinci sute de 
ducați ar fi tocmai suma... 

—Aşa mai merge, aprobă Caravană, socotind că nu e 
cazul să-l sperie. Aştept să vorbeşti. De va fi cu folos, 
primeşti aurul chiar azi. 

Precaut, Clement deschise uşa pentru a se încredința 
că sunt singuri, apoi începu să povestească despre târgul 
dintre Zablije şi Samuel. Când isprăvi, celălalt fluieră 
uşor. 

—Eşti sigur de tot ce-mi spui? zise privindu-l adânc. 

—Absolut, domnule Caravană. În noaptea aceea am 
ascultat la uşa lui Zablije. 

—Mda! Parcă ai un cal bun. 

—Am. 

—Atunci, nu mai rămâne decât să te îmbraci. Mergi 
cu mine la Alba-lulia. 

—Nici în ruptul capului! se împotrivi fostul călugăr. 

—Ți-e frică de cei doi? 

—De ei şi de alții. Oamenii lui Sigismund şi ai lui 
Ieremia Movilă mă vor căuta şi în gaură de şarpe. Dacă 
voi fi văzut alături de voi, se va şti că am lucrat împotriva 
lui. 

—Îmbracă-te fără grijă! te voi apăra de orice 
neajunsuri. 

—Nu, domnule! se împotrivi Clement. Mie îmi dai 
ducațţii acum, aşa cum mi-ai promis. Ştiu că mă vei apăra 
azi, dar eu nu de ziua de azi mă tem, ci de cea de mâine. 
Aşa că, mă încred în cuvântul domniei-tale şi aştept 
ducații. 

—Păi asta şi vreau, nătărăule! Mergem chiar acum la 
marele negustor Izu Klein, care mă va împrumuta de cinci 
sute de ducați. Şi să ştii că vei fi de două sute cincizeci de 


ori mai bogat decât mine, fiindcă toată averea mea se 
ridică la două monezi de aur. Dar, fiecare cu norocul lui. 
Şi să nu mai lungim vorba. De la negustor pornim 
împreună la Alba-lulia. Dacă ce mi-ai spus se dovedeşte 
întocmai, eşti liber în clipa următoare. Cred că şi tu ai 
gândi la fel. Pe încredere nu se fac astfel de afaceri. 

Un sfert de ceas mai târziu, Clement şi Costache 
intrară în prăvălia marelui negustor sibian. 


* 


O sanie sprintenă, trasă de cai focoşi, aluneca pe 
drumul dintre Alba-Iulia şi Sibiu. Trei sute de călăreți, 
oşteni după straie şi arme, formau alaiul cuvenit unor 
înalți demnitari. Zăpada, groasă de vreo două palme, 
înghețase peste noapte. Dar când ieşi soarele, scoarța ei 
se transformă într-o oglindă uriaşă, a cărei putere fulgera 
ochii drumețţilor. Bărbaţii din sanie discutau despre fără 
grabă. Cel din dreapta, mai vârstnic, era Mihai, principele 
Transilvaniei şi al Ţării Româneşti. De sub cuşma lui, 
dată pe spate şi împodobită cu pene de cocor, părul 
cărunt pe la tâmple se revărsa aspru, a neorânduială, 
după cum adia vântul. Fruntea înaltă, brăzdată de cute 
adânci, arăta pragul de toamnă al vieţii principelui. Din 
vreme în vreme, cutele se adunau între ele ca la sfat de 
taină. Umerii largi, prinşi într-o bundă albastră, se 
ghiceau rotunzi şi puternici. Ochii, uşor obosiţi de 
neodihnă, urmăreau frumosul peisaj parcă absenți. 
Însoţitorul său, mult mai tânăr, nu purta pălărie sau 
cuşmă, sfidând frigul cu harurile vârstei. Părul bogat, 
căzut pe frunte, dăruia chipului frumos, cu linii moi şi 
prelungi, un aer de adolescenţă. Ochii molateci, uşor 
adormiţi, contrastau vizibil cu tinereţea sa. Înalt peste 
limita obişnuită, spătos ca şi tovarăşul său, tânărul avea 
totuşi ceva aparte. Braţe lui zdravene se încheiau parcă 
din greşeală cu palme şi degete delicate ca ale femeilor. 
De sub pelerina uşor dată într-o parte ieşea la iveală un 


brâu de piele, în care şedeau înfipte şapte cuțite. Omul 
era Cae Indru. 

—Frumoasă vreme, nepoate; exclamă principele, mare 
iubitor de iarnă aspră. Mi-ar fi plăcut să facem o 
vânătoare prin pădurile Apusenilor. Cred că nu sunt 
multe locuri în lume atât de bogate în vânat. Din păcate, 
vremea nu ne îngăduie asemenea desfătare. lată că sunt 
aproape patru luni de când am unit Transilvania cu Ţara 
Românească şi n-am prins încă răgaz de linişte. 

—Şi nu vom prinde nici în viitoarele patru, zâmbi Cae. 
Unirea românilor din cele două țări e ca un tăciune 
aprins în ochii unor vecini. În vară, Curtea Imperială din 
Praga nu s-au opus planului nostru de cucerire a 
Transilvaniei. Acum, solii împăratului ne pretind să 
părăsim principatul şi să-l lăsăm în seama comisarilor 
imperiali. 

—Aşa este! încuviință Mihai-vodă. Mi-ar place totuşi 
să nu vorbim azi despre aceste lucruri. Mâine seară vom 
face sfat de taină. Mâine... Dar ce văd? 

În zare se mişcau cu repeziciune câteva puncte. 
Curând, acestea crescură, dovedindu-se a fi trei călăreți 
aprig întinşi la drum. 

—Cel din frunte pare a fi Costache Caravană, 
murmură principele. Îl recunosc după năstruşnicul său 
armăsar. Mare mirare! Pe Costache îl credeam în suita 
noastră. 

—Aşa ar fi trebuit, răspunse Indru. Ştiu că aseară a 
primit o scrisoare de la un prieten din Sibiu. Socot că era 
ceva grabnic, fiindcă a plecat acolo în toiul nopții, fără a 
ne da de veste. Abia la ziuă am aflat. Îmi îngăduiţi să stau 
de vorbă cu el câteva clipe? 

—Cu dragă inimă. 

Sania se opri în mijlocul câmpiei. Costache îl salută 
de departe pe Mihai-vodă, apoi se trase la adăpostul 
calului, alături de Cae Indru. 

—Ce veşti, prietene? întrebă tânărul, mirat de 
purtarea lui Caravană. 


—Proaste. S-a urzit un complot împotriva principelui? 
Calul tău văd că e slobod lângă Chirilă. Va trebui să 
încaleci. Prezența ta la Alba-lulia e mai mult decât 
necesară. Toarnă-i o minciună lui vodă şi grăbeşte-te. 

Auzind astfel de vorbe, Indru simți parcă un cuțit în 
inimă şi se înnegură la chip doar o clipă. Apoi se reculese 
şi se lumină printr-un zâmbet frumos, iar când ajunse 
lângă sanie, fața îi radia de fericire. 

—Pari vesel, nepoate, observă principele privindu-l 
atent. 

—Adevărat, doamne! grăi tânărul cu prefăcută 
bucurie. Costache m-a vestit adineauri că fratele meu 
Dumitraşcu mă aşteaptă la Alba-lulia. 

—Zău? A aflat Caravană asemenea lucru tocmai la 
Sibiu? 

Cae simți ironia, dar se prefăcu a nu pricepe şi 
îngăimă: 

—Măria-ta, pe Dumitraşcu nu l-am văzut de opt ani. 
V-aş cere îngăduința să mă întorc din drum. 

Principele îşi reținu o exclamaţie de mirare, iar vorbele 
lui sunară destul de liniştit. 

—Mda! Nepotul nostru Dumitraşcu dă în sfârşit ceva 
semne de viață. Sunt opt ani de când n-am mai auzit 
nimic despre el. Aleargă, dragul meu! Aleargă să-ți vezi 
fratele! Mâine va fi o plăcere să-l întâlnesc. Păcat că azi 
nu-mi pot îngădui asemenea desfătare. 

Cae se îndepărtă îngândurat. În ultimele cuvinte ale 
lui vodă stăruia o aluzie fină la faptul că şi el ar fi putut 
amâna cu o zi întâlnirea de la Alba-lulia. Îşi cunoştea 
bine unchiul şi ştia că e greu să-l păcăleşti. Glasul 
puternic al principelui îl scutură din gândurile acelea. 

—Domnule Chirilă, pofteşte în sanie! 

În vreme ce Cae, Costache, Sile şi Clement îşi 
struneau caii la drum întins, Chirilă Zece Cuţite încercă 
să ghicească adevăratul motiv care îl întorsese din drum 
pe Indru. Dar nu numai Chirilă îşi punea astfel de 
întrebări, ci şi Mihai-vodă. El intuise prefăcuta veselie a 


tânărului. 

„Cae nu m-ar fi părăsit în această călătorie pentru 
nimic în lume, gândi el. Cred că s-a întâmplat ceva. Peste 
tot vede numai primejdii asupra vieții mele. Dacă s-a 
întors din drum, înseamnă că sunt unele temeiuri mai 
puternice decât întâlnirea cu Dumitraşcu. Asta ar fi 
amânat-o câteva ceasuri. lar grăsunul Costache, care de 
obicei abia aşteaptă să ne povestească vreo pățanie 
hazlie, s-a ferit de sania noastră. Apoi, toată povestea e 
cusută cu aţă albă. Ce zor are Costache să-l însoțească 
pe Cae la întâlnirea cu Dumitraşcu? Mai degrabă cred că 
s-a întâmplat ceva rău la Alba-lulia.” 

Se apropia ceasul prânzului. Soarele căpătase puteri. 
Zăpada îşi mai pierduse din asprime. În zare se profilau 
turnurile cetății Sibiului. Alături de principe, Chirilă Zece 
Cuţite părea adâncit în contemplarea frumosului peisaj. 
Doar încruntarea sprâncenelor îi dezmințea starea. Era 
un tânăr înalt, cu linii aspre în colțurile gurii, cu fața 
severă, chiar dacă ochii strălucitori îi aduceau ceva 
căldură. 


Ceata călărețţilor, condusă de Cae Indru intră ca o 
furtună în Alba-lulia. Câteva minute mai târziu, cei patru 
descălecară în fața peronului mare al palatului princiar. 
Câţiva slujitori grăbiră a prinde caii, în vreme ce Indru, 
Costache şi Sile năvăliră spre uşă. Dar când ajunseră 
aproape de ea, le ieşi înainte căpitanul Jager, 
comandantul gărzilor palatului. 

—O clipă, domnilor! zise acesta, mirat că-i vedea acolo 
tocmai când îi ştia în altă parte. 

—N-avem vreme, Jager, grăi aspru Cae. Aici se 
săvârşeşte un complot. la măsuri să nu iasă nimeni din 
palat fără ştirea mea! lar omul acesta - arătă cu mâna 
spre Clement — să rămână sub pază! 

—Aţi aflat despre complot? se minună căpitanul. 


Auzindu-i cuvintele, Indru rămase o clipă înlemnit la 
capătul scărilor interioare. Apoi veni încet spre 
comandant, şi-l privi în față. 

—După vorbele rostite, înseamnă că ştii şi domnia-ta. 

—Ştiu, zâmbi Jager. Ba mai mult: am îndepărtat orice 
primejdie. Mă mir totuşi cum de ați putut să aflați despre 
complot în drumul vostru către cetatea Sibiului. Dacă mi- 
ați putea da unele lămuriri... 

—Altă dată, căpitane. Acum, eu aştept lămuriri. 

—Prea bine, domnule! se înclină comandantul. Poate 
să fi trecut două ceasuri de la plecarea principelui spre 
Sibiu, când a venit la mine un oştean să-mi spună că v- 
ați întors din drum. E drept că ştirea m-a descumpănit, 
dar cum nu aveam căderea a vă cere lămuriri, l-am 
slobozit, cătându-mi de treburi. O jumătate de ceas mai 
târziu, un alt oştean din paza coridoarelor care duc la 
apartamentele princiare veni la mine într-un suflet. 
„Căpitane, mi-a zis el, înălțimea-sa Cae Indru vă pofteşte 
grabnic în odaia de noapte a măriei-sale Mihai... Dar...” 
îngăimă el. „Dar ce?” „Domnule, grăi oşteanul, precaut, 
nu ştiu dacă se cade. Parcă e ceva necurat la mijloc. L-am 
zărit doar o clipă, însă cred că nu ar fi el. Parcă are alt 
aer, iar cele două cute din colțurile gurii nu-i puteau 
apare peste noapte.” „Pe cine l-ai zărit doar o clipă?” „V- 
am spus, domnule. Pe cavalerul Cae Indru.” 

Mi-a venit să râd, socotindu-l nătărău pe oştean. Apoi 
am pornit împreună. Când am deschis uşa odăii, n-am 
avut nici o îndoială că n-ai fi domnia-ta. Ţineai un pistol 
în mână, iar pe duşumea, cu fața în jos, şedea culcat un 
bărbat voinic. „Eşti căpitanul gărzilor?” m-a întrebat cel 
care semăna la chip cu domnia-ta. „O ştii la fel ca şi 
mine” am râs, convins că-i o glumă. „Abia acum ştiu”, s-a 
încruntat omul acela. 

După aceea s-a întors către bărbatul de pe duşumea 
şi i-a poruncit, năucindu-mă cu totul: „Scoală-te, Zablije! 
Eşti în mâinile gărzilor palatului princiar.” 

Zic: „Domnule, de n-am ceva slăbiciuni la lucrările 


minții, atunci cu siguranţă că ar fi cazul să-mi dați unele 
lămuriri, fiindcă altfel, gândurile mele o iau razna. Până 
în clipa asta nu am priceput o iotă din tot ce se petrece 
aici. 

A râs auzindu-mă, apoi mi-a grăit: „Numele meu e 
Dumitraşcu. Sunt nepotul lui Mihai-vodă.” 

Vorbele lui m-au făcut să-l privesc adânc. Oşteanul cu 
ochii mai sprinteni decât ai mei avusese dreptate. 
Bărbatul din fața mea arăta sărit peste vârsta voastră. lar 
cele două cute adânci din colțurile gurii, ştiam că vă 
lipsesc. M-am bâlbâit rău când i-am spus: „Domnule, 
dacă susții că eşti nepotul principelui, n-am nici un motiv 
să nu te cred, mai ales că aduci atât de mult la înfăţişare 
cu înălțimea-sa Cae Indru.” 

Zice uimit: „Cae Indru? Am auzit despre acest nume 
pomenit cu respect pe la curțile regale din Europa. Se 
spune despre el că ar fi cel mai mare spadasin din câţi se 
cunosc azi. Dar lumea mai înfloreşte câteodată. Se zice că 
are nişte cuțite pe care le aruncă atât de dibaci, încât 
nimeni nu l-a văzut greşind o ţintă. Că e şiret ca vulpea şi 
adânc la chibzuială ca bătrânii înţelepţi. Din păcate, n- 
am avut plăcerea să-l cunosc. E drept că fratele meu mai 
mic îmi seamănă la chip şi la statură, însă... 

„Păi tocmai asta e, l-am întrerupt eu. Domnul Marcu 
nu mai poartă acest nume de vreo opt ani, folosindu-l pe 
cel de Cae Indru. 

A fost rândul lui Dumitraşcu să rămână încremenit de 
uimire. Tresărirea domniei-sale s-a arătat atât de mare, 
încât l-am crezut. Când şi-a revenit, mi-a zis cu o voce 
schimbată: „lată că te-ai dumirit în privința mea. A mai 
rămas doar să-ți lămuresc prezența noastră aici. Te rog 
să iei aminte la tot ce vei auzi, fiindcă vreau ca vorbele 
mele să ajungă la unchiul nostru. În ultimele două luni 
am locuit la Iaşi, ca musafir al lui Ieremia Movilă. 
Fusesem recomandat acolo de către Sigismund Bâthory, 
fostul principe al Transilvaniei. M-am bucurat de multă 
atenție şi cinstire. Ieremia şi Sigismund îmi aminteau 


adesea că se lucrează pentru aşezarea mea în scaunul de 
domnie al Ţării Româneşti. Vorbeau cu mine deschis, 
ştiind că în urmă cu opt ani mă arătasem potrivnic 
unchiului meu. Atunci aş fi dorit scaunul de domnie, dar 
acum nu mă atrage, atâta vreme cât acolo e stăpân 
Mihai-vodă, care s-a dovedit un mare general al timpului 
nostru. M-am prefăcut a le arăta recunoştinţă, fără să le 
dezvălui gândurile mele, fiindcă intrasem la bănuială. Era 
limpede că urmăreau un complot. Cei doi, împreună cu 
solul Poloniei, contele Taranowski, îmi arătau o simpatie 
atât de siropoasă, încât am simțit că mă vor unealta lor 
împotriva lui Mihai-vodă. Acum zece zile mi-au promis 
din nou scaunul de domnie al Ţării Româneşti şi chiar al 
Transilvaniei, cu condiția să ajut la asasinarea unchiului 
nostru. Am acceptat, arătându-mă bucuros. Atunci a 
apărut un oarecare Samuel, bărbat distins şi ager la 
minte. El mi-a spus că aduc la chip cu cineva dintre 
mărimile de la Alba-lulia şi că nu am altă sarcină decât a 
intra cu Zablije în palatul princiar.” „Totuşi, nu înțeleg”, 
am replicat eu. „Răbdare, domnule” zâmbi Dumitraşcu. 
Vezi borcanul acela de pe masa de noapte a principelui?” 
„Da”. „În el sunt nişte leacuri.” „Leacuri? râse el. Or fi fost 
căpitane. Adică mai sunt şi acum, numai că otrava 
turnată acolo de Zablije, în loc să tămăduiască, ucide.” 
„Glumiţi?” „Nu prea, domnul meu. Dacă ai la îndemână 
un animal care nu-ți face prea mare trebuinţă, putem 
încerca leacurile acestea.” 

L-am lăsat pe Zablije sub pază bună şi am ieşit în 
spatele palatului, unde ţineam nişte porci pentru hrana 
gărzilor. Am ales un porc voinic şi i-am dat mâncare 
amestecată cu o linguriţă din conţinutul borcanului. 
Vreun sfert de ceas animalul se arătă la fel de vioi şi de 
pofticios. Eram pe punctul de a-i spune domnului 
Dumitraşcu să-mi dea altă lămurire pentru prezența lui 
în odaia princiară, când porcul se opri brusc din mişcări, 
iar după o clipă a căzut ca trăsnit. Abia în momentul 
acela am înțeles bine toată grozăvia situației. I-am propus 


domnului Dumitraşcu să intrăm în palat, amintindu-i că 
va avea o frumoasă întâlnire cu voi. M-a refuzat zâmbind 
trist, arătându-se dintr-o dată grăbit. Ne-am strâns 
mâinile şi am îngăimat unele mulțumiri, dar nu le-a luat 
în seamă, ci m-a întrerupt. „Căpitane, ai putea să mă 
îndatorezi cu un cal bun?” 

Zic: „Domnule, ar fi mult prea puţin față de cât vă 
datorăm.” 

Zice: „Stai, că nu e totul! Mi-ar mai trebui doi ducați. 
La ceasul acesta sunt atât de strâmtorat, încât nu mă pot 
lipsi de ei.” „Vai, domnule! m-am necăjit eu. Poate vreți să 
ziceţi o sută, şi tot ar fi prea puţin. Întâmplarea face să 
dispun de această sumă, cu care vă stau la dispoziție.” 
„Nu, nu! se împotrivi el. Doi ducați îmi ajung.” „Aşa să fie, 
domnule! m-am învoit eu. Totuşi, nu înțeleg un lucru. 
Dacă îmi cereți un cal, cu ce ați călătorit până aici?” „Aşa 
e! râse el. Uitasem. Am venit cu o trăsură condusă de 
Zablije. O găseşti la hanul Pivnița Şardului.” „Dar ea vă 
aparține acum.” „Crezi? Pe unde voi trece eu, trăsura nu- 
mi foloseşte. Va trebui să mă grăbesc, fiindcă viața mea a 
intrat în mare pericol. Ieremia şi Sigismund nu au nevoie 
de martori la această afacere necurată, ca să nu mai 
vorbim despre răzbunare.” „Rămâneți aici, domnule. Aici 
veţi fi ferit de primejdii.” „Ştiu, dar nu pot. Unele interese 
mă cheamă grabnic în altă parte. Şi aşa am întârziat 
destul la curtea din Iaşi.” 

I-am dat un cal din grajdurile princiare şi doi ducați 
de aur. Era tot ce puteam face pentru el. 

—În ce parte a plecat? se interesă Cae Indru. 

—Asta pot să v-o spun fără greşeală, fiindcă l-am 
însoțit până dincolo de Mureş, pe drumul care duce către 
Blaj. M-am simţit onorat să-l conduc până acolo. 

Cae le făcu semn celorlalți să-l aştepte şi porni spre 
odaia lui. Când ajunse acolo, căzu în genunchi şi 
bolborosi: 

—Îţi mulţumesc, Doamne, că m-ai ferit a ridica mâna 
împotriva fratelui meu! 


Văzându-se sub paza oştenilor, fostul călugăr cătă cu 
teamă spre Caravană. Dar aceasta se risipi iute, fiindcă 
rotofeiul cavaler îi strigă prietenos: 

—Clement! 

— Aici, domnule. 

—Mi se pare că la hanul Pivnița Şardului s-ar afla o 
trăsură fără stăpân. 

—S-ar putea, răspunse acesta într-o doară, însă nu 
văd legătura... 

—În schimb, o văd eu. Mergi cu oşteanul acesta şi 
pune stăpânire pe ea! Dacă peste două ceasuri mai eşti în 
Alba-Iulia, s-ar cuveni să mă răzgândesc. Şi poate o voi 
face. 

—N-am să vă dau acest prilej, domnule. 

Câteva minute mai târziu, Cae Indru reveni lângă 
prietenii săi. Pe fața lui, parcă dăltuită frumos, nu se 
putea citi nimic din marile frământări prin care trecuse. 

—Prieteni, să-i mulțumim cerului că totul s-a isprăvit 
cu bine, grăi bucuros tânărul cavaler. 

—Hm! făcu rotofeiul Costache. Să-i mulțumim, chiar 
dacă ne aşteaptă o goană îndrăcită. Hora abia acum 
porneşte. 

—Nu pricep, se miră Cae. 

—Te cred. Ce nu ştia Dumitraşcu, ce nu ştiţi voi, ştiu 
eu. Samuel s-a aflat sau se mai află în Teiuş, la hanul 
Lumina Zorilor. Acolo şi-a dat întâlnire cu Zablije. 

—Samuel? murmură Cae. Ah, omul acesta e prea şiret 
ca să nu-şi fi luat zborul! Dar nici noi nu suntem chiar de 
lepădat. Pe cai, prieteni! 

Vremea căzuse dincolo de amiază. Soarele, blând, 
zâmbea călduț pe fiecare streaşină. Stropii de apă cădeau 
molcom de pe acoperişuri, în cadența unui cântec plăcut. 
Fumul ieşea din coşuri în caiere mari, ce se subțiau 
vizibil, ca şi când fusul purtat de mâini nevăzute ar fi 
cărat din el cu toată nădejdea. 


Capitolul 3 


În vreme ce Dumitraşcu se îndepărta pe drumul 
Blajului, un călăreț intră grăbit în curtea hanului Lumina 
Zorilor, din târgul Teiuş. Câteva minute mai târziu, 
străbătu sala cea mare de la parter, sări câte trei trepte 
deodată până la primul etaj şi deschise uşa unei odăi 
frumoase, fără a mai ciocăni, aşa cum s-ar fi cuvenit. 
Locatarul încăperii, un bărbat înalt şi spătos, cu părul 
negru despărțit în cărare, cu ochii verzi şi fața palidă, nu 
era altul decât Samuel, conducătorul complotului de la 
Alba-Iulia. 

—Ei tinere! grăi el fără să ridice vocea. Nu-mi plac 
oamenii care dau buzna. 

—Nici mie, domnule, răspunse flăcăul. Numai graba 
m-a făcut să uit buna rânduială. Aşa cum mi-ai poruncit, 
i-am aşteptat pe Dumitraşcu şi Zablije cam la jumătatea 
drumului dintre Alba-Iulia şi Teiuş. Mă ascunsesem 
frumos în pădure. Dibăcisem un loc de unde vedeam 
până departe, fără a putea fi zărit de cine ştie ce trecători. 
Acum mai bine de un ceas eram tocmai pe punctul de a 
ieşi din ascunzătoare, fiindcă se iviseră doi călăreți care 
semănau cu cei aşteptaţi. De departe, mi s-a părut totuşi 
că unul dintre ei poartă haine de oştean. M-am ferit a ieşi 
la vedere, şi bine am făcut. La puţină vreme, călăreții au 
ajuns în dreptul meu, făcându-mă să mă minunez. Unul 
era domnul Dumitraşcu. Dar al doilea, fără putință de 
tăgadă, purta o frumoasă îmbrăcăminte de căpitan. Cât 
despre sfinția-sa părintele Zablije, nici pomeneală. Ceva 
mai încolo, călăreții au cotit spre dreapta, mistuindu-se 
pe drumul din pădure ce duce spre Mureş. Mi-am zis că 
nu strică să mai zăbovesc puţin, în credința că s-ar putea 
să apară şi sfinția-sa. Apoi, nu cred să fi trecut un sfert 
de ceas, când l-am zărit pe căpitan întorcându-se singur 
spre Alba-lulia. Atunci mi s-a năzărit că ceva nu ar fi în 
regulă şi m-am grăbit încoace. 


Samuel îl ascultă fără să clipească. Doar fața lui 
căpătă mai multă paloare. 

—Dumitraşcu era cumva priponit în lanțuri? 

—Nu, domnule. Mai degrabă cred că cei doi discutau 
amical. 

—Bine, mulțumesc! Adună oamenii! Trebuie să 
părăsim hanul înainte de a se împlini un sfert de ceas. 

„lată, socoti Samuel, toată afacerea asta pare să ia o 
întorsătură urâtă. Oare ce să fie la Alba-lulia? Dacă stau 
să mă gândesc bine, cred că o trădare din partea lui 
Dumitraşcu. Doar el a părăsit liber cetatea. Zablije o fi 
căzut în mâinile gărzilor, sau chiar mai rău. Dar acum 
nici nu poate fi vorba să mă interesez de cele petrecute în 
palatul princiar. Mai degrabă trebuie să pun distanță 
mare între mine şi Alba-lulia. Dacă cei de acolo au afiat 
de încercarea noastră, înseamnă că vor veni să mă caute. 
Mă mir că nu au făcut-o până acum. Ce-i drept, 
Dumitraşcu nu ştie desre prezența noastră aici, însă 
prevederea e mama înțelepciunii. Mai ales că ştie Zablije. 
Dacă nu e mort, s-ar putea să vorbească despre mine. 
Deci, nu e timp de pierdut.” 

Când ieşi din han, cei cinci însoțitori ai săi îl aşteptau, 
gata de drum. Caii, odihniţi şi sătui, părăsiră Teiuşul în 
galop, urmând vechea calea care duce la Aiud. Cerul se 
acoperea treptat şi bătea vântul. Un vânt călduț, 
prevestitor de furtună. După ce târgul rămase mult în 
urmă, Samuel dădu ordin de oprire. Însoţitorii îşi 
domoliră caii, privindu-l mirați. Dar mirarea lor crescu şi 
mai mult când îi auziră porunca: 

—Voi trei — şi-i arătă cu degetul pe rând - ţineţi 
drumul spre Cluj! lată cinci ducați. Aurul ajunge să vă 
descurcați bine până la Suceava. Noi trei vom veni mai 
târziu în urma voastră. Unele treburi ne fac să mai 
zăbovim. 

Samuel îi urmări cu privirea până ce se pierdură în 
zare. 

„Aşa e mai bine, socoti el. Sacrific trei, pentru a salva 


trei. De fapt, poate că au norocul să scape de o eventuală 
urmărire. Hangiul şi slujitorii de la Lumina Zorilor ştiu că 
am pornit în această parte. De va fi vreo urmărire, ea se 
va face numai împotriva celor trei. Acum a sosit 
momentul să ne abatem din drum. Vom trece Mureşul, 
apoi peste dealuri ajungem în calea Blajului. Şi mare 
mirare să nu-l prindem pe Dumitraşcu. 


* 


Mulțumit peste măsură de întorsătura favorabilă a 
lucrurilor, fostul călugăr Clement îşi îngădui un ceas la 
hanul Pivnița Şardului. După ce intră în stăpânirea 
frumoasei trăsuri, îl cinsti pe oştean cum se cuvine, apoi 
ocupă o masă centrală, iar gustările alese şi vinurile de 
soi nu întârziară să apară. 

„Grozav e să fii pricopsit! constată fostul călugăr. Doar 
mişti o sprânceană, şi se găseşte cineva să te întrebe dacă 
ai vreo dorință. Însă prea mulțumit nu sunt. Marea mea 
prostie stă în faptul că am cerut puţin. Cred că mi-ar fi 
dat o mie de ducați. Dar asta e. Oamenii săraci totdeauna 
se sperie de sumele mari.” 

În vreme ce Clement filozofa adânc de unul singur, 
trei călăreți ieşiră din Alba-lulia în goana mare a cailor. 
Vânt Sălbatec, voinicul armăsar al lui Cae Indru, o luase 
mult înaintea celorlalți. Cu toată vârsta înaintată, 
Zambilica mesteca aprig din picioarele lui nefiresc de 
subțiri, spre bucuria lui Caravană. 

„Chiar dacă nu ne aflăm în față, gândi el, fiindcă nu s- 
a pomenit cal să-l întreacă pe Vânt Sălbatec, poziția 
noastră în planul al doilea nu-i deloc păcătoasă. lată că 
Sile Adormitu înoată în urmă, parcă a pagubă.” 

Vechile păduri din dreapta şi din stânga drumului 
spre Teiuş arătau încremenite sub bruma de zăpadă. 
Cerul căzuse în jos, aplecat greu peste dealuri. 

Văzându-i pe călăreți, hangiul de la Lumina Zorilor 
ieşi în prag bucuros de noi oaspeţi. Dar cum cei trei nu se 


arătau hotărâți a descăleca, entuziasmul lui căzu brusc. 
Încercă totuşi să-i ademenească, pomenindu-le despre 
ceva ţuică fiartă care poate ologi un voinic, sau despre 
minunatele vinuri de Aiud, ale căror miresme au făcut 
adesea moarte de om. 

La auzul acestora, Cae Indru îşi aminti cu nostalgie de 
Cristache Mutu, proprietarul hanului Privighetoarea de 
Aur, din Bucureşti. El lansase moda de lăudare a 
băuturilor şi bucatelor. Dar Cristache era un poet. 
Fumoasele lui com paraţii încântau inima. În această 
privință, hangiul de la Lumina Zorilor se dovedea un 
nătărău. 

—...ca să nu mai vorbim despre Tămâiosul de Cistei, 
care-ţi face mintea chisăliță, continuă hangiul. 

—Ah, nu, nu jupâne! slobozi Cae un hohot mare de 
râs. Altă dată poate să-ți călcăm pragul, însă nu după 
aceste asemenea îndemnuri, ce pun pe goană chiar un 
muşteriu înrăit. 

—Domnule, nu-i vina mea, răspunse omul cam acru. 
Sunt un hangiu bun. Cel puţin aşa spune lumea. Dar vezi 
domnia-ta că nu fiecare se naşte cu haruri aplecate spre 
poezie. Ştiindu-mi astfel de lipsuri, acum câteva luni am 
angajat un poet, să mă învețe a vorbi frumos despre 
vinuri. Era cam dezbrăcat, aşa cum au fost totdeauna cei 
chivernisiți cu astfel de haruri, iar trupul său arăta atât 
de căzut sub păcatul slăbiciunii, încât straiele atârnau pe 
el ca pe un trunchi geluit peste măsură. 

Zic: „Domnule, învață-mă taina cuvântului dulce, spre 
a putea slăvi creştineştile băuturi!” 

Zice: „Jupâne, dă-mi răgaz de întremare trupească. 
Cel care a spus că poetul cântă frumos când e flămând a 
fost un mare nătărău. Lipsa de hrană mi-a sleit puterile 
cugetului.” 

Am recunoscut că era un dram de adevăr în cele 
spuse şi l-am poftit să se ospăteze cu tot ce aveam mai 
bun. La o săptămână, i-au revenit culorile în obraji. În 
cea de-a doua, straiele de pe el au început să se întindă. 


În a treia, au plesnit pe la cusături. În a patra, arăta ca 
un cimpoi. În a cincea, m-a prins teama că o să-i 
plesnească o doagă. 

Zic: „Domnule, poate că a venit vremea...” 

Zice: „Jupâne, cine a spus că poetul prea ghiftuit 
poate să cânte frumos a fost un măgar. Osânza prea 
multă mi-a năclăit mintea.” 

L-am alungat chiar în ziua aceea, şi iată-mă lipsit de 
harul cuvântului subțire la adresa vinului bun, încheie 
hangiul cu amărăciune în glas. 

—Mda! îşi reținu Cae un zâmbet. Va trebui să cauţi alt 
poet. Dar despre asta vom vorbi altă dată. Acum aş vrea 
să ştiu dacă nişte călători, sosiți aici ieri sau azi- 
dimineață, se mai află în han. 

—Greu, domnule, foarte greu, răspunse hangiul, cam 
descumpănit. Şi ieri, şi azi am primit mulți călători. Doar 
dacă vorbiți cumva despre cei şase călăreți care ne-au 
părăsit, apucând drumul Aiudului. Nu sunt mai mult de 
trei ceasuri de când au pornit în mare grabă. 

—Cum arăta conducătorul celor şase? 

—Uite că nu-mi amintesc, zise hangiul cu viclenie. 

Cae scoase un ducat de aur şi grăi cu părere de rău: 

— Păcat! 

Aruncă apoi moneda în sus, o prinse cu îndemânare 
şi o ascunse în buzunar. 

—Domnule! făcu hangiul, cam dezamăgit. Ați mai 
putea scoate o dată ducatul acela, pentru a-mi limpezi 
gândurile? 

—Mai mult chiar; ţi-l dăruiesc. 

—Ah, ah, domnule! zâmbi hangiul. Parcă mi s-a luat o 
pânză de pe ochi. Omul acela era înalt, spătos, cu ochii 
verzi, cu părul negru despărțit în cărare şi fața palidă. 

„Samuel, gândi tânărul. Va fi tare greu să-l prindem. 
E şiret ca un vulpoi bătrân.” 

—A căzut aici ceva zăpadă peste noapte? 

—Puţin, dar a căzut. 

—Ai putea să-mi arăţi ceva urme ale cailor celor şase? 


întrebă şi scoase încă o monedă. 

—Fără greş, se învioră jupânul. Caii acestora i-am 
adăpostit în grajdul cel mic. Alți cai nu au mai fost acolo. 

Cae sări din şa, vădit interesat. Hangiul îl conduse în 
fața grajdului, socotindu-l cu ceva hibă la minte dacă se 
interesa de urmele unor cai. Pe drumul Aiudului treceau 
zilnic o mulțime de călăreți, ale căror semne în zăpadă se 
învălmăşeau fără noimă. Dar cum îşi primise ducații, 
făcu unele temenele adânci şi-şi cătă de treburi. Costache 
Caravană veni aproape de prietenul său. 

—Vezi ceva deosebit în urmele acestor potcoave? îl 
întrebă Indru. 

—Nu prea, recunoscu grăsunul privindu-le cu mare 
atenţie. În privința citirii urmelor n-aş zice că sunt un 
nătărău, dar tu şi Ducu cel Iute mă întreceți cu mult. 

—Chiar nu vezi nimic? 

—De! grăi Costache precaut. Parcă ar fi ceva. 

— Du-te şi priveşte urmele lăsate de caii noştri! 

Caravană porni agale. Când reveni, păru la fel de 
nelămurit. Apoi, ochii îi străluciră ciudat. 

—Pe  şalvarii lui Mahomed! Am ghicit. Potcoavele 
ăstora au cinci colțare, iar ale cailor noştri — doar trei. 

—Asta e, prietene! aprobă Indru. 

Încălecară şi-şi văzură de drum. Zăpada scârțâia 
aspră sub copitele cailor. Din vreme în vreme, Indru sărea 
din şa, atent la urmele proaspete. Însă acestea erau 
multe şi-l făceau adesea să zăbovească, spre disperarea 
lui Costache. După un timp, tânărul dădu semn de oprire 
undeva între Teiuş şi Aiud. 

—Va trebui să ne întoarcem, murmură Cae preocupat. 

—să ne întoarcem? bombăni Costache. Dar, dragul 
meu, dacă ne întoarcem înseamnă să lăsăm baltă această 
urmărire. 

—Nici gând. Vezi ceva schimbat? 

—Ce să văd în asemenea hărmălaie de urme? 

—Dacă ai privi cu mai multă atenţie, poate că n-ar fi 
greu să observi un lucru de mare însemnătate. În faţa 


noastră nu se mai află decât trei călăreți de-ai lui Samuel. 

—Pe toți dracii! se posomori Caravană. Să nu-mi spui 
că ceilalți şi-au luat zborul! 

—Nu chiar zborul, dar pe aproape. Ajunsesem să pun 
la îndoială istețimea lui Samuel. Doar trebuia să-şi 
închipuie că va fi urmărit. Abia acum văd greşeala 
noastră. Samuel s-a abătut undeva pe altă cale, cu doi 
dintre oamenii săi. Pe ceilalți trei, care se află în fața 
noastră fără îndoială, s-a gândit să-i sacrifice pentru a se 
salva el. Numai un prost ar fi apucat un drum cunoscut 
de nişte eventuali urmăritori. Samuel nu prea are astfel 
de cusururi. 

Porniră îndărăt, mult mai încet decât veniseră. După 
vreo jumătate de ceas, opriră din nou. Urmele a trei 
călăreți ce părăsiseră drumul se vedeau lămurit în zăpadă 
şi stăruiau peste câmp. Se ţinură pe pârtia lor până 
dincolo de Mureş, iar când ajunseră pe creasta dealului 
numit prin acele părți Zăreşul, fața lui Cae se posomori 
dintr-o dată. 

—Ştii ce mă tulbură? îl întrebă pe Costache. 

—Ştiu, grăi rotofeiul. Samuel a intrat în drumul 
Blajului. Acelaşi drum călcat de Dumitraşcu ceva mai 
devreme. 

—Da, aşa e! Dumitraşcu se află în mare primejdie. 

—Poate că da, poate că nu, murmură Costache. 

—Adică ce vrei să spui? 

—Mă gândesc la faptul că am putea greşi. Dacă 
Samuel goneşte acum spre Cluj? 

—Tu ai fi făcut-o, bănuind că vei fu urmărit? 

—Nu. 

—Atunci, să nu mai vorbim despre asta. 

O dată cu sosirea nopții, în lungul Târnavei Mari se 
porni un vânt aspru, tăios, ce alungă norii grei, astfel că 
cerul îşi limpezi fața şi se ridică înalt ca în toiul verii. 
Apărură stele, iar zăpada înghețată părea căptuşită cu un 
strat de argint vechi, a cărei sclipire stăruia domoală, 
calmă. Alungaţi de ger, puţinii trecători umblau iute pe 


ulițele Mediaşului. Luminile din spatele ferestrelor se 
stingeau pe rând. Numai la hanul Steaua, luminile multe, 
glasurile vesele, ce răzbeau până departe când se 
deschidea uşa cea mare, arătau o seară plăcută. Jupânul 
Stâssel, un sas înalt, slăbănog şi uscat la chip, avea 
băuturi bune, mâncăruri alese şi slugi harnice. Vestea 
despre curăţenia hanului ajunsese până departe, 
sporindu-i muşterii. Acolo nu trăgeau numai drumeții 
ocazionali, ci şi localnicii, buni cunoscători ai vinurilor de 
soi. 

Poate să fi fost ceasurile nouă sau zece. Câţiva cheflii 
răcneau spornic un cântec deocheat. Localnicii îşi 
aruncau vorbele de duh peste mese. Ceva femei trupeşe, 
cu ochii vicleni şi palma grea, îi prosteau de-a binelea pe 
nişte drumeți ageamii. La o masă lăturalnică, un bărbat 
înalt, cu fața dulce, prelungă, cu ochii adânci, gânditori, 
gusta rar dintr-o pulpă afumată. Peste îmbrăcămintea de 
catifea neagră purta o pelerină căptuşită cu piei de vidră. 
De sub pelerină ieşea la vedere o spadă cât toate zilele, al 
cărei mâner, cizelat cu mare artă, arăta lucrătură de 
meşter priceput la fineţuri. Înfăţişarea aleasă, straiele de 
preț şi o pelerină atât de scumpă s-ar fi cuvenit să atragă 
după ele mândre bijuterii, foarte la modă pe vremea 
aceea. Dar falnicul bărbat era lipsit de asemenea 
podoabe, chiar dacă în degetul său stăruia un inel nu 
prea mare, însă cu o piatră uimitor de frumoasă. 

Un ceas mai târziu, străinul părăsi masa şi urcă 
scările de lemn spre odaia lui. În mersul său nu se vedea 
grabă, cu toate că pasul îi era hotărât şi sigur. Doar un 
ochi atent ar fi remarcat, poate, oboseala ce pusese 
stăpânire pe el după un călărit îndelungat. Deschise uşa 
cu vădită plictiseală şi tresări. În odaia sa se aflau trei 
bărbați. Unul dintre ei era Samuel. 

—Întră, domnule Dumitraşcu! îl pofti acesta! Iată că 
lumea nu-i chiar atât de mare. Nu, nu te întoarce! 
Pistoalele mele rar bat alături. Iar aceşti flăcăi zdraveni 
ştiu să umble elegant cu o spadă. 


—A, voi erați? zâmbi Dumitraşcu în timp ce închidea 
uşa. Întreaga seară am simţit să sunt urmărit. Zău că nu 
mă aşteptam să fiți voi. Dar de vreme ce-i aşa, n-am 
încotro. Însă trei împotriva unuia nu prea arată a 
încercare bărbătească. Mă bucur totuşi că nu sunteți mai 
mulți. Cu trei adversari m-am bătut de câteva ori, şi după 
cum vedeți, sunt destul de teafăr. 

—Te cred, domnule, grăi Samuel fără asprime. În 
familia voastră nu prea am întâlnit fricoşi. Din păcate, cu 
trădătorii nu ne batem, ci îi doborâm fără milă. 

—Trădători? se miră Dumitraşcu. În cazul acesta, nu 
este vorba despre mine şi zău... 

—Mă tem că este, îl întrerupse Samuel. l-aţi trădat pe 
Ieremia Movilă, pe Sigismund Báthory, pe contele 
Taranowsky, pe Zablije şi pe mine. Cam mulți, domnule. 

—Da, aprobă Dumitraşcu, nu tocmai puţini. Domnia- 
ta şi Zablije nu contați. Sunteţi doi ucigaşi pe plată. Iar 
Ieremia, Sigismund şi Taranowski au dorit să mă facă 
părtaş la o crimă împotriva unchiului meu. Deci nu poate 
fi vorba de o trădare. 

—V-au  făgăduit scaunul de domnie al Ţării 
Româneşti. 

—Pielea ursului din pădure, zâmbi Dumitraşcu. Mi-au 
făgăduit ceva ce nu era al lor, ca să nu mai vorbim despre 
faptul că Ieremia urmăreşte scaunul acesta pentru fratele 
său, Simion Movilă. Deci, iată cine a trădat. 

—Dar v-aţi învoit, domnule. 

—Sigur. Numai aşa puteam să-l feresc de primejdie pe 
unchiul nostru şi să-l fac a înţelege gândurile lui Ieremia 
şi Sigismund. 

—Înseamnă că nebunia voastră a fost de ochii lumii, 
zâmbi Samuel mirat. 

—Aşa cred şi eu, surâse Dumitraşcu, fiindcă nu ţin 
minte să fi avut vreo astfel de boală. Dar socot că am 
vorbit destul, zise trăgându-şi spada cu un gest 
fulgerător. 

—O clipă, domnule! îl opri Samuel, fără duşmănie în 


glas. Viața domniei-tale nu-i amenințată cu nimic. Aş fi 
putut să te ucid acum un ceas în grajd, când ţi-ai căutat 
calul să vezi dacă are destule grăunţe. Eram la un pas de 
domnia-ta şi zău că nu ştiu să umblu cu un cuțit bun. 

—De ce n-ai făcut-o, întrebă Dumitraşcu surprins. 

—Pricini ar fi vreo trei. Întâi, nu prea am ce răzbuna. 
Din momentul în care s-a descoperit complotul, nu mai 
sunt în slujba lui leremia şi Sigismund. Ba mai mult: nici 
nu-mi trece prin cap să mă întorc în Moldova. 

— Înţeleg. 

—Nu înţelegi, domnule! zâmbi Samuel. Dacă acţiunea 
condusă de mine sfârşea prin uciderea lui Mihai-vodă, 
nimeni nu ar fi aflat din ce parte a venit lovitura. 

—Dar ştiam eu. 

—Adevărat! Însă domnia-ta nu ai mai fi fost în viață la 
ceasul acesta. Îl însărcinasem pe Zablije cu o lovitură de 
cuțit. Acum când lucrurile au luat o altă întorsătură, de 
ce m-aş răzbuna? Nu am o astfel de fire, mai ales că nu- 
mi aduce nici un câştig. De fapt, nu m-aş fi întors în 
Moldova, chiar dacă îmi reuşea lovitura împotriva 
principelui. M-aş fi mulțumit să trimit acolo un emisar, 
cu căpățâna domniei-tale, care să-mi aducă restul de 
ducați ce mi se cuveneau. Cei mari şi puternici n-au 
nevoie niciodată de martori. 

—Pricep, se lumină Dumitraşcu. La laşi, nu te-ar fi 
aşteptat nimeni cu brațele deschise. 

—Cam aşa ceva, încuviință Samuel. 

—Şi care ar fi al doilea motiv pentru care mi-ați cruțat 
viața? Fiindcă îmi vorbeaţi de vreo trei. 

—E o poveste întreagă. Acum şapte ani, domnul Cae 
Indru, fratele vostru, m-a iertat într-o împrejurare 
nefericită. Azi am prilejul să-i întorc binele. lar cel de-al 
treilea stă în prevedere. Dacă sunt urmărit şi prins, 
uciderea voastră ar însemna şi a mea. Dacă trăiţi prin 
bunăvoința pe care v-o arăt, atunci mai sunt speranțe 
pentru mine. Dar a mai rămas o bagatelă. Un lucru de 
nimic. V-aş rămâne îndatorat dacă mi-ați povesti ce s-a 


peterecut azi în palatul princiar din Alba-lulia. 

Dumitraşcu trase un scaun şi se aşeză, apoi îi lămuri 
întreaga întâmplare. 

—Domnule, zise Samuel după o vreme, am pierdut 
din nou. Nu totul, dar mult. De fapt, pierd într-una de 
când mă ştiu. Norocul nu a făcut niciodată casă bună cu 
mine. 

—E vina voastră, murmură Dumitraşcu, fiindcă v-aţi 
ferit să lucraţi pentru o cauză dreaptă. 

Poate, dar cauzele drepte rar aduc aur. Ele sunt 
slujite mai mult din dragoste sau din alte imbolduri. Sunt 
puțini cei care îşi pun întreaga lor viață în slujba 
neamului sau al oamenilor. Şi zău că adesea poți să le 
plângi de milă. Timpul trece, iar lumea îi dă uitării. 

—E un fel de a vedea lucrurile, conchise Dumitraşcu. 
Mai degrabă... 

Îşi întrerupse vorba şi cătă iute spre uşă, tocmai când 
aceasta fu îmbrâncită cu putere. Cae Indru, Costache 
Caravană şi Sile Adormitu, umăr lângă umăr pe coridor 
parcă formau un zid. 

—Samuel, stai pe loc! porunci Cae. Vechile mele cuțite 
lovesc iute. Nene, pofteşte spre noi! 

Dar nu sunt amenințat cu nimic, răspunse 
Dumitraşcu. 

—Intraţi, domnilor! îi invită Samuel fără a-şi pierde 
cumpătul. E drept că mă uimeşte apariția voastră tocmai 
acum, când mă gândeam că goniți pe drumul Clujului în 
căutarea mea. Şi e tot atât de drept că prezența voastră 
nu am dorit-o nici o clipă, însă de vreme ce aţi venit... 

—Ajunge, domnule! i-o reteză Indru. De data asta nu 
mai poate fi vorba de iertare. 

Apoi, fața i se lumină brusc. Ochii, subțiri ca la vreme 
de soare mult, îl învăluiră pe Dumitraşcu într-o privire 
caldă. Braţele tânărului se desfăcură în lături, gata a-şi 
cuprinde fratele. Celălalt păşi nesigur spre el. Dar când îi 
văzu ochii şi gesturile grăitoare, primi îmbrățişarea cu 
aceeaşi dragoste cu care îi era oferită. În urmă cu opt ani 


se despărțiseră după o ceartă ce însemna atunci o 
ruptură definitivă. Acum, nici nu se mai gândeau la ea. 
Vremea lucrase bine în acest sens. Nu discutară între ei, 
fiindcă ceea ce aveau să-şi spună cerea răgaz de timp şi 
lipsă de ascultători. 

—Samuel, rosti Cae întorcându-se, va trebui să 
încrucişezi spada cu mine. Acum şapte ani ţi-am dăruit 
viața dintr-o pornire pe care nu mi-am putut-o lămuri. 
Îmi pare rău că-ţi amintesc acest lucru. Între nişte 
cavaleri nu s-ar cuveni. Din păcate, împrejurarea de față 
o cere. Aş putea să te ucid pe loc, dar iată că din nou mă 
încearcă un sentiment de slăbiciune pentru domnia-ta. 
Aşa stând lucrurile, îţi mai ofer o şansă. 

Cae îşi reținu alte vorbe, fiindcă, spre uimirea tuturor, 
Samuel surâse. Nimic din înfăţişarea sa nu trăda vreo 
urmă de teamă. lar vorbele lui măriră uimirea celorlalți. 

Propunerea voastră mă onorează, domnule Indru. 
Sunt sigur că în alte împrejurări aş fi primit-o cu plăcere, 
chiar dacă nu aş fi avut prea multe şanse de a ieşi viu 
dintr-o astfel de dispută. Azi însă, nu voi încrucişa spada 
cu a voastră. E drept că sunt un spadasin bun. Că pe 
vremea când trăia Rocco Perisini făceam multe partide 
amicale cu el, şi rar se întâmpla să câştige. Iar după cum 
ştiţi, Perisini a fost cândva o forță în arta lucrului cu 
spada. Totuşi, cu voi nu mă bat. Sunteţi mai bun, 
domnule Indru. Ar fi curată sinucidere. Ca să nu mai 
vorbim despre faptul că m-aş dovedi lipsit de 
înțelepciune, atâta vreme cât am o cale mai bună de a ieşi 
din mâinile voastre. 

—Tare nu-mi vine a crede! interveni Caravană. 

—Aşteptaţi, domnule! Am putință de plată. Voi plăti 
pentru viața mea şi pentru cea a lui Zablije. Cât îi 
priveşte pe slujitori, nici nu merită să discutăm. Asupra 
lor nu cad amenințări, de vreme ce nu-mi cunoşteau 
planurile. 

—Cred că nu ne înțelegem, îl întrerupse Cae. 

—Nu vă faceți griji, continuă acesta să surâdă. Vă ştiu 


inteligent şi cu multă aplecare spre lucrurile practice. 
Luându-mi viața, răzbunarea voastră ar putea fi 
satisfăcută. Dar iată că nu poate fi vorba despre o 
răzbunare, câtă vreme încercarea mea nu a izbutit. 

—Destul, domnule! îl opri tânărul. Dacă acum şapte 
ani aş fi ascultat de glasul rațiunii, azi nu mai erai o 
primejdie pentru Mihai-vodă. A te lăsa liber înseamnă o 
nouă amenințare de complot. 

—lLa fel aş vorbi şi eu, ripostă Samuel mai liniştit 
decât se aşteptau ceilalți. Primejdiile nu trebuie oprite 
niciodată la jumătatea drumului, ci curmate fără pic de 
zăbavă. Totuşi, eu am mai multe de oferit. lar de veți 
chibzui adânc, sunt sigur că vom cădea la învoială. Am 
puterea să vă plătesc trei mii de ducați. 

— Îi voi lua singur. 

—Cam greu. Va trebui să-i găsiți. Aş zice, deci, două 
mii de ducați pentru Zablije şi o mie pentru mine. 

—Zablije valorează mai mult? râse Cae. 

—Nu, dar pentru el, greu aş mai putea oferi ceva. 

„Ciudat, gândi tânărul. Omul acesta are ceva deosebit. 
E o pramatie dintre cele mai mari, însă mă uimeşte felul 
său de a fi. Sentimentele de cinste şi prietenie sunt greu 
de găsit la asemenea soi de oameni. Totuşi, le are. lată că 
a încercat să-l scoată din mâinile noastre pe Zablije, 
oferind două mii de ducați. Altul l-ar lăsa să piară, 
oprindu-şi aurul. Poate această latură bună a sufletului 
mă atrage spre Samuel. Păcat că nu a lucrat alături de 
noi. 

—Ne pierdem vremea cu el, interveni Sile. 

Cae privi către istețul Costache Caravană, iar acesta, 
parcă adormit pe scaun, grăi molcom: 

—Samuel oferă ceva pentru a-şi salva viața. Până 
acum am auzit despre nişte aur care nu-i va aduce 
scăpare. Dar iată că nu ştim ce va propune în continuare. 
Poate că va aduce asemenea preț încât să merite atenția 
noastră. Vorbeşte, domnule Samuel! 

Prizonierul îi mulțumi printr-o aplecare a capului şi 


zise: 

—Pe vremea când locuiam la Constantinopol, picase 
peste mine un mare necaz. Înjunghiasem un turc de rang 
mare. Gărzile m-au prins tocmai la timp. Mă aştepta 
moartea prin sugrumare. Până la judecată m-au închis 
într-o fortăreață din care numai cei cu judecată slabă îşi 
închipuiau o evadare. Ei bine, ştiţi cu cine am stat atunci 
închis în fortăreață? Cu prințul Petru Cercel, părintele 
vostru şi al domnului Dumitraşcu. 

Cei doi frați îl priviră fără să scoată o vorbă. Pe fețele 
lor nu se putea citi nici uimire, nici interes, dar Samuel 
nu-şi pierdu cumpătul, chiar dacă înțelese că ei nu 
credeau un cuvânt din spusele lui. 

—Într-o seară, continuă el, când părintele vostru se 
aştepta să fie strangulat şi aruncat în apele adânci ale 
Bosforului, mi-a vorbit despre voi şi despre sora voastră. 

—Sora noastră? murmură Cae cu un aer distrat. 

—O soră? se miră Dumitraşcu. 

—Gogoşi! strigă Sile. Ai cam luat-o pe arătură, cu 
gândul să ne prosteşti. 

—Aşteaptă, Sile! îl dojeni Caravană. Am hotărât să-l 
ascultăm pe domnul acesta până la capăt. Vestea m-a 
surprins. 

—Şi pe mine, zise Cae privind prin fereastră de parcă 
ar fi văzut cine ştie ce. Tu ce crezi, nene? 

—Sunt la fel de mirat. Atât de mirat, încât nu cred un 
cuvânt din vorbele auzite. Numai ceva dovezi ar putea 
lămuri lucrurile. 

—N-am dovezi, domnilor, grăi Samuel cu aceeaşi 
linişte. E drept că acum trei săptămâni i-am povestit 
acest lucru lui Zablije, dar asta nu-i o dovadă. Şi nici nu 
ştiu altceva în afară de faptul că sora voastră s-a născut 
în capitala Franţei, unde tatăl vostru a locuit multă 
vreme. Ba mai mult: s-ar putea să nu fie adevărat. Petru 
Cercel era bolnav, cuprins de fierbințeli şi rostea o groază 
de cuvinte fără noimă. 

Cae intui că în vorbele omului există un dram de 


sinceritate. 

—De ce nu mi-ai spus lucrul acesta acum şapte ani, 
când ţi-am dăruit viața? întrebă el privindu-l țintă. 

—Fiindcă atunci nu eram silit să plătesc preț de 
răscumpărare. De fapt, am aşteptat mereu să te 
îmbogățeşti pentru a-ți putea vinde taina. Dar domnia-ta, 
cu toate că l-ai moştenit pe fostul cancelar Iojica, eşti 
departe de a fi bogat. Ai dăruit aurul pentru întreținerea 
oştilor Ţării Româneşti. 

—Aş vrea să te cred, rosti Cae îngândurat. 

—Încercaţi, murmură acesta, mai ales că taina despre 
care v-am pomenit nu intră în prețul de răscumpărare. 

—Înseamnă că poți plăti mai mult? 

—Foarte mult, domnule Indru. De când mă ştiu, pierd 
mereu. Se pare că am căpătat ceva rutină în această 
privință, iar azi, ştiu să pierd elegant. Am lucrat într-un 
complot care trebuia să-mi aducă cinci mii de ducați. 
Complotul a eşuat prin intervenţia neaşteptată a 
domnului Dumitraşcu. 

—Greşeşti! zâmbi Cae. Fratele nostru l-a împiedicat 
doar cu câteva ceasuri înainte de a o face noi. Ştiam 
despre complot. 

—Ştiaţi? tresări Samuel, pentru prima oară în seara 
aceea. Dar e aproape cu neputinţă. 

—,„Aproape” ar fi tocmai cuvântul nimerit, interveni 
Costache. 

Şi după ce îl privi o clipă cu ochii săi cam spălăciți, în 
care Samuel citi o slabă urmă de ironie, Caravană 
continuă şiret: 

—Dovada cea mai bună că am ştiut despre el stă în 
faptul de a ne afla aici, şi nu la Sibiu, unde ne-am 
prefăcut a merge. lată deci, domnule, că cineva dintre 
stăpânii care te-au băgat în această încurcătură a trădat 
la timp. 

Samuel tăcu o vreme, descumpănit, încercând să-şi 
adune gândurile. Era limpede că fără o trădare, Costache, 
Indru şi Sile s-ar fi aflat la Sibiu, nu în Mediaş. 


—Domnilor! rosti după un timp. Zablije nu a făcut-o. 
Pun mâna-n foc pentru el. Movilă, Sigismund şi contele 
Taranowski au finanțat complotul. Deci, fiecare dintre ei 
era interesat să reuşească. Nu mai înțeleg nimic, mai ales 
că domnul Dumitraşcu nu ştia despre prezența noastră la 
Teiuş. Poate dacă mi-aţi da ceva lămuriri. 

—Asta nu, râse Caravană, mulțumit că îi stârnise 
bănuieli împotriva foştilor stăpâni. 

—Atunci nu mai rămâne decât să continuăm 
tratativele, se înclină Samuel. Movilă, Sigismund şi 
Taranowski au prevăzut şi un eventual eşec al misiunii 
mele la Alba-Iulia. 

—Au prevăzut? se miră Caravană, ciulind urechile. 

—Da. De îndată ce se va afla la Iaşi despre nereuşită, 
o solie se va pune pe picioare, pentru a porni curând spre 
hanul tătarilor. Solia va purta scule de preţ, a căror 
valoare trece de douăzeci de mii de ducați. lar aceasta 
înseamnă abia jumătate din cât i se oferă hanului pentru 
o călcare cu hoardele sale în Ţara Românească. 

—În ce scop? îl întrerupse Indru. 

—Nu prea greu de ghicit. Nicolae Pătraşcu, fiul lui 
Mihai, păzeşte acum granițele Ţării Româneşti, dar cu 
slabe puteri. El se bizuie doar pe cinci mii de oşteni. 
Polonii nu aprobă azi o mişcare cu oşti moldovene asupra 
muntenilor. Nu o aprobă pe față, fiindcă se tem de 
austrieci şi de turci. Ei aşteaptă unele evenimente 
prielnice. Dar dacă hanul trimite douăzeci de mii de nogai 
asupra lui Pătraşcu-vodă, lucrurile se schimbă cu totul. 
Nimeni nu-i poate învinui pe moldoveni şi poloni. Şi zău 
că nu văd cine-i va opri pe nogai. Deci e limpede cp 
Mihai-vodă va trebui să părăsească Alba-lulia, în fruntea 
oştilor sale, pentru a apăra Tara Românească. Ei bine, 
iată un moment prielnic lui Sigismund Báthory. 
Transilvania, fără oşti şi fără principe îi va cădea la 
picioare. 

—Ai dovezi? îl întrebă Costache, ale cărui priviri 
scânteiau ca oţelul bătut proaspăt. 


—Nu, domnule. Timpul va dovedi. Taina nu am aflat-o 
de la cei interesați, ci am ajuns la ea printr-o întâmplare. 
Ieremia, Sigismund şi Taranowski nu erau nebuni să-mi 
încredințeze asemenea planuri. Propun să mă ţineţi 
închis până când solia va pleca din Iaşi. Domniile-voastre 
aveți puterea să aflați astfel de lucruri, mai ales că Altîn, 
solul hanului, se află la curtea Moldovei. 

—Da, da! murmură Indru mai mult pentru sine. 
Oamenii mei m-au înştiințat despre prezența lui Altîn la 
Iaşi. Chiar mă întrebam care i-ar fi rostul acolo. 

Tăcu, dar mintea îi lucra cu înfrigurare, căutând să 
găsească o fisură în spusele lui Samuel. După o vreme, 
ridică fruntea. Ochii lui păreau din nou pe jumătate 
adormiti. 

—Nu te închidem, domnule, zise privind undeva peste 
Samuel. Din contră, eşti liber de îndată ce isprăvim 
discuția. Ba mai mult; cei trei mii de ducați pe care i-ai 
oferit pentru viața ta şi a lui Zablije, poți să-i păstrezi. 

—O clipă, Cae! se amestecă grăsunul Costache. Oare 
putem pune temei pe vorbele acestui om? Dacă se va 
întoarce la laşi? 

—Ar fi drumul lui de pe urmă, ripostă Indru. După 
nereuşita de aici, cei trei vor căuta să scape de asemenea 
martor. Se întoarse către fratele său. Eşti bogat, nene? 

În ochii lui Dumitraşcu se ivi o luminiță hazlie când îi 
răspunse: 

—Dacă viața şi sănătatea sunt bogății, atunci da. 

—Sile! porunci tânărul. Cere-i hangiului cele de 
trebuință pentru o scrisoare! 

La puţină vreme, Cae semnă un răvaş adresat marelui 
negustor sibian Izu Klein. 

lată, nene, grăi el întinzându-i hârtia, domnul Klein 
îți va înmâna cinci mii de ducați. 

—Oare nu te strâmtorezi cu această sumă? întrebă 
Dumitraşcu. 

—Nu. 

—Dar semnătura ta e pentru şase mii de ducați. 


—Adevărat! răspunse tânărul cu nepăsare. Atât îi voi 
plăti cândva domnului Klein. 

—Eşti aşa de bogat? 

Cae slobozi un hohot mare de râs, apoi spuse ridicând 
din umeri: 

—Cine datorează nouă mii de ducați, aşa cum e cazul 
meu, nu se poate numi sărac chiar dacă în punga lui 
găseşti doar opt galbeni. 

—Frumoasă judecată! zâmbi Dumitraşcu. Eram şi eu 
cândva ca tine, liber şi fără griji multe. Azi am o familie. 
Locuiesc la Viena, unde câțiva creditori se dau de ceasul 
morții crezându-mă dispărut. Cu jumătate din ce mi-ai 
împrumutat, voi scăpa de ei. M-aş bucura dacă ai prinde 
răgaz de timp să mă cauţi. Ai doi nepoți şi o cumnată. 

—Ah, nene! răspunse tânărul cu o undă de tristețe în 
glas, pe care celălalt abia o intui. În ultimi şapte ani nu 
am avut parte de răgaz. De-l voi prinde, nimic nu mă va 
opri să te caut. Dar să lăsăm asta! îşi înăbuși un oftat. 
Graba ta e firească dacă ai lipsit atâtea luni de lângă ai 
tăi. Cred că e bine să pleci grabnic. Până la Sibiu nu-i 
drum lung. Izu Klein îți va înmâna o scrisoare pentru 
plata ducațţilor la Viena. E mai bine aşa. Să iei aur de la el 
doar atât cât să-ți ajungă până acasă. 

—Mă poate plăti la Viena? întrebă Dumitraşcu uluit. 

—Fără îndoială. 

—Domnule Indru, se amestecă în discuție Samuel. 
Plecând spre Apus, drumul meu va fi tot prin Viena. Aş 
putea oare lăsa ducații mei la acel negustor şi să-i 
primesc unde îmi va fi voia? 

—Absolut. 

—Atunci, dacă domnul Dumitraşcu nu are nimic 
împotrivă, vom călători împreună. E mai bine când sunt 
mai mulți. lar aceşti slujitori ne vor fi de mare folos. Cât 
despre Zablije... 

—Va fi liber cât de curând, încheie discuţia tânărul 
cavaler. 

O jumătate de ceas mai târziu, Dumitraşcu îşi 


îmbrățişă fratele şi sări sprinten în şaua calului. Curând, 
patru călăreți se mistuiră pe drumul care duce printre 
dealuri şi păduri, printre iazuri cu păpuriş mult, către 
cetatea Sibiului. Era miezul nopții. Vântul se repezea ca 
un apucat pe ulucul dintre dealuri şi îşi rupea dinţii în 
lutul gălbui-auriu. Copacii dezgoliți de frunze tresăreau 
din somn şi gemeau ca bătrânii sub povara anilor mulți. 

Costache, Cae şi Sile încălecară la rândul lor şi 
porniră către Alba-lulia, în trapul domol al cailor. 

—Oare n-ai greşit, slobozindu-l pe Samuel? rupse 
tăcerea Caravană. E pentru a doua oară când îl laşi să 
scape. 

—Aş zice că n-am greşit, răspunse Cae gânditor. Ba 
cred că i-am rămas datori. Chestia cu tătarii merita mult 
mai mult. 

—Dacă o fi adevărată. 

—Din păcate, este. Ţi-o spun fiindcă ştiu unele 
lucruri. În această privință, Samuel nu a minţit nici 
măcar un cuvânt. 

—Atunci, nu stăm prea bine. 

—Adevărat, nu prea bine. 

—Şi nu te-ai gândit la nimic? 

—Ba m-am gândit, zâmbi Cae. De va ieşi după placul 
meu, cei ce vor râde la urmă nu vor fi Taranowski, 
Sigismund şi leremia. 

Tăcură. Undeva, la o margine de pădure, urlau lupii. 
Caii, înfiorați, îşi iuțiră mersul. 


Capitolul 4 


Înserase. Ninsoarea se cernea bogată peste Alba-lulia 
şi era cald. Fulgii cădeau mari, pufoşi, în rotiri largi, ca 
zborul fiuturilor. În aer - nici o adiere. Totul părea 
încremenit. Casele înalte şi zvelte la vreme de vară se 
chirceau cuminţi sub învelişul alb. Ningea molcom. 
Lumina din ferestre descoperea dansul fulgilor. Un dans 
lin, tăcut, ca valsul fără melodie. Cerul căpătase un aer 
de sărbătoare, iar pământul parcă oficia un ritual al 
tăcerii. 

În curtea palatului princiar, oştenii mânuiau lopeţile 
şi croiau pârtii. Lipit de fereastra odăii de lucru, Mihai- 
vodă privea afară. Uneori zâmbea observând hârjoana 
tinerilor care porniseră o adevărată bătălie de bulgări. Pe 
ziduri se schimbau străjile. Începea veghea de noapte. 
Principele părăsi fereastra şi se aşeză în fața căminului, 
unde buştenii trosneau veseli. Lumina flăcărilor sălta 
jucăuşă de-a lungul pereţilor încărcați de panoplii, ori 
tocmai sus pe tavanul aurit, cu bogate ornamente. 
Jilțurile moi, capitonate, fuseseră scoase din odaie, fiind 
înlocuite cu scaune simple din lemn de stejar. Blănurile 
inutile, ce se încurcau cândva în picioarele musafirilor, 
luaseră acelaşi drum, dimpreună cu o mulțime de obiecte 
nefolositoare, iar încăperea câştigase în simplitate şi 
măreție. Tonul ei mai sobru, mai aerisit, se potrivea cu 
noul principe. 

Aproape de uşă, căpitanul Jager aştepta încremenit, 
să i se vorbească. Barba sa roşcată părea aprinsă de 
bătaia luminii. Obrajii bucălați arătau o sănătate de fier, 
chiar dacă tăria anilor pusese în ei ceva din obişnuita 


pecete. 

—S-a întâmplat ceva, Jager? întrebă principele 
amintindu-şi de el. Eşti unul dintre puţinii care au 
dreptul să intre aici fără a se anunța. Asta o ştim 
amândoi la fel de bine. Totuşi, nu mă pot lăuda că m-ai 
vizitat prea des. 

Sprâncenele comandantului tresăriră. Era oare o 
dojană în vorbele principelui? 

—Măria-ta! grăi el. Un slujitor bun nu-şi tulbură 
stăpânul decât atunci când este cazul s-o facă. 

—Bine spus! aprobă Mihai privindu-l cu interes. Şi 
socoțţi că azi s-a ivit un astfel de prilej. 

—Aşa este, doamne! Mi-ar fi plăcut să vin cu veşti 
bune. Totdeauna purtătorii unor asemenea veşti sunt 
primiți cu plăcere. Din păcate, noutățile mele nu sunt 
prea bune. Ba cred că se arată grozav de proaste. 

Mihai intui că Jager nu ştia cum să înceapă şi îşi 
căuta cuvintele cele mai potrivite. Îşi reţinu un zâmbet şi- 
l lăsă să rătăcească în doi peri printre ele, până când 
socoti că bietul comandant a dat în fiert şi că puțin mai 
lipseşte să o ia razna. 

—Ei, ei, domnule! îl dojeni fără asprime. De când 
vorbesc oştenii în dodii? Dă-i drumul cum îți vine în 
minte? De greşeşti, vedem noi la urmă. 

—Doamne! se încruntă Jager nemulțumit. Ieri s-a 
încercat asasinarea voastră. 

—Ei, aşa mai merge! îşi reținu principele o tresărire, 
spre mirarea lui Jager, care nu mai ştia ce să creadă. 
Aşa, căpitane! Ai început bine şi cred că vei sfârşi la fel de 
frumos. Oşteanul trebuie să fie totdeauna scurt şi 
limpede în ceea ce rosteşte. Aştept, domnule. 

Zicând acestea, se îndepărtă puţin de lumina focului 
şi rămase nemişcat, parcă absent, în vreme ce Jager îi 
povesti într-o limbă cam pestriță, înflorită când cu 
exclamații  nemțeşti, când cu slabele lui accente 
româneşti. După un sfert de ceas, Mihai cunoscu aproape 
tot ce se putea şti despre complotul ce fusese îndreptat 


asupra sa. 

—Mulțumesc, Jager! spuse mai gânditor decât ar fi 
vrut să arate. Unde sunt Cae şi Costache Caravană? 

—Acum un ceas dormeau. S-au întors de la drum cam 
spre ziuă. Când au intrat în palat, domnul Indru mi-a 
poruncit să-l pun în libertate pe pramatia de Zablije. 

—Crezi că a făcut bine? 

Jager se îndreptă bățos şi înălță fruntea cu mândrie. 

—Măria-ta, am slujit sub trei principi, iar azi, cu voia 
voastră, sunt tot comandant al gărzilor. Dacă mi-am 
păstrat slujba, asta se datorează faptului că execut fără 
şovăială şi-mi pun întrebări puţine. 

—Rău, Jager! zâmbi principele. Omul e făcut să 
gândească. Ce-i drept, când gândeşti, viața nu-i chiar atât 
de uşoară pe cât ne dorim. lată douăzeci de ducați. Îi 
meriți. Ah, încă ceva. Nimeni nu trebuie să ştie că mi-ai 
vorbit despre complot. 

Comandantul gărzilor părăsi încăperea, fericit că 
scăpase de greaua povară. „Ciudat om! socoti el. Foştii 
principi ai Transilvaniei, Sigismund şi Andrei Bâthory, mă 
apreciau tocmai pentru că nu-mi puneam întrebări. Apoi, 
îmi dăruieşte aur fără a-mi pretinde unele lucruri care 
nu-mi sunt pe plac. Dar cel mai mult m-a uimit faptul că 
nu a sărit în sus, de groază, când i-am povestit despre 
încercarea de asasinat. Sigismund şi Andrei tremurau, 
ziua şi noaptea, pentru viaţa lor.” 

Lumina  flăcărilor stăruia pe fața lui Mihai, 
descoperindu-i cele mai mici trăsături. Părea calm, 
liniştit, iar singura lui preocupare se arăta îndreptată 
spre trosnetul plăcut al buştenilor. Doar cutele adunate 
pe fruntea înaltă dezmințeau aparenta sa aplecare spre 
destinderea firească dinaintea nopții. 

„M-a cuprins oare bătrânețea? se întrebă el. Inima 
poate că a rămas tânără, însă corpul a căpătat o anumită 
greutate. Un anumit calm prevestitor de încetineală. Am 
sărit peste patruzeci de ani fără a prinde de veste. Oare 
când am încărunțit?” 


Porni să se plimbe în jurul odăii. Încercă să se scuture 
de gânduri, însă ele nu-l părăsiră. Veniseră chiar mai 
multe, iar ordinea lor nu era dintre cele obişnuite lui. 

„Parcă ieri m-am aşezat în scaunul de domnie al Ţării 
Româneşti. Parcă ieri am scos țara de sub turci. Doamne, 
ce puțini erau în jurul meu la vremea aceea! O mie cinci 
sute de oşteni. Cu ei am pornit lupta împotriva Imperiului 
turcesc. Victoriile noastre de la Giurgiu, Hârşova, Silistra, 
Putinei, Şerpăteşti, Călugăreni şi din alte părți au rămas 
undeva printre vechile bucurii ale inimii. Ei, pe toți dracii! 
se opri brusc şi mânios. Doar nu sunt bătrân. Trupul 
acesta bătut de soare, de ploi, de şeile cailor, de nopţi 
albe sau de lovituri în lupte mai poate încă mult. Omul 
îmbătrâneşte abia când nu mai are visuri. Când nu mai 
crede şi nu mai speră în nimic. Şi mai ales, când se simte 
fără rost. Dar eu n-am timp de bătrânețe. Mai am atâtea 
de făcut. Ce puţini erau în jurul meu acum şapte ani! 
Câţiva boieri ca frații Buzeşti, Zamfirescu, Mihalcea, 
Udrea, aga Leca şi Băicoianu. Şi dragii mei cavaleri Cae 
Indru, Chirilă Zece Cuţite, Ducu cel Iute, Costache 
Caravană şi Niță Praştie. Cae a venit lângă mine sub 
nume de împrumutat. Nu ştiam cine este şi de unde se 
trage. Vedeam doar că se arată una dintre mințile cele 
mai luminate ale neamului nostru, iar iscusința armelor 
şi viclenia lui ne-au ajutat în multe lupte. Abia la 
Călugăreni, când căzuse apărându-mi viața, am aflat că 
numele lui e Marcu şi îmi este nepot. Hazliul Costache 
Caravană s-a lipit de noi fără a cere plată, şi iată că de 
şapte ani aleargă neobosit în slujba neamului. Când îl 
priveşti la chip, ai zice că nu face casă bună cu harurile 
cugetului adânc. Dar istețimea lui ne-a uimit adesea. Pe 
Chirilă l-am întâlnit în Parâng. El mi-a vorbit pentru 
prima oară despre unirea neamului. El a ridicat faimoasa 
noastră oaste a Bucegilor şi a instruit-o ca un mare 
general. Vorbea puţin şi aspru, aşa cum îi este firea. Abia 
la Şelimbăr, când căzuse străpuns pe la spate de o sabie 
vicleană, când se lupta între viață şi moarte, am aflat că 


este fiu de domn, cu aceleaşi drepturi la scaunul Ţării 
Româneşti ca şi Indru, ca şi noi. Ducu, acea spadă 
iscusită, care i-a trimis în lumea drepţilor pe mulți 
duşmani ai neamului, s-a apropiat de noi sfios, ca un 
ucenic nepriceput. Dar cine i-ar fi stat înainte? De unde 
vine, cine este? nu ştim. Adică ştim. El e una dintre 
minunile româneşti, cum spune Cae Indru. lar eu aş zice: 
românii au tare multe minuni ca Ducu. Păcat că nu-i 
ştim numele adevărat! Cred că nici un rege, nici un 
împărat nu se poate mândri, ca mine, cu astfel de 
prieteni. Sunt neobosiţi şi tari ca fierul. Oare vor şti 
cândva urmaşii că au existat astfel de înaintaşi? Cred că 
vor şti. Vor înţelege. Numai cu astfel de bărbați, neamul 
nostru a dăinuit aici în răsărit şi la margine de Balcani, 
ca o insulă latină.” 

Se aşeză iar în fața focului. 

„lată că duşmanii care nu ne-au putut îngenunchea 
pe câmpul de luptă încearcă azi cu lucruri mai viclene. 
Folosesc otrava. Acum înțeleg drumul tainic al lui 
Costache la Sibiu. Acum ştiu de ce s-a întors Cae la Alba- 
Iulia. E a cincea oară când prietenii mei îmi salvează 
viața. Sau măcar atâta ştiu eu. De la ei, greu scoţi o 
vorbă. Va trebui să mă grăbesc. leşirea noastră de sub 
turci a fost primul pas. Unirea Țării Româneşti cu 
Transilvania, al doilea pas. Acum, vrem încă unul. Poate 
cel mai greu. Vrem întregirea neamului prin readucerea 
Moldovei la trupul țării. Scrisorile miilor de patrioți 
moldoveni care ne aşteaptă şi intuiesc unirea, ne obligă 
să fim de două ori mai chibzuiți decât ne-am propus. De-i 
vom dezamăgi, urmaşii nu ne vor ierta nici în mormânt. 
Dar va fi greu. Polonii au mari interese în Moldova cea 
neasemuit de bogată. lar drumurile de negoț ce coboară 
de la Liov către Marea Neagră sunt în mâinile lor. Ce 
uşoară ar fi unirea neamului dintr-o țară săracă! Uşoară, 
fiindcă lupii nu dau niciodată ocol stânii fără oi. leremia 
Movilă s-a vândut polonilor. Păcat! Va fi foarte greu să-l 
alungăm. S-a încuscrit cu ei şi s-a înconjurat cu oştile 


lor. Oşti mari, vrednice în luptă. Ne vom pregăti temeinic 
şi în mare taină. Doar trei patru ani dacă mai trăiesc, vor 
fi destui pentru ca unirea tuturor românilor să rămână 
peste veacuri. Dacă pumnalul sau otrava duşmanilor nu 
mă vor ajunge, aş vrea să văd unirea neamului şi să mă 
bucur de ea. Abia când vom fi puternici, într-o singură 
țară, cu o singură oaste şi cu aceleaşi legi peste tot, să 
încep a mă odihni. Să dăm răgaz lucrului pe pământurile 
noastre bogate. Să prindă iar cheag vechile noastre 
meşteşuguri. Să ridicăm oraşele şi satele către belşug. Să 
nu ne mai fie teamă de cotropitori. Cu câţi au venit peste 
noi, unii se miră că am dăinuit ca neam. Dar ei nu pricep 
harurile noastre. Adică înțelepciunea, vitejia şi dragostea 
de pământ. Multe neamuri care au trecut pe aici au 
dispărut aproape fără urmă, fiindcă le-a lipsit unul dintre 
aceste haruri. Nu vitejia şi nici înțelepciunea, ci dragostea 
de pământ. Ele nu s-au legat de mormintele moşilor şi 
strămoşilor, ci şi-au căutat pâinea aiurea. Îi vom alunga 
pe poloni din Moldova chiar dacă oştile lor vor fi mai 
mari. Îi vom bate, fiindcă ei luptă pentru jaf, iar noi, 
pentru apărarea vetrei străbune. Pentru sfintele 
morminte ale moşilor şi strămoşilor noştri.” 

Se întrerupse din gândurile lui. Clucerul Ieremia 
Băicoianu, un tânăr înalt şi spătos, cu fața dulce, asprită 
de o veche tăietură de iatagan, apăru în prag şi aştepta 
nehotărât, văzându-l pe principe aplecată către gânduri. 

— Ce-i, Băicoiene? 

—Au venit, măria-ta. 

— Toţi? 

— Toţi. 

—Atunci, pofteşte-i! 

Clucerul deschise uşa. Cae, Costache, Ducu, Chirilă, 
Zamfirescu, Udrea, Preda Buzescu, aga Leca, Mihalcea, 
Niță Praştie şi părintele Grasa păşiră în odaie şi se 
aliniară în lungul pereților. 

La un semn al lui Preda Buzescu, musafirii salutară 
adânc, măturând covorul cu pălăriile, şi strigară din toată 


inima: 

—Trăiască Mihai Pătraşcu, principe al Ţării Româneşti 
şi al Transilvaniei! 

—Dimpreună cu voi! răspunse, mirat că buzele lui 
Chirilă nu rostiră frumoasa urare. 

Apoi continuă: 

—Prieteni, sfatul nostru de taină poate începe. Ar dori 
cineva să vorbească înainte de a o face noi? 

—Eu, măria-ta, grăi Chirilă cu asprime, în timp ce 
toate privirile se întoarseră către el. 

„Ah, la naiba! îşi înăbuşi principele o exclamațţie. 
Contrar obiceiului, Chirilă se arată dornic de vorbă şi 
parcă pornit împotriva noastră.” 

—Te ascultăm, prietene, zâmbi el. 

—Măria-ta, răspunse acesta încruntat, nu-mi place 
salutul rostit adineauri. 

—Zău? Ce hibă are? 

—Nici o hibă, dar cunosc unul mai necesar. 

—Interesant! continuă Mihai să zâmbească. Să auzim, 
domnule! 

—Trăiască Mihai Pătraşcu, prinț al românilor de 
pretutindeni! 

Zâmbetul se şterse brusc de pe buzele principelui. 
Câteva clipe rămase îngândurat, surprins, ca şi când 
Chirilă i-ar fi ghicit gândurile. 

—Pe ce temeiuri stă salutul domniei-tale? 

—Pe neajunsuri, măria-ta. De ce se amână alungarea 
lui leremia Movilă şi a polonilor din Moldova? 

—Drace! râse Mihai, privindu-l cu dragoste. Până azi 
nu m-a înfruntat nimeni atât de aspru. M-am gândit la 
asta, Chirilă. Nopțile mele de veghe nu au altă cauză. 
După urarea ta, ar fi trebuit să fim de mult în Moldova. 
Aşa-i? 

—Întocmai, măria-ta. 

—Dar iată că timpul nu lucrează astăzi cu noi. 
Desăvârşirea unirii dintre Țara Românească şi 
Transilvania cere timp. Duşmanii nu ne dau răgaz. Ei 


înțeleg că vom deveni puternici prin unire. Sigismund 
Bâthory şi leremia Movilă s-au unit împotriva noastră. Ba 
mai mult: îi plătesc pe tătari să vină, în primăvară, peste 
Tara Românească. 

Indru se uită spre Caravană, uimit că unchiul său 
aflase chestia cu tătarii. Grăsunul îi răspunse printr-un 
semn tainic. 

—Zvonuri, interveni Preda Buzescu. 

—Zvonuri? se încruntă principele. Ştii tu să ne fi 
bizuit cândva pe zvonuri? Niţă! 

—Poruncă, doamne! răspunse lunganul. 

Mihai privi câteva clipe cu adâncă plăcere. Fața 
tânărului,  prelungă, osoasă, cu umerii obrajilor 
proeminenți, cu ochii mici, dar sprinteni ca de viezure, cu 
buza de jos veşnic răsfrântă parcă a batjocură, forma un 
tot ce avea farmecul său. 

—Niţă! porunci din nou. Adu-l pe căpitanul Soare! 

În vreme ce lunganul părăsea încăperea, principele 
vorbi în continuare. 

—Acum o lună am hotărât să intrăm cu oşti în 
Moldova, cam pe la mijlocul toamnei viitoare. Însă din 
nou timpul nu ţine cu noi. După victoria noastră de la 
Şelimbăr, domnul Basta, generalul Imperiului Austriac, s- 
a apropiat de hotarele noastre. El s-a aşezat între Crişuri, 
cu optsprezece mii de oşteni în zale. Dacă ne vom arăta 
potrivnici împăratului Rudolf, Basta ne poate ataca mai 
iute decât ne gândim. lată că Imperiul Austriac se vrea 
stăpân aici, chiar dacă nu a mişcat un deget pentru 
alungarea Bâthorylor. Chiar dacă ţara e a noastră. E ceea 
ce au făcut țările mari asupra celor mici, de când e 
lumea. Scrisorile aduse de comisarii imperiali sunt când 
amenințătoare, când pline de linguşeli şi promisiuni. 
Împăratul s-a arătat dispus a-mi dărui domeniul 
Königsberg din Silezia, care aduce un câştig anual de 
optzeci de mii de taleri. Aceasta, în schimbul renunțării 
mele la scaunul de domnie al Transilvaniei. Turcii, mirați 
că nu am intrat sub suzeranitatea lor după victoria de la 


Şelimbăr, au pus pe picioare, la Daud, treizeci de mii de 
ieniceri şi spahii. Nu ne ameninţă direct, dar gândurile lor 
le ştim. La cel mai mic semn de slăbiciune vor veni peste 
noi. Ieremia Movilă ține azi, opt mii de călăreți poloni, 
şase mii de cazaci pe plată şi patru mii de călăreți 
moldoveni. lan Potoțki, vestitul staroste de Camenița, 
pare să fie adevăratul conducător de la Iaşi. Prea multe 
oşti pentru gânduri curate asupra noastră. Nobilimea 
Transilvaniei nu ne iubeşte şi conspiră, gata a se răzvrăti. 
Ce stavilă avem noi? Două mii de oşteni la Cluj, patru mii 
în Alba-lulia, două la trecătorile spre Moldova, cinci mii la 
Bucureşti şi patru mii în Munţii Bucegi. Adică, un total 
de şaptesprezece mii. Aurul ne lipseşte, oştile nu sunt 
plătite de două luni, iar făgăduielile împăratului s-au 
dovedit vorbe goale. Iată, prietene Chirilă, de ce nu-i chiar 
cum doreşti. De fapt, cum ne dorim cu toții. Nişte oameni 
chibzuiți ar încerca, oare, acum un atac asupra străinilor 
din Moldova? 

—Nu, doamne! sări aga Leca. 

—Nu! Întări Buzescu. Moldova nu-i azi pe puterile 
noastre. Alții după noi, poate, vor readuce şi Moldova la 
trupul țării. 

Cutele de pe fruntea principelui se adânciră treptat, 
dar nimeni nu reuşi să-i ghicească dezamăgirea provocată 
de vorbele celor doi. 

—Tu ce crezi, Udreo? 

—Ştiu eu? grăi vechiul oştean ridicând din umeri. 
Felul acesta de a umbla cu gândul printre ițele încurcate 
mă sleieşte de puteri. Mai bine să vorbească prietenul 
Cae. Adesea, el a văzut mai clar decât alții. 

—Aşa, aşa! strigă Zamfirescu. 

—Văd că părerile sunt împărțite, zâmbi Cae. Vechii 
mei prieteni Leca şi Preda Buzescu ar dori să ne oprim 
aici şi să desăvârşim unirea celor două țări. Părerile lor 
nu sunt lipsite de înțelepciune. Principele ne-a arătat 
primejdiile din jurul nostru. Multe primejdii, dar a fost 
cândva altfel? Ne-am întâlnit aici, nu pentru o discuţie 


oarecare, ci pentru a găsi împreună soluțiile cele mai 
bune. E destul, oare, să spunem? Stăm pe loc şi 
desăvârşim unirea cu Transilvania. Ar fi prea puţin. Eu 
cred că ea se poate face din mers, tocmai pentru că nu 
avem timp de pierdut. Ştiu că nu-i uşor, mai ales că 
trebuie să grăbim intrarea noastră în Moldova. Aş zice că 
cel mai potrivit ar fi în luna mai... 

—Ei, ei, ce vorbeşte omul acesta? îl întrerupse 
Buzescu. 

—Aşteaptă, Predo, aşteaptă! îl domoli Mihai. 

—Oştile noastre nu sunt plătite de două luni, reluă 
Cae. Le vom plăti. Negustorii din Sibiu sunt dispuşi să ne 
împrumute optzeci de mii de ducați, pentru care pretind o 
sută. Am dus tratative cu ei în această privință. 

—Şi când le vom întoarce datoria? întrebă Leca. 

—În toamnă. De asta mă îngrijesc eu. Va trebui să 
mai strângem oşti. 

—Avem destule, interveni Mihalcea. Şi aşa ne dau 
destulă bătaie de cap cu cheltuiala peste puterile noastre. 

—Alungarea lui leremia şi a polonilor din Moldova nu- 
i o joacă, ripostă Cae. Vom întâlni acolo mii şi mii de 
prieteni, de oameni dornici ca Moldova să revină la trupul 
țării, dar şi oşti mari, frumos pregătite de luptă. 
Domnilor, îi privi el pe rând. În tot ce a făptuit omul 
măreț de-a lungul veacurilor, a existat în primul rând un 
dram de îndrăzneală. Dacă n-ar fi fost această 
îndrăzneală, cu puţine realizări s-ar fi putut mândri 
lumea azi. Numai chibzuiala nu ajunge. Să punem şi noi 
un sâmbure de îndrăzneală în marea noastră încercare de 
unire a neamului românesc. Fără asta nu se poate. Dacă 
ne vom tot uita la amenințările din jurul hotarelor, dacă 
vom chibzui mereu asupra feluritelor greutăți, nu vom 
ajunge departe. Iubim chibzuiala, dar amintiți-vă că 
acum şapte ani ne-am ridicat împotriva Imperiului 
Turcesc doar cu o mie cinci sute de oşteni. Atâţia aveam 
când am tăiat garnizoana turcească din Bucureşti. Abia 
pe urmă am putut aduna oastea cea mare a țării. Oare nu 


era atunci un sâmbure de îndrăzneală în toată încercarea 
noastră? Chiar emirul Ibrahim ne-a strigat plin de mirare: 
„Dar sunteți nebun, efendi! Cu o mie cinci sute de oşteni 
vă ridicați împotriva unui imperiu?” lată că am ieşit de 
sub turci. Dacă ne-am fi gândit atunci ca acum, am plăti 
şi azi tribut turcilor. Copiii noştri ar sluji şi azi în oştile de 
ieniceri. Fetele şi femeile noastre ar fi cărate şi azi în robia 
turcilor. Să fi pierdut noi, oare, acel sâmbure de 
îndrăzneală? Parcă nu-mi vine a crede. 

—Să mă ia naiba, aşa e! se entuziasmă Zamfirescu. 
Eu sunt pentru intrarea în Moldova. 

—Fie! murmură Leca. 

—N-am încotro, râse Preda Buzescu. 

—Despre asta vom vorbi în curând, continuă Cae. 
Acum, amenințarea vine de la tătari. Dacă solii lui 
Ieremia şi Sigismund vor ajunge la tătari, aceştia vor veni 
la primăvară peste Ţara Românească. De ne batem cu ei, 
vom zădărnici planurile noastre asupra Moldovei. Altîn 
nepotul hanului, se află la Iaşi. leremia şi Sigismund îi 
oferă douăzeci de mii de ducați pentru acest atac. Şi încă 
douăzeci după. 

Principele râse mirat că nepotul său ştie astfel de 
lucruri. Apoi întrebă: 

—Ce altceva am putea face? 

—De asta mă ocup eu, zâmbi Indru. Solia nu va 
ajunge la tătari. 

—Grozav! spuse Mihalcea cu neîncredere în glas. Crezi 
că solia va fi formată din doi-trei oameni? lar cu o oaste, 
cât ar fi ea de mică nu te văd călătorind prin Moldova 
împânzită de poloni. 

—Nu te îngriji de asta, Mihalcea! interveni Costache. 
Poate vor fi cincizeci, o sută, sau chiar mai mulți... 

Caravană nu-şi continuă vorba, fiindcă intrară în 
odaie Niță Praştie şi căpitanul Soare. 

—Vă mai amintiți de mine, măria-ta? salută 
moldoveanul adânc. 

—De duşmani şi de prieteni ne amintim totdeauna, 


zâmbi principele. În luptele de la Putinei şi Şerpăteşti, 
erai în fruntea a o mie de călăreți moldoveni trimişi de 
Aron-vodă. Şi nu te-am văzut niciodată la spatele lor. 

Bărbaţii din jurul mesei îl priviră cu interes, ca pe o 
veche cunoştinţă. Tânărul căpitan nu era un om voinic. 
Statura lui măruntă, braţele ca de adolescent, umerii nu 
prea largi arătau o slabă putere, iar pentru un oştean, ca 
el, aducea a cusur. Doar un ochi dibaci ar fi remarcat în 
mersul său nişte unduiri elastice ale corpului. Fața 
prelungă, cu ochii râzători, părul căzut pe frunte în slabă 
rânduială îi măreau aerul de tinerețe, chiar dacă Soare 
împlinise douăzeci şi opt de primăveri. 

—Niţă mi-a vorbit despre domnia-ta, grăi principele. 

—Atunci aş mai adăuga puţine, răspunse căpitanul. 
Doamne, la laşi, Sigismund, Ieremia şi contele 
Taranowski au pus la cale o călcare a tătarilor în Ţara 
Românească. De când se ştie neamul nostru, nu a fost o 
astfel de necuviință. Auzind asemenea lucru, o parte 
dintre căpitani au stat împotrivă, dar fără folos. Căpitanul 
Vasile a căzut sub topoarele gărzilor. Clucerul Dumitru 
şi-a aflat moartea sub o lovitură vicleană de pumnal. 
Căpitanul Sbârcea cred că a scăpat spre Focşani. Eu am 
răzbit până aici, dar nu mi-a fost uşor. De două ori am 
ieşit de sub urmărirea gărzilor. La Piatra, l-au ucis pe 
unul care aducea la chip cu mine. Asta au făcut-o polonii, 
fiindcă oştenii din gărzile noastre mă cunoşteau şi nu ar 
fi căzut spre asemenea greşeală. Am trecut munții, însă 
am picat în mâinile prietenului Niţă. Nici pasărea nu trece 
pe lângă oamenii lui Niță fără ca el să prindă de veste. Se 
petrec necazuri mari în Moldova. Ieremia s-a vândut cu 
totul şi nu mai ştie de rosturile țării. Cine-i bănuit că vă 
poartă gânduri bune, cine îşi arată nădejdea că veți uni 
Moldova cu restul țării, e hăituit fără milă. Sunt fericit că 
am scăpat, fiindcă abia acum pot lucra pentru folosul 
neamului. M-am odihnit două zile la Sibiu, iar acum sunt 
gata să intru în slujba voastră. 

—Pe cele patru potcoave noi ale Zambilicăi! sări 


Costache. Ai trecut cumva pe la hanul Trandafirul 
Galben? 

—Am avut această plăcere, grăi Soare cam nedumerit. 

—Atunci, domnia-ta l-ai altoit pe jupânul Hans 
Moser? 

—Nu cine ştie ce, mustăci căpitanul. 

—De necrezut, murmură Costache. Moser face parte 
din tagma uriaşilor. Nu mi-aş fi închipuit să-l răzbească 
unul de statura domniei-tale. Fiindcă, hm! Fiindcă aş zice 
că nu prea eşti dăruit cu prea mare voinicie. 

—Adevărat! răspunse acesta şăgalnic. Dar să ştii, 
domnule Caravană, că le-am venit de hac unora mai ceva 
decât Moser. Însă nu-i meritul meu. Cu ani în urmă, am 
învățat de la un tătar arta luptei cu corpul. Omul 
călătorise prin Asia şi zău că m-a uimit cu priceperea lui. 
Asta s-a întâmplat acum patru ani, în satul Slobozia, pe 
Nistru. Vreo douăzeci de tătari intraseră în sat cu gândul 
de a lua cu ei câteva moldovence. Eu tocmai trăgeam 
acolo, în fruntea a patru sute de călăreți. l-am prins pe 
tătari şi, fiindcă păcatul lor de a se simți atraşi către 
frumoasele noastre fete nu mi se părea prea mare, i-am 
altoit niţel cum se cuvine şi i-am slobozit. Rămăsese la 
urmă un bătrâior, lipsit de harurile puterii. Mă uit la el 
şi-i zic: „la-o din loc, taică! Nu se cuvine ca tinerii să 
ridice mâna asupra bunicilor, chiar dacă ţi s-ar cade o 
trântă.” Zice: „Încearcă, fiule! Poate că oi fi în stare să-i 
răzbun eu pe ceilalți”. Vorbea frumos în graiul nostru şi- 
mi era milă de el. L-am rugat să plece teafăr, dar nu am 
reuşit să-l conving. Aşa că l-am prins cu nădejde, hotărât 
să nu dau prea tare cu el. Însă nu ştiu ce naiba a făcut 
cu mâinile, fiindcă m-am pomenit cu nasul în iarbă, iar el 
în picioare, parcă se uita undeva pe cer. Oştenii mei se 
țineau de burtă din cauza râsului. De trei ori la rând am 
încercat să-l dobor. De trei ori m-a bugşit de credeam că 
mi-a sunat ceasul de pe urmă. L-am oprit în slujbă, cu 
plată mare din simbria mea. Acum, ştiu şi eu cam cât ştia 
bătrânul. E o metodă de luptă în care nu voinicia are 


spor, ci cunoaşterea unor lovituri sau apucări fără greş. 

Parcă nu-mi vine a crede, spuse Leca, ce se 
mândrea cu o statură falnică. 

—Domnule, zâmbi Soare, vă stau la dispoziție când 
doriți. 

—A, nu! Nu vreau să fac schilodirea unui prieten, se 
apără Leca. Chiar anul trecut am bugşit patru zdrahoni 
până când i-am lăsat lați. D-aia nu doresc să-mi pun 
mintea cu domnia-ta. 

—Acest lucru ar trebui să-l spun eu, i-o întoarse 
căpitanul, spre hazul celorlalți. 

lute şi aprig la fire, aga Leca se înroşi de mânie, 
bâlbâindu-se: 

—Ai vrea acum? 

—Dacă măria-ta principele nu vede nimic rău în asta, 
aş vrea. 

—Doamne! se înturnă Leca. Îngăduie-i vechiului tău 
slujitor să-l atârne pe moldovean, cu nădragii, tocmai 
sus, în panoplia de colo. 

—Măria-ta! râse căpitanul. Vă rog şi eu de îngăduință. 

Principele, mare iubitor de întreceri voiniceşti, făcu un 
semn de aprobare, minunându-se de îndrăzneala 
moldoveanului. Ceilalți se grăbiră să tragă masa şi 
scaunele către pereți, astfel că locul din mijloc rămase 
destul de mare. Leca îşi lepădă uriaşa pelerină verde, apoi 
se pregăti să facă acelaşi lucru cu haina, dar vorbele lui 
Soare îl opriră la jumătatea gestului. 

Domnule, grăi el cu modestie, păstraţi haina! 
Căzătura voastră s-ar putea să fie mai rea decât o doresc 
eu. Haina vă poate apăra de unele vătămături ale 
corpului. 

—Apă! Apă, că mor! behăi Leca năuc. Adică vin, că n- 
avem apă. 

Luă o carafă şi o goli pe jumătate dintr-o sorbitură 
adâncă. Apoi vorbi iar: 

—Omul acesta are ceva hibă la cutiuța de minte. 
Acum, nu mai am nici o milă pentru el. 


—Ei, pe dracu! se supără Costache. Isprăviți cu 
vorbăria şi încăierați-vă odată, fiindcă mai avem şi alte 
treburi! 

Leca îl privi o clipă urât. Soare se mulțumi cu o 
ridicare din umeri. Veniră unul lângă altul. Căpitanul 
abia îi ajungea cu creştetul până la piept, dar nu se 
sinchisi de asta. Îşi desfăcu picioarele în lături, aduse 
brațele în față, ca şi când s-ar fi agăţat la o trântă, şi 
aşteptă calm, cu privirile pironite în ochii lui Leca. Se 
făcu linişte. Bărbaţii cătau nedumeriți spre cei doi. 
Fulgerător, Leca întinse mâinile spre mijlocul căpitanului. 
Apoi se petrecu ceva uluitor. Soare parcă nici nu se 
forțase măcar, iar Leca zăcea întins cu nasul în imensul 
covor de Keşan. Şezu nemişcat câteva clipe, fără a izbuti 
să-şi rețină un geamăt. Se ridică greu. 

—Drace! oftă simțind că nu are aer destul. Nu 
domnia-ta m-ai pus jos. Cred că am alunecat din 
nebăgare de seamă. 

—Aşa cred şi eu, răspunse căpitanul cu toată 
seriozitatea. 

—Aiurea! se entuziasmă Costache. Te-a buşit limpede 
ca lumina zilei. 

—Atunci, mai încercăm o dată, mormăi Leca 
descumpănit. De data asta voi fi mult mai atent. 

—Ar fi bine, Leca, interveni principele. Ar fi bine să fii 
mai atent, altfel, felcerul Zimmermann va avea de lucru 
cu tine. 

Leca îşi reținu o înjurătură. Încercă să-l pălească pe 
căpitan între ochi, dar minune: Soare îl întoarse prin aer 
şi-l slobozi ca pe-un sac de grăunțe. 

—Mai încercați o dată! strigă Costache frecându-şi 
palmele de plăcere. 

Năuc, Leca privi în jur, îşi potrivi mustaţa, ce-i intrase 
în gură, se ridică greoi, asemenea pruncului care învață 
să meargă, şi răspunse cu mare oboseală în glas: 

—Încearcă tu! Mie îmi ajunge şi am să fiu mulțumit 
dacă nu mi-a plesnit vreo coastă, fiindcă dreapta nu-mi 


mai dă ascultare. Crezi că-i ruptă? se întoarse către 
căpitan. 

—Ruptă-neruptă, tot un drac! bombăni Costache, 
nemulțumit că lupta se încheiase atât de repede. 

—Nu-i ruptă, domnule, răspunse căpitanul cu aer de 
cunoscător. Are ceva scrânteală, dar unele frecții bune o 
pun în câteva zile pe rosturile ei. 

—Soare! grăi principele. Ceva mai devreme hotărâsem 
a te primi în slujba noastră cu cinci ducați pe lună. 
Acum, după ce ne-ai arătat astfel de haruri, cred că chiar 
zece ar fi puțin. Aş dori să ne înveți arta acestui soi de 
luptă. 

—Chiar mai mult, răspunse acesta. Pot să mă apăr de 
un jungher sau de o sabie. 

Ochii oaspeților crescură mari, a mirare, dar nu-l mai 
contraziseră, convinşi că moldoveanul acela cu ochii 
veseli, râzători, era departe de a fi un lăudăros. 

Sfatul de taină luă sfârşit. Boierii părăsiră odaia 
îngândurați. Doar Cae, Costache, Ducu şi Chirilă mai 
zăboviră acolo, reținuți de principe. 

—Când vei porni spre laşi, nepoate? 

— Mâine, înainte de a se face ziuă. 

—Te-ai gândit la însoțitori? 

—M-am gândit. Noi patru, părintele Grasa şi Sile. 

—Cam puţini, pentru o treabă atât de grea. 

—Mulţi am bate la ochi. 

—Mda! Va trebui să te lipseşti de Ducu şi de 
Costache. Cu ei am o treabă ce nu suferă amânare. 
Doctorul Pezzen, primul-sfetnic al curții imperiale din 
Praga, ne-a trimis o scrisoare ce ne-a mirat mult. El ne 
vesteşte că împăratul Rudolf se arată dornic să o 
cunoască pe domnița Florica, fiica noastră. 

—De unde până unde? făcu Chirilă surprins. 

—Nimic mai simplu, domnilor. În toamnă, zugravul 
nostru Petru Armeanul a prins pe pânză chipul domniței. 
După lupta de la Şelimbăr, i-am trimis împăratului câteva 
daruri, printre care se afla şi pânza amintită. Doctorul 


Pezzen arată în scrisoare că Rudolf ar fi îndrăgostit de 
chipul copilei noastre. Vă închipuiţi, prieteni, ce ar 
însemna pentru neamul nostru o astfel de înrudire? Am 
rămâne cu un singur duşman, cu turcul, iar pe turc am 
ştiut totdeauna să-l batem. Vom avea oşti şi răgaz pentru 
consolidarea țării. Dar astea sunt visuri. Totuşi, merită să 
încercăm. 

—Şi dacă domnița Florica se opune? întrebă 
Caravană. 

—Încă nu ştim. Ea mi-a scris că e gata să meargă la 
Praga. Apoi, fie cum va da Dumnezeu! În drumul acesta 
lung şi nu lipsit de primejdii, o vor însoți Ducu şi 
Costache Caravană. 

—Mi-e greu să renunţ la ei, observă Indru. 

—Ştiu, însă nu am de ales. Mi-ar fi plăcut să o păziți 
cu toţii, dar treburile cu tătarii nu le putem lăsa baltă. 

—Când vom porni, doamne? se interesă Ducu. 

—Ar fi bine, mâine în zori. Domnița Florica se află 
acum la moşia noastră de lângă Piteşti. Greşesc. Moşia 
asta i-am dăruit-o nepotului Cae. Ai fost pe acolo, 
nepoate? 

—Nu, zâmbi acesta. 

—Aşa e! murmură principele cu vădită amărăciune în 
glas. Pentru noi, nu am avut vreme în ultimii şapte ani. Şi 
nici nu ştiu când vom avea. Hotărâsem să te cunun după 
Bobotează, cu frumoasa castelană din Obreja. Dar iată că 
unele lucrări mari ne-au împiedicat. Pe contesa Stela 
Beckembauer nu am mai văzut-o de la Crăciun. Drace! 
M-am obişnuit să-i zic aşa, în loc de Stela Cristu. Dar tu 
când ai văzut-o? 

—În urmă cu vreo două săptămâni, măria-ta. 

—Să mergi dimineață până la Obreja! Ar fi păcat să 
nu-ți iei rămas bun, mai ales că Obreja e la un ceas 
călare de Alba-Iulia. 

—Am trecut pe acolo azi-dimineață înainte de ivirea 
zorilor, însă nu era ceas potrivit pentru o vizită. Credeam 
că voi merge în seara asta, dar sfatul nostru de taină a 


început mai târziu decât am sperat. La ziuă, va fi greu. 
Zorii vor trebui să mă prindă pe drum. Apoi, sunt unele 
pregătiri. Doar dacă mi-ați îngădui acum... 

—Bună hotărâre! îl întrerupse principele. Chirilă va 
avea grijă de pregătiri. lar mâine înainte de a se face 
lumină te va aştepta dimpreună cu Grasa şi Sile, în satul 
Cistei. Sunteţi liberi, domnilor! 

Tinerii cavaleri părăsiră încăperea tăcuţi, fiecare cu 
gândurile lui. 

— Mergi cu mine, Costache? întrebă Cae. 

—Merg, răspunse grăsunul, mulțumit de asemenea 
invitație. Drumul nostru va fi împreună până la Blaj. 
Acolo ne despărțim. Ducu mă va aştepta alături de 
ceilalți. Pregătiri n-am. Doar să pun şaua pe Zambilica. O 
să încerce unele mofturi, dar grajdul din Obreja nu-i cu 
nimic mai slab ca cel de aici. Ce zici de căpitanul Soare? 
I-a făcut lui Leca mâna altoi. 

Principele rămase în odaia de lucru. Semnă câteva 
scrisori, le puse pecetea, apoi oftă şi se lăsă obosit pe 
spătarul scaunului. 

„Oare soarta neamului depinde de un lucru atât de 
mărunt? se întrebă el. De o căsătorie?” 

Îşi trecu mâinile prin păr şi rămase nemişcat. 
Jăraticul clipea din ce în ce mai rar, înainte de a se 
transforma în tăciune. 

„Ca viața omului! Arde, dă căldură, apoi căldura se 
risipeşte şi rămâne mărturie doar cenuşa”. 


* 


Un sfert de ceas mai târziu, doi călăreți se strecurau 
ca nişte năluci prin pădurea care se oprea brusc, 
domolită de apa Mureşului. Trecură pe gheața, ce pocnea 
sub copitele cailor, şi apucară drumul spre Obreja. De 
departe luminile de pe zidurile castelului abia se vedeau 
licărind. 

„— Ce naiba caut eu cu ăsta pe coclauri la vreme de 


noapte? murmură Caravană privind spatele lui Indru. 
Nici Zambilica în zilele lui proaste nu-i mai nătărău ca el. 
O fi mare spadasin. O fi mai isteț ca noi în alte rosturi, 
dar în dragoste, să dai şi să fugi. Biata fată! Îl aşteaptă de 
şapte ani. Parcă principele trebuie să-i rostuiască lui 
căsătoria? O ia, şi gata. De Bobotează, putea să 
trăsnească şi să fulgere. Dacă avea ceva gânduri de 
însurătoare, ne-ar fi luat pe mine, pe Chirilă şi pe Ducu, 
să-i fim martori. Se cununa în capela din Obreja, şi gata. 
Că doar nu durează cununia cât postul Crăciunului. 
Auzi! Cea mai frumoasă fată din Transilvania tânjeşte 
după unul ca el. Să fi fost eu în locul ei, de mult eram 
măritată cu contele Teleki. Omul o iubeşte, a cerut-o de 
nevastă în câteva rânduri, e bogat, frumos, tânăr, chiar 
dacă nu-i atât de viteaz ca Indru. Parcă de spadă şi de 
cuțite are nevoie o fată? Însă ea, uite, Doamne, că nu-l 
place pe Teleki. Stă după toanele ăstuia. Nu zic eu că nu 
o iubeşte, dar se chinuiesc amândoi. El se teme s-o 
încurce în căsătorie, fiindcă viața îi stă mereu în 
cumpănă. Ah, pe căpăstrul Zambilicăi! Cine-i ferit azi de 
primejdii? E drept că la el se arată mai mari. lată că 
mâine porneşte la drum. Şi va fi pe drumuri săptămâni. 
Ba s-ar pute să nu se mai întoarcă viu. Totuşi, nu-i bine. 
Mai devreme, ne spunea că în tot ce a înfăptuit măreț, 
omenirea a pus şi un dram de nebunie. Poate că şi în 
dragoste ar trebui pus un dram de nebunie. Dacă tot stai 
să te gândeşti la greutăți, nu faci nimic. lată că puteau fi 
căsătoriți de vreo şase-şapte ani. lată că el n-a murit 
până azi. Le-a lipsit doar dramul de nebunie.” 

Urcară pe o coamă de deal. Castelul, ascuns o vreme 
de privirile lor, apăru deodată ca o pată uriaşă. Fost 
cândva proprietate a baronului Albert de Szentivâni, 
frumosul domeniu trecuse, cu ani în urmă, sub 
stăpânirea contelui Hans Beckenbauer. Se zvonise atunci 
că baronul ceruse o sumă ce i-ar fi luat piuitul celui mai 
înrăit cumpărător. Că Beckenbauer acceptase suma fără 
să clipească. Dar păcălitul fusese cel ce vânduse. Castelul 


domina împrejurimile cu zidurile sale mari, cu minunata 
poziție, ce se ridica în pantă asemenea unui piept 
deasupra apelor Târnavei. Miile de iugăre de pământ 
generos, viile bine îngrijite, sarea aflată din belşug pe 
dealurile dinspre Crăciunel şi frumoasa crescătorie de cai 
aduceau venituri vrednice de luat în seamă. Puţini ştiau 
că Hans Beckenbauer şi sora sa se numesc în realitate 
Ion şi Stela Cristu. Că nu sunt saşi. Că veniseră acolo în 
slujba lui Mihai-vodă, care îşi dorise un om de încredere 
în apropierea fostului principe Sigismund. 

Ajunseră la poarta castelului din Obreja. 
Comandantul gărzilor îi recunoscu şi trimise după 
majordomul Kraus. Acesta veni grăbit pe picioarele lui 
scurte, trudindu-se aprig. Pântecul său, umflat ca un 
harbuz ascuns în haine, se cutremura la fiecare 
călcătură. 

—lesus-Maria! exclamă vesel când dădu cu ochii de 
oaspeți. Fiți bineveniți în Obreja! 

Apoi gândi. 

„Nu mă grăbesc să-mi anunț stăpânii. Surpriza şi 
bucuria contesei vor fi atât de mari, încât merită să risc o 
mustrare din partea domnului conte. Ca să nu mai 
vorbim despre faptul că şi slujitorii au uneori toanele lor. 
Fiindcă oameni suntem cu toții. Ar fi suficient să luăm 
exemplu de la măgar. Măgarul nu se urneşte din loc 
atunci când îi vine pe chelie, măcar de l-ai jupui de viu. 
Domnul conte se arată neînduplecat când călcăm regula. 
Dar ce plăcere şi variație ar mai fi în viață dacă am păstra 
cu sfințenie chiar toate regulile?” 

—Poftiți, domnilor! Călcaţi pe aceste minunate dale de 
marmură, bucurându-ne auzul! Aţi picat cum nu se poate 
mai bine. Uneori ne culcăm o dată cu găinile, dar azi nu-i 
târziu. În sufragerie ard lumânările multe, iar masa e 
întinsă regeşte. Avem... 

Se întrerupse şi deschise uşa mustăcind. Contele 
Beckenbauer săltă o sprânceană a supărare, apoi fața i se 
lumină într-un zâmbet larg. Teleki se ridică surprins de 


lângă Stela, căreia îi arăta o superbă bijuterie. Tânăra 
castelană îşi reținu cu greu un țipăt mare de bucurie. 
Costache făcu un pas către masă, dar se opri la al doilea. 
Prezenţa lui Teleki îl nemulțumi profund. Felul în care îi 
găsise, aproape lipiţi unul de altul, era mai grăitor decât 
bucuria contesei. Cae rămase pironit în prag, cu un 
zâmbet spart, ofilit dintr-o dată. Ochii lui se subțiară, iar 
glasul căpătă parcă o modulație aparte. Dar nici 
inteligentul Beckenbauer, nici rafinatul Teleki nu 
observară scurta schimbare. Doar Stela o intui şi păli 
brusc. 

lată ce înseamnă să pici musafir la un ceas 
nepotrivit, grăi Cae şăgalnic, în timp ce saluta adânc. Mi 
se pare că stricăm o conversație agreabilă. Adică o seară 
începută frumos. 

—Nici vorbă, domnilor! zâmbi Beckenbauer, salutând 
la rândul său. Vizite ca ale domniilor-voastre, le-am dori 
cât mai dese. Iar ceasul? Ceasul nu contează pentru nişte 
gazde ca noi, care nu ne bucurăm de prea mulți oaspeți. 
Luaţi loc, domnilor! Kraus, îngrijeşte să se aducă 
tacâmuri! 

—În cazul acesta, ne-aţi luat o piatră de pe inimă, 
răspunse Cae. Ne aflăm doar în trecere pe aici, altfel nu 
am fi îndrăznit. 

—Regretul nostru ar fi fost foarte mare, spuse tânăra 
castelană. Adesea ați trecut prin apropiere fără a ne 
vizita. Însă totdeauna cu treburi grabnice, adăugă 
îndulcind dojana. 

Cae nu o privi decât în treacăt. Şi din nou Stela intui 
că ceva nu ar fi în regulă. Poate că prezența lui Teleki 
născuse bănuieli în mintea logodnicului său. De trei ori 
venise la ei în ultimele luni şi de trei ori îl întâlnise acolo 
pe Teleki. lar faptul că acesta se ridicase de lângă ea 
surprins, uluit, ar fi putut întări bănuiala. Această 
constatare o fulgeră scurt, ca un junghi. Întâi se neliniști. 
Apoi o cuprinse mânia. Avea el oare dreptul să o 
bănuiască? Ochii ei cenuşii ca oţelul luciră o clipă mai 


tăios decât ar fi vrut. Dar nici Cae, nici ceilalți nu 
remarcară gândurile ce i se citeau pe faţă. 

—Mă bucură întâlnirea cu domniile-voastre, grăi 
Teleki zâmbind curtenitor. Sunt în trecere prin Obreja. M- 
am oprit aici... adică am venit aici, în drum spre Haţeg, 
unde am o frumoasă crescătorie de cai. Poate nu atât de 
mare ca a domnului Beckenbauer, încă cu exemplare 
straşnice. Am venit aici cu gândul de a trata un schimb 
de iepe de prăsilă. Mâine plec... 

Se opri brusc, fiindcă îşi dădu seama de greşeală. 
Ceea ce spunea el aducea a justificare. Niciodată nu i se 
întâmplase o astfel de gafă şi abia acum observă în ochii 
lui Cae o scurtă sclipire ironică. Doar contele 
Beckenbauer era străin de cele ce se întâmplau. Atent la 
pregătirile slujitorilor, ce intraseră cu tacâmuri şi tăvi 
grele, îi scăpase mărunta conversație care adusese în aer 
un sâmbure de răceală. 

—M-ar bucura să mă vizitaţi o dată la Haţeg, încercă 
Teleki să repare greşeala, îndreptând conversaţia pe făgaş 
mai bun. Am un cal de patru ani. Doar Vânt Sălbatec, 
frumosul vostru armăsar, i-ar ţine piept la galop. Aş vrea 
să vi-l vând. Ce-i drept foarte scump. Adică, în schimbul 
unei vizite pe care o aşteptăm de mult. Am tot sperat să 
mă căutați o dată. 

Cae nu apucă să-i răspundă, fiindcă se amestecă 
Beckenbauer. 

—Luaţi loc, domnilor! 

—Pe şaua Zambilicăi! răspunse Costache printr-o 
exclamaţie obişnuită lui. Regretăm, domnule conte. Aşa 
cum vă spunea adineauri prietenul Cae, suntem doar în 
trecere. Venim de la Sighişoara şi trebui să ajungem 
grabnic la Alba-lulia. Misiunea noastră ne lipseşte de 
plăcerea pe care ne-o oferiţi. Am intrat doar... doar pentru 
câteva clipe. 

Castelanul, plin de tact şi de înțelepciune, bănui că 
Indru se abătuse din drum mânat de dor. Astfel că după 
un minut de gândire spuse, fără a-şi ascunde mâhnirea 


sinceră: 

—Da. Sperasem că veți rămâne la noi măcar până 
mâine. Totuşi, cred că mai puteţi zăbovi un sfert de ceas. 
Acum o săptămână am cumpărat din Sibiu o pânză 
frumos lucrată în ulei. Ea reprezintă nişte flori de liliac 
atât de măiestrit zugrăvite, încât parcă simţi nevoia a te 
apleca spre ele pentru a te îmbăta de mirosul suav. În 
vreme ce noi vom ciocni împreună un pahar cu vin, o rog 
pe sora noastră să-i arate domnului Indru frumosul 
tablou. Niciodată nu am cumpărat un lucru atât de 
gingaş. 

Stela înțelese manevra fratelui şi se ridică grabnic, 
fericită că-i oferea prilejul de a fi singură cu iubitul ei. De 
fapt, înţeleseră cu toții. Tânăra castelană ieşi în 
întâmpinarea lui Cae. Se întâlniră la scările de marmură 
ce duceau la primul etaj. Ea îşi plecase ochii pentru a nu 
i se vedea bucuria, dar nu înainte de a-l cuprinde pe 
tânăr într-o privire scurtă, fugară, ca o părere. 

„A mai slăbit, gândi ea. Mereu pe drumuri, la vreme 
bună sau rea, noaptea şi ziua, fără odihnă. Ochii lui sunt 
obosiţi. M-a privit o clipă nedrept. Poate că în clipa aceea 
a alungat din ei oboseala. Hainele lui totdeauna fără 
cusur arată mai neîngrijite, chiar dacă frumoasa cămaşă 
albă străluceşte de prospeţime. Nu mai are timp pentru el 
şi nici pentru mine. Ne vedem rar. Şi atunci numai din 
fugă ca nişte cunoscuţi care nu au ce să-şi spună. Doar 
un sfert de ceas împreună! De ce atât de puţin? De ce ne 
duşmăneşte timpul? Aş vrea să-l alint. Să-i mângâi părul 
răzvrătit. I s-au spuzit buzele de frig. Înseamnă că a 
umblat mult. Că a răbdat de frig. Mă doare inima când îl 
privesc. În toată lumea asta, numai pe mine mă are. Doar 
mie îmi dau lacrimile când îi văd fața trasă şi zâmbetul 
obosit. Nu-mi spune nimic dintr-ale lui, dar îi citesc în 
suflet.” 

Călca alături de el şi aştepta din clipă-n clipă să o 
sărute. Să o cuprindă cu brațele. Purta o rochie de 
culoarea cerului, strânsă pe talie şi cu mâneci largi. Părul 


ei roşcat cădea în valuri şi-i acoperea umerii. Formele 
aplecate spre linii dulci, frumos alungite, se ghiceau uşor 
în fiecare pas. Fața prelungă, cu trăsături delicate, obrajii 
ca nişte petale, cu o roşață plăcută spre umerii lor, şi mai 
ales aerul ei vioi o arătau sub vârsta majoratului, chiar 
dacă avea să împlinească în curând douăzeci şi trei de 
ani. 

Se opriră în fața superbei pânze. Ea îi vorbi ceva 
despre pictorii vremii, în timp ce gândurile îi rătăceau 
aiurea. 

„De ce nu mă sărută? tresări ea. De ce nu foloseşte 
micul nostru răgaz? E gelos? Doamne-Dumnezeule! Oare 
unul dintre cei mai inteligenţi oameni ai neamului poate 
să fie orb? De ce nu se uită în ochii mei? Oare anii de 
când îl aştept nu sunt o chezăşie?” 

O cuprinse un sentiment de mândrie rănită. Apoi, 
vorbele ei deveniră tot mai calme. Mai pline de răceală. 
Coborâră în sufragerie ca doi străini. Nici o vorbă de 
reproş nu apăruse între ei. Dar fiecare simți gheața din 
inima celuilalt. 

Curând, porțile mari se închiseră în urma celor doi 
călăreți. Caii se întinseră în goană pe zăpada înghețată, 
ce pocnea scurt sub copite. 

„lată cât ţine credința unei fete frumoase, gândi 
Caravană oftând. lar zvonurile despre desele vizite ale 
contelui Teleki în Obreja îşi arată rostul. Da. lată că un 
cavaler de salon, un fustangiu ca Teleki, are mai multă 
căutare decât cel mai desăvârşit bărbat din câți cunosc 
eu. Şi nu cunosc tocmai puțini. Cae se arată mai tăcut ca 
mormântul. Naiba ştie ce o fi în mintea lui. Dar mi-a 
plăcut. A fost în gând cu mine. Nu rămâi într-o casă unde 
eşti al doilea. Puțin a lipsit să-i iau la înjurături. Ei da, 
sunt furios cum n-am fost de mult. Să mă ia naiba de nu 
le pun foc! Praf şi pulbere să se aleagă de castelul lor! 
Bietul meu prieten! Ce rău făceam dacă renunțam să-l 
întovărăşesc! Să fi fost eu femeie şi să fi avut un iubit ca 
el, cred că... cred că... Zambilico! Să te ia dracul de 


zurbagiu! Mişcă din pirostrii până nu-ţi ard vreo două să 
mă pomeneşti!” 

Auzind pentru prima oară în cincisprezece ani glasul 
mânios al stăpânului şi simțind pentru prima oară 
împunsătura aspră a pintenilor, slutul armăsar se întinse 
la drum cu toată nădejdea. Dar Indru parcă zbura 
înaintea lor. 

—Ei, Cae! strigă Costache cu glasul nespus de blând. 
Aşteaptă-ne, dragul meu! Poate că lucrurile nu stau aşa 
cum gândim noi. Adică... vreau să spun... poate... Uite, 
să vezi tu că-i trag o mamă de bătaie Zambilicăi. S-a făcut 
leneş. De fapt, ar trebui să-l schimb, dar nu mă îndur. De 
cincisprezece ani suntem împreună. Auzi? O ştii pe aia cu 
doi turci şi doi români?... 

Tăcu, fiindcă vorbele lui se pierdeau în vânt. Calul 
prietenului său abia se mai zărea printre primii copaci 
din marginea Mureşului. 


Capitolul 5 


Primăvara debutase timpuriu. O ploaie bogată spăla 
zgura iernii şi o căra la vale către pâraiele ce se 
umflaseră, gata să dea din albii. Apoi ieşi soarele. Era 
cald. Pământul se zvânta iute pe dealurile din jurul 
Piteştilor. Prin văi încolţise iarba, iar gâzele amorțite peste 
iarnă porniră în recunoaştere. Dinspre sud adia un vânt 
călduț, molcom. La hanul „Doi miei” un bărbat mărunt, 
gras, transpirat, şedea la o masă plină de bunătăţi. O 
pulpă rumenită frumos, parcă ceruită, ceva pâine de 
casă, proaspătă, cu coajă crăpată ca a gorunului bătrân, 
două funii de trandafiri olteneşti pipărați ca porțile 
iadului şi o cană cu vin auriu, al cărui parfum delicat 


aducea a suflet de sfânt, dădeau mesei un aer 
sărbătoresc. Bărbatul înfuleca domol. Nimic din gesturile 
lui nu arăta pripeală. Din vreme-n vreme, sugea 
cumpătat vinul din cană, dând ochii peste cap cu 
creştinească evlavie, în timp ce hangiul aştepta alături, 
smerit, cu o găleată plină. 

Când movila de pe masă dispăru fără urmă, jupânul 
găsi de cuviință să-i propună musafirului câteva ceasuri 
de odihnă. 

Domnule Caravană, făcu el, aplecându-se adânc, 
după asemenea desfătare a trupului s-ar cuveni un pat 
bun, sub aşternutul căruia am presărat busuioc. În 
asemenea mirosnă plăcută, somnul e curat şi domol ca al 
pruncului care s-a săturat la sânul mamei. 

—Ai meşteşug la limbă, observă musafirul şuierându- 
şi cuvintele. Ah, pe şalvarii lui Mohamed, abia mai 
vorbesc! Sunt ca şarpele după ce a înghițit o pradă peste 
puterile lui. Au trecut cinci zile de când nu m-am mai 
ospătat aşa regeşte, fiindcă eu şi Ducu cel Iute am gonit 
încoace ca nişte arătări. Ce vin e ăsta? 

—Lacrimă de Drăgăşani, domnule. 

—Nu-i tocmai slab. 

—Aşa cred şi eu, însă are o hibă. La prima cană te 
aspreşte şi te înviorează de parcă ai fi nou născut. La a 
doua cană îţi limpezeşte gândurile şi îşi arată gustul niţel 
amărui. La a treia, îţi taie picioarele de la genunchi, chiar 
dacă te simți mai uşor ca fulgul. La a patra ţi se pare 
apos, lipsit de haruri. La a cincea rămâi damblagiu. La a 
şasea, mai prinzi putere ca să vorbeşti în dodii sau să 
plângi. La a şaptea îţi piere graiul şi rămâi năuc. 

—Aş vrea să o văd şi pe asta, zâmbi Costache 
cunoscându-şi puterile. Ia toarn-o pe a cincea! 

—Domnule, grăi cumpănit hangiul, poate e mai bine 
să urcăm în odaia voastră. Se nimereşte azi a fi lipsit de 
slujitorii mei, plecaţi cu ceva treburi. Singur nu mă 
încumet să vă car pe trepte la deal, aşa cum nu m-aş 
potrivi să urc un butoi plin pe o stâncă. Doar dacă între 


timp soseşte domnul Ducu... 

—La naiba! îl întrerupse grăsunul. Ducu poate să pice 
dintr-o clipă în alta. Dar n-am nevoie de el şi nici de tine, 
fiindcă pasul meu va fi la fel de sigur. 

Prea bine, domnule! consimți jupânul. Poftim cea 
de-a cincea cană şi fie cum o vrea Dumnezeu! Până azi n- 
am întâlnit băutori să stea pe picioarele lor după o astfel 
de măsură. 

Costache îl privi ironic şi bău fără să clipească. Apoi 
înțepeni ca prin farmec. Hangiul cătă spre el 
descumpănit, scărpinându-se la ceafă. Dar Caravană îşi 
birui slăbiciunea. Se ridică grav, impozant, bătu din aripi, 
gata a-şi lua zborul către primul pas, călcă de parcă ar fi 
avut un picior mai scurt şi căzu la pieptul gazdei, ca un 
berbec ce luase drept adversar un perete. Făcu o nouă 
sforțare, iar hangiul se cruci când îl văzu cum urcă de-a 
buşilea pe scările de lemn. Un sfert de ceas mai târziu, 
Costache se trezi în pat şi murmură ca de pe altă lume. 

—Toarn-o p-a şasea! 

Însă hangiul dispăruse gânditor. „Nu mă aşteptam să 
aibă atâta putere, socoti el. Eu n-aş fi reuşit să mă ridic 
dintr-o astfel de stare. Bietul Costache! Asta-i singura lui 
distracție. Mâncare bună şi un vin ales. Cam puțin 
pentru un bărbat ca el. Ar fi putut să aibă o casă, 
nevastă, nepoți... Însă el a ales alt drum, în slujba 
neamului. lar un asemenea drum greu şi primejdios te 
lipseşte de alte bucurii.” 

Tresări. Ducu cel lute intră grăbit în sufrageria 
imensă. Ochii îi străluceau ciudat. Cât despre mers, nu 
era dintre cele mai sigure, semn că pe unde umblase, 
băutura i-a fost la îndemână. 

—Unde-i Costache? întrebă aspru, dorind să pară mai 
treaz decât îi îngăduia starea. 

—În odaia voastră, domnule. Se odihneşte după ce a 
gustat aprig din vinul nostru cel mai ales. 

Când intră tânărul în încăpere, Caravană deschise un 
ochi somnoros şi întrebă mai mult de formă: 


—Ai văzut-o pe domnița Florica? 

—Am văzut-o, răspunse Ducu morocănos, dar 
lucrurile s-au încurcat rău de tot. 

—Adică, s-a răzgândit şi nu mai doreşte să meargă la 
Praga? 

—Mai rău, prietene. 

Costache se ridică într-un cot, scuturându-se ca un 
cal nărăvaş. 

—Ce poate fi mai rău decât asta? 

—Multe, răspunse Ducu. Însă e bine s-o luăm pe 
bucățele. ÎI ştii pe domnul Chihaia? 

—Cum dracu să nu-l ştiu. Unul slăbănog ca o grindă 
ținută la soare. Cândva era comandant de gardă la 
palatul domnesc. 

—Întocmai! aprobă tânărul. Acum asigură paza 
domniței Florica. Un bărbat ca el, uns cu toate alifiile, se 
pricepe să o ferească de primejdii. Nici şoarecele nu se 
strecoară acolo fără ştirea lui. Ei bine, când m-a văzut 
domnul Chihaia, am crezut că-l apucă damblaua de 
plăcere. 

Zice: „Domnule, au trecut câteva luni de când n-am 
mai avut o vizită atât de înaltă. Eu sunt un om subțire, 
iar aici m-am prostit de-a binelea, fără a avea cu cine să 
schimb nişte cuvinte frumoase. Oştenii mei sunt harnici 
şi nu lipsiți de harurile înțelepciunii, însă nu stau la 
taclale cu ei, fiindcă am ştirbi disciplina. D-aia mă 
gândesc să închinăm câte-o oală cu vin. Asemenea 
eveniment trebuie cinstit ca între doi oameni aplecați spre 
finețuri. Pe dealurile din jur sunt nişte vii care dau un vin 
negru, ce te ridică din mormânt după prima cană. 
Domnița Florica e înconjurată numai de tinere fete, una 
mai frumoasă ca alta. Dar cu ele ce să discut? Dacă aş 
avea cu vreo douăzeci de ani mai puţin, eheee...” 

Zic: „Altă dată, domnule Chihaia. Invitaţia voastră mă 
onorează ca şi cuvintele frumoase, însă acum sunt grăbit. 
Trebuie să-i vorbesc domniței. Am un mesaj din partea 
principelui Miha”. 


„Ah, ah! se căină el. O clipă, m-a încercat bucuria, 
văzându-te.” 

Zic: „Domnule, poate aşa din fugă, am putea ciocni 
totuşi o oală cu vin.” 

Auzindu-mi vorba, s-a luminat la chip şi m-a condus 
într-o pivniță unde răcoarea te lua pe sus. Vinul era cu 
adevărat straşnic. După câteva înghițituri, am simţit o 
căldură molcomă, ce se strecura în trup ca o alintare. 
Când am isprăvit ce era în oală i-am mulțumit frumos şi 
m-am ridicat, amintindu-i de misiunea mea. 

Zice: „Cu învoiala voastră, aş rămâne să mai încerc un 
rând. Mergeţi în casă fără mine, domnule! Ştiu că sunteți 
un cavaler desăvârşit, aşa că nu-mi fac griji în privința 
voastră”. 

„Dar nu o cunosc pe domniță, spun eu cam 
descumpănit. N-am avut fericirea s-o văd.” 

„Lasă! mi-o întoarse el. Fetele te vor conduce la 
domniță şi mare lucru de nu-ți va rămâne inima la una 
dintre ele. Eu te aştept aici, în Sfânta Sfintelor. Să ştii că 
vinul altfel îşi sloboade aromele în pivniță. Grăbeşte solia 
pe cât poţi şi pofteşte să-mi ţii tovărăşie. Abia aştept să 
aflu noutăţi de la Alba-lulia.” 

L-am lăsat acolo. Văzută de afară, casa nu părea cine 
ştie ce încăpătoare. Abia după ce am intrat mi-am dat 
seama că-i cât o ogradă. Dar înainte de asta, bat în uşa 
de la intrare, ca orice creştin cu frica lui Dumnezeu. 
După câteva clipe, apare în uşă o zână cu şorțuleț alb, 
dăruită de risipa cerului cu o claie de păr inelat şi blond, 
care adăposteşte o față ca spuma de mare şi nişte ochi 
dintr-aceia de te bagă în răcori după ce te-au scos de pe 
Jăratic. 

Zice: „Mătăluţă ai bătut?” 

Mă uit la ea ca ursul la fagure şi murmur pierdut: 
„Eu, puicuţo”. 

Întâi se încruntă niţel, apoi zâmbeşte şi-mi arată nişte 
dinți albi, frumoşi, care pot înnebuni o duzină de îngeri 
tămâiați împotriva păcatului cu gândul şi cu fapta. 


„Pe cine căutați? mă întreabă, şi-i joacă ochii ca la 
veverițe.” 

„Pe mătăluţă, zic. Eu sunt Făt-frumos şi mă dau în 
vânt după zâne.” 

Râde, iar când începe să ciripească şi să mă măsoare 
lung din priviri, chiar Paris, renumitul zurbagiu ce a 
stârnit războiul troian, ar rămâne cu gura căscată şi s-ar 
lepăda de frumoasa Elena, de Afrodita şi de încă vreo 
două-trei zeități palide. 

„Eu nu prea sunt zână, zice ea, deşteptându-mă din 
contemplare, iar domnia-ta abia ai putea ocupa aici o 
slujbă de zmeu, însă numai cu leafa pe jumătate. Fiindcă 
zmeii au fost totdeauna harnici la fapte şi slabi de gură.” 

Am simțit arsura pentru lauda mea datorată mai mult 
vinului decât firii. M-am ţinut totuşi bine şi i-am răspuns, 
uitându-mă în ochii ei cum se uită vulpea la pui: 

„Păcat, zână dragă! Roluri de zmeu n-am jucat până 
acum. Totuşi, dacă mă gândesc bine, parcă te-aş fura 
măcar pentru o noapte. Gândeşte-te ce grozav ar fi! O 
noapte în palatul zmeului.” 

Apoi bag de seamă că ochii i se umplu dintr-o dată de 
mânie. Roşeşte. Îi stă bine şi parcă aş săruta-o. Dar 
cuvintele ei mă pălesc aspru ca o măciucă: 

„Cei ce fură fetele doar pentru o noapte, abia dacă ar 
putea ajunge rândaşii zmeilor. Ca rândaş, poate că ţi-ai 
găsi un rost. Însă nu prin părţile astea, unde umblă feţii- 
frumoşi şi zmeii adevărați. S-ar putea să te calce careva 
dintre ei, din greşeală, ca pe-un scaiete. Şi ar fi păcat, 
fiindcă de rândaşi totdeauna a fost lipsă.” 

„Ei, ei! mă supăr eu. Ai limba ascuţită şi plină de 
venin ca muma-pădurii. Ar trebui să-ți răspund la fel, dar 
iată că nu-mi pot lua ochii de la mijlocelul dumitale, care 
cred că n-a fost încă strâns de mână de voinic. Cât despre 
mine, pesemne că mi-ai făcut vrăji. lar după cum bag de 
seamă, ceva nu-i în regulă cu chipul domniei-tale. Cred 
că dacă te-ai da de trei ori peste cap, m-aş pomeni aici cu 
Baba Cloanţa.” 


Se uită la mine numai foc şi văpaie, apoi grăieşte: 

„Destul, domnule! Suntem chit. Mi-ai zis şi ţi-am zis. 
Pe cine cauţi?” 

Mi-a părut rău pentru vorbele mele năroade, cauzate 
de vinul domnului Chihaia, astfel că i-am răspuns cu 
mult respect: 

„Pe domnița Florica. Am un mesaj grabnic din partea 
principelui nostru Mihai.” 

„Dar cine eşti domnia-ta?” 

„Ducu cel Iute.” 

O clipă, face ochii mari, mă cântăreşte cu privirea, 
apoi mă pofteşte într-un salon cât hanul ăsta cu 
împrejmuire cu tot şi-mi face semn spre o canapea în 
stare să adăpostească trei călăreți cu cai şi cu 
harnaşamente. Am rămas singur. „Grozavă fată! gândesc. 
Poate cam iute de limbă, însă ea a început. Dumnezeule, 
ce față! Dacă ştie să şi gătească, înseamnă că nebuna de 
pronie a cerului, uneori cam nechibzuită, şi-a investit o 
groază de capital în ea.” 

La puţină vreme, uşa se deschide, iar zâna îmi face 
semn să intru într-o odaie mai măruntă, dar luminoasă şi 
cu mobilă de mare preț. 

„Vorbeşte, domnule Ducu! zice ea. Te ascult.” 

Glasul ei e mai blând. Se vede că i-a trecut supărarea. 
Încep să râd. 

„Cu domnia-ta aş vrea să vorbesc toată viața, şi de 
data aceasta nu mai glumesc. Dar trebuie să o văd pe 
domnița Florica.” 

„Păi o vezi, domnule, zâmbeşte ea. Eu sunt domnița 
Florica.” 

Tu mă ştii, prietene Costache, că n-am pălit niciodată 
în fața primejdiei. Că n-am tremurat de teamă în 
războaie. Însă de data asta, am simţit că mi se moaie 
picioarele. 

Mă bâlbâi: „Şorțul acela alb... adică... vreau să zic... 
fiindcă d-aia credeam...” 

Zice, niţel ironic: „Şorţțul? Da. Făceam cozonaci, 


domnule Ducu.” 

„Fir-aş al naibii! am gândit eu. Să mă ia naiba!” 

Când am plecat de acolo cred că eram năuc de-a 
binelea. Aşa se face că am intrat iar în pivniță, unde 
domnul Chihaia mă aştepta ca pe sfintele moaşte. 

—Mda! mormăi grăsunul Costache. Dar nu mi-ai spus 
dacă se învoieşte să meargă la Praga. 

—Aşa e! tresări Ducu din gândurile ce-l împresurau. 
Merge. Va lua cu ea două tinere însoțitoare. 

—Atunci, nu-i timp de zăbavă. 

—Nu prea. Peste un ceas pornim amândoi spre 
Bucureşti. Va trebui să-i cătăm pe Tufănel, Toroipan, 
Ciripoi, Găluşcă, Tufănel-tatăl şi Ciripoi-tatăl. Mâine vom 
fi cu toții aici şi, dimpreună cu domnul Chihaia, însoțim 
trăsura domniței. 

—Oare nu vom fi prea puţini? Drumul până la Praga e 
lung, şi primejdiile se pot arăta adesea. 

—Ştiu, dar nici noi nu suntem de lepădat. 

Tăcură. Razele soarelui pătrundeau prin fereastră ca 
nişte ațe oblice, parcă vesele, parcă neruşinate, pipăind 
duşumeaua. 


* 


Când Caravană şi Ducu intrară în Bucureşti, seara se 
aşternea domoală deasupra câmpiei. Căldura îşi subțiase 
puterile. Din coşurile caselor, fumul răbufnea iute, semn 
că noaptea îşi aducea prinosul ei de răceală. Cei doi 
mânară caii spre palatul domnesc. Străjerii îi primiră 
bucuroşi, dar aflară şi unele veşti proaste. Pătraşcu-vodă, 
fiul principelui Mihai, plecase din zori cu ceva oaste către 
Calafat, unde intraseră câteva pâlcuri de turci la 
obişnuita pradă de primăvară. Palatul domnesc rămăsese 
în paza boierului Anghel. Acesta îi primi destul de 
morocănos. Era un bărbat încă voinic la cei aproape 
şaizeci de ani. 

—Pari supărat, domnule, grăi Caravană salutându-l 


ca pe-un vechi şi bun cunoscut. 

—Sunt, răspunse Anghel cu neprefăcută amărăciune. 
Nicolae Pătraşcu-vodă mi-a lăsat aici numai opt sute de 
călăreți. Socot că a luat prea multă oaste cu el. Dunărea 
ea doar la patru ceasuri călare de Bucureşti, iar iscoadele 
spun că dincolo de apă s-au ivit cam la cinci-şase mii de 
ieniceri. S-ar putea să fie un şiretlic. Se prefac a ieşi după 
jaf într-o parte şi atacă în alta. Dacă se vor abate încoace, 
cu ce-i oprim? 

—Şi n-ai luat nici un fel de măsuri? 

—Cum dracu să nu iau? Doar nu sunt cu caş la gură. 
De la prânz am adunat sub arme patru sute de tineri. 
Până în zori voi ridica numărul lor la o mie. Însă nu avem 
arme decât pentru jumătate. Am trimis două sute de 
călăreți în pândă la Giurgiu. 

—Înseamnă că bucureştenii pot dormi liniştiţi. 

—Ştiu eu? Turcii sunt mari luptători. Apoi, o oştire de 
ieniceri e altfel instruită. Cred totuşi că nu va fi nimic. 
Dar încă nu v-am întrebat de scopul vizitei. 

—Acum mi-e mai greu, interveni Ducu. Nu-i unul prea 
plăcut. Am vrea să-ți cerem câţiva oşteni dintre cei mai 
buni. Mi-e teamă însă că pe cei pe care îi căutăm au 
plecat cu Pătraşcu-vodă. 

—Vorbiți cumva despre tinerii Tufănel, Toroipan, 
Găluşcă şi Ciripoi? Ştiu că anul trecut i-aţi folosit adesea. 

—Da, domnule, la aceştia ne gândim. 

—Aveţi noroc. Sunt cu toţii în pază la poarta de sud a 
oraşului. Aş vrea eu să vă fiu pe plac, însă nu cred că mă 
pot lipsi de ei. Sunt oşteni vechi, cu multă experiență. De 
oamenii buni, totdeauna te desparți greu. 

—Ți-am rămâne foarte îndatorațţi, stărui Caravană. 
Domnița Florica va face un drum la Praga. Drum lung şi 
uneori nu lipsit de greutăţi, ca să nu zic vorbe mai mari. 

Auzind de domnița Florica, bătrânul comandant se 
îmbună dintr-o dată şi zâmbi. 

—Am înțeles. Voi trimite să-i aducă. Unde să vă 
caute? 


—La hanul Privighetoarea de Aur. 

Cei doi părăsiră palatul domnesc fericiți că norocul nu 
le-a stat împotrivă. Un sfert de ceas mai târziu, ieşiră din 
Ulița Mare şi se opriră la capătul unei fundături, lângă o 
poartă de lemn temeinic ferecată în zăvoare. Zidul înalt ce 
împrejmuia ograda şi casa îl lipseau pe trecător de o 
privelişte asupra interiorului. Costache bătu în poartă, iar 
aceasta se deschise mai repede decât se aşteptau. 

—Ce doriți, domnilor? întrebă un slujitor, cu o 
ghioagă cât toate zilele. 

—Vrem să vorbim cu jupânul Isaia, răspunse 
Costache. 

—Cam greu, remarcă celălalt. Ceasul nu-i tocmai 
potrivit. Cine sunteți? 

—Caravană şi Ducu. 

—Ei,  drăcie! se minună slujitorul. Nu v-am 
recunoscut pe întuneric. Poftiți! Jupânul va fi fericit să vă 
vadă. 

Poarta se închise după ei, cu pocnet sec de zăvoare. În 
curte, întunericul părea chiar mai adânc decât dincolo de 
zid. Lepădară caii şi intrară într-o încăpere frumos 
luminată. Jupânul Isaia, mărunt, îndesat, cu ochii mici şi 
cu priviri blajine, cu gesturi de paracliser, îi pofti să se 
aşeze. 

—Un vin, o ţuică, nişte faguri? îi îmbie negustorul. 

—Ah, nu, jupâne! îl întrerupse Caravană. Suntem 
grăbiţi. 

—Atunci, nu-mi rămâne decât să vă ascult. Cu ce vă 
pot fi de folos? 

—Cu ceva galbeni. Avem de făcut un drum lung. 
Pramatia de vistiernic din Alba-Iulia ne-a dat doar 
cincizeci de ducați. Adică să-i pui pe o măsea. 

—Cât? 

—Cred că două sute ar fi tocmai suma care ne 
lipseşte. Însă o vrem degrabă. 

—Eu numai pe grabă lucrez. Ce-mi lăsaţi în schimb? 

—Nimic. 


Negustorul se posomori dintr-o dată şi se scărpină în 
barbă, gânditor. Caravană, care nu se aştepta la unele 
greutăți, spuse aspru: 

—Să mergem, Ducule! Vom găsi în altă parte. 

—Am spus eu că vă refuz? bombăni Isaia. Nu cred să 
fi pronunțat asemenea cuvânt. Din păcate, afacerile mele 
au slăbit mult. Când voi primi cei două sute patruzeci? 
Fiindcă trebuie să am şi eu partea mea. 

—Nu ştim, grăi Costache cu toată sinceritatea. 

—Măi, să fie! tresări negustorul. Cine ar încheia oare o 
afacere atât de proastă? Însă dacă mă gândesc bine, cu 
voi n-am fost niciodată în pierdere. Cuvântul vostru va fi 
o chezăşie pentru mine. Unde să vă trimit galbenii? 

—La hanul Privighetoarea de Aur, dar cel târziu până 
la miezul nopții. 


A doua zi pe la ceasurile zece, o trăsură frumoasă 
părăsi Piteştii, pe drumul care duce spre Vâlcea. La 
spatele ei, nouă călăreți îşi mânau caii în trap întins. 
Domnița Florica, îmbrăcată bărbăteşte cu pantaloni de 
postav strânşi pe picior şi ascunşi la partea de jos în 
cizme scurte, îmblănite la tureci, cu o frumoasă tunică 
albastră, răscroită la talie, strălucea alături de tinerele 
însoţitoare. Îmbrăcămintea de drum îi scotea în evidenţă 
trupul subțire, cu linii armonioase şi bine împlinite. lar 
culoarea albastră a tunicii aducea haruri noi chipului său 
cu pielea albă, fragedă, cu umerii obrajilor uşor aprinşi, 
încadrați de părul blond, ce cădea pe umeri în valuri. 
Vremea era liniştită, călduță, cerul înalt şi limpede. 
Drumul nu se arăta prea bun, dar tinereţea fetelor biruia 
veselă desele hurducături. Cele două însoțţitoare purtau 
aceeaşi îmbrăcăminte ca şi domniţa. Doar tunicile lor se 
deosebeau la culoare. Cea măruntă de statură, al cărei 
chip era brun, strălucitor ca al unei creole, cu părul bogat 
ridicat în coc pentru a mai câştiga ceva înălțime, alesese o 


tunică verde. Era Irina Zamfirescu, sora mai mică a 
marelui boier. Ultima dintre ele, Dana Mihalcea, fiica 
vestitului căpitan al principelui Mihai, nu era nici brună, 
nici blondă. Părul său castaniu arăta scurt şi pieptănat 
băiețeşte. Ochii căprui, neastâmpărațţi şi veşnic purtători 
de luminițe şăgalnice, păreau bunul ei cel mai de preţ, 
chiar dacă fața prelungă, cu linii dulci, era deosebit de 
atrăgătoare. Ea alesese o tunică vişinie. 

La răstimpuri, răzbea din trăsură câte-un hohot de 
râs. 

—Vai, domniţă! grăi Dana uşor îmbufnată, cu toate că 
ochii o trădau. lată că nu ştim mare lucru despre 
însoțitorii noştri. 

—Ah, aşa e! se lumină bruneta. Pe Chihaia îl 
cunoaştem ca pe un cal breaz, dar ceilalți? Despre 
domnul Ducu cel Iute am auzit lucruri care întrec orice 
închipuire. Se pare că-i un mare spadasin, cu toate că 
înfăţişarea blajină... 

—De multe ori înfăţişarea înşală, o întrerupse Dana. 
lată-l de pildă pe domnul Costache Caravană. Arată el a 
vestit luptător? Când l-am văzut, mi-am zis că o fi noul 
nostru vizitiu. Cât despre tânărul Ducu, merită să-l 
priveşti mai de aproape. Luat aşa trăsătură cu trăsătură, 
ai zice că nu l-ar trage aţa spre purtare vitejească. Dar e 
tot atât de drept că trupul frumos, cu linii prelungi şi 
elastice, îl arată iute la gesturi. 

—Ei, ei! o dojeni bruneta. Cred că mergi cam departe, 
dacă nu cumva te-a prins un fior tot meditând la harurile 
tânărului Ducu. 

—Cine ştie? răspunse Dana izbucnind în râs. Dacă o 
fi aşa, va trebui să te mulțumeşti cu domnul Costache. 

—Ce zici, domniță? mustăci bruneta. Dana a reuşit să 
facă împărțelile de cuviință. Ca să fiu dreaptă, continuă 
Irina, mie nu-mi displac grăsunii. Însă nici aşa să n-o 
luăm. Domnul Costache depăşeşte cu mult preferinţele 
mele. Deci, mă voi lipsi de el, mai ales că în urma lui 
călăreşte un tânăr căruia binecuvântarea cerească i-a dat 


harurile cu multă risipă. Care o fi numele lui? 

—Tufănel, răspunse domnița Florica zâmbind. Ah, 
sunteți lacome, fetelor! Mie nu mi-ați lăsat mai nimic. 

—Ei, cum nu, domniță? făcu Dana cu suavă 
mărinimie. Sunt acolo în spate nişte domni de toată 
lauda. Spre deosebire de Irina, eu am memoria bună şi le- 
am reținut numele. Cel trupeş ca şi Costache e Găluşcă. e 
croitorul care îl poate îmbrăca cât de cât omeneşte poate 
fi socotit făcător de minuni. Vai, vai! După chipul vostru 
încruntat, îmi dau seama că nu întruneşte chiar toate 
condițiile. Alături de el, simpaticul Toroipan pare niţel 
bătut în cap. Numai aşa aş înțelege că gâtul său nu-i mai 
lung de trei degete. Care fată din lume ar face o asemenea 
alegere? Dacă vrei să-l cuprinzi pe după gât, unde plasezi 
mâinile? Mare păcat! Ar mai fi tânărul Ciripoi. Ah, nu! 
Dacă vă încruntațţi, trec la ceilalți. Adică la cine? Că nu 
au mai rămas decât domnii Tufănel-tatăl şi Ciripoi-tatăl. 
Dar ăştia nu merg decât pe roluri de bunici. Da! Se pare 
că nu v-a mai rămas nimic. Însă nu-i vina noastră. Cine 
se scoală de dimineaţă, departe ajunge! 

—De unde ştiţi voi că nu m-am sculat înaintea 
voastră? râse domnița privindu-le pe rând. 

—Ah, ah! strigară Irina şi Dana într-un glas. Atunci, 
sigur că ai şi ales. Pe cine oare? 

— Secret, fetelor. 

Irina o privi printre gene şi întrebă: 

—Nu cumva pe domnul...? 

—Nu. 

—Dar nici nu ştii la cine mă gândeam. 

—Păi tocmai asta e. 

Râseră şi bătură din palme ca nişte copii. Un râs 
limpede, plin de tinerețe. De fapt, aşa şi erau. Irina, cea 
mai vârstnică dintre ele, încă nu împlinise nouăsprezece 
ani. 

Târziu după prânz, făcură popas într-un sat mare, 
frumos resfirat pe ulucul dintre două dealuri. Hanul era 
cunoscut prin împrejurimi şi avea cai de schimb. 


Mâncară acolo. Văzând oaspeţi de neam ales, jupânul 
aşternu fețe curate pe mese, iar grătarul imens începu să 
fumege cu sârg. Domnița Florica îi pofti la masă pe 
Chihaia, Ducu şi Costache. Aceştia se aşezară fără a-şi 
arăta nemulțumirea. Alături de tinerele fete, cei trei erau 
osândiți la aspră cumpătare. Soarele îşi domolise puterea. 
Afară, slujitorii hanului schimbau caii. 

Poate ar fi bine să oprim aici, propuse domnița 
Florica. Sunt aproape şase ceasuri de când ne aflăm pe 
drum. Domnule Tufănel, opreşte-i pe slujitori de la 
schimbul cailor. 

—Asta nu! interveni Ducu mai aspru decât ar fi dorit. 
Stai pe loc, Tufănele! 

Obişnuită să poruncească şi auzind vorba tăioasă a 
tânărului, domnița păli brusc. Apoi, o roşeață puternică îi 
cuprinse obrajii, iar ochii îi scânteiară de mânie. Reuşi 
totuşi să-şi stăpânească glasul, cu acel har atât de 
caracteristic în marea ei familie. 

—Domnule Ducu, spuse cu multă răceală, oamenii îți 
recunosc nişte merite pe care noi nu le prețuim mai 
puțin. Mi-e teamă însă că azi întreci măsura calității ce o 
ai aici. Am pornit spre Praga la îndemnurile părintelui 
nostru, dar nu la cheremul domniei-tale. Ai sarcina de a 
ne asigura paza, nu de a ne porunci. Te rog să te ocupi 
numai de ceea ce ți se cuvine! Altfel, voi fi nevoită să 
renunţ la serviciile dumitale. 

Tânărul o ascultă fără să clipească. Mânia nu i se 
citea pe față. Numai Costache i-o dibăci, după felul în 
care zâmbea. În schimb, domniţa îi socoti zâmbetul drept 
provocare şi hotări să curme pe loc asemenea obrăznicie. 

Domnule Chihaia, continuă ea, te rog să iei 
comanda grupului nostru! Experienţa, vârsta şi modestia 
domniei-tale te recomandă din plin! Cât despre domnul 
Ducu, ar fi bine să nu uite că este slujitorul tatălui 
nostru. 

—Hm! bătu în retragere vechiul oştean. 

—Văd că şovăi, constată foarte mirată. 


—Domniţă! interveni Ducu mai calm decât era. Eu voi 
pleca în cinci minute, dar ar fi bine să lămurim câteva 
lucruri atât spre folosul vostru, cât şi spre al meu. 

—Te ascult, domnule, răspunse cu un aer mai potolit, 
chiar dacă nu văd ce ai mai putea spune după o astfel de 
purtare. 

—Întâi, aş vrea să aflați că eu nu sunt slujitorul 
principelui Mihai, ci al neamului nostru. Niciodată 
principele nu mi-a poruncit şi nu m-a plătit pentru vreo 
slujbă. În ceea ce priveşte drumul nostru, azi, mâine şi 
poate în zilele următoare vom avea timp frumos. Adică 
bun pentru a ne mişca iute. Dar cât va ţine timpul 
frumos acum, la început de primăvară? Până la Praga 
sunt mult peste o mie de mile germane. Vor fi ploi şi timp 
aspru. S-ar putea să întâmpinăm ape ieşite din matca lor. 
Trecerea prin vaduri e adesea primejdioasă şi cere timp. 
Am dorit să facem acest drum în mai puţin de două 
săptămâni. Apoi, trebuie să ne gândim la numărul zilelor 
pe care le vom petrece acolo şi la cel de întoarcere. 
Prezența lui Caravană şi a mea la Alba-lulia e dorită 
grabnic. Domnii Cae Indru şi Chirilă Zece Cuţite sunt 
plecați pentru multă vreme, iar în jurul principelui se 
urzesc unele comploturi. lată pentru ce am dorit să ne 
grăbim. Îmi pare rău că nu avem vreme de o plimbare. 
Cine nu şi-ar dori-o? Drum bun, domniţă! La revedere, 
domnilor! 

Porni spre uşă, însă nu reuşi să ajungă acolo, fiindcă 
vocea domniţei îl opri la vreme. 

—O clipă, domnule Ducu! grăi cu o nuanţă de 
blândeţe care îl făcu să tresară, lucru ce i se întâmpla 
destul de rar. Mi-e teamă că ne acomodăm greu. Chiar de 
la prima noastră discuţie de ieri, roşi ea, lucrurile nu au 
decurs aşa cum am fi dorit. Cuvintele domniei-tale m-au 
lămurit în privinţa grabei fireşti, astfel că nu ne vom da în 
lături de la puţină osteneală. Te rog să uiţi acest moment 
neplăcut! 

Ar fi vrut să spună mai multe, dar mândria o opri să 


pronunțe scuzele ce s-ar fi cuvenit. 

O jumătate de ceas mai târziu, convoiul îşi urmă 
drumul în trapul întins al cailor. Înnoptară la marginea 
unui cătun. Gazda, gospodar harnic, avea o casă cu 
câteva odăi încăpătoare şi curate. Una o ocupară bărbații, 
iar cea mai frumoasă fu pregătită pentru fete. La ziuă, 
tinerele primiră câteva găleți cu apă caldă. În vreme ce se 
spălau, bruneta spuse, parcă mai mult pentru sine: 

—Cu astfel de pază, în nopţile viitoare putem dormi 
fără griji. 

—Nu înțeleg, zâmbi domnița Florica. 

—Te cred, fiindcă n-ai observat un lucru. Domnul 
Costache Caravană a dormit lungit lângă pragul nostru. 

—Ah, la atâta grijă nu mă aşteptam! 

—Nici eu, continuă bruneta, însă nu e totul. 

—Nu e totul? Adică ce vrei să spui? 

—Nu mare lucru. Domnul Ducu a dormit afară sub 
fereastra noastră. 

—Glumeşti. Pe asemenea răcoare a nopții? 

—Aşa se pare. Avea totuşi o şubă uriaşă, pe care nu i- 
am văzut-o în timpul zilei. Cred că-i a gazdei. 

Porniră înainte de răsăritul soarelui. Din vreme-n 
vreme, domnița Florica se întorcea către mica fereastră 
din spatele ei şi căta gânditoare spre minunații lor 
însoțitori. 

Ducu îşi mâna calul alături de cel al lui Costache. 
Mergeau tăcuţi, ceea ce nu-i plăcea grăsunului. Încercă 
să înfiripe o conversație cu el. Tânărul răspundea rar şi 
cam anapoda. Caravană îl privi mai atent. Pe fața 
prietenului său apărea când o încruntare, când un 
zâmbet, când acea cădere pierdută sub apăsarea 
gândului. 

„Să mă ia naiba dacă nătărăul ăsta nu-i îndrăgostit! 
socoti el. Dar de care dintre ele? Nu cumva de domnița 
Florica? Doamne-Dumnezeule! Sper să aibă măcar atâta 
minte. Nu, nu se poate. Ea e hărăzită împăratului Rudolf. 
Şi chiar de nu se va mărita cu Rudolf, e prea sus pentru 


bietul meu prieten. La naiba! se mânie el. Nici o 
împărăteasă nu-i prea mult... Însă cred că eu nu sunt în 
toate mințile. Cine ştie la ce se gândeşte el?” 

Soarele scânteia frumos în zăpada de pe vârfurile 
munților. Pe la poale, un vânt călduț înfoia firele de iarbă, 
parcă sărutându-le din mers. 


Capitolul 6 


Era pe vremuri o frumoasă pădure între Țuţora şi 
Bogdăneşti. De fapt, ea se continua cu mici întreruperi 
până la Cahul, urmând malul răsăritean al Prutului. 
Copacii ei vechi cât veacurile ori nenumăratele hățişuri 
adăposteau multe animale sălbatice. Lupii, mistrețţii, 
zimbrii, căprioarele, jderii, urşii mari la trup sau vulpile 
cu mersul chibzuit veneau în zori să se adape din apele 
Prutului, adesea curate ca cerul de vară. Puţini erau cei 
ce cunoşteau drumurile prin uriaşa pădure. Puţini ştiau 
rosturile răspântiilor şi scurtăturile potecilor. Dar şi mai 
puţini se încumetau să calce prin acele locuri lipsiți de 
arme şi de însoțitori. Fiindcă nu numai animalele de 
pradă îşi aveau tainul din viața celor nechibzuiţi, ci şi alte 
primejdii. Pâlcuri de lotri băteau potecile şi hățişurile 
nesfârşite. Însă cel mai mare dintre neajunsuri rămânea 
drumul, parcă simplu la prima vedere. Apoi, sutele de 
răspântii îl făceau adesea pe om să se învârtească în loc, 
să nimerească în fundături, ca într-un labirint. Sau să-şi 
încerce norocul mergând la nimereală ceasuri şi zile de-a 
rândul. Mai erau smârcurile, adevărate capcane ce 
înghițiseră multe trupuri de pribegi. 

În ziua de opt martie, cu puţin înainte de prânz, un 
pâlc format din o sută douăzeci şi doi de călăreți intră pe 
unul dintre drumurile pădurii. În ultimele două 
săptămâni, vremea fusese atât de frumoasă prin acele 
părți, încât viorelele îşi scoseseră petalele de culoarea 
cerului printre frunzele uscate. Dar ochii călăreților nu 
cătau spre aseme nea desfătare a sufletului. Înarmaţi cu 
săbii sau iatagane, cu buzdugane şi pistoale, cu arcuri şi 


săgeți, îmbrăcaţi în pelerine lungi ori în blănuri, ca de 
drum lung, straşnicii călăreți mergeau în trapul cailor. 
Erau grăbiţi. Câţiva cai cu samare pe ei duceau merinde 
pentru oameni şi animale. Un bărbat înalt, ce purta 
mândre straie de căpitan, şi un altul ceva mai scund 
călăreau în fața convoiului şi discutau între ei. Bun 
cunoscător al drumului din pădure, cel înalt îşi arunca 
privirile din fugă pe la răspântii, pricepea ceva semne 
tainice şi alegea direcția fără sminteală. 

—Vremea ţine cu noi, căpitane Arvinte, grăi mă 
runțelul. 

—Adevărat, spătare Sacowicz! răspunse celălalt. Acum 
e frumos, dar în nord a plouat. Apele au ieşit mai puțin la 
deal, parcă a mirare, însă mari pe la Bogdăneşti, Cahul şi 
tocmai jos pe la Vadul lui Isac. Iar in partea de sud a 
câmpiei Bugeacului, pământul musteşte de-a binelea. 
Călăreți veniți acum câteva zile de prin părțile acelea ne- 
au spus că nu-i chip de umblat. Vom merge împreună 
până la Târgu Sărăței. De-acolo, eu mă las cu oştenii în 
jos către Bogdăneşti. Dar pe domnia-ta te-aş sfătui să tai 
drumul de mijloc prin câmpia Bugeacului. De la Sărăţei o 
iei spre răsărit până la cotul pe care îl face râul Botna. 
Din locul acela până la satul Chițcani nu-i mult de mers. 
Acolo veți găsi bărci mari, care să vă treacă peste Nistru 
până la satul Slobozia. Apoi, drumul va fi mai lesnicios 
către aşezările tătarilor. 

—Sfatul domniei-tale mi se pare înțelept, aprobă 
Sacowicz. De fapt, drumul acesta mi se pare mult mai 
scurt decât cel din sud. Ca să nu mai vorbim despre 
câmpia uscată de soare, prin care caii noştri vor călca 
mai sprinteni. 

—Aşa cred şi eu. Veţi întâlni totuşi unele smârcuri, 
astfel că ocolurile vă vor lua timp. Apoi, socot că sunteți 
cam puțini. Aş putea să vă dau vreo zece călăreți de-ai 
mei. Ştiu că duceţi scule de preţ, a căror valoare trece de 
douăzeci de mii de galbeni. Dacă acestea nu vor ajunge la 
hanul tătarilor, veţi avea mari necazuri. În Bugeac umblă 


pâlcuri de lotri. Dincolo de Nistru, o seamă de tătari care 
nu-i mai dau ascultare hanului rătăcesc după pradă. 

—Nu te îngriji domnia-ta de asta! grăi spătarul, cu aer 
trufaş. Suntem douăzeci şi doi de oameni căliți. Unspre 
zece cavaleri poloni aleşi pe sprânceană şi unsprezece 
tătari. Armele noastre, chibzuiala şi iscusința ne îngăduie 
să umblăm fără teamă. 

„Ce ruşine! gândi mâhnit căpitanul Arvinte. Niciodată 
nu s-a pomenit ca o solie a Moldovei să fie formată din 
poloni şi tătari. Sacowicz, tocmai din această cauză mi-a 
refuzat oştenii. Doreşte să mă umilească. Ieremia Movilă 
nu are mândrie şi nu-şi iubeşte neamul. S-a dat de 
partea polonilor, iar pentru mărirea sa nu se sfieşte să-i 
cheme pe tătari împotriva Țării Româneşti. Niciodată nu 
s-a văzut astfel de trădare.” 

Departe în spatele convoiului, patru călăreți se țineau 
pe urmele lăsate proaspăt. Cae Indru călărea în față. 
Chirilă îl urma la câteva lungimi, iar Sile şi părintele 
Grasa păstrau o bună distanță unul de altul. Chipul 
tânărului Indru arăta mai întunecat ca altădată. „lată, 
socoti el, ruptura dintre mine şi Stela Cristu s-a făcut 
cam târziu, ce-i drept, însă la vreme. Ea şi-a închipuit că 
sunt gelos pe contele Teleki. Păcat că mă cunoaşte atât de 
puţin! Dar nu-i de mirare. Nici istețul meu prieten 
Costache nu a ghicit că pornisem către Obreja hotărât să 
fac această ruptură. În toamnă mă amăgisem fără rost. 
Credeam că după unirea Transilvaniei cu Țara 
Românească va începe o perioadă de linişte. Că intrarea 
în Moldova va fi o simplă desfăşurare de oşti. M-am 
înşelat crunt. Lucrurile stau chiar mai rău decât înainte. 
Otrava şi pumnalul îl amenință azi pe principe, iar mâine 
pe noi. Nobilii Transilvaniei ne urăsc şi caută să ne 
piardă. Ei nu s-au sfiit să-l atace în toamnă pe Costache. 
Ieremia Movilă în cârdăşie cu polonii şi cu Sigismund e 
puternic şi a început să muşte. Turcii, vechii noştri 
duşmani, sunt mai cinstiți decât creştinii. Ei nu au 
încercat asupra noastră otrava şi pumnalul. Drumul 


acesta la tătari s-ar putea să fie fără întoarcere. Oricât de 
mult o iubesc pe Stela, oricât mă iubeşte ea, nu puteam 
să fac pasul spre căsătorie. La toate acestea am meditat 
înainte de a pleca la Obreja. După purtarea mea rece, 
sper ca durerea ei să fie mai mică. M-au prins nişte 
gânduri negre. Niciodată nu am avut presimțiri rele şi nu 
am crezut în astfel de lucruri. Acum, parcă sunt altul. 
Când am ieşit din Alba-lulia, m-am uitat la case, la 
biserici, la drumuri şi mi-a venit în minte că n-am să le 
mai revăd. Ei, la naiba! Nu asta are importanţă acum. În 
fața noastră sunt o sută douăzeci şi doi de oşteni. Patru 
oameni va fi greu să-i doborâm pe toți. Din păcate, nu 
putem da îndărăt. leremia, Sigismund şi Taranowski sunt 
vicleni. Ştiu unde să lovească. Dar sper să avem şi noi un 
cuvânt de spus. lar dacă nu pier, dacă Stela va mai avea 
răbdare un an sau doi, poate va ieşi soarele şi pentru 
mine. Ah, visuri, visuri! 

Privi îndărăt. Chirilă Zece Cuţite sălta în şa încruntat 
cum îi era felul. Sile Adormitu moțăia. Părintele Grasa îşi 
îmboldi calul şi veni mai aproape. Faţa lui prelungă, plină 
de zbârcituri, părea trasă la darac. Trupul - uscat, 
ciolănos, fără pic de osânză -— arăta ca ieşit de sub teasc. 

—Ce-i părinte? întrebă tânărul. 

—Nu mare lucru, domnule. Mi-e foame. După cum 
ştii, eu sunt un cugetător. Dar în astfel de treburi nu 
lucrez cu tot corpul, ci numai cu harurile gândului. Însă 
gândul o ia razna dacă simt un fel de leşin sub furca 
pieptului.  Adineauri, stomacul meu a început o 
chelălăitură de mai mare jalea. 

—Eşti de părere să ne oprim şi să ne ospătăm? 

—Vai, domnule! Ţi-am spus doar ce simt, nu ce vreau. 

Ajunseră într-o zonă de smârcuri şi ochiuri de apă. 
Urmele de copite se pierdeau la marginea unei bălți. 
Stufărişul, călcat din loc în loc, le arăta limpede drumul 
parcurs de oşteni. Uneori, apa ajungea până la piepturile 
cailor. Lipsiţi de acele semne, ar fi intrat în nămoluri fără 
ieşire. După vreo trei-patru ceasuri, smârcurile rămaseră 


în spatele lor. Intrară din nou în pădure. Caii erau obosiţi 
de atâta vânzoleală. Soarele căzuse către asfinţit. Undeva 
în față, auziră glasuri. Îşi domoliră caii şi rămaseră 
nemişcaţi. Înaintea lor, zgomotul nu părea să se 
depărteze. Cae le făcu semn să descalece. Lepădă 
armăsarul şi porni printre copaci. În pădure se lăsa 
răcoarea. Apoi umezeala bălților îşi făcu simțită prezența, 
iar întunericul veni mai repede decât s-ar fi aşteptat ei. Se 
aflau sub muchia unui deal. Un fel de ruptură cu copacii 
căzuți în urma cine ştie cărei furtuni. Absența 
îndelungată a lui Cae produse nelinişte. Apoi, se 
pomeniră cu el alături. 

—Tocmai ne făceam griji, spuse părintele Grasa, 
respirând uşurat. 

—Şi nu fără temei, murmură tânărul. Pădurea e un 
adevărat labirint. Dacă nu nimeream coasta aceasta cu 
copacii căzuţi, vă întâlneam abia mâine în zori, fiindcă nu 
m-aş fi încumetat să umblu aiurea. Oştenii au pus tabără 
de noapte nu tocmai departe de aici. Va trebui să ne 
întoarcem. Nechezatul cailor ar putea să ne trădeze 
prezența. Am reuşit să mă apropii de tabără şi să ascult 
discuția dintre câțiva oşteni. Vor porni la drum odată cu 
lumina zorilor. Dar se vor despărți cam după un ceas. O 
sută de oşteni cu căpitanul lor vor cobori spre 
Bogdăneşti. Ceilalți douăzeci şi doi vor poposi un ceas în 
Târgu Sărăței, iar de acolo au de gând să taie câmpia 
Bugeacului către cotul Botnei. Deci, solia va fi formată 
doar din douăzeci şi doi de oameni. Unsprezece poloni şi 
unsprezece tătari. Acum, parcă mi s-a luat o piatră de pe 
inimă. Prea erau mulți. 

—Şi aşa sunt destui, zise Grasa. Partea proastă cred 
că se arată în numărul nostru mic. 

Porniră îndărăt şi ocoliră dealul. Aleseră un loc de 
popas pe o mică ridicătură de pământ, parcă lipită 
dealului ca un adaos. Mâncară tăcuți. Pădurea 
încremenise. Rar se auzea câte un foşnet. Frunzele uscate 
arătau în locul acela ca un adevărat covor. Caii îşi 


mestecau grăunțele, dar la fiecare foşnet se opreau, îşi 
ridicau capetele, îşi ridicau capetele, ciuleau urechile şi 
rămâneau o vreme înfiorați. 

Primul şezu de pază părintele Grasa. Ceilalți se 
culcaseră pe culcuşuri de frunze. Lumina nopții era 
slabă. Parcă se înno rase, dar nu a ploaie. Norii erau 
înalți şi nu se legau între ei. 

„Ce vremuri! gândi părintele Grasa. Cândva mă 
lăfăiam în paturi cu perne de puf şi învelitori de mătase. 
Oameni de seamă îşi disputau prietenia mea. Slujitori 
harnici cătau să-mi ghicească dorințele. Azi stau la pândă 
într-o pădure ca o capcană uriaşă. Am un titlu de 
marchiz şi o sabie care ştie încă să muşte ca vipera. Cu 
asemenea haruri, în Apus m-aş fi umplut de aur şi 
strălucire. De zece ani, în fiecare primăvară mă hotărăsc 
să plec acasă. Dar vine toamna şi amân mereu. lată că 
nu mai sunt tânăr. Ce draci au pus oare stăpânire pe 
mine? Dorul de aventură? Poate, dar asta are o limită. 
Aventura merge până pe la treizeci-patruzeci de ani. Dacă 
nu sunt din cale-afară de nătărău, cred că a picat peste 
mine ceva nebunie. Venisem în Transilvania doar pentru 
o lună sau două. Mă atrăgea mirajul Răsăritului. La noi 
pe Valea Loirei, se spunea că ar trăi aici o lume de 
barbari ce nu ştiu încă să vorbească, păroşi la trup şi 
adăpostiți prin peşteri şi văgăuni. La dracu! Apusul nu-i 
cu nimic înaintea Transilvaniei. Dar am văzut destul. 
Dacă scap cu viață din nebunia acestui drum, am să mă 
întorc acasă. Pe tinerii aceştia îi înţeleg. Îşi pun viaţa în 
primejdie pentru neamul lor. Eu mă aflu în treabă doar 
de dragul prieteniei.” 

Îşi curmă gândurile şi trase aer mult în piept. 

„Drace! socoti el. Parcă stăruie prin pădure un miros 
de fum. Prea sunt eu uns cu toate alifiile ca să rămân 
liniştit! Un vulpoi ca mine greu şade în cumpănă, chiar în 
fața lucrurilor mărunte.” 

Îl trezi pe Cae. 

—Simţi ceva în aer? 


Tânărul se ridică şi făcu vreo câțiva paşi. Un curent 
subțire parcă aducea cu el miros aspru. 

—să fie de la oşteni? îl iscodi Grasa. 

—Nu. Ei sunt în față. Curentul vine din spatele 
nostru. Trezeşte-i pe ceilalți! eu plec să dau de rostul 
mirosului. 

Cu aceasta, se mistui printre copaci, iar Grasa rămase 
mirat că nu-i aude paşii. Cae mergea fără grabă. Fiecare 
mişcare o chibzuia adânc. La astfel de treburi, doar Ducu 
i-ar fi fost egal. Drumul se lăsa în pantă către smârcuri. 
Ajunse într-o rarişte. Printre copacii uriaşi din locul acela, 
fumul stăruia mai puternic. Ocoli rariştea şi zări un ochi 
de apă, iar în stânga, pe o mică ridicătură, un foc vesel 
răspândea lumină puternică. La marginea apei, şapte cai 
moțăiau în picioare. 

„Curentul de aer adie dinspre baltă, gândi Cae. Deci 
nu-i pericol să mă simtă caii.” 

În jurul focului, trei bărbaţi discutau domol. Alţi patru 
şedeau lungiți alături. 

—S-a cam făcut vremea să mergem peste ei, grăi un 
bărbos uriaş. Cei din fața noastră nu pot fi decât 
negustori. 

—Nu, nici vorbă, îl întrerupse unul subțirel. Dacă 
erau negustori, se lipeau de grupul oştenilor. Care 
negustor chibzuit s-ar feri de o astfel de pază? Cred mai 
degrabă că au aceleaşi rosturi ca şi noi. Pun rămăşag că 
sunt iscoade din ceata lui Pinten. Dacă încercăm un atac 
asupra lor, mare mirare să nu ne pomenim cu toată ceata 
peste noi! 

—Prostii! grăi cel de-al treilea. Pe cine să iscodească 
cei patru? Pe oşteni? Aţi dat în mintea copiilor. Asta e! 

Poate vor să le fure ceva cai, vorbi din nou 
subțirelul. 

—Eşti nărod de-a binelea! Oştenii lui Arvinte au pază 
mare. lar dacă te apropii de cai, aceştia se agită că nu te 
mai gândeşti decât la goană. Vă spun eu că sunt nişte 
fugari, care n-au curajul să se apropie de grupul 


oştenilor. Se ţin după ăia, fiindcă singuri nu s-ar 
descurca prin pădure. Dacă mergem acum peste ei, îi 
luăm din somn ca din oală. 

—Sunt fugari, se amestecă în discuție unul dintre cei 
tolăniți. Altfel, nu s-ar fi întors din drum să facă popas 
departe de oşteni. 

—Trebuia să-i atacăm atunci, spuse uriaşul. 

Totdeauna ai fost neghiob, ripostă cel tolănit. Dacă 
se apărau cu pistoalele, zgomotul ajungea până la tabăra 
lui Arvinte. Şi am fi avut de lucru cu oştenii, care ne-ar fi 
căutat câteva zile. Destul cu vorbăria fără rost! Îi atacăm 
după miezul nopţii, când somnul e greu. Atunci e 
momentul prielnic. Ocolim Râpa Ursului şi-i luăm din 
somn cu jungherele. Au cai frumoşi, arme bune şi poate 
ceva aur. Gherman şi loța vor sta de pază la cai. Ceilalți 
cinci vom porni spre ei cam peste trei ceasuri. 

Cae îşi reținu un fluierat de mirare. Părăsi 
ascunzătoare şi se retrase. Mersul său lin părea o adiere. 

Nu era lună, dar cerul parcă se mai luminase. Cinci 
bărbaţi se strecurau printre copaci pe drumul parcurs de 
Cae cu câteva ceasuri mai devreme. 

—Trebuie să facem un ocol, murmură subțirelul, 
altfel, ne simt cai ălora. 

Ceilalți aprobară. Aveau deprinderea pădurii şi a 
atacurilor de noapte. Şi ştiau bine cât de sensibili se 
arată caii când simt om străin pe aproape. Undeva răzbi 
grohăit puternic şi zarvă mare. 

„Mistreţii, socoti subțirelul. Cred că vulpea le-a furat 
un purcel. Sau chiar ursul. Nici o fiară nu se încumetă 
să-i atace direct pe mistreți.” 

Se făcu linişte. O pală de vânt scutură crengile de sus 
ale pădurii şi trecu printre ele ca un vaiet. Răcoarea 
nopții înfiora caii. Cinci umbre ajunseră la marginea 
tăpşanului. Câţiva paşi mai încolo, se zărea ceva ce 
aducea a patru mogâldeţe întinse una lângă alta. Lotrii 
nu dădură năvală, ci înaintară chibzuiţi. Pripeala putea 
să le strice planurile. Abia când ajunseră foarte aproape 


îşi dădură seama că jos erau patru pelerine făcute sul. 
Încremeniră o clipă. Apoi săriră în lături miraţi, dar era 
prea târziu. Vestitele cuțite ale lui Cae şi Chirilă bâzâiră 
prin aer şi se înfipseră adânc. Le răspunseră două 
răcnete. Alte două cuțite fulgerară scurt. Părintele Grasa 
ieşi de după o tufă şi-i bară drumul celui de-al cincilea. 
Lotrul îl simţi la vreme, însă fără folos. Grasa fandă lung 
cu uriaşa lui sabie şi-i străpunse pieptul. Gemetele 
durară puțin, fiindcă Sile dădu ultimele lovituri acolo 
unde era cazul. 

„Magnific! gândi Grasa amintindu-şi de iuțeala cu care 
cei doi îşi aruncară cuțitele. Mda! Ar trebui să învăţ şi eu 
ceva din arta lor.” 

—Cred că zgomotul s-a auzit până în tabăra oştenilor, 
spuse Chirilă, iar în glasul său se simţi nelinişte. 

—Nu, prietene, grăi Cae. Suntem prea departe. În 
schimb, cred că a ajuns la cei doi lotri. 

— Păcat! 

—Nu prea, răspunse tânărul. Ei cred că strigătele de 
moarte au fost ale noastre. Acum aşteaptă liniştiți 
întoarcerea soților. 

—În cazul acesta, va trebui să mergem peste ei. 

—La asta mă gândeam şi eu, aprobă Cae. 

Îşi adunară cuţitele risipite, le şterseră de hainele 
celor căzuţi şi le aşezară în tecile lor. Apoi porniră la 
drum cu multă fereală. Pădurea dormea tihnită. O pasăre 
de noapte ţipă scurt undeva în apropiere. Îi auziră 
fâlfâitul aripilor. Curând, liniştea stărui din nou. Cei doi 
lotri şedeau lângă foc. Flăcările se mai domoliseră. 
Pământul din jur mirosea a pârjolit. Nu vorbeau între ei. 
Şedeau tăcuţi, cu urechile la pândă. În spatele lor se 
ridicară două umbre, iar cuţitele porniră în acelaşi timp. 


* 


Soarele molcom zvântase pământul. Iarba proaspătă, 
nu prea mare, dar de un verde strălucitor, plesnea de 


sănătate trufaşă. Cerul înalt şi limpede, cu puţini nori 
alburii ca o spuzeală spre apus, prevestea o zi frumoasă. 
Douăzeci şi doi de călăreți săltau în şei la trap uşor prin 
câmpia Bugeacului. Mergeau în grup strâns, aşa cum îi 
sfătuise căpitanul Arvinte. Pâlcuri de lotri mişunau 
adesea prin acele părți şi nu se sfiau să-i atace chiar pe 
oştenii răzlețiți de convoaie. Caii lor erau sprinteni, veşnic 
odihniți. Bălțile cu stufăriş mult, ce se iveau ici-colo, 
ofereau  lotrilor ascunzători trainice. Puţini s-ar fi 
încumetat să-i urmărească prin bălțile înşelătoare. 

Călătorii opriră la vremea prânzului într-o margine de 
pădure. Sacowicz, vechi oştean, controlă felul în care erau 
hrăniți caii şi porunci să se împartă merindea pentru 
oameni. Altîn, nepotul hanului, se retrase cu oamenii săi 
la o parte şi mânca gânditor. Era înalt şi bine legat. Fața 
uşor smolită, avea trăsături aspre, dar nu lipsite de 
frumuseţe. Buza de jos uşor răsfrântă şi barba pătrată 
arătau o fire voluntară. Nici un dram de osânză nu 
stăruia pe trupul său, iar muşchii se ghiceau puternici 
sub învelişul hainelor. Mânca fără grabă, cu o anumită 
cumpătare, ce nu ar fi scăpat unui ochi atent. În schimb, 
soţii lui înfulecau lacomi fără griji. 

După ce sfârşi ceasul de odihnă, Sacowicz dădu 
semnal de plecare. Ocoluri mari în jurul smârcurilor dese 
îi făceau să zăbovească mai mult decât s-ar fi gândit. 

„Va trebui să înnoptăm în câmpie, socoti spătarul, 
plin de nemulțumire. Am mai trecut pe aici la vreme de 
vară. Atunci, drumul mi s-a părut altfel. Acum regret că 
nu am luat ceva oşteni de la Arvinte. Ei cunosc locurile 
astea mai bine decât noi.” 

Către seară, când vizibilitatea scăzu simţitor, patru 
călăreți apărură ceva mai aproape de grupul lui Sacowicz. 

—Cred că noaptea îi va prinde pe drum, îşi dădu cu 
părerea Sile Adormitu. N-am mers cine ştie ce. D-aia cred 
că Botna îşi face cotul spre răsărit, undeva departe în fața 
noastră. 

„Dacă vor pune tabără de noapte în câmpie, va fi pe 


voia mea, chibzui Cae. Aici i-am putea ataca mai uşor. 
Dincolo de Nistru s-ar putea să se însoțească fie cu alți 
tătari ce bat drumurile cu caii lor iuți, fie cu ceva oşteni 
din Chițcani sau Slobozia. Păcat că nu le ştim poruncile 
primite la laşi.” 

Noaptea se lăsă repede. Aerul devenise mai rece, mai 
aspru. Mergeau încet. Urmele celor din față nu se mai 
vedeau. Cae sărea adesea din şa, încercând să le afle. 
Tresăriră. Departe de ei răsări lumina unui foc. 

—Sunt nechibzuiţi de-a binelea, grăi Chirilă. 

—Ce te face să crezi asta, domnule? întrebă Grasa. 

—Faptul că lumina focului îi poate da de gol. Orice om 
obişnuit cu câmpia ştie că un foc se zăreşte departe. 

—De gol către cine? Ei n-au aflat că sunt urmăriți. 
Nici nu le trece prin minte asemenea lucru. 

—Adevărat! Dar cred că Arvinte l-a prevenit pe 
Sacowicz în privința lotrilor. Ceea ce fac oştenii acolo 
aduce a nechibzuință. 

—S-ar putea să fie focul unor lotri. Sacowicz o fi acum 
undeva departe. 

—Nu-i foc de lotri, interveni Cae. Ei ar fi observat 
convoiul oştenilor şi s-ar fi ferit a le atrage atenţia. Mă 
miră totuşi Altîn. Un războinic tătar ştie ce primejdie 
înseamnă lumina unui foc. Poate că Altîn nu se amestecă 
în treburile spătarului, iar acesta se simte prea puternic. 
El nu-şi poate închipui că sunt cete de lotri ce numără 
peste patruzeci de oameni. 

Îşi domoliră caii şi făcură popas. În stânga lor creştea 
ceva păpuriş înalt, bine uscat. Apa de la tulpinile lui se 
evaporase. Pământul, crăpat din lipsă de umezeală, părea 
construit cu dale imense. 

—Domnilor, grăi Cae, locul acesta e cum nu se poate 
mai nimerit. Vom priponi caii aici. lar după cum socot, ei 
n-au nevoie de pază. Luaţi cuțţitele şi săbiile fără teci! Mă 
veți însoți până la jumătatea distanței dintre noi şi focul 
de colo. 

Cei patru bărbați lăsară întregul bagaj în adăpostul 


vremelnic. Porniră tăcuți. Mergeau repede, fără a lua 
seama la zgomotul mărunt al paşilor. Pe măsură ce 
înaintau, focul se vedea mai lămurit. Zăriră oameni în 
jurul lui. Întunericul stăruia des. Pe deasupra câmpiei 
pornise o adiere molcomă ca un suspin. Se opriră şi 
rămaseră multă vreme nemişcați. Focul scăzuse, dar ei 
ştiau că trebuie să mai aştepte două-trei ceasuri. Timpul 
trecea greu. Flăcările dispăreau treptat. Apoi nu se mai 
văzu nimic. Târziu, Cae îi întinse sabia lui Sile şi 
murmură: 

—Acum e vremea să plec. Până la cei din fața noastră 
nu cred să fie mai mult de trei sute de paşi. De va fi să 
mă rătăcesc la întoarcere, voi scoate un țipăt de bufniță. 
Să-mi răspunzi, prietene Chirilă! 

Întunericul îl învălui repede. Chirilă, Grasa şi Sile 
încercară să-i audă paşii, dar tot ce putură prinde fu 
şuieratul vântului, care se înteţise. În spatele lor, stuful 
gemea aspru. 

Trecuse un ceas, ori poate numai o jumătate, când cei 
trei se pomeniră cu Indru alături. Grasa nu-şi putu reține 
un murmur de admirație. Oricine s-ar fi rătăcit pe 
asemenea întuneric. 

—Avem noroc, spuse Cae. De fapt, prevăzusem acest 
lucru. Tătarii nu dorm dimpreună cu polonii. Ei n-au 
făcut niciodată popas de noapte în aceeaşi tabără cu 
creştinii. Altîn a ales un loc printre nişte sălcii, cam la 
cincizeci-şaizeci de paşi alături de poloni. Tătarii au lăsat 
un singur om de strajă, iar polonii doi. Tabăra e aşezată 
foarte aproape de cotul râului Botna. Doar la o 
aruncătură de băț. Dacă s-a nimerit să vedem focul, 
aceasta e numai datorită faptului că sălciile încă n-au 
frunze. 

—Şi ce-ai hotărât? întrebă Chirilă. 

—Pornim îndată, răspunse Cae. Străjile s-au schimbat 
când eram eu acolo. Înseamnă că noaptea a sărit peste 
hotarul ei de mijloc. Întâi îl atacăm pe Altîn. Am dibăcit 
locul unde doarme. Mi-a fost destul de greu. Tătarii au 


somnul uşor şi auzul ascuţit. Ştiam însă că cei de rang 
mare nu se odihnesc dimpreună cu ceilalți, ci totdeauna 
în mijloc, sau într-o parte. Altîn şi-a găsit culcuş lângă 
trunchiul unei sălcii. 

—Cum naiba l-ai recunoscut pe întuneric, domnule? 
se minună Grasa. 

—Nu prea greu, zâmbi Cae. După cum ați observat cu 
toții la laşi, Altin poartă un turban alb foarte frumos. 
Ceilalți tătari - căciuli din blană de miel. Dar să ne 
întoarcem la ceea ce avem de făcut. Vom merge grupați 
până la malul Botnei. Vântul puternic acoperă orice 
zgomot. Cerul cred că se va lumina curând. Norii au 
început să curgă spre apus. Deci, va trebui să ne grăbim. 

Vorbiră multă vreme în şoaptă. Cae le arătă planul 
său cu toate amănuntele. El ştia că cea mai mică greşeală 
le poate aduce pierzania. Ceilalți îl ascultau uimiți. Exista 
poate un dram de nebunie în ceea ce spunea el, dar nu 
aveau de ales. Un asemenea prilej bun s-ar fi ivit destul 
de greu dincolo de Nistru. 

O jumătate de ceas mai târziu, patru umbre se 
mistuiau printre sălciile din lungul Botnei, ca nişte 
păreri. Cae mergea în față. Uneori, rămâneau nemişcați. 
Apoi porneau iar, fără nimic pripit în gesturile lor. Sus, 
crengile sălciilor lipsite de frunze gemeau sub puterea 
vântului, ca bătrânii sub povara anilor mulți. Dinspre 
apele Botnei se strecura la rasul pământului o spuză de 
pâclă, a cărei umezeală stăruia puternic. Aşa cum 
prevăzuse tânărul cavaler, norii cădeau către apus, iar 
cerul ceva mai limpede aduse puţină lumină. 

La un semn al lui Cae, Grasa şi Sile rămaseră lipiți de 
trunchiul scorburos al unei sălcii. Se aflau la câțiva paşi 
de tabăra tătarilor. Straja acestora moțăia ceva mai 
încolo, învelit într-un cojoc mare. Indru şi Chirilă făcură 
ultimii paşi. Erau lângă tânăra căpetenie a tătarilor. Altîn 
se trezi din somn. O mână aspră îi astupase gura, iar un 
vârf de cuțit îşi dovedea prezența printr-o apăsare uşoară 
şi rece pe gâtul său. Muşchii tătarului se încordară o 


clipă, gata de luptă. 

—Stai cuminte, Altîn! îi şopti Cae la ureche. 

Recunoscând graiul valah, pe care-l ştia bine, 
căpetenia întrebă tot în şoaptă: 

—Cine sunteţi? 

—Numele meu e Cae Indru. 

—O! exclamă acesta surprins. Şi ce doriți? Dacă nu 
m-ați lovit în somn, înseamnă că nu aveți gânduri 
împotriva mea. 

—Aşa este! murmură Indru. Cu voi nu avem nimic, ci 
numai cu polonii. 

În vreme ce purtau astfel de discuţie, Altîn se lăsă 
legat, iar mâinile lui Chirilă umblau iute şi cu multă 
pricepere. 

—Cheamă straja! îi porunci Cae. Dar nu vorbi tare, 
dacă ţi-e dragă viața! Spune-i să-i scoale pe ceilalți şi să 
rămână cu toții liniştiți. Nimic rău nu se va întâmpla cu 
voi. 

Auzind chemarea lui Altîn, omul veni repede. Când 
ajunse doar la câțiva paşi, scoase o exclamație de mirare. 
În aceeaşi clipă, cuțitul apăsă ceva mai puternic gâtul 
căpeteniei. Era un moment greu. Dacă straja scăpa un 
țipăt de alarmă, şansele lor de a rămâne în viață ar fi 
scăzut simţitor. 

Altîn îi porunci tătarului să scoale oamenii fără 
zgomot. Însă buimac de cele ce se întâmplau, acesta făcu 
aşa cum i se poruncise, iar după câteva minute, cei zece 
şedeau turceşte în fața căpeteniei. Sile Adormitu îl 
schimbă pe Cae. 

—Altîn, şopti tânărul, domnul acesta nu ştie de 
glumă. Dacă unul dintre oamenii tăi scoate un țipăt sau 
încearcă să se ridice, vei muri în aceeaşi clipă. 

Tătarul înțelegea bine primejdia în care picase. Dar 
mai ales, auzise lucruri mari despre tânărul de lângă el. 
Numele lui Cae Indru era mai cunoscut la tătari decât cel 
al sultanului turcilor. Mari iubitori de a înflori lucrurile, 
aceştia creaseră adevărate legende pe seama lui Indru şi 


a prietenilor săi. 

Altîn le vorbi câteva clipe oamenilor, pomenind 
numele cavalerului şi ceva despre iataganele lui 
zburătoare. Tătarii scoaseră uşoare exclamațţii de mirare 
şi-l aprobară. 

Cae, Chirilă şi Grasa dispărură printre sălcii. Lumina 
nopții creştea repede. Apele Botnei cântau molcom, 
frecându-se de maluri. Ziua, cântecul apelor pare vioi. 
Dar noaptea, el are ceva aparte, ca un tânguit molcom. 
Cele două străji ale polonilor şedeau pe o buturugă şi 
discutau domol. Caii se odihneau în stânga, iar oştenii — 
la cel mult zece paşi. Două umbre se ridicară în spatele 
străjilor. Două cuțite fulgerară scurt. Cae şi Chirilă 
cunoşteau bine felul acela de a lovi. Nişte nepricepuțţi s-ar 
fi mulțumit numai cu lovitura, fără să bănuiască 
răcnetele de moarte sau zbaterea corpului. Dar Cae şi 
Chirilă astupară gurile celor doi în aceeaşi clipă şi se 
lăsară peste ei. În jurul lor, doar zgomotul vântului 
stăruia cu putere. 

„Au mai rămas nouă”, gândi Cae. 

După câteva momente de aşteptare, Indru, Chirilă şi 
Grasa porniră către cei care dormeau. Cuţitele străluceau 
în mâinile lor. Alături, caii simțiră miros de sânge şi se 
vânzoleau aspru. Trei umbre se aplecară în acelaşi timp. 
Trei gemete mari cutremurară câmpia. O clipă mai târziu, 
cei şase poloni săriră în picioare, gata de luptă. Erau 
oşteni vechi, căliți în încăierări. Două cuțite fulgerară prin 
aer asemenea trăsnetului. 

„Au mai rămas patru, socoti Cae. Acum, sunt ai 
noştri.” 

Îşi trecu sabia în mâna dreaptă şi pară la timp o 
străpungere din față. Adversarul scăpă o înjurătură, dar 
nu mai avu timp de un nou atac, fiindcă se prăbuşi, cu o 
rană adâncă la gât. Părintelui Grasa îi picase la îndemână 
spătarul Sacowicz. Chirilă se descurca bine cu un 
zdrahon, iar Cae lucra chibzuit, apărându-se de loviturile 
unui tânăr ager în mişcări ca Ducu cel Iute în zilele lui 


bune. 

—Ah, mon Dieu, ce plăcere! spuse Grasa, adânc 
satisfăcut. Lucrezi frumos, domnule. De multă vreme n- 
am întâlnit un adversar atât de bun şi o sabie atât de 
viguroasă. 

—Ai să-i simți îndată ascuțimea, ticălosule! scrâşni 
Sacowicz. 

—Pe sfânta Cecilia! se burzului Grasa. Te previn că 
sabia domniei-tale s-a încrucişat cu aceea a unui 
marchiz. În fața rangului nostru ar trebui să ai respectul 
cuvenit. Mă înjuri? Fie! Ah, nu! Nu, domnule! Furia te 
face să te îndepărtezi de arta scrimei. Poftim! Începuseşi 
frumos şi credeam că vom face o partidă straşnică. lată 
că te-ai dezechilibrat. Cine n-ar profita de o astfel de 
clipă? Am fost profesor de scrimă şi mă pricep. Acum e o 
simplă joacă să-mi strecor sabia sub garda domniei-tale, 
care e mult prea sus. 

Tăcu, plin de nemulțumire. Sacowicz căzuse şi nu mai 
dădea semne că s-ar putea ridica. 

—Fir-ar să fie! bombăni Grasa mânios. Începusem 
atât de bine... 

Adversarul lui Chirilă picase străpuns după câteva 
asalturi. Doar Cae şi sprintenul cavaler din fața sa mai 
continuau lupta. 

—Ai învăţat la şcoală bună, domnule, spuse Indru 
admirativ. 

—Ce folos? răspunse tânărul polon cu amărăciune. 
lată că sunt rănit în umăr de sabia unui lotru. 

—Greşeşti, cavalere! Numele meu e Cae Indru, iar 
domnii aceştia sunt Chirilă Zece Cuţite şi părintele Grasa. 

—Ah, atunci n-am nici o şansă... Ştiu că sunteți un 
mare spadasin, dar şi un ucigaş de rând. Haina de 
cavaler nu vi se cuvine, de vreme ce cuţitele voastre au 
lovit în cei ce dormeau. 

—Nu aveam de ales, domnule, ripostă Cae. Suntem 
patru împotriva a douăzeci şi doi. Pentru binele neamului 
nostru, am hotărât ca nimeni să nu scape cu viață din 


această solie. 

—Dar n-aţi ales lupta cavalerească decât în final. Nu 
acesta e drumul unui cavaler, domnule Indru. 

—Aş putea să vă spun acelaşi lucru. Voi sunteți 
ucigaşi de rând. Solia voastră urmărea să-i aducă pe 
tătari peste Țara Românească. Ar fi murit mii de oameni 
nevinovați. Cum ai fi procedat, domnule, dacă noi am fi 
mers la tătari să-i aducem peste țara voastră? 

Tânărul tăcu şi pară la timp o laterală. În vorbele lui 
Indru era multă dreptate. Apoi grăi: 

—Domnule, eu sunt oştean şi mă supun unui ordin. 

—Adevărat! Dar oşteanul nu-i un obiect, ci o minte 
care gândeşte. Ce căutați voi aici unde sunt pământuri 
româneşti? Acum e rândul nostru să-i aducem pe tătari 
împotriva voastră şi nu văd cine ne-ar învinui. Există la 
noi un proverb frumos: „Cine sapă groapa altuia...” 

—Îl cunosc, strigă polonul. Şi îmi dau seama că nu voi 
rămâne în viață, fiindcă am început să pricep jocul 
vostru. Ucide-mă, domnule! Adineauri mi-ai doborât cel 
mai bun prieten. Dacă rămân viu, te voi căuta 
pretutindeni, în scop de răzbunare. Ah, iată că sunt rănit 
din nou! 

—Nu, n-am să te ucid. Peste câţiva ani vei fi un mare 
spadasin, şi te rog să mă crezi că am ochi pentru asta. 
Vei fi poate cel mai bun spadasin al Poloniei, iar tinereții 
domniei-tale i se poate ierta o greşeală. În viitor, să te 
baţi, domnule, pentru neamul vostru! Atunci vei fi mare 
şi ca om. 

Zicând acestea, îi smulse sabia din mână cu o laterală 
puternică. Tânărul cavaler rămase în picioare, 
descumpănit. Sângele răzbise din umăr prin frumoasa 
tunică cenuşie. 

—Nu-i ruşine să fii învins de marele Cae Indru, spuse 
după o vreme abătut. Numele meu este Tadeus Sapieha. 

Cei trei prieteni se priviră tăcuți. Oboseala îi 
cuprindea lin pe la încheieturi. Se scuturară de moleşeala 
trecătoare şi cătară în bagajul lui Sacowicz un anumit 


lucru. Câteva minute mai târziu, porniră spre tătari, 
dimpreună cu Tadeus. 

—Sile, dezleagă-l pe Altîn! porunci Cae. 

Adormitu îi tăie legăturile într-o clipă, iar căpetenia se 
ridică fără să spună o vorbă. Îl privi pe Indru cu uimire 
neascunsă, ca în fața unei minuni. Fiindcă minune era 
ceea se întâmplase la marginea Botnei. Prezenţa lui 
Tadeus îi dovedea că tabăra polonă căzuse. 

„Alah e mare! gândi el. Tot ce am auzit măreț despre 
aceşti ghiauri păleşte în fața isprăvilor de adineauri. Dacă 
aş avea astfel de prieteni, multe s-ar putea face pentru 
neamul nostru. Sau, poate greşesc. Poate că şi noi avem 
astfel de oameni, însă n-am ştiut să-i vedem.” 

—Altiîn, grăi Cae, porunceşte vitejilor tăi să îngroape 
morții! Malul Botnei e nisipos. Deci, se poate lucra doar 
cu mâinile. Armele, caii şi toate sculele polonilor trec în 
stăpânirea voastră. Iar noi amândoi avem o vorbă. 

Se depărtară împreună printre sălcii. Ajunseră într-un 
loc frumos, deasupra apelor râului. Vântul nu contenise o 
clipă, astfel că norii alungaţi de tăria lui dezveliseră cerul 
curat ca bobul de rouă în zori. 

—Mi-e sufletul greu, murmură Cae. Am ucis oameni 
care nu aveau putință de apărare. Dar nu am avut de 
ales, fiindcă nu viața mea era în primejdie, ci existența 
neamului românesc. lar în astfel de situaţii, mila nu are 
ce căuta în sufletul nostru. 

Tătarul îl ascultă îngândurat. 

—Te cunosc din auzite, Altîn, continuă tânărul. Ştiu 
că eşti un războinic viteaz şi mai ales una dintre marile 
minți luminate ale poporului nogai. Ţi-ai desăvârşit 
cunoaşterea vieții la şcolile din Apus. Puţini tătari au avut 
un astfel de prilej. Nici chiar hanul nu se poate mândri cu 
asemenea lucru. Sunteţi un popor mare şi harnic la 
războaie. Însă nu veţi dăinui ca neam. Voi nu v-aţi legat 
de rodul pământului şi de aşezări trainice, ca alte 
popoare. Trăiți din jaf. Cu toate că sunteți puternici, 
turcii vă poruncesc, iar megieşii vă plătesc unele călcări 


fără rost. Cei mai buni fii ai voştri mor în războaie 
nedorite de nimeni. Aşezările voastre cad spre risipă. Noi 
lucrăm pământul şi ne bucurăm de roadele lui. O facem 
de mii de ani, şi iată că dăinuim aici ca o insulă latină în 
răsăritul Europei. 

Altîn tresări uimit. Ce-i spunea cavalerul acesta erau 
tocmai gândurile sale cele mai tainice. Cae ştia că loveşte 
fără greşeală spre inima tătarului. El intuise că un om 
cult, care văzuse atâtea popoare şi aşezări minunate în 
apus, are puterea să privească în viitor. 

Tăcură multă vreme, fiecare cu gândurile lui. Zorile 
erau încă departe, iar ei mai aveau multe de discutat. 
Cerul împodobit cu stele părea mai prietenos decât în 
faptul serii, chiar dacă răceala dinspre ziuă cuprinsese 
câmpia ca un fior. 

—Îmi lipseşte puterea, oftă Altîn. 

—dÎţi lipseşte azi, însă mâine poţi lupta pentru 
dobândirea ei. 

—Greu. 

—Tot ce se capătă greu are trăinicie. Numai lucrurile 
fără valoare se obțin uşor. Ţi-aş putea oferi prietenia 
noastră. Poate că nu-i mult, dar nici puţin. Am la mine 
darurile purtate de Sacowicz către hanul vostru. Ele vor 
ajunge acolo. 

—Nu înțeleg, tresări Altîn. Oare faci jocul lui Ieremia 
Movilă, Sigismund şi Taranowski? Atunci, pentru ce toată 
munca? 

—Nici vorbă, zâmbi Cae. Numai că rostul soliei se va 
schimba.  Sculele acestea, a căror valoare trece de 
douăzeci de mii de ducați, vor fi prețul plătit de noi 
pentru intrarea voastră cu oşti în Polonia, cam pe la 
sfârşitul lunii viitoare. Pricepi? 

—Allah e mare, iar voi înţelepţi! murmură tătarul. lată 
că nu v-aţi mulțumit a distruge solia aceasta, ci loviți cu 
multă judecată. Frumoasă răzbunare! 

—Nu răzbunare, Altîn. La sfârşitul lunii viitoare, oştile 
noastre se vor mişca spre Moldova. Polonii vor fi prea 


ocupați a vă face față, astfel că vom avea linişte din 
partea lor. Te miri poate că am atâta încredere a-ți 
dezvălui asemenea secrete. După ce vom uni Moldova, cu 
restul țării, se pare că vom deveni vecinii voştri cei mai 
apropiaţi dinspre apus. Deci, prilej să te sprijinim în 
gândurile tale. Sunt sigur că te-ai gândit să-i dai alt rost 
poporului tătar. 

— Adevărat |! recunoscu Altîn cu aceeaşi sinceritate ce 
o ghicise la celălalt. M-am gândit adesea, dar hanul e 
puternic şi nu vede altă viață mai bună. El ştie doar ce a 
apucat de la înaintaşi. Aş vrea ca tătarii să se lege de 
pământuri şi să-şi dureze aşezări trainice. Să înflorim 
unele meşteşuguri, iar ziua de mâine să o asigurăm din 
agoniseala noastră, nu din jafuri. Însă totul e vis. 

—Între vis şi realizare, puntea o face voinţa omului şi 
truda sa. La sfârşitul lui aprilie te voi sprijini cu zece mii 
de ducați. Suntem săraci şi nu putem mai mult. 

—Da, am nevoie de aur. Cu ajutorul său, aş putea 
încropi o mică oaste. Ce doreşti în schimbul prieteniei şi 
ducaților? Fiindcă cine oferă, totdeauna aşteaptă ceva. 

—Aşa este! râse Cae. Ne vom continua drumul 
împreună. Solia voastră va ajunge la marele han ca din 
partea principelui Mihai, care-i va plăti încă pe cât îi 
ducem acum, dacă îşi porneşte hoardele peste Ţara 
polonilor. ie nu-ți cer numai tăcerea pentru ce s-a 
întâmplat, ci să-i spui hanului că Ieremia Movilă s-a unit 
cu principele Mihai şi îi sunt vecini prietenoşi. Însă 
polonii, prin Sigismund şi Taranowski, vorbesc rău 
despre tătari şi vor căuta să-i calce cu puterea oştilor, 
înainte de sfârşitul primăverii. Şi încă nu-i totul. Te vei 
întoarce la Iaşi. Îl vei anunţa pe Ieremia Movilă că hanul 
pregăteşte atacul asupra Ţării Româneşti, dar i-a oprit 
zălog pe solii polonilor, până când îşi va căpăta restul de 
aur. Gândeşte-te bine, Altîn! Nu-mi răspunde grabnic. 
Eşti un tânăr înțelept. Socot că visurile tale în privința 
tătarilor se apropie de alte noastre. Eu îţi ofer sprijin 
mărunt, dar sigur. Cine oferă mai mult decât se cuvine, 


sau decât poate, totdeauna dă puțin sau nimic. 

—Te cred, cavalere, murmură Altin, însufiețit dintr-o 
dată. Şi mă bucur că voi avea în voi nişte vecini de 
nădejde. Am simţit că-mi vorbeşti deschis. Numai soarta 
v-a scos în calea mea. Acum încep să sper. Ştiu cât 
valorați, iar adineauri, planul domniei-tale m-a uimit. 
Puţine minţi dintre cele mai mari ar fi putut întoarce 
lovitura pregătită la Iaşi. Dă-mi mâna, odată cu prietenia 
ta! 

Discutară multă vreme, dornici să se cunoască mai 
bine. Şi pe măsură ce gândurile se dezvăluiau fără ocol 
creştea încrederea între ei. Când zorile mijiră, cenuşii la 
început, fața lui Altîn, strălucea ca arama bătută 
proaspăt. 

—Cine sunt oamenii care te însoțesc? se interesă Cae. 

—Prieteni buni, cavalere. Din gura lor, nimeni nu va 
afla ce s-a întâmplat aici în câmpie. Mă miră totuşi că mi- 
ai arătat încredere chiar de la început. 

—M-am gândit mult la asta, râse Cae. Am aflat câte 
ceva despre domnia-ta şi despre firea pe care o ai. 

—Da, da, vezi departe, zâmbi Altîn. 

Se ridicară şi porniră spre tabără umăr lângă umăr. 
Sile şi Grasa aduseseră caii ceva mai devreme. Acum 
dormeau. La câţiva paşi de ei, Chirilă veghea cu vestitele 
lui cuțite la îndemână. Soarele se ridica din stufăriş cu 
zâmbetul rece al zorilor. Pe malul apusean al Botnei, 
nimic nu arăta să fi fost vreo luptă. 

Ridicară tabăra când soarele săltase de vreo trei 
sulițe. Vântul se juca în coamele cailor parcă mai blând, 
parcă mai călduț. 


Capitolul 7 


În cea de-a cincisprezecea zi, convoiul domniței 
Florica ajunse aproape de ţinta călătoriei. Numărul 
însoțitorilor săi crescuse înainte de a părăsi granița 
Transilvaniei. Din porunca principelui Mihai, douăzeci de 
oşteni, şaisprezece dansatori şi opt cântăreți se uniseră 
cu ceilalți, aproape de cetatea Lipovei. Câteva zile cu ploi 
mărunte le îngreuiaseră drumul prin mănoasa pustă a 
Ungariei Superioare. Apoi, timpul devenise frumos. Cele 
trei fete priveau pline de încântare mândrul peisaj din 
apropierea oraşului de Aur. Departe pe culmile munților 
mai stăruiau petice de zăpadă. Prin văi, localnicii ieşiseră 
la arat. În urma plugurilor, aburii nu se ridicau în fuioare 
subțiri, ci se târau la rasul pământului, mângâind şi 
sărutând brazdele. Pâraiele umflate țipau ca pruncii la 
joacă, iar vegetația de pe maluri, înfrunzită timpuriu, îşi 
da ifose ca la început de vară. La trecerea convoiului, 
oamenii făceau semne prieteneşti. Fetele se grăbeau să 
răspundă. 

„Țară frumoasă cu oameni primitori şi harnici, gândi 
domnița Florica. Liniştea de aici parcă-i mai multă decât 
prin alte părți. O lume de basm, de linişte şi poate de 
fericire. Am privit de-a lungul drumului case, biserici şi 
castele. Unele sunt vechi cât veacurile. Feriți de năvălitori 
şi războaie multe, oamenii îşi păstrează temeinic sfintele 
urme ale trecutului. La noi, puţine lucruri rămân. Noi n- 
am avut ani fără războaie. Adesea, ne-am pus foc satelor, 
pentru a face pustiu dinaintea dușmanului. Îmi plac 
lucrurile vechi fiindcă au în ele ceva tainic. Ceva din 
sufletele celor ce le-au făurit. Am scris o poezie despre un 


urcior. L-am găsit în pământul moşiei de lângă Piteşti. L- 
am curățat şi m-am gândit multă vreme la el. Poate că are 
o sută de ani, sau două, ori poate chiar mai mult. Pe o 
parte are desenat un flăcău cu arcul pe umăr. Pe cealaltă 
- un zimbru. Cine o fi frământat oare lutul urciorului? 
Dar mai bine să-mi amintesc poezia. 


În forma vasului de lut 

Atâtea gânduri vechi au încăput 
Atâtea mângâieri şi lacrimi şi sudoare 
Atâtea zâmbete sau glasuri trecătoare 
Atâtea vrăji şi urme de descânt 
Cuprinse toate-n bulgări de pământ. 
De-ţi pleci auzul la urciorul vechi 
Nimic n-o să-ți răsune în urechi. 

N-o să-ți grăiască pojghița de lut 

Nici măcar gândul cel de la-nceput. 
Apleacă-ţi sufletul peste urcior 

Şi pipăie-l cu degetul uşor! 

Urciorul o să-şi rupă vraja veche 

Şi o să-ți spună tainic la ureche 
Poveşti cu vechi flăcăi şi duse fete. 


Poate că or fi şi greşeli. Dacă ar auzi-o, dascălii mei ar 
zâmbi. Dar ce ştiu ei ce gânduri zburătăcesc prin mintea 
unei fete?” 


Caravană şi Tufănel plecaseră de două zile înaintea 
convoiului, pentru a anunța sosirea domniței la palatul 
Hradčany. Către prânz, drumeţii văzură în depărtare 
casele oraşului Praga, iar mai aproape - un pâlc de 
călăreți. 

„Cred că sunt vreo trei-patru sute”, socoti Ducu. 

Tânărul nu se înşelase. Curând, patru sute de cavaleri 
se desfăcură pe marginile drumului. Dintre ei ieşi un 
călăreț înalt, cu fața prelungă, stafidită ca un pergament, 
cu pălărie neagră de postav şi cu straie de aceeaşi 


culoare, bine strânse pe corp. Calul său alb călca nervos 
şi se îndemna greu la mers obişnuit. Omul era împăratul 
Rudolf al doilea. Alături de el călăreau arhiducele 
Matthias, Costache Caravană şi Tufănel. 

Trăsura  domniței intră în frumosul cordon al 
cavalerilor, apoi se opri. Împăratul descălecă parcă mai 
sprinten decât îl arăta vârsta. Ajunse lângă trăsură. 
Fetele îl priviră sfioase. Îl salutară cu multă graţie, chiar 
dacă hainele lor băiețeşti nu se arătau tocmai potrivite. 

—Vizita voastră, prințesă, e o cinste pentru curtea 
imperială din Praga, spuse Rudolf, galant, în nemțeşte. 

—Şi pentru noi, şi pentru neamul nostru, răspunse 
domnița. 

Împăratul îi oferi braţul şi făcură câţiva paşi 
împreună. 

„Pe sfânta Cecilia! socoti el, e mai frumoasă decât o 
arată pânza lui Petre Armeanul! lar tinerele însoțitoare 
vor face multe victime la Praga. Sper că arăt destul de 
bine. Ținuta în negru mă avantajează şi îmi dă un aer 
distins, tocmai prin lipsa bijuteriilor. Bine că-i domnul 
Tufănel aici! Am să-i arăt acestei copile ceva din 
priceperea noastră în lupta cu bâta. Adică nu. Să-l ia 
naiba pe domnul Tufănel! E prea mare în soiul acesta de 
luptă şi m-ar lăsa în umbră. Anul trecut m-a şi atins de 
vreo două ori, chiar dacă nu se cădea să o facă. Aş fi 
putut să-l decorez dacă-mi lăsa întâietate. Mâine o să 
găsesc unul mai puţin priceput.” 

—Aţi călătorit bine? se interesă grijuliu. 

— Destul de bine, măria-ta. 

—Domnul Costache Caravană îmi spunea că ați avut 
unele neplăceri într-un han de lângă Bratislava. 

—Nu cine ştie ce, zâmbi domnița Florica. Un cavaler 
trecător ca şi noi prin acele frumoase locuri ne-a adresat 
câteva necuviinţe. Apoi, între slujitorii lui şi oştenii noştri 
s-a iscat o mică încăierare. Totul a durat destul de puțin. 
Când am părăsit hanul, cavalerul cu pricina primea 
îngrijiri. Sabia domnului Ducu îi făcuse o spărtură în 


umăr. Am privit lupta prin fereastră şi mi-a fost teamă 
pentru viața comandantului nostru. Cavalerul acela 
mânuia sabia ca un turbat. 

—Domnul Ducu se află în suita voastră? se lumină 
Rudolf. lată că nu l-am văzut. 

—E comandantul convoiului. 

—Ah, ah, exclamă el râzând. Cavalerul a picat pe 
mâini bune. lar dacă a scăpat numai cu o împunsătură 
slabă, înseamnă că domnul Ducu a fost generos. 

—Îl cunoaşteţi? 

—Am avut această plăcere. Anul trecut, la palatul 
Hradčany, ne-a dat câteva lecții de scrimă. Dar e vremea 
să ne întoarcem. Voi călări alături de trăsura voastră, 
încheie galant. 

—Dacă aş fi avut un cal, mi-ar fi plăcut altfel, îndrăzni 
tânăra. 

—Ştiţi să vă ţineţi în şa? 

—De la vârsta de cinci ani. 

Împăratul se întoarse înviorat de plăcuta veste şi 
spuse câteva cuvinte. Patru sute de tineri descălecară în 
aceeaşi clipă, smulgându-i un zâmbet. Aleseră un cal 
sprinten, iar norocosul cavaler luă loc în trăsură între 
Irina şi Dana. Strălucitorul alai se puse în mişcare. Mai 
morocănos ca oricând şi poate ceva mai aprins la față, 
Ducu încercă să fie curtenitor cu mândrii cavaleri şi îşi 
îndemnă calul undeva cât mai spre coada convoiului. În 
ziua aceea, domnița Florica nu-i adresase măcar o privire. 


* 


În marea sală de bal a palatului Hradčany, luminile 
înfrumusețau înzecit podoabele, chipurile şi minunatele 
veşminte ale oaspeților. Se aflau acolo cele mai de seamă 
personalități ale celor două curți imperiale din Viena şi 
Praga. lar alături de acestea, germani înalți, blonzi, 
inteligenți şi sobri. Engleji cu feţele simpatice, lungi de un 
cot şi ochii aplecați spre ironie. Franțuji sprinteni la vorbă 


şi plini de duh. Spanioli oacheşi, frumoşi şi buni de gură. 
Italieni fermecători, cu voce mare, gata să râdă din te- 
miri-ce. Unguri bine făcuți, cu privirile îndrăznețe, 
focoase. Cehi spătoşi, mucaliţi, cu ochii veseli. Înalți 
monahi, trimişi ai Sfântului Scaun. Mari prelați ai 
Mănăstirii Strahov din Praga. Slovaci sprinteni la glume 
ca argintul-viu. Femei brune sau bălaie, tinere sau 
trecute, agere sau sfioase. Dar sarea şi piperul o aduceau 
în acea seară trimişii valahilor, despre care se dusese 
vestea în toată Praga. Era acolo în sala de bal o lume 
pestriță ce se foia prin fața tronului cu smeritele 
plecăciuni şi chibzuite vorbe, însă dincolo de tron, fețele 
îşi recăpătau strălucirea, trufia, veselia sau buna 
dispoziție. 

Prințesa valahă Florica Pătraşcu! anunță major 
domul. 

Discuţiile se întrerupseră. Sute de priviri se îndreptară 
spre tânăra de la Dunărea de Jos. Înaltă, sprintenă la 
mers şi plină de grație în mişcări, păşi prin culoarul viu, 
conştientă că fiecare gest îi va fi cântărit de rafinațţii 
curteni... Purta o rochie de mătase înflorată, cu fiong, cu 
mânecile scurte până deasupra cotului, cu ferezia tivită 
într-o superbă blană de samur, care-i da o eleganță 
neîntrecută. Singura ei podoabă era un medalion de aur, 
ce înfățişa chipul dragului său părinte. Faţa îi strălucea 
de prospețime, iar ochii aveau ceva din candoarea 
pruncilor. 

Făcu în fața împăratului o plecăciune adâncă, a cărei 
graţie desăvârşită nu era cu nimic mai prejos decât a 
prinţeselor din Apus. Rudolf o pofti să şadă alături, lucru 
total potrivnic etichetei. Observând asemenea minune, 
contele Ioan Khevenhiller, ambasadorul împăratului la 
Madrid, tuşi sec, dar stăpânul său nu-l băgă în seamă. 

„Lucrurile sunt încurcate rău, gândi Khevenhiller. 
Regina Maria de Spania nu va fi prea încântată că fiul ei 
s-a îndrăgostit de această copilă valahă. Imperiul nu are 
nevoie de o alianță atât de slabă.” 


—Ai rămas pe gânduri, domnule conte, se apropie 
arhiducele Matthias. 

Khevenhiller tresări. Inteligentul Matthias, despre care 
se spunea că ar fi cea mai luminată minte a imperiului, 
nu-i scăpa nimic. 

—Adevărat! rosti contele în şoaptă. N-am mai văzut o 
astfel de încălcare a etichetei la Hradčany. 

—Eh, dragul meu! râse arhiducele, bine dispus. 
Mulţumeşte cerului că o vezi azi în premieră. 

—Dar nu asta mă nelinişteşte. Regina m-a trimis aici 
cu poruncă să-i recomand măriei-sale fratelui vostru pe 
fiica arhiducelui Carol. 

—Nu-i prea arătoasă, zâmbi arhiducele. Ba aş zice că 
are o târtiță care se mişcă în mers, ca la rațe. 

—E de neam ales, ripostă Khevenhiller, observând că 
nu va avea un aliat în fratele împăratului. 

—Ştiu, însă Rudolf nu se însoară cu neamul ei, ci cu 
ea. În ce o priveşte pe domnița Florica, nu cred că are 
seamăn la frumuseţe. Şi zău că oamenii ar trebui să se 
mai însoare şi din dragoste! 

—Ce poate aduce această copilă imperiului nostru? 
întrebă ambasadorul cu o nuanţă de dispreț în glas. 

—Mult, domnule, grăi arhiducele ceva mai sever. Un 
singur general mare avem azi în Europa. lar acela e tatăl 
ei. Înrudit cu noi, principele Mihai va face ordine în 
granița de răsărit şi de sud a Imperiului Austriac. Numai 
el îi poate bate pe turci. Ai auzit despre victoria sa de le 


Călugăreni? 
—Am auzit, dar asta a fost cu mulți ani în urmă. 
—Ascultă, Khevenbhiller! murmură arhiducele 


reținându-şi mânia în fața vederilor înguste ale 
ambasadorului. Aici în palatul Hradčany puţini se 
gândesc limpede la ziua de azi şi foarte puţini la cea de 
mâine. Politica noastră e destul de slabă. N-am reuşit să 
facem ordine măcar într-o provincie ca Transilvania. Ne 
lipsesc oamenii proaspeţi şi limpezi în gândire ca 
principele Mihai. Mâine... mâine turcii vor veni peste noi 


şi nu văd cum îi vom opri, fiindcă marea noastră putere e 
doar o spoială. De nu-l vom folosi pe acest mare general 
al timpului nostru, de nu-l vom ajuta, va pieri în mai 
puţin de un an. Nu te mira, domnule conte! Ştiu multe 
lucruri. Va fi asasinat fie de turci, fie de poloni, fie de 
nobilii din Transilvania, sau chiar de agenţii imperiului 
nostru. De va muri el, noi vom pierde cel mai mult. De va 
trăi şi de va găsi sprijin la noi, el îi va scoate pe turci din 
Europa. O ţară de viteji ca cea a valahilor va fi chezăşie că 
nimeni nu va trece cu amenințare spre noi. Să-i spui 
aceste vorbe mamei noastre, Maria de Spania! 

—Le voi spune, şopti impresionat ambasadorul. Dar 
Spania e departe, iar din depărtare, totdeauna se vede 
altfel. 

Cu aceste vorbe se despărțiră. Celălalt frate al 
împăratului, arhiducele Maximilian, urmărise de la 
distanță discuția şi căută să-l agațe grabnic pe 
Khevenhiller. El deduse că cei doi discutaseră despre o 
eventuală căsătorie a lui Rudolf cu frumoasa valahă. Mai 
ştia că ambasadorul sosise de la Madrid cu o seară 
înainte şi avea credința că aduce unele porunci ale mamei 
lor. Îl ura pe Rudolf din toată inima fiindcă-şi dorea 
coroana imperială. Îl ura şi pe Matthias în aceeaşi 
măsură, din cauza dragostei pe care acesta o nutrea față 
de împărat. Dar ştia să-şi ascundă sentimentele şi mai 
ales să aştepte, dovedindu-se un curtean dintre cei mai 
rafinați. Dispunea de o avere fabuloasă pentru acele 
vremuri şi de multă influenţă la imperiu. 

—Ei, ce surpriză, domnule conte Khevenhiller! se 
prefăcu bucuros şi surprins. E o plăcere să întâlnesc un 
mare ambasador al neamului nostru şi un vechi prieten. 
V-am dus dorul în ultima vreme. Ba chiar ne gândeam că 
acolo, pe meleagurile însorite ale Spaniei, ați uitat de noi. 

Cuvintele lui cam umfiate nimeriră cum nu se poate 
mai bine. Khevenhiller era vanitos. Asemenea laude picau 
peste sufletul său ca roua pe flori. Iar faptul că arhiducele 
îl numise prieten întrecea cu mult cele mai aiurite visări 


ale sale. Şi fiindcă se dovedea un ins destul de mărginit, 
răspunse cu toată sinceritatea: 

—Alteță, nimeni din neamul meu nu s-a bucurat de o 
prietenie atât de înaltă. 

—Ssă nu exagerăm, dragul meu, surâse arhiducele 
simțind că nimerise în plin. Se pare că la curtea din 
Madrid te bucuri de o protecţie şi de o prietenie mult mai 
înalte. Regina Maria de Spania te socoteşte confidentul ei. 
Cel puțin aşa grăiesc frumoasele ei scrisori către mine. 
Dar să lăsăm asta. Nu ţi se pare că împăratul a căzut sub 
mrejele frumoasei prințese din Valahia? Pe toți ne-a 
surprins vizita ei aici. 

—Tocmai asta mă pune în încurcătură, spuse contele. 
Spania doreşte o căsătorie cu fiica arhiducelui Carol. 

Maximilian ciuli urechile şi îşi înăbuşi o exclamațţie de 
surpriză. Apoi, jucă tare, cu toate că încă nu avea 
atuurile trebuincioase: 

—Mi-e teamă că ne vom opune, dragă Khevenhiller. 
Fiica arhiducelui Carol nu e pe placul nostru. Cel puţin 
eu şi fratele Matthias ne vom opune. 

—Chiar asta îmi spunea alteța-sa adineauri, grăi 
ambasadorul fără să priceapă încotro vâslea Maximilian. 
Arhiducele crede că o înrudire cu principele Mihai va fi un 
câştig pentru Casa de Austria. 

În ochii celuilalt apăru un licăr ironic, dar 
ambasadorul nu-l remarcă. Era prea fericit că se află într- 
o companie atât de râvnită. 

—Da, da, murmură arhiducele, parcă înveselit de o 
idee. Mi-ar face plăcere să dejunăm amândoi mâine în 
palatul meu. Vom depăna amintiri şi îmi vei vorbi despre 
iubita noastră mamă. Apoi, despre curtea din Madrid. Te 
aştept pe la nouă. Ştiu că eşti un povestitor neîntrecut. 
Ce crezi că urmăreşte Spania prin alianța cu arhiducele 
Carol? 

—E un secret, alteță, tresări Khevenhiller. Numai 
împăratul are drepturi să cunoască astfel de lucruri. 

—Aşa, aşa! zâmbi Maximilian. Îmi place că ştii să 


păstrezi un secret. Deci, pe mâine, dragul meu. 

Domnul Szant6, un ungur chipeş, ce se dovedi 
conducător al petrecerilor, veni în fața suveranului. 

—Cu ce începem, domnule? se interesă Rudolf, bine 
dispus. 

—Cu dansuri. 

—Prevăd că va fi o seară încântătoare, grăi împăratul 
aplecându-se către Florica. Cei mai nobili curteni ai 
noştri abia aşteaptă deschiderea acestui bal pe care îl 
dăm în cinstea voastră. Cunoaşteţi dansurile noastre, 
prinţesă? 

—Le cunosc, măria-ta, răspunse tânăra, spre totala 
uimire a acestuia. 

—Atunci, voi avea bucuria primului dans. 

Maximilian îşi roti privirile prin sala imensă. Într-un 
colț, lipiți de fereastră, Ducu şi Costache Caravană 
discutau încet. Când apăru arhiducele lângă ei, îl 
salutară adânc, chiar dacă nu erau prea încântați. Acesta 
le răspunse cu o aplecare a capului şi-i măsură 
încruntat. 

—Mi se pare că voi l-ați capturat anul trecut pe 
domnul Otto, trimisul nostru către regretatul principe 
Andrei Bâthory. 

Ducu era destul de cătrănit în seara aceea şi se 
pregăti să-i răspundă tăios, dar istețul Costache i-o luă 
înainte şi grăi cu multă miere în glas: 

—Aşa este, măria-ta! Noi suntem abia doi dintre cei 
care au făcut-o, dar am gândit că ne atragem nu 
supărarea voastră, ci doar un zâmbet de îngăduinţă. 

—Îngăduinţă? tresări arhiducele, neplăcut surprins. 
Nu, domnilor! Voi pune să vă aresteze, însă nu acum, 
fiindcă nu doresc să stric o seară minunată. 

—Sunt sigur că veţi regreta de îndată asemenea gest, 
continuă grăsunul privindu-l calm, aproape şăgalnic. 

—Cu nişte lotri nu am ce regreta, i-o întoarse aspru 
Maximilian. 

—Măria-ta, cuvântul nu ni se potriveşte, îşi reținu 


Costache un gest mânios. Suntem soli aici, iar împăratul 
nu va fi prea mulțumit aflând cuvintele voastre de ocară. 

Ochii arhiducelui scânteiară, parcă dinaintea unei 
explozii. Nimeni n-ar fi îndrăznit o astfel de înfruntare. 
Caravană intui că Maximilian nu are puterea să-i aresteze 
acolo fără a-l înfrunta pe împărat, dar bănui că-i va 
urmări la întoarcerea către casă. Aşa că, vorbi la fel de 
mieros. 

—Măria-ta, domnul Otto purta o scrisoare a voastră 
către fostul principe Andrei Bâthory. În scrisoare se 
dezvăluiau toate secretele tratativelor noastre purtate cu 
împăratul, ceea ce aduce a trădare. Ei bine, ne-am luat 
unele măsuri. De vom avea neajunsuri, acea scrisoare va 
ajunge în mâinile împăratului, spre totala noastră părere 
de rău. Vă iubim prea mult pentru a vă căşuna un astfel 
de necaz. Dar cred mai degrabă că amenințarea voastră e 
o glumă. Ştim că iubiți gluma, iar noi o gustăm din plin. 

Ochii arhiducelui se subțiară o clipă, apoi stărui în ei 
o urmă şăgalnică. Avea mare stăpânire de sine şi 
pricepuse că valahii nu se temeau de el. Ba din contră, 
prin scrisoarea aceea compromițătoare erau mai 
puternici. 

—O glumă, domnilor! zâmbi el. Acesta e cuvântul. Şi 
pentru a vă arăta bunăvoința noastră, vă poftesc mâine 
să prânzim împreună. Voi trimite o trăsură să vă aducă la 
palatul meu. La revedere, domnilor. 

Se îndepărtă, cu un mic semn amical. Dacă cei doi i- 
ar fi văzut scurta fulgerare a privirilor, poate s-ar fi 
îngrozit. Maximilian trecu mai departe, zâmbind 
cunoscuților ce se aplecau adânc, fericiți că au fost luați 
în seamă. 

Când se isprăvi dansul, împăratul se aşeză satisfăcut 
şi-l întrebă pe Szant6: 

—Ce urmează, domnule? 

—Cu îngăduința măriei-voastre, grăi maestrul de 
ceremonii, o mică surpriză. Domnul Costache Caravană 
m-a vestit că principele Mihai a trimis la Praga ceva 


dansatori şi cântăreți valahi. 

—Să-i vedem, să-i vedem! se entuziasmă Rudolf. 
Prințesa ne spune că valahii au dansuri frumoase. Sper 
totuşi să nu le întreacă pe ale noastre. 

Câteva minute mai târziu, douăzeci şi patru de bărbați 
intrară în sala balului, îmbrăcați în port românesc. 
Vestiţii viorişti şi țambalagii Cotae, Guşă Dulce, Zamfir, 
Buzău, dimpreună cu marele gurist Dodu şi alți ortaci la 
fel de buni, însă mai puţin cunoscuți, primiră 
încuviințarea să-şi strunească cele unelte de cântat. 
Sârba de la Breaza, cu puritatea ei fără seamăn, răsună 
pentru prima oară la palatul Hradčany. Şaisprezece tineri 
frumoşi la trup şi ageri în mişcări se prinseră frățeşte, dar 
nu porniră. Irina şi Dana le făcură semn că vor să intre în 
dans. Din nou Guşă Dulce atacă furtunos începutul. Din 
nou tinerii rămaseră pe loc la un gest al domniţei Florica. 

—Aş dori să dansez pentru voi, măria-ta. 

Emoţionat, împăratul aplaudă din toată inima. Apoi se 
făcu linişte. Duci şi ducese, marchizi şi marchize, baroni 
şi baronese, conți şi contese, înalți prelați sau călătoriți 
ambasadori se împinseră cu grație, se călcară pe picioare 
zâmbind frumos, dornici să fie cât mai aproape de tinerii 
dansatori valahi. Sprinteneala dansului îi amuţise. 

Când reveni lângă tronul imperial, îmbujorată ca 
vestitele noastre mere roşioare, domnița Florica păru 
înzecit mai frumoasă. Aplauze mari îi răsplătiră pe 
dansatori, chiar dacă o seamă de curteni strâmbară din 
nas, socotind dansul acela cam vulgar. Tinerii valahi se 
traseră mai la o parte şi apucară fiecare câte-o bâtă. 

—Vor să ne arate o luptă? se interesă Rudolf, vădit 
contrariat. 

—Nu, măria-ta, zâmbi Florica. Nu o luptă, ci Căluşul, 
regele dansului românesc. Sper că flăcăii noştri vor fi la 
înălțimea lui. 

Tăcură. Guşă Dulce făcu un semn grăitor şi porni 
cântecul, hotărât să se spânzure de nu va ieşi bine. Făloşi 
ca împărații, iuți ca scânteile, aprigi ca în luptă, mari în 


chiote, oltenii încremeniră asistenţa. Împăratul se 
ridicase pe jumătate, dar uită să încheie mişcarea. 
Curtenii ce strâmbaseră din nas priveau  uluiți. 
Rămăseseră nemişcațţi, lipiți unul de altul, parcă zugrăviți 
pe o pânză. Sub picioarele sprintene ale valahilor, tari ca 
fierul, sub bâtele lor din lemn de corn, dalele de marmură 
ale palatului imperial păreau gata a se desface în mii de 
bucăţi. Totul încremenise în jurul flăcăilor, iar Guşă 
Dulce prinsese aripi alături de ortacii săi. Niciodată 
rafinații curteni nu văzuseră un dans atât de grăitor, de 
energic, de sprinten. Dansatorii păreau un singur trup. 
Trupul ritmului. Când se sfârşi, nu răsunară aplauzele 
grabnice. Doar un suspin general trecu asemenea unui 
fior prin marea sală din Hradeany. Apoi, marii nobili îşi 
uitară frumoasele ranguri şi aplaudară şi strigară din 
toată inima. 

—Cum aţi spus că se numeşte dansul acesta? o 
întrebă împăratul, respirând agitat. 

—Căluşul, măria-ta. Se pare că-i cel mai vechi dans al 
neamului meu. Cu mii de ani în urmă, strămoşii daci îl 
foloseau, poate mai frumos ca noi. 

—Da! murmură împăratul. Parcă are o vrajă în el. 
Simțeam nevoia să-mi mişc picioarele după tact. Abia 
acum încep să-i cunosc bine pe valahi. Cu ani în urmă, 
auzisem de la fostul principe Sigismund Báthory că ați fi 
nişte sălbateci. Mici la trup şi păroşi, cu picioarele 
strâmbe şi lipsiţi de cunoaşterea graiului omenesc. Anul 
trecut am văzut aici, în persoana cavalerilor Cae Indru, 
Ducu cel Iute şi Chirilă Zece Cuţite, adevărați feți- 
frumoşi. lar purtarea lor şi îmbră cămintea elegantă nu 
arătau cu nimic mai jos decât al gentilomilor Apusului. 
Cât despre inteligență, mi-aş dori asemenea sfetnici. Şi 
iată că în Valahia cea clevetită pe nedrept găsesc cea mai 
desăvârşită copilă din câte am văzut până azi. 

—O, măria-ta! roşi domnița Florica. La noi sunt multe 
fete care mă întrec. Se pare că logodnica domnului Cae 
Indru ar fi ca frumuseţe şi desăvârşire tot ce au visat 


oamenii de-a lungul timpului. 

„Drace! gândi ambasadorul Franţei scuturându-se din 
înmărmurire. Voi părăsi Praga cât de curând, pentru a-i 
povesti regelui nostru Henric despre aceste minuni. 
Dansul valahilor îmi arată vigoarea acestui popor frate de 
gintă cu noi. Da, asemenea oameni viguroşi au putut să 
dăinuie peste veacuri acolo în răsărit şi nu văd cine i-ar 
îngenunchea vreodată. Anul trecut, aici la Hradčany am 
trăit un coşmar. Domnii Cae Indru şi Ducu cel Iute i-au 
învins pe cei mai buni spadasini ai noştri.” 

—Ce urmează, domnule Szant6? întrebă Rudolf. 

În locul maestrului de ceremonii, se grăbi să 
vorbească domnița. 

—Măria-ta, urmează un dans românesc în care pot să 
se prindă toți oaspeţii din sală. 

— Toţi? se miră împăratul. 

—Absolut, dar are nişte reguli. Dansul se numeşte 
Perinița. La Periniţă, dansul se desfăşoară în cerc. La 
mijlocul cercului, un dansator singuratec va purta în 
mână o basma sau o batistă. El poate alege din sală sau 
din cerc pe oricine, pentru a-i fi partener. Apoi, 
îngenunchează împreună şi se sărută, iar cel intrat 
proaspăt preia basmaua sau batista, în timp ce primul 
revine printre dansatori. Dar, poate n-am explicat prea 
bine, aşa că noi românii vom face o demonstraţie. 

Guşă Dulce porni Perinița, arcuşul parcă prinsese 
aripi în mâna lui. Domnița Florica scoase batista şi 
începu să danseze grațios în mijlocul cercului. Oaspeţii 
priveau cu mare interes. În timp ce se mişca în dulcele 
ritm, ochii ei căutau nerăbdători. Apoi ieşi din cerc şi 
merse cu pas hotărât către una dintre ferestre. Inima lui 
Ducu se opri o clipă, fiindcă în cea următoare, mâna 
domniței se afla într-a lui. Intrară în cerc şi 
îngenuncheară. Tânărul cavaler simți pe obraz arsura 
sărutului ei. Totul se petrecuse parcă în vis. Ducu preluă 
batista încă năuc, dar frumosul dans se opri brusc. 

—Sper că nu vi se pare prea greu, murmură tânăra 


valahă. 

—Uluitor! strigă Rudolf. Valahia e o țară a minunilor. 
Ah, ne prindem în dansul acesta cu speranța că mândrele 
doamne şi domnițe nu ne vor uita! 

—Periniţa are o lege, zâmbi Florica. Ea desființează 
deosebirile de rang. Cel mai umil slujitor poate să aleagă 
orice mărime. 

—lesus-Maria! murmură împăratul, nehotărât. Oare e 
bine? 

—Noi nu vedem nimic rău în asta. 

—Nici noi, se amestecă râzând arhiducele Matthias. 
Mai ales că eticheta se desființează doar pe durata 
dansului. Găsesc chiar că-i atrăgător. Câteva minute să 
fim toți egali, iar plata unui sărut nu-i totdeauna de 
neglijat. 

Întâi se făcu un cerc. Irina şi Dana mai formară unul. 
Românii se amestecară cu nobilii. Unii dintre aceştia erau 
încă nehotărâți. Dar destul de curând, marea sală se 
umplu de cercuri. Se dansa cam la nimereală, fiecare 
după cum îl tăia capul. În schimb, sărutările mergeau 
strună. Dana Mihalcea îl alese pe ambasadorul Franţei. 
După ce primi sărutarea şi i-o întoarse cu foc, rotofeiul 
reprezentant al lui Henric al patrulea chibzui astfel: „Am 
s-o aduc în cerc pe cealaltă valahă. De fapt, nu mi-ar 
strica să încerc chiar la prințesă. Adică nu. Nărodul de 
Rudolf s-ar face foc. E îndrăgostit ca un ţap bătrân. În 
fond, de ce să se supere, dacă aşa-i jocul? Ei, nu! 
Împăratul, sau ceasornicarul, fiindcă-i mai mult 
ceasornicar decât împărat, nu uită să-şi plătească 
polițele. Acum doi ani m-a prins că trişam la cărți. Naiba 
ştie cum îmi căzuse cartea din mânecă. După o 
săptămână m-a invitat în sala de arme, la o partidă de 
ciomege. Dacă era cu sabia, îi arătam eu lui pe dracul. 
Însă la bâtă nu mă pricep, în vreme ce el e as. M-a bătut 
ca pe hoţii de cai. În câteva rânduri m-a atins atât de rău, 
încât am simțit că vechea mea boală de gută nu mă mai 
supără, fiindcă loviturile îmi aduceau în fața ochilor stele 


verzi. Înduram croiala cu bâta şi mă căzneam să exclam 
admirativ, deşi prin gură îmi umblau nişte înjurături cu 
care aş fi putut câştiga un război. Nu cred să fi uitat pe 
cineva din familia împăratului, până dincolo de a şaptea 
spiță. Mai bine o aleg pe frumoasa contesă Lisse von 
Bad.” 

Dar nu avu norocul să o găsească liberă, cu toate că 
umblase după ea ceva mai devreme, cum umblă mielul 
după oaie. Lisse von Bad nu avea ochi pentru el. Îl 
descoperise pe Tufănel-fiul, cu care petrecuse cândva 
câteva nopți pline de încântare. 

—Ah, frumosul meu Adonis! oftă ieşindu-i înainte. A 
trecut un an de când îţi duc dorul. 

Lisse nu greşea cu nimic în aprecieri. Îmbrăcat într-o 
frumoasă tunică verde, cu cămaşa albă ca laptele, înalt, 
cu umerii largi, cu dinţii ca mărgăritarul, Tufănel întrecea 
în strălucire mulți gentilomi cu faimă şi răsfățați ai 
femeilor. Trecută cu puţin de treizeci de primăveri după 
spusele ei şi cu mult peste patruzeci după spusele altora, 
contesa Lisse nu arăta rău. Chiar dacă se îngrăşase 
puţin, graţia piciorului nu scăzuse, iar fața, ajutată de 
bune îngrijiri, arăta aşa cum şi-ar fi dorit-o multe femei 
mai tinere. 

Domnița Florica se strecură mlădie pe sub nasul 
împăratului, apoi se prefăcu a se îndepărta, ținându-l ca 
pe jăratic. Reveni lângă el şi-i puse batista pe după gât. 
Intrară în cerc. Ea se aşeză în genunchi. El ezită o clipă. 
Apoi îşi adună curajul şi căzu lângă frumoasa valahă. 
Sărutul ei pe obraz îl buimăci, cu toate că se aşteptase 
să-l primească. 

Guşă Dulce întrerupse dansul. Transpiraţia îi curgea 
şiroaie pe frunte. Darnic, arhiducele Matthias îi aruncă o 
pungă nu tocmai uşoară. Guşă Dulce o prinse din zbor şi 
i-o trecu lui Cotae. Acesta o aruncă spre Zamfir, iar de 
acolo zbură către Buzău şi, din mână-n mână, ajunse la 
primul-uşier al sălii, spre mirarea împăratului şi a 
celorlalți. 


—Nu înțeleg, murmură Rudolf. 

—Nici eu, mărturisi arhiducele. De când lumea, 
cântăreții primesc răsplată din partea stăpânilor. 

—Cântăreţii da, dar nu solii unui popor, grăi Guşă 
Dulce cam fudul. 

Ar fi primit el aurul cu dragă inimă şi l-ar fi împărțit 
cu ortacii, însă Costache Caravană, care prevăzuse că li 
se vor arunca bani la Hradčany, îi povățuise că nu 
primească, fiindcă acesta va fi numărul lor cel mai tare. 

—Ce mai avem în program, domnule Szant6? se 
interesă Rudolf. 

—Periniţa! strigară sute de voci, acoperind-o pe cea a 
maestrului de ceremonii. 

Într-un colț îndepărtat al încăperii, Costache şi Ducu 
şedeau îngândurați. Alături de ei începuse din nou 
Periniţa. Oamenii dansau şi se sărutau fără griji. 

—Ce zici, Ducule, întrebă şăgalnic grăsunul, mergem 
la prânzul arhiducelui Maximilian? Când sunt lângă el, 
parcă simt o viperă strecurată sub cămaşă. 

—Mergem, zâmbi Ducu. Nu cred că va încerca ceva 
împotriva noastră. 

—Ştiu eu? râse Costache. Să încerce, şi vedem noi pe 
urmă. 

În altă parte a sălii, contesa Lisse von Bad se juca 
îndrăzneață cu un nasture de la tunica lui Tufănel. 

„Îl iau acasă pe Adonis, gândi ea. Bijuteriile mele vor fi 
iar în pericol. Acestui Adonis îi place să-şi aleagă şi să ia. 
Mie îmi place de el, iar bijuterii am mai multe decât mi- 
am dorit.” 

Tufănel era trist. Trecuse pe la casa frumoasei Eva 
mânat de dragoste. Dar tânăra cehoaică se măritase de 
câteva luni, astfel că toată strălucirea de la Hradčany i se 
părea palidă. 


Capitolul 8 


Într-o dimineață frumoasă cu soare mult, dincolo de 
Nistru coborau pe lângă apă şaisprezece călăreți. Bărbaţii 
din fruntea micului grup erau Cae Indru şi Altîn. Drumul 
nu se dovedea prea uşor, fiind nevoiţi să ocolească adesea 
mari întinderi de smârcuri. Pădurile cu copacii mărunți, 
deşi, cu mărăciniş mare puneau stavilă grea celor ce se 
încumetau prin acele părți. După prânz, lăsară mult în 
urmă apele Nistrului şi intrară într-o câmpie curată, cu 
pământul mănos, dar nelucrat. Mergeau domol, în şir 
indian, fiecare cu gândurile lui. Locurile erau deosebit de 
primejdioase. O seamă de tătari care fugiseră din hoarda 
cea mare şi nu-i mai dădeau ascultare hanului umblau 
aiurea după jaf. Uneori, se ridicau până către Obertin, 
sau treceau apa spre Bălți şi Dorohoi, de unde se 
întorceau cu prăzi bogate. Ascunşi în limanul Nistrului, 
unde greu i-ar fi dibăcit cineva, trăiau din belşug până 
când foamea îi scotea de prin zonele de apă şi păpuriş. 

Intrară într-o vâlcea frumos înverzită. Cae ridică mâna 
în semn de oprire. Sări din şaua lui Vânt Sălbatic şi privi 
pământul atent. Urmele a doi cai se vedeau lămurit în 
iarbă, iar dâra lor se continua către un tăpşan. 

—Nu-i o jumătate de ceas de când au trecut pe aici, 
murmură tânărul. 

—Ce te face să crezi? întrebă Altîn, care se pricepea 
destul de bine la citirea urmelor. 

-larba călcată nu şi-a uscat încă mustul, cu toate că 
soarele-i puternic. 

—Allah e înțelept, grăi Altîn, iar tu ager la vedere şi 
chibzuit ca vulpea! Aşa este! Doi călăreți au zăbovit aici. 


—Doi călăreți n-au ce să ne căşuneze, interveni 
părintele Grasa. 

—Dacă ar fi nişte lotri obişnuiţi, poate, zise Indru. 
Însă iată că aceştia sunt tătari. 

—Citiţi cumva în stele? se minună Grasa. 

—Nu, nu în stele, zâmbi Cae, ci în aceste urme. 
Nicăieri nu văd semn de colțar. Deci e limpede că sunt doi 
cai nepotcoviți. Numai tătarii încalecă astfel de cai. Apoi, 
urmele lor mici arată că sunt cai mărunți, de stepă. 

—Crezi că ar putea fi primejdioşi pentru noi? 

—S-ar putea, răspunse tânărul gânditor. Tătarii 
niciodată nu umblă singurateci. Poate că dincolo de 
tăpşan se află şi ceilalți. 

—Dar suntem cu Altîn, domnule. 

—Eu n-am prea mare putere aici, grăi căpetenia. 
Dacă-i vorba de vreun pâlc fugit din hoarda cea mare, 
socot că-i mai bine să-l ocolim înainte de a fi prea târziu. 

Cae porni spre culmea tăpşanului. Când ajunse 
aproape de vârf, se trânti în iarbă şi merse târâş. Privirile 
lui agere scormoniră împrejurimile, însă nu remarcară 
nimic. Departe la picioarele tăpşanului, care se prelungea 
în pantă domoală, curgea un pârâu mare. Dincolo de 
pârâu începea o pădure cu copaci înalți. 

„Prea multă linişte, socoti el. Iar cei doi călăreți mă 
pun pe gânduri. Urmele lor duc spre pârâul de colo. Cred 
că ar fi mai chibzuit să ocolim pădurea.” 

Reveni lângă ai săi şi dădu semnal de pornire, dar nu 
urcară pe tăpşan, ci se aținură de-a lungul vâlcelei. 
Curând, terenul deveni mai neted decât şi-ar fi dorit 
drumeții. Undeva la un colț de pădure, două perechi de 
ochi negri urmăriră mersul micului grup. 

—Sunt vreo cinci hoarde prin părțile acestea, zise 
Altîn. Cea mai însemnată e a lui Mârza. Unii spun că 
numărul oamenilor săi trece de cinci-şase sute. Adesea, 
hoardele se războiesc între ele fie pentru vreo pradă, fie 
pentru a stăpâni cele mai bune ascunzători. 

— Hanul nu ştie despre ele? se interesă Cae. 


—Ştie, dar nu le ia în seamă. De fapt, ele ne dau 
siguranță că nici o iscoadă vrăjmaşă nouă nu poate să 
treacă pe aici. Şi cred că acesta-i motivul pentru care 
hanul le lasă a-şi căta de treburi. Apoi, ar mai fi faptul că 
aceste hoarde se hrănesc singure, iar duşmanii când vin 
peste noi, întâi de ele se lovesc. 

— Totuşi, nu înţeleg un lucru. Înseamnă că Sacowicz 
cu solia lui nu ar fi putut răzbi pe aici fără a cădea în 
mâinile acestora. 

—Aşa e! răspunse Altîn cu blândeţe. Însă nu uita că la 
Slobozia am fi luat cu noi o sută de oameni pe plată şi nu 
am fi urmat acest drum, ci unul drept spre răsărit, până 
aproape de apa Bugului. Şi abia pe urmă ne-am fi lăsat în 
jos către vatra hoardei noastre. 

—Atunci, de ce ai ales această cale? îşi reținu Cae o 
vorbă mai aspră. 

—Allah e mare! zâmbi Altîn. Voi veţi fi viitorii mei 
prieteni. lar dacă va fi aşa, vreau să ştiu pe ce mă pot 
bizui. Ce am auzit despre voi sunt numai vorbe 
necontrolate de mine. E drept că i-ați doborât pe oamenii 
lui Sacowicz, iar acest lucru mi-a întărit părerea că 
sunteți viteji şi vicleni, dar pe mine mă veți ajuta 
împotriva hanului. Deci e firesc să vă încerc puterile cu 
tătari. 

—S-ar putea să cazi în mâinile lor. 

—Alah e bun! Voi fi răscumpărat. 

„Fir-ar să fie! socoti Indru. E un om învăţat, însă 
judecă altfel decât noi. Asiaticii ăştia mă uimesc. 
Niciodată nu poți să prevezi ce e în mintea lor. Să fie oare 
o cursă a lui Altîn? Oare nu m-am încrezut prea repede în 
el? Am să-l țin sub observaţie.” 

—Şi dacă vom pierde sculele de preț pe drum? 

—Alah e chibzuit! spuse Altîn. Înseamnă că asta-i 
dorinţa lui. 

„Dacă tătarii sunt în pădure, nu se poate să nu ne fi 
observat, se socoti Indru. lar dacă ştiu de prezența 
noastră, de ce întârzie să ne atace? lată că nu reuşesc să 


înțeleg. Totuşi, va fi o luptă. În asemenea caz, pe cine pot 
să mă bizui? Altîn şi oamenii lui nu-mi dau destulă 
încredere. S-ar putea întoarce chiar împotriva noastră. 
Cavalerul Tadeus Sapieha merge spre însănătoşire cu 
rana lui din umăr, dar nu ştiu ce gânduri are. Cred că nu 
prea prieteneşti. Înseamnă că doar noi patru să ducem 
tot greul. Cam puţini. Totuşi, de ce nu ne atacă tătarii? 
Să nu ne fi văzut? Sau cei doi sunt nişte iscoade şi 
aşteaptă să le sosească întăriri? Poate că n-ar strica să 
ştim sigur.” 

Îşi mână calul lângă cel al lui Chirilă şi vorbiră câteva 
clipe în şoaptă. Apoi, Cae le strigă celorlalți: 

—Ne întoarcem din drum. Goniți caii cu toată 
nădejdea! În mai puţin de un ceas, vom fi iar în mica 
pădure de lângă smârcuri. Şi să nu vă uitaţi în urmă cu 
nici un preț! 

Porniră în goana mare. Cae şi Chirilă călăreau în 
urma convoiului. Altîn în frunte. Ghicise manevra 
acestuia şi zâmbea în barba-i scurtă, ca de țap. Caii nu 
erau cine ştie ce istoviți şi alergau frumos. Lăsară 
vâlceaua în urmă, apoi şesul limpede, neted ca palma. 
Intrară într-o râpă. Cae şi Chirilă îşi domoliră armăsarii. 
Ceilalți îşi continuară drumul către smârcuri. 

—Aud tropot în spatele nostru, zise Chirilă. Dar nu de 
cai mulți. 

Cae aprobă printr-o aplecare a capului. Îşi pregătiră 
vestitele cuțite şi aşteptară bine ascunşi după un cot al 
râpei. Din locul acela îi vedeau pe oamenii lor 
îndepărtându-se grabnic. Un minut mai târziu, doi tătari 
intrară năvalnic în mica adâncitură. Chirilă şi Cae le 
barară drumul cu caii. Animalele urmăritorilor se ridicară 
speriate în două picioare. Tătarii nu mai avură vreme de 
arcuri, fiindcă se pomeniră înhățați din şei. Se rostogoliră 
cu doi zdrahoni deasupra lor. După câteva clipe, şedeau 
înghesuiți în fundul râpei, lipsiți de puţinele lor arme. 

—Ştiţi limba valahă? întrebă Chirilă. 

—Eu ştim, răspunse unul dintre ei. 


—Din ce hoardă sunteți? 

—Noi estem oşteni de la Mârza. Voi ghiauri spurcațţi 
estem. Aici, numai Mârza stăpân. El omoară la voi. 

—Sau noi pe el, se răsti Chirilă. 

—A-ia-iai! exclamară cei doi râzând. Spânzurat murim 
la tine şi la el. Mârza mare viteaz estem şi mulți oşteni. 

—Care e numele tău? îl întrebă Cae pe cel mai 
negricios. 

—Eu Cedin. Dar tu? 

—Cae Indru. 

Cei doi  tresăriră, uluiți de-a binelea. Cătară 
descumpăniți spre Cae şi Chirilă, apoi Cedin întrebă: 

—Cae Indru cel cu iatagane zburătoare? 

—Da. 

—Şi ortacul tău? 

—Chirilă Zece Cutite. 

Cei doi fluierară atât de uimiţi, încât uitară de spaimă. 
Însă după primele clipe, pe feţele tătarilor se strecură 
îndoiala. 

—Nu credem la voi, spuse Cedin. 

Cae nu-i răspunse. leşi în marginea râpei şi privi 
peste câmpie. Nicăieri nu se zăreau călăreți. Când reveni, 
îi zise lui Cedin: 

— Vezi rădăcina aceea de colo? 

— Vedem, vedem. Însă tare departe. 

În clipa următoare, cuțitul tânărului fulgeră prin aer 
şi se înfipse în mica rădăcină. 

—Alah, Alah! exclamară tătarii. 

—Unde e Mârza? întrebă Cae. 

—Aproape estem, vorbi Cedin. Când soarele cade pe 
Nistru, Mârza şi oşteni de la el venim la tăpşan. Acolo 
estem întâlnire. Facem rugăciune. Mâine sărbătoare la 
noi. Vineri estem. 

Tânărul îl privi atent şi i se păru că spune adevărul. 
Şovăi câteva clipe înainte de a vorbi. Îi încolţise în minte 
un plan, care nu i se păru tocmai rău. 

-—la-ți calul, Cedin! îi porunci. Du-te şi-l aşteaptă pe 


Mârza! După rugăciunea de la asfinţitul soarelui, să-i 
spui că-l aştept aici! Am o treabă cu el. Dar să vină 
singur. Nimic rău nu i se va întâmpla. Îl aştept aici când 
va fi întuneric. Dacă vine pe lumină, nu mă găseşte. 

—Auzit, auzit, spuse Cedin. Voi drepţi. Voi nu lucram 
cu viclenie. La noi estem cântec mare de la Cae, Chirilă, 
Ducu şi Caravană. Multe vorbe bun estem. 

Câteva clipe mai târziu, Cedin se depărta în goana 
mare. Cei doi prieteni îl priponiră cu frânghii pe ortacul 
său, apoi ieşiră din râpă. 

—Crezi că-i bine ce faci? întrebă Chirilă. 

—Sper, zâmbi tânărul. Dar e vremea să pleci după 
ceilalți. 

—Nu pot să te las singur. 

—Trebuie, prietene. Ceilalți au nevoie de un 
conducător. Rămâneți în pădure! Acolo sunteți mai feriți 
decât în câmp deschis. lată punga cu darurile pentru 
han. Dacă nu mă arăt până la miezul nopții, caută alt 
drum spre hanul tătarilor! Şi atenţie la Altîn! Încă nu ştim 
ce hram poartă. Va trebui să ne convingem înainte de a 
ajunge la hoarda cea mare, unde vom fi în mâinile lui. 

—Poate i-ai arătat încredere prea devreme. 

—La asta mă gândeam şi eu, murmură Cae. 


* 


Soarele picase peste păduri. Pe tăpşanul de lângă 
vâlcea, şase sute de tătari îşi făceau rugăciunile de seară. 
Vestitul Mârza uitase de călcări şi se jaf. Buzele lui 
murmurau numele lui Alah, iar gândurile se călătoreau 
spre cele sfinte. Nu era mare de statură, dar bine clădit. 
Ceafa groasă, parcă plesnea de vigoare. Muşchii brațelor 
jucau sub haina strâmtă. Purta un cercel de aur şi se 
arăta foarte mândru de asemenea podoabă. Alături de el, 
cei şase conducători de pâlcuri îşi rosteau rugăciunile cu 
evlavie şi pocăință. La spatele lor, sute de capete aşezate 
în scară pe muchia tăpşanului se aplecau spre pământ, şi 


strigau numele lui Alah. Văzuţi astfel, cine şi-ar fi 
închipuit sălbăticia lor? În luptă erau cruzi şi 
neînduplecați. Mila nu sălăşluia în sufletele lor. Ştiau 
doar un singur lucru: că trebuie să ucizi pentru a nu fi 
ucis. 

Semnele înserării erau pe aproape. Tătarii aprinseră 
focuri în vâlcea şi tocmiră străji. Cedin şi cele şapte 
căpetenii discutau aprins. 

—Caii lor ne-ar prinde bine, grăi prima căpetenie. 
Apoi, pentru astfel de războinici vestiți se plăteşte 
răscumpărare în aur mult. 

—Nu! se răsti Mârza, nelipsit de harul cugetului 
adânc. Dacă mă caută, ghiaurul Cae Indru are un scop. 
Întâi va trebui să vedem despre ce-i vorba. Cei pripiti, 
totdeauna au de pierdut. Eşti sigur că-i el? îl privi pe 
Cedin. 

—Fără tăgadă, strălucitorule! lataganul său zburător 
umblă de parcă are aripi şi nu cade alături de țintă. 

—Noi suntem puternici şi mulți, vorbi a doua 
căpetenie. Cred că-i mai bine să-i prindem. Şi abia la 
urmă hotărâm în privința lor. 

—Nu-i bine! zise a treia căpetenie. Războinicii aceia ar 
putea să ne ucidă mulți oameni. Spun unii că săgeata se 
abate din drumul ei către Cae Indru. 

—Prostii! râse Mârza. lată că începe întunericul. E 
vremea să plec. Omul acela nu vine la noi cu gânduri 
ascunse. În privinţa cinstei, i-a mers faima ca şi cea de 
mare viteaz. 


* 


Înnoptase. Cerul nu se arăta bogat în lumină, cum 
fusese cu o noapte înainte. Cae părăsi râpa. Se aşeză la o 
oarecare distanță de ea, atent la fiecare zgomot mărunt. 
Din tabăra nogailor se ridicau limbi de foc, semn că fiii 
stepelor nu aveau griji în privința unor eventuali 
duşmani. Urechea fină a tânărului desluşi tropotul unui 


cal. 

„Vine singur, chibzui el, după ce ascultă lipit de 
pământ. În spatele lui pare a fi linişte. Dar să nu ne 
pripim.” 

Rămase nemişcat, întins în iarba proaspătă, al cărei 
miros uşor amărui îl înviora. Trecură câteva minute. Un 
călăreț singuratec năvăli pe lângă el în direcția râpei. 
Ascultă din nou lipit de pământ. Nimic nu arăta vreo 
mişcare dinspre tabăra nogailor. 

Mârza descălecă sprinten la marginea râpei, mirat că 
nu-l întâmpină nimeni. 

„Parcă miroase a trădare şi...” 

Nu-şi continuă gândurile. O umbră apăru lângă el 
fără zgomot, apoi auzi o voce: 

—Alah cu tine, Mârza! 

—Alah e mare! grăi Mârza. 

Se aşezară turceşte. Cae manevră în aşa fel, încât să 
fie cu spatele spre râpă. În caz de atac, s-ar fi rostogolit 
într-o clipă pe povârnişul ei. Calm din fire, Mârza nu 
porni să vorbească. Tăcură o vreme. Cu tot întunericul 
nopții, erau destul de aproape unul de altul pentru a 
observa orice mişcare nelalocul ei. Cae cunoştea bine 
obiceiurile tătarilor şi ştia că un şef mare foarte rar 
deschidea o discuţie. Aşteptă. Mârza se foi o vreme 
nemulțumit. Dacă vorbea primul, însemna că-i 
recunoaşte celuilalt întâietatea. Dar aici, el era stăpân. 
Trecu o jumătate de ceas. 

—Ce doreşte ghiaurul de la noi? întrebă cu duşmănie. 

—Alah fie cu tine! răspunse Cae blajin. Am auzit că 
eşti un mare viteaz. 

—Ăsta nu-i un răspuns, îl repezi tătarul. 

—Aşteaptă, Mârza! grăi tânărul cu multă asprime, 
ştiind că în felul acesta va trebui să-i vorbească. Iarna v-a 
sleit proviziile pentru oameni şi cai. Poate veți porni în 
pradă pe Nistru la deal, dar nu-i bine. 

—Asta hotărâm singuri. 

—Ştiu, însă tu ia aminte la vorbele mele! Sus pe 


Nistru, polonii au strâns oşti mari. În Moldova se mişcă 
alte oşti. Deci va fi greu pentru voi. 

—Niciodată nu va fi uşor. 

—Şi asta ştiu. Ce-ai zice, Mârza, dacă te-aş chema să 
lupţi sub comanda noastră? 

— Împotriva cui? 

—Vei afla la vremea stabilită. 

—Şi care va fi câştigul? 

—Fiecare oştean va primi trei cai, o vită, două oi şi 
zece galbeni. Iar căpeteniile — de cinci ori pe-atât. La asta 
se adaugă prada voastră de război. 

—Ai tu atâta putere? 

—Am. Ştii că sunt un şef mare. În privința războiului 
să nu-ți faci griji! Vei lupta sub comanda lui Mihai-vodă, 
şi ştii că el nu pierde bătălii. 

—Adevărat! recunoscu Mârza. Şi când se va petrece 
războiul? 

—Întâi, să te învoieşti. 

Tătarul tăcu un timp. Un război alături de Mihai-vodă 
însemna totdeauna izbândă, iar prăzile nu puteau fi mici. 

—Fie! murmură el. 

Aflase, Mârza că pe Nistru la deal umblă ceva oşti 
polone. Apoi, iscoadele sale îi aduseseră vestea că prin 
Moldova se mişcă alte oşti mari. Cetățile moldovene de pe 
Nistru îşi triplaseră oamenii, astfel că era greu de ieşit în 
pradă. 

—Ascultă, Mârza! spuse Cae ceva mai prietenos, 
ghicindu-i gândurile. Ştii unde-i Vadul Lupilor? 

—Fără tăgadă. La două ceasuri călare de Slobozia. 

—Aşa este. Să mă aştepţi acolo în prima zi a lunii mai! 
Ai putea să vii cu o mie de buzdugane? 

—Aş putea. Acum am şase sute cincizeci de luptători. 
Atunci voi avea o mie. Dar de unde ştiu că nu-i o cursă 
ori o păcăleală? 

—În zori vei primi trei sute de ducați arvună. 

—De ce nu acum? 

—Fiindcă războinicii mei poartă aurul, iar ei nu sunt 


aici. 

—Îi putem lua singuri. 

—Cam greu. Ai auzit despre noi şi ştii ce putem. 

—Numai pentru asta aţi venit aici? 

—Nu, mărturisi tânărul. Nici nu-mi trecuse prin 
minte. Sunt în drum spre han cu o solie. Gândul acesta 
mi-a venit abia după ce am prins iscoadele voastre. O 
luptă între oamenii tăi şi ai mei ne-ar păgubi pe toți. 

—Nu se ştie. Pentru voi am lua răscumpărare bună. 
Ce-mi promiți în mai, cu ce avem în mână... 

—Nu ne ai în mână, râse Cae. Vestitele noastre 
iatagane zburătoare pot dobori mulți tătari. 

—Dar nu pe toți. 

—Adineauri te-ai învoit. 

—Însă n-am jurat. 

—Deci, nu ne înțelegem? 

—N-am spus asta. Dă-mi o mie de ducați în zori! 

—Nu-i am. Ti-am spus că n-am venit pregătit a 
discuta cu voi. Dar cuvântul meu cred că ajunge, 
dimpreună cu garanţia lui Altîn, care-i prietenul meu. 

—Altîn e aici? se miră Mârza. 

—Da. 

—Fie! aprobă tătarul. Jur pe Alah că vom fi la 
întâlnire în prima zi a lui mai. Tu pe ce juri? 

—Jur pe Dumnezeul nostru! Mai vreau să juri, Mârza, 
că nu ne vei ataca la dus şi la întors de la marele-han. 

Acesta se supuse. Mai zăboviră o vreme unul în fața 
altuia, aşa cum se cuvenea după o discuţie. Nogaiul ar fi 
avut o întrebare pentru a şti împotriva cui va merge la 
război, dar nu o puse. Alături de nebiruitul Mihai-vodă, 
nu mai avea importanță cu cine se va bate. Numai 
câştigul conta, iar acesta era mare. Se ridicară. 

— Mâine în zori, eu şi Altîn vom veni în tabăra voastră 
cu aurul, spuse Cae. 

Mârza îşi prinse calul. 

—Aşteaptă! îi porunci cavalerul. Am aici un războinic 
de-al vostru. Îl slobod îndată. 


Puțin mai târziu, doi călăreți se pierdură în întuneric. 


* 


Zorile nu se arătau prea limpezi. Timpul cădea 
încruntat spre ploaie. Norii se fugăreau fără astâmpăr, iar 
aerul devenise rece. La margine de vâlcea, Altîn şi 
oamenii săi îşi porniseră vechile rugăciuni. Sus pe 
tăpşan, sute de nogai cătau spre răsărit, măturând 
pământul cu frunţile. Ceva mai la o parte, creştinii 
aşteptau răbdători. Trecu o jumătate de ceas. Nepotul 
hanului îşi încheie gândurile pioase şi se opri. 

„Cae Indru e cu adevărat puternic şi de neînvins, 
gândi el. Cine şi-ar fi închipuit că va trece de Mârza fără 
luptă? Are frumoase haruri de conducător. Eu nu prea le 
am. Numai visurile mele sunt mari.” 

Urcară amândoi pe tăpşan. Deasupra focurilor mari se 
frigeau berbeci întregi, hrană mult apreciată de fiii 
stepelor. Căpetenia hoardei le ieşi înainte şi-l salută întâi 
pe Altîn. Şezură direct pe pământ, iar Cae puse alături 
straița cu cei trei sute de ducați. 

—să mă încred în vorbele ghiaurului? îl întrebă Mârza 
pe Altîn. 

—Fără şovăială, răspunse acesta. 

Câteva minute mai târziu, micul grup al soliei porni la 
drum. Spre seară, ajunseră într-o pădure ce părea că n- 
are hotar. La intrarea în pădure era o mică movilă. 
Făcură loc de popas alături de ea. Aşezările marelui han 
Ghazi Ghirai începeau dincolo de pădure. Aprinseră foc 
într-un pârâu secat. Sile împărţi rațiile de carne. Îndată 
după cină, Altîn şi oamenii lui îşi cătară culcuş separat. 
Chirilă şi Cae mai şezură de taină. 

—Rămâi aici, prietene! grăi Indru. Dacă nu mă întorc 
în două zile, înseamnă că am fost prins în cursă de Altin 
şi vei chibzui cum va fi mai bine să scapi. 

—Greu, răspunse Chirilă. Între han şi Ieremia există o 
înțelegere mai veche. Domnul Moldovei îi plăteşte tribut. 


Rodul a şapte sate din Bugeac a trimis lui Ghazi Ghirai în 
fiecare an. Ca să nu mai vorbim despre miere şi multe 
capete de vite. La rândul lor, polonii îi fac mari daruri 
hanului. De vei pica în mâinile lui, el te va preda fie 
polonilor, fie lui Ieremia. 

—Mă va preda lui Ieremia, râse Cae, fiindcă de la el va 
lua preţ mai bun. Însă fiii domnului moldovean sunt trei: 
Constantin, Alexandru şi Bogdan. Te-aş sfătui să-l prinzi 
pe Constantin. El are mulți prieteni în Polonia. Moldovenii 
şi polonii se vor grăbi să facă un schimb între mine şi fiul 
lui leremia. Sper totuşi să nu ajungem până acolo. Azi- 
dimineață, Altîn ar fi putut să mă piardă în fața lui 
Mârza. E drept că unul dintre cuţitele mele i-ar fi luat 
viața, însă nu a făcut-o. Vor rămâne cu tine părintele 
Grasa şi Tadeus Sapieha. Ocupă-te de rana tânărului 
polon! Pare un om de mare cinste şi poate una din cele 
mai mari săbii ale neamului său. Dar, atenţie să nu fugă! 
Ar putea să ne dea peste cap toate planurile pentru care 
am lucrat atâta. 


* 


Vremea se îndreptase din nou. Era soare şi cald. În 
câmpia Daşovului, iarba crescuse frumoasă. Mii de cai 
mărunți îşi aflau hrana acolo. Vechea aşezare Oceacov îşi 
pierdea începuturile în negura timpului. Locuinţele vechi 
ca şi cele noi aveau acelaşi material de construcție, 
lemnul. Marile păduri din jur folosiseră adesea în acest 
scop. Oceacov nu era nici cetate, nici oraş, nici sat. Mai 
degrabă avea din toate câte ceva. Metereze înalte de 
pământ şi pălancuri groase de lemn împrejmuiau 
aşezarea. Cele câteva mii de locuitori, în majoritate tătari, 
se ocupau cu negoțul de cai, vite, oi, arămuri aduse de 
peste mare, şei, cojoace şi chiar cu vânzarea şi 
cumpărarea de sclavi. Cea mai de seamă clădire ce putea 
fi văzută în partea de sud a Oceacovului era ocupată 
vremelnic de marele-han. Aerul dulce şi blând din 


Crimeia ar fi putut întreține frumoase plantații de pomi, 
dar ei lipseau cu desăvârşire. Localnicii nu aveau astfel 
de ocupaţii. Pământul mănos al împrejurimilor aducea 
puţine bucate, fiindcă puţini se legaseră de el cu toată 
nădejdea. 

Călătorii nimeriră acolo în zi de iarmaroc. Străzile şi 
aşa înguste, deveniseră neîncăpătoare pentru negustori şi 
cumpărători. Tranzacţiile se făceau de obicei la marginea 
de sud a Oceacovului, dar întreaga aşezare părea plină 
până la refuz de cai, vite, oi şi oameni. 

Palatul era înconjurat de pălancuri cu palisade din loc 
în loc. Trei rânduri de străji puneau stavilă negustorilor 
străini sau localnici, care doreau să ajungă cu mărfurile 
lor până la Ghazi-Ghirai. Altîn şi oamenii lui îşi făcură loc 
în față, lovind fără milă în dreapta şi stânga. Fără astfel 
de lovituri n-ar fi fost chip de înaintare. 

Străjile îl recunoscură pe nepotul hanului şi-l 
sloboziră într-o curte destul de curată şi foarte mare. 
Conducătorul oştenilor trimise vorbă în palat. La puţină 
vreme, Altin şi Cae fură poftiți în interiorul palatului. Sile 
şi ceilalți nogai rămaseră afară. 

Înainte de a intra, Indru privi împrejurimile cu aer de 
cunoscător. Sutele de oşteni erau chezăşie că nimeni nu 
poate umbla pe acolo după pofta inimii. Le deschise un 
tătar mărunt ce nu purta arme, însă alături de el, şase 
războinici şedeau gata să intervină. Tânărul se ploconi 
adânc în fața lui Altin. Pe Cae nu-l învrednici cu astfel de 
atenţii. Intrară într-o încăpere frumos împodobită cu 
scoarțe şi covoare de preț. Patru dintre oşteni porniră 
după ei. Un bărbat chipeş, îmbrăcat în straie lungi, 
cernite, lipsit de podoabe, veni lângă ghiaur şi-i ceru 
armele. Cae se despărți cu mare părere de rău de vestitele 
lui cuțite. Un tătar scund păşi dinaintea lor, deschise o 
uşă şi anunţă vizita lui Altîn. Un covor lung ducea către 
fundul ultimei încăperi până lângă un tron aurit, sau 
chiar de aur. În stânga tronului, două femei, tinere după 
gesturi, ardeau ierburi frumos mirositoare. De-a lungul 


pereților stăruiau panoplii cu arme câştigate în războaie. 
Ghazi-Ghirai nu şedea pe tron, ci turceşte alături. Era 
singur, lipsit de curteni. Arăta bătrân şi obez. Pântecul i 
se revărsa între picioare ca un sac plin de grăunțe. 
Mustăţile, lungi, căzute, aveau spic alb. Doar ochii îşi 
păstrau vigoarea. Erau sprinteni şi adânci, închişi la 
culoare. Cei doi tineri aflaseră că hanul picase sub ceva 
crunte dureri ale pântecului. Numai aşa se explica 
răceala cu care-i primise. 

Cae îl salută cavalereşte, după moda Apusului. Altîn 
se prosternă şi-i sărută vârfurile încălțărilor, tivite cu fir 
de aur. Apoi rămase pe genunchi şi vorbi mult în limba 
nogailor. 

„După uitătură, n-aş zice că hanul se prăpădeşte de 
dragul meu, gândi Cae. Cine ştie ce-i spune Altîn. Păcat 
că nu le cunosc graiul!” 

Ghazi-Ghirai asculta liniştit. Când punea întrebări, 
ochii lui se fixau încruntați asupra tânărului ghiaur. 

—Ai o scrisoare pentru noi? întrebă hanul, şi traduse 
Altîn. 

—Am. 

Tânărul îşi desfăcu haina şi scoase un răvaş cu 
pecetea principelui Mihai. Ghazi îl cercetă atent, apoi grăi 
cu mirare: 

—Nu văd pecetea lui Ieremia Movilă. 

—Aşa e, strălucitorule? se înclină Indru. Azi, Ieremia 
Movilă e abia sfetnicul principelui. Aşa sună învoiala 
dintre ei, spre binele neamului. 

Hanul şi Altîn mai discutară multă vreme aprins. 

—Dă-mi darurile! ceru nepotul lui Ghirai. 

Indru îi întinse o pungă destul de modestă, dar 
strălucirea frumoaselor bijuterii înveseli brusc fața 
rotundă a lui Ghazi-Ghirai. Acesta le cântări îndelung, 
jucându-le dintr-o palmă în alta, şi uită de cei doi. Când 
îşi aminti, le făcu semn să se retragă. Părăsiră încăperea 
urmați de cele patru străji. Cae primi armele cu un 
suspin de satisfacție. Un minut mai târziu, ajunseră în 


curte, unde Sile îi aştepta destul de neliniştit. Cei zece 
tătari plecaseră. Pe străzi, vuietul iarmarocului parcă îşi 
slăbise puterea. Câţiva prieteni ieşiră înaintea lui Altîn 
zgomotoşi, plini de veselie. Curând, nepotul hanului îi 
părăsi şi le făcu semn celor doi să-l urmeze. 

Locuinţa acestuia se afla în aripa de apus a aşa- 
zisului palat. Nu era mare, dar frumos înzestrată cu 
mobilier bun şi blănuri multe. Câţiva robi le aduseră apă 
într-un cazan de aramă. După ce-şi spălară mâinile, se 
aşezară la masă şi gustară cu poftă din pulpele de berbec 
bine rumenit în spuză. Carnea de oaie găsea frumoasă 
prețuire la fiii stepelor. Altîn mânca îngândurat. 

„Greu a fost, socoti el. Pe drum, totul mi s-a părut 
uşor. Abia în fața unchiului meu mi-am dat seama că tot 
ce ticluisem dimpreună cu Indru şedea slab în picioare. 
Dar hanul e bolnav şi a scăpat multe lucruri neclare, ce 
nu le-ar fi trecut cu vederea altă dată. Apoi, e lacom. 
Vederea bijuteriilor parcă i-a întunecat minţile. La 
început mi-a vorbit aspru. Abia târziu am priceput că în 
urmă cu trei săptămâni primise daruri de preț din partea 
hatmanului Zamoyski. l-am spus că totul e spoială şi 
minciună. Că Zamoyski doreşte o stăpânire polonă de la 
marea de miazănoapte până la Marea Neagră, pentru a fi 
puternic asupra turcilor. Atunci m-a crezut şi mi-a 
mărturisit că aflase prin iscoade că ceva oşti polone 
coborâseră până lângă Soroca. Chiar se întrebase de 
rostul lor. Cae nu ar fi reuşit singur. Dacă stau şi mă 
gândesc bine, cred că niciodată nu s-a pomenit mai mare 
înşelătorie ca cea pusă la cale de prietenul meu. Cui i-ar 
fi trecut prin minte să abată lovitura moldovenilor şi 
polonilor împotriva acestora? Are minte de mare 
conducător. lată pe ce oameni se bizuie principele Mihai. 
Cred că alături de ei voi isprăvi cu puterea hanului, 
fiindcă tătarii îşi merită un destin mai bun.” 

Se întrerupse din gânduri. Indru nu-l întrebase încă 
nimic. Poate că o clipă se îndoise de prietenie. Simţise 
acest lucru la întâlnirea cu Mârza. Dar Indru nu avea de 


unde să ştie că Mârza şi hoarda lui erau prietenii săi. Că 
totul fusese o încercare. Acum putea fi liniştit. 

—Astă-seară primim răspunsul hanului, zise Altîn. 
Dar ştiu de pe acum că peste trei săptămâni va trimite 
împotriva polonilor douăzeci de mii de luptători. Cel puţin 
aşa am înțeles din vorbele sale. În cincisprezece aprilie 
vom fi la Balta. O săptămână mai târziu, vor fi atacate 
Barul şi Camenița, iar la sfârşitul lunii — Liovul. 

—Îţi mulţumesc, Altîn! zâmbi tânărul. 

—Lucrez pentru neamul meu, răspunse tătarul cu 
modestie. Hanul se socoteşte stăpânul Răsăritului, însă el 
nu pricepe că lucrează în slujba altor popoare. Aşa a 
apucat, aşa face. Va trebui să vină o vreme când puterea 
noastră să fie în folosul nostru. 

—L-ai vestit pe han că te întorci împreună cu noi? 

—Da. Era chiar bucuros ştiindu-mă lângă cei care 
dau restul de plată. E lacom şi nu vede altceva. 


* 


În zori, Oceacovul era liniştit după iarmarocul 
petrecut cu o zi înainte. Unsprezece tătari şi doi creştini 
îşi goneau caii odihniți spre apus. 

—Te-ai îndoit vreo clipă de prietenia mea? întrebă 
Altîn. 

—M-am îndoit, recunoscu Indru. 

—Ştiam, râse acesta. Dar ce nu ştii tu e legătura mea 
cu Mârza. Chiar dacă picam în mâinile hoardei n-ar fi 
însemnat mare lucru. Mârza e unul dintre oamenii care 
lucrează pentru mine. Şi te rog să mă crezi că nu-i 
singurul. Domnia marelui han se apropie de sfârşit. Îmi 
închipui cum va turba de furie când va afla înşelătoria 
noastră. 

—Partea grea nu s-a isprăvit, spuse Cae. Ne vom 
despărți în apropiere de Cotul Botnei. De locul unde ne- 
am întâlnit. Noi vom tăia câmpia Bugeacului către Brăila. 
Tu şi oamenii tăi vă ridicați pe Botna în sus, spre laşi. Îi 


vei spune lui Ieremia Movilă că hanul porneşte asupra 
Ţării Româneşti la începutul lui mai. Dar, neîncrezător în 
ghiauri, i-a oprit zălog pe poloni până când îşi va primi 
restul de plată. 

Pe deasupra lor trecu un cârd de cocori. Cerul curat 
ca sticla îşi primea frumoase podoabe. Ţipetele cocorilor 
dădeau zilei un aer de sărbătoare. O spoială de ceață 
îmbrăca zările ca o părere în mătasea ei delicată. 

Două ceasuri mai târziu, Chirilă, Grasa şi Tadeus 
Sapieha le ieşiră înainte. Chirilă ghici după fața limpede a 
prietenului său că totul se desfăşurase cu bine. Îşi 
îmboldiră caii. Iarba se culca, pălită sub copitele agere. 
Lăsat în voia lui, Vânt Sălbatec îşi încercă puterile şi 
zvâcni dintre ceilalți ca o furtună. Cae respira adânc 
aerul plăcut al dimineţii. O clipă, se gândi la Stela Cristu, 
iar inima îi tresări ca o vietate hăituită din culcuşul ei. 
Curând, imaginea se şterse. Gândurile tânărului țţeseau 
alte planuri. 


Capitolul 9 


Împăratul Rudolf parcă întinerise în ultimele zile. 
Convenise cu tânăra prințesă valahă să se întâlnească pe 
la ceasurile opt. Dar era abia în zori, iar timpul se 
călătorea mai încet ca oricând. Îmbrăcă straie de culoare 
deschisă, uimindu-şi slujitorii obişnuiţi cu ţinuta lui în 
negru. Se îngriji multă vreme în fața oglinzii şi fredona 
voios. Când se împlini sorocul de întâlnire, ieşi din odaia 
sa de lucru sprinten, cuprins de mare veselie. 

Domnița Florica purta acelaşi costum de călărie pe 
care i-l văzuse la sosire. 

„Curios, gândi Rudolf, nu hainele îi dau strălucire, ci 
graţia ei de a le pune în valoare. De obicei, oamenii arată 
bine datorită hainelor.” 

Îi oferi braţul şi spuse: 

—Am câteva lucruri de preț. Uneori, ele sunt o 
desfătare a sufletului meu. Puţini le văd, şi poate mult 
mai puţini le înțeleg. Am să vă arăt aceste comori. 

Scoase o cheiță şi se îndreptă către o uşă mascată de 
draperii bogate. Câteva clipe mai târziu, urcară treptele 
unei scări în spirală. Sus începea un coridor nu prea larg. 
Din coridor intrară într-o încăpere spoită în alb. Pe cei 
patru pereţi înalți atârnau şaptesprezece tablouri în ulei. 

-lată o parte din comorile mele, murmură el, parcă 
plin de evlavie. Cele şaptesprezece pânze sunt opera unui 
singur pictor. Numele lui e Peter Bruegel cel Bătrân. Sunt 
treizeci şi unu de ani de când marele pictor a părăsit viața 
pământească. În altă zi am să vă arăt câteva pânze ale 
înaintaşului său Hieronymus Bosch. Dar să revenim la 
Bruegel. Originea lui e germanică, aşa cum este a 


noastră, chiar dacă ucenicia şi anii lui de muncă cei mai 
fertili s-au petrecut la Anvers. Cât a trăit, Bruegel nu a 
fost socotit un mare pictor. Nici azi nu i se acordă prea 
multă importanță. Dar peste o sută de ani, lucrurile vor fi 
în favoarea lui. În pânzele sale descoperim un umor 
robust şi multă sinceritate. Ştiţi prin ce-i mare Bruegel? 

—Nu. Am auzit despre el de la Petre Armeanul, dar nu 
ştiu. 

—vă cred. Nimeni nu ştie. Eu am ajuns la această 
descoperire după ce i-am privit pânzele zile întregi. Nu 
ştiam ce mă atrage spre arta lui. Acum ştiu. Bruegel 
trăieşte prin robusteţe, sinceritate şi candoare. Însă nu-i 
totul. El a reuşit să se libereze de disciplina religioasă 
atât de riguroasă şi închistată. Eu n-am reuşit să-mi 
liberez sufletul şi nici viața de toate zilele. Puterea 
bisericii stă deasupra mea ca o stâncă. Nu Maria de 
Spania, mama noastră, nu frații mei şi nici altă putere 
hotărăsc asupra imperiului, ci biserica, ale cărei ițe 
nevăzute le simt în fiecare clipă. Ah, am ajuns la 
mărturisiri nedorite! 

Era sincer. Domnița intui acest lucru şi-l privi dintr-o 
dată cu alți ochi. Omul acesta arăta departe de a fi un 
nevolnic în gândire, aşa cum îi mersese vestea. Poate că 
uneori devenea lăudăros, dar cine se putea mândri că-i 
deasupra cusururilor omeneşti? Poate că nu se liberase 
complet de puterea bisericii, dar sinceritatea şi aplecarea 
lui către veselie îl apropiau fără să ştie de ceea ce 
considera el măreț în arta lui Bruegel. 

lată o pânză ce reprezintă întoarcerea cirezii. 
Mişcarea calmă, amurgul blând îți dau o senzație de 
linişte interioară. Priviţi această Nuntă țărănească! Aici, 
sinceritatea pare mai puternică, iar robustețea chipurilor 
mă uimeşte. Ori Tara trândavilor, pânză încărcată cu 
umor apropiat de caricatură. Uneori, pânzele lui parcă 
îndeplinesc în pictură un rol de bufon. lată, prințesă, că 
în lume nu sunt numai războaie. Câte s-ar putea realiza 
de ar fi linişte! Vă mărturisesc deschis, lucru pe care nu 


l-am făcut în fața altcuiva, că nu mă atrage coroana 
imperială. Nu sunt născut pentru a fi împărat. Dar 
oamenii fac adesea tocmai ce nu le este pe plac. Pentru 
mine nu se află bucurie mai mare decât atunci când 
agenții mei mă înştiințează că au găsit o nouă comoară 
ieşită din mâna omului. Mă bucură un ceas care merge 
bine, sau chiar o glumă pe socoteala noastră. Dacă mi-ați 
fi soţie, ați putea oare să mă iubiți? 

Şedeau unul în fața celuilalt şi se priveau mirați de 
uşurinţa cu care ajunseseră la astfel de întrebări. 

—M-aş strădui, răspunse tânăra pălind uşor. Aş 
putea să fiu o soție bună. 

—Nu sunt prea tânăr şi nici prea frumos. Mai degrabă 
am unele cusururi. lar orgoliul se află printre ele la loc de 
cinste. Dar m-aş strădui să fiu un soț bun. Însă nu 
depinde de noi. Alte puteri hotărăsc în această privință. 
Aveţi, prinţesă, vreo dragoste tăinuită? continuă el abia 
şoptit. 

—Am, grăi Florica pălind din nou. 

—Şi nu v-ar sta oare în calea căsătoriei cu noi? 

—Nimic nu mă va opri, răspunse ea cu asprime. 

Rudolf se ridică pe vârfuri şi cobori de pe perete 
frumoasa pânză Nuntă țărănească. O făcu sul şi i-o 
întinse. 

—De comorile acestea mă despart greu, spuse blând, 
dar pentru voi o fac plin de bucurie. Păstraţi această 
pânză, prințesă. De va fi o căsătorie între noi, pânza va 
ajunge iar pe vechiul ei loc. De nu va fi, locul gol va 
semăna cu sufletul meu. 

Părăsiră încăperea lipsiți de veselia cu care veniseră. 
Dana şi Irina o aşteptau în curte, alături de o superbă 
trăsură cu şase cai albi. Douăzeci de cavaleri tineri 
încălecară la apariția ei. Rudolf porni hotărât spre interio 
rul palatului. Consiliul fusese fixat pentru ora zece şi era 
aproape unsprezece. Trăsura cobori în pantă către 
Vlâtava, străjuită de mândrii cavaleri. Ceasul de la 
bazilica Loreta bătu de unsprezece. Ciocănelele din 


mecanismul său produseră o minunată melodie cehă. 


* 


În micuța dar cocheta sală de consiliu se aflau patru 
bărbați. Cel de lângă fereastră, cu ochii visători, blânzi, 
era arhiducele Matthias. Alături, arhiducele Maximilian 
căta să-şi ascundă nerăbdarea privind parcă absent pe 
deasupra parcului ce se vedea bine din acel loc. La 
celălalt capăt al încăperii, doi prelați cu mătănii în mâini, 
cu haine simple şi lipsiți de podoabe şedeau nemişcati, 
parcă aplecaţi spre gânduri pioase. 

La apariția împăratului, se ridicară cu toții şi 
aşteptară să fie poftiți a lua loc. 

—Khevenhiller, intră Rudolf direct în subiect, ne-a 
adus poveţe de la Maria de Spania pentru o logodnă cu 
fiica arhiducelui Carol. Totuşi, gândurile noastre sunt 
îndreptate spre prințesa valahă Florica Pătraşcu. Ce aveți 
de spus? 

—Puţine, măria-ta, grăi cel mai scund dintre prelați. 
Domnul Khevenhiller a primit la Madrid nişte porunci 
pentru voi. Dacă ambasadorul a schimbat poruncile cu 
poveţe, se face vinovat dinaintea voastră... 

Aluzia preotului era evidentă. Lovea în Khevenhiller, 
pentru a nu-l ataca direct pe împărat, care schimbase de 
fapt importanţa cuvintelor. 

„Dar de unde ştiu preoţii ceea ce s-ar cuveni să 
cunoască numai Rudolf? se întrebă Matthias. Cred că 
mama noastră i-a înştiințat din vreme. Şi iată că biserica 
e împotriva voinței fratelui meu. Ticăloşii aceştia au 
puteri mai mari decât împărații. De câteva sute de ani, ei 
conduc din umbră destinele popoarelor Europei.” 

Apoi vorbi răstit: 

—Destul, părinte! Ambasadorul nu are ce căuta în 
discuția noastră. O iubim şi o respectăm pe Maria de 
Spania ca mamă, dar e bine să se ştie că Imperiul 
Austriac nu s-a aplecat ca vasal al Spaniei. Aşa stând 


lucrurile, primim poveţe cu dragă inimă, însă nu luăm 
seama la porunci. Aici, numai voința noastră contează. 

—Şi a lui Dumnezeu, murmură blând al doilea prelat. 

Matthias intui din nou unde bătea preotul. Dorise a le 
aminti că biserica hotărăşte. 

„Ah, dragul meu frate! gândi el. Eşti mic şi 
neputincios în fața ăstora. Cine ştie ce urmăresc mama şi 
biserica de-l susțin pe arhiducele Carol?! Noi nu ştim. 
Dacă te împotriveşti, ei pot pune la cale comploturi, 
răzmerițe şi chiar războaie.! 

—Aşa este, părinte! spuse Matthias. Voința lui 
Dumnezeu totdeauna a fost plină de dreptate şi dragoste 
de oameni. Oare există bucurie mai mare pentru Cel 
Atotputernic decât atunci când doi oameni se unesc din 
dragoste? După câte ştiu, inima împăratului e dăruită 
copilei din Valahia. Deci iată că va fi pe voia bunului 
Dumnezeu. 

Arhiducele Maximilian pricepu că fratele său îi cam 
încuiase cu mare finețe pe cei doi prelați. Cu toată 
inteligența sa sclipitoare, nu vedea un răspuns 
convenabil, care să dărâme cele spuse de Matthias. 
Prelații simţiră şi ei acelaşi lucru şi socotiră că în viitor va 
fi necesar să se mai scurteze din putere acestui duşman 
fățiş al bisericii. 

—Numai rugăciunile ne duc spre adevăr, grăi cel mai 
scund dintre prelați. Rugăciunile Mariei de Spania au fost 
ascultate dinaintea Marelui Părinte Ceresc şi el i-a arătat 
calea cea bună. lar această cale se îndreaptă spre fiica 
arhiducelui Carol. Prezenţa la Praga a copilei din Valahia 
nu-i plăcută lui Dumnezeu şi se arată înjositoare 
arhiducelui Carol. Credem că trimiterea ei acasă, chiar 
azi, ar arăta marea înțelepciune şi bunătate a slăvitului 
nostru împărat. 

Rudolf tăcuse, conştient că Maria de Spania apelase la 
ajutorul bisericii pentru a-şi impune voința. Auzind 
vorbele prelatului, fața sa palidă se înroşi de mânie, iar 
vorbele ce-i veniră se transformară în strigăte. 


—Destul, sfințiile-voastre! Felul în care vă strecurați 
printre vorbe nu ne este pe plac. Am crezut că voi năzuiți 
spre adevăr, nu spre răstălmăciri convenabile unui joc pe 
care nu-l cunosc şi nu vreau să-l cunosc. Prințesa valahă 
va părăsi Praga când va dori ea, sau voi porunci eu, 
fiindcă eu sunt împărat şi nu voi. 

—Dar peste împărați stă puterea dumnezeiască, 
aminti cu prefăcută smerenie prelatul cel înalt. 

Maximilian îşi chibzuise rolul cu multă viclenie. Când 
isprăvi Rudolf, grăi cu voce calmă, domoală, parcă anume 
aleasă către împăciuire: 

—Dumnezeu conduce destinele oamenilor, dar să nu 
uităm că împăratul nostru este unsul său pe pământ. 

—Cu atât mai mult el trebuie să se supună puterii 
cereşti, îl întrerupse primul prelat, bucuros că-i venise 
apa la moară. Împăratul trebuie să fie o pildă pentru 
credincioşi. 

—Adevărat! răspunse cu chibzuială Maximilian. Nu 
negăm acest lucru, însă ştim că unsul lui Dumnezeu are 
puteri mai mari decât ceilalți creştini. Deci, nu-i putem 
nesocoti dorințele. 

—Noi nu, dar voia lui Dumnezeu este superioară 
oricărei năzuințe omeneşti, interveni prelatul mai scund. 

Matthias pricepu jocul neloial al lui Maximilian. 
Acesta se prefăcea a-i ţine parte împăratului, ajutându-i 
pe cei doi prelați să găsească răspunsuri convenabile. 

—Domnilor, grăi el aspru, îl amestecați pe Dumnezeu 
în fiecare frază, cu gândul de a pune piedici. Oare cugetul 
nu vă îndeamnă nici o clipă către adevăr? Cu ce-i mai 
plăcută cerului fiica arhiducelui Carol decât copila 
valahă? Aceasta-i întrebarea. Mi se pare că în dosul 
vorbelor, biserica are unele interese. Dacă ați venit aici cu 
astfel de gânduri, sper ca împăratul să vă îndepărteze din 
drumul său. Aici e o treabă laică, nu una bisericească. 

—Ah, frate! răspunse Maximilian  prefăcându-se 
întristat. Nu dorim o ruptură între tron şi biserică. 
Regretăm sincer pornirea voastră, care se datorează unei 


mânii de moment. Scopul nostru e să găsim o cale 
convenabilă pentru toți. 

„Matthias e alături de mine cu tot sufletul, chibzui 
Rudolf. Maximilian se arată mereu duşmănos. lar aceşti 
prelați fac jocul mamei noastre, urmărind unele interese 
pe care nu le cunosc. Prințesa Florica mi-e dragă. M-aş 
putea ridica împotriva mamei şi a bisericii, renunțând la 
coroana imperială. Dar copila valahă a venit aici pentru a 
se mărita cu împăratul Imperiului Austriac, nu cu un 
Rudolf oarecare. Din dragoste nu mă ia, ci numai în 
folosul neamului său. Sunt destul de copt ca să înțeleg 
acest lucru, chiar dacă ea ar deveni o soție bună. Deci, va 
fi mai bine să nu fac ruptura cu biserica şi cu mama. 
Dacă n-aş mai fi împărat, în locul meu ar veni 
Maximilian, al cărui suflet crud, lipsit de milă şi 
înțelegere, ar aduce multe suferințe popoarelor noastre. 
Dar nici nu pot să cedez de la bun început. De o voi face, 
biserica va sta mereu deasupra mea cu alte pretenții. Am 
sperat că voi găsi înțelegere. Păcat! lată că sunt mai 
neajutorat decât ultimul dintre supuşii mei.” 

—Am înțeles, domnilor, zise fără a-şi arăta mâhnirea. 
Voința bisericii şi a mamei noastre înclină favorabil către 
fiica arhiducelui Carol. Fratele Maximilian doreşte acelaşi 
lucru. Doar Matthias mi-a stat alături cu dragoste. Ei 
bine, n-am nici un răspuns. Voi medita la propunerile, 
sau mai bine zis la aluziile ce mi s-au făcut. În ce o 
priveşte pe prințesa valahă, ea va fi oaspetele nostru în 
continuare. Şi nu văd cu ce s-ar simți ofensat arhiducele 
Carol, câtă vreme nu-i datorăm nimic. Sunteţi liberi, 
domnilor! 

Rudolf părăsi primul odaia, întrebându-se: 

„Oare nu renunţ prea uşor la tânăra valahă? Ar trebui 
să mă bat pentru ea, dar nu cu armele de azi, fiindcă 
adineauri m-am arătat nechibzuit. Mi-am dezvăluit 
gândurile pus pe harță. Poate că n-ar strica să-i dăruiesc 
bisericii câteva sute de mii de taleri, iar pe Maximilian să- 
l trimit la Viena, cu o misiune mai îndelungată.” 


Cei doi preoți ieşiră din Hradčany şi luară drumul 
spre mănăstirea Strahov. Mergeau domol, cu pasul 
măsurat, aşa cum le şade bine unor umili slujitori ai celor 
sfinte. 

—Rudolf se arată îndărătnic, murmură cel mai înalt 
dintre ei. 

—Ca totdeauna, răspunse scundul. 

—Poate că Maximilian ar fi mai potrivit în locul lui. 

—Nu! îl întrerupse celălalt, aproape brutal. Maximilian 
doreşte coroana imperială şi se arată plin de bunăvoință 
față de noi. Însă dacă ar ajunge împărat, ne-ar sta mai 
greu împotrivă. Va trebui totuşi să-i dăm o lecţie lui 
Rudolf. E vremea să ne simtă iarăşi puterea. 

Două ceasuri mai târziu, prin poarta mănăstirii 
Strahov ieşiră opt călăreți, ce purtau o scrisoare adresată 
Mariei de Spania. În urma lor, alți călăreţi îi duceau 
instrucțiuni arhiducelui Carol. 

Maximilian porunci să-i vină trăsura şi porni spre 
palatul său, unde avea să prânzească în compania celor 
doi valahi. 


* 


Nu mică fu surpriza lui Ducu şi Caravană intrând în 
palatul arhiducelui Maximilian. Domnul Otto, fostul lor 
prizonier, le ieşi înainte şi-i salută uşor afectat, aşa cum îi 
era felul. 

—Ce plăcere şi cinste! spuse privindu-i ironic. Anul 
trecut am fost oaspetele domniilor-voastre. E drept că nu 
mi-am dorit-o, dar găzduirea a fost la înălțime. Azi, noi vă 
suntem gazde. Poftiți, domnilor! Măria-sa arhiducele vă 
aşteaptă. 

Bănuitor din fire, Costache îi zâmbi acestuia, 
întrebându-se: 

„Ce dracu urmăreşte nărodul de Otto, amintindu-ne 
despre pățania lui din vară? Oare ce se ascunde în 
vorbele lui?” 


Mai puţin impresionat, Ducu îl privi rece, şi păşi 
alături, fără a-şi chinui mintea cu presupuneri. Urcară o 
scară de marmură acoperită cu covor gros. Mulțimea 
slujitorilor îmbrăcaţi cu risipă spre eleganţă fără cusur, 
pereţii acoperiți cu pânze ale unor maeştri cunoscuți, 
tavanele aurite pe fond albastru, măiestrele incrustaţii de 
mână ale mobilierului, zeci de statuete şi vaze 
ornamentate cu migală arătau ceva din fabuloasa avere a 
arhiducelui. Intrară într-o încăpere uriaşă, cât o sală de 
arme, care nu se potrivea cu căldura celorlalte, fie 
datorită simplităţii mobilierului, fie mărimii ei 
neobişnuite. O masă de stejar lungă cât postul 
Crăciunului, scaune drepte, fără ornamentaţii, câteva 
panoplii şi un tablou ce-l reprezenta pe stăpânul 
palatului erau toate podoabele încăperii. Covoarele în 
tonuri închise, calme, nu reuşeau să îndulcească 
atmosfera de răceală. 

Maximilian veni curând, afişând plăcerea de a-şi primi 
oaspeții. Uşile mari fură date în lături, iar slujitorii se 
grăbiră a înfăța masa şi a aduce prânzul. Vasele simple 
din porțelan de mare calitate, tacâmurile de argint cu 
minuscula gravură ce reprezenta o coroană cu inițialele 
lui Maximilian dedesubt, paharele lipsite de obişnuitele 
floricele, în ton cu vesela, arătau gustul rafinat al gazdei. 
Iar faptul că nu se serviră rarități, ci mâncăruri obişnuite, 
întregi această părere a musafirilor. 

Arhiducele părea sincer preocupat a-şi întreține 
oaspeţii. Le povesti cu lux de amănunte despre o superbă 
vânătoare, făcută în iarnă prin pădurile Boemiei, unde 
Rudolf şi Matthias reuşiseră să doboare nişte lupi cât 
vițeii. Ducu şi Caravană făceau observații mărunte, sau 
puneau întrebări, însuflețind povestirea. 

Când se isprăvi prânzul, slujitorii strânseră de pe 
masă şi lăsară doar paharele şi o frumoasă carafă cu vin. 
Erau singuri. Maximilian închină în sănătatea lor. Cei doi 
îi răspunseră la fel. Tăcură un timp. Arhiducele privea în 
pahar, parcă încercând să-şi adune gândurile. Pe fața lui 


frumoasă, cu trăsături delicate, apăru un zâmbet. 

—Domnilor, grăi el, după cum ştiţi, sunt al doilea om 
al imperiului. Deci, puterea mea nu-i chiar de neglijat. M- 
ați înfruntat anul trecut şi vă rog să mă credeți că puţini 
au avut o astfel de îndrăzneală. Iar cei care au făcut-o, au 
rămas destul de păgubiți. Aş vrea să discutăm deschis, 
fiindcă nu-mi plac dulcegăriile şi cred că nici vouă. Nu v- 
am poftit aici cu gânduri de răfuială. Am cu totul alte 
planuri în privința domniilor-voastre. Aseară eram 
mânios şi v-am vorbit mai aspru decât ar fi trebuit. Să 
uităm asta! Vă cer două lucruri: Întâi, să-mi înapoiaţi 
scrisoarea adresată anul trecut fostului principe Andrei 
Bâthory. Atunci eram împotriva voastră. Azi nu mai sunt. 
Ce sumă doriți în schimbul acelei scrisori? 

—Nu ne-am gândit să o vindem, răspunse Ducu uşor 
încruntat, însă cu sinceritate, pe care celălalt o simți. 

—Da. Asta dovedeşte că sunteți oameni de mare 
cinste. Otto al meu se bucură aici de multă trecere şi-i 
plătit regeşte. Totuşi, el nu s-ar fi sfiit să ne ceară aur 
pentru ea. Dacă nu v-aţi gândit voi, mă gândesc eu. Azi, 
acea scrisoare nu vă mai face trebuință. Să zicem că vă 
ofer în schimbul ei o mie de ducați. 

Costache îl privi fără să clipească la auzul aceste 
sume uriaşe apoi grăi cumpătat: 

—Pentru mine şi prietenul meu, suma e prea mare. 
Dar pentru neamul nostru, care are mare nevoie de aur, 
ea se arată mai mult decât măruntă. Scrisoarea nu-i a 
mea sau a lui Ducu, ci a poporului valah. Deci, cu el 
tratați prin noi. 

„Hm! socoti Maximilian. Inteligent fel de a pune 
problema! Cine şi-ar putea închipui că într-o căpățână ca 
a ăstuia stă atâta înțelepciune?” 

—Aveţi dreptate! spuse el mărinimos. Dacă se 
întâmplă să cumpăr o scrisoare de la neamul valahilor şi 
nu de la voi, atunci prețul e cu totul altul. Ofer cinci mii 
de ducați. Vă convine suma? 

—Da! zise Ducu. E mai mare decât ne-am fi aşteptat. 


Sunteţi generos, măria-ta. Rămâne doar să lămurim 
amănuntele. 

—Nu sunt amănunte, răspunse arhiducele cu toată 
sinceritatea, rară la unul ca el. Poruncesc îndată să vă 
aducă aurul. lar scrisoarea va ajunge la mine când şi 
cum veţi crede de cuviință. Încrederea mea în cinstea 
domniilor-voastre e desăvârşită. 

„Ce oameni! gândi el. Ştiu că amândoi sunt săraci. Că 
în afară de cai şi arme nu au nimic. Totuşi, s-au gândit 
să ducă ducaţii în zestrea Valahiei. Câţi dintre oamenii 
noştri ar face una ca asta? Otto şi alții ca el îmi sunt 
devotați cu trup şi suflet atâta vreme cât îi plătesc. Dacă 
aş fi un simplu Maximilian, sărac, nu m-aş bucura de 
serviciile lor.” 

—Măria-ta, propuse Caravană cu multă chibzuială, ne 
plac lucrurile clare. Vă propunem ca domnul Otto să ne 
însoțească până la Lipova. Acolo, va primi scrisoarea 
voastră. Mai aproape nu avem cum, fiindcă ea acolo se 
găseşte. 

—Fie! hotărî Maximilian bine dispus. Da n-am 
isprăvit, domnilor. lată ultimul dintre planurile mele în 
privința voastră: Cavalerul Cae Indru e o minte luminată, 
lucru de care m-am convins la tratativele purtate cu voi 
anul trecut. Spada lui se pare că nu are egal în Europa, 
iar vitejia şi chibzuiala lui nu sunt cu nimic mai prejos 
decât celelalte haruri ale sale. Domnul Chirilă Zece 
Cuţite, acel tânăr aspru la vorbă, şiret şi ager la mână 
când aruncă faimoasele cuțite, valorează cât toți slujitorii 
mei la un loc. Marele spadasin Ducu cel Iute, loial până 
dincolo de pragul vieții şi sprinten la gândire ca argintul- 
viu, lasă cu mult în urmă faima unor vestiți cavaleri ai 
Apusului. Domnul Costache Caravană, viclean ca 
vulpoiul bătrân şi chibzuit ca patriarhii, pune în umbră 
multe minți de seamă, ce se apropie de desăvârşire. Poate 
că nu le-am arătat chiar toate calitățile, fiindcă îmi 
lipseşte darul vorbirii frumoase, dar îi cunosc şi cred că-i 
destul. Ei bine, vreau ca aceşti cavaleri să vină în slujba 


mea. M-am gândit mult la asta şi ştiu că am nevoie de ei. 
Adunați la un loc, valorează cât o armată. Dar şi plata lor 
va întrece orice închipuire. Ofer fiecăruia dintre ei două 
sute de ducați, pe lună. Un căpitan de-al nostru e plătit 
cu şapte ducați, şi după cum cred că ştiţi, puţini ajung 
căpitani. Domnilor, gândiți-vă mult înainte de a-mi 
răspunde! 

„Cu asemenea slujitori, socoti el, m-aş putea apropia 
de coroana imperială. Mihai-vodă e mare prin calitățile 
sale, dar mai ales prin oamenii din jurul său. Însă, pe cât 
sunt ei de săraci, nu-i plăteşte prea bine. Cu aceşti tineri 
care lovesc fără sminteală, care nu ştiu ce-i frica şi-şi 
cumpănesc acțiunile cu inteligență neîntrecută, voi reuşi 
să-i dau viață vechiului meu gând.” 

—Ei, ce spuneți, domnilor? se trezi din visare. 

—Întâi vă mulțumim pentru frumoasele păreri, grăi 
Ducu zâmbind pentru prima oară în ziua aceea. 

—Apoi? 

—Apoi e mai greu, murmură Costache scărpinându-se 
în creştet. 

„Trebuie să-i răspund cu băgare de seamă, chibzui el 
cu recunoscuta-i şiretenie. Îi promitem fără a ne lega de 
el prin cuvânt. În felul acesta, dacă nu ni-l facem prieten, 
cel puţin ocolim un duşman dintre cei mai răi.” 

—Greu, de ce? întrebă Maximilian, care crezuse că vor 
sări în sus de bucurie. Câţi cavaleri n-ar fi dorit să intre 
în slujba sa? Apoi, ştia că aurul străluceşte pentru toți 
oamenii la fel. 

—Fiindcă nu putem lua o astfel de hotărâre în numele 
altora, spuse Caravană privindu-l ţintă, cu ochi limpezi 
ca de prunc. 

—Dar puteți lua pentru voi. 

—Adevărat, însă nu acum! surâse grăsunul. Unele 
treburi în slujba neamului ne ţin legați vreo câteva luni. 
Abia în vară ne putem gândi la generoasa voastră 
propunere. În aceeaşi situaţie sunt domnii Chirilă şi Cae. 

—Pot aştepta câteva luni, răspunse arhiducele 


devenind bănuitor, dar se pare că nu vă interesează o 
astfel de slujbă. 

—Măria-ta, interveni Ducu, pricepând jocul 
grăsunului, oferta voastră a venit pe neaşteptate. Cine-şi 
poate hotări viitorul în câteva clipe? Apoi, m-ai sunt unele 
greutăți. Cae Indru şi Chirilă sunt prinți ai valahilor. 
Deci, egali în mărime cu voi. 

—Nişte prinți într-o țară mică nu-s mai mari decât 
generalii unui imperiu, grăi Maximilian, convins că cei doi 
discutau cu toată seriozitatea. În slujba mea sunt conți, 
marchizi, baroni şi generali. Domnii Cae şi Chirilă poate 
vor considera că-i puţin. În acest caz, nimic nu mă 
opreşte a-i chema lângă noi ca prieteni. Iar de vor fi unele 
daruri din partea mea, asemenea gesturi se fac între 
prieteni. 

—Mi-aţi luat o piatră de pe inimă, se amestecă 
grăsunul Costache. Aici era greul cel mare şi nu 
îndrăzneam să vi-l spun. Cred că va trebui să lărgiți 
cercul prietenilor, cu tânărul Ducu. Se pare că şi originea 
lui e foarte înaltă. 

—Nu văd nimic împotrivă, consimți Maximilian 
bucuros. Va fi destul să-mi spună rangul ce-l poartă. Dar 
voi, domnule Caravană? 

—Cu mine e mai simplu. Eu nu sunt decât cavaler. 

—Mă bucură cinstea voastră, se  entuziasmă 
arhiducele. Veţi fi primul nostru slujitor şi nimic nu mă 
va împiedica, după o vreme, să vă fac prieten, învestindu- 
vă cu un titlu nobiliar. Am asemenea putere. Deci; pe 
când răspunsul vostru, domnilor? 

—La sfârşitul lui iulie, propuse Caravană, mulțumit 
că nu se legase cu nimic. 

—Aşa să fie! râse Maximilian, convins că mirajul 
aurului îi va aduce lângă el. 

După aceste vorbe, se ridică şi-l strigă pe Otto. Acesta 
veni curând, ploconindu-se. 

—Pregăteşte cinci mii de ducați! porunci arhiducele. 

Scăpătatul conte Otto se înclină din nou şi alergă să 


îndeplinească ordinul. 
„La naiba! gândi Costache. Ăsta-i rândaş, nu prieten.” 


* 


Tufănel se răzlețise de micul grup şi se odihnea în 
brațele frumoasei Lisse von Bad. Rămaşi de capul lor, 
Găluşcă, Toroipan, Ciripoi, Tufănel-tatăl şi Ciripoi-tatăl 
umblau prin Hradčany fără rost. Cele trei curți ale 
palatului li se păreau nişte cuşti cu zăbrele. Nu aveau 
bani, şi aceasta era partea cea mai neagră a mâniei lor. 
Ducu şi Caravană ar fi putut să le dăruiască câțiva 
florini, dar nu o făcuseră, lăsându-i în cumpătarea 
cazărmii. Aceştia mâncaseră alături de oşteni ceva bucate 
dulci, care nu erau pe placul lor. Cât despre udătură 
pentru desfătarea gâtlejurilor însetate, nici pomeneală. 
Aşa se făcea că umblau fără rost, lovindu-şi plini de 
fudulie cele custuri de la şold, în vreme ce printre buzele 
subțiate de amărăciune ieşeau nişte înjurături blajine şi 
cuminţi, în stare să pună pe goană o ceată de ucigaşi. 
Nimeni nu-i invitase la bal sau în preajma înaltelor 
mărimi de la Hradčany. Nimeni nu se gândise la cumplita 
lor sete. Ajunşi în fața catedralei Sfântul Vit, îşi potoliră 
limbile şi se închinară cu smerenie. Dar cum trecură de 
ea, sprintenele înjurături româneşti reveniră mai ardeiate, 
iar dintre toți, cel mai al dracului se arătă Tufănel-tatăl. 
Mărunt şi pricăjit, cu pălăria lui mare şi nouă venită 
peste ochi, de sub care apărea din vreme-n vreme o față 
îngustă, asemănătoare cu un bot de nevăstuică, păşea 
măreț în mânia sa, chiar dacă văzut de la câțiva paşi nu 
se ştia cât din trup i se adăposteşte în cizme şi cât în 
pălărie. Ciripoi-tatăl, scund ca şi vărul său, avea unele 
haruri în plus. Nasul negricios, în formă de ridiche de 
iarnă, ieşea ca un cep de sub pălărie, iar trupul său arăta 
mai gros cu câteva degete. Spada enormă pentru 
asemenea corp, însă frumos prinsă la şold, venea târâş 
uneori după el, mai ales în clipele când lipseau privitorii 


ocazionali ce i-ar fi putut admira ţinuta. 

Amândoi verii călcau umăr lângă umăr, opintindu-şi 
uneori pălăriile către cefe prin frumoase lovituri cu 
palma, dar fără folos. Noile lor acoperişuri fuseseră făcute 
pe căpățâni de uriaşi, iar cei doi se puteau felicita că 
puseseră între ei şi vechii proprietari distanța de la 
Bucureşti la Praga. Foştii posesori ai mândrelor straie se 
pomeniseră într-o dimineață aspră numai în cămăşi şi 
izmene, fiindcă avuseseră neprevederea să tragă la un 
han din gura pieței Zece Mese şi să nu încuie uşa peste 
noapte. Rar făceau verii astfel de isprăvi, dar totdeauna 
cu chibzuială şi în scopuri bune. Primiseră vorbă de la 
Costache seara pe la zece pentru a se înfățişa dinaintea 
lui până a nu se revărsa de ziuă, în vederea unui drum 
lung. Cumpăniseră o jumătate de ceas, observând că 
vechile lor straie nu se potriveau unor mari negustori. 
Capitalul lor fusese investit în ceva linguri de lemn, astfel 
că nu exista decât o singură ieşire. Apoi bătură la casele 
cumetrilor Zavaidoc şi Limbă, cărora le lăsară în seamă 
afacerile cu linguri, sucitoare şi blaturi pentru lipii. Un 
ceas mai târziu, se îmbrăcaseră într-o uliţă dosnică, 
dârdâind sub răcoarea nopții şi lepădând vechile hante. 
În zori, călăreau cumpătaţi către Piteşti, alături de 
Caravană şi Ducu, ale căror zâmbete nu le remarcară. 

Auzind superbele înjurături, ce intraseră în repertoriul 
clasic nu mult după apariția graiului pe Pământ, opt 
unguri, oşteni ai palatului imperial după straie şi arme, 
se apropiară grabnic. Slujiseră cu ani în urmă în 
Transilvania, la curtea fostului principe Sigismund, şi 
grăiau binişor limba valahă. Vechi oşteni, obişnuiţi cu 
înjurătura aleasă, dibăciră că au în fața lor câțiva distinşi 
pomenitori de origini şi lucrări sfinte, iar cum 
corespondența celor auzite nu era cu nimic mai slabă 
decât în maghiară sau nemțească, aşteptară atenți la vreo 
noutate. Fiindcă la înjurături, aproape totdeauna apar 
noutăți, sau elegante stilizări. 

—Domnilor, grăi cel mai vârstnic dintre oşteni, 


numele meu e Balogh. Se întâmplă să cunoaştem limba 
valahă, şi după câte pricep, aveți unele pricini de 
supărare. 

—Mari, cavalere, spuse Ciripoi-tatăl salutând cam în 
doi peri, fiindcă nu reuşise a dibăci unele rosturi ale 
învârtirii mâinii cu pălăria. Am avutără o pungă cu zece 
florini. 

—Şi douăzeci de ducați, interveni Tufănel-tatăl, 
socotind că nătărăul de văr spusese o sumă prea mică. 

—La care s-ar cuveni să pomenim şi cei patruzeci de 
taleri, adăugă Ciripoi-tatăl mărinimos, făcându-i pe 
oşteni să-i privească uimiți. 

—Plus optzeci de groşi, afirmă vărul cu hotărâre. 

—Ca să nu mai pomenim despre cei o sută şaizeci de 
aspri, murmură Ciripoi-tatăl candid. 

—Cât despre cele două inele... 

—Şi patru pietroaie frumos lucitoare... 

—lesus-Maria! îl întrerupse Balogh. Sper că nu vi s-a 
furat asemenea avere. 

—Nu, grăi Tufănel-tatăl cu supremă nepăsare. N-am 
avutără astfel de pagubă. 

—Atunci, e bine. 

—Aş! Vărul nostru, aici de față, a aruncatără punga în 
gârlă. Totdeauna face aşa când e pilit. 

—În ce? 

—În Vâltava, interveni Găluşcă, simțind că cei doi 
întindeau prea tare coarda. Cavalerul Ciripoi-tatăl, hm! 
Scuzaţi, domnilor! Era cam făcut. 

Oştenii scuzară cu dragă inimă, deşi nu le venea să 
creadă astfel de năzdrăvănie. 

—Aşteptăm nişte slujitori ai noştri, continuă Găluşcă. 
Ei ne vor aduce mărunțiş pentru a putea merge să se 
desfătăm gâtlejurile. Din păcate, rândaşii noştri cam 
întârzie, încheie viclean. 

—Oho! râseră oştenii. Se pare că sunteți însetați rău. 
Ieri ni s-au plătit lefile. Dacă nu vă este cu supărare, am 
fi în stare să facem cinste. Cunoaştem o cârciumă cu 


băuturi aspre. 

—Care slujitori aşteptăm noi? întrebă Toroipan, fără 
să priceapă jocul. 

Dar nu-i răspunse nimeni. Gazde şi invitați porniră 
alături pe strada ce cădea în pantă către Vâltava. 
Mergeau atât de sprinteni, încât greu s-ar fi ținut cineva 
după ei. La puţină vreme, şedeau unii în fața altora şi 
gustau dintr-un rachiu năbădăios. La prima cană 
ciocniră cumpătați şi schimbară între ei o mie de gingăşii. 
La a doua, legară prietenie veşnică, pecetluită cu 
pupături ce aducea a pocnet de pistol. La a treia deveniră 
duioşi, iar cei mai slabi de inimă vărsară câteva lacrimi în 
amintirea cine ştie cărei întâmplări. Cârciumarul îşi freca 
palmele, bucuros de asemenea muşterii, şi se învârtea în 
jurul unei plite încinse, gata să aducă la masă obişnuitele 
gustări. Mustăciosul Balogh şi soţii săi atacară frumosul 
cântec O, szivem. Ceilalți ascultară cuprinşi de desfătare. 
La a patra cană, domnii Găluşcă şi Toroipan dădură ochii 
peste cap, ţuguiară buzele groase cât pumnul şi-şi 
opintiră vocile spre mândra cântare Fetelor, lăsați găleata. 
Afoni ca nişte berbeci surzi, îşi modulau glasurile când 
spre dulcele viers ce aducea a răget de măgar jupuit de 
viu, când spre fluturarea înaripată a godacului în zi de 
Ignat. Verii, ale căror bune urechi muzicale nu puteau 
îndura astfel de osândă, tresăriră ca înțepați de streche 
şi-i îndemnară pe unguri către ceva mai sprinten. 
Cârciumarul îi privi melancolic pe cei doi cântăreți, 
învârtind în mâinile mari o tigaie cât un dos de iapă. 

—Ah, pe sfânta Matilda! murmură el pierdut. 
Asemenea răgete nu pot suporta. Dacă le zdrobesc 
boturile celor doi cu o singură lovitură ca trăsnetul... 

Dar nu-şi duse gândurile până la capăt. Soaţa lui, mai 
lipsită de ureche muzicală decât un cârd de capre, simți 
dulci furnicături în mădulare şi frumoase chemări către 
căldura viersului, aşa că-şi dădu drumul cu unele triluri, 
ce-i puseră pe gânduri chiar pe răbdătorii oşteni. 

Apoi se isprăviră cântecele, spre liniştea tuturor, 


fiindcă hangiul, cu îndelungata sa experienţă, socoti că 
gustările curmă aplecarea către răsfățuri vocale şi puse 
dinaintea lor cele bucate. Găluşcă se înturnă către 
mustăciosul Balogh şi grăi cu măreția crâncenă a omului 
cherchelit: 

—Mi-aţi plăcut, domnule Balogh. Asta e! Poate mai dai 
un rând, fiindcă un cavaler subțire... că domnul Costache 
Caravană e bun cu noi. E ca fraţii. Prieten, bre nea 
Balogh. Adică ce mai... Costache e abia rândaşul 
nostru... că atâta avem, bă mustață... 

Dar Găluşcă nu-şi continuă vorbele pline de ifos. 
Caravană şi Ducu intrară în cârciumă. Văzândui“i, 
grăsunul bătu cu palma în masă şi strigă aspru: 

—Neisprăviților, v-am spus să nu vă atingeţi de 
băutură! 

Găluşcă tresări, neplăcut surprins. Prin vorbele sale, 
cavalerul stricase tot ce clădise el în fața oştenilor. 
Hotărât să dreagă ce se mai putea, se ridică asemenea 
unui pendul şi zise: 

—Scuzaţi, domnilor! Omul acesta e criță. 

După asemena vorbe, se prăbuşi peste un scaun, 
oarcă lovit cu leuca. Braţele cavalerului îl prinseră la 
timp. 

Aşezat pe o culme de deal, vechiul castel Krivoklat 
avea una dintre cele mai frumoase poziții din jurul 
oraşului Praga. Construit în veacul al unsprezecelea, ca 
un castel de vânătoare, devenise peste ani o straşnică 
fortăreață. Dar sub domnia lui Rudolf îşi pierdu 
strălucirea militară şi adăpostea adesea oaspeți de seamă 
ai împăratului. Lucrat în stil gotic, înfrumusețat cu mii de 
ornamente la exterior, acoperit cu țiglă roşie, cochetă pe 
asemenea înălțimi, înconjurat de parcuri şi păduri vechi, 
castelul era un loc încântător de odihnă. 

În cea de-a treia zi, Rudolf îşi mută oaspeţii la 
Krivoklat, dornic a-i oferi domniței plăcerea ce o aducea 
liniştea de acolo. Spre deosebire de Hradčany, la Krivoklat 
lipseau gărzile multe, gălăgioase şi toată forfota obişnuită 


într-un palat imperial. Câţiva slujitori îmbătrâniți în 
slujbe umblau cumpătaţi prin imensul castel. Doar 
tinerele cameriste, vesele şi sprintene la mers, făceau 
notă a parte cu râsul lor zglobiu, sau cu frumoase 
cântece, care în loc să alunge liniştea, parcă o întăreau. 

Domnița Florica ocupă un apartament elegant, aflat în 
aripa de nord. De acolo privea adesea vârfurile copacilor 
cu coroane bogate, ce coborau în scară până devale. 
Odaia ei de noapte, mare cât o ogradă, nu avea obişnuita 
răceală datorată spațiului. Mobilierul şi ornamentele îi 
aduceau farmecul necesar. Patul enorm, îmbrăcat în 
mătăsuri de culoarea cerului, un cămin străjuit de îngeri 
săpați în piatră, ferestrele nu prea largi, dar înalte, 
acoperite cu draperii grele, minunatele covoare lucrate de 
mână pe fond albastru, tavanul în ton, zugrăvit cu mare 
migală de meşteri cehi sau slovaci, aduceau un tot plin de 
desăvârşire. Alături, o micuță cămară de baie, cochetă 
prin simplitatea ei, întregea frumosul confort. 

Dana şi Irina primiră, după preferinţele lor, o singură 
încăpere, nu departe de cele ale domniței. Prin coşurile 
bucătăriilor răzbi din nou fumul gros, animația pe 
coridoare spori, semn că viața la Krivoklat se trezise ca în 
timpurile lui bune. 

Dornic să fie alături de tânăra valahă, împăratul veni 
călare, însoțit de puțini cavaleri, şi rămase la castel până 
târziu. Slujitorii aşternură masa într-o sufragerie mică. 
Ducu şi Costache fură poftiți la masă alături de împărat, 
de domnița Florica şi un tânăr căpitan ceh, frumos ca 
arhanghelii. Rudolf se dovedi un fin povestitor, Costache 
mucalit peste măsură, Ducu înclinat spre ironia 
spumoasă, plăcută, iar cehul — stăpân al unui râs plin de 
vigoare. Şezură acolo multă vreme, într-o atmosferă 
limpede şi vioaie. 

Când soarele căzu dintr-o parte peste copaci, Rudolf 
se ridică grăbit şi cu părere de rău vizibilă. Rar i se 
întâmpla să petreacă într-o astfel de companie plină de 
sinceritate, unde cuvintele cu tâlc şi scop ascuns nu 


apăreau în conversație. Petrecuse câteva ceasuri 
încântătoare, dar treburi grabnice îl aşteptau la 
Hradčany. 

Târziu după cină, Ducu veni în odaia de noapte a 
domniței. Anunțată de Dana, Florica îl aştepta destul de 
mirată, fiindcă se despărțiseră doar cu o jumătate de ceas 
mai devreme. Erau singuri şi parcă o anumită 
stinghereală se aşternu între ei. 

—S-a întâmplat ceva, domnule Ducu? 

—Nu, murmură acesta rotindu-şi privirile prin 
încăpere, fără a arăta grabă. 

—Atunci, nu văd rostul vizitei voastre aici, grăi ea cu 
asprime. O astfel de prezență în odaia noastră de noapte 
nu o pot privi cu plăcere. Dacă ați venit fără motiv, 
cutezanța voastră aduce a nebunie şi vă înjoseşte haina 
de cavaler. 

Ducu o ascultă fără să clipească, chiar dacă asprimea 
cuvintelor îl făcu şi mai palid. 

—N-am spus că nu există un motiv, grăi el cu 
blândețe. lar motivul se arată atât de mare, încât va 
trebui să-mi petrec noaptea în odaia voastră. 

Înțelegându-l greşit, mânia o făcu să-şi muşte buza 
până la sânge, în vreme ce o roşață uşoară îi învăluia 
umerii obrajilor. 

—Nu mai ascult nici un cuvânt, spuse cu voce mare. 
leşi, domnule! Mi s-a părut că eşti un om de seamă al 
neamului nostru, dar te dovedeşti un ticălos 

Ducu îi privi ochii în flăcări şi răspunse liniştit: 

—Nu e ceea ce credeţi, domniță, şi vă conjur în 
numele principelui Mihai să mă ascultați. 

Auzind numele părintelui său, ce părea o chezăşie 
pentru purtarea lui Ducu spre lucruri nobile, Florica îşi 
înfrână mânia cu acea stăpânire atât de cunoscută în 
neamul lui Pătraşcu. Reuşi chiar să vorbească fără 
asprime. 

—Te ascult, domnule. Sper ca vorbele domniei-tale să- 
mi dovedească a mă fi înşelat în păreri. 


—Nu sunt prea multe de spus, murmură el. Aseară 
am fost poftit în palatul arhiducelui Matthias. Fratele 
împăratului mi-a vorbit despre unele primejdii ce s-ar 
putea arăta împotriva voastră. Ieri, după ce ați pornit cu 
trăsura să vizitaţi frumusețile oraşului Praga, împăratul, 
arhiducii Maximilian şi Matthias, dimpreună cu doi înalți 
reprezentanți ai bisericii, au făcut laolaltă sfat de taină. 

Apoi îi povesti tot ce aflase de la Matthias că se 
discutase acolo. Când tăcu, ea îl privi îngândurată şi 
întrebă: 

—să fie oare puterea bisericii mai mare decât a 
împăratului? 

— Arhiducele aşa crede. 

—Curios. La noi e altfel. Totuşi, nu văd ce ameninţări 
stau deasupra mea. 

—Poate nici una, răspunse Ducu. Dar după felul în 
care împăratul s-a arătat potrivnic, Matthias se teme de o 
răzbunare a bisericii. Apoi, sunteți un obstacol în calea 
fiicei arhiducelui Carol. Dacă biserică înlătură acest 
obstacol, drumul spre căsătoria ei cu Rudolf poate fi 
netezit. Aceasta ar fi amenințarea de care se teme 
Matthias. 

—Şi ce-i de făcut? 

—Un singur lucru: ziua, eu sau Costache vom fi 
nelipsiți de lângă voi. La masă, vom gusta din bucatele 
care vi se aduc. lar noaptea, eu voi veghea lângă patul 
vostru. V-am adus aici întreagă, frumoasă şi plină de 
sănătate. Doar moartea m-ar împiedica să vă feresc de 
primejdii. 

În ochii ei luci o flacără ce se stinse repede. Îl privi pe 
Ducu mâhnită că-i adresase cuvinte nemeritate şi tăcu o 
vreme. Când vorbi, glasul ei păru mult mai prietenos. 

—Nu se cuvine ca un cavaler să-şi petreacă noaptea în 
odaia unei fecioare, rosti cu fața aprinsă. Asemenea 
situație mi-ar scoate nume rău. Apoi, această încăpere 
are încuietori bune, iar gratiile ferestrelor sunt de 
netrecut. Cred că vă faceți griji fără rost, domnule Ducu. 


Cine ar avea inimă să-i aducă necazuri unei biete copile? 

—Aşa mă gândeam şi eu, recunoscu tânărul. Dar 
temerile arhiducelui Matthias mă  neliniştesc. Vă 
închipuiți că un om ca el nu m-ar fi înștiințat dacă nu ar 
fi avut temeiuri. 

Argumentele lui erau vrednice de luat în seamă. 
Domnița Florica le cumpăni îndelung, apoi spuse 
hotărâtă: 

—Chiar de vor fi primejdii, nu pot să vă primesc în 
odaia mea de noapte. Sunt convinsă că purtarea voastră 
ar fi desăvârşită, dar nu pot. Nu se cade astfel de lucru. 

—Ar mai fi o cale, vorbi tânărul privind-o zâmbind. V- 
ar conveni să vin aici dimpreună cu Caravană? 

—Credeţi că nu există altceva mai bun? 

—Cred. 

—Atunci, nu mă pot opune. V-aş ruga doar să-mi 
îngăduiți o jumătate de ceas pentru pregătirea de noapte. 

—Mă gândisem la asta. Acum plec să-l aduc pe 
Costache. Ştiţi să folosiți un pistol? 

—Destul de bine. 

Ducu scoase arma şi o puse pe pat, apoi ieşi, 
mulțumit că planul lui reuşise. Ştiuse că va întâmpina 
greutăți. Privi cu băgare de seamă în lungul coridorului, 
dar acesta era pustiu. 

Domnița Florica rămase câteva clipe cu ochii ațintiți 
asupra pistolului. 

„Nu sunt dorită aici, gândi ea. Rudolf pare un om bun, 
însă încep a pricepe că nu el hotărăşte destinul său. Dacă 
vorbele domnului Ducu se adeveresc, înseamnă că atât 
eu, cât şi ai mei ne-am pripit venind la Praga. Sau poate 
că nu ne-am pripit. Suntem datori să încercăm totul 
pentru folosul neamului. Ducu! oftă ea. De câte ori ne 
întâlnim, parcă pune cineva sămânță de vrajbă între noi. 
Adesea i-am aruncat vorbe de ocară, nemeritate. Sunt 
năvalnică la mânie, ca şi tatăl meu. Dar el are puterea să 
se stăpânească. Eu nu am destulă. Dacă domnul Ducu ar 
fi luat seama la câte i le-am spus, ar fi putut să mă lase 


în plata Domnului. Însă nu-şi pune el mintea cu o copilă. 
Se pare că-i foarte călit. Oare iubeşte pe cineva? Are el 
vreo dragoste tăinuită? După cât e de chipeş, greu îmi 
vine să cred că a scăpat până acuma din mrejele fetelor. 
Oare să nu fi simţit că mi-e drag? În seara balului de la 
Hradeany m-am gândit numai la el. De fapt, inima mea a 
tresărit din ziua primei noastre întâlniri, care a început 
cu o ceartă. De-ar şti el că numai din dorința de a-l 
săruta am propus să se cânte Perinița la Hradčany! Noi 
femeile ştim uneori să ne folosim de şiretlicuri. Acesta e 
unul din harurile noastre. Sau poate că e o armă a 
noastră în dragoste, fiindcă de când lumea, bărbatul 
trebuie să dea tonul, iar noi să aşteptăm cu răbdare 
hotărârea lui. Fără iscusință, fără şiretenie, nu l-am 
putea sili pe cel drag să deschidă ochii mai atent asupra 
noastră. Iar fata care nu foloseşte asemenea haruri e o 
năroadă. Fiecare fată are datoria să lupte, cu armele ei, 
pentru dragoste. Dacă lăsăm totul numai în seama 
bărbaţilor, aceştia ar putea să treacă mai departe fără a 
observa adevărata dragoste. Când a îngenuncheat lângă 
mine pe dalele de marmură de la Hradeany, am simțit o 
amețeală uşoară şi dulce. Când m-a sărutat pe obraz m- 
am pierdut cu totul şi puţin a lipsit să mă agăț de gâtul 
lui neruşinată şi iubitoare. De va fi cazul, mă voi căsători 
cu Rudolf în folosul neamului şi-i voi fi o soție bună, dar 
inima mea va îngheţa pentru totdeauna.” 

Afară se pornise o pleasnă de vânt. Crengile copacilor 
sărutau obloanele castelului cu aplecări domoale. Undeva 
în interior, un orologiu bătu molcom de zece ori. 


* 


Trecuse de miezul nopții. O noapte calmă, cu vânt 
slab şi cu o brumă de lumină, ce se strecura 
neîndestulătoare pentru draperiile ferestrelor. Furată de 
somnul greu, dăruit cu haruri mari celor tineri, domnița 
Florica adormise. Respirația ei uşoară, ca de copil, nu se 


auzea, ci numai neliniştea pruncului care visează şi se 
întoarce în somn. Aşezaţi pe covor la capătul patului, 
Costache şi Ducu vegheau. Auzul lor ager prindea 
murmurul slab al vântului de afară sau blândele 
dezmierdări ale copacilor ce se aplecau cu grație către 
ferestre. La îndemnurile celor doi cavaleri, domnița 
desfăcuse obloanele, astfel că slaba lumină a nopții 
desfăta odaia după puteri. Greu se puteau desluşi 
obiectele din odaie. Dar ochii lor se obişnuiră curând cu 
umbrele încăperii. Nu discutau între ei. Şedeau 
nemişcațţi, ca şi când ar fi făcut parte din mobilier. 

Dana şi Irina dormeau în odaia lor, alăturată 
apartamentului domniței. De fapt, era un fel de a spune 
că dormeau. Se culcaseră destul de târziu, dar numai 
Dana căzuse într-un somn adânc, odihnitor. Irina era 
trează. Poate că aţipise o clipă, însă unele gânduri de 
nelinişte stăruiau puternice asupra ei. Copila cu chip 
brun, strălucitor ca al unei creole, cu părul bogat ridicat 
în coc, pentru a mai câştiga ceva înălțime, plângea. 
Lacrimi grele cădeau molcom de-a lungul obrajilor şi 
udau perna. Gândurile ei umblau neastâmpărate către 
frumosul Tufănel. Oşteanul ce semăna cu Adonis, după 
cum spunea Lisse von Bad, nu observase nimic în ochii 
ei. Îl ştia prins în mrejele baronesei, iar gelozia, a cărei 
putere nu o cunoscuse până atunci, îi apăsa sufletul. 

Dana se trezi brusc. Rămase nemişcată şi auzi 
suspinele Irinei. Întinse degetele şi simţi lacrimi. 

—Doamne-Dumnezeule! grăi tânăra Mihalcea. Crezi 
că-i oră potrivită pentru plâns? 

—Dar cine-ți spuse că plâng? se smiorcăi Irina 
surprinsă. Mi-au dat lacrimile, însă ele se datorează unui 
vis. Cine ştie ce am visat?! 

—Pe mine nu mă duci, murmură prietena prinzând-o 
drăgăstos cu brațele. Noaptea trecută ai pomenit în somn 
numele domnului Tufănel. 

—Zău? se miră Irina. 

—Hai nu te mai preface! Cred că nu eşti în toate 


mințile. Domnul Tufănel e un simplu oştean, iar neamul 
său nu e prea de soi. Ca să nu mai vorbim de faptul că-i 
un muieratic... 

—Nu mă priveşte pe mine ce face domnul Tufănel. 

—Etete, măă! Pe cine vrei să prosteşti? Te-ai sculat 
aşa, plângând. Mare minune! Uite că mie nu mi se 
întâmplă. Dacă-l iubeşti, ceea ce zic eu că nu prea se 
cade, atunci bate-te pentru dragostea ta. Şi nu te mai 
miorlăi la miezul nopții, ci ziua! lar acum, hai să ne 
culcăm! Domnul Tufănel n-are habar că-l iubeşti. Arată-i, 
soro! Şi nu te mai perpeli ca o năroadă! 

O sărută şi-i mângâie fața. Micuța Irina se strânse la 
pieptul ei, parcă cerând sprijin. Încercară să adoarmă din 
nou, însă năstruşnicul somn devenise îndărătnic. 

În odaia domniţei era linişte atât de adâncă, încât s-ar 
fi părut că e goală. Afară, vântul îşi oprise respirația, iar 
pădurile tăcură din cântat. Aproape de cămin răzbi un 
zgomot slab ca o părere. Apoi, îngerii sculptați se rotiră în 
loc. La spatele lor apăru lumina palidă a unei făclii 
îndepărtate, astfel că nu avu tărie asupra încăperii. Două 
umbre ieşiră din spatele îngerilor şi intrară în odaie. Paşii 
lor nu se auzeau pe covorul moale. Umbrele înaintară 
fără grabă spre patul domniţei Florica. După felul în care 
umblau prin întunericul de acolo, cunoşteau bine 
rosturile încăperii. Nimic nu era pripit în gesturile lor. 
Domnița Florica murmura ceva în somn. Apoi, totul se 
linişti. Alte umbre veniră uşor către primele. Cuţitele lui 
Ducu şi Costache loviră în aceeaşi clipă. Două răcnete 
înfiorătoare sparseră liniştea castelului. 

—Ce-a fost asta? tresări Irina agitată. 

—Cine poate şti? murmură Dana, strângându-se mai 
aproape de prietena ei. 

Ducu simți o arsură în umăr, dar nu-i dădu 
importanță. Ajunse dintr-un salt la patul domniței şi-i 
puse mâna la gură. 

—Să nu ţipi! o rugă el. Totul e în ordine. 

Costache intră pe uşa căscată în perete. La picioarele 


lui începeau treptele unei scări de piatră. Ceva mai jos, 
lumina o făclie agățată în perete. După un moment de 
chibzuială, se întoarse lângă prietenul său. 

—Ce se întâmplă aici? întrebă Florica. 

—Ceea ce doream să nu fie, răspunse Ducu. Acum 
pericolul a trecut. Vă rog să rămâneți liniştită. Noi mai 
avem unele treburi, dar ne întoarcem curând. 

Ridicară amândoi cele două trupuri lipsite de viaţă şi 
începură să coboare pe scara în spirală, ce părea că nu se 
mai isprăveşte. Când trecură pe lângă făclie, o luară cu 
ei. Apoi lepădară morții. Era şi timpul, fiindcă greutatea 
lor îi istovise. După o vreme, când crezură că intraseră 
într-un puț fără fund, scara se isprăvi într-un coridor fără 
pantă. Din pereţii de piatră picurau stropi de apă. 
Merseră o bună bucată de drum şi dădură de alte trepte. 
Acestea erau însă mai puține ca primele. Picăturile 
cădeau din tavan cu zgomot sinistru în liniştea 
desăvârşită. Mirosul de mucegai scăzu brusc. Din față 
pătrundea aerul răcoros al nopții. 

—leşirea cred că e undeva pe aproape, şopti Ducu. S- 
ar putea ca ceva oameni de-ai ălora să aştepte acolo. 

Tavanul şi pereţii arătau mai uscați. Afară se zărea 
cerul. Aerul curat îi cuprindea înviorător. leşirea era 
destul de strâmtă. Un capac de lemn, cu muşchi şi iarbă 
pe el, fusese împins alături. Prin împrejurimi era linişte. 
Ceva mărăciniş bogat le bara calea. Se aflau într-o râpă, 
iar în jur nu se vedea loc bun de urcuş, chiar dacă pereții 
nu se arătau prea înalți. După o vreme de încercări, 
rămaseră pe gânduri. Cei doi coborâseră pe undeva. Apoi 
găsiră o scară de frânghie, atârnată de un copac. Deci, 
acela era drumul. Urcară destul de uşor. Erau la poalele 
dealului. Deasupra lor, castelul arăta ca o pată uriaşă. 

—Ceva mai jos de aici e un drum, şopti Costache. Va 
trebui să coborâm până la el, fiindcă ce-i doi n-au venit 
cu aripi. 

Ducu îşi urmă prietenul. Rana din umăr îl supăra din 
ce în ce mai rău. Rămaseră nemişcați. Sforăitul unui cal 


răzbi pe aproape. leşiră la marginea drumului. Un bărbat 
cu pelerină se plimba agitat în jurul unei trăsuri. 

—Încearcă tu! murmură tânărul. Am o înţepătură în 
umăr şi mă mişc mai greu. 

Costache făcu un semn de aprobare. Nu era la primul 
său atac la vreme de noapte. Cu toată grăsimea sa, 
Caravană se mişca uşor, sprinten. De data aceasta, 
lumina îl ajută mai bine. Acoperit de umbra copacilor, 
ajunse în spatele celui de lângă trăsură. Făcu un salt, iar 
cuțitul său lovi de moarte. Răcnet nu răzbi în noapte, 
fiindcă mâna cea liberă a grăsunului astupase gura 
omului cu multă îndemânare. După câteva clipe, când 
socoti că nu ar fi cazul de o nouă lovitură, luă trupul 
celui căzut şi urcară amândoi spre râpă. Costache părea 
neobosit. Cobori trupul de-a lungul frânghiei şi ajunse 
curând la deschizătura prin care ieşiseră. Aruncă mortul 
în coridor, apoi se întoarse către prietenul său. 

-—la să vedem rana! 

Îi desfăcu haina şi-şi strecură mâna grăsuţă pe sub 
cămaşă. Năclăită de sânge, aceasta se lipise de umăr. 
Caravană rupse frumoasele manşete ale tânărului şi făcu 
un tampon, îl puse pe rană şi-i zise: 

— Ține tamponul cu mâna. Fetele noastre te vor obloji 
mai bine. Acum e vremea să mergi la domnița Florica. Eu 
voi pune capacul pe locul lui şi mă întorc la trăsură. O voi 
duce departe de locul acela. Am de gând să o ascund 
undeva, iar caii să-i las slobozi. Când vor miji zorii, voi 
încerca să şterg toate urmele de afară. Poate să fie ceva 
sânge pe covorul din odaia domniţei. Să te ocupi de ele! 

Ducu aprobă fără să scoată o vorbă. Apoi luă făclia şi 
făcu drumul de întoarcere. O uşoară slăbiciune îl 
cuprinse. Rana nu părea cu multă răutate, dar sângerase 
puternic. Când ajunse aproape de odaie, scoate un strigăt 
uşor: 

—Sunt eu, domniţă. 

—Aţi sosit la timp, domnule Ducu, murmură Florica 
cu glasul slab. Mi-a fost teamă. Şi credeam că nu vă mai 


întoarceți. Au trecut două ceasuri de la plecarea voastră. 
Au vrut să-mi ia viața? 

—Nu. Gândul lor era îndreptat spre o răpire. 

Tânărul lumină odaia cu făclia adusă. Trase perdelele 
pentru a nu se vedea în afară, apoi aprinse lumânările 
multe. Florica văzu pete de sânge pe covor şi-şi acoperi 
ochii. Dar Ducu nu avea timp să se ocupe de ea. Deschise 
uşa, merse pe coridorul pustiu şi bătu în cea a fetelor. 
Tinerele însoțitoare ale domniței nu dormeau. Răcnetele 
de la miezul nopții le alungase somnul. După ce 
recunoscură glasul cavalerului, deschiseră uşa. Ducu le 
rugă să se îmbrace şi să-l urmeze. Câteva minute mai 
târziu, erau cu toţii în odaia domniţei. În vreme ce Irina şi 
Dana ascultau înmărmurite cele spuse de Florica, tânărul 
îşi făcu de lucru în jurul buclucaşilor îngeri. Încercă în fel 
şi chip să închidă uşa, dar aceasta nu se supunea. Apoi 
se auzi un țipăt slab al Irinei. 

—Eşti rănit, domnule Ducu. 

—Nu cine ştie ce. 

În aceeaşi clipă, Florica sări din pat, uitând că nu are 
o ţinută convenabilă, şi ajunse din doi paşi lângă el. 
Mâinile ei desfăcură cămaşa cu multă pricepere, chiar 
dacă degetele tremurătoare îi atingeau fața, parcă 
datorită neatenției. 

Trecuse un ceas. Încercările cavalerului se dovediră 
cu folos. Dibăci mecanismul care întorcea îngerii pe 
vechiul lor lăcaş. Uşa era închisă din nou. Fetele şterseră 
petele de pe covor atât cât putură de bine. Dacă n-ar fi 
fost rana lui Ducu, nimic nu ar fi arătat semnele celor 
petrecute acolo. Nimeni nu şi-ar fi închipuit că în spatele 
îngerilor se află o uşă. Chiar ochiul cel mai dibaci nu ar fi 
remarcat-o. Vremea trecea greu, fiindcă somnul nu se 
mai putea apropia de cei din odaie. Fetele se cuibăriseră 
în pat, una lângă alta. Aşezat pe un scaun, Ducu aştepta 
ivirea zorilor. Pusese mobilier mult în dreptul îngerilor, 
astfel că nimeni nu ar fi putut intra pe acolo fără greutate 
şi zgomot tare. 


—Aveţi dureri, domnule Ducu? întrebă Florica cu voce 
mai joasă decât de obicei. 

—Puţine, dar sunt obişnuit. La ziuă voi intra pe 
mâinile pricepute ale prietenului Costache. 

—Poate ar fi bine să vă întindeți alături de noi. Loc e 
destul. 

—Nici aici nu mi-e rău. 

Fetele săriră din pat şi-l culcară silit. Alături, mâna 
domniței se lipi de el ca din întâmplare. Furat de 
moliciunea aşternutului, tânărul ațipi. Dana şi Irina nu 
rezistară nici ele somnului şi oboselii. Doar Florica 
rămase trează. Urechea ei la pândă prindea respirația 
uşoară a celui drag. 

„Oare doarme adânc? se întrebă ea. 

Aşteptă multă vreme. O ispitea un gând. O pornire 
căreia simțea că nu-i poate pune stavilă. Se aplecă domol 
ca o părere, şi-şi lipi buzele de ale lui, cu timide opriri. 
Ducu se mişcă în somn, iar inima ei îngheță o clipă. 
Reveni în vechea poziție, folosind zeci de precauţii. Ochii 
îi străluceau ca diamantele şlefuite frumos. Era în ei 
parcă un strigăt de triumf al bucuriei. 

Ducu se trezi în zori. Lumina zilei luase locul palidelor 
lumânări. Domnița şi fetele puseseră bună rânduială în 
odaie. Apoi trecuseră alături. Costache Caravană tocmai 
sosise şi era gata să se ocupe de rană. 

—Pe zăbala Zambilicăi! murmură grăsunul. Slabă 
pălitură de cuţit! Pramatia care ţi-a adus un astfel de 
pocinog a dat la nimereală. Bine că s-a întâmplat aşa. 
Bine că ai încăput pe mâinile unui om priceput a tămădui 
spărturile de piele. Am fiert nişte buruieni. Te-am mai 
oblojit eu o dată cu astfel de leacuri. Când le pun pe rană, 
sunt alinătoare şi plăcute ca mângâierea mamei. 
Oblojeala asta te tămăduieşte chiar dacă ai fi cu un picior 
în groapă. 

Spală rana cu rachiu aspru, apoi lipi peste ea o 
fiertură de frunze şi rădăcini, ce semănau cu cele ale 
cartofilor. Usturimea fu atât de cumplită încât Ducu îşi 


muşcă pumnul, ca să nu sloboadă un răcnet ce ar fi 
cutremurat palatul din temelii. 

—Cred că nici n-ai simţit, grăi Costache plin de ifose. 
Poate nu am eu prea multe haruri, dar aici sunt făcător 
de minuni. Mi-a mers vestea că am mâna uşoară ca a 
fetei la prima întâlnire de dragoste şi că repar fără dureri. 
Ei, gata. În câteva zile, spărtura se astupă şi nu mai ai 
pricini de vătămare trupească. Ți-am adus alte haine şi o 
cămaşă. Îmbracă-te! 

—Ce-ai făcut afară? întrebă Ducu. 

-—Treabă destul de bună. Am ocolit dealul şi am ieşit 
din drumul castelului. M-am strecurat cu trăsura pe o 
cale de pădure, mai rea decât mă aşteptam. Apoi am 
deshămat caii şi am prăvălit frumoasa trăsură într-o 
râpă. M-am întors târziu. Să fie o jumătate de ceas de 
când am intrat prin poarta cea mare a castelului. 
Cumplită noapte! Cine să fi aranjat găzduirea domniţei 
tocmai în apartamentul acesta? Dacă stau să judec bine, 
nu cred că să fi fost o simplă întâmplare. 

—Majordomul. Am întrebat-o pe Florica. El i-a 
recomandat, cu căldură, odaia în care ne aflăm. 

—să fie oare în slujba celor ce au încercat răpirea 
copilei? 

—Greu de spus. Nu avem nici o dovadă împotriva lui. 

—Pe fesul lui Mahomed! exclamă grăsunul. Nu-mi 
place castelul ăsta, nici de frică. În fiecare slujitor am să 
văd azi un duşman. Fiecare ungher mă va face să fiu 
atent. Abia aştept să plecăm de aici. 

—Asta va fi mâine în zori. Nu ne putem îngădui să 
prelungim o vizită care pune în pericol libertatea sau 
chiar viața domniţei. 

—Aşa este! Şi ce crezi că ar trebui să facem acum? 

—Să mergem la micul dejun, zâmbi Ducu. Apoi îl vom 
aştepta pe împărat. După câte am înțeles ieri, va fi 
oaspetele nostru la masa de prânz. Dar până atunci nu 
ne vom clinti din preajma domniței. 

Un sfert de ceas mai târziu, porniră dimpreună cu 


fetele către cocheta sufragerie. Afară, aerul dimineţii se 
încălzise plăcut. Razele soarelui se dezmierdau în 
ferestre, neruşinate şi vesele. 

La ceasul prânzului, Rudolf, însoțit de arhiducii 
Maxilimian şi Matthias îşi făcură apariția la Krivoklat, 
înconjurați de puțini slujitori.  Copitele cailor 
neastâmpărați răsunau plăcut pe dalele de piatră de la 
intrare. Ziua se arăta frumoasă, cu căldură molcomă, 
lipsită de uscăciunea din timpul verii. Slujitorii întinseră 
masa pe o minunată terasă. Locul acela domina parcul şi 
pădurea din jur. Copacii bătrâni, cu coroane mari, parcă 
îngenuncheaseră în faţa măreției castelului. În timpul 
prânzului, împăratul se prinse la glumele celorlalți şi 
privea adesea în ochii domniței, mai luminoşi ca cerul de 
primăvară. Chiar Maximilian, de obicei morocănos, 
povesti câteva întâmplări hazoase, fapt ce-i spori 
farmecul. Doar sprintenul Matthias păru ceva mai 
gânditor. El observase că valahii, recunoscuţi pentru 
veselia lor, erau mai potoliți. 

—Domnule Ducu, spuse el într-un moment de linişte, 
mi se pare că dreapta nu vă foloseşte azi. Arată cam 
țeapănă, iar stânga voastră nu are îndemânarea celeilalte. 
Apoi, nu mă pot dumiri. Aţi gustat din toate bucatele 
aduse tinerei prințese valahe. Să fie oare acesta un obicei 
mai vechi, sau unele lucruri vă silesc la prudenţă? 

Toate privirile se întoarseră către tânăr. Mai ales 
împăratul se arătă contrariat. 

—Măria-ta, răspunse tânărul zâmbind niţel ironic, aşa 
cum îi era firea, aş prefera să vorbesc despre asta când 
vom fi mai puțini. 

—Sunt unele temeiuri aplecate spre rău? întrebă 
împăratul încruntându-se uşor. 

—Sunt. 

—Atunci, amânăm după prânz. Păcat! Ziua începuse 
atât de frumos, iar liniştea de aici ne îndemna spre 
gânduri vesele. 

Isprăviră prânzul tăcuțţi, fiecare cu gândurile lui. 


Îndată după prânz, Costache, Chihaia şi aghiotantul 
împăratului ieşiră cu fetele în parc. În jurul mesei 
rămaseră doar arhiducii, împăratul şi Ducu. 

—Vă ascultăm, domnule! porunci Rudolf, aşteptându- 
se la cine ştie ce necazuri mărunte. 

Dar pe măsură ce tânărul povestea întâmplările de 
peste noapte, uimirea şi încruntarea sa se arătau mai 
mari. Matthias zâmbea, socotind că părerile nu-l 
înşelaseră. În schimb, Maximilian era uluit. Simţise de la 
bun început că biserica îşi avea tainul ei în încercarea de 
a o răpi din Krivoklat pe frumoasa valahă. 

„Ah, socoti el, înalții prelați lovesc fără şovăială! 
Aceasta e prima lor încercare, dar nu şi ultima. Sunt 
puternici şi hotărâți. Cât despre Caravană şi Ducu, 
prevederea lor mă uimeşte. Adică nu. Nişte oameni ca ei, 
greu pot fi păcăliți. Da! Cu ei, cu prietenii lor ca slujitori 
şi cu puterea bisericii la spatele meu, voi dobândi tronul 
imperial. Biserica noastră duce, din umbră, o politică a ei, 
condusă de la distanță de mama noastră. Maria de 
Spania doreşte ca Imperiul Austriac să domine Răsăritul 
şi să-şi întindă aripile cât mai larg. Un biet prinţişor ca 
Mihai, ce se vrea rege al Valahiei, va fi măturat din drum 
cu un simplu bobârnac. Chiar dacă-i atât de departe, 
mama noastră domneşte de fapt aici prin puterea 
nevăzută a bisericii. Maria de Spania ia hotărâri la 
Madrid, iar noi ne supunem, fiindcă suntem mai slab 
organizați decât biserica. Fratele Rudolf e moale şi 
nehotărât. El cedează de fiecare dată, cu toate că o face 
bombănind. Nu am nimic împotriva cuceriri Răsăritului. 
Ba aş spune că-i în intenţia noastră, dar de voi ajunge 
împărat, voi distruge puterea bisericii dintr-o singură 
lovitură. Doar câteva capete dintre cele mai mari ar fi 
destul să cadă sub loviturile viitorilor mei slujitori valahi. 
Totul făcut în taină şi cu multă chibzuială. Totuşi, e bine 
să luăm părțile bune din politica mamei noastre. Ea se 
arată duşmănoasă lui Mihai-vodă, fiindcă vede în el un 
mare general. Dacă Mihai prinde ceva cheag în 


Transilvania şi poate chiar în Moldova, o ţară a valahilor 
sub un astfel de conducător poate fi un obstacol de 
netrecut în calea noastră spre răsărit. În calitatea de 
viitor împărat, va trebui să-mi netezesc de pe-acum 
drumul către răsărit. Ei bine, mă voi alia cu biserica 
împotriva lui Mihai. Puterea lui trebuie să cadă grabnic, 
iar la primul pas vom pune granițe pe munţii de către 
Moldova. Al doilea pas va fi pe Nistru şi pe Dunăre. Abia 
atunci vom fi puternici împotriva turcilor.” 

Îşi întrerupse gândurile. Ducu îi invită să le arate 
coridorul secret. Reveniră târziu din vizita subterană. 
Fața împăratului nu mai era mânioasă, ci gânditoare. 
Simțea puternica mână a mamei sale, care dorea unirea 
lui cu fiica arhiducelui Carol. Simțea apăsarea aspră a 
bisericii şi se socotea mărunt, fără pic de putere. Nu avea 
dovezi împotriva cuiva. Cavalerii morți nu-i spuneau 
nimic după înfăţişare. Nimeni nu-i cunoştea cine sunt şi 
de unde vin. Nimeni nu reclamase lipsa lor şi era convins 
că nici nu o va face. Doar un lucru stătea în picioare: 
atacul împotriva frumoasei copile din Valahia. 

Domnule Ducu, grăi Rudolf  cumpănindu-şi 
cuvintele cu grijă, regretăm din inimă această întâmplare 
şi sper să o uitaţi. Trăim vremuri grele, când nici 
împărații nu sunt scutiți de necazuri. V-aţi arătat 
hotărârea de a părăsi Praga mâine în zori. Eu v-aş ruga 
să mai rămâneți două zile. Adică, atât cât îi trebuie 
pictorului nostru Frans Franken pentru a isprăvi pânza 
pe care a început să zugrăvească minunata făptură a 
prinţesei Florica. Vom anunța la Hradčany data plecării 
voastre spre Valahia, dar asta nu înseamnă că eu am 
renunțat la căsătoria mea cu Florica Pătraşcu. Voi duce 
aici o adevărată bătălie în acest scop, iar când totul va fi 
după voia noastră, vă voi pofti din nou. L-am trimis pe 
domnul Pezzen ca sol al nostru în Transilvania. Însă nu 
cu mâinile goale, ci cu o sută de mii de taleri. Aceasta e 
suma cu care îl sprijinim pe Mihai-vodă ca vasal şi nou 
guvernator al principatului. Îi purtăm gânduri frumoase, 


chiar dacă împotriva sa ne vin multe plângeri din partea 
nobilimii şi a comisarului nostru Ungnad. Îi dăruim bani 
pentru întreținerea oştilor, dar nu-i îngăduim o intrare cu 
armele în Moldova fiindcă le-am dat asigurări polonilor în 
această privință. 

Dibaciul Ducu simți arsura ultimelor cuvinte, însă 
nu-şi arătă nemulțumirea, ci vorbi cu multă viclenie. 

—Măria-ta, vă mulțumim pentru înalta voastră 
bunăvoință şi vă asigur că vom fi vasali credincioşi. Nu 
ştiu dacă principele Mihai s-a gândit la o intrare cu oşti 
în Moldova, dar ştiu un lucru: Moldova e a valahilor 
moldoveni. 

—Aşa este! recunoscu împăratul prinzându-se în 
capcana tânărului. 

—Mă bucură întărirea voastră, măria-ta. Şi e limpede 
că polonii nu pot hotărî soarta unei țări ce nu e a lor. 

Împăratul nu era un ageamiu să nu înţeleagă aluzia. 
Vorbele tânărului îi arătau cu mare finețe că nici Imperiul 
Austriac nu poate hotări soarta Moldovei. Tuşi încurcat 
şi-l afurisi în gând pe Ducu. Matthias zâmbi. Inteligența 
tânărului îi făcea plăcere. În schimb, Maximilian sări în 
ajutorul lui Rudolf. 

—Polonii doresc linişte la granița lor de sud, spuse el, 
lăsând a se înțelege că şi Imperiul Austriac vrea acelaşi 
lucru la granița din răsărit. 

—Adevărat! se înclină Ducu. Doresc o linişte atât de 
mare, încât oştile lor au împânzit Moldova. Generalul 
imperial Basta, care sunt sigur că a venit ca prieten al 
valahilor şi s-a aşezat cu oştile între Crişuri, ar trebui să 
fie neliniştit de intrarea polonilor în Moldova. 

Ducu înțepa cu eleganță, dar Rudolf nu mai lua 
seama la fineţea iluziilor, fiindcă ştirea se dovedea mai 
puternică. 

—Sunteţi sigur de prezența oştilor polone acolo? 
întrebă surprins. 

—Noi nu vorbim decât pe lucruri sigure, măria-ta. 

—N-am fost înştiințat, murmură gânditor împăratul. 


Socot însă că-i vorba de ceva mercenari ai gărzilor lui 
Ieremia Movilă. Poate despre asta vorbiti. 

—Nu, zâmbi tânărul. leremia ţine azi opt mii de 
călăreți moldoveni, şase mii de cazaci pe plată şi patru 
mii de călăreți poloni, sub comanda lui lan Potoțki, 
starostele de Camenița. 

—Multă oaste! 

—Multă, măria-ta, pentru gânduri liniştite! Avem ştiri 
sigure că polonii doresc să ocupe întreaga Moldovă, Țara 
Românească şi Transilvania. Înțelegerea cu Imperiul 
Austriac le dă răgaz de linişte pentru a-şi desăvârşi 
puterea. 

—Domnule, interveni Maximilian cu asprime, punem 
la îndoială nu cuvintele voastre, ci faptul că dați crezare 
unor zvonuri fără temei. Ne vom informa. Apoi, ne miră că 
nu cunoaşteţi intențiile lui Mihai-vodă de a intra în 
Moldova. Generalul Basta ne-a dat de ştire în această 
privinţă. 

—Basta? râse Ducu. Se pare că-i un general bun. El 
petrece de câteva luni în compania unor nobili ce 
urmăresc o răzmeriță în Transilvania. Petrece şi ne 
amenință, dar nu şi-a înştiințat împăratul despre cele ce 
se întâmplă în Moldova. 

—Măria-ta! se amestecă arhiducele Matthias. Oamenii 
mei mi-au adus unele ştiri despre prezența oştilor polone 
în Moldova. 

—Şi de ce nu ne-ai spus? întrebă încruntat împăratul. 

—Fiindcă nu ştim numărul lor. În schimb, ştim că 
Mihai-vodă a cucerit Transilvania fără sprijinul nostru şi 
s-a închinat ca vasal cu toată sinceritatea. Altul în locul 
său, poate că nu ar fi făcut-o. Aş propune să nu aprobăm 
intrarea lui Mihai-vodă în Moldova. Să nu o aprobăm 
fățiş, dar să-l îndemnăm a o face până nu va fi prea 
târziu. Să folosim aceeaşi viclenie cu care lucrează 
polonii. 

—Avem un tratat, spuse Rudolf nehotărât. 

—Şi-l vom respecta pe față, râse Maximilian. 


El intuise temeinicia argumentelor lui Matthias. 

—Ne vom mai gândi, murmură împăratul. 

„E mai bine aşa, socoti Maximilian. Mihai-vodă poate 
intra în Moldova stricând planurilor polonilor. Dar vom 
avea grijă să nu-l lăsăm pe valah a prinde puteri.” 

Când umbrele serii se îngânau cu ultima vlagă de 
lumină, înalții oaspeţi părăsiră castelul Krivoklat, mai 
îngândurați decât veniseră. Doar slujitorii păreau a se 
bucura de farmecul blând al înserării. 

Două ceasuri mai târziu, Maximilian îl primi în palatul 
său pe un cucernic prelat ce răspundea la numele de 
Peter. Un ins mărunt la trup, cu fața frumoasă şi ochii 
migdalați, acoperiți adesea de gene mai mult decât s-ar fi 
cuvenit. 

—Domnul cu voi, măria-ta! grăi Peter strecurând între 
degetele grăsuţe un şirag de mătănii ieftine. 

—Aţi venit repede, zâmbi arhiducele arătându-i un loc 
bun de şezut. 

Totdeauna alergăm la chemarea voastră, răspunse 
prelatul cu simplitate. Suntem datori a asculta poruncile 
voastre. 

Nimeni nu şi-ar fi putut închipui că umilul Peter 
dispunea de puteri mult mai mari decât Maximilian. Că la 
o simplă poruncă a sa, mii de slujitori ai bisericii s-ar 
pune în mişcare fără întrebări, fără a cere lămuriri. Că 
mulți dintre înalții demnitari ai Imperiului Austriac îşi 
datorau rangurile unor lucrări făcute din umbră de către 
umilul Peter. Arhiducele ştia. Aflase de mult că biserica e 
mai bine organizată decât puterea administrativă. Şi se 
întreba adesea dacă Maria de Spania e în slujba ei, sau o 
conducea tainic. 

—V-am poftit la noi, spuse Maximilian, pentru a primi 
binecuvântarea voastră asupra acestui vin rar, adus din 
podgoriile de la Melnik. Nădăjduiesc să-l gustăm 
împreună. Alte scopuri nu avem decât să adâncim o 
prietenie mai veche. Mă apasă unele gânduri ce merită a 
le discuta între noi, fiindcă biserica are puterea de a 


păstra tainele altora. 

Peter zâmbi cu bunăvoință. Aluzia la unele destăinuiri 
era vizibilă, dar oaspetele nu-şi arătă graba de a asculta 
vorbele arhiducelui, chiar dacă degetele sale rămaseră o 
clipă nemişcate pe şiragul de mătănii. 

—Vinul, grăi el, e lăsat oamenilor pentru desfătare 
cumpătată. 

Ciocniră împreună, iar Maximilian îi povesti cele 
întâmplate la Krivoklat şi toată discuţia ce se purtase 
acolo. Ocoli însă cu grijă ştirile despre intenţia lui Mihai 
de a intra în Moldova. 

Peter aflase în zori că încercarea de răpire a prinţesei 
Florica eşuase. Acum ştia totul şi era nedumerit. Îşi 
trimisese acolo cei mai buni oameni ai săi. Dacă nu ar fi 
fost dovezile, i-ar fi venit greu să creadă că aceştia 
căzuseră sub cuțţitele lui Ducu şi Caravană. 

—Mă bucur pentru prințesa valahă, zâmbi el cu 
bunătate. Dacă răpirea avea loc, cine ştie ce necazuri ar fi 
aşteptat-o?! Dar văd că are în jurul ei oameni de nădejde. 

„Ce pramatie! gândi Maximilian. Se preface a nu şti 
nimic. În afară de biserică, cine ar fi avut oare interes a o 
răpi pe copila din Valahia? Dar să ne prefacem şi noi.” 

—Aşa este, sfinția-ta! Domnii Ducu şi Caravană sunt 
mai isteți decât vulpoii bătrâni. 

—Mda! De ce-i trimite împăratul o sută de mii de 
taleri lui Mihai-vodă? întrebă Peter schimbând vorba. 

— Pentru ca vasalul nostru să-şi plătească oştile şi să- 
şi mărească puterea în principatul Transilvaniei. 

—E bine oare? 

—Nu cred că-i bine. Mihai e un mare general. De va 
prinde puteri, el nu se va sfii să-şi întindă granițele mai 
mult decât credem noi azi. lar mâine, Imperiul Austriac 
nu va mai avea un cuvânt de spus în Răsărit. 

Peter plecă târziu, mulțumind frumos pentru vinul 
bun. Ajuns la Strahov, se încuie într-o odaie cu doi dintre 
cei mai apropiați colaboratori ai săi. Nimeni nu află ce au 
discutat acolo cucernicii prelați. Doar un singur lucru era 


sigur: Zece călăreți ieşiră din Strahov cu o scrisoare către 
doctorul Pezzen. lar în acea scrisoare i se poruncea 
înaltului sol să nu-i înmâneze lui Mihai-vodă cei o sută de 
mii de taleri. Şi cu adevărat, aurul acela nu ajunse 
niciodată în mâinile principelui valah. Avea oare Peter 
puteri mai mari decât împăratul? Cel puţin aşa arăta 
supunerea lui Pezzen. Alți călăreți porniră spre Madrid, 
cu veşti noi pentru Maria de Spania. Cine şi-ar fi 
închipuit că acolo, în însorita Spanie, se luau hotărâri în 
vederea asasinării principelui valah? 


Capitolul 10 


La Krivoklat, oaspeţii valahi erau gata de plecare spre 
țară. Vremea frumoasă, bună pentru drum lung şi mai 
ales primejdiile prin care trecuse domnița Florica se 
arătau temeiuri dintre cele mai mari pentru o întoarcere 
grabnică. Împăratul Rudolf, arhiducii Maximilian şi 
Mathias, dimpreună cu patru sute de cavaleri, sosiseră la 
castel în zori. Noua trăsură a domniței aştepta lângă 
poarta cea mare. Ducu şi Chihaia vegheau la buna 
rânduială a ultimelor pregătiri. 

Îmbrăcată în aceeaşi tunică de culoarea cerului, 
Florica se plimba pe o alee a parcului, sprijinită de brațul 
curtenitor oferit de Rudolf. Vorbele dintre ei erau destul 
de puţine şi nu chiar cele trebuincioase. Împăratul îşi 
făcuse multe planuri cu privire la ceea ce s-ar cuveni să 
rostească, dar nimic din ele nu mai stătea în picioare. 
Încerca faţă de frumoasa copilă o timiditate de care nu se 
putea dezbăra. Se opriră sub coroana unui copac. Rudolf 
o privi îndelung, iar pe chipul său stăruia o vizibilă părere 
de rău. Era hotărât să lupte pentru tânăra valahă, dar 
avea presimţirea că nu se vor mai întâlni. Scoase din 
buzunar, cam neîndemânatic, ceva bijuterii de mare preţ. 
Un colier, o brățară şi o broşă. Le cântări o vreme în 
palmă, cătându-şi cuvintele potrivite. Apoi grăi cu vocea 
uşor tremurătoare: 

—Aş fi vrut să vi le ofer ca dar de nuntă. Din păcate, 
va trebui să amânăm asemenea gânduri şi sper să nu 
treacă vreme prea îndelungată. Cândva, am plătit pentru 
ele douăzeci şi cinci de mii de taleri. Acum, sunt hotărât 
să vi le vând. Mi se pare totuşi că sunt un împărat sărac, 


zâmbi el, de vreme ce plătesc atât de puţin pentru ceea ce 
voi cere în schimb. 

Cu toată inteligența ei sclipitoare, Florica nu-şi putu 
reține o încruntare uşoară, socotind că-i va pretinde un 
sărut. Şi puţin lipsi să nu-i vorbească aspru. Dar se 
înşela. Ochii împăratului cătau spre frumosul ei păr 
blond. 

—Ce ar putea să ofere o copilă săracă? făcu ea un 
efort să zâmbească. 

—Mult, spuse Rudolf. 

—Credeţi că gestul ar avea eleganța cuvenită? 

—Cred. E vorba despre o şuviță din părul vostru. 

—O şuviță? respiră ea uşurată. Dar nu am cu ce să o 
tai. 

—În schimb, am eu. 

—Înseamnă că aţi premeditat asta? 

—Nu putem nega, râse el, parcă înviorat dintr-o dată. 

Cuţitul tăie cu delicate atenţii. Obrajii lui Rudolf, de 
obicei palizi, se înroşiră plăcut, iar fața sa deveni aproape 
frumoasă. Cuprinsă de un gând greu de lămurit, Florica 
se ridică pe vârfuri şi-l sărută pe amândoi obrajii. Rudolf 
încremeni. Parcă i se oprise inima şi încerca o beție dulce. 

Costache Caravană, care pândea prin apropiere, gata 
să intervină la caz de primejdie asupra domniței, se opri 
locului şi făcu ochii mari. 

„Fir-aş al naibii! bâigui el. Dacă n-am chiorât în 
ultima vreme, dacă n-am ceva albeață la amândoi ochii, 
înseamnă că ăia de colo se pupă. Să fiu al naibii 
dimpreună cu Zambilica! Chiar aşa e! Adică, nu. Ea-l 
pupă. El stă ca un nătărău. Pe traista cu ovăz a 
Zambilicăi! Să-mi fi făcut mie una ca asta... Dar credeam 
că-l place pe Ducu. Nimeni nu a observat mai bine decât 
mine privirile dulci, uşor aprinse ale domniței când 
apărea prietenul meu. Mare-i grădina lui Dumnezeu! 
Sunt mai nătărău decât mi-am închipuit şi mă pricep la 
muieri, ca măgarul la muls oile.” 

O jumătate de ceas mai târziu, oaspeţii valahi porniră 


la drum. Trei sute de cavaleri îşi aliniară caii frumos şi 
salutară cu săbiile la ieşirea din Krivoklat. Apoi se 
grupară în spatele convoiului. Alţi o sută călăreau la trap 
uşor dinaintea valahilor. Florica şi Rudolf săltau sprinteni 
în şeile a doi minunațţi cai albi. Arhiducii Matthias şi 
Maximilian se întrețineau veseli cu Ducu şi Costache. 

—Vă aşteaptă drum lung, zise Matthias. 

—Nu cine ştie ce, răspunse Costache. Pentru noi, 
distanța de la Bucureşti la Praga e mai mare decât invers. 

—Nu înțeleg, râse Maximilian. 

—În schimb, mi se pare că eu am prins ideea din zbor, 
chicoti Matthias. Plecând din Bucureşti spre Praga, 
valahii au adăugat mereu depărtările. Dar la întoarcere, le 
scad. 

—Aşa e, măria-ta! zâmbi Costache. 

Maximilian prinse a discuta cu Rudolf şi Florica. Ducu 
profită de această ocazie şi murmură spre Matthias: 

—Aţi avut dreptate când ne-aţi făcut atenți asupra 
unor primejdii ce s-ar putea îndrepta împotriva domniței 
şi vă mulțumim din suflet. Fără ajutorul vostru, poate că 
s-ar fi întâmplat un mare necaz. 

—Faptul că am prevăzut aceasta nu mă bucură, zise 
Matthias. Mi-ar fi plăcut să mă înşel. Aş fi dorit să nu 
aveţi la noi astfel de neajunsuri. Biserica noastră şi Maria 
de Spania nu vă iubesc. Ar fi bine să vă gândiţi la 
asemenea lucruri. Victoria voastră de la Șelimbăr, 
uluitoare în felul ei, şi gândul prințului Mihai de a uni 
neamul valahilor v-au adus duşmănii mari, fiindcă se 
urzesc aici alte planuri în privința părții de răsărit a 
Europei. Şi poate că nu numai aici. În ce priveşte 
căsătoria împăratului cu frumoasa copilă valahă, să nu 
vă faceți iluzii. Ştiu că pentru voi asta ar însemna mult, 
foarte mult. Dar, spre adâncul nostru regret, ea nu se va 
înfăptui niciodată. V-aş sfătui chiar să luați unele măsuri 
de prevedere pe drumul de întoarcere. Prin frumusețea ei 
fără egal, prințesa valahă reprezintă o primejdie pentru 
cei care au alte gânduri asupra fratelui Rudolf. 


Arhiducele schimbă vorba, observând că Maximilian 
trage cu urechea la discuția lor. 

—Da, domnule Ducu! râse el. Vorbiţi o nemțească fără 
cusur. 

—Nu-i vina mea, grăi tânărul, ce prinse ideea din 
zbor. Mi-am petrecut câțiva ani la Viena. 

Aghiotantul împăratului făcu semn de oprire. Mândrii 
cavaleri se aliniară pe marginile drumului şi salutară cu 
săbiile pentru ultima oară. Apărătorile cailor şi armele 
călăreților străluceau ca nişte oglinzi în bătaia soarelui. 
Maximiliam surâse, gândindu-se că nimeni nu i-ar fi stat 
lui în cale la o astfel de căsătorie. Rudolf îşi luă rămas 
bun de la Florica, murmurând cu multă eleganță a 
vorbei: 

—Curtea din Praga pierde azi scurta strălucire adusă 
de voi. 

—Dar nu-i păgubită, zâmbi domnița, fiindcă i-a rămas 
una mult mai mare. Aceea a împăratului său. 

În vreme ce Florica lua loc în trăsură alături de Dana 
şi Irina, Rudolf se întoarse către Ducu şi Costache. 

—Domnilor, grăi el, vă admirăm pentru felul în care 
privegheați asupra prințesei voastre şi nu ne îndoim că ea 
va fi la fel de-a lungul drumului ce vă aşteaptă. Zece 
dintre cavalerii noştri vă vor însoți până la granița 
Transilvaniei şi vor intra sub porunca voastră. lar pentru 
a întări gândurile bune ce vi le purtăm şi a răsplăti, 
măcar în parte, frumosul devotament, aghiotantul meu vă 
va înmâna câte o mie de ducați. La revedere, domnilor! 

Ducu şi Caravană primiră banii fără fasoane şi chiar 
cu recunoştinţă, fiindcă exista în această privință o 
datină. Împăratul putea dărui fără pricină de jignire. 

Curând, micul grup se pierdu pe drumeagul ce tăia în 
două o veche pădure de brad. Văzându-l pe Otto că 
întovărăşeşte convoiul valahilor, Matthias cătă spre 
Maximilian întrebător. Acesta intui privirea şi răspunse 
cu tact: 

—L-am însărcinat pe contele Otto, dimpreună cu opt 


slujitori, să-i conducă pe oaspeți până aproape de cetatea 
Lipovei. Drumul nu lipsit de primejdii ne-a îndemnat să le 
arătăm această prietenie. 

Matthias nu-i răspunse, ci cătă îngândurat dinaintea 
sa. El nu avea de unde să ştie că fratele său le plătise lui 
Ducu şi Costache cinci mii de ducați pentru o scrisoare 
ce l-ar fi putut compromite grav. 

Ducu şi Costache călăreau în față, bucuroşi că 
puneau distanță între ei şi curtea imperială de la Praga. 
Totuşi, grijile lor erau multe. Ştiau că ele nu vor dispărea 
decât atunci când o vor vedea pe domniță din nou acasă 
printre ai lor. 

lată, zise grăsunul Caravană, suntem mai bogați 
decât ne-am fi putut închipui. Am plecat la drum cu aur 
împrumutat şi ne întoarcem ca nişte prinți. Unul dintre 
cavalerii ce ne însoțesc m-a înştiințat că va plăti, din 
porunca împăratului, toate cheltuielile ce vor fi până la 
granița Transilvaniei. Avem şapte mii de ducați. Va trebui 
să-i dăm lui Isaia două sute patruzeci. Apoi îi mai sunt 
dator negustorului sibian Izu Klein cinci sute de ducați. 
Adică, suma pe care mi-a luat-o Clement. Asta înseamnă 
că ne mai rămân şase mii patru sute şaizeci de ducați. 

—Nu prea eşti tare la socoteli, râse Ducu. Şapte sute 
patruzeci din şapte mii înseamnă şase mii două sute 
şaizeci. 

—Crezi? chicoti grăsunul. Se vede treaba că nu ţi-am 
pomenit despre cei două sute de ducați găsiți în trăsura 
pramatiilor ce ne-au dat de furcă la Krivoklat. 

—Aşa e! recunoscu Ducu. N-ai pomenit. De fapt, cu 
atât ne-am ales în drumul nostru la Praga. Cinci mii de 
ducați vor intra în mâinile vistiernicului Dumitrache. 
Ţara are mai mare nevoie de ei decât noi. O mie patru 
sute şaizeci îi vom împărți cu bravii noştri cântăreți, 
dansatori şi oşteni, fără a uita să le facem parte 
prietenilor Cae, Chirilă, Sile, Niţă Praştie şi părintele 
Grasa. Nici ei, nici noi nu avem leafă. 

—Bine gândit! aprobă Costache. Oare să fi reuşit Cae 


în drumul său la tătari? 

—Cred că da. 

—Şi dacă s-au prăpădit? 

—Ar fi cea mai mare nenorocire pentru noi şi neamul 
nostru. 

Tăcură, furați de gânduri. Purtată de cai harnici, 
trăsura se mişca sprintenă. Domnița Florica şedea cu 
ochii închişi, dar nu dormea, aşa cum s-ar fi crezut, ci 
medita asupra celor petrecute în ultimele zile. Nici fetele 
nu aveau porniri spre o discuție. Le încerca dorul de țară. 

„Rudolf e un om de treabă, însă cam neajutorat, gândi 
domnița Florica. El nu şi-a putut impune voința. Mă 
iubeşte fără tăgadă. Am simțit lucrul acesta. Totuşi, era 
speriat şi nehotărât. S-a obişnuit cu o viaţă tihnită, plină 
de linişte, lipsită de griji. Nu-i place să lupte. Cedează 
uşor, de dragul de a-şi păstra liniştea. Să fi fost părintele 
meu în locul lui... Mi-e sufletul greu că nu am putut să 
fac mai mult pentru neamul nostru. Cred că tata a sperat 
în priceperea mea. Din câte îl cunosc pe împărat, 
căsătoria lui cu mine nu va avea loc niciodată. Mi-e 
sufletul greu, dar simt că mă încearcă bucuria de a-mi fi 
păstrat dragostea pentru Ducu. Doamne-Dumnezeule! se 
opri brusc din gânduri. Despre ce dragoste-i vorba? El nu 
ştie ce-i în inima mea, iar eu ştiu prea puţine despre viața 
lui. Oare care i-o fi numele adevărat? Fiindcă cel de acum 
se vede că-i de împrumut.” 


* 


În cea de-a paisprezecea zi, călătorii traseră la un han 
din apropierea Lipovei. Soarele căzuse uşor dincolo de 
amiază. Hangiul le vorbi drumetților în graiul românesc, 
văitându-se că localul său mic nu poate cuprinde atâția 
oaspeți. Doar dacă o parte dintre ei ar consimți să 
doarmă în fânul din poiată. 

Cavalerii împăratului Rudolf se despărțiseră de valahi 
cu câteva ceasuri mai devreme. Numai Otto umbla 


nehotărât în jurul lui Costache, sperând încă să capete 
scrisoarea stăpânului său. Avea totuşi unele neliniști. 
Oare se vor ţine de cuvânt cavalerii valahi? Caravană 
parcă-i ghici gândurile. 

Domnule conte, iată scrisoarea arhiducelui 
Maximilian. 

Cu aceste vorbe, scoase hârtia din buzunar şi i-o 
întinse. 

—Aţi avut scrisoarea asupra voastră la Praga? întrebă 
Otto uluit. 

—Da, râse Costache. M-a încercat această plăcere. 

—Pe Sfânta Cecilia! gândi Otto. Sunt nebuni, iar noi - 
nişte nătărăi fără seamăn!” 

Un sfert de ceas mai târziu, îşi luă rămas bun de la 
valahi şi porni molcom îndărăt, alături de cei opt slujitori. 
Doar hangiul îi privi cu nostalgie, socotind că pierde nouă 
guri de voinici. 

Oaspeţii mâncară în micuța sufragerie şi-şi domoliră 
setea, cumpătați, cu minunate vinuri de Lipova, atât de 
frumos, lăudate cândva de jupânul Cristache Mutu. 

Plecară în zori. Feţele lor erau vesele. Cotae, Buzău, 
Guşă Dulce, Dudu şi ceilalți porniră să cânte cu foc. 
Găluşcă şi Toroipan tresăriră fericiți, apoi îşi opintiră 
glasurile în dulce viers ce semăna a răget. Popasurile se 
răriră vizibil, semn că doreau cu toții să ajungă mai 
grabnic acasă. Când plecaseră către Praga, pădurile abia 
erau în mugur. Acum, podoaba lor verde aducea locurilor 
un aer de tinerețe şi prospețime. 


* 


Erau din nou la Piteşti. Oboseala drumului greu şi 
lung lăsase urme pe chipurile lor. Doar Caravană părea 
neobosit. Dărui celor patruzeci şi patru de dansatori, 
cântăreți şi oşteni câte zece ducați de aur. Suma 
frumoasă întrecea cu mult aşteptările oamenilor. Tufănel- 
tatăl şi Ciripoi-tatăl rămaseră încremeniți când grăsunul 


cavaler le înmână câte douăzeci de ducați. 

—Ar fi bine să treceţi pe la Braşov înainte de a merge 
la Bucureşti, îi povăţui el. Îl găsiți acolo pe croitorul 
nostru Izidor Cipai. El o să vă facă nişte straie mai 
acătării. Astea, hm, e cazul să le lepădați pe undeva. 

Cei doi îl priviră chiorâş, întrebându-se dacă domnul 
Costache mirosise ceva în legătură cu îmbrăcămintea de 
pe ei. 

Curând, în curtea frumoasei moşii nu mai rămaseră 
decât Costache, Ducu şi Tufănel. Domnița Florica îi pofti 
să rămână acolo peste noapte, dar cei doi cavaleri erau 
zoriți să pornească degrabă spre Alba-lulia. Undeva, 
lângă zăplazul din curte, Irina Zamfirescu şedea de taină 
cu Tufănel. 

—Domnule, grăi ea cu viclenie, sunt o copilă 
neştiutoare. Ai putea oare să mă înveți a mă ține în şaua 
unui cal? 

—N-ar fi prea greu, răspunse tânărul. Din păcate, 
mâine în zori voi fi pe drum. Ortacii mei au plecat 
adineauri. Dacă mâine nu mă întorc în garda palatului 
din Bucureşti, se vor ivi pricini de supărare. 

—Ah, aşa e! murmură cu tristețe Irina. 

Apoi, luminată de un gând, zise cu prefăcută şovăială: 

— Ce-ar fi să încercăm chiar acum? Mi-e teamă de cai, 
dar cu domnia-ta sper să am curajul începutului. 

Neştiind încotro bate frumoasa fiică a marelui boier 
Zamfirescu, Tufănel zâmbi îngăduitor, şi porni alături de 
ea către calul său gata înşăuat. Nu-i trecu prin minte că 
fiica unui boier nu se poate să nu ştie a călări frumos. 
Aceasta era doar o datină a pământului. 

—E grozav de înalt, se sperie ea. Şi nu văd cum aş 
putea ajunge în şa. Doar dacă ai avea bunătatea să mă 
ajuţi. 

—Nu-i greu. Băgaţi piciorul în scară şi vă prindeți cu 
mâinile de şa. 

—Vai, domnule, sunt atât de mică... 

Tufănel o prinse în braţele lui puternice şi o ridică atât 


cât era necesar, însă Irina făcu o mişcare aparent greşită, 
alunecă şi rămase atârnată de gâtul lui, în vreme ce fața 
ei fragedă se odihnea pe barba nerasă de multă vreme. 

Tufănel încremeni o clipă. Dar cum în familia sa nu se 
pomenise vreun descendent neghiob, lipsit de harurile 
inteligenței, pricepu grabnic, iar buzele lui agere nu 
şezură spre nătângă nepricepere. Irina îi răspunse cu tot 
focul îndelungatei aşteptări,  întrebându-se într-o 
fulgerare scurtă dacă pământul e departe de tălpile ei. 
Apoi, se desprinse cu un gest de mânie şi grăi aspru: 

—Cum îndrăzneşti, domnule? 

—Îndrăzneala nu-i a mea, domniță, murmură el, 
aiurit de dulceața sărutului. Cred că ispita a fost mai 
mare decât puterile gândului nostru. 

Speriat de mânia ei, vru să o aşeze cu picioarele pe 
pământ, însă intenția nu-i reuşi, fiindcă Irina uitase 
pesemne a-şi lua mâinile din jurul gâtului. Şedea 
atârnată departe de pământ şi era convinsă că nici o 
putere din lume n-ar doborâ-o de acolo. Se lipise de 
pieptul lui Tufănel, ca iedera de zid în toiul verii. 

—Să-ţi iei sărutul îndărăt, domnule! murmură, fericită 
că tânărul nu-i vedea fața în flăcări. 

Tufănel nu se lăsă poftit de două ori. Îi căută gura 
micuță, lacomă şi nu reuşi să priceapă că brațele ei 
deveniseră tari ca oţelul în jurul gâtului puternic, dar 
totuşi gât, nu fier. 

Costache Caravană, căruia nu-i scăpa niciodată 
nimic, privi spre cei doi din locul unde era, mijindu-şi 
ochii ca prin lunetă, şi gângăvi năuc: 

—Drace! Nu se află sărut pe lume la care să nu fiu 
prezent. Fiindcă, să mă ia naiba, asta fac ăia de colo! 
Mare minune! Micuța Irina parcă-i cățărată pe un turn de 
biserică. Cum naiba o fi ajuns acolo? Cu aşa mândreţe de 
fată şi cu asemenea zestre, lui Tufănel i-a pus Dumnezeu 
mâna-n cap. Cât despre mine, nimeni pe lumea asta nu 
cată a-mi stârni fiori de dragoste. E drept că sunt cam 
slut. E drept că-l întrec pe Zambilica în timiditate, însă e 


tot atât de drept că inima mea e la fel de frumoasă ca a 
oricăruia şi că tânjeşte după dragoste ca iarba după roua 
dimineţii. Din păcate, muierile nu văd la început 
frumusețea inimii, ci numai a chipului. 

Oftă şi-şi văzu de treburi, fără a presimti că foarte 
curând va da piept cu o dragoste mai năbădăioasă decât 
i-ar fi trecut prin minte în visările lui cele mai 
năstruşnice. Puse şeile pe calul său şi al lui Ducu, apoi 
intră în casă. Însă nu înainte de a mai privi o dată către 
cei doi. Totuşi, nu văzu mare lucru. Parcă presimțind că 
sunt observați, Tufănel şi Irina trecuseră dincolo de cal. 

Ducu şedea gânditor pe canapeaua ce-l adăpostise 
vremelnic doar cu câteva săptămâni înainte. Prin mintea 
lui treceau imagini de la prima întâlnire cu fiica 
principelui Mihai. Se vedea de la o poştă că era profund 
nemulțumit. Purtarea lui de atunci nu fusese cea mai 
potrivită. Îşi amintea fiecare cuvânt usturător al domniței. 
Vinul lui Chihaia parcă-i furase minţile. 

Florica intră în odaie gătită cu aceeaşi rochie din 
prima zi. Nici şorțul alb nu lipsea. Şorțul acela blestemat 
care încurcase lucrurile. 

—Domnule Ducu, zâmbi ea şăgalnic, regret că plecaţi 
în seara aceasta. Ştiu că treburi grabnice vă cheamă, aşa 
cum ştiu că feții-frumoşi nu vor mai umbla pe aici multă 
vreme. 

„La naiba! gândi el. Mă împunge din nou, însă merit. 
Ea n-a uitat purtarea mea neghioabă.” 

Ar fi vrut să-i răspundă la fel de ironic, dar Costache 
intră în odaie şi pricepu într-o clipă că nimerise acolo ca 
leremia cu oiştea-n gard. Încercă să se retragă, dar prea 
târziu. 

—Domnilor, mi se pare că trebuie să ne luăm rămas 
bun, spuse domnița fără a-şi arăta nemulțumirea; o parte 
dintre planurile ce şi le făcuse cu viclenie cădeau prin 
apariția lui Costache. 

Ducu se ridică. Ar fi rămas acolo chiar ca rândaş dacă 
asta ar fi fost dorința ei şi mai ales dacă datoria nu l-ar fi 


îndemnat la drum. 

—Aş vrea să vă mulțumesc pentru grija ce mi-ați 
purtat, continuă ea. 

Zicând acestea, îl sărută pe Costache pe amândoi 
obrajii. Apoi se întoarse către Ducu, în vreme ce fața îi 
pălea vizibil. Îl sărută întâi pe un obraz, dar un gând 
viclean şi greu de stăpânit duse al doilea sărut, ca din 
întâmplare, pe colțul gurii. 

Costache era departe de a fi chior. După ce scutură 
vraja sărutului ce-l stăpâni o clipă, minţi cu seninătate: 

—Mă duc să pun şeile pe cai. 

După acele vorbe, păşi peste prag mai uşor ca zefirul. 
Cum nu mai era motiv de a întârzia acolo, tânărul porni 
pe urmele lui. Dar când ajunse la uşă, vocea aproape 
stinsă a domniţei îl opri brusc. 

—O clipă, domnule Ducu! La Krivoklat ați primit o 
împunsătură de cuțit apărându-mi viața şi onoarea. Aş 
vrea să vă dăruiesc ceva. 

Cu un gest pripit, îşi scoase inelul de pe deget şi i-l 
întinse. Ducu o privi în față şi rămase uimit de paloarea 
ei. 

-lar cum e obiceiul când dăruieşti ceva, cred că... 
cred că... va trebui să vă sărut din nou. 

Erau unul lângă altul şi se priveau de parcă s-ar fi 
văzut pentru prima oară. Ochii lor se căutau lacomi, plini 
de neastâmpăr. El se aplecă şi-i oferi obrazul. Dar Florica, 
ştiind că timpul lor e măsurat, îşi adună curajul necesar 
şi i se prinse de umeri cu un scâncet uşor. Buzele lui 
coborâră iute. Ale ei aşteptau sfioase. Apoi, uitară de 
timp. 

—Ai ghicit vreo clipă cât te iubesc? întrebă ea în 
şoaptă. 

—Da. 

—Când? se răsuci uimită. 

—În noaptea în care m-ai sărutat la Krivoklat. 

—Nu dormeai? încremeni ea. 

—Nu, zâmbi Ducu. Aşteptam să adormi pentru a-ți 


fura un sărut. 

—Dumnezeule! 

În strigătul ei era ceva de surpriză, dar şi de triumf. 
Se ghemui iar la pieptul lui, însă o chinuia o întrebare: 

—Ai fi plecat adineauri fără să-mi spui nimic? 

—Aş fi plecat. Ceea ce facem nu ştiu dacă e bine. 
Principele Mihai are alte gânduri în privinţa ta. 

—Nu! strigă ea cu înverşunare. Îmi voi apăra 
dragostea din toate puterile. Nimic nu-i mai sfânt pe lume 
decât dragostea. 

Costache deschise uşa doar o clipă, fiindcă în cea 
următoare o împinse la loc, murmurând: 

—Pe zăbala Zambilicăi! Ori eu m-am prostit de-a 
binelea, ori plouă cu dragoste pe Pământ. 


* 


Înnoptase de mult când Costache şi Ducu ajunseră la 
poarta jupânului Isaia. Erau grăbiţi a-şi plăti datoria. 
Ştiau că vor părăsi Bucureştii cu mult înainte de a se face 
ziuă. Auzind bătăi în poartă la ceas nepotrivit, bătrânul 
negustor înjură ca omul ce abia intrase în aşternutul 
călduț. Dumerindu-se apoi în privința oaspeților, îi pofti 
în casă. 

—Suntem grăbiţi, jupâne, zise Costache, care nu-i 
putea ierta faptul că le ceruse dobândă la bani. 

—Vai, domnilor! se zborşi acesta. Niciodată nu v-am 
văzut altfel. Parcă vă alungă cineva cu amenințare 
crâncenă. Sper totuşi că de data asta nu veți ocoli un 
ospăț. 

Altă dată, jupâne, zise Caravană. Ți-am spus doar 
că nu ne îngăduie timpul. 

—Fie! bombăni celălalt primindu-şi banii. Câţi sunt? 

—Două sute patruzeci. 

—Dar nu v-am dat decât două sute. 

—Însă ne-ai cerut patruzeci peste. 

—Ştiu. M-aţi găsit în toane proaste atunci. Pierdusem 


cam mult într-o afacere nechibzuită. lar domniile-voastre 
ați picat aici chiar când eram cătrănit rău, ca să nu mai 
vorbim despre faptul că m-aţi luat cam repede. Altfel, de 
la nişte prieteni vechi nu iau dobândă. Poftiți patruzeci 
îndărăt! 

Costache, cu inima lui slabă, se simți înduioşat. Isaia 
nu se schimbase, după cum bănuise el, ci se dovedea 
acelaşi prieten de nădejde. 

—Cred că am putea să mai întârziem niţel, rosti cu 
voce caldă. Ce zici, Ducule? 

—Aş zice că nu putem respinge o invitație atât de 
frumoasă. 

Lepădară caii şi intrară. Mobilierul frumos, covoarele 
de preț răspândite în plăcută risipă, argintăria pierdută 
ici-colo cu pricepere, ca şi locuința încăpătoare, dovedeau 
fără tăgadă o stare materială mai mult decât bună. 
Doamna Isaia, înaltă, uscăţivă, cu sprâncenele groase 
peste fața palidă, dar nu lipsită de frumuseţe, îmbrăcată 
în straie albe, avea un mers de stafie. Chiar şi mişcările ei 
moi întăreau părerea oaspeţilor. Ajutată de tinere 
slujitoare, servi la masă unele bunătăţi ce-l copleşiră cu 
totul pe Costache. 

—Domnilor, grăi gazda închinând un pahar cu vin, nu 
ştiu dacă ştirea ce v-o dau vă face trebuință. Acum vreo 
zece zile mă aflam într-o seară în vizită la jupânul 
Calapăr. Se cam făcuse târziu şi eram taman pe punctul 
de a porni spre casă când au picat acolo domnii Cae 
Indru şi Sile Adormitu. 

—Pe şalvarii lui Mahomed! strigă Costache cu ochii 
strălucitori. Eşti un om de aur, dragă Isaia! Pentru 
asemenea veste ar trebui să te pup, chiar dacă eşti 
aproape la fel de slut ca şi mine. Cred însă că-i mai bine 
să-mi arăt astfel de mulțumiri către jupâneasa Isaia. 
Chirilă Zece Cuţite se afla cu ei? 

—Nu, domnule. 

—Erau veseli? 

—Asta nu pot să ştiu. Ți-am spus că tocmai plecam. 


Am aflat însă mai pe urmă că în seara aceea s-a pus la 
cale, pentru toamnă, nunta domnului Sile cu Leana lui 
Calapăr. Tiţa, fata mai mare a jupânului, a avut şi ea un 
pețitor bun. Era un tânăr cu frumoase aplecări spre 
negustorie. Însă a dat bir cu fugiţii. Rar am văzut copile 
mai zurlii decât Leana şi Tița. L-au buşit în câteva 
rânduri pe tânărul pețitor, încât omul s-a lipsit de zestrea 
uriaşă, numai să-şi scape trupul întreg. 

—Mda! murmură îngândurat grăsunul, fără să ia 
seama la spusele lui Isaia. Va trebui să-i facem o vizită 
jupânului Calapăr. Nu mai am linişte până nu stau de 
vorbă cu el în privinţa lui Cae şi Chirilă. 

Şi spre mirarea gazdei, care-l ştia pe Costache mare 
mâncău, acesta se ridică sprinten, părăsind alesele 
gustări fără obişnuitul oftat jalnic. 


* 


În casa jupânului Calapăr ardeau puține lumânări. 
Familia bătrânului negustor se aplecase către sfânta 
odihnă de noapte. Doar el mai zăbovea, ştiind că somnul 
îl prinde târziu. Ceva slujitoare făceau rânduiala cuvenită 
după cină. 

Cavalerii bătură în poartă destul de mult până când 
jupânul Calapăr se hotărî a ieşi din casă. Era un ins 
poate mai mult scund decât lat. Căpățâna lui țuguiată 
cobora în creştere groasă către fălci şi se isprăvea în 
bărbia dublă, revărsată peste gulerul cămăşii cu toate 
harurile ei. Guşa, ochii mici şi nu tocmai aprinşi de 
strălucire, dimpreună cu fălcile frumos ieşite în lături, îi 
aduceau o splendidă asemănare cu un guşter. 

Patru slujitori înarmați cu ghioage şi pistoale îl 
însoțiră la poartă. La vreme de noapte, cu toată paza 
străjilor, pâlcuri de lotri făceau adesea călcări. Dar când 
se dumiriră în privința oaspeților, bucuria celor din curte 
nu fu mică. Jupâneasa Calapăr se trezi din primul vis al 
nopții şi începu să se îmbrace, acoperindu-şi slăninile 


mari cu straie de zi. Fața ei rotundă ca un pepene din 
care lipsea o felie, mustăţile nu tocmai slăbănoage şi 
fundul cât un butoiaş, dimpreună cu mâinile ca două 
burlane, luau parte la sprintena învăluire a trupului. 
Când toate se petrecură cu bună rânduială, jupâneasa 
alergă într-un suflet la odaia fetelor. 

—Ei, domnule Caravană, sper că acuma te-am prins 
în leasă, gândi ea. Mereu mi-ai scăpat printre degete, dar 
de data asta nu pleci fără să-mi vezi fata. Te-am cântărit 
adesea din priviri şi mi-am dat seama că eşti cum nu se 
poate mai potrivit pentru Tița. lar neroada asta, dacă nu 
ia seama la sfaturile mele şi nu va şti să-ți aprindă un fior 
de dragoste, rămâne fecioară bătrână. Ajută-mă, sfinte 
Antoane, s-o mărit pe neisprăvita mea fetiță!” 

Bine clădite şi sănătoase ca inima gorunului tânăr, 
fetele se dezlipiră greu de somnul dulce al serii. Auzind 
însă că le-au picat ceva bărbați în ospeție, tăbărâră 
asupra hainelor ca nişte apucate. 

—Leano! grăi aspru jupâneasa. Tu n-ai nevoie să te 
îmbraci. Eşti logodită cu distinsul cavaler Sile Adormitu, 
iar până la nuntă n-ai ce căuta în tovărăşia bărbaţilor. 
Treci şi te culcă în odaia mea! 

Leana se supuse cam îmbufnată, în vreme ce Tiţa, 
ajutată de priceputele mâini ale mamei, se gătea să arate 
cât mai atrăgătoare. 

—Cine sunt oaspeţii? se interesă ea. 

—Domnii Costache Caravană şi Ducu cel Iute. 

—Pe domnul Ducu nu-l cunosc, dar pe Caravană l-am 
văzut în câteva rânduri. Vai, mamă dragă, domnul 
Costache e frumos ca arhanghelul Gavril! 

—Ei, nici chiar aşa să n-o luăm! o domoli jupâneasa. 
Putem spune că-i un bărbat aşezat şi la locul lui. Cât 
despre faima numelui său, ea a trecut de mult hotarele 
țării. Bogăția nu cred să-l înghesuie, însă asta nu-i 
pricină de supărare. Avem noi destul. 

—E grăsuț ca şi mine, chicoti fata, fără să ia aminte la 
spusele mamei. lar la statură cred că mă întrece cu 


câteva degete. Dar harul lui cel mai de preț e nasul cârn. 
Eu mă dau în vânt după astfel de bărbați. 

—Vezi să nu te dau eu de toți pereţii! 

—Vai, mamă, ce rea eşti în seara asta! 

—Rea? Aşa e! N-ar trebui să-ți vorbesc astfel. Numai 
grija ta îmi aduce unele vorbe aspre. Ai douăzeci şi opt de 
ani. Cam mulți pentru o tânără fecioară. Mai ţii minte 
sfaturile mele? 

—Cu sfințenie, mamă. 

—Pe dracu! Le-ai uitat adesea, altfel erai măritată de 
mult. Pe bărbat trebuie să-l prinzi în mreje cu bucăţica, 
nu cu ghiotura. Dacă te arăţi năvalnică, bate în retragere. 
Să fii sfioasă, să ştii a vorbi frumos, dar să te pricepi a-ţi 
arăta harurile cu dibăcie. Să-ţi dezveleşti pulpele până 
aproape de genunchi cu gingaşă nebăgare de seamă, sau 
să te apleci uşor către el, însă destul să se vadă prin 
despicătura bluzei. Dacă vrea să te sărute, faci unele 
nazuri de cuviință, fără să-l respingi cu totul. Şi mai ales, 
vorbeşte multe despre el şi despre calităţile lui de cavaler. 
Nici un bărbat nu rezistă în fața unor laude la adresa lui, 
însă numai dacă sunt meşteşugit împletite. Cu cât te 
arăţi tu mai slabă şi mai neajutorată, cu atât să-i găseşti 
lui haruri prin comparaţie. Apoi, zâmbeşte tot timpul, sau 
să râzi cu hohote la cea mai proastă glumă a lui. Asta e, 
fetițo! Dacă aş fi mai tânără cu ce ştiu azi, pâlcuri de 
cavaleri ar sta la picioarele mele. 

—Sau ar lua-o la goană, râse Tiţa. 

—Vezi să nu te-ating! 

—Ai, bre mamă, c-am glumit! Crezi că-l aduci pe 
domnul Costache în odaia noastră? 

—Cum te văd şi mă vezi. Îl aduc, chiar de-ar fi să-l 
port în cârcă. Tu să fii la înălțime, fiindcă eu ştiu a mă 
descurca. 

Jupânul Calapăr discuta cu oaspeţii, bucuros că le 
putea da veşti bune. În felul acesta, cei doi aflară că 
Indru făcuse drum cu folos, iar el şi ceilalți prieteni se 
bucurau de aceleaşi haruri ale sănătății. Uşuraţi după 


astfel de ştiri, cavalerii închinară în cinstea gazdei 
frumoase ulcele cu ţuică veche de prună. 

Când intrară doamna Calapăr şi Tiţa, musafirii se 
ridicară grabnic şi le prezentară omagiile, mai frumos 
decât ar fi făcut-o în fața unor mărimi, fiindcă veştile 
bune le dădeau aripi. Tiţa răspunse cu o plecăciune 
adâncă, lăsând privirile către duşumea, aşa cum primise 
poveţe. În schimb, jupâneasa le mulţumi astfel: 

—Plăcută cinste casei noastre, domnilor! Rar se 
întâmplă ca oameni cu ranguri atât de mari şi atât de 
vestiți ca domniile-voastre să ne calce pragul, chiar dacă 
nu suntem negustori mărunți. Cine n-a auzit oare despre 
Ducu cel Iute, acea sabie ca de arhanghel, care l-a trimis 
în lumea drepţilor pe renumitul Rocco Perisini? Copilul de 
țâță, sau chiar unchiaşul iertat de sfintele păcate lumeşti, 
din Maramureş până la Constantinopol, laudă isprăvile 
viteazului Caravană. E drept că mi-am dorit în rugile mele 
fierbinți să am cândva astfel de oaspeți, dar cine şi-ar fi 
putut închipui... 

Făcu o pauză mare, lăsând cuvintele neisprăvite, ceea 
ce presupunea că ar fi avut de spus lucruri mult mai 
mari, apoi se întoarse către Calapăr, în vreme ce Ducu îşi 
reținu o încruntare. 

—Doamne sfinte, jupâne dragă! Cu ţuică primeşti 
asemenea oaspeți? 

Şi gândi: 

„Seara, țuica de prună te moaie şi te face neputincios. 
Numai vinul trezeşte simțurile trupului şi ale inimii.” 

—Tiţo! grăi aspru. Adu la masă din vinul nostru cel 
bun! E fiica mea, domnilor. Cam sfioasă la cei 
nouăsprezece ani ai ei aproape împliniți. Sfioasă, dar 
voinică şi cu şolduri puternice, ca şi noi. În familia 
noastră, rar s-a întâmplat femeie să nu nască gemeni. 

Calapăr tuşi aprig. Ducu zâmbi. Numai Costache 
prinse a se uita cu interes la tânăra jupâniță. Gustară 
ceva friptură rece şi închinară un vin auriu, ce încălzea 
trupul ca o alintare. 


—Ciocneşte, Tito, cu domnul Costache! o îndemnă 
jupâneasa. Rar ai prilejul de asemenea cinste. 

După un timp, când vinul făcu minuni spre veselie, 
doamna Calapăr grăi din nou cu frumoasă chibzuială: 

—Se cuvine a vă arăta casa, aşa cum se obişnuieşte 
cu oaspeți de seamă. Domnule Ducu, văd că aveţi vorbă 
cu jupân Calapăr, aşa că vom porni alături de domnul 
Caravană. Apoi, cu voia voastră, vom face acelaşi lucru 
împreună. 

Ştiind să-şi întindă pânzele către vânt prielnic, nu mai 
aşteptă încuviințarea tânărului şi prinse brațul lui 
Costache. Acesta se ridică supus, dar cu părere de rău. 
Era a doua oară în seara aceea când părăsea o masă 
plină cu bunătăți. Ajunşi pe coridor, jupâneasa oftă lung, 
şi zise cu o undă de tristeţe: 

—Se cade oare ca un chipeş cavaler ca voi să nu se 
strângă de pe drumuri, aplecându-se către statornică 
familie? 

—Se cade, răspunse Caravană. Am patruzeci şi unu 
de ani. Cine s-ar mai uita la unul ca mine? 

—Vai, domnule, grăiți cu păcat! Asta-i vârsta cea mai 
coaptă pentru o căsnicie trainică. Cele încheiate de 
bărbaţi în toiul anilor fragezi nu prea dau rezultate şi 
adesea ajung la desfacere. Ah, ce zăpăcită sunt! Vă rog să 
intrați niţel în această odaie cu fiica noastră, care vă va 
ține de urât, până dereticăm după cuviință! La vreme de 
noapte, multe lucruri sunt răspândite aiurea. Tiţo, fă-i loc 
domnului Costache! 

Închise uşa după ei şi plecă grabnic, încropind o cruce 
mare. 

„Poate stă la noi o săptămână sau două, socoti ea. Am 
să-i las singuri adesea, pentru a le da prilej la vorbă de 
taină. Dacă o place, înseamnă că minunea cerului cade a 
doua oară peste casa noastră. Dar am făcut bine oare? 
Da. Domnul Costache e un cavaler desăvârşit. Nu 
încearcă el lucruri lipsite de cuviință. Şi, cu Tiţa nici nu i- 
ar merge.” 


Mari fură bucuria şi surpriza lui Caravană intrând în 
odaia Tiţei. Pe o măsuţă joasă, cu frumoasă măsăriță 
lucrată de mână, se aflau aceleaşi bunătăţi ca şi în 
sufragerie. Nici cuvenita carafă cu vin nu lipsea. Fata îi 
umplu un pahar, îşi puse şi ei cam de un deget şi 
închinară amândoi. Apoi, Tiţa se aşeză nu departe de el, 
ferindu-şi rochia cu grijă până deasupra genunchilor. 
Costache închise un ochi, îl mări pe celălalt cât îl ajutară 
puterile şi gândi cucernic: 

„Are o mustăcioară aproape cât mă-sa. lar mărarul 
des de pe pulpe, arată că sălăşluiesc în ea un milion de 
tartori.” 

—Domnule Caravană, murmură fata tremurându-şi 
genele cu mult sârg şi cu aplecare sfioasă, te-am ruga 
frumos a te îndemna la ceva poveste despre isprăvile 
domniei-tale. Sunt o copilă tare lipsită de ştiinţa faptelor 
de vitejie, însă le ascult cu drag, ca pe-o slujbă frumoasă. 

Vinul îl cam încălzise pe cavaler, iar proverbiala lui 
limbariță se potrivi cu rugămintea gazdei: 

—De! zise el cumpănit. Timpul nu ne îngăduie prea 
mult, dar nici nu pot rezista unei cereri atât de graţioase. 
Mă gândeam să-ți povestesc ceva despre o luptă a noastră 
cu tătarii. Cred că era acum vreo patru-cinci ani. Picasem 
noi pe malul Buzăului într-o dimineață cam pe la sfârşitul 
lui octombrie. Tătarii veniseră mulţi, noi puţini. Între oşti 
era apa Buzăului, mare şi învolburată. Ne uităm noi la 
ei... 

„Dacă mă aplec spre el şi nu se vede destul prin 
despicătura rochiei, n-am făcut nimic”, gândi Tița. 

Îşi desfăcu iute doi nasturi, luă carafa şi mai turnă un 
pahar, aplecându-se mult, să-şi descopere sânii frumoşi. 
Văzând asemenea minunăție, Costache vărsă un sfert din 
pahar şi continuă năuc: 

—... ne uităm noi la ei... hanul la țâțe... că... Zic eu... 

—Ce frumos povestiți, domnule Costache! Aş sta să vă 
ascult nopți întregi, grăi ea, speriată că ar putea să spună 
mai departe chestia cu tătarii. M-a încălzit vinul. Şi e o 


zăpuşeală... Oare s-ar cuveni să-mi scot rochia? 

—Fără tăgadă, aprobă Caravană golind paharul dintr- 
o dată. 

-—Totdeauna mi se întâmplă seara aşa. Mă apucă 
nişte călduri cărora nu le pot da de capăt. Domnia-ta eşti 
altfel, tare ca fierul, şi poți îndura astfel de cazne. Dar o 
biată copilă ca mine... Ce bun sunteți că mi-ați îngăduit! 
Ar fi oare de cuviință şi cămaşa? 

—Păi tocmai asta e! behăi Costache. Cămaşa dă cea 
mai multă căldu... Sfinți martiri şi mucenici! Că şi 
hanul... tot de lumânări... care vezi singură... 

—Vai, domnule Costache, să nu atingeți lumânările! 
Mi-e frică pe întuneric. 

—Dar eşti cu mine. 

—Păi tocmai d-aia... A, nu, nu, domnule! lată că ați 
stins patru fără voia noastră. Vedeţi că mai e una aprinsă 
pe scrin! 

Cam trecuse vremea. Jupâneasa Calapăr ieşi 
neliniştită în coridor şi tresări. 

—Sfântă fecioară! murmură ea. Au stins lumânările. 
Nu se vede pic de lumină prin fereastră. Vai mie! Dacă 
află jupânul Calapăr, ne pune sub tocător. Da, da, 
tocătura într-o parte şi rasoalele-n alta. Fir-ar să fie, 
vorbesc anapoda! 

leşi repede prin spate spre căsuţa slujitorilor. Unul 
dintre ei mai zăbovise pe afară. 

Tache, tu eşti? 

—Eu, jupâneasă. Ai nevoie de mine? 

—Am. Tache, tu ai auzit cum sună de frumos doi 
galbeni alăturați? 

—Cam rar, jupâneasă, dar am auzit. 

—Mda! Dacă vrei să-i simți în buzunarul tău chiar în 
noaptea asta, dă fuga la părintele Spiridon! Să-l scoli din 
somn şi să mi-l aduci grabnic! Hai, nu te mai zgâi ca 
nerodul! 

—Şi dacă nu vrea la ceas aşa de nepotrivit? 

—Dacă nu vrea? tresări jupâneasa. Dacă nu vrea, îi iei 


cartea de rugăciuni şi patrafirul, iar pe el mi-l aduci legat 
fedeleş. Să-i spui că-i vorba de unirea a două suflete. Să 
vină grabnic, fiindcă-i chestie de viață şi de moarte. 
Aleargă, dragul meu! 

—Zbor, jupâneasă. 

— Costache! grăi Tița aspru în întunericul odăii. 

—E! răspunse grăsunul, moleşit de căldura aşter 
nutului. 

—A venit vremea să mergi la tata. 

—Aş! E mai bine lângă tine. 

—Mişcă, nu mai face nazuri! 

—Ce naiba să caut eu la taică-tu? 

—Adică, nu ştii ce se cuvine... după povestea asta... 
cu hanul tătarilor? Dacă nu mă ceri de nevastă, te omor! 

„Drace! se trezi Costache înviorat dintr-o dată. De 
obicei, fetele spun: „Mă omor”, chiar dacă nu o fac. 
Împeliţata asta parcă grăieşte altfel.” 

O jumătate de ceas mai târziu, Costache Caravană, 
încă năuc, pierdut, şedea în genunchi alături de Tiţa, sub 
patrafirul părintelui Spiridon. Ducu, înmărmurit, privea 
fața pentru prima dată cam nătângă a prietenului său. 
Devenise martor la cununie, alături de slujitorul Tache. 
Dar cum nu putea să mai rabde, ieşi în întunericul de 
afară şi se porni pe un râs turbat, care-i scutura toate 
mădularele. Apoi se opri brusc. Falca îi sărise de pe 
rosturile ei. Îi opinti un dupac, simţi o durere ce-l fulgeră 
până-n creştet, iar falca se aşeză la loc. 

—Dumnezeule mare! murmură el. Costache însurat. 
Cine şi-ar fi închipuit? Când le-oi povesti băieților chestia 
asta... lată că a venit primăvara cu harurile ei de 
dragoste, care-l pălesc pe om din senin. Însă figura asta a 
lui Costache e de pomină. Cu toate că, dacă mă gândesc 
bine, prietenul meu a cam picat în leasă. Sfântă 
Născătoare! Când o afla principele Mihai... 

Apoi îi pieri zâmbetul, şi îşi aminti de dragostea lui. 
Ştia că-şi ridicase privirile prea sus. Că Mihai avea alte 
planuri în privința frumoasei lui fiice. Oftă şi intră în casă 


înnegurat. 

Emoţionată până la lacrimi, jupâneasa Calapăr se 
smiorcăia în toată legea. Îl prinse pe Costache la pieptul 
ei cât o clopotniță, iar viteazul cavaler se supuse nătâng, 
simțind parcă o linişte binefăcătoare. Şi după cât era de 
năuc, după felul cum trecea dintr-o mână în alta, n-ar fi 
observat nimic dacă ar fi intrat chiar în brațele lui 
Aghiuță. Nu mai puţin uimit, jupânul Calapăr pomenea 
ceva despre zestrea Tiţei. 

—O casă, patruzeci de mii de galbeni... 

Tăcu, fiindcă nu-l asculta nimeni. Doar Tiţa zâmbea 
fericită, chiar dacă două lacrimi grele cădeau în lungul 
obrajilor. De fapt, primele de la pruncie încoace. Avea şi 
ea pentru cine să se gătească, pentru cine să tremure sau 
să se bucure. Îşi aflase un rost atât de mult aşteptat. Îl 
privi pe Costache cu ochii luminoşi, mari şi-l găsi mult 
mai atrăgător decât chipeşul Ducu. O încerca un 
sentiment de mândrie. Avea un soț cu faimă. Un soț de 
care s-ar fi legat orice fiică a neamului. Dar mai ales, 
descoperise în scurtul răgaz că el ştie să fie duios şi 
blând, aşa cum îşi dorise ea. 

În zori, cei doi cavaleri ieşiră gata de drum. La şeile lor 
atârnau pentru prima oară străiți cu merinde pregătite de 
mâini drăgăstoase. lar Caravană, încă aiurit, auzi vocea 
soției: 

—Să nu umbli descheiat la gât! Ai putea să răceşti. Şi 
să nu bei apă rece când eşti încălzit! 

„Să te ia naiba, dragă Costache!” gândi Caravană. 

Părăsiră Bucureştii în trapul întins al cailor. Aplecat 
cu firea spre ironie, Ducu deschise gura gata a slobozi 
unele înțepături, dar o închise la loc. Faţa îngândurată a 
prietenului său îi arăta limpede că n-ar putea să guste 
hazul lor. În câmpia Bărăganului, orzul crescut de vreo 
două palme, verde şi proaspăt, plin de vigoare şi semet, 
îşi izmenea săbiile sub adierea vântului călduț. 

—Drace!  murmură Costache, parcă mai puţin 
mohorât. M-am făcut şogor cu Sile Adormitu. Poate că în 


fiecare lucru, omul ar trebui să pună şi un dram de 
nebunie, cum zicea prietenul Cae. Din păcate, tocmai el 
nu ştie să-l folosească. Puterea unei țări nu stă numai în 
muncă sau în fapte de vitejie, ci şi în fericirea oamenilor. 


Capitolul 11 


De opt zile se anunţase bal mare la curtea din Alba- 
Iulia. Slujitori harnici alergau pe cai sprinteni prin cele 
mai depărtate colțuri ale principatului şi chiar mai 
departe, purtând cu ei invitaţii. Alți slujitori şi agere fete 
dereticau cu sârg în frumosul palat princiar. Primăvara se 
statornicise devreme pe dealurile Transilvaniei, însoțită 
de ploi calde şi scurte. Florile piersicilor, smălțuite cu alb 
şi trandafiriu, ieşiseră din muguri neruşinate şi dulci, cu 
poalele sumese în jurul viitorului fruct. Salcâmii, căzuți 
spre ispita rodului de sămânță, amenințau a-şi desface 
copcile mugurilor. Tufe de trandafiri îngrijiţi, sau cele de 
măceş de pe câmp, desfrânate şi îmbietoare în parfumul 
bobocilor, ori numai în strălucirea tinerească a petalelor, 
cochetau cu ochiul trecătorului grăbit, oprindu-l o clipă. 
Merii îşi înfloriseră coroanele mari, țesuseră covoare albe 
la tulpini şi-şi tremurau frunzele tacticos la cea mai 
uşoară adiere. Ploile spălaseră dealurile şi văile. Vântul 
sau mâna omului  dereticase frumos, iar rodul 
pământului venise cu strai de sărbătoare. Liliacul bătut 
îşi lăsa florile în ciorchini grei ca sânii doicilor, iar petalele 
se deschideau sub îndemnul soarelui blând, căpătând 
altă înfăţişare, de faguri. 

Când seara se lăsă domoală pe culmi, când ultima 
vlagă a soarelui se oglindi în limpezimile apelor domoale, 
parcă a rămas bun, când dealurile se lăsară cuminţi către 
somn, frumoase trăsuri intrară prin porțile larg deschise 
ale palatului princiar. Coborau din ele bărbați tineri, cu 
pantaloni de postav strânşi pe picior, doamne vârstnice, 
în mătăsuri de culori închise şi cu evantaie mari, la 


adăpostul cărora se puteau spune multe. Femei vioaie, 
prinse pe dedesubt în corsete ca fierul, ce aduceau 
trupului mijloc de albină, iar bărbatului chior năzăriri 
mincinoase, femei între două vârste, cu vădită aplecare 
către prima, fardate cu iscusința ochiului ager, 
îmbrăcate, în rochii lungi cu volane sau cu trenă, cu 
bijuterii grele, ce scânteiau plăcut. Dar pentru prima oară 
în istoria lui, palatul principiar primi şi oaspeți cu totul 
aparte. Erau cei mai dragi invitați ai principelui. Fete din 
Cistei, din Mihalţ sau Obreja, din Teiuş sau din Galda, cu 
iile lor mândre, cusute de harnice mâini în arnici negru, 
de sub care pielea trandafirie şi sânii pietroşi îmbiau 
privirile, cu poale şi catrințe strânse pe şolduri puternice, 
cu încălțări simple, dar pline de meşteşug. Fete care nu 
cunoşteau prețul parfumului scump sau ieftin, însă 
purtau cu ele mirosna sfântă de floare de câmp ori de 
salcâm amețitor în mireasma dulce-amăruie. Tineri cu 
cioareci turnați pe picior, cu cămăşi scurte, lucrate în 
arnici la pumnaşi sau la piept, strânse în frumoase 
şerpare cu inele, purtând pe umerii largi, parcă dincolo 
de voinicie, frumoase sumane de pănură lucrate la piuă. 
Flăcăi de prin părțile Gorjului, subţiri la trup, cu feţe 
oacheşe şi ochi scânteietori, semeți în sprinteneala 
gândului. Tineri de la apa Buzăului, spătoşi, moi în 
mişcări ca vulpea la pândă. Moldoveni cu fețe rotunde, 
molcomi la grai, cu firi mucalite. Oşeni aspri la mers şi la 
chip, mari în grai şi aprigi la mânie. Moţi cumpătaţi în 
mişcări, grei la vorbă şi dârji, tenaci până-n pânzele albe. 
Bătrâna contesă de Szatmâri, umblată prin lume, spunea 
despre ei: „Bretonii, ce sunt fala Franţei în tenacitate şi 
încăpățânarea gândului, abia dacă le-ar putea fi ucenici 
moților.” Mai erau acolo înalți prelați, sau umili slujitori 
ai celor sfinte, conți şi contese, baroni şi baronese, mari 
boieri şi mândre jupânițe. Soli de la turci şi de la poloni, 
de la austrieci şi franțuji. Veniseră de departe domnița 
Florica, Tiţa Caravană, boierul Vintilă Băicoianu şi nora 
sa Didina, fostă Tufănel, Irina Zamfirescu şi Dana 


Mihalcea. 

Împărţiţi parcă de mâini nevăzute, nobilii se 
adunaseră la un loc, ascunzându-şi disprețul pentru 
frumosul strai românesc. Dar tinerele fete şi voinicii flăcăi 
opuneau mătăsurilor şi postavurilor, parfumurilor şi 
fardurilor trecătoare prospeţimea dulce şi sănătoasă a 
primăverii. 

Căpitanul Soare, priceput în multe lucruri care cereau 
har înalt, făcu vremelnic oficiul de prezentare a 
oaspeților. Aşezat nu departe de tronul princiar, pretindea 
a i se spune numele şi rangul, după care le anunţa cu 
voce puternică. Principele dădu semn că primeşte salutul 
musafirilor. Era o ceremonie grea, ce fura o groază de 
timp, dar Mihai nu putea renunța la plictiseala ei, fiindcă 
dorea să-i vadă pe oaspeți mai de aproape. Datina se 
împământenise de veacuri pe la curțile Europei, iar el nu 
dorea să o strice aici. 

Alături de tron, domnița Florica, îmbrăcată în straie 
de la Argeş, primi încuviințarea să şadă. Cae Indru stătea 
în picioare, palid, cu fața trasă, cu cearcăne, cu umerii 
obrajilor subţiați. Perechi sau singuratici, în grupuri mai 
mari sau mai mici, musafirii treceau prin fața tronului 
salutând adânc. Dar năstruşnicul Soare nu-i poftea după 
rang, ci la nimereală, ceea ce aduse unele încruntări. 

—Paşa Khidr şi ceauşul Husein, soli ai Porții Turceşti! 
strigă el. 

Rotofeiul Khidr, cu sclipiri vesele în ochii inteligenți, şi 
bătrânul Husein, cam vlăguit de ani, veniră în fața 
principelui cu plecăciuni frumoase. 

—Aduc cu noi pacea marelui sultan şi bucuria de a vă 
vedea, grăi Khidr. 

—La care adăugăm vechea noastră prietenie, zise 
Mihai. 

Apoi gândi: 

„Istețul Khidr ne va da de furcă la tratative. Cât 
despre Husein, el e umbra celui de acum şapte-opt ani”. 

Khidr se îndepărtă întrebându-se: 


„Ce o fi vrut să spună ghiaurul prin vechea prietenie? 
Fiindcă între valahi şi turci nu țin minte să fi fost astfel 
de legături, în ultimii ani.” 

—Jupâneasa Tiţa Caravană! 

Principele îşi reținu un zâmbet, amintindu-şi povestea 
lui Ducu, parcă de necrezut. 

— Contele Teke Francisc! 

Acesta salută scurt, cu privirea aspră. 

—Eşti supărat, conte? 

—Sunt, măria-ta, răspunse el înțepat. Se cuvine oare 
să fim anunțați după alții ce nu au rangul nostru? 

„Să vă ia naiba, domnilor nobili! gândi principele. 
Ăsta-i singurul vostru ţel.” 

Apoi, socotind că mucalitul Soare cam sărise peste 
cal, răspunse cu dibăcie: 

—Se cuvine, domnule conte. Toţi cei poftiți aici au azi 
un singur titlu: cel de musafir. lată o seară în care 
oaspeţii vor fi egali. Vorbesc de cei ce vor să se prindă în 
jocul vestitei noastre Periniţe. 

—Deci e un joc? se lumină Teke. 

—Dar ce-ai crezut? zâmbi principele. 

—Contele Albert de Ramonchamp, dimpreună cu 
domnii Clopin Trouillefou şi Claude Charmolue, soli ai 
regelui Henric al Franţei! 

Principele îi privi cu plăcere. Erau înalți şi subțiri, dar 
nu aplecaţi spre trupuri uscate, ci spre acele haruri ale 
făpturilor vânjoase, elastice, lipsite de osânza nedorită. Se 
mişcau firesc, degajat, fără fasoane, care scad adesea 
virtuțile. 

—Plăcere, bucurie şi surpriză, domnilor! grăi Mihai în 
nemțeşte, aflând că tânărul conte cunoaşte acea limbă. 
Solii Franţei vin pentru prima oară la noi. 

Dar nu şi pentru ultima, sire, răspunse 
Ramonchamp cu dibăcie. 

lată un răspuns pe măsura vestitei voastre 
curtoazii. Vorbele ne bucură, domnule conte. S-a ivit însă 
un mic neajuns. V-aţi adresat nouă acordându-ne titlul 


de rege. Cred că-i vorba despre o măruntă confuzie. 

—Nicidecum, sire. Henric al Franţei ne-a însărcinat a 
vă numi astfel. 

—Rege într-o ţară atât de mică? zâmbi Mihai. 

—Mi-aş îngădui, sire, să vă amintesc banalul fapt că 
Henric al patrulea era cândva rege al Navarei, care nu-i 
nici jumătate din țara voastră. 

—Ştim şi vă mulțumim pentru cinstire, chiar dacă nu 
ni se potriveşte azi! lar vizita voastră de prietenie ne 
onorează profund. 

—Întâi pe noi, sire, zise Ramonchamp. Dar n-am venit 
numai din adânca prietenie ce o purtăm poporului valah, 
neam de sânge cu al nostru. Această scrisoare a regelui 
Henric vă va lămuri mai bine decât o pot face eu. 

—i cunoşti conţinutul? 

—Nu, sire. 

Mihai desfăcu scrisoarea lui Henric şi se arătă 
dezamăgit. 

—E scrisă în limba voastră, pe care din păcate nu o 
cunosc. Aţi vrea să o citiți în nemțeşte, domnule conte? 

Ramonchamp îşi reţinu o tresărire. Apoi îşi învălui 
încurcătura în cuvinte de mare finețe, rugându-se ca 
principele să înțeleagă: 

—Sire, acolo bănuiesc a fi gândurile intime ale regelui 
Franţei către regele valahilor. Socot că nu avem căderea a 
le şti. 

Din vorbele contelui, principele intui că sunt în 
scrisoare unele lucruri ce nu pot fi dezvăluite altora. La 
început, crezuse că-i vorba doar despre obişnuita politețe. 

—Vă mulțumim conte, şi vă prețuim delicata reținere! 
Cavalerii Cae Indru, Chirilă Zece Cuţite şi părintele Grasa 
cunosc graiul vostru. Deci, unul dintre ei ne va tălmăci 
scrisoarea, dar nu acum. Ar însemna să luăm prea mult 
din timpul oaspeților noştri. Azi ne vom mulțumi cu cât 
ne veţi spune voi. 

Ramonchamp respiră uşurat şi fericit de inteligența 
principelui, apoi vorbi şăgalnic: 


—Sire, anul trecut la Praga, domnii Cae Indru, Ducu 
cel Iute şi marchizul d'Artois ne-au învins cei mai buni 
spadasini ai Franței. Vreau să zic: cei mai buni spadasini 
de anul trecut, fiindcă anul acesta avem alții, mult mai 
buni. Tinerii Clopin şi Claude sunt mândria noastră. 

—Marchizul d'Artois? îl întrerupse principele, mirat. 
Nu avem printre români un astfel de titlu şi nume. 

—Ah, e vorba de părintele Grasa! zâmbi contele. 
Frumoasa lui casă din valea Loirei a căzut în paragină. 
Sunt zece ani de când ne lipseşte. Regele Franţei se 
interesează de soarta lui, fiindcă poate uita orice, dar nu 
numele unui mare spadasin. Deci, cum vă spuneam, 
Henric a fost încântat de frumoasa voastră victorie. Atât 
de încântat, încât vreo câteva săptămâni abia ne 
răspundea la salut. Căci Henric al Franţei poate scuza 
pierderea unui război, dar nu o întrecere de iscusință a 
mânuirii armelor pierdută de noi. Adresându-vă întregul 
său respect şi multă admiraţie pentru şcoala valahă de 
scrimă, regele vă roagă să ne acordaţi o revanşă. 

—La naiba! sări entuziasmat principele. Începem să-l 
îndrăgim din toată inima pe regele Henric. Puţini s-ar fi 
gândit la un astfel de lucru. Îmi place mândria lui, fiindcă 
sub ea se ascunde o mare dragoste de neam. Cu învoirea 
cavalerilor noştri, vă stăm la dispoziție când socotiți de 
cuviință. 

—Sire, v-am ruga în seara aceasta, rosti 
Ramonchamp. Aici sunt mulți martori, care vor atesta 
victoria voastră sau a noastră. 

—Vă dezavantajează oboseala drumului lung. 

—Nu. Ne-am odihnit cinci zile la Sibiu. 

—Ce zici, nepoate? se întoarse principele spre Cae 
Indru. 

—Măria-ta, zâmbi el, propunerea domnului conte 
Ramonchamp ne aduce multă cinstire. Anul trecut am 
avut plăcerea să fac o partidă de scrimă cu Pierre Jorat. 
Marele meu adversar mânuia sabia cu eleganță mai bună 
decât a mea. Dacă am câştigat, socot că nu-i meritul 


meu, ci al şansei. Am avut o şansă ce i-a lipsit domnului 
Jorat în seara aceea. 

Ramonchamp îl privi uimit, iar în căldura ochilor săi, 
Cae ghici că şi-a câştigat un prieten. 

—Sire, grăi contele, recunosc marea modestie a 
domnului Cae Indru şi bunăvoința cu care apără virtuțile 
unui vechi adversar, însă îmi îngădui a-l contrazice cu 
gând prietenesc. Am stat de vorbă cu domnul Jorat. Mai 
mult: eram acolo când îi răspundea regelui nostru. Ei 
bine, cu loaialitatea ce i-o cunoaştem, Jorat afirma că de 
la primele schimburi de lovituri a înțeles că va pierde. 
Dar, spre deplina satisfacție a domnului Indru, îl 
încredințez că tânărul Clopin, ce i-a fost ales ca adversar, 
depăşeşte cu mult arta lui Jorat. La noi se ridică în 
fiecare an mulți spadasini de seamă. Sper că şi aici. 

Ultimele cuvinte le spuse cu multă mândrie, iar aluzia 
la faptul că franțujii vor întâmpina aceiaşi adversari era 
vizibilă, chiar dacă îi păru rău că o făcuse. Înfrângerea de 
anul trecut nu-l afectase mai puţin decât pe Henric. 
Acesta era motivul ce-l îndemnase a împunge cu finețe. 

Chirilă Zece Cuţite, căruia îi sărea țandăra uşor în 
astfel de ocazii, făcu un pas către tron şi vorbi cu asprime 
în glas, aşa cum îi era felul: 

—Măria-ta, domnul de  Ramonchamp ne-a dat 
frumoase veşti despre anuala primenire a spadasinilor 
Franței, fapt ce ne bucură ca prieteni. Sigur că noi nu ne 
putem compara cu marele lor regat, chiar dacă am 
plăcerea a-l anunța că şi la noi s-au ridicat ceva 
spadasini în ultimul an. Cum la curtea Franței, Cae Indru 
a fost preferat în compania domnului Clopin, aş propune 
ca mândrul cavaler Claude Carmolue să-şi aleagă 
adversar între mine şi tânărul oştean Tufănel. Asta numai 
în cazul că nu se va opune prietenul Ducu. 

„O merit, gândi Ramonchamp. Mi-a răspuns 
usturător, dar îmi place cavalerul acesta. Ba cred chiar că 
ne asemănăm. Şi mie, şi lui ne sare ţandăra iute.” 

—Tufănel? se miră principele. Îl ştiam în garda 


palatului nostru din Bucureşti. 

Îşi reţinu un oftat de dezamăgire. El nu aflase că 
Tufănel deprinsese meşteşug mare după lecţiile luate cu 
părintele Grasa, uimindu-l adesea pe marele spadasin 
prin îndemânarea şi agerimea sa. Dar Tufănel nu 
câştigase numai în arta scrimei, ci căpătase de la Grasa 
deprinderea de a vorbi şi a se purta ca un cavaler dintre 
cei mai nobili. Acel Tufănel, care cu ani în urmă şterpelea 
în piața bucureşteană Zece Mese, devenise un tânăr cu 
frumoase însuşiri. 

—Era în gardă, măria-ta, răspunse Chirilă. Azi însă, el 
se află aici cu unele treburi. 

Chirilă se feri a-i spune de față cu atâta lume că-i 
chemase pe Tufănel, Toroipan, Găluşcă şi Ciripoi pentru 
a întregi vechea gardă de război a principelui. Intrarea în 
Moldova bătea la uşă. 

—Ne îngăduim să vă alegem pe voi, domnule Chirilă, 
grăi Ramonchamp. Aceasta, fiindcă vă preţuim. 

—Stați lângă noi, domnule conte! îl pofti Mihai. 

—Dar eticheta? 

—Eticheta o facem noi, şi nu invers. 

Înţelegând că discuţia se încheiase, căpitanul Soare 
strigă: 

— Contesa Stela şi contele Hans Beckembauer! 

„Frumoasă ca un răsărit de soare”, gândi 
Ramonchamp, cântărind-o pe Stela din priviri. 

Tânăra se apropie sfioasă, dar sprintenă în mişcări, şi 
se aplecă plină de graţie, în vreme ce fratele său, înalt ca 
şi Cae, însă cu fața simpatică lungă de un cot, aşteptă să- 
i vină rândul. 

„Logodnica domnului Indru e mai frumoasă decât mi- 
am închipuit, socoti domnița Florica. lar vărul nostru 
Cae, pe care îl văd pentru prima oară, parcă-i 
întruchiparea vestiților şi falnicilor noştri cavaleri din 
trecutul cuprins în legende şi cântece.” 

— Contele Teleki! 

Înalt şi suplu, cu fața dulce şi aspră în acelaşi timp, 


cu două cute în colțurile gurii, ce nu-i scădeau din 
farmec, îmbrăcat în veşminte vişinii de neîntrecută 
eleganță, Teleki avea acel zâmbet plăcut şi adânca 
simplitate a gesturilor, ce-l făcea a-şi câştiga pe loc 
bunăvoința privitorului străin. lar bogăţia lui stârnise 
adesea frumoase copile de pe la curțile Europei. 

Slujitorii aduseră tăvi grele cu vinuri de soi în pahare 
strălucitoare. Cu  îngăduința căpitanului Soare, ce 
conducea petrecerea acelei seri, tinerii şi tinerele din 
Cistei, Mihalț şi Obreja porniră să cânte un cântec de 
slavă al pământurilor de pe Târnave. Se pomenea în el 
despre hărnicia oamenilor şi bogatul rod al vestitelor 
locuri. Despre măreţia şi belşugul viilor, sau despre 
dulceața apelor domoale şi cumpătate în drumul lor. 
Sprinteneala  cântului simplu, fără artificii, stârni 
admiraţia tuturor. Principele se aplecă spre Ramonchamp 
şi zise gânditor: 

—Când cântă, oamenii sunt chiar mai frumoşi decât 
atunci când râd. 

—Sire, răspunse Ramonchamp, credeam că râsul 
înfrumusețează chipul omului. 

—Şi el, zâmbi Mihai. Dar gândeşte-te, domnule conte, 
că râsul are aproape totdeauna o cauză exterioară. Pe 
când cântecul vine din inima omului. 

—Pe Sfânta Barbara! strigă contele, sincer 
entuziasmat. Frumoasă cugetare! Cu voia voastră, sire, o 
voi nota pentru a i-o spune regelui nostru. Iar gânditorii 
noştri vor fi obligați să treacă râsul pe planul al doilea. 
Cel puțin, eu nu vă pot contrazice. 

—O! zâmbi Mihai, să nu o luăm chiar aşa. S-ar putea 
să nu am dreptate. Apoi, nu ne-am gândit să faceți atâta 
caz pentru un lucru aşa de mărunt. 

—N-aş fi făcut dacă n-aş fi şi eu un gânditor. Poate 
unul mai mărunt, dar asta nu are importanță. Cugetarea 
voastră va face vâlvă la curtea Franței, unde ne îngrijim 
adesea de ascuțimea spiritului. 

—Noi nu prea avem prilej de astfel de lucruri, 


murmură principele. Era să uit: v-ar conveni să facem 
întrecerea de scrimă la miezul nopții? 

—Da. 

Mihai deschise balul alături de frumoasa doamnă 
Velica, soţia italianului Genga. Tinere fete sau vârstnice, 
doamne porniră alături de parteneri mai înceți după 
vârstă, ori plini de sprinteneala tinereţii. Domnița Florica 
dansa cu Ducu. Dana Mihalcea, cu aerul ei de băiețaş 
ghiduş, pornise alături de Teleki. Tița Caravană —cu 
soțul ei. În lipsa lui Ieremia Băicoianu, bătrânul Vintilă 
îşi pofti nora. Doar frumoasa castelană din Obreja fu 
nevoită să se prindă cu fratele ei. Cae Indru dispăruse 
brusc din marea sală a balului. Dar nu plecase din palat. 
leşise pe una din minunatele terase şi respira cu nesaț 
aerul înțepător şi iute al nopţii de aprilie. Alături de el, 
Chirilă îşi rezemase umărul de zid, încurcat în gândurile 
sale. Alberta Teke lipsea de la balul principelui. Trecuseră 
trei luni de la plecarea ei din țară. Tânărul auzise 
întâmplător că s-ar afla undeva în Bavaria, în vizită la 
sora ei, Marta. Logodna dintre ei fusese ca şi ruptă. 
Contele Teke îl ocolea vizibil, iar el era prea mândru 
pentru a-i face cuvenita întrebare. 

—Ce zici de solul Poloniei? îl întrebă Cae. 

—Vulpoiul Taranowski? Prea strigă în gura mare că a 
venit ca prieten. Habar nu are despre vizita noastră la 
tătari. Vom vedea la tratative care sunt noile sale gânduri. 
El încă mai speră că la acest sfârşit de lună, hanul va 
cotropi cu hoarda sa Ţara Românească. Dacă ar şti ce i- 
am pregătit! 

—Aşa e! Totuşi, venirea lui aici într-un moment când 
crede că ne va lua piuitul dintr-o lovitură mă pune pe 
gânduri. Aş crede că are un scop, dincolo de obişnuitele 
tratative. 

—Şi eu gândesc la fel. Poate că vrea să ne afle puterile 
oştilor. 

—Numai atât? 

—Ştiu eu? Poate şi gândurile. 


—Ei, asta-i, dragul meu! De asta mă tem. Dar mă 
bucur că gândim la fel. Asta îmi întăreşte bănuiala. Apoi, 
prea se arată prietenos cu oamenii noştri. Dar nu cu 
oricine. El ştie că planurile adânci le discutăm la sfat de 
taină restrâns. Şi mă bate gândul că aici îşi încearcă 
puterile. Iată că e de şapte zile oaspetele nostru. În aceste 
zile a stat de vorbă cu mulți, însă cu Zamfirescu şi aga 
Leca de câteva ori. 

—Te îndoieşti de ei? întrebă Chirilă surprins. 

—Nu, dar în preajma războiului totdeauna deschid 
ochii împrejur. 

—Crezi că-i cazul să-i iscodim pe cei doi? 

—Nu pe ei, ci numai pe Taranowski. Locuinţa ce i-am 
pus-o la dispoziţie va trebui supravegheată zi şi noapte. 
De cum l-am văzut sosind aici, nu mai am linişte. Am 
încercat să cred că zvonurile despre o intrare a noastră în 
Moldova i-a silit pe poloni să-l trimită la noi cu unele 
amenințări. 

—Hm! Ce folos au polonii a ne trimite soli, când ei ştiu 
că în cel mult două săptămâni tătarii vor fi în Ţara 
Românească,  doborându-ne puterile de acolo şi 
înjumătățindu-le pe cele de aici? 

—Aşa este! Înțeleaptă judecată! 

—Apoi, ce s-ar întâmpla dacă Ieremia Movilă, 
Sigismund Bathory şi polonii ar afla renghiul pregătit de 
noi? 

—Un dezastru, conchise Cae. Dar nu te îngrijora de 
asta. Eu voi lua măsuri în privința lui Taranowski. Pe tine 
te-aş ruga să te ocupi de solii turcilor. Paşa Khidr ne-a 
încântat adesea cu viclenia lui. Acum, n-ar mai fi o 
încântare dacă ne-ar afla planurile. 

—Ce zici, îi batem pe franțuji în seara asta? întrebă 
Chirilă zâmbind, lucru foarte rar la el. 

—Greu, murmură Cae. Mi-e teamă că s-au pregătit 
îndelung pentru revanşă. 

—Altfel nu ar fi făcut atâta drum. 

—Ah, Chirilă! râse tânărul. Mi-ai luat vorba din gură. 


Totuşi, socotind bine, ce importanţă are cine va câştiga? 
De vor birui ei, fala lor nu va fi prea mare, fiind ştiută şi 
prețuită faima scrimei din Franța. 

—Să nu vorbeşti astfel! se mânie Chirilă. Pentru faima 
neamului nostru, trebuie să câştigăm. 

—Şi eu doresc, numai de ne vor lăsa domnii Clopin şi 
Claude, râse Cae din nou, şi se bucură în ascuns de 
dârzenia prietenului său; dar prin simplă impresie, socoti 
că în locul lui Chirilă ar fi trebuit să lupte Ducu. 

După acele vorbe, Indru părăsi terasa. Câteva minute 
mai târziu, pe unul din coridoarele palatului princiar 
şedea de taină cu Sile Adormitu. lar la puţină vreme 
coborâră pe scări, ieşiră prin poarta cea mare şi se 
pierdură pe străzile oraşului. Cae reveni singur, destul de 
târziu, aproape de miezul nopţii. Când intră în sala 
balului, observă că era aşteptat. 

—Sire, grăi Ramonchamp, regele nostru v-a trimis în 
dar zece săbii de Toledo. Din dorința lui Henric al Franței, 
două vor reveni adversarilor valahi. Celelalte opt, v-am 
ruga să le dăruiți celor mai buni luptători ai voştri. Am 
mai adus cu noi două mii de monezi de aur. Ele vor fi 
oferite câştigătorilor din seara aceasta. Aş propune ca 
primii să intre în întrecere domnii Chirilă şi Claude. Sper 
să câştigaţi, încheie galant, dar fața lui contrazicea 
vorbele. 

Cei doi ieşiră în cercul mare făcut de trupurile 
privitorilor. Mulţi se urcară pe mese ori pe scaune, dornici 
să nu le scape nimic. Ramonchamp alese două dintre 
frumoasele săbii de Toledo, renumite în întreaga Europă 
pentru calitatea metalului. 

—O clipă, domnule conte! îl opri principele. Văd că 
săbiile nu au vârfuri boante. Vom aduce altele din sala 
noastră de arme. Noi nu am înțeles o luptă pe viață şi pe 
moarte, ci o întrecere cavalerească. 

—Adevărat, sire! răspunse Ramonchamp. Dar o 
întrecere cu săbii lipsite de amenințare arată a joacă. 
Dorinţa regelui nostru se îndreaptă către o luptă decisivă. 


Ştiu că sunt câțiva ani de când la curţile din Europa nu 
se mai folosesc săbii fără apărători. D-aia vă cerem 
îngăduință. Numai aşa îi vom şti pe cei mai buni. lar 
frumoasele dispute dintre cavaleri, totdeauna au avut 
partea lor de risc. 

„Drace! gândi principele. Înseamnă că Henric e pornit 
rău. Că înfrângerea de anul trecut l-a afectat peste 
măsură.” 

—Asta nu mai hotărăsc eu, ci adversarii voştri, 
răspunse Mihai, văzându-se încolțit. 

A respinge propunerea franțujilor ar fi fost semn de 
slăbiciune. 

—Primim, răspunse Chirilă aspru. 

—Dacă asta-i voia regelui Henric, îi vom face pe plac, 
zâmbi Cae. 

Prin sală parcă trecu un fior. Luptele pe viață şi pe 
moarte deveniseră cu timpul din ce în ce mai rare. 

Claude Carmolue prinse mânerul săbiei cu vădită 
plăcere şi încercă elasticitatea lamei şuierând-o prin aer 
ca pe-o biciuşcă. Îşi lepădară amândoi hainele şi 
rămaseră în cămăşi. Erau la fel de înalți şi de sprinteni. 

—Domnule, zise Claude cu politețe, am aflat adineauri 
că virtuțile voastre în aruncarea cuțţitelor v-au adus multă 
faimă. E drept că nu am auzit nimic despre arta pe care o 
aveți în scrimă, dar nu mă îndoiesc o clipă că ea e mare. 
De voi fi învins, de voi rămâne viu şi rănit în această 
întrecere, dezamăgirea mea va fi cumplită, însă mult mai 
mică în comparaţie cu admiraţia pentru voi. 

—Domnule, răspunse Chirilă în franceza lui destul de 
îndoielnică, la întrecerea aceasta mă atrage nu faima 
personală, ci a țării. Vă întorc admiraţia datorată 
curajului vostru şi sper să nu vă dezamăgesc prea mult. 

„Adversarul meu vorbeşte puţin, gândi inteligentul 
gascon Claude. Asta înseamnă că gândeşte mult. Deci, nu 
va fi năvalnic, ci chibzuit.” 

Se salutară şi porniră lupta. Chiar de la primele 
schimburi, Claude se arătă focos în mişcări, dar cu 


eleganță neîntrecută. Chirilă îi opuse o artă lucidă, sobră 
şi rece. Privitorii înțeleseră că şedeau față-n față două firi 
cu totul diferite. 

Spre deosebire de lupta cu săbii boante, aici asalturile 
erau mai rare, însă cu multă siguranţă în finalitate. Cei 
doi se studiau îndelung înaintea fiecărui asalt. După 
câteva schimburi aspre, în care făcură săbiile să şuiere ca 
vipera, gasconul înțelese că valahul preferă loviturile din 
față, astfel că porni o serie de laterale sprintene şi 
mlădioase. De două ori sabia lui se dezlipi de cea a lui 
Chirilă, îndreptându-se către piept. De două ori se auziră 
exclamațţii în sală, dar valahul pară calm, în ultima 
fracțiune de secundă. 

„E mai tare decât mi-am închipuit, socoti gasconul. 
Deci, vom schimba tactica. Vom folosi roata spaniolă, 
care sper că nu-i cunoscută pe aici.” 

Lucră din nou mult în față. Lamele se împleteau 
adesea. Apoi, Claude făcu parcă morişcă din sabia sa, iar 
o clipă mai târziu, dintre coastele lui Chirilă apăru pe 
cămaşa albă o pată roşie, ce înflorea cu repeziciune. 

—Destul, domnilor! strigă Ramonchamp. E limpede că 
victoria e a noastră. 

—Nici vorbă! răspunse cu asprime Chirilă. 

—Doriţi să continuaţi? întrebă contele uimit. 

—Până-n pânzele albe. 

—Atunci, fie voia voastră! Regula îmi cere să nu mă 
opun dorinței voastre. Din păcate, nu avem dreptul a vă 
da îngrijiri pe timpul întrecerii. 

—Nici nu le cer. 

„Straşnic bărbat! gândi Ramonchamp. Henric al 
Franţei va fi încântat când îi vom povesti despre dârzenia 
lui. Cine ar fi continuat lupta cu asemenea rană?” 

Începură din nou, iar Claude, sigur de slăbiciunea 
valahului, deveni mult mai insistent. 

„Va trebui să mor aici dacă nu-l înving, socoti Chirilă. 
Însă va muri odată cu mine, astfel că lupta se va termina 
egală. De nu voi reuşi lovitura preferată a lui Ducu, mă 


voi arunca peste el, chiar de mă va ucide, însă nu înainte 
de a-l păli straşnic.” 

„O nouă roată îl va dobor'”, socoti Claude. 

Dar Chirilă nu o primi. Dădea îndărăt pas cu pas şi îl 
atrăgea spre laterale înşelătoare. Gasconul renunţă la 
roată, observând că nu i se mai acordă prilejul. Totuşi, nu 
cu părere de rău, convins că puterile adversarului se 
macină odată cu trecerea timpului. Pata mare de pe 
cămaşa tânărului valah şi paloarea ce-l cuprindea tot mai 
mult erau dovezi grăitoare. 

Ducu privea liniştit, calm. El înțelese că prietenul său 
pregătea cu răbdare acea lovitură, ce o încercaseră 
adesea amândoi. 

Apoi se petrecu un miracol. Sabia lui Chirilă veni 
brusc în față, o fandare lungă, iar Claude, printr-o 
aplecare fulgerătoare spre dreapta, scăpă la timp de o 
împunsătură mortală la gât, dar nu o putu evita pe cea de 
la umăr. Atât de adâncă, încât gasconul scăpă sabia şi se 
prăbuşi dimpreună cu valahul, care se albise la față cu 
totul. 

—Luptă nedecisă! hotărî Ramonchamp, chiar mai alb 
decât Chirilă; dezamăgirea lui era evidentă. 

Felcerul Zimmermann se aplecă deasupra celor doi şi- 
i cercetă cu atenţie. 

—Rău? întrebă principele. 

—Nu. În trei-patru săptămâni îi pun pe picioare, 
răspunse Zimmermann în nemțeşte, pentru a înțelege şi 
contele. 

Cei doi răniți fură scoşi grabnic din sala balului. 
Felcerul călca gânditor în urma lor. 

Sala, ce fusese mai devreme un adevărat viespar, fu 
cuprinsă de linişte adâncă. 

Ramonchamp zise la fel de gânditor ca şi 
Zimmermann: 

—Cu voia voastră, sire, urmează domnii Indru şi 
Clopin. 

Principele făcu semn de aprobare, dar Cae nu ieşi în 


cerc. Îl chemă din ochi pe Ducu şi înainte de a părăsi sala 
vorbi într-o franțuzească aleasă, cum nu se putea auzi 
decât la Paris. Fiul lui Petre Cercel, fostul domn al Ţării 
Româneşti, şezuse mulți ani cu tatăl său în capitala 
Franţei. 

—Domnule Ramonchamp, cum lupta viitoare se 
anunţă pe viață şi pe moarte, fapt despre care nu am avut 
cunoştinţă până adineauri, vă cer îngăduința de a lipsi 
un sfert de ceas. Orice om chibzuit îşi pune în regulă 
rosturile sale dinaintea unei amenințări. 

—Vă înțelegem şi vă aşteptăm, se înclină solul 
Franţei. 

O clipă mai târziu, Cae părăsi încăperea alături de 
Ducu. Dar nu fură singurii. Spre consternarea multora 
din sală, frumoasa castelană din Obreja se desprinse de 
lângă fratele ei şi ieşi pe urmele celor doi. 

În puţine cuvinte, Cae îl puse la curent pe prietenul 
său cu bănuielile asupra lui Taranowski şi Khidr. 

-lată că fratele Chirilă nu va fi teafăr multă vreme, 
continuă el. lar cu nebunii ăştia de franțuji, nu se poate 
şti ce va hotărî viitorul în privința mea. Caută-l pe 
Costache şi ocupaţi-vă de asta! 

Stela îi descoperi în ungherul tainic al coridorului. 
Departe de a fi slab la minte, Ducu se mistui grabnic pe 
scările laterale. Cae şi Stela erau la câțiva paşi unul de 
altul. Lumina nu prea bună le ascundea o parte din 
gesturi. Ea veni nespus de încet. Apoi, braţele îi zburară 
spre umerii tânărului. Rămaseră îmbrățişați multă vreme. 
Când reuşi să vorbească, nu-l îndemnă să nu se bată, ci 
spuse cu voce tremurătoare, însă dârză: 

—Să nu uiţi, Cae, că de se va întâmpla ceva cu tine, 
voi muri şi eu! 

O simți lângă pieptul său încordată şi vitează, chiar 
dacă lacrimile ei cădeau pe fața lui ca bătăile inimii. 

—Veţți merge în Moldova? întrebă ea şoptit. 

—Da. 

—Când te întorci de acolo, să mă iei de nevastă, 


fiindcă nu am putere să mai aştept! 

—Nici eu, răspunse Cae strângând-o la piept mai tare 
decât se cuvenea. 

Înţelesese bine ultimele ei cuvinte, spuse atât de încet, 
ca o părere. Credea în victoria lui. 

Intrară amândoi în sală. Cae zâmbea, cu ochii 
subțiaţi, ca în fața soarelui mult. Ştiindu-se privită de 
multe femei şi bărbați, cu ochi aspri în fața unei 
asemenea necuviințe, Stela păşi palidă, dar plină de 
mândrie. 

Cei doi cavaleri se întâlniră în cerc. Tânărul Clopin îşi 
lepădase haina şi arăta strălucitor în cămaşa albă, cu 
frumoase volane la pumnaşi. Zâmbea ca şi adversarul 
său, iar privirile sale îndrăznețe, sigure câştigară în sală o 
mulțime de simpatii. 

—Sunteţi gascon? se interesă Cae. 

—Ah, nu! râse Clopin. Breton, domnule. Gasconii sunt 
spadasini mari, dar le lipseşte încăpățânarea noastră. E 
drept că inteligența scânteietoare face casă bună cu ei, 
însă e tot atât de drept că nici nouă nu ne lipseşte chiar 
cu totul. Mai au gasconii sprinteneală în mişcări şi 
dârzenie, dar greu pot egala încăpățânarea noastră. Când 
se întâlnesc în încăierare un gascon şi un breton, mai 
mare jalea, domnule, continuă el şăgalnic. Dacă nu se 
găseşte cineva să-i despartă, rămân încăierați până la 
adânci bătrâneţe. E cunoscut cazul unui gascon şi al 
unui breton care acum câţiva ani, la trei luni după 
isprăvirea războiului, mai şedeau încă încleştați unul de 
altul. Trecea lume miloasă şi le punea în gură bucate, dar 
să-i despartă nu era chip. E drept că până la urmă, s-a 
găsit un dulgher isteț, care s-a oprit lângă ei, a făcut 
unele măsurători, apoi s-a apucat de treabă, folosind un 
baros şi ceva pene de lemn. Astfel că după o muncă de o 
jumătate de zi, i-a despărţit bucată cu bucată. Istețimea 
şi prevederea lui s-au dovedit frumoase, fiindcă fiecare 
mădular desprins îl lega de un țăruş, în aşa fel încât cei 
doi să nu se poată încăiera din nou. Cel puţin, când am 


plecat noi încoace n-am auzit să fi scăpat din legăturile 
tâmplarului. Văzându-l pe domnul Chirilă, v-am asemuit 
cu gasconii. 

—Sunteţi un tânăr încântător! slobozi Cae un hohot 
mare de râs. Şi sper să ne despartă cineva din încăierare, 
mai ales că la Alba-lulia avem o groază de dulgheri. 
Totuşi, în cazul când ei nu vor reuşi în încercările lor, ar 
fi bine să vă gândiţi la faptul că Henric al Franței vă 
aşteaptă, iar dacă ajungeţi acolo pe vremea urmaşului 
său, el se va stinge neconsolat. 

—Vai, domnule! râse Clopin. Sunteţi chiar mai 
fermecător decât îmi spunea Pierre Jorat. 

—Ce zic, ce zic? se interesă principele, văzându-i cum 
se amuză. 

Ramonchamp îi traduse în nemțeşte, iar mulți din 
sală izbucniră în hohote. Lupta dintre cei doi se anunța 
mult mai veselă decât prima. Dar cine va învinge şi cum 
se va termina ea oare? 

Se salutară adânc şi încrucişară săbiile cu gesturi 
moi, parcă a joacă. Dar curând, lamele şuierară mai 
aspru, amintindu-le spectatorilor ocazionali că ele pot 
aduce moartea. După câteva schimburi de lovituri, date 
cu multă asprime, Clopin gândi încântat: 

„De voi câştiga, faima noastră va fi înzecită, fiindcă mă 
aflu în fața unui mare spadasin. E drept că pare cam 
adormit cu ochii lui subțiați de gene şi e tot atât de drept 
că mi se pare cam domol în mişcări, dar Pierre Jorat îmi 
spunea că încetineala acestui domn seamănă cu a unei 
pisici înainte de a se arunca peste pradă. Zău că încă nu 
ştiu ce să încerc în fața lui! Morişca a văzut-o şi se va feri 
de ea. Poate creasta de cocoş. Pe asta, puţini o cunosc. 
Oricum, va trebui să câştig, altfel primirea ce ne-o va face 
Henric al Franţei se va transforma într-un sloi.” 

—Aveţi o cămaşă frumoasă, domnule! zise Cae parând 
calm o straşnică împungere dată la nivelul pieptului. 

—lar voi, ochii ageri, zâmbi Clopin. Cât despre 
cămaşă, aş îndrăzni să mă mândresc cu ea. Nu sunt 


mulți la noi şi aiurea cei ce ştiu a croi o cămaşă după 
forma bustului. Din cauza asta mă costă scump şi sper 
să nu mi-o găuriți. Cel puţin nu la piept, unde un petic se 
vede uşor. Însă abia acum observ că nici pantalonii voştri 
nu sunt cu nimic mai prejos în eleganţă. Trebuie că aveţi 
pe aici un croitor destoinic. Frumoşi pantaloni! 

Ah, râse Cae, cred că nu veţi cobori atât de jos. Ar fi 
un mic dezastru. Închipuiţi-vă un cavaler cu pantalonii 
găuriți. 

Ramonchamp nu prididea să traducă. Uitase o clipă 
importanța întrecerii şi, ca om de mare finețe a spiritului, 
se amuza straşnic. Apoi îşi aminti. Cătă spre cei doi 
îngândurat, minunându-se de încetineala lui Cae. Sabia 
sa, parcă aplecată spre lenevie, pica totuşi cu regularitate 
în contră peste cea a franțuzului. 

—Nu aţi atacat măcar o dată, spuse Clopin mirat. 

—Nu mi-ați dat timp să o fac. 

—Vai, domnule, după frumoasele voastre răspunsuri, 
aş regreta mult să pierdeţi! 

—Daţi-mi prilejul să nu regretați, zâmbi Cae. 

—Cum? 

—Aruncând sabia. 

Clopin râse din toată inima. Adversarul îi plăcea din 
ce în ce mai mult. Apoi, fața lui, încă zâmbitoare, căpătă 
o mică asprime. Ochiul parcă moleşit de somn al lui Cae 
simți mica schimbare, iar vestita creastă de cocoş, ce 
apărea din câteva lovituri slabe şi joase în una înaltă şi 
tare, ca de satâr, rămase doar o simplă intenție. 

„Avea dreptate Jorat, gândi Clopin. Omul acesta 
parează uşor tot ce-i trimit, dar marea lui artă stă în 
faptul că prevede lovitura următoare. Va fi greu pentru 
mine.” 

Dori apoi să spună o glumă, însă chiar în clipa aceea 
Cae făcu primul asalt. Sprinten ca o nevăstuică, bretonul 
sări ca dintr-un arc. Totuşi, mişcarea adversarului spre 
stânga îl înşelă, fiindcă în aceeaşi clipă simți o arsură la 
mâna dreaptă, puţin mai sus de cot. 


—Sunt nemângâiat, rosti Cae fără să zâmbească. lată 
că frumoasa voastră cămaşă are nevoie de un petic. 

—Adevărat, domnule! răspunse bretonul calm. Mă 
bucur totuşi că pielea e abia zgâriată şi nu are nevoie de 
un petic pe care l-aş fi găsit foarte greu. Aţi parat 
adineauri vestita noastră creastă de cocoş. Când lovitura 
îşi atinge ținta, uneori despică umărul până la jumătatea 
osului. 

—A fost o intenție lăudabilă, chiar dacă nu s-ar fi 
bucurat din partea noastră de prea multă prețuire, zâmbi 
Cae din nou. 

Zicând aceste vorbe, repetă mişcarea înşelătoare a 
corpului, iar spada sa se înfipse de data aceasta aproape 
în acelaşi loc. 

—A fost o clipă de neatenție a marelui meu adversar, 
grăi cumpătat. 

—Da, domnule, răspunse bretonul. Nu mă aşteptam 
să folosiți aceeaşi mişcare de două ori la rând. 

—Oprim? întrebă Indru. 

—Ah, ah! zâmbi Clopin. Aţi uitat oare povestea cu 
gasconul şi bretonul? Dreapta nu mă mai ajută cum 
trebuie, însă voi folosi stânga. 

Cae îşi trecu şi el sabia în mâna stângă. 

—Ce faceți, domnule? se supără Clopin. Nu îngădui a 
fi cineva mărinimos cu mine. 

—Nici nu sunt, răspunse Indru. Lucrez la fel de bine 
ca şi cu dreapta şi nu voi sunteți acela care să-mi 
porunciți cu ce mână să lucrez. 

Bretonul îi fu recunoscător. Înţelese curând că valahul 
minte de îngheață apele. Cu stânga nu lucra atât de 
frumos. Totuşi, după asemenea cuvinte, nimeni nu l-ar fi 
putut învinui că acceptase un favor. Porni asalturi 
îndrăcite în jurul adversarului, însă nu lipsite de 
precauție. 

—Drace! murmură Cae. Parcă abia acum s-a 
dezlănțuit împelițatul ăsta. 

Scimbară lovituri fulgerătoare. Săbiile lucrau când 


lateral, în amenințare dintr-o parte, când jos, pentru a se 
ridica apoi la înălțimea pieptului şuierând aspru. O clipă 
mai târziu, stânga lui Cae sângera vizibil. 

—Cu îngăduința voastră, voi trece sabia din nou în 
dreapta, grăi el. Cred că stânga nu mă mai ajută. 

—Ah, domnule, strigă Clopin înviorat de reuşită, cred 
că vom avea nevoie de un dulgher! Numai el va putea să 
ne despartă, fiindcă se cuvine să rămânem şi noi în 
legendă. 

Fandă brusc şi uimitor de lung, reuşind să atingă 
pieptul lui Cae, însă nu suficient pentru o rană. Privitorii 
se înfiorară. Era evident că tânărul Clopin ataca mai 
dezlănțuit şi mai sigur pe el. 

Cu toate că zâmbeau adesea, frunțile lor îmbrobonate 
arătau semne de oboseală. Cătând spre ei cu ochi de bun 
cunoscător, Ramonchamp gândi: 

„Va câştiga cel mai rezistent dintre ei. lar acesta mi se 
pare Clopin. L-am pregătit mult pentru această revanşă.” 

Nu-şi isprăvi gândurile, fiindcă Indru, cu o paradă- 
ripostă uluitoare, nimeri umărul stâng al bretonului. 
Sabia din mâna lui Clopin căzu pe dalele de marmură cu 
zgomot aspru, ce trecu prin odaie şi prin coridoarele 
palatului ca un fior. 

Ramonchamp tresări. Cae ar fi putut pune piciorul pe 
ea, încheind lupta, dar nu o făcu. Era limpede că nu voia 
să-şi umilească adversarul. Bretonul se clătina vizibil, 
palid şi parcă lipsit de vlagă. Făcu totuşi un efort, îşi 
adună puterile, şi spuse, încercând să zâmbească: 

—Domnule, mândria mă opreşte să ridic sabia, fiindcă 
nu sunt obişnuit să mă aplec după ea. Până azi, nimeni 
nu mi-a smuls-o din mână. Dar încăpățânarea mea de 
breton acordă azi puţin credit mândriei. 

Zicând acestea, vru să se aplece. Cae, mai sprinten, i- 
o oferi. Mulţumind frumos, acesta o prinse cu mâna 
dreaptă, care chiar dacă sângera puternic era acum mai 
bună decât stânga. Indru înţelese că bretonul ar muri 
mai degrabă decât să cedeze. Aşteptă calm asalturile 


năprasnice ale lui Clopin, mirat de mânia ce se citea în 
ochii lui. 

„Atacă disperat, gândi Cae. Acum riscă mult. Cred că 
totul. Îi este indiferent dacă moare, însă nu înainte de a 
mă păli cu orice preț. Ce inimă de viteaz!” 

Evită la timp o împungere lungă, din față, care 
înlemni sala, iar sabia lui se desprinse brusc şi intră 
adânc în umărul drept al bretonului. Sabia căzu în 
acelaşi timp cu Clopin. 

„Dezastru! murmură Ramonchamp. Mă voi întoarce la 
Paris pe drumul cel mai lung, fiindcă nu mai am curajul 
să-l înfrunt pe Henric al Franţei.” 

Apoi se întoarse către principe şi spuse loial: 

—Sire, a învins cel mai bun. Clopin e găurit ca o sită, 
însă nu-mi fac griji. Bretonii totdeauna au fost mai tari 
decât fierul. Supărarea mea e năprasnică, dar cinstea mă 
obligă a recunoaşte meritele domului Cae Indru. Am adus 
cu noi două mii de monezi de aur. O mie, socot că poate fi 
împărțită frățeşte între domnii Chirilă şi Claude. Cealaltă 
i se cuvine cavalerului Cae Indru. 

—Pe care sunt convins că o va împărți cu viteazul 
Clopin, grăi principele respirând uşurat. 

—Chiar la asta mă gândeam, zâmbi Cae. 

Cercetându-i rănile, Zimmermann respiră uşurat în 
fața bretonului. Erau destul de sus pentru a nu-i face 
griji prea mari. Cât despre Indru, împunsătura din brațul 
stâng, chiar dacă avea adâncime, putea fi socotită o mică 
zgaibă. Ajutat de tânărul valah, bretonul îşi reveni şi 
porniră cu vestitul felcer spre odaia unde Chirilă 
dimpreună cu Claude primiseră între timp unele 
frumoase îngrijiri. Undeva în mulțime, Stela Cristu 
închisese ochii şi se ruga fierbinte. 

Balul porni din nou. lar faptul că nimeni nu-şi 
pierduse viața adusese multă veselie. Târziu, când 
pătrânele doamne picoteau la adăpostul evantaielor mari, 
când tinerii şi tinerele fete uitaseră timpul, aplecându-se 
spre dulceața dansului, câţiva bărbaţi dispărură pe 


nesimţite din sală. 

În odaia de lucru a principelui începuse sfat de taină. 
Erau acolo Cae, Radu Buzescu, aga Leca, Soare, 
Mihalcea, părintele Grasa, Costache  Caravană, 
Zamfirescu şi Ducu cel Iute. Pentru întâia oară, lor li se 
alătura Tufănel. Fusese căutat şi Sile Adormitu, ce 
devenise cu timpul un cavaler plin de haruri, dar nimeni 
în afară de Cae, Costache şi Ducu nu ştia unde se află, 
iar cei trei nici nu se gândeau să sufle vreo vorbă. 

—Domnule, grăi principele spre Tufănel, te-am primit 
printre cei mai dragi prieteni ai noştri. Ne-ai fost 
recomandat cu multă căldură. De va fi să-i porți 
recunoştinţă cuiva, ea să fie îndreptată spre protectorul 
domniei-tale Chirilă Zece Cuţite. Însă te sfătuiesc să nu-i 
arăţi mulțumirea, fiindcă te-ai putea alege cu o mustrare. 
În schimb, are ochi bun. El descoperă adesea harurile 
unui cavaler cu mult înaintea altora. Ne placi, domnule. 
După luptele ce le vom avea în Moldova, s-ar putea să-ţi 
cucereşti un brevet de căpitan. Dar nu stă în puterea 
noastră, ci în harurile domniei-tale. 

Tufănel era când palid, când roşu-pal ca apa la 
asfințit sub bătaia soarelui. Dori să vorbească plin de 
cumpătarea cuvântului, însă un gest al principelui îl opri. 

—Nu vorbe, domnule. Fapte aşteptăm de la voi. Ţara 
are nevoie de fapte. 

Apoi se întoarse către Cae. Fața lui dezvălui o 
dragoste neascunsă, întărită de cuvintele calde pe care le 
rosti. 

—Cum e cu mâna, dragă nepoate? 

—Bine,  măria-ta.  Felcerul Zimmermann  parcă-i 
făcător de minuni. Din păcate, e bătrân. Când va pieri el, 
nu ştiu cine îi va lua locul. 

—Ajutorul său, Ilie din Haţeg, zâmbi Mihai. 
Zimmermann spune că Ilie a început să-l depăşească în 
cunoaştere. Neamţul acesta scump la vorbă, rar laudă pe 
cineva. Dar să trecem la ale noastre. Scrisoarea lui Henric 
al Franţei aşteaptă nedesfăcută. 


Cae luă sulul de hârtie şi începu să citească din 
franceză în română. 

„Sire, vă spun astfel fiindcă un titlu mai mic nu vi se 
cuvine. Deci, de la rege la rege, vă înştiințez că se apropie 
un an de când sunt un om trist. Ei da, sire. Sunt furios 
cum n-am fost de mult. Mândrii voştri cavaleri Cae Indru 
şi Ducu cel Iute i-au zdrobit pe ai mei într-o întrecere de 
scrimă. Şi asta în văzul lumii. Vă închipuiţi, sire, că abia 
în urmă cu un an veneau ambasadori de la curțile 
Europei să ne felicite cu părere de rău pentru victorii 
răsunătoare ale cavalerilor mei în dauna lor. Căutam cu 
sfântă ipocrizie să alin durerile ambasadorilor, fiindcă în 
inima mea jubilam. Azi, sire, sunt un biet rege care nu 
mai poate ridica fruntea cu dulce orgoliu. Obţinem 
aceleaşi victorii la alte neamuri, dar ştiu cu toţii că avem 
naşi în Răsărit. Până când, sire? Am început să mă ocup 
personal în vederea pregătirii cavalerilor mei cei mai buni. 
Am asistat în fiecare zi la lecţiile luate de domnii Clopin şi 
Claude. Şi, cu toată părerea de rău că nu pot fi 
curtenitor, sper, sire, să-i învingă pe ai voştri”. 

—Cinstit şi deschis la suflet! murmură principele. 

„Sper să-i învingă, sire, fiindcă altfel nu mai am 
odihnă. Şi doresc să nu fiu nevoit a mă bate chiar eu, 
care nu sunt prea desăvârşit față de alți spadasini ai mei. 
De va fi o înfrângere a noastră, voi veni curând în fruntea 
a o sută de spadasini pentru o nouă înfruntare şi vom 
gusta împreună din vestitele voastre vinuri. Vă felicit din 
inimă pentru superba voastră victorie asupra cavalerilor 
mei la Hradčany. 

Sire, adânc mişcat şi fericit de răsunătoarele voastre 
victorii asupra turcilor, tătarilor şi mai ales asupra 
regretatului principe Andrei Bâthory, aş dori să vă fiu de 
folos. Asta cu atât mai mult cu cât prin victoriile voastre 
turcii au slăbit simţitor şi azi nu sunt o primejdie pentru 
Apus. Ambasadorii noştri de la Praga, de la Sfântul Scaun 
şi Madrid ne-au dat ştiri ce vă privesc direct. Din ştirile 
adunate, concluziile noastre s-au limpezit destul pentru a 


vă vorbi clar. Împăratul Rudolf, suzeranul vostru 
vremelnic, e un om bun şi inteligent, dar slab ca împărat. 
El caută liniştea sufletului pentru a-şi desăvârşi arta de 
ceasornicar şi cititor al misterelor cereşti. Îl pasionează 
mai mult pictura decât plicticoasele treburi ale 
imperiului. Să nu aşteptaţi mare lucru de la el. Fiindcă 
Rudolf se supune cu teamă unor forțe mai mari. lar 
forțele acestea sunt papa, Maria de Spania şi biserica 
catolică din Imperiul Austriac. Aceste forțe doresc un 
bastion catolic la granița cu Răsăritul. Ştiu că sunteți 
săraci într-o țară bogată. Sarea, vinul, argintul, aurul, 
grâul şi vitele voastre stârnesc lăcomii mari. Ele nu vă 
sunt azi la îndemână, şi asta-i cauza sărăciei voastre. 
Turcii au renunțat temporar la ele, datorită vitejiei 
poporului nostru. Dar Apusul va renunța mai greu. Turcii 
au luat de la voi prin forță. Apusul ascunde forța sub 
zâmbet şi vorbe mari. Cunoscându-se intenţiile voastre şi 
mai ales harurile de bun general, azi ați devenit un 
obstacol, sire, în planurile celor trei duşmani arătaţi. Se 
urzeşte îndepărtarea voastră şi mi-e teamă că chiar mai 
mult. Feriți-vă, sire! Duşmanii sunt mari. Chiar noi ne 
temem adesea a ne atrage mânia lor. Şi nu uitaţi că 
Rudolf, cu toate că vă poartă stimă şi admiraţie, cu toate 
că vă prețuieşte mult, va aproba orice împotriva voastră, 
numai spre a-şi păstra liniştea. 

Sire, am auzit lucruri mari despre voi şi despre domnii 
Cae Indru, Chirilă Zece Cuţite, Costache Caravană şi 
Ducu cel Iute. Lucruri atât de mari şi uimitoare, încât vă 
discutăm adesea. lar primul lucru pe care-l facem la 
întoarcerea unui ambasador de la Constantinopol sau 
Praga, de la Viena sau din alte părți e să ascultăm noi 
veşti despre voi. Dorim din inimă să vă împliniți gândurile 
de unire totală a românilor şi suntem convinşi că cel mai 
desăvârşit general al timpului nostru va izbândi într-o 
cauză atât de nobilă. 

M-ar bucura, sire, să vă cunosc pe voi şi pe cavalerii 
voştri. Aud că aveți o ţară mai frumoasă decât închipuirile 


îndrăznețe. Chiar dacă drumul e lung, m-aş simți fericit 
să o văd şi să ne bucurăm alături de voi pentru întregirea 
ei. 

Al vostru, Henric 

27 februarie 1600” 

—Domnilor, o scrisoare mare, de la un rege mare, grăi 
principele îngândurat. Aş dori să o păstrez pentru nepoții 
şi strănepotții noştri. Nu pot. Contele Ramonchamp mi-a 
şoptit că o vrea îndărăt, în scop de distrugere. Henric al 
Franței se fereşte, pe bună dreptate, a-şi atrage mânia 
celor pomeniţi în ea. O astfel de dovadă, dacă ar pica în 
mâini vrăjmaşe, i-ar aduce multe necazuri. Am găsit în 
această scrisoare unele răspunsuri la bănuielile noastre. 
Avem duşmani mari, împotriva cărora e greu de luptat. 
Dar să ne gândim azi la lucrurile mai apropiate. Imperialii 
țin cu tot focul să aducă regimente nemțeşti în Alba-Iulia 
şi în alte oraşe. Chipurile, pentru siguranța noastră. De 
fapt, încearcă să ne ia puterea prin viclenie. Comisarii lui 
Rudolf, în loc să ne aducă sprijin, ne studiază fiecare 
gest. Dintre ei, doar căpitanul Mihai Szekely ni se arată 
prieten, însă puterea lui e mică. Celălalt comisar, David 
Ungnad, visează să fie guvernator al Transilvaniei. 
Acestea îi sunt gândurile. S-a unit cu Farcaş Kornis, cu 
cancelarul Naprâgy, cu nobilii ostili nouă şi trimite veşti 
mincinoase la Praga. Domnilor, nobilimea din 
Transilvania nu prea ştie ce vrea. Când a domnit 
Sigismund Bathory, au complotat împotriva lui. Curând l- 
au preferat pe Andrei Báthory, dar după lupta de la 
Şelimbăr, când nenorocitul principe era fugar, nimeni nu 
l-a urmat pentru a-l ajuta. Apoi s-au închinat nouă, iar 
azi complotează din nou. Îl vor iar pe Sigismund. Ei nu 
pot înțelege că de vom face o țară unită, puternică, cu legi 
şi ordine bune, cu granițe tari, marile lor averi vor fi în 
siguranță, iar ei feriți de a-şi teme viața. Azi urzesc 
împotriva noastră aproape fățiş. Aş putea să-i tai până la 
unul şi n-ar fi pagubă mare după astfel de trântori, dar 
mă feresc a o face. Ne-am atrage dezaprobarea popoarelor 


creştine, care nu ştiu ce urzesc ei aici, însă vor afla că am 
făcut un masacru. Le-am da prilej imperialilor să vină cu 
trupe împotriva noastră. Lucru pe care nu-l dorim în 
ajunul plecării spre Moldova. Imperialii abia aşteaptă un 
astfel de motiv. Va trebui să ne prefacem a nu înțelege 
lucrările nobililor îndreptate spre răzvrătire. Domnilor, 
mâine, adică azi, vom duce tratative cu polonii şi cu 
turcii. Contele Andrei Taranowski ne-a fost cândva 
prieten. Azi, el vine la noi tot cu vorbe de prietenie. Să nu 
uităm însă că prietenia e una, iar datoria față de țară 
alta. Andrei e viclean şi dibaci. El vine la noi într-un 
moment când e sigur că vom fi luaţi de tătari ca din oală 
în Ţara Românească. De ce oare? Care îi sunt gândurile? 

Cae, Ducu şi Costache se priviră cu tâlc. Era limpede 
că şi Mihai avea aceleaşi bănuieli ca şi ei. 

—Husein-aga, solul turcilor, ne este cunoştinţă veche, 
continuă principele. Dar e bătrân şi acrit în slujbe. Nu de 
viclenia lui avem teamă, ci de aceea a însoțţitorului său, 
veselul Khidr. La masa tratativelor cu cele două părți, 
conducerea noastră o va avea nepotul Cae Indru. Vă veţi 
întâlni cu turcii la ceasurile două, iar cu polonii la patru. 
Domnilor, am lăsat la urmă partea cea mai de seamă a 
sfatului de taină. Azi suntem în douăzeci şi unu aprilie. 
Peste trei zile vom porni cu oşti spre Moldova. Din tot ce 
discutăm aici, comisarii imperiali vor afla puţin şi târziu. 
Abia în dimineața zilei de douăzeci şi patru îi vom 
înştiința că plecăm spre Moldova. Adică în momentul 
plecării noastre. De vor fi unele trădări şi ele vor fi cu 
siguranță , leremia Movilă, Sigismund şi polonii nu mai 
au vreme să facă prea mult. Comisarii m-au întrebat 
adesea despre gândurile mele în privința Moldovei. M-am 
ferit a le da răspunsuri clare. Domnilor, împăratul Rudolf 
l-a trimis la noi pe solul său, doctorul Pezzen, cu un 
ajutor de o sută de mii de taleri. Sunt două luni de când 
solul şi banii întârzie undeva pe drum. Ne-ar fi trebuit 
aceşti bani însă nu cred că-i vedem vreodată. Ceva ce nu 
ştim încă e cine l-a oprit pe doctorul Pezzen din drumul 


spre noi. Poate că puterile despre care aminteşte Henric 
al Franței. Un lucru e sigur: împăratul a încercat a ne da 
sprijin, dar solul său nu s-a grăbit să ni-l aducă. Pezzen 
nu îndrăzneşte a se ridica împotriva stăpânului, refuzând 
a ne da banii. Deci e limpede că asupra solului au căzut 
puteri mai mari decât ale împăratului. În privinţa 
Moldovei, Ducu cel Iute ne aduce veşti mari de la curtea 
din Praga. Împăratul s-a opus la început gândului nostru, 
legat de unele tratate cu Polonia. Ei bine, cine credeţi că a 
sărit în sprijinul nostru? Vechiul duşman, domnilor. 
Arhiducele Maximilian. Oare să fi devenit el peste noapte 
un prieten atât de mare? Greu de crezut. Socotim mai 
degrabă că imperialilor le convine să scoatem Moldova de 
sub nasul polonilor, care aproape au cotropit-o. Deci, fără 
a mişca un deget, imperialii sunt convinşi de o afacere 
strălucită. Fiindu-le vasali, Moldova va intra firesc sub 
suzeranitatea lor. Iar celor ce au alte scopuri decât noi 
aici, nu le va fi greu a le răspunde polonilor că am intrat 
în Moldova fără aprobarea curții din Praga. Nepoate, 
doreşti să spui ceva? 

—Da, doamne, răspunse Indru, mulțumit de 
pătrunzătoarea clarviziune a unchiului. 

—Te ascultăm. 

—Un lucru e limpede, grăi Cae. Azi se urzeşte clar 
îndepărtarea principelui din principatul Transilvaniei. În 
ziua de douăzeci şi patru aprilie, adică atunci când vom 
anunța plecarea noastră spre Moldova, această 
amenințare va cădea brusc. 

—Vorbeşti în şagă, sau nu înțeleg eu? se amestecă 
banul Mihalcea. Oare se va întâmpla o minune? 

—Nici vorbă, râse Cae. Se vor întâmpla două lucruri 
fireşti. Întâi, imperialii vor înceta urzelile, convinşi că ne 
vom frânge gâtul în fața bunelor oşti polone şi moldovene. 
Deci, vor scăpa de noi printr-o lovitură dată de alții. Şi 
nimeni nu-i va învinui că ne-au cauzat pieirea, mai ales 
că hotărârea lor oficială este împotriva intrării noastre în 
Moldova. Apoi, urzelile vor înceta fiindcă există şi altă 


latură în gândurile lor. Adică, ar fi o şansă de a scoate 
Moldova din mâinile polonilor pentru ei. Aceste două 
motive ne vor aduce linişte pe timpul campaniei din 
Moldova. Linişte din partea suzeranilor, căci nobilii 
scăpaţți de sub observaţia noastră se vor întări, gata de 
răzvrătire. 

—Bine spus, nepoate! aprobă principele. Imperialii vor 
aştepta şi vor amâna lucrările lor de a ne scoate din 
Transilvania cu forța sau cu daruri. Vor aştepta să vadă 
ce se întâmplă. Fie că pierim, fie că ne întoarcem 
victorioşi, pentru ei câştigul e sigur. Dar de vom învinge, 
vor lucra cu mai mult sârg să ne piardă. Cred chiar că 
sunt fericiți de gândul nostru spre Moldova, pe care ei nu 
au putință să o ia fără o încăierare cu oştile Poloniei. Şi 
zău că marele hatman Zamoyski le-ar da de furcă. 
Domnilor, înainte de a vă înfățişa puterea noastră şi 
planul atacului, se cuvine a vorbi despre cele înfăptuite 
aici în doar câteva luni de domnie. La ultimul nostru sfat 
de taină, Chirilă, cu dârzenia şi curăţenia lui sufletească, 
ne-a acuzat de greşeala că stăpânim două ţări, cu două 
capitale, cu limbă oficială deosebită, cu oști şi legi 
separate. El susținea atunci că numai după ce vom 
înfăptui o unificare deplină a celor două țări române va fi 
vremea să o ocupăm pe ultima. Înţeleaptă judecată! Da. 
Avea dreptate. La asta m-am gândit şi eu adesea, dar 
timpul nu ţine cu noi. Nu avem vreme să amânăm. În 
scurtul nostru răgaz de domnie aici, limba oficială a 
Transilvaniei a devenit cea românească. Firesc, fiindcă 
marea populație a principatului stăpână de drept aici de 
veacuri o formează românii. În Dieta Transilvaniei am 
adus boieri români, iar Teodosie Rudeanu împlineşte azi 
dregătoria de logofăt pentru cele două țări. Biserica 
ortodoxă de aici şi-a primit conducător român. Dintre 
boierii noştri am numit pârcălabi în cetăţile principale şi 
juzi în fruntea unor oraşe. Poate nu-i mult, dar nici 
timpul care s-a scurs de la Şelimbăr încoace nu-i lung. 
Abia câteva luni. lată, domnilor, că frumoasele idei ale lui 


Chirilă au început să prindă viață. Însă până la unificarea 
deplină, cu legi peste tot, cu o singură oştire şi o singură 
capitală mai avem. O unificare nechibzuită pas cu pas 
poate răsturna tot ce am clădit. Nu avem nevoie de 
răzmerițe. Totul trebuie făcut în timp şi cu tact. Din 
păcate, aşa cum am mai spus, timpul nu ţine azi cu noi. 
Vrăjmăşia imperialilor, ce se doresc stăpâni aici, nu ne 
mai dă răgaz. Chiar mă întreb: cum de nu au pornit până 
acum cu oşti împotriva noastră? Acestea sunt cauzele 
care nu ne îngăduie a amâna intrarea în Moldova. lar de 
nu o facem azi, când avem prilejul, nu ştiu de mai putem 
altă dată. Dacă vrem să ne împlinim visul nostru vechi, 
dacă vrem să fim binecuvântați de urmaşi, cărora le 
suntem datori mult, acum e momentul să intrăm în 
Moldova. 

Tăcu o clipă, încercând să-şi adune gândurile. Vorbise 
cam mult şi nu era în firea lui. Apoi continuă: 

—Pe timpul cât vom lipsi, logofătul Teodosie Rudeanu 
ne înlocuieşte ca regent, ajutat de banul Mihalcea şi 
comisarii imperiali. Îi vom porunci lui Rudeanu să stea cu 
ochii pe aceşti comisari. Mai ales pe Ungnad. Nicăieri nu 
se vor putea mişca fără aprobarea lui Rudeanu. Sigur că 
domnii comisari au să urle indignati, cu strigăte până la 
cer, iar noi îl vom certa pe Rudeanu prin scrisori. La 
viclenie viclenie. Prieteni, Cae, Chirilă, Grasa şi Sile 
Adormitu au adus neamului unele servicii de mare preţ. 
Întâi, am primit un împrumut de optzeci de mii de ducați 
de la negustorii din Sibiu. În felul acesta, plătim o parte 
din lefile oştilor şi acoperim ceva din cheltuielile drumului 
spre Moldova. Dar cea mai mare înfăptuire a lor, stă în 
faptul că au întors lovitura tătarilor de la Ţara 
Românească asupra polonilor. La ceasul în care vorbim, 
două mii de nogai urcă spre Polonia. lată deci că marele 
hatman Zamoyski nu va putea goni spre Moldova, fiind 
ocupat să se apere. Mai mult: în prima zi a lunii mai, o 
mie de tătari sub comanda vestitului Mirza îl aşteaptă pe 
Cae Indru lângă satul Slobozia, pe Nistru. Mirza va intra 


în Moldova, dar nu cu jaf, ci cu buzduganul împotriva 
oştilor polone aflate acolo. Pentru astfel de lucrare, ce 
întrece prin măreție multe fapte din istoria popoarelor, lui 
Sile Adormitu i-am semnat un brevet de căpitan. 
Părintelui Grasa, care ne-a vestit hotărârea de a se 
întoarce acasă după luptele din Moldova, îi dăruim o 
trăsură, o sabie de Toledo, şase cai şi cinci mii de ducați. 
Pentru Cae şi Chirilă ne-a rămas puțin. Doar 
recunoştinţă. Şi acum, domnilor, iată oştile ce le avem 
azi: oştirea Bucegilor, cu cinci mii de tineri îmbrăcați în 
roşu. Oştile Jiului şi Mehedinţilor, cu patru mii. Tătarul 
Mirza cu o mie. Volaoschi, Branițchi, Ocesalschi şi 
Rostopcea aduc două mii nouă sute şaptesprezece 
călăreți şi pedeştri. Unguri, o mie, sub comanda lui 
Grigore Mako. L-aş fi vrut în fruntea lor pe Bogati, care a 
dovedit împotriva noastră la Şelimbăr că-i un mare 
căpitan. Dar el nu ne aparține şi se află în tabăra 
generalului Basta. Anghelache şi Lupu comandă o mie 
patru sute cincizeci şi doi de călăreți. Sârbii Petcu şi 
Necula, viteji ca nişte diavoli, o mie şase sute opt. Jivca 
Roşul, Mirda lanoş, Nedelcu şi Radu patru mii de trabanţi 
grei ca dealurile ce nu pot fi urnite din loc. Căpitanul 
Soare a strâns o mie două sute de moldoveni, sătui de 
jugul lui Ieremia şi al polonilor, dornici de unirea 
neamului. La care mai adăugăm două mii de cazaci, o mie 
trei sute de sârbi, o mie două sute de secui aflați în leafă 
mai veche, oştile Bucureştilor cu cinci mii, şi ale Buzăului 
cu trei mii. Adică, un total rotund de treizeci şi cinci de 
mii. Acestea ar fi forțele de care dispunem azi. Şi acum, 
planul nostru: Să ridicăm întreaga oaste spre Moldova, ar 
fi o greşeală de neiertat. Va trebui să fim chibzuiți. 
Zamfirescule! 

—Poruncă, măria-ta! 

—Pleci mâine seară în Oltenia, la satul Crăița. Oştile 
Jiului şi ale Mehedinţilor intră sub comanda ta. lată 
împuternicirea scrisă. La 25 aprilie, te ridici cu ele cât 
mai în taină, spre Munţii Apuseni, şi, după cuviința 


înțelepciunii tale, vei alege loc de popas la marginea 
câmpiei Zărandului. Iscoadele voastre să urce pe Crişuri 
şi să vă dea semn, de vor fi mişcări ale generalului Basta. 
Dacă vine cu oşti, muriți în fața lui, dar nu-l lăsați! Să 
ceri ajutor prin curieri de la populaţia Olteniei şi să ne 
vesteşti grabnic! 

—Aşa va fi, măria-ta! se înclină Zamfirescu, iar fața îi 
strălucea de bucuria neascunsă. 

— Mihalcea! 

—Poruncă, doamne! 

—Trimiţi ştafete la Bucureşti, mâine după scăderea 
soarelui. Alte ştafete se vor opri în Bucegi şi vor lua două 
mii de roşii, ce vor goni către Giurgiu ca nălucile. Să 
rămână în pădurile din lungul Dunării, între Cîrna Mică 
şi Corabia. Nicolae Pătraşcu, fiul nostru, va ţine pe picior 
de război oştile Bucureştilor. Asta, pentru siguranța către 
turci. lată împuternicirile scrise. 

Tăcu o clipă, cercetându-şi hârtiile şi planurile cu 
grijă, apoi grăi: 

lată că ne mai rămân şaptesprezece mii de oşteni. 
Ieremia, Sigismund şi lan Potoțki au azi cu o mie mai 
mult şi poate că se vor mai aduna încă două-trei mii. 
Oştenii grei ai polonilor, meşteri buni la războaie, vor 
pune stavilă mare. Mai au cazacii, sprinteni ca argintul- 
viu şi îndrăzneți. 

—Cam mulți, doamne, interveni Leca. 

—Aşa-i, prietene! răspunse principele râzând. Mulţi şi 
buni luptători, dar azi îmi îngădui a vă dezvălui un secret 
care, de fapt, pentru voi nu e un secret. Ne-am pregătit de 
război, însă nu va fi război, ci mai mult o goană după 
Ieremia, Sigismund şi lan Potoțki. Moldova ne aşteaptă să 
o curățăm de străini şi trădători. Moldova doreşte unirea 
cu restul țării. Mărturie stau tulburările de la Suceava, 
laşi, Bacău, Roman şi Focşani. Mărturie stau scrisorile 
trimise nouă de patrioții moldoveni. O seamă dintre 
căpitanii lui leremia ne cheamă cu multă căldură şi 
dragoste. Ei înțeleg că acum e momentul să se reîntoarcă 


la matca ţării, de care au fost uneori despărțiți prin forță. 
Aşa stau lucrurile, prieteni. Noi nu mergem să cucerim, ci 
să eliberăm. Pământuri străine nu ne interesează. Nu 
vom intra în Polonia, cu toate că azi ne stă în putință. De- 
a lungul istoriei, moşii şi strămoşii noştri n-au fost 
niciodată învinuiți de cotropiri. Nici noi nu vom fi. Am 
chibzuit îndelung eliberarea Moldovei. Ea va porni 
simultan din patru părți şi amenințare din a cincea. 
Vrednicul nostru Baba Novac va porni în taină cu patru 
mii de oşteni, prin Bistriţa şi Rodna, spre Câmpulung. 
Căpitanul Soare şi-a adunat moldovenii în Tara 
Românească, la Finta. El îşi va uni forțele cu oştile 
Buzăului şi va trece Milcovul, urcând apoi către laşi. 
Tătarii lui Mirza vin peste Nistru. Nepoate! 

—Poruncă, măria-ta! 

Parcă trebuia să te întâlneşti cu Mirza la Slobozia, 
în prima zi din mai. 

—N-am uitat, doamne, zâmbi Cae. În locul meu a 
plecat Niţă Praştie. 

— ÎI va recunoaşte îndărătnicul Mirza? 

—Nu, dar va fi acolo Altîn. După ultimele vorbe 
purtate cu voi, măria-ta, i-am poruncit lui Altîn să treacă 
Nistrul în noaptea de cinci spre şase mai. 

—E bine aşa! aprobă principele. Şi vă rezerv o mare 
surpriză, domnilor. O mare surpriză în Moldova. Veţi 
vedea acolo lucruri care vă vor umple inimile de mândrie. 
Mizez mult pe această surpriză. V-aş spune azi, fiindcă 
mi-e sufletul plin, dar nu o fac. Mă voi bucura pentru voi 
în clipa aceea. Pentru mine va fi ceva firesc, absolut 
firesc. Sper să nu ghiciţi despre ce-i vorba. 

Cae, Costache, Ducu şi Chirilă îşi făcură semne 
tainice. Bănuiau şi sperau că va fi aşa. 

—Bani pentru Altîn ai trimis? îl întrebă principele pe 
Cae. 

—Da. Zece mii de ducați. 

—Drace! De unde i-ai luat? 

—Nici eu nu mai ştiu. O parte i-am împrumutat de la 


contele Teleki. 

—Măria-ta, ne-aţi vorbit doar de trei oşti în loc de 
cinci, interveni Leca. 

—Răbdare, prietene! Eu, cu restul de opt mii, pornesc 
la drum în ziua de 24 aprilie. Adică peste trei zile. Dar, 
spre deosebire de ceilalți, nu voi merge în taină şi nici 
iute, astfel că Ieremia şi starostele de Camenița, ce-i 
alături de el, vor căuta a-mi face față. 

-—-lar cea de a cincea? întrebă Mihalcea. 

—A cincea va fi tocmai de sus, dinspre partea 
polonilor, unde se ridică acum două-trei mii de tătari. 
Iscoadele lui leremia vor afla şi vor aduce ştiri de 
primejdie. Dar nu e totul. Cu două zile înainte de a trece 
munții, Ieremia şi polonii din Moldova, vor afla că sunt 
amenințați cu oşti din sud, din răsărit, din nord şi din 
apus. Asemenea veşti trebuie să cadă ca trăsnetul, iar 
Ieremia şi polonii să intre în panică. Ei nu vor şti încotro 
să se împartă. Apoi, faptul că tătarii se mişcă în sudul 
Poloniei îi va descumpăni cu totul, fiindcă de acolo ar 
aştepta ei ajutoarele de care au nevoie. Mai mult: 
moldoveni de-ai lui Soare, buni patrioți, numai oameni de 
mare cinste şi încredere, s-au răspândit prin târguri, iar 
în ziua de 4 mai, unii la nord, alții la sud, la laşi sau la 
Suceava, la Roman ori la Cetatea Neamţului, vor striga 
chipurile înspăimântați că au văzut oştile noastre şi 
fiecăreia din acestea îi va tripla numărul oştenilor. 

—Straşnic plan, doamne! strigă Leca înmărmurit. 

—Poate. M-am gândit mult la el, însă nu singur. M-au 
ajutat Cae, Chirilă şi Soare. Are cineva alte păreri în 
privința planului nostru? 

—Nu, doamne, rostiră ceilalți. 

—Atunci e bine. Cred că am discutat aici tot ce 
trebuia. Aş vrea doar să vă mai spun că prietenia cu 
Altîn, ce luptă azi pentru o soartă mai bună a poporului 
său, ne bucură. De vom elibera Moldova, ne va fi vecin de 
mare nădejde. Vechii noştri duşmani, tătarii, au început 
de pe acum să ne ajute. Dar să revenim la ale noastre. 


Campania ce ne aşteaptă are şi părțile ei rele. Unii dintre 
cei de aici, poate că nu vor apuca să-i vadă sfârşitul. 
Prieteni, să ne luăm rămas bun şi facă-se voia lui 
Dumnezeu! Sfatul de taină s-a încheiat. Vă poftesc să 
coborâţi în sala balului pe rând şi nu toți prin aceeaşi 
intrare! 

Rămas numai cu (Cae Indru, principele privi 
melancolic în urma celorlalți socotind că nu se vor mai 
întâlni la sfat de taină până după război, dar se înşela 
crunt. 

— Mergem şi noi, nepoate? întrebă după o vreme. 

—Socot că e timpul, aprobă tânărul cavaler. 

Porniră de-a lungul coridoarelor pustii, unde doar 
străjile, două câte două, vegheau la buna rânduială. Sus, 
palatul picotea, tras de aplecarea molcomă a nopții. Jos, 
tinerețea se avânta în dulceața dansului. Ajunseră 
aproape de sală, dar se opriră brusc. Sub o frumoasă 
panoplie, doi tineri schimbau îmbrăţişări pline de foc. Îi 
recunoscură dintr-o privire şi se traseră îndărăt pe 
vârfurile picioarelor. Cei doi erau Ducu şi domnița 
Florica. 

—E primăvară, nepoate, murmură principele. 

—Văd, zâmbi Cae, şi cătă întrebător către unchiul 
său. 

Dar pe fața lui îngândurată nu putu citi nici 
dezaprobare, nici bucurie. Aleseră altă cale, însă fără 
folos. Într-un colț tăinuit, contele Teleki şi mărunţica 
Dana Mihalcea încercau primul lor sărut. 

—Mi-e teamă că toate drumurile noastre spre sala 
balului sunt baricadate straşnic, şopti principele. 

—Ar mai fi unul prin curte, râse Cae din toată inima. 

Făcură ocol. Afară, mireasma nopţii, calmă, parcă 
înviora dintr-o dată. Ceva alb, care aducea a rochie, 
alături de o umbră închisă la culoare, se traseră iute sub 
coroana bogată a unui piersic înflorit. Cei doi trecură ca 
şi când nu ar fi observat nimic. În marea sală a balului, 
contele Ramonchamp se întreținea cu părintele Grasa. 


Când îl văzu pe principe, solul Franţei grăi cu fața 
strălucitoare: 

—Sire, marchizul d' Artois ne spune lucruri minunate. 
Prin satele româneşti există unele obiceiuri ce vorbesc 
despre harurile mari ale acestui popor. În noaptea de 
Anul Nou, flăcăii trec pe la casele cu fete bune de măritat, 
dar cam năzuroase, le iau porțile în spinare şi le duc 
departe, la alte aşezări cu astfel de fete, aducând în loc 
porțile acestora. lată, sire, o frumoasă tradiție, în care 
aplecarea spre farsă a poporului e evidentă. În luna mai, 
există o seară a Noatenilor. Însă nu-i vorba despre miei, ci 
despre acei tineri ce au împlinit vârsta de şaisprezece ani. 
Flăcăii mai mari trec seara pe la casele unde sunt astfel 
de tineri. Mamele îşi primenesc pruncii ca de sărbătoare 
şi-i dau în seama flăcăilor, dimpreună cu un colac şi un 
urcior cu vin. Apoi, când toată ceata se adună, ies cu toții 
la marginea satului, şi acolo, într-o atmosferă de veselie, 
flăcăii le vorbesc băieților despre rosturile dragostei şi 
despre minunea dumnezeiască ce se numeşte femeie. 
Obiceiul e vechi, rămas de la strămoşii voştri daci, iar 
rostul lui aduce întreaga cumințenie a poporului. Până 
azi nu am auzit despre o datină mai frumoasă şi mai 
nobilă decât aceasta. 

Principele zâmbi, apoi răspunse blând: 

—Până la însănătoşirea domnilor Claude şi Clopin, 
veți afla încă multe lucruri. Vă punem la dispoziţie cai 
sau trăsură, pentru a vă putea mişca după voie. 

Curând, mugurii dimineții îşi desfăcură petalele în 
ferestre. Începea o nouă zi, cu toate frământările ei. 


Capitolul 12 


Era în ziua de 22 aprilie a anului 1600. Într-una din 
odăile palatului princiar din Alba-lulia, masa tratativelor 
dintre români şi turci îşi primise oaspeţii. Husein şi Khidr 
îi aveau în față pe Cae Indru, Radu Buzescu, Ducu cel 
Iute şi Costache Caravană. Turcii se arătau veseli. Mai 
ales Khidr, care pornise a povesti ceva cu haz. Cae râdea 
cu poftă, dar atent a prinde înțelesurile adânci din 
vorbele dibaciului sol. Khidr era primul dintre diplomații 
Porții Otomane pornit să înlocuiască vechea trufie, 
aroganță şi rigiditate a trimişilor turci, folosind iscusința, 
gluma şi tot arsenalul de finețe necesar unui sol bun. 

—Domnilor, spuse el într-o românească fără cusur, 
dobândită pe vremea când fusese paşă de Timişoara, într- 
una din zile mă cheamă marele-vizir Ibrahim şi-mi zice: 
„Khidr, tu mai ştii până unde se întinde azi țara 
valahilor?” Zic: „Aşa şi-aşa, strălucitorule! Acum şase- 
şapte luni, cred că între Dunăre şi Munţii Făgăraşului. În 
urmă cu cinci-şase luni până la Maramureş.” Zice: „Mda! 
Aud că nu-i o lună de când şi-a lărgit iar hotarele. 
Înseamnă că nu eşti prea sigur.” Grăiesc eu: „Nu, 
înțeleptule! Am auzit că principele Mihai ar pleca spre 
Moldova. Iar de acolo, cine mai ştie?” „Da, da, spune el. 
Dacă nu ne grăbim azi să-l vedem, tare mi-e teamă că va 
trebui să alergăm după Mihai-vodă mult mai sus, dacă 
nu chiar prin toată Europa. Are piciorul sprinten şi se 
depărtează grabnic de noi.” Zic: „Biruitorule, e drept că 
merge iute, dar gândurile lui cele mai calde sunt 
îndreptate tot către vechii lui prieteni de aici!” „Khidr, zice 
el cu lacrimi în ochi, dacă fugi tare, ai mai putea să-l 


ajungi?” Spun umil: „Greu, însă îmi voi da silința.” Zice: 
„Să mergi ca din tun, Khidr! Şi să-i duci steagul nostru de 
pace, de recunoaştere ca principe al Transilvaniei şi Ţării 
Româneşti, douăzeci şi cinci de mii de galbeni, o spadă 
nouă şi un cal ce se arată iute ca o minune! Îi dăm puţine 
semne de prietenie, însă mult mai mari decât ale 
suzeranului său de la Praga. Să-i spui, Khidr, că cei 
cincizeci de mii de spahii şi ieniceri ai noştri aflați la 
Daud sunt tari ca munții. Unii cred că i-am adus acolo, 
ca o amenințare împotriva Ţării Româneşti. Puţini ştiu că 
ei aşteaptă doar un semn din partea lui Mihai-vodă, 
pentru a intra sub comanda sa.” 

Khidr se opri şi cătă zâmbind spre români. 

—Frumoasă poveste! exclamă Cae, întrebându-se ce 
urmăresc solii turcilor prin vorbele cu tâlc ale lui Khidr. 
Cât despre bunăvoința marelui-vizir Ibrahim, Alah să-l 
țină în pace, nu avem cuvinte de mulțumire! Cred că-i 
pentru prima oară în istoria lumii când o ţară mare, 
puternică îi oferă uneia mai mici daruri, recunoaştere şi 
mai ales puterea oştilor sale. Iată că mai sunt minuni. Să 
nu ceri nimic şi să dai mult, arată a semn de mare 
prietenie. 

Istețul Khidr îşi reținu o tresărire sub un gest hazliu. 
Îl preţuia pe Cae de la alte tratative mai vechi şi-i 
cunoştea bine harurile gândului adânc. Valahul punea 
totul pe seama prieteniei, pentru a-i obliga să ceară 
puţin. Era vădit că se prefăcea a înţelege doar o dovadă 
de bunăvoință a Porții Turceşti darurile, steagul de 
recunoaştere şi chiar ofertele de oşti, aducându-i pe el şi 
pe Husein în frumoasă încurcătură. Apoi vorbi, cu acelaşi 
aer vesel: 

—Ne bucurăm alături de voi pentru că primiți darurile 
marelui-vizir. 

—Nu chiar toate, răspunse Cae precaut. Împotriva cui 
ne îmbie strălucitorul Ibrahim cu o oaste de cincizeci de 
mii de oameni? 

—A polonilor, râse Khidr. 


—Nu suntem în război cu ei. 

—Veţi fi. Cu ce aveți azi, nu văd o campanie strălucită 
în Moldova. Prea puţine oşti. Cred chiar că drumul vostru 
acolo e sortit unui necaz. Marele hatman Zamoyski va 
cobori acolo peste voi ca un fulger. Cu ce-i faceți față? 

—Efendi Husein, efendi Khidr, răspunse Cae cu multă 
hotărâre, oare cunoaşteţi mai mult decât mine? Ce vă 
face să credeți că pornim împotriva Moldovei? 

—Avem ochi şi urechi, interveni Husein. Ştim sigur că 
în mai puțin de o lună veți intra peste Ieremia Movilă. 

—Înseamnă că ştiţi voi şi principele Mihai, fiindcă noi 
încă nu avem astfel de ştiri. Iar pe zvonuri nu ne putem 
angaja aici. 

—Veţi afla cât de curând că avem dreptate, spuse 
Khidr. 

—Poate. Când vom avea astfel de porunci, voi trimite o 
solie la Poartă. Dar până atunci, vă mulțumim încă o dată 
pentru tot. 

Zicând acestea, Cae făcu un gest ce însemna 
încheierea tratativelor. 

Era un gest viclean, ca şi ultimele cuvinte de 
mulțumire. 

—Ar mai fi unele lucruri, reluă Khidr. 

—Adică? 

—În caz de război, veţi cere ajutoarele noastre? 

Cae chibzui adânc. Oştile turceşti le-ar fi fost de 
trebuință, dar cine îi garanta că le vor mai putea scoate 
din țară fără luptă? 

—Nu cred, grăi el. Suntem vasali ai împăratului 
Rudolf, iar ca vasali, va trebui să-i cerem acordul. 

—Nu prea ascultați voi de Rudolf, râse Khidr. Mai 
mult: împăratul caută a vă alunga din principatul 
Transilvaniei. Noi vă întindem o mână azi. Împăratul un 
picior gata să lovească. Veţi cădea tocmai de dragul 
alianței voastre cu creştinii. 

—Să zicem că ne întoarcem spre voi, zise Costache 
Caravană. În astfel de situație, vă mulţumiţi oare numai 


cu prietenia? 

—Da, răspunse Khidr. Ca vasali ai noştri, vom fixa un 
tribut pe jumătate din ce a fost altădată. Ibrahim vă 
iubeşte mult şi nu caută alte scopuri decât să fie pace la 
nord de Dunăre. 

Husein îşi privi îngândurat prietenul. Khidr ceruse 
mai puțin decât hotărâseră împreună. De vină erau 
numai valahii, care-i tot dădeau zor cu prietenia şi 
recunoştinţa. Discuţiile purtate astfel îi obliga a pretinde 
puţin. 

Pentru a ne îndrepta spre voi, ne trebuie timp, 
interveni Ducu. Daţi-ne răgaz pentru asta. 

—Asemenea lucruri se pot face pe loc, răspunse Khidr 
bănuitor. Timpul mai mult încurcă gândurile omului. Noi 
am venit pregătiți a lămuri limpede poziția voastră 
viitoare. 

—Efendi Husein, efendi Khidr, se amestecă Indru, 
lucrurile sunt mai încurcate decât credeți. Nu ascundem 
că Imperiul Austriac ne iubeşte puţin. Nu ascundem că 
suzeranii noştri încearcă să-şi trădeze vasalii, dar trebuie 
să înțelegeţi că nu ne putem dezlipi de ei cât ai bate din 
palme. Poarta turcească ne arată mai multă bunăvoință 
decât curtea de la Praga. Ajunge oare asta? Nu. 
Regimente ale împăratului stau în multe cetăți apropiate 
de granițele Transilvaniei. Generalul Basta cu oştile lui 
mari s-au aşezat aproape de hotar, pe Crişuri. Doriţi oare 
o încăierare între noi şi imperiali, aici, în inima 
Transilvaniei? O încăierare care ne-ar păgubi mult, chiar 
dacă am primi ajutor de la oştile voastre? Fiindcă 
distrugerile ar fi aici, nu în altă parte. Daţi-ne un răgaz de 
două luni, pentru a pregăti altfel desprinderea de sub 
suzeranitatea lui Rudolf. 

„Cred că e sincer, gândi Khidr. Cât despre intrarea lor 
în Moldova, un general mare ca Mihai nu-şi dezvăluie 
gândurile la masa unor tratative. Ziua plecării lor spre 
Moldova e destul de apropiată, dar o ţin în secret, tocmai 
în vederea reuşitei. Mă îndoiesc totuşi că vor izbândi în 


acest război. Zamoyski îi va lovi ca un trăsnet.” 

—Fie! Vă dăm un răgaz de două luni. 

Românii se ridicară fără a-şi arăta satisfacția. Dar nu 
părăsiră odaia decât ca să-şi conducă oaspeţii. Aşteptau o 
nouă încercare cu polonii. Când rămaseră singuri, Radu 
Buzescu fluieră admirativ. 

—Domnilor, strigă entuziasmat, răgazul de două luni 
ne trebuia nouă de la turci, nu un preț scăzut. Fiindcă 
mult sau puțin, tot un drac. Ei nu vor vedea niciodată 
nimic. Strategia lui Cae Indru a prins de minune. 
Inteligentul Khidr a căzut în leasă, crezând că pe noi ne 
interesează a da puțin. Cred că asta era în mintea lui 
când Cae făcea dese aluzii la prietenie şi recunoştinţă, 
astfel că i-a scăpat amănuntul cel mai de preţ: răgazul pe 
care îl râvneam. În ce priveşte plecarea noastră spre 
Moldova, nu ne-a crezut a nu şti, aşa cum nu crede că 
vom câştiga războiul. Dar să nu uităm că azi turcii au 
venit la masa tratativelor cu multă sinceritate, iar asta se 
datorează faptului că ne consideră însemnați pentru 
planurile lor. Ah, iată că sosesc polonii! 

Contele Taranowski, urmat de doi consilieri, intră 
bucuros de întâlnire şi vorbi mult în numele prieteniei, cu 
fraze grele, fără rost sigur, fără cap, fără coadă. Românii 
îl ascultau răbdători. Când sfârşi plicticoasa lui risipă de 
vorbe, Costache Caravană îl întrebă sfios: 

—În fond, ce doreşti domnia-ta? Să ne ierți că nu 
suntem prea tari la înțelegerea vorbelor cu tâlc! Noi 
suntem deprinşi mai mult cu lucrul armelor. Acolo ştim 
rosturile bob cu bob, dar aici ne amețeşte fineţea 
gândului vostru adânc. 

Taranowski era departe de a fi un ageamiu. El auzise 
multe lucruri mari despre cei din fața lui ca să poată 
crede o iotă din spusele grăsunului. Se prefăcu totuşi a 
intra în joc şi grăi mai limpede: 

—Faptul că am venit din prietenie e clar. 

—Încă nu, i-o reteză Costache. 

—Dar, domnilor, între popoarele noastre totdeauna a 


fost prietenie. 

—Mare pe timpul lui Alexandru cel Bun, preciză 
Buzescu. 

—Şi azi, răspunse Taranowski, uşurat de ajutorul lui 
Radu. 

—Cu oşti polone în Moldova? interveni Ducu. 

—Ah, domnilor! râse Taranowski. Oştile polone din 
Moldova au scop de apărare a granițelor noastre de la 
sud. Apoi, ele au coborât acolo ca semn de prietenie față 
de leremia Movilă. 

—Şi cu amenințări asupra noastră, completă Radu. 

Românii  bănuiau că  Taranowski nu are 
împuternicirea regelui său, a Seimului, sau măcar a 
cancelarului Zamoyski. Aflaseră prin iscoade sigure că el 
venea direct de la Iaşi, nu de la curtea Poloniei, cum ar fi 
fost firesc şi cum pretindea el. Mai degrabă era clar că 
venea ca trimis al lui leremia şi Sigismund, pentru a 
spiona gândurile celor din Alba-lulia. lar pentru a-şi 
întări această credință, cei patru români manevrau 
chibzuit a-l atrage în cursă pe Taranowski. 

—Nu cu amenințări, domnilor, zâmbi contele. Veţi 
vedea din propunerile noastre că Polonia are gânduri 
bune față de voi. 

—Care sunt acestea? se interesă Cae cu uimire 
vizibilă. 

—Să intrați sub suzeranitatea regelui nostru. Suntem 
mai siguri decât Imperiul Austriac. Ştim că împăratul 
Rudolf caută să vă piardă. Să vă alunge de aici. 

—Aşa e! răspunse Indru cu vădită sinceritate. Nu 
ascundem unele greutăți şi temeri. Dar nu văd ce ne-ar 
putea oferi Polonia. i 

—Multe, râse Taranowski. [Intâi, vă garantăm 
drepturile voastre aici. Apoi, oştile noastre vor fi gata a 
veni cu sprijin împotriva oricui. 

—Chiar împotriva Imperiului Austriac? întrebă Ducu. 

—Chiar. 

—Dar aveţi cu ei un tratat, spuse Costache. 


—Nu tăgăduim. Însă lucrurile se schimbă dacă veniţi 
de bunăvoie ca vasali ai noştri. 

—Care-i câştigul vostru? se interesă Radu. 

—Siguranța granițelor din sud, o stavilă împotriva 
turcilor ce năzuiesc spre nord şi scăderea influenței 
imperiale în această zonă. 

—Domnule, spuse Cae îngândurat, ar trebui să mai 
adăugați unele favoruri. Să zicem, un ajutor de o sută de 
mii de ducați pentru întreținerea oştilor şi alipirea 
Moldovei la trupul țării. 

—În privinţa Moldovei nu putem discuta, spuse 
Taranowski. 

—Dar pentru altele? 

—Da, rosti contele cu hotărâre. 

—De vom cădea la învoială, semnaţi cu noi un tratat? 

—Da, dar nu azi, se codi Taranowski. Va trebui să mă 
întorc la curtea Poloniei, să arăt dorințele voastre şi să 
primesc instrucțiuni. 

—Credeam că regele v-a dat împuterniciri să 
propuneţi şi să oferiţi între nişte limite, zâmbi Cae. Deci, 
ați avea căderea să semnaţi un tratat. 

Taranowski simți panta alunecoasă către care îl 
duceau românii şi vorbi precaut: 

—Domnilor, regele şi cancelarul Zamoyski ne-a 
îndemnat doar a vă cerceta hotărârile. 

—Mă mir de o astfel de greşeală a lor, continuă Cae. 
Doar ei ştiu că ce e azi nu e mâine. Adineauri am dus 
tratative cu solii Porții Otomane, iar aceştia au semnat tot 
ce am convenit împreună. 

—Ce puteau să semneze nişte soli ai turcilor? iscodi 
contele râzând. 

—Domnule Taranowski, răspunse Cae, să revenim la 
oile noastre, nu la ale altora. Credeţi că veţi obține 
împuterniciri pentru o discuție mai largă în vederea 
intrării sub suzeranitatea voastră? 

—Pentru asta am venit, să discutăm, respiră uşurat 
Taranowski. Vreau pretenţiile voastre limpezi. Apoi le voi 
discuta cu regele şi să ştiţi că veți avea sprijin de la mine. 

—Vă mulțumim, domnule! se înclină Indru. Azi 
suntem nevoiți a ne îndrepta către cei care dau mai mult. 


De veți fi voi, ne-am bucura. lată care sunt pretențiile 
noastre. 

Discutară şi se tocmiră mult. Apoi se ridicară cu toţii 
de la masă. Taranowski convins că-i îmbrobodise. 
Românii  lămuriți că vicleanul conte nu venea de la 
curtea Poloniei, ci din Moldova, la îndemnul lui Movilă şi 
Sigismund Bâthory. lar scrisoarea prezentată de el ca 
împuternicire dată de cancelarul Zamoyski era un fals. 
Din tot ce încercaseră ei, contele nu se putea angaja cu 
nimic, ascunzându-se în spatele unor hotărâri de sus. 
Deci, ştirile despre venirea lui direct de la Iaşi se arătau 
bune. 

Înserase. În curtea palatului princiar, piersicii aplecaţi 
de vânt cerneau sub ei covor alb-trandafiriu. 


Capitolul 13 


În ziua de 23 aprilie, cu mult înainte de vremea 
prânzului, clucerul Ieremia Băicoianu făcu vreo câteva 
drumuri pe la unele case din Alba-lulia şi anunţă sfat de 
taină. Miraţi de asemenea veste, Radu Buzescu, aga Leca, 
Mihalcea, căpitanul Soare, Tufănel, părintele Grasa, 
Udrea şi Teodosie Rudeanu veniră în odaia de lucru a 
principelui, unde îi aşteptau Costache, Ducu, Indru şi 
noul căpitan Sile Adormitu. Mirarea celor prezenţi era 
îndreptățită, fiindcă nu trecuseră două zile de când 
ținuseră ultimul sfat de taină. Mihai părea mai 
îngândurat decât altă dată. Cutele de pe frunte i se 
adunaseră aspre, iar în ochii vioi stăruiau nori grei. 

—Domnilor, grăi cu mânie nereținută, nu credeam că 
ne vom întâlni din nou înainte de plecarea noastră spre 
Moldova. Dar iată că s-au ivit unele neajunsuri. Când am 
hotărât, cu ani în urmă, ieşirea de sub turci, toată 
populația Bucureştilor ştia gândurile noastre, numai 
turcii nu le-au aflat. De-a lungul anilor am înfăptuit 
multe împreună, însă niciodată duşmanii nu au prins de 
veste despre hotărârea de a ne mişca asupra lor. Azi, din 
păcate, avem un trădător printre noi. Şi nu unul mărunt, 
ci dintre aceia care ne-au fost dragi ca lumina ochilor. 
Niciodată nu s-a întâmplat o astfel de ocară asupra 
noastră şi a neamului. 

Auzind vorbele aspre ale principelui Mihai, printre cei 
prezenţi parcă trecu ceva curent rece, ca un fior. Se 
priviră mirați şi întrebători, foindu-se fără astâmpăr. 
Doar Cae, Ducu, Sile şi Caravană arătau a-şi păstra 
liniştea obişnuită. 


—Domnilor, continuă principele, sufletul nostru e 
cernit mai rău ca în fața morţii. Nu războaiele, nu 
moartea, nu duşmanii mulți ne înspăimântă, ci trădarea 
mârşavă. Ce ai de spus, Leca? 

Înalt şi spătos, cu fața plăcută, aplecată altă dată 
către veselie, cu barba aspră şi lipsită de obişnuita lui 
îngrijire, cu ochii scânteietori, Leca se ridică palid şi grăi 
mânios: 

—Nimic, măria-ta. 

—Mi-e teamă că te înfruntăm, domnule. Căpitanul 
Sile Adormitu te învinuieşte de trădare. 

—Cum îndrăzneşte? sări aprig banul Mihalcea. Oare 
trufia sau ambițiile acestui om pot să cadă cu atâta 
răutate asupra bravului Leca? S-au uitat oare anii lui de 
slujbă în folosul neamului? S-au uitat vechile lui răni şi 
marile lui victorii împotriva duşmanilor? Nu cred, măria- 
ta. lar dacă acest om nu are dovezi zdrobitoare... 

—Şi eu îl învinuiesc pe Leca, îl întrerupse Ducu cel 
Iute. 

—Şi eu, se alătură Cae Indru. 

Căpitanul Mihalcea îngăimă ceva şi se uită către 
prietenul său. Leca şedea zdrobit, cu umărul rezemat de 
masă, parcă având nevoie de sprijin. Barba îi tremura 
dimpreună cu umerii obrajilor, ca sub apăsarea unor 
convulsii. În colțurile gurii îi apăruse o spumă albicioasă, 
care putea să fie semn al mâniei sau al frământărilor 
sale. Mihalcea rămăsese fără grai şi făcea unele sforțări, 
ca şi când i-ar fi lipsit aerul. 

—Vorbeşte, Sile! îl îndemnă principele. 

Doamne, grâi acesta, sunt două nopţi de când 
veghez asupra locuinţei lui Taranowski. Asta, din ordinul 
domnului Cae Indru. După cum ştiţi, casa, oferită 
vremelnic solului polon, a aparținut lui Huszâr, cel ce 
complota în toamnă asupra principelui nostru. Aceeaşi în 
privința căreia  şezuse prizonier domnul Costache 
Caravană. De şapte zile, ea îi adăposteşte pe Taranowski, 
pe cei doi consilieri ai săi, o tânără frumoasă, ce pare a fi 


favorita solului, şi douăzeci de oşteni poloni, ce şi-au aflat 
loc în odăile foştilor slujitori ai lui Huszâr. Noi cunoaştem 
bine casa aceea. E înconjurată de ziduri mari, are o 
grădină mare cu pomi şi boschete, iar poziția ei retrasă de 
la uliţă se arată plină de linişte. Aseară eram împreună 
cu domnii Cae şi Ducu. Pentru a intra acolo, am sărit 
zidul prin fundul grădinii şi, adăpostiți de pomi şi 
boschete, ca şi de întunericul nopţii, am ajuns la 
fereastra pivniței. Aceasta are o intrare prin casă, dar 
fereastra, ce nu era încuiată, ci numai proptită de noi cu 
multe zile înainte, ne-a ajutat să coborâm acolo. Cheia de 
la uşa pivniţei e la mine. Lipsit de acea cheie, Taranowski 
n-ar fi putut intra acolo şi cred că nici nu l-ar fi atras aşa 
ceva. Aproape de miezul nopţii, domnul Găluşcă, 
îmbrăcat în straie de târgoveţț, păzea ulița din îndemnul 
nostru. Când am auzit un fluierat anume, care era semn 
că cineva intra în vizită la Taranowski, ne-am lepădat 
încălțările în pivniță, am urcat spre uşă, iar de acolo am 
auzit vocea contelui şi, cu multă mirare, pe aceea a 
căpitanului Leca. După un timp, când zgomotele încetară, 
când am socotit că gazda şi musafirul intraseră în 
sufragerie, am deschis uşa şi am ieşit din pivniţă. O mică 
odaie alăturată avea legătură cu sufrageria. În odaie era 
întuneric, dar dincolo ardeau câteva lumânări mari. Am 
rămas acolo în întuneric. Prin fereastra ce dădea spre 
sufragerie se vedea bine şi se auzea limpede orice cuvânt. 
În încăpere se aflau Taranowski, cei doi consilieri şi 
căpitanul. Leca mi se părea beat. Mişcările lui nu arătau 
cumpătarea omului treaz. Îi era sete şi ceru ceva de băut. 
Contele îi oferi o cană, iar după ce bău cu sete, Leca se 
învioră dintr-o dată. Însă nu pentru multă vreme, fiindcă 
începu să se bâțâie, apoi, parcă scuturat de friguri, arătă 
planurile de atac asupra străinilor din Moldova, data 
când va porni atacul, numărul oştilor şi împărțeala lor. 
Vorbi despre Mirza şi cei o mie ai lui, despre moartea 
soliei trimise de Taranowski, leremia şi Sigismund la 
hanul tătarilor şi, în sfârşit, despre faptul că nogaii, în loc 


să meargă asupra Ţării Româneşti, porniseră către 
granița polonă. După o jumătate de ceas, Leca plecă 
parcă mai beat decât venise. Noi am rămas în odăița 
alăturată, până la întoarcerea contelui, care îl 
întovărăşise pe căpitan spre poartă. Când intră din nou 
în sufragerie, Taranowski grăi bucuros: „Ceea ce am aflat 
va duce la zdrobirea lui Mihai şi la intrarea noastră aici, 
în Ţara Românească şi în Moldova. Voi rămâneți în Alba- 
Iulia, pentru a vedea plecarea valahilor la război. Eu voi 
umbla iute spre laşi. Cu cât voi ajunge mai grabnic, va fi 
mai bine. Aţi fost de părere că numai aurul ajută a căpăta 
astfel de informaţii. lată că nu ați avut dreptate. L-am 
obţinut fără cheltuială şi vă asigur, de am fi încercat să-i 
oferim lui Leca cei cinci mii de ducați, ne-am fi ales cu 
buzele umflate. Mai aveţi de învățat, domnilor, pentru a 
ajunge ambasadori buni. Să se pregătească bagajele în 
noaptea asta! Mâine la prânz plec spre capitala Moldovei. 
Sunt inteligenți valahii, dar de data asta avem noi toate 
atuurile.” 

Auzind vorbele lui Sile, bărbaţii din odaie rămaseră 
înmărmuriți. Cu fruntea ascunsă în palme, Leca arăta 
pironit locului. Ştia că-l aşteaptă moartea, dar nu-i era 
teamă de ea, ci numai de privirile celorlalți. 

—De ce ai făcut-o, Leca? întrebă principele, neştiind 
ce să creadă. 

—Nu ştiu. 

—Nu ştii? Acesta nu-i un răspuns. Un om ca tine, cu 
judecată limpede şi bună, ştie totdeuna ce face. Nu te-ai 
vândut pentru bani, cu toate că eşti la fel de sărac, după 
cum suntem şi noi. Ai urmărit oare gânduri de mărire? 
Ce puteau să-ți ofere polonii? 

—Nu ştiu, gemu Leca. 

—Măria-ta, să-l trecem prin cazne, zise Udrea încărcat 
de mânie. 

—Nu, răspunse principele. Chiar dacă aflăm, la ce ne- 
ar folosi? 

—Doamne, interveni Soare, cred că trebuie spânzurat 


pe zidurile cetăţii. Să fie în vederea oamenilor. 

—Nu, Soare! 

—Atunci, să-şi apere viața în fața mea. 

—Îţi mulțumim, căpitane, însă nu asta-i calea cea 
bună. 

Apoi, principele se întoarse către Leca şi grăi cu 
scârbă: 

—Domnule, nu te paşte moartea. Nu-ţi luăm brevetul 
de căpitan. Rămâi în slujbă, Leca! Iar de va fi să-ți găseşti 
moarte bravă în Moldova, numele tău va fi pomenit la loc 
de cinste. 

La astfel de vorbe, bărbații tresăriră încărcaţi de 
mirare. Doar Leca, parcă scuturat de friguri, rămase cu 
fața în palme. 

—Măria-ta, întrebă aprigul Mihalcea, se cuvine astfel 
de purtare față de un trădător? De-l iertațţi voi, nu-l poate 
ierta neamul pe care l-a vândut. În sfatul de taină avem şi 
noi un cuvânt de spus! 

—Ştiu şi nu uit, răspunse principele cu răceală. Socot 
însă că va fi şi învoirea voastră. A-i lua viața lui Leca 
înseamnă să recunoaştem trădarea lui. A-l pedepsi altfel, 
ar fi prea puţin. Cum în neamul nostru nu s-a petrecut 
asemenea ocară, va trebui să tăinuim fapta lui Leca. S-o 
tăinuim pentru cei de azi şi pentru cei ce vin după noi. Va 
fi o taină grea. O taină a mea şi a dragilor mei cavaleri. 
Noi nu ne putem îngădui să lăsăm pete murdare în urma 
noastră. 

Mihalcea tăcu. Tăcură şi ceilalți, în semn de aprobare. 

—Prieteni, continuă principele, veți rămâne în această 
odaie trei ceasuri. Am poruncit pentru voi gustări şi vin. 
Să beți cu Leca şi să închinați ca la prohod! E tot ce 
putem face. Mai mult nu ne dă mâna. Doar Cae, Sile, 
Ducu şi Costache vor pleca îndată după noi. Ei au unele 
treburi ce nu suferă amânare. Taranowski a cerut 
audienţă la noi şi ar cam fi timpul să-l primim. Din cele 
aflate, el se pregăteşte de drum. E grăbit să ajungă la 
curtea din laşi. De va ajunge acolo, tot ce am chibzuit cu 


migală se duce de râpă. V-am oprit aici cu un scop. În 
Leca nu mai avem încredere. Dacă-l slobozim acum, nu-i 
bine. De-l trimitem acasă sub pază, Taranowski ar putea 
să afle şi să intuiască faptul că avem cunoştinţă despre 
trădare. Peste trei ceasuri, când solul va fi departe pe 
drum, nu mai avem a ne teme de nimic. Veţi părăsi odaia 
mea de lucru şi-l veţi lăsa pe Leca în plata Domnului. 

—Măria-ta, strigă Mihalcea crucindu-se, îl slobozi din 
Alba-lulia pe Taranowski? 

—E sol, zâmbi principele. Un sol nu poate fi oprit cu 
forța. 

După acele vorbe, Mihai părăsi încăperea către sala de 
primire. Cae, Costache, Ducu şi Sile ieşiră în curte prin 
alte coridoare. Afară, soarele scânteia frumos. O 
rândunică îşi repara cuibul sub o streaşină. 


* 


În sala de primire erau puţini curteni. Strânşi în 
grupuri mici, se aplecară sprinteni observând veselia 
principelui, iar cele câteva glume pe care le risipi 
zâmbind, mări buna dispoziție. Când fu anunţat, contele 
Taranowski îşi luă un aer uşor abătut şi intră în încăpere. 

—Ce plăcere, domnule conte! grăi Mihai cu simpatie 
neascunsă. Tratativele cu voi ne-au adus multe speranțe, 
iar prietenia ce ne-ați arătat-o mereu ne bucură mult. Vă 
simțiți bine în modesta casă pe care v-am pus-o la 
dispoziție? 

— Mai mult decât bine, măria-ta, răspunse Taranowski 
cu o frumoasă plecăciune, chiar dacă pântecul mare nu-l 
ajuta destul. Şi vă mulțu... 

—Ah, dragul meu! îl întrerupse principele. Să lăsăm 
mulțumirile, ce nu-şi au rostul între prieteni. Sper să 
rămâneți la noi mai mult. Mi-ar plăcea să vă invit la o 
vânătoare în Munţii Apuseni. Nicăieri nu cred să fie atâta 
vânat ca acolo. 

„La naiba! gândi contele. Mâine pleci spre Moldova. Nu 


mă îmbrobodeşti tu pe mine. Eşti şiret, dar vom vedea 
cine râde la urmă.” 

Apoi rosti cu părere de rău: 

—Măria-ta, dovezile voastre de bunăvoință ne 
îngreuiază cuvintele de rămas bun. Din păcate, sunt 
nevoit să plec chiar azi. Tratativele cu voi mi-au dat aripi. 
Voi zbura ca vântul spre curtea Poloniei, unde sunt 
aşteptat cu multă nerăbdare. 

—Ne îndurerați cu asemenea veste, tresări principele, 
la fel de afectat. Credeam că veți mai zăbovi la noi, 
aducând puţină strălucire palatului din Alba-lulia. Dar 
înaintea plăcerilor —datoria. Mergeţi, domnule conte, şi 
vestiți acolo rezultatele tratativelor noastre! Şi să vă 
întoarceți grabnic! Vă aşteptăm. Plecaţi în seara aceasta? 

—Nu, măria-ta. Plec îndată. Bagajele sunt strânse, iar 
trăsura şi oştenii mei gata de drum. 

—Călătorie plăcută, domnule conte! zâmbi Mihai cu 
bunăvoință. Pe unde mergeţi? 

—Prin Cluj, apoi urcăm către Baia-Mare. 

Un sfert de ceas mai târziu, trăsura contelui 
Taranowski părăsi Alba-lulia, pe drumul care duce la 
Teiuş. Douăzeci de oşteni frumos înarmaţi formau alaiul. 
În trăsură, contele şi tânăra lui favorită Izabela discutau 
veseli. Vremea bună le dădea speranţe într-o călătorie 
fermecătoare. 

—Pe unde mergem, dragul meu? întrebă Izabela. 

—Prin Cluj, Bistriţa, Rodna şi Cîmpulung, răspunse 
Taranowski zâmbind galeş. 

—Ce minunat! bătu ea din palme. Cunosc acest drum 
superb. Ne vom opri adesea pentru a ne desfăta inimile şi 
ochii. 

—Nu prea cred, râse contele. Sunt grăbit. Trebuie să 
ajung la Iaşi cât se poate de iute. Vom călători şi noaptea. 

—Ah! murmură ea, surprinsă neplăcut. Va fi obositor. 
Sunt atâtea hanuri cochete în drumul nostru... 

—Nici eu nu sunt prea mulțumit, o întrerupse 
Taranowski, dar nu am de ales. Treburi grabnice mă 


silesc să nu fac zăbavă. 

Apoi căzu pe gânduri. „Mă voi petrece pe drum cu 
oştile lui Baba Novac, socoti el. Totuşi, nu ama mă teme. 
Scrisoarea de liberă trecere pe care am obținut-o de la 
naivul principe mă scuteşte de necazuri.” 


* 


Pe vremuri, erau multe pâlcuri de pădure de-a lungul 
drumului dintre Alba-Iulia şi Cluj. Unele mai mari, altele 
mai mici, bătrâne sau tinere, toate cu harurile lor bogate 
într-o climă blândă. Însă nici una atât de frumoasă ca 
acea de dincolo de Aiud. Poate nu atât de întinsă cât 
altele, dar veche, plină de vigoare prin copacii ei falnici. E 
drept că nu se întindea prea mult în lungul drumului, ci 
mai degrabă spre stânga, ridicându-se mereu către 
înălțimile Munţilor Apuseni. Localnicii treceau adesea 
prin pădure pentru a scurta distanța către unele sate. 
Străinii se încumetau rar, fiindcă hățişurile mari erau 
uneori stavilă grea. De o parte şi de alta a drumului, ce se 
încolăcea domol pe lângă apele blândului Mureş, vechea 
pădure abia dacă reuşea să se întindă pe vreo şapte-opt 
mii de paşi. 

La 23 aprilie a anului 1600, când soarele cădea 
tacticos către marginea zilei, o trăsură frumoasă, cu 
ferestre mari şi arcuri noi, însoţită de douăzeci de oşteni, 
se mişca sprintenă dincolo de Aiud. Contele Taranowski, 
înrobit de-a binelea de ochii Izabelei, rar privea pe de 
lături. Mândrul peisaj nu-l atrăgea în nici un fel, 
mulțumindu-se cu decolteul mare al tinerei din fața lui. 
Trecut peste vârsta când oamenii mai pot crede, cu 
îngăduință, că sunt în plină putere, dar nu au ajuns 
chiar la prag de slăbiciuni fireşti, contele încerca să fure 
de la viață cât mai mult, conştient că neputințele se 
apropiau grabnic. Veselia lui arăta sprintenă, iar cauzele i 
se datorau lui Leca. Obţinuse la Alba-Iulia informații atât 
de uluitoare, încât uneori se îndoia de temeinicia lor. Dar 


îl cunoştea bine pe principele Mihai, ca pe un general 
mare, iar cele auzite doar lui i se potriveau. Acum, totul 
depindea de timp. Cu cât va ajunge mai grabnic la laşi, 
cu atât zdrobirea lui Mihai va fi mai crâncenă. Cei ce 
răspândesc veşti despre oştile principelui vor fi tăiați fără 
milă. Mia de tătari ai lui Mirza va trece prin săbiile 
polonilor. Curieri sprinteni vor alerga după hoarda 
nogailor şi o vor întoarce către Țara Românească, 
arătându-i-se hanului că a fost tras pe sfoară de Cae 
Indru şi Altîn. Cât despre Altin, va fi prins şi spânzurat 
fără zăbavă. Iar cum oştile lui Mihai se dovedesc mai mici 
decât ale Moldovei, ele vor fi primite aşa cum se cuvine. 
Se va găsi răgaz pentru călăreţii poloni să coboare grabnic 
la Suceava şi chiar mai jos. 

„Mihai îşi va frânge gâtul o dată pentru totdeauna, 
chibzui el. Războiul pornit de principe ne va da dreptul să 
ne aşezăm temeinic în Moldova. Să călcăm peste Ţara 
Românească şi Transilvania ca teritorii ale noastre. Se va 
afla că împăratul Rudolf joacă pe două fronturi. Oficial nu 
aprobă intrarea principelui în Moldova, dar îl îndeamnă 
pe ascuns, nesocotind tratatul pe care l-am semnat 
împreună. E drept că nici noi nu prea punem mare preț 
pe el. Vom isprăvi cu acest Mihai, care ne-a dat atâtea 
nopți de nelinişte.” 

Purtat de asemenea gânduri frumoase, Taranowski nu 
observă că trăsura intrase de mult în pădure, că drumul 
strâmt, mărginit de copaci mari, era lipsit de lumina 
soarelui, ce se oprea în crengile de deasupra, ca într-o 
boltă. Tresări din gândurile lui, înspăimântat. Palidă, cu 
palmele la gură, Izabela îşi reținu țipetele următoare, 
fiindcă pe cele dintâi nu le putuse opri la primele 
împuşcături de pistol. Taranowski privi afară şi rămase 
înmărmurit. Trăsura se oprise la vreme în fața unui copac 
retezat, ce picase de-a latul drumului ca un trăsnet. Opt 
dintre oştenii săi căzuseră de pe cai iar ceilalți trăgeau 
din pistoale către adăpostul copacilor. Mai căzură încă 
cinci dintre paznicii trăsurii, apoi, vreo treizeci de bărbați 


cam zdrențăroşi, cu fețele murdare ca şi mâinile, cu ochii 
aprinşi, năvăliră din ascunzişuri. Ei prinseră la repezeală 
caii celor şapte oşteni rămaşi în viață şi, cu gesturi 
amenințătoare, le luară armele. Doi bărbaţi prăpădiţi la 
trup şi nu tocmai tineri, cu câte patru pistoale la brâu, 
alergară spre trăsură. 

—Jos! porunci primul dintre ei. 

Contele îl privi o clipă, minunându-se de forma 
nasului mare şi negru ca o ridiche de iarnă. 

—Jos, am spus! grăi din nou cel cu nasul. Apoi se 
întoarse iute către ortacul său şi porunci mânios: Taie-i 
vere! 

Dar Taranowski nu era atât de nătâng să nu se 
supună. Cunoştea bine limba valahă, ca omul care 
umblase mult prin acele părți. Cobori grabnic, uită de 
frumoasa lui însoțitoare, şi zise cu glasul omului căruia i 
s-a luat piuitul: 

—Sunt sol, domnilor. 

-—-lar noi lotri, răspunse cel cu nasul. 

—Am scrisoare de liberă trecere de la principele Mihai. 

—Zău? se miră năsosul. Înseamnă că are cine să 
plătească pentru voi. 

—Vă dăm bani şi bijuterii, strigă Taranowski îngrozit. 
Dar lăsați-ne, că suntem grăbiţi! 

—Şi noi. Ia-o din loc! 

—Am cinci mii de ducați. 

—Frumos! Îi luăm noi, n-avea nici o grijă. Hai, mână 
măgaru”! 

Zicând acestea, cei doi veri îşi îndemnară prinşii în 
stânga drumului şi se mistuiră cu ei prin pădure, către 
înălțimile Apusenilor. O droaie de zdrențăroşi îi urmau, 
dimpreună cu vizitiul şi cei şapte oşteni legaţi cu mâinile 
la spate. Câţiva lotri urniră copacul din loc şi-l traseră în 
pădure. Oştenii căzuți fură puşi în trăsură unii peste alții, 
după cum se nimerise locul strâmt. Apoi, unul prinse 
hățurile cailor, dar nu porni pe drumul cel mare, ci coti 
pe un drumeag de pădure. Doar răniții, cărați cu grijă 


prin desişuri, primiră frumoase şi grabnice îngrijiri. 
Drumul curățat de urmele atacului nu arăta vreo 
sminteală, iar cu totul, chestia aceea de pomină nu 
durase mai mult de câteva minute. 

Undeva la marginea drumului, acoperiți de coroana 
bogată a unui copac uriaş, patru călăreți priviseră atacul 
în linişte. Acei călăreți erau Cae Indru, Costache 
Caravană, căpitanul Sile şi Ducu cel Iute. Când totul se 
isprăvi cu bună rânduială, când observară că nimeni nu 
picase acolo din întâmplare ca martor nedorit, dădură 
pinteni cailor şi se întoarseră către Alba-Iulia. Însă nu 
mai folosiră drumul, ci potecile tăinuite ale pădurii. 
Ticluiseră bine răpirea lui Taranowski, punând-o pe 
seama lotrilor. Tufănel-tatăl şi Ciripoi-tatăl, ce veniseră la 
Alba-lulia pentru a-l însoți pe principe la război, 
primiseră greaua misiune. Nimeni nu-i cunoştea, iar 
fețele lor cam şui aduceau a lotri. Totul fusese chibzuit cu 
multă grijă. Chiar şi necurățenia mâinilor şi a fețelor. A 
straielor cam în doi peri de pe cei doi, ca şi ale celor 
douăzeci şi opt de oşteni, care arătau în hainele ponosite 
ca nişte adevărați diavoli ai munţilor. Cât despre chipurile 
năstruşnice ale celor aleşi, Sile Adormitu se întrecuse cu 
măsura. 

Grupul prizonierilor şi lotrilor ajunse la înălțimi când 
căzu înserarea. Dar nu se opriră, cu toate protestele şi 
rugămințile lui Taranowski, transpirat şi obosit peste 
puteri. Târziu, dincolo de miezul nopţii, oameni şi cai 
poposiră pe o culme sălbatică, rar călcată de picior străin. 
Stâncile aspre din jur se ridicau semețe, adăpostind la 
mijloc o vatră mare, ce semăna cu o căldare uriaşă. O 
peşteră nu prea adâncă, dar înaltă, cu pereții uscați, 
primi în găzduire vremelnică şapte oşteni poloni, un 
vizitiu, o fată frumoasă, un conte şi cinci răniți. Ceata 
zdrențăroşilor se mulțumi cu adăpostul stâncilor. 
Marginile căldării se ridicau cât casele, iar drum bun de 
urcuş acolo era unul singur: cel pe care veniseră ei. Doar 
caii lotrilor şi oştenilor, mulți la număr şi de soi, 


rămăseseră undeva pe la poalele muntelui, păziți cum se 
cuvenea. Muşchiul uscat, cărat cândva cu braţele şi unele 
velințe soioase, arătau că ascunzătoarea lotrilor ar fi 
veche. Poziția ei, greu de atacat, dovedea frumoasă 
chibzuială. 

Răniții, aşezaţi cu grijă în fundul peşterii, primeau 
îngrijiri. lar cel ce se ocupa de ei o făcea cu multă 
pricepere. Nimeni nu ar fi bănuit că sub asemenea hanţe 
prăpădite se ascunde renumitul felcer Ilie din Haţeg. 

Taranowski era zdrobit, atât de oboseala drumului 
greu, cât şi de marele necaz ce picase peste el. Sperase să 
înnopteze la Cluj, însă nu pentru somn, ci numai în 
vederea schimbării cailor. Acum se afla undeva în munți, 
sub puterea aspră a unor lotri cu chipuri fioroase, lipsite 
de harurile inteligenței. Întins pe muşchiul moale, 
acoperit cu o cergă ce mirosea a rânced, contele nu 
căzuse către somn după truda urcuşului, ci cugeta la 
situația lui jalnică. 

„Să fie oare o cursă a principelui Mihai? se întrebă el. 
O înscenare grosolană? Greu de crezut. Am ochi bun şi 
nu am văzut nimic în purtarea lui ca să-mi stârnească 
bănuieli. Să fi vorbit Leca? Dar când? Dacă a făcut-o 
după plecarea noastră, timpul nu le-ar mai fi îngăduit a 
pune la cale răpirea. Da, am picat prosteşte în mâinile 
lotrilor. Deci, în privința asta nu mai am ce scormoni cu 
gândurile. Poate mai degrabă ar fi bine să chibzuiesc în 
vederea scăpării mele de aici. lată că am pierdut o zi. 
Mâine, principele va pleca spre Moldova şi ce-i mai rău - 
planurile îi stau în picioare. Aici sunt departe de drum. 
Totuşi, dacă ar fi să scap mâine în zori, încă aş mai avea 
timp să ajung la laşi. Dar cum să scap? Cei cinci mii de 
ducați ai mei sunt în mâinile lotrilor. Să le promit încă 
pe-atât? Poate ar fi o cale. Dacă mă țin prizonier o 
săptămână, înseamnă că nu va mai fi nimic de făcut. 
Doamne, ce ghinion! Totuşi, ar mai fi o cale.” 

Privi afară, pe sub bolta mare a peşterii. Cerul era 
înstelat şi calm. Începu să strige: 


—Hei, domnilor! 

Ciripoi-tatăl şi Tufănel-tatăl veniră grabnic alături de 
el, răstindu-se: 

—Măi ăsta, dacă mai scoţi o vorbă, îşi băgăm nădragii 
pe gât! 

—Dar, domnilor, îngăimă el speriat la vederea 
jungherelor ce străluceau, în puţina geană de lumină, v- 
am poftit să facem un târg frumos pentru voi şi ortacii 
voştri. 

—Un ce? 

—Un târg, domnilor. Mi-aţi luat cinci mii de ducați. 
Câţi să vă mai dau pentru a fi liber mâine? 

—Încă pe-atât, răspunse Tufănel-tatăl. 

—S-a făcut, aprobă contele cu unele speranțe. 

—Şi trei mii de zloți, adăugă Ciripoi. 

—i veţi avea. 

—La care s-ar mai cuveni şase mii de florini, grăi 
Tufănel mărinimos. 

—Mult, se văită contele. 

—Şi douăsprezece mii de galbeni zimțațţi, licită Ciripoi, 
fără să ia în seamă vorbele lui Taranowski. 

—Ah! 

—Plus douăzeci şi patru de mii de aspri, interveni 
Tufănel. 

—Vai, sunt nebuni! 

—Şi patru calupuri de aur. 

—Sfântă Fecioară! 

—Opt inele. 

— Treizeci de brățări. 

—Şaizeci de ghiuluri. 

—Domnilor! strigă Taranowski uluit. Se vede treaba că 
nu cunoaşteţi valoarea banilor. Ce mi-ați cerut nu poate 
oferi nici un rege... 

—Lasă, bre! îl întrerupse Ciripoi. Alde matale eşti 
boier mare. Am văzutără după număru'  oştenilor din 
pază. 

„Sunt nebuni, gândi Taranowski. Adică, nu. Sunt 


proşti. De o prostie cum n-am mai întâlnit până azi. 
Dumnezeule! Cu proştii e greu s-o scoţi la capăt.” 

După asemenea chibzuială amară, vorbi din nou. 

—Nimeni nu vă poate plăti atât. Socot însă că un om 
al vostru ar putea pleca chiar acum la palatul princiar din 
Alba-lulia. Până la ziuă, ar fi acolo. Îi dau omului o 
scrisoare către principele Mihai, iar el vă va plăti pentru 
mine şi însoțitorii mei şase mii de ducați. 

—Etete, măă! râse Tufănel-tatăl. Ne-ai crezutără 
proşti? Ai, bre, dă-te-n câştig! Vrei să ne pomenim aici cu 
gărzile din Alba-lulia? N-o nimerişi, nene. 

—Păi ziceaţi că principele ar putea plăti. 

—Aşa ziceam, răspunse Ciripoi cu măreție, însă 
trebuie să ne mai gândim. P-ormă, n-avem scule de scris. 
Mai vedem noi la ziuă. 

—Domnilor! îi imploră Taranowski încercând să-i 
îmbuneze. lată că nu mi-aţi luat inelele, care au o valoare 
mare. 

Zicând acestea, le scoase de pe degete şi i le întinse lui 
Ciripoi, ce părea mai al dracului la fire. Dar Tufănel îşi 
lovi vărul peste mână, inelele se risipiră, iar cei doi 
începură o păruială de toată frumusețea. Schimbară între 
ei palme şi lovituri de picioare şi multe dintre ele căzură 
din greşeală asupra contelui. Se potoliră greu, apoi ieşiră 
încleştați unul de altul, înjurându-se straşnic. 

—Doamne sfinte! bâigui Taranowski. Sunt pierdut. 
Ăştia nu se grăbesc. Cu astfel de dobitoci nici nu poți 
discuta ca lumea. Măcar de-ar lua mâine o hotărâre. 
Parcă aşa am înțeles din vorbele lor deşucheate. Dar 
după cât sunt de proşti şi de răi, prevăd mari necazuri 
pentru mine. Sfântă Barbara! murmură, iluminat de o 
idee. lată că nu m-au legat, aşa cum au făcut-o ceilalți. 
Aş putea să încerc o evadare. Peste vreo două ceasuri îi 
va răpune somnul pe toți. Lumina nopţii e slabă. Dacă 
scap dincolo de stânci, în pădure, e greu să mai dea de 
mine. Am nevoie de puțin noroc.” 

Privi către culcuşul Izabelei. Nu văzu mare lucru în 


lumina slabă a nopții, dar simți după respirația ei 
regulată că ațipise. Afară, lotrii petreceau cu ceva 
băuturi. Vremea trecea greu. Pe munte, răcoarea de către 
ziuă se ridica aspră. Liniştea din tabăra lotrilor creştea 
odată cu scurgerea vremii. Apoi, nu se mai auzi nimic. 
Doar câte-o pală de vânt, iscat parcă a mirare, ştergea 
fețele stâncilor. Însă nu vânt continuu, ci mai degrabă ca 
o respiraţie rară a naturii din jur. 

Taranowski se ridică fără zgomot şi păşi în vârfurile 
picioarelor până la gura peşterii. De acolo privi trupurile 
lotrilor întinse în somn adânc, direct pe piatra rece. 
Sforăitul lor plin de straşnică bărbăţie îi dădu curaj. 
Părăsi peştera, mistuindu-se ca o nălucă de-a lungul 
stâncilor. Ajunse curând la o mică trecătoare ca o poartă 
naturală. Rămase acolo nemişcat şi privi îndărăt. Dincolo 
de stânci îl aştepta libertatea. Jos, la cel mult o sută de 
paşi, se zărea umbra întunecată a primilor copaci. 
Liniştea stăruia în jur desăvârşită. Ocoli poarta stâncilor 
şi respiră uşurat, dar în clipa următoare se pomeni cu o 
palmă peste ochi, care-i luă piuitul. 

—Hei, cumetre! vorbi alături un vlăjgan cât o grindă. 
Doreşti cumva să te arunc până acolo unde se vede 
pădurea? Ajunge doar să-mi spui. Cât despre brânciul pe 
care ţi-l dau, să nu-ţi faci griji! Ce mai rămâne întreg din 
tine ar putea să o ia la sănătoasa prin pădure. Chestia e 
că nu prea ştiu ce rămâne. 

Alți doi zdrahoni ieşiră de după stânci şi-l conduseră 
pe Taranowski, mai în ghionți, mai în palme, până la 
adăpostul peşterii. Ajuns acolo, contele se prăbuşi peste 
aşternut, blestemându-şi zilele. Somnul greu îl cuprinse 
iute, iar necazurile lui se şterseră pentru o vreme. 

Când se trezi, era ziuă. Soarele bătea frumos în 
lespezile stâncilor. Un miros plăcut de friptură proaspătă 
îi aminti că trecuseră multe ceasuri de când nu mai 
gustase nimic. Gurmand înrăit, cu toată starea sa jalnică, 
parcă de necrezut, contele săltă într-o rână şi privi pe 
direcția de unde venea mirosul ademenitor. Ochii lui 


crescură brusc, a mirare. Aşezată între cei doi veri, 
Izabela înfuleca straşnic, fără fasoane. 

—Auzi, vere? grăi Ciripoi cu sfântă cumpătare a 
glasului. Gaşperiţa asta poartă izmene pe dedesubt, ca 
bărbații. Nişte izmene cu volane şi ceva lucrătură de 
mână. Subţiri, vere, ca pânza de păianjen. 

—Sfinți arhangheli! se minună Tufănel. Pe sub ele o 
mai avea ceva? 

—De! răspunse Ciripoi cu chibzuială adâncă. Nu se 
ştie. Muierile astea pricopsite, totdeauna au pă ele o 
droaie de drăcii. 

—Crezi că s-ar cuveni să cercetăm? 

—Păi taman asta e! murmură Ciripoi îngândurat. Să 
nu dăm de belea. 

—Aş! grăi Tufănel-tatăl, măreț în priviri. Asta-i muiere 
cuminte şi n-ar vorbi ce nu se cade. 

—Şi dacă nu vrea? 

—Îi dăm de băut. 

—Țţ! Nu ţine. Suntem prea mulți acilea. Mai bine când 
i-om slobozi. Îi dăm un ducat dă aur... 

—Nă! se împotrivi Tufănel. Cel puţin cinci. P-ormă, ne 
pierdem cu ea prin pădure. 

—O fi destul? 

—Vedem noi. Da mai mult de cincizeci, nu se cuvine. 
Mălaiu nu-i al nostru. 

—Care mălai? 

—Auru, deşteptule! Ăi cinci mii dă ducați. 

Izabela, ce nu pricepea o boabă din limba valahă, dar 
avea ochi ageri, de femeie umblată prin lume şi cu multă 
experiență, îşi reținu un zâmbet, când simți că-i vorba 
despre harurile ei. Nu era cât de puțin înfricoşată de 
starea în care căzuse. I se mai întâmplase o dată. Fiind 
femeie, nimeni nu i-ar fi putut face vreun rău. lar bărbații 
regi, duci, prinți, slujbaşi, oşteni, oameni de rând erau 
toți la fel, oriunde. Toţi o apă şi-un pământ. Ghicise că 
farmecele ei făcuseră ceva ravagii în inimile celor două 
căpetenii ale lotrilor. E drept că erau cam bătrâiori şi nu 


tocmai plini de harurile voiniciei, însă față de Taranowski, 
nu cădeau cu nimic mai jos. Şi pe urmă, ăştia măcar 
aveau ceva figuri de draci împielițaţi. Pe când contele, 
cam aducea a şobolan gras. 

Taranowski ieşi din peşteră atras de mirosul mielului 
copt în spuză. Cei doi veri îl ospătară grijulii, cu cele mai 
frumoase bucăți, astfel că după ce sfârşi de mâncat, 
parcă îi dispărură o parte din gândurile negre ale nopții. 
Acum, era convins că ar putea să scape grabnic. Cei din 
Alba-Iulia vor plăti răscumpărarea. Mai rămânea doar să- 
i convingă pe lotri să se grăbească a face schimbul. 

—Ce-aţi hotărât, domnilor, în privința noastră? vorbi 
cu multă politețe, prefăcându-se a nu observa starea 
proastă a celor doi. 

—Nimic, bă neică, răspunse Ciripoi-tatăl 
scărpinându-se în creştet. Mai chibzuim. Alde matale ştii 
că graba nu-i bună. 


* 


Trecură nouă zile. În cea de-a zecea, Taranowski 
părea de nerecunoscut. E drept că nu slăbise cum era de 
aşteptat, dar barba neîngrijită şi frumoasele lui haine, ce 
căzuseră către ponoseală, ca şi murdăria mâinilor şi a 
feței, îi aduceau un aer jalnic. După atâtea zile începuse a 
semăna cu răpitorii săi. Se împăcase cu gândul că 
pierduse cea mai strălucită ocazie a vieţii sale de 
ambasador. O stare de toropeală pusese stăpânire pe el şi 
rar se mişca din aşternutul acela nenorocit. Încercase în 
câteva rânduri să ajungă la o lămurire cu cei doi veri, dar 
nătângia acestora nu mai avea margini, aşa că nu ştia în 
privința soartei sale cu nimic mai mult decât în prima zi. 

„Nici măcar veşti nu am, se văicări el. Stau cocoțat în 
vârful muntelui ca pe altă lume. Cine şi-ar fi închipuit o 
astfel de nenorocire?” 

Tresări. Tufănel şi Ciripoi veneau spre el, cu feţele 
parcă zâmbitoare. 


—Boierule! grăi Ciripoi cu atâta politeţe cât îi îngăduia 
cunoaşterea acelor frumoase rosturi subțiri. La noapte 
eşti slobod. Te lăsăm, bre, să pleci unde ţi-e voia. Măritul 
Teodosie Rudeanu, ăl de ţine locul principelui la Alba- 
Tulia, a plătitără pentru alde matale cinci mii de ducați. 
Cam puţin. Matale ai zis în scrisoare de şase mii, da n-a 
vrut. Zicea că n-are bani. 

—Dar el unde-i? se interesă avid Taranowski. 

—E]l care? 

—Principele. 

—Aaa! La război, boierule. În Moldova. 

—Daţi-mi drumul acum! 

—Nă! se împotrivi Ciripoi. Numai la noapte. Acum ne 
caută oştenii din gărzile din Alba-lulia. Da la noapte eşti 
liber, iar noi ne luăm zborul de prin părțile astea. Dacă te 
țin picerele, mâine cam pe la asfintit eşti la Alba-Iulia. 

—Dar caii? se miră contele. 

—Caii? l-am vândutără, bre. 

Taranowski căzu pe aşternut, zdrobit de asemenea 
veste. 

La 24 aprilie, în vreme ce Taranowski îşi blestema 
soarta în captivitate, principele Mihai îi primi pe comisarii 
imperiali David Ungnad şi Mihai Szekely. Alături de tron, 
Cae Indru, Radu Buzescu, Undrea, Costache, Ducu şi 
Sile Adormitu şedeau în picioare. În stânga, Teodosie 
Rudeanu primea ultimele porunci ale principelui. Pe 
străzile cetăţii, zarva creştea dintr-o clipă în alta. Două 
mii de oşteni înarmați de război îşi stăpâneau cu greutate 
caii odihniți şi plini de vigoare. Ei erau primii din cei 
şapte mii şi ceva cu care Mihai avea să pornească spre 
munții de către Moldova. După ce comisarii făcură 
plecăciunile de rigoare, principele grăi vesel: 

— Domnilor, vă dăm veşti mari. 

—Şi noi, măria-ta, răspunse Ungnad ascunzându-şi 
pe jumătate supărarea ce-l cuprinsese încă din zori. 
Doamne, străzile sunt pline de oşteni îmbrăcaţi ca de 
război. Adineauri, banul Mihalcea a binevoit să ne spună 


că porniţi împotriva Moldovei. 

—A, nu, domnule Ungnad! râse Mihai. Nu împotriva 
Moldovei, ci numai a celor care au călcat-o şi o conduc. 

—Măria-ta, înțepă Ungnad, în calitate de comisari ai 
împăratului Rudolf, suveranul nostru şi al vostru, socot 
că nu am fost înştiințați la vremea cuvenită. 

—Nu-mi vine să cred, domnule Ungnad, îl repezi 
principele. Am discutat adesea despre intrarea noastră în 
Moldova. Poate că memoria voastră nu-i prea bună. În 
cazul acesta, vă iertăm şi ne îngrijorăm sincer de 
sănătatea comisarului imperial. 

Curtenii prinseră a râde, în vreme ce Ungnad vorbi 
mânios: 

—Măria-ta, e drept că noi v-am întrebat mereu despre 
această problemă de război, dar răspunsurile voastre au 
fost în doi peri. Nu ne-aţi spus data pornirii voastre. 

—La ce v-ar fi folosit? 

—Să înştiințăm curtea din Praga. 

—Şi cine vă opreşte? 

—Acum, măria-ta? Acum e târziu. 

—Mai bine mai târziu decât niciodată, domnule 
comisar. Nu! Acum vorbim noi. Principele Transilvaniei şi 
al Ţării Româneşti nu are a vă da socoteală. V-am poftit 
aici pentru a vă porunci să-l ajutaţi pe Teodosie Rudeanu 
în greaua sarcină de guvernare a principatului, pe toată 
durata lipsei noastre. 

—Nu ne luați cu voi? se mirară comisarii în cor. 

—Nu. Principatul are mare nevoie de înțelepciunea 
domniilor-voastre, spuse abia reținându-şi un hohot de 
râs. 

După acele vorbe, principele se ridică de pe tron şi 
părăsi frumoasa odaie de primire. În încăperea de alături, 
Ieremia Băicoianu aştepta să-i spună o vorbă. 

—Ce-i, clucere? întrebă Mihai privindu-l cu drag. Eşti 
gata de drum? 

—Sunt, doamne, dar vă cer îngăduinţă de o clipă. 

— Vorbeşte! 


—Măria-ta, scutierul căpitanului Leca m-a înştiințat 
că stăpânul său e bolnav rău. Atât de bolnav, încât nu va 
putea să vă însoțească spre Moldova. 

În prima clipă, Mihai se înnegură la față, vădit 
îngrijorat de soarta căpitanului. Dar îşi înfrână iute 
asemenea gânduri şi spuse aspru: 

—Ne pare rău, clucere. Ne pare rău, însă nu avem 
vreme pentru el. Să se îngrijească! 

Şi, îi întoarse spatele, lăsându-l pe clucer cam 
descumpănit. leremia cunoştea marea grijă a principelui 
față de oamenii săi. „Oare ce s-a întâmplat? se întrebă 
surprins. Măria-sa pare pornit împotriva căpitanului.” 

În timp ce principele se îmbrăca în ţinută de război, 
felcerul Zimmermann veni să-l întrebe de sănătate. 

—Ne simțim bine, domnule, râse el. De mult nu ne-am 
bucurat de atâta putere. 

—Ne bucurăm, doamne, grăi felcerul. Ne bucurăm, 
chiar dacă avem unele temeri pentru vechiul vostru 
căpitan aga Leca. De aproape o săptămână îl tratăm cu 
ceva leacuri. 

—Nu-mi fac griji, dacă se află în mâinile domniei-tale, 
răspunse principele, apoi se opri brusc. De o săptămână e 
bolnav? 

—Aşa cum v-am spus. Căpitanul Leca a fost otrăvit 
acum şase-şapte zile. 

—Ce tot vorbeşti acolo, domnule Zimmermann? 
încremeni principele. 

—Cum ați auzit, măria-ta. Această otravă am întâlnit- 
o o singură dată în lunga mea meserie de felcer. Nu 
omoară grabnic, dar e folosită pentru a tulbura mințile 
omului. Puterea ei e atât de mare, încât cel care ar vrea 
să-i afle otrăvitului cele mai ascunse gânduri, rar se 
întâmplă să dea greş. În astfel de ocazii, mintea 
bolnavului cade spre rătăcire. lar singurele semne ale 
acelei otrăvi se arată într-o spumă albicioasă, ce apare pe 
buzele celui căzut în asemenea osândă. Privindu-l, ai 
credința că-i beat. O sete cumplită îl chinuie, în vreme ce 


corpul său ajunge la mari slăbiciuni. 

Principele îl ascultă înmărmurit. Îşi aminti că la 
ultimul sfat de taină pe buzele lui Leca apăruse acea 
spumă albicioasă, căreia nu-i dăduse importanţă atunci, 
din cauza mâniei. Cu un glas ce parcă nu era al său, îl 
întrebă pe felcer: 

—Ai putea oare să-l scapi? 

—Greu, doamne. 

Apoi, spre mirarea lui Zimmermann, Mihai părăsi 
grabnic încăperea, iar după câteva minute călărea, fără 
însoțitori, către casa dragului său căpitan. Zadarnic 
strigă Zimmermann: 

—Măria-ta, sunteți doar în cămaşă! 

Doamne! exclamă Mihai strunindu-şi calul. Îmi voi 
ierta oare vreodată nedreptatea pe care i-am făcut-o lui 
Leca? Nedreptate fără ştiinţă. Aceasta i-o datorăm lui 
Taranowski. lată cu ce arme lucrează creştinii.” 


* 


Un ceas mai târziu, principele Mihai părăsi Alba-Iulia, 
în fruntea oştilor sale. Pe drum îl aşteptau alte oşti, ştiute 
doar de el şi de prietenii săi. Acelea urmau a i se alătura 
din mers. Lângă principe, Cae Indru, Costache Caravană, 
Ducu, Grasa, Tufănel, Toroipan, Găluşcă şi Sile Adormitu 
călăreau îngândurați. Câţiva dintre ei aflaseră de boala 
lui Leca. Lipit de fereastra unei odăi a palatului princiar, 
Chirilă Zece Cuţite privea cu nostalgie şirurile de oşteni 
ce se scurgeau pe străzi în trapul vioi al cailor. Era pentru 
prima oară când nu pornea la război în garda lui Mihai. 
Zimmermann nu-i îngăduise a pleca dimpreună cu 
ceilalți, chiar dacă spărtura din piele se astupase frumos. 
Claude şi Clopin, tovarăşi de suferință, îi ghiciră 
gândurile şi încercară să-l învioreze cu vorbe de duh. 


* 


Trecuse de miezul nopții. Undeva, într-o vale a 


Munţilor Apuseni, cu multă pădure în jur, o seamă de 
bărbaţi şedeau de taină sub slaba bătaie a luminii. 

—Boierule! grăi Ciripoi-tatăl cam nehotărât. i-am 
promisără să te lăsăm slobod, însă ne-au venit alte 
gânduri. E drept că la Alba-lulia s-au plătit pentru alde 
matale cinci mii de ducați, dar iată că şi ortacul meu are 
un cuvânt de spus în treaba asta. El zice să te mai ținem 
până când neamurile domniei-tale ne vor mai da încă pe 
atât. 

—Vai mie! se jelui contele. Aţi luat destul, domnilor. 
Eu n-am neamuri şi nici prieteni. Nu-mi lipsesc avuțiile, 
însă nu are cine umbla la ele. Apoi, cred că e vremea să 
ne lăsați liberi. Cu atâţia prizonieri după voi, greu vă veți 
ascunde frumos de oştenii ce ați zis că vă caută. 

—Păi taman asta spuneam şi eu, răspunse Ciripoi cu 
chibzuială. Dacă ne dibuiesc ceva gărzi, pierdem şi ce 
avem. 

—Frumoasă înţelepciune! strigă contele. Iar eu am să 
mă rog pentru voi până la adânci bătrânețe îşi înăbuși o 
înjurătură. 

—Fie! aprobă Tufănel-tatăl, mărinimos. Dacă porniţi 
pe valea asta, mâine la prânz ajungeţi la Alba-Iulia. 

Zdrenţăroşii îi părăsiră pe prizonieri, stăpânindu-şi 
mari hohote de râs. Drumul indicat de Tufănel, în loc să-l 
apropie, îl îndepărta pe Taranowski de Alba-lulia. Rămas 
cu oştenii, cu răniții şi cu Izabela, contele ar fi trebuit să 
respire uşurat, dar îi venea să bocească şi nu se sfii să 
murmure: 

—Să te ia dracul, domnule Taranowski! În neamul tău 
nu cred să se afle nătărăi mai mari decât tine. Dacă-i 
cereai principelui ceva oşteni de întărire a pazei, nu te-ar 
fi refuzat. 

—Domnule conte, grăi unul dintre oamenii săi, cred 
că ar fi bine să aşteptăm aici apariția zorilor. A ne 
încumeta la drum pe întuneric şi cu povara celor răniţi, 
înseamnă să orbecăim prin pădure fără nici un spor. 

Taranowski socoti înțeleaptă vorba oşteanului, astfel 


că se aşeză pe o buturugă şi nimeni nu ştiu dacă fiorii ce- 
l scuturau se datorau răcelii aspre a nopții, sau aveau 
altă pricină. 

A doua zi către asfințit, după ce umblaseră multă 
vreme aiurea, datorită îndrumărilor lui Tufănel-tatăl, 
Taranowski ajunse la Alba-lulia într-o stare jalnică. 
Profund întristat, regentul Teodosie Rudeanu îl primi cu 
vorbe de mângâiere, asigurându-l că oştenii din gărzile 
sale bat potecile Apusenilor în căutarea fioroşilor tâlhari. 

Taranowski îl ascultă plouat. Îl dureau picioarele 
umflate şi ar fi dorit să se culce. Reuşi totuşi să răspundă 
frumos: 

—Vă mulțumim pentru ajutor şi pentru caldele 
voastre cuvinte. lată că prietenii buni se cunosc la nevoie. 
V-am mai ruga să ne dați o trăsură şi ceva pază. 

Vicleanul Teodosie răspunse îndatoritor: 

—Acum, aveţi nevoie de odihnă. Casa de ospeţie vă 
aşteaptă. lar mâine în zori, trăsura şi toate cele de 
trebuinţă vor fi la dispoziția voastră. Dar avem şi noi o 
cerere. Vă rugăm să ne semnaţi o poliţă pentru cei cinci 
mii de ducați pe care i-am scos din vistieria principatului. 
Nu v-aş pomeni despre astfel de lucruri dacă n-am fi 
strâmtorați de bani. 

Taranowski semnă, gândindu-se cu jale că pierduse 
zece mii de ducați. O avere frumoasă, după care ar fi oftat 
oricine. Plecă apoi către casa lui Petre Huszâr, unde îl 
aşteptau cei doi consilieri ai săi. lar în dimineața de 4 
mai, părăsi Alba-lulia pe vechiul drum al Teiuşului. Era 
trist. Pierduse o mulțime de bani, iar la laşi avea 
convingerea că merge zadarnic. Doar Izabela se bucura de 
frumusețea peisajului verde şi proaspăt. Avea motive să 
fie veselă. Bagajul ei atârna mai greu cu o sută de ducați 
de aur. 

Nu mult după plecarea contelui, Tufănel-tatăl şi 
Ciripoi-tatăl, încărcați cu aurul acestuia, intrară la 
palatul principar pe o portiță dosnică şi veniră în fața lui 
Teodosie Rudeanu. 


—Sunt mulțumit de voi, grăi regentul zâmbind. Aţi 
lucrat cum nu se poate mai bine. În seara asta cinăm 
împreună. Vom fi numai noi trei. Sunt dornic să-mi 
povestiți despre cele petrecute în munți. Văd că ați adus 
ducațţii. Sunt toți? 

— Lipsesc o sută, se bâlbâi Ciripoi. 

—Înseamnă că au fost mai puţini. 

—Nu. l-am cheltuit noi, murmură Tufănel. 

—Voi? În inima munţilor? În mijloc de pădure? 

—Aurul se poate cheltui oriunde, măria-ta, grăi 
Ciripoi cu candoare. 

—Dar pe ce? 

—Pe ceva parte muierească, se foi Tufănel ştiind că au 
sosit momentele cele mai grele din seara aceea. 

—Muierească? 

—Aşa cum aţi auzit, măria-ta, spuse Ciripoi. În 
această privință, păcatele oamenilor sunt mari şi sfinte. 

—Nu cumva cu frumoasa Izabela? 

—Cu ea, doamne, aprobă Tufănel. 

—Sfinți părinți şi evanghelişti! se văicări Rudeanu. O 
sută de ducați pentru o clipă? Cu asemenea bănet vă 
pricopseațţi pe toată viața. 

—Doamne! grăi Ciripoi cam spăşit. Uneori, clipa 
aduce mai multă bucurie şi desfătare decât o viață 
întreagă. D-aia clipa nu trebuie scăpată. 

„Sfinţi mucenici! zâmbi Rudeanu. Înţeleaptă judecată! 
Înțeleaptă, mai ales că chipurile lor nu arată a sălaş bun 
pentru gânduri adânci.” 

Văzându-l că chibzuieşte, Tufănel-tatăl vorbi plin de 
pocăință: 

—Doamne, eu şi vărul Ciripoi ne-am jurat să batem 
seara câte cincizeci de mătănii. O mătanie la fiecare 
ducat. 

„Hm! socoti Teodosie Rudeanu. După feţele lor cam 
ipocrite, m-aş mira să se aplece către astfel de chemări 
cuvioase.” 

Apoi zise, înăbuşindu-şi râsul: 


—Credeam că sunteți iertați de păcatele lumeşti. Hai, 
luaţi-vă câte douăzeci de ducați! Pe ceilalți îi vom preda la 
vistierie. 

Noaptea de mai, dulce şi prietenoasă, îşi aruncă 
fustele peste ferestrele mari. 


Capitolul 14 


Oastea principelui trecu prin Miercurea, către 
Făgăraş, dar fără grabă. Totul se desfăşura cu precizie de 
ceasornic. Fiecare etapă fusese chibzuită adânc. Din 
locuri tăinuite apăreau adesea grupuri mari de tineri 
frumos gătiți de război şi se alăturau oştirii. La 5 mai, 
principele trecu prin Prejmer, iar în ziua de 8 se află în 
Vaşarheiu, lângă munţii de către Moldova. Numărul 
oştenilor se completase cu dragii lui roşii, veniți tocmai 
din Bucegi. La 9 mai, principele intră pe la Oituz şi cobori 
pe valea Trotuşului, cu gânduri către Roman, unde 
trebuia să ajungă, după planurile sale, în ziua de 11. 
Erau cu el în acel moment şapte mii opt sute de călăreți 
şi pedeştri. 


* 


La curtea din laşi se iscase zarvă de război. Ştiri 
venite din guri nesigure îi vesteau pe Ieremia Movilă şi 
Sigismund Báthory, că principele Mihai va intra în 
Moldova cu douăzeci de mii de oşteni. Apoi, alte ştiri mai 
bune, sosite pe căi misterioase din Transilvania, arătau 
că armata lui Mihai nu trece de şapte mii. În primele 
ceasuri, Ieremia îşi cam pierduse cumpătul, aplecat către 
gânduri de teamă. Nu era om prea înalt la statură, dar 
bine împlinit, cu umerii încă drepți, cu barba uşor 
încărunțită de ani, cu ochii mari, frumoşi, cu fața 
rotundă, parcă blajină. lar dacă plusul de osânză ce-i 
îngrăşa trupul cu greutatea ei ar fi lipsit, Ieremia s-ar fi 
putut socoti plăcut la vedere. Alături de el, Sigismund, 


mai înalt şi subțire, cu fața încă tânără, uşor aplecată 
spre măsliniu, parcă bronzată, îmbrăcat simplu în alb, ce 
ştia că-l prinde, arăta chipeş, plin de vigoarea dintre două 
vârste. 

O carafă cu vin curat ca aurul şi două cupe înalte, cu 
picior, se aflau pe masa dintre cei doi. Dar nu se atinseră 
de vin. Aşteptau veşti, ce soseau des, iar gândurile lor 
erau multe. 

—Avem douăzeci de mii de oşteni, spuse Ieremia. 
Până-n câteva zile, oastea noastră va mai creşte cu patru- 
cinci mii. Totuşi, mi-e teamă. Nu avem veşti despre 
intrarea hanului în Ţara Românească. El trebuia să fie de 
mult acolo. Cel puţin, aşa ne-a încredințat Altîn. 
Starostele de Camenița a trimis după ajutoare în Polonia. 
Să nădăjduim că vor veni la timp. Cu cât vom fi mai 
mulți, cu atât mai bine. Cât despre contele Taranowski, 
nu ştiu ce să mai cred. Ne încredințase că va fi aici până 
cel târziu la întâi mai. Dar iată că sorocul a trecut. Să-l fi 
oprit oare Mihai cu forța? 

—A, nu! zâmbi Sigismund Taranowski e sol. Principele 
nu s-ar acoperi cu astfel de ocară. Îl cunosc bine. Mai 
degrabă cred că prietenul nostru a zăbovit undeva pe 
drum, iar azi sau mâine va fi aici. Mihai nu putea să-i 
ghicească gândurile. 

—Nu se ştie. Principele e şiret ca un vulpoi bătrân. 

—Poate, dar mormântul lui va fi în Moldova. Îi vom 
face o primire de pomină. Peste două ceasuri plecăm să-l 
întâmpinăm cum se cuvine. Oştile ce se vor strânge în 
zilele următoare vor ridica numărul nostru la douăzeci şi 
cinci de mii. Îmi îngădui, prietene, să conduc lupta? 
Priceperea mea vă este cunoscută. 

—Veţi avea un corp de oaste, răspunse Ieremia cu 
chibzuială. Sunteţi pripit, iar în fața duşmanului ne 
trebuie răbdare şi viclenie. Lupta o voi conduce eu. 

—Fie! se învoi Sigismund. Aş dori tare mult să-l 
prindem viu pe Mihai. N-ar fi desfătare mai mare decât 
să-l atârn cu mâinile mele în spânzurătoare. 


—Visuri. Visuri frumoase, grăi leremia. Ar trebuie să 
nu uităm că ne vom afla în fața unui mare general al 
timpului nostru. Cât despre oşti, numărul lor nu aduce 
totdeauna victoria. lar oamenii din jurul principelui, acei 
cavaleri de legendă, îmi dau mult de gândit. Cred că ei l- 
au scăpat de otrava trimisă de noi. lată că a trecut atâta 
vreme fără să aflăm ceva despre Samuel şi Dumitraşcu. 
Parcă au intrat în pământ. Asta nu-i bine. Mi-e teamă de 
niscaiva curse pregătite împotriva noastră. Apoi, mi se 
pare prea multă linişte în jur. De ce a întârziat hanul cu 
amenințarea asupra Ţării Româneşti? El trebuia să treacă 
de mult prin partea de jos a Moldovei. 

—Nu-ţi face griji, prietene! îl linişti Báthory. Altîn ne-a 
dat frumoase asigurări în această privinţă. 

—Asigurările sunt una, iar faptele alta. Se întâmplă 
totuşi ceva ce nu pot să pricep. Îmi spune inima că nu va 
fi bine. 

Tăcură şi priviră spre uşă. Tânărul căpitan Sandu 
Ailenei, încărcat de praf şi transpirațţie, intrase în odaie şi 
aştepta smerit. 

—Ce veşti? îl întrebă Ieremia, presimțind ceva rău, 
după fața încruntată a oşteanului. 

—Proaste, măria-ta. Acum trei zile, ceva ştiri ce 
aduceau a năzăriri mincinoase s-au aflat prin mulțimea 
din laşi. Se zicea că vreo cincisprezece mii de oşteni ai 
principelui Mihai au intrat în Moldova pe la apa 
Milcovului. Am repezit în acea parte câțiva călăreți 
sprinteni, care au venit cu răspuns de mirare. E drept că 
numărul oştenilor e mult mai mic şi că nu au intrat de 
trei zile, ci numai de două, dar vestea ne-a pus pe 
gânduri. 

—Avem cu ce-i primi, răspunse Báthory, năucit de 
cele auzite. 

Ailenei nu-l învrednici pe Sigismund cu vreo privire, ci 
vorbi din nou: 

Doamne, veşti sigure, cercetate de noi, ne 
încredințează că Baba Novac, iscusitul general al 


principelui Mihai, se apropie de Câmpulung, în fruntea 
unei oşti formate numai din călăreți. 

Abia acum faţa lui Ieremia Movilă păli. Apoi întrebă, 
cu inima strânsă: 

—Altceva? 

—Doar atât, doamne. 

Rămaşi singuri, cei doi se priviră încremeniți. Primul 
se scutură de acea stare domnul Moldovei. 

—Aşa cum bănuiam. Mă mira faptul că Mihai vine 
asupra noastră doar cu şapte mii de oameni. Trebuia să 
ghicesc. 

—Oricum, numărul războinicilor săi nu poate fi mai 
mare decât al nostru, zise Bâthory. 

Dar leremia nu-i răspunse, ocupat cu gândurile sale. 

„În fața lui Baba Novac, va porni starostele de 
Camenița cu polonii lui şi cu ceva cazaci, socoti el. În 
sud, va merge Sigismund, iar eu voi ieşi înaintea lui 
Mihai. Din păcate, veştile mi-au stricat planul făcut cu 
chibzuială pentru a-l prinde pe principe. De ce n-au intrat 
tătarii în Țara Românească? Gândul acesta mă tulbură 
tot timpul. Să ne fi tras oare pe sfoară Altîn? Dar ce 
interes l-ar fi mânat? Dacă stau să mă gândesc bine, iată 
că nici unul dintre polonii trimişi de noi la han nu s-a 
întors. Altîn a venit la noi doar cu oamenii lui. Mare 
mirare! Oare am fost orbi? Cum am putut crede că hanul 
i-a oprit pe toți polonii până când îşi va primi restul de 
plată? Firesc ar fi fost să se întoarcă măcar Sacowicz ori 
Sapieha. Cred că aici se ascunde ceva. Mai mult ca sigur, 
de vreme ce hanul nu s-a mişcat cu hoardele sale.” 

Urmărit de aceste gânduri, îl uită pe Sigismund şi 
părăsi odaia fără o vorbă. Alături, căpitanul Arvinte îl 
întâmpină posomorât. 

—Doamne, veşti proaste umblă prin laşi, grăi el. O 
seamă de oameni spun că mii de tătari de-ai lui Mirza cel 
răzvrătit au intrat în Moldova pe Botna la deal. 

—Tu ce crezi? tresări Ieremia. 

—Nimic, doamne. Am trimis călăreți să afle. 


—Dar oştenii noştri din Slobozia ce-au păzit? De ce nu 
avem vorbe de la ei? 

—Nu ştiu, măria-ta. 

—Dumnezeule! izbucni leremia. Nimeni nu ştie nimic. 
Toată lumea se văicăreşte. Pentru ce vă dăm lefi mari şi 
vă ţinem lângă noi? Mi-e teamă că trebuie să-i tăiem pe 
câțiva. Piei din fața mea! 

—Doamne, mai am o vorbă, spuse dârz căpitanul 
Arvinte. Se vântură veşti că două-trei mii de tătari, ar 
prăda către Obertin. Însă nu-mi vine a crede. 

— Mda! Bine! Vreau veşti sigure. 

—Greu, măria-ta. Vremea e scurtă, iar oştile lui 
Mihai-vodă au intrat pe valea Trotuşului. 

Pământiu, leremia încercă să se amăgească. „Ce să 
caute hanul la granița polonilor, unde l-ar aştepta mari 
necazuri? lar Mirza, răzvrătitul acela, abia dacă are două- 
trei sute de oşteni. Dar dacă e adevărat? lată că până 
adineauri şedeam liniştit, sigur pe planurile mele de luptă 
împotriva lui Mihai. Acum sunt năuc. Încotro să mă 
îndrept, Doamne? Cred că peste tot e mâna principelui, 
iar presimțirile nu m-au înşelat.” 

Îşi risipi gândurile cu un gest violent şi privi către 
Sigismund, care venise lângă el, martor la spusele lui 
Arvinte. Cătă către Sigismund, aşteptând parcă de la el o 
încurajare. Dar fața palidă a lui Bâthory, ce îngăima 
cuvinte greu de înțeles, nu-i aduse decât spaimă. 

Două ceasuri mai târziu, Sigismund cobora spre 
Focşani, în fruntea a patru mii cinci sute de călăreți. 
Ieremia se îndrepta gânditor către Roman, cu unsprezece 
mii de moldoveni, poloni şi cazaci. Dar nu trecură trei 
ceasuri când curieri sprinteni îl ajunseră din urmă pe 
Sigismund, cu poruncă să întoarcă oştile şi să meargă 
după domnul Moldovei. Călăreţii aduceau cu ei veşti 
proaste. De la Soroca şi Hotin picaseră vorbe de spaimă 
grea. Mirza venea către laşi cu aproape două mii de 
tătari, iar hoarda hanului, bătută de ceva oşti polone pe 
la Obertin, se retrăgea, dar nimeni nu ştia drumul ei 


viitor. Descumpănit, Sigismund îşi mână oamenii prin 
păduri, însă când ajunse la loc liber constată cu mirare 
că numărul oştenilor se înjumătățise. 

„Sfântă Fecioară! Dacă nu ajung iute la Roman, s-ar 
putea să călătoresc singur.” 

Aceleaşi groaznice ştiri îl prinseră din urmă pe 
starostele de Camenița. Apoi se petrecu ceva de necrezut. 
La fiecare loc prielnic unei risipiri, cazacii dispăreau, 
parcă furați de o mână nevăzută. Zadarnic încercă bravul 
staroste să pună ordine cu ameninţări, fiindcă spre seară, 
doar cei două mii de poloni mai şedeau în jurul său. 
Vorbe de spaimă treceau din oştean în oştean, iar faima 
de general a lui Mihai le întregea. Veştile cele mai 
neauzite se strecurau printre oameni ca şerpii, ajungând 
până la leremia Movilă, descumpănit cu totul. 

„Niciodată nu s-a pomenit astfel de tactică de război, 
gândi el. lată că sunt atacat din toate părțile şi nu mai 
ştiu încotro să mă îndrept. M-am luat după vorbele goale 
ale lui Sigismund şi am uitat de harurile lui Mihai. M-am 
băgat în cârdăşie cu un neisprăvit. Acum, numai voia lui 
Dumnezeu va hotărî. 


La unsprezece mai, în zori, oştile principelui împre 
unate cu cele din sud ieşiră pe o coastă de deal, nu 
departe de Bacău. Întregul plan de companie se 
desfăşurase, până acolo fără sminteală. Aflaţi pe o 
înălțime doar la două trei mii de paşi de Mihai, leremia, 
Sigismund şi Taranowski, ce sosise acolo peste noapte, 
mai trăgeau speranțe într-o victorie. Din nord, de la 
starostele de Camenița, nu primiseră veşti. Dar 
nădăjduiau că viteazul polon îl va zdrobi pe Baba Novac. 
Avea cu el oşti frumoase şi tari. 

Şirurile de călăreți ale principelui, aliniate ca la 
paradă, cu sprintenii roşii pe mijloc, având o aripă stângă 
formată din moldovenii lui Soare, iar în dreapta secuii, 


aşteptau semn de mişcare. Alte două linii, cu pedeştri pe 
centru şi călăreți în margini, se aşezau treptat, fără 
învălmăşeala obişnuită în astfel de ocazii, când se cerea 
grabă. Oşteni vechi, cu multă experienţă în războaie, cu 
calm şi răbdare, oamenii principelui nu cătau spre 
duşman, ci încercau a înțelege din priviri dorințele 
comandanților. Numai aşa se puteau explica ordinea 
bună în desfăşurarea manevrelor pe o câmpie 
necunoscută de ei. Călare pe frumosul său cal alb, măreț 
în bătaia soarelui din zori, cu ochii veseli, dar sprinteni 
asupra câmpului de luptă, folosind pavăză doar o simplă 
şi uşoară cămaşă de zale, Mihai şedea neclintit. 
Manevrele oştenilor din liniile a doua şi a treia se 
încheiaseră frumos. Acum nu se mai aştepta decât 
porunca principelui, însă ea nu veni curând. Mihai 
cerceta cu răbdare câmpia limpede şi poziţiile lui Ieremia. 
Aceeaşi aşezare o zări şi dincolo. Pe centru - polonii, 
acoperiți de apărători de fier, pe cai mari şi puternici să 
ducă asemenea greutate. În aripa stângă - floarea 
călăreților moldoveni, îmbrăcaţi uşor, cu cai zvelți, a căror 
agerime se făcuse vestită adesea. În dreapta — cazaci, în 
grupuri strânse de câte două-trei sute. Săbiile lor, uşor 
încovoiate spre vârf, străluceau ca oglinzile în bătaia 
soarelui. Dincolo de ridicătura pe care se aşezase Ieremia, 
gărzile sale nu se vedeau, dar Mihai bănui a fi mari. Peste 
câmpie, căldura nu apucase a cădea cu tăria dinspre 
prânz, chiar dacă zimţii razelor începură a împunge. 
Iarba grasă, plină de sănătate trufaşă, de un verde-închis, 
înaltă de două-trei palme, atrăgea privirile cailor. Păsări 
nu se aflau prin apropiere. Simțind atâta mişcare de oşti, 
îşi luaseră zborul către locuri mai sigure. Doar gâzele 
neştiutoare se strecurau prin iarbă, după obişnuința de 
fiecare zi. 

—Pornim, doamne? întrebă Preda Buzescu, ce nu mai 
avea astâmpăr. 

—Nu. De data asta aşteptăm. 

Dar nici leremia nu se grăbea. Ar fi vrut mult să afle 


ce puteri mai avea Mihai la spatele înălțimilor, unde 
stăruia un pâlc de pădure tânără. Domnul Moldovei era 
convins că greutatea oştilor acestuia nu-i toată acolo. În 
fața lui, abia dacă ieşiseră cinci-şase mii de călăreți şi 
pedeştri. Iscoadele repezite de el se întoarseră fără veşti, 
arătând că pâlcuri de-ale principelui păzeau oştile de 
cercetarea ochilor străini. 

O spuzeală uşoară se ridica deasupra câmpiei, ca o 
transpirație a naturii. Mulţi o vedeau mistuindu-se către 
hăurile cerului, dar puțini îi ştiau rostul. Poate cei ce 
trăiau pe la şes. Ea se datora picăturilor de rouă, ce se 
pierdeau iute sub bătaia soarelui. Ceva mai alături, 
generalul Kornis, impunător în ţinuta lui de război, 
vorbea în şoaptă cu prietenul său Csâki. 

—Avem ce învăța de la acest mare general, domnule 
Csâki. Asemenea plan de campanie depăşeşte cu mult pe 
cele din epoca noastră. Poate viitorul va da generali mai 
mari decât el. Azi nu cunosc unul care să-l depăşească. 
Atacul său asupra Moldovei, din atâtea direcții, aduce 
izbândă sigură, dar cel mai mult mi-a plăcut secretul 
planului şi al mişcării oştilor. Mihai a atras atenția 
duşmanului doar asupra sa. lată surpriza. lată momentul 
psihologic, ce-l doboară pe leremia. Veştile rele ajung la el 
gradat. Să luăm aminte la desfăşurarea oştilor. 

—Numai de vom avea timp de privit. Moldovenii sunt 
mai mulți decât noi. 

—Va fi timp destul, zâmbi Kornis. Suntem în spatele 
frontului şi vom intra în luptă abia către sfârşitul ei. Sau 
poate nu va fi nevoie. Cred că moralul oştilor lui Ieremia 
nu-i prea ridicat. 

—Crezi în victoria principelui? 

—Fără îndoială. 

—Mda! Oare poziția noastră e bună, domnule Kornis? 
În calitate de vechi general, ochiul domniei-tale vede mai 
mult decât al meu. 

— Poate. Dacă ar fi fost după mine, m-aş fi aşezat cu 
centrul oştilor, cam la trei-patru sute de paşi mai spre 


apus. Acolo, câmpia e vălurită, mai frământată decât aici. 
Chiar l-am întrebat pe principe de ce nu a ales locul 
acela. Ştii ce mi-a răspuns? „Domnule Kornis, peste 
noapte. Cae Indru şi Ducu, vestiți pentru felul în care ştiu 
să se strecoare pe întuneric, au făcut o recunoaştere în 
câmpie. Altă cale nu aveam, fiindcă leremia a ajuns aici 
înaintea noastră. Vezi domnia-ta, acolo în față, o dungă 
de iarbă mai gălbuie?” Zic: „O văd, măria-ta”. Râde: „Mă 
bucur, domnule Kornis, că ai ochiul ager. În locul acela 
nu-i baltă, dar pământul musteşte uşor de umezeală, 
doar pe o grosime de treizeci-patruzeci de paşi. Terenul 
acesta, în care piciorul se lasă adânc, se află tocmai pe 
centrul oastei lui Ieremia. Adică acolo unde puternicii 
oşteni poloni, îmbrăcați greu în fier, ca şi caii, vor veni la 
atac. Am prevăzut că leremia îşi va pune polonii pe 
centru. Aş fi făcut-o şi eu. Un centru greu de urnit din 
față şi aripi sprintene e tocmai ceea ce-şi doreşte un 
general.” Zic: „Doamne, ce-i rău entru ei, va fi şi pentru 
noi.” „Crezi? îmi răspunde zâmbind. Noi nu vom ieşi la 
atac, domnule Kornis. Abia după ce vor trece de locul 
acela spre noi voi da elan tinerilor roşii, uşori ca fulgul. 
Deci, îl vom aştepta pe leremia să vină. Dacă şi el 
cunoaşte bine terenul, cu siguranță că polonii se vor 
desface pentru a ocoli zona în care caii lor ar intra fără 
ieşire. Dar dacă lui leremia i-a scăpat asemenea lucru 
mărunt, centrul oştilor sale va fi măcinat de tunurile 
noastre fără putință de a manevra spre ieşirea de sub foc. 
lar un centru zdrobit, cam aduce a victorie către noi, 
fiindcă se va face mare învălmăşeală acolo.” Zic: 
„Doamne, dacă nu va fi aşa?” Zice: „Un general mizează 
pe cele mai mărunte lucruri. Ne-am mai gândit şi la 
altele. Chiar şi la faptul că am putea pierde această 
bătălie. E slab generalul care nu se gândeşte la necazuri 
şi nu îşi ia măsurile cuvenite.” „Serenissime, spun cu, 
credeți că Ieremia va ieşi primul la atac?” Zice: „Nu cred, 
sunt sigur. Lui nu-i dă mâna să aştepte. E speriat şi se 
gândeşte la timpul care ar putea lucra pentru noi. La 


faptul că ne-ar mai putea veni ajutor, în vreme ce oştenii 
lui se împuținează, necrezând în el.” 

Cei doi tăcură surprinşi. Altîn şi Mirza săriră de pe 
caii lor în spume şi veniră în fața principelui. Peste o mie 
de tătari apărură de-a lungul unei vâlcele, şi se mistuiră 
după deal, în adăpostul pădurii. Sosirea lor fu observată 
în tabăra moldovenilor. 

—Mihai nu atacă! strigă furios leremia. Noi nu mai 
avem timp să aşteptăm, fiindcă îi pot veni şi alte ajutoare. 
Să pornească polonii pe centru! 

Câteva clipe mai târziu, călăreții poloni, vestiți pentru 
tăria şi priceperea lor în luptă, se urniră domol, apoi îşi 
întinseră caii la trap către liniile principelui. Mergeau 
frumos, chiar dacă le lipsea sprinteneala. Cei din frunte 
chiuiau voiniceşte. Alţii, la spatele lor, strigau aspru: 
„Taie, loveşte!” 

Ieremia Movilă şi Sigismund priveau uimiți spre 
poziţiile lui Mihai, unde nu se vedea nici o mişcare. Oare 
nu ştia principele că avântul călăreților aduce mai multă 
putere decât primirea pe loc a iureşului adus de duşman? 
Sau pregătea ceva marele general? Ceva ce se chinuiau să 
afle. 

Mihai aştepta calm. Kornis şi Csâki îl priveau cu 
sufletul la gură. Polonii se apropiaseră mult. Erau la cel 
mult o sută de paşi în fața zonei cu pământ umed. Abia 
atunci stânga principelui se ridică sprintenă. Călăreţii 
roşii zvâcniră în ordine la dreapta şi la stânga, iar cele 
treizeci de tunuri, ascunse de trupurile cailor, ieşiră la 
iveală şi începură să sloboadă foc. Polonii văzură prea 
târziu zona cu pământ slab. Cai şi călăreți prinseră a se 
învălmăşi, a se împotmoli fără putinţă de ieşire. 

—să intre aripa stângă a lui Arvinte! strigă Ieremia, 
văzând necazurile de pe centru. Cercetase câmpia, dar îi 
scăpase locul acela. 

—Oştenii roşii pe centru! strigă principele, bizuindu- 
se pe sprinteneala tinerilor din Bucegi. 

Comandantul cazacilor, un bărbat mărunt, bine legat, 


cu ochii îndrăzneți, dârji, cu gânduri ce nu cunoşteau 
frica, sosi în goană lângă domnul Moldovei şi spuse 
aspru: 

—Măria-ta, să ne dai azi leafa pentru un an şi intrăm 
să întoarcem soarta luptei pe centru. 

Ieremia nu avu vreme să-i răspundă. Cei opt sute de 
călăreți moldoveni îşi urmau căpitanul pe aripa stângă, 
cu strigăte mari. Se petrecea acolo ceva de mirare. Pălării 
şi cămăşi apăruseră în vârfurile săbiilor. 

Parcă nu sunt strigăte de război, zise Kornis uimit. 
Şi nici pornirea lor nu arată. 

—Ce strigă moldovenii? se interesă Preda Buzescu. 

—Ce speram, domnilor. Ascultaţi! spuse principele, a 
cărui față strălucea ca a pruncului alintat de mamă. lată 
surpriza despre care vă pomeneam la ultimul nostru sfat 
de taină. 

—Trăiască Mihai, principe al Moldovei, al Transilvaniei 
şi Ţării româneşti! 

Acestea erau strigătele moldovenilor lui Arvinte. 

Aripa stângă a lui Mihai nu mai răspunse. Oştirea 
Bucegilor, îmbrăcată în roşu, nu mai ajunse până la 
poloni. tunurile se opriră fără poruncă. Alte mii de 
moldoveni se desprinseră brusc din pozițiile lui Ieremia şi 
îşi struneau caii către oastea principelui, chiuiau şi 
strigau ca la nuntă. Văzând asemenea lucru, polonii de 
pe centru se retraseră grabnic. 

lată, domnilor, o victorie fără luptă, grăi Mihai 
înecat de emoție. E drept că are partea ei bună, dar şi 
una slabă. Dezordinea produsă în întreaga câmpie ne 
opreşte să mergem peste Ieremia, fiindcă nu mai ştim 
cine-i prieten şi cine duşman. 

Dezastrul era evident. Mii de capete descoperite, cu 
pletele în soare, mii de călăreți urcați în picioare pe cai 
strigau, cântau sau plângeau. leremia şi Sigismund îşi 
întoarseră caii. Începea fuga. La spatele lor, cazacii şi 
polonii mergeau tare. Doar în câmpie era ceva de basm. 
Ceva ce nu se văzuse niciodată. Cunoscuţi şi necunoscuţi 


se îmbrățişau între ei. Mândrul căpitan Arvinte reuşi cu 
greutate să-şi facă loc până la Mihai. Sări de pe cal şi 
îngenunche în fața celui ce devenise în clipa aceea domn 
al românilor de peste tot. 

—Măria-ta! grăi cu lacrimi nestăpânite, de care nu se 
ruşina. Am fericirea să mă închin celui de un neam cu 
mine. Se opri o clipă, înecat de emoție, apoi glasul său 
schimbat se auzi iar. Mă închin în fața celui ce aduce 
uimirea neamului. Au trecut ani de când domnul 
Moldovei s-a aplecat cu umilirea noastră spre străini. V- 
am aşteptat şi ne-am rugat pentru voi. Cred că trăiesc 
cea mai mare zi a poporului nostru. Ziua în care românii 
de pretutindeni s-au unit între ei. Dumnezeu a fost mai 
bun cu mine decât cu înaintaşii mei, fiindcă eu am avut 
fericirea să prind această zi. 

Costache Caravană, cu inima lui slabă, simți cum i se 
rostogolesc lacrimi de-a lungul obrajilor şi murmură, beat 
de fericire: 

—Fir-aş al naibii! Cred că lăcrimez ca muierile. 

Cae Indru, atât de calm în alte împrejurări, îşi trecea 
mâinile peste cuțite, iar degetele îi tremurau uşor, ca o 
părere. Kornis, ce nu-l iubea pe principe, dar avea multă 
admiraţie pentru el, cuprins de entuziasmul clipei, scoase 
un chiuit atât de puternic şi strident, încât prietenii săi 
apropiaţi cătară spre el cu uimire. Până şi Csâki, care 
complotase cu Ungnad împotriva principelui, murmură 
cu admiraţie: 

—lesus-Maria! Până azi nu am văzut un om atât de 
mare şi de iubit. Ce-i al lui e-al lui, trebuie să 
recunoaştem. 

Pe întreaga câmpie se porniseră dansuri şi chiote. Se 
prinseră în joc moldovenii cu grai dulce, cu fețele 
deschise ca şi sufletele. Ardeleni domoli în mişcări şi 
cumpătaţi la vorbă. Munteni cu fețe negricioase de la 
soarele mult din sud, mari în grai şi semeți în priviri. 
Bănăţeni voinici şi cuminţi în gesturi. Olteni subțirei, cu 
chipurile smolite, cu ochi jucăuşi şi sprinteni la dans. 


Gurile rele spuneau că oltenii n-au astâmpăr nici în 
sfânta biserică. Dacă aud muzică şi tactul jocului, buzele 
lor rostesc rugăciuni, dreapta se ridică spre semnul 
crucii, ochii se rotesc împelițați ca la viezuri, iar 
cuvioasele picioare bat sârba. În astfel de ocazii, chiar şi 
popii lor, care nu-s mai duşi la biserică decât enoriaşii, îşi 
saltă poalele odăjdiilor şi ţopăie prin sfântul altar, cu 
chiote ce vestesc parcă sfârşitul sau începutul lumii. 
Nicăieri nu s-a pomenit neam mai aplecat spre cântec şi 
dans ca cel al oltenilor. Cel puţin aşa grăiau gurile rele. 

Moldovenii aflară că oştile principelui puseseră puţine 
bucate în gură. În ultimele douăzeci de ceasuri, mâncarea 
lipsise aproape cu desăvârşire. Străițile moldovenilor şi 
ceva care cu merinde, ce nu luaseră drumul lui Ieremia, 
aduseră prilej de prânz. 

—Măria-ta, oare nu ar fi bine să pornim în goană 
după fugari? întrebă Preda, îngrijorat. 

—Nu. Căpitan sau oştean, general sau rege, în timpul 
prânzului nu se cuvine să-l tulburi. lar oştile ce i-au mai 
rămas lui leremia sunt grele la drum. Le vom prinde fără 
sminteală. 

Gurmand înrăit, ca un catâr, ce vede grăunțele după 
un post negru, rotofeiul Găluşcă făcu frumoasă lipitură 
lângă straița unui moldovean cu trupul aproape la fel de 
rotund. Pe un ştergar mic, o jumătate de pâine rumenă şi 
o lipie peste care timp lung lăsase ceva urme de tărie, o 
ceapă frumos ostoită în pumni harnici, nişte cârnat de 
porc, umflat a semețţie, doi pumni de jumări cărnoase, ce 
pocneau în gură ca cireşele de mai, ar fi stârnit chiar 
lăcomia unuia cu stomacul în papainoage. Dar celor doi 
mâncăi nu le trecu prin minte asemenea cugetare. 
Înfulecau hoțeşte, calmi şi tăcuţi. Mâinile lor nu dovedeau 
gesturi fără rost, ci țâşneau blând, ca nişte pistoane bine 
unse, iar gurile clămpăneau scurt, ca ale peştilor mari, 
care nu-şi pierd vremea cu păgubosul mestecat. Rar se 
pândeau din privirile duşmănoase. Rar se opreau să 
respire, fiindcă fiecare clipă pierdută îi dădea celuilalt o 


îmbucătură în plus. Când dumicatul era cât pumnul, 
ochii lor se bolboşeau frumos în orbite, gata a-şi lua 
zborul, pistoanele gâturilor încremeneau doar o clipă, 
fiindcă cei doi aveau puterea a trece peste astfel de 
hopuri, ce întâlniseră adesea. Înghiţiră la urmă cojile 
cepei, ca pe nişte delicatese ce pun capac, iar pe ştergar 
nu se văzu urmă de fărâmituri. Observându-le hărnicia, 
părintele Grasa exclamă în limba maternă, plin de 
încântare: „Ah, mon Dieu! Dacă cei doi ar fi fost prezenţi la 
minunea de pe munte, unde cu cinci pâini şi trei peşti, 
sau invers, au fost săturați cinci mii de oameni, altfel ar fi 
sunat legenda biblică.” 

Abia la urmă, Găluşcă şi Asalomia - aşa îl chema pe 
moldovean - se cercetară mai creştineşte din priviri, îşi 
înțeleseră gândurile unul altuia şi porniră frățeşte spre 
alt ştergar de prin apropiere. Târziu, umflați frumos ca 
nişte cimpoaie, se întinseră în iarbă cu scop de odihnă 
binecuvântată. De acolo îl văzură pe principe gustând 
cumpătat alături de Cae Indru. 

—O hi flămând? întrebă Asalomia cu vorba lui dulce 
de moldovean aşezat. 

—Este, grăi Găluşcă, cu greutatea şarpelui sătul. N-a 
mâncat de douăzeci de ceasuri. 

—Şuguieşti? 

—Nu prea. 

—Păi dacă el n-o ave şieva bucate... se scărpină 
Asalomia în creştet. 

—N-are. Când rabdă oştenii, rabdă şi el. 

—Apăi, asta chiar că n-am mai auzit-o. 

—N-ai auzit mata multe. Principele zice că în război, 
generalul şi oşteanul sunt una şi la bine, şi la rău. 

— Asta-i fain. 

—Fain, dar nu-i totul. 

— Adică? 

—Ai auzit de lupta de la Şelimbăr? 

—Vezi bine c-am auzit. 

—Ei, zise Găluşcă apăsând cu mândrie pe cuvânt, 


după luptă, când Mihai i-a risipit pe oştenii lui Andrei 
Báthory, populaţia Sibiului a descuiat porțile pentru 
răniți şi pentru el. Boierii l-au îndemnat pe principe să-şi 
petreacă noaptea în cetate. Ei bine, ştii ce le-a răspuns 
el? 

—Nu. 

—Te cred. A zis: „Domnilor, e slab general cel ce-şi 
află culcuş bun de noapte afară din tabăra oştenilor săi. 
Dacă aş fi oştean, l-aş înjura pe un astfel de general.” 

—Zău? 

—să fiu al dracului dacă n-a zis chiar aşa! 

—Mare mirare! făcu moldoveanul, cu ochii râzători. 
Moşii noştri vorbeau astfel doar despre Ştefan al 
Moldovei, ori despre Rareş. 

În timpul prânzului veniră ştafetele de la Baba Novac. 
El anunța că lan Potoțki, starostele de Camenița, nu-i 
şezuse împotrivă, fiindcă nu prea avusese cu ce. 
Principele îi cinsti pe călăreți şi trimise prin ei unele 
porunci. Aşezat la umbra din pădure, generalul Kornis 
făcu o scrisoare către comisarii imperiali David Ungnad şi 
Mihai Székely. 

„Domnilor, am văzut aici lucruri ce ne-au pus pe 
gânduri. Cu voia lui Dumnezeu, serenissimul principe a 
căpătat victorie mare asupra lui leremia Movilă. N-am 
auzit până azi ca duşmanul să treacă la supunere 
cântând şi chiuind. Azi am fost martor la asemenea 
minune, când moldovenii au venit la principe ca la 
adevăratul lor conducător. Ceea ce nu ştiţi domniile- 
voastre, ce nu am ştiut nici eu, am aflat acum, sau în 
urmă cu câteva zile. Mihai a intrat în Moldova din patru 
părți. Şi zău că altfel nu ar fi avut şanse de reuşită! 
Oastea lui Ieremia, formată din moldoveni, poloni şi 
cazaci, ar fi fost tare împotriva oricui. Dar s-a risipit 
datorită acelei tactici nemaiauzite. A patra oaste, care ne- 
a uimit cu totul, e cea a tătarilor. Nu ne aşteptam ca 
tătarii să vină alături de noi atâta vreme cât primeau 
tribut de la moldoveni, ajutoare de la poloni şi nimic de la 


principe. Ne minunăm sincer de planurile adânci ale 
serenissimului Mihai. Fostul principe Sigismund, ce 
pornise către sud, spre a face față armatei care trecuse 
Milcovul cu amenințare, şi-a pierdut oştenii pe drum. 
Tinerilor moldoveni, mândri la fire, nu le-a plăcut să stea 
sub comandă străină de neamul lor. Veştile proaste, ce se 
adunau de peste tot, au risipit mai bine de jumătate de 
miile cazacilor, iar leremia Movilă conducea un război 
dinainte pierdut. Oamenii săi căutau cu îngrijorare mai 
mult către spatele lor decât către noi. Baba Novac a 
trecut prin Câmpulung şi cred că merge undeva spre 
nord. În drumul său nu l-a mai întâlnit pe starostele de 
Camenița, care aud că ar fi rămas fără oşteni. Se petrec 
lucruri mari aici, despre care vă voi scrie cu alt prilej. Din 
auzite, Ieremia şi Sigismund îşi caută scăpare spre 
cetatea Hotinului, sau poate chiar dincolo de Nistru. 
Peste un ceas, vom porni după ei. Principele i-a slobozit 
pe moldoveni pe la casele lor, dar mulți au rămas în 

oastea noastră. 
Kornis Gáspár, 
general al serenissimului principe Mihai 

Data scrisorii în 11 mai 1600 


Capitolul 15 


Abia la 16 mai, principele Mihai trimise la Alba-lulia o 
scrisoare scurtă, dar suficientă pentru a lămuri cum 
şedeau lucrările de război. 

„Vă înştiințez, domnilor, că Dumnezeu ne-a dat noroc 
bun pe aici. Să fiți veseli. Nimic alta de la noi să nu 
aşteptaţi, fiindcă peste puţin timp vom veni la Alba-Iulia. 
Pe leremia şi Sigismund i-am bătut din nou şi i-am trecut 
apa Nistrului din goana cailor. Mulţi dintre oştenii lor au 
venit la noi ca şi la Bacău. Acum, rânduim strajă bună pe 
hotarele țării. În Suceava l-am numit comandant pe 
banul Udrea, iar ajutor pe căpitanul Negrea, un 
moldovean drag nouă. 

Mihai, principe al Moldovei, Transilvaniei şi Ţării 
Româneşti.” 

La 25 mai, regele Poloniei Sigismund al treilea dădu o 
circulară care suna astfel: 

„E uşor de văzut că dacă acestui vrăjmaş îi va merge 
după gândul lui şi va rămâne în Moldova va întreprinde 
lucruri şi mai mari. Deci e vorba de aproape existența 
noastră, căci de nu va fi alungat acel duşman din 
Moldova cât de curând, va trebui să ne apărăm să nu ieie 
jumătate din coroana Poloniei.” 

lar scrisoarea voievodului Rusiei, Nicolaie Herburt de 
Fulsztyn, părea să completeze ceva din ceea ce se gândea 
dincolo de hotarele Moldovei. 

„Mihai i-a risipit ruşinos pe ai noştri. Nici ai noştri nu 
se mândresc: au trecut în fugă peste Nistru, şi nu puţini 
dintre ei au sosit azi la Camenița pe la ceasurile douăzeci 
şi două, într-o goană şi spaimă ce nu mai încetau.” 


În ziua de 11 iunie, după o campanie uluitoare pentru 
ochii străini, sprintenă şi căzută ca trăsnetul, căruia 
nimeni nu i se putuse împotrivi, principele se aşeză 
vremelnic la Iaşi, dornic să-i dea regelui Poloniei asigurări 
de pace, de bună vecinătate. La laşi, viața îşi reluase 
cursul obişnuit, dar apărură unele hotărâri ce umplură 
de bucurie inimile oamenilor. Se tăia pentru totdeauna 
tributul către turci şi tătari, iar Moldova se alipea la 
trupul ţării. Dar timp de petrecere nu era. Dincolo de 
granițe şi în Transilvania se urzeau lucruri ce aduceau a 
amenințări ce puteau îngrozi pe oricine. 

În grădina palatului domnesc din laşi era plăcut şi 
răcoare, chiar dacă soarele se arăta pe cer ca un rug 
uriaş. O masă de răchită şi ceva scaune îşi găsiseră loc 
bun sub un castan. Copac vechi, ce-şi aplecase coroana 
către origini, parcă încărcat de cugetări. Principele Mihai, 
îmbrăcat slobod în pantaloni strânşi pe picior şi cămaşă 
albă, deschisă la gât, arăta ca un bărbat liniştit, mulțumit 
de rosturile sale, bucuros de odihna binecuvântată cu har 
de umbră înviorătoare. Doar un ochi dibaci ar fi observat 
că brazdele de pe fruntea sa înaltă se adunau adesea 
între ele, aşa cum numai gândurile multe apasă aspru 
asupra chipului omenesc. lar acel ochi se nimeri a fi al lui 
Costache Caravană. Alături de el, Cae Indru, Radu, Stroe 
şi Preda Buzescu discutau domol. Ducu, Sile, spătarul 
Negrea, Sava Armaşul, părintele Grasa, Udrea, Şerban. 
Dumitru şi Miroslav cinsteau cum se cuvine un vin de 
Cotnar, scos din ghețăria palatului. 

—Domnilor! grăi principele privindu-i pe rând. Ar 
trebui să spun: iată că am ajuns la capătul drumului 
nostru. lată că visul nostru de ani, sau poate de veacuri, 
şi-a găsit împlinire. Acum a venit vremea să lăsăm armele 
spre odihnă şi să construim temeinic în folosul neamului. 
Dar nu pot spune astfel de lucru. Ba am început să 
pricep aici în Moldova că drumul nostru abia începe. Şi 
nu mai uşor, ci greu. Greu cum nimeni nu a crezut. Ce 
părere ai, nepoate? 


Cae zâmbi înainte de a răspunde. Era fericit. Fericit 
cum nu fusese nici după ieşirea de sub turci, nici chiar 
după cucerirea Transilvaniei. Stăruia în el o bucurie prea 
mare, ce-i umplea sufletul şi-i întuneca alte gânduri. Dar, 
încet, gândurile reveneau nu spre desfătare, nu spre chiot 
de descătuşare a sufletului, ci spre o ciudată strângere de 
inimă. Spre teamă. 

—Doamne, murmură el, descopăr şi eu azi aceleaşi 
lucruri. Înainte de Moldova, le-am văzut mai uşoare, mai 
limpezi. Acum, ele îmi apar în altă lumină. Aceea a 
răspunderii pe care o avem față de trăinicia unirii 
neamului. Dacă n-am fi câştigat la Călugăreni, dacă am fi 
fost înfrânți la Şelimbăr, am fi pierdut mult. Dar azi, de 
nu vom ține cu dinții ce-i al nostru, pierdem totul. 
Iscoadele ne aduc ştiri că ienicerii şi spahiii din Daud s- 
au apropiat cu amenințare de Giurgiu. Hanul tătarilor 
ştie azi de renghiul pe care i l-am jucat dimpreună cu 
Altîn şi duce tratative cu cancelarul polon Zamoyski. Tare 
aş vrea să ştiu ce discută! Generalul imperial Basta a 
încercat să treacă pe lângă oltenii lui Zamfirescu, însă 
văzându-le oştile tari s-a întors pe Crişuri şi ne pândeşte. 
Regele Poloniei adună oşti pentru a veni peste noi. 
Imperiul Austriac a aşteptat rezultatul campaniei din 
Moldova. Acum îl cunoaşte şi va căuta să ne înlăture. În 
Transilvania, aşa cum am prevăzut la ultimul sfat de 
taină, nobilimea e gata de răscoală, ațâțată de Pezzen, ce 
abia a ajuns la Oradea, de cancelarul nostru episcopul 
Naprâgy şi comisarul imperial David Ungnad. Însă peste 
cei trei cred că nu împăratul Rudolf apasă, ci alții mai 
tari. Ocupaţi cu campania din Moldova, n-am avut vreme 
de alte lucrări. Acum, timpul e scurt pentru noi. 

—Şi ce crezi că ar fi bine? 

—Sunt multe de făcut, măria-ta, răspunse Cae 
gânditor. Altin are azi vreo trei mii de războinici. Puţini 
față de hoarda hanului, dar noi am avut mult mai puţini 
când am ieşit de sub turci. Mă voi sfătui cu Altîn să 
înceapă răscoala. Asta ar însemna linişte spre răsărit. Ar 


mai trebui să vă rog a trimite trei mii de oşteni în Tara 
Românească pentru stavilă la turci. 

—Am dat poruncile de trebuinţță, râse principele, 
uimindu-i pe cei de față. 

Oare unchiul şi nepotul îşi înțelegeau gândurile? Aşa 
se părea după cele auzite. 

—Roşii mei dragi sunt pe drum încă din zori, continuă 
principele. Alături de ei, căpitanul Arvinte duce cu el opt 
sute de călăreţi moldoveni, sprinteni ca nişte diavoli. 

—Va fi nevoie de grabă mare, observă Cae. De nu vor 
ajunge la vreme, am temeri pentru Bucureşti şi pentru 
alte târguri din Țara Românească, ce s-au aplecat în 
ultimul timp spre belşug frumos. Va mai trebui să 
mergem grabnic la regele Poloniei. De va dori o prietenie — 
nu supunere - cu noi, împotriva Imperiului Austriac, 
vechiul lor duşman, atunci voi respira uşurat. Curtea 
Poloniei are ceea ce-i lipseşte celei din Praga: sinceritate 
şi cuvânt. Dacă ne alăturăm oştile cu cele ale viteazului şi 
înțeleptului Zamoyski, nu ne va fi teamă nici de austrieci, 
nici de turci. Dar asta nu ţine de noi, ci numai de 
înțelegerea pe care o vom găsi la poloni. Va trebui să 
întărim granița de pe Dunăre, şi asta grabnic. Prin 
victoria noastră din Moldova, turcii se văd lipsiți de 
tributul plătit cu sfințenie de leremia Movilă. Aşa ceva nu 
pot ei să uite. Apoi, e vremea să ne întoarcem în Alba- 
Iulia. Cu cât vom fi mai iute acolo, cu atât vom zădărnici 
uneltirile nobililor. Transilvania se află azi sub 
suzeranitatea Imperiului Austriac. Moldova nu trebuie 
aplecată spre astfel de rosturi. lar de va fi să ținem unirea 
celor trei țări măcar doi-trei ani, adică atât cât ne-ar fi de- 
ajuns pentru unificare deplină spre un regat al nostru, 
puterea ce o vom căpăta ne va feri de orice amenințare. 

—Aşa ne-am gândit şi noi, răspunse principele. 
Pârcălabul Sucevei şi închinarea făcută nouă la 2 iunie de 
către boierii veniţi la laşi se leagă de noi, nu de împărat. 
Şi poate nu-i departe ziua când vom scoate şi 
Transilvania de sub suzeranitatea Imperiului Austriac. 


Dar ne-am mai gândit şi la altele. Vom aşeza aici locţiitor 
al nostru, ce va cârmui Țara Moldovei cu grijă, până ce 
vom limpezi celelalte rosturi ale unirii depline. lar acel 
domn va fi nepotul Marcu sau, cum îşi zice el, Cae Indru. 

Auzind asemenea vorbe, tânărul păli brusc. 

—Eu domn al Moldovei? se bâlbâi Cae, lucru ce nui 
se întâmpla. 

—Da, nepoate, zâmbi principele. Ne-am gândit mult la 
asta. Mâine vei face jurământ de credință. Părăsesc 
Moldova, şi aş vrea să fiu liniştit. Să ştiu că rămâne aici 
una dintre cele mai strălucite minți ale neamului nostru. 
Faţă de câte primejdii sunt în jur, eşti cel mai nimerit. 

Cae tăcu multă vreme. Prietenii săi, la fel de uluiți, 
aşteptau să-i vadă chipul strălucind de bucurie. Aşteptau 
să se arunce la picioarele unchiului şi să-i sărute mâna, 
dar nu se întâmplă nici unul din gesturile ce se 
cuveneau. lar când vorbi, glasul tânărului păru puţin 
schimbat şi mai aspru. 

—Măria-ta, vă mulțumim frumos. lată că sunt mulți 
ani de când lucrăm împreună. În toţi aceşti ani nu v-am 
stat niciodată împotrivă, ca azi. Eu nu voi fi domn al 
Moldovei. 

Pe fețele celor din jur se aşternu uimire şi nelinişte. 
Chiar istețul Costache se gândi o clipă că prietenul său o 
cam luase pe de lături, supărându-l pe principe. Numai 
Mihai continuă să zâmbească. 

—Dacă ai temeiuri bune, le vom lămuri aici. Nu uit că 
ai venit lângă noi fără plată, dar nu în slujba mea, ci a 
neamului. În anii care au trecut, ai adus mari servicii 
țării. Ştiu că ți se cuvine domnia Ţării Româneşti, chiar 
înaintea mea. Vei fi aşezat în scaunul domnesc din 
Bucureşti, iar aici îl vom aduce pe fiul nostru Nicolae 
Pătraşcu-vodă. 

Mirarea lui Cae nu mai cunoscu margini şi asta se 
vedea limpede pe fața lui. 

—Doamne! grăi el din nou. E prima oară când am alte 
păreri decât voi, şi vă cer iertare. Nu doresc nici domnia 


Ţării Româneşti, ci un singur lucru: să fiu alături de voi. 
Neamul nostru nu stă doar în Nicolae Pătraşcu sau Cae 
Indru, ci în mii şi mii de oameni harnici la gând şi la 
fapte. Dar azi, are un singur Mihai. El e luceafărul 
românilor, sau omul spre care se îndreaptă toate 
gândurile noastre. Acest om trebuie apărat şi sprijinit 
spre folosul neamului. Dacă duşmanii ar lucra împotriva 
voastră deschis, pe câmpul de luptă, nu mi-aş face griji şi 
aş primi domnia Moldovei ori a Ţării Româneşti. Dar ei 
lucrează perfid, azi cu otravă, mâine cu pumnal viclean. 
Aş fi un slab fiu al țării dacă aş sta departe de voi. Dacă 
ar pieri numai omul Mihai, oamenii ar fi îndurerațţi, însă 
şi-ar găsi altul în loc. Dar Mihai azi nu-i un om, ci un 
simbol al neamului. Dacă piere acel simbol, se destramă 
tot ce am făurit cu atâta trudă. 

„E nebun că renunță la o astfel de mărire, gândi 
Preda. Eu n-aş fi avut tăria să o fac. Însă dacă mă 
gândesc bine, cred că niciodată nu am întâlnit un tânăr 
cu sufletul mai curat decât al lui.” 

Principele nu răspunse. Ştia că Indru are dreptate. Că 
nu se poate lipsi de el, chiar dacă-l supărase refuzul 
aspru. În inimă i se strecură o căldură ciudată, blândă, 
ca o alintare. 

„Eu, domnul românilor de pretutindeni, sunt mândru 
cu un astfel de prieten, gândi el. Prin alte părți, fraţii de 
sânge se omoară între ei pentru putere. La noi, tineri ca 
Marcu şi Chirilă Zece Cuţite, cu drepturi la domnie, 
lucrează modeşti în slujba neamului, fără alte gânduri. 
Fără a dori o răsplată. Poate d-aia suntem atât de 
puternici. De vom avea astfel de urmaşi, şi vom avea 
sigur cu asemenea părinți, nu mi-e teamă pentru viitorul 
neamului.” 

Mânat de o pornire pe care nu şi-o putu reține, 
principele sări vioi în picioare şi-l prinse pe Cae de umeri. 

Pentru împotrivire, te cert ca unchi, spuse 
încruntat. Pentru inima ta mai curată decât limpezimea 
cerului, te sărut ca domn al românilor. 


Rar avea principele cuvinte de laudă mare. Rar avea 
timp de asemenea lucruri, astfel că gestul său îi 
înmărmuri pe cei de față, chiar dacă îi recunoşteau lui 
Cae nişte merite cu care puţini s-ar fi putut mândri. 

—Doamne! interveni Radu Buzescu, cunoscut pentru 
fineţea lui diplomatică. Aud că, din porunca voastră, Deli- 
Marcu şi oamenii săi îi atacă pe turci la Chilia şi la 
Cetatea-Albă. Oare nu ne-am grăbit a ne atrage alte 
amenințări din partea sultanului? 

—Asta mă întreb şi eu, râse Mihai. Când lucrurile ies 
pe vrerea noastră, se vede într-un fel. Dacă nu ies, vedem 
în alt fel. Cred că nu ne-am grăbit. Campania din 
Moldova poate fi încheiată numai după întregirea ei. Cât îi 
priveşte pe turci, o supărare în plus nu mai are 
importanţă. Ştiu sigur că au pornit asupra Ţării 
Româneşti, însă nu cu oşti mari. Dacă am pleca acum să- 
i întâmpinăm, n-ar fi prea bine. Încă nu ne-am aşezat 
cum trebuie, iar polonii abia aşteaptă o greşeală de-a 
noastră. 

* 

Înserase. Soarele se mistuise de mult, dar pământul 
încins îşi slobozea căldura peste câmpie. Cochetul palat 
din Satu-Mare, al cărui proprietar era contele Teke 
Francisc, primi câțiva oaspeți de seamă. Se aflau acolo, în 
frumoasă găzduire: Pezzen, diplomatul casei de Austria, 
Naprâgy, cancelarul principatului, Farkas Kornis, fratele 
generalului, marele bogătaş ĻBornemissa, generalul 
imperial Basta, Csáki, nunțiul papal Querini şi un umil 
prelat catolic, venit de la mănăstirea Strahov din Praga, 
ce răspundea la numele de Peter. Slujitorii alergau zoriți a 
face bună primire. Contele Teke, încântat de importanța 
musafirilor, veghea la frumoasă rânduială. Pe cucernicul 
Peter îl pofti mai pe la coada mesei, strâmbând din nas. 
Acesta era singurul dintre oaspeți a cărui prezență nu-i 
făcea o deosebită plăcere. Dar, spre totala lui uimire, 
nunțiul Querini se ridică de la locul de cinste şi i-l cedă 
călugărului, cu o adâncă plecăciune. Cucernic şi blând, 


sfios şi modest, Peter îi mulțumi şi-i spuse că se simte 
foarte bine acolo unde fusese aşezat. Abia atunci privi 
Teke mai atent la rasa insului, cam ponosită, la fața lui 
grăsuţă, ştearsă. 

„Credeam că-i un umil slujitor al lui Querini. Acum 
nu mai ştiu ce să cred.” 

Dar mirarea lui crescu şi mai mult când îl văzu pe 
marele diplomat Pezzen că se apleacă spre el plin de 
atenții. 

Târziu, aproape de miezul nopții, când atmosfera 
dintre musafiri se încălzise de-a binelea, când pe masă 
rămaseră doar gustări şi pahare cu vin, când mulțimea 
slujitorilor nu mai avea ce căuta acolo, discuția uşoară 
luă o întorsătură mai chibzuită. 

—Domnilor, vorbi Pezzen, prin mijlocirea scrisorilor 
primite de la comisarul imperial Ungnad, sau pe alte căi, 
suntem în măsură a vă lămuri situația din Transilvania, 
Moldova şi Ţara Românească. Principele Mihai a părăsit 
Moldova şi a ajuns la Braşov. Curând, va fi la Alba-lulia. 
În Iaşi, conducerea Moldovei a rămas provizoriu în seama 
boierilor Udrea, Andronic, Sava şi Negrea. Cetatea-Albă şi 
Chilia au fost scoase de sub turci, Soroca, Tighina, 
Hotinul, Cetatea Neamţului şi Suceava au fost întărite cu 
moldoveni şi oşteni de-ai principelui. Din oamenii lui 
Mihai, au rămas în Moldova cam cinci-şase mii. Puţini 
pentru apărarea ei, chiar dacă sunt acolo şi oştile locale, 
mulți dacă ne gândim că Mihai i-a rupt de la inimă. Trei 
mii de roşii, opt sute de moldoveni şi mica oaste a Ţării 
Româneşti a purtat lupte cu turcii, care au intrat până 
aproape de Târgovişte. Dar marele-vizir Ibrahim a trimis 
puţini spahii şi ieniceri în Ţara Românească. Numărul lor 
nu a trecut cu zece mii, astfel că au fost alungați cu 
pierderi. Dacă privim intenţiile lui Mihai în privința 
turcilor prin luptele cu aceştia, reiese limpede că 
principele nu s-a aliat cu ei. lată deci că se limpezesc 
îndoielile noastre despre credinţa lui față de creştini. 

Domnule  Pezzen, îl întrerupse umilul Peter, 


ascultăm cu multă plăcere frumoasa înfăţişare pe care 
ne-o faceți asupra celor trei țări ale valahilor. Aveţi mari 
haruri în a povesti şi cred că nu ne veți lipsi de totalitatea 
ştirilor. Cât priveşte concluziile voastre, ele pot ajunge 
către nedorite greşeli, fiindcă oamenii sunt slabi şi numai 
rugăciunile către Cel-de-Sus îi ajută. Numai Dumnezeu 
vede limpede. 

Pezzen tăcu încurcat. Înţelese bine aluziile prelatului. 
Acesta socotea că numai biserica îşi poate îngădui unele 
concluzii. Lui nu i se cuveneau. Arătându-se senin la 
chip, chiar dacă în sinea sa tremura de indignare, 
doctorul vorbi supus: 

—Cuvintele voastre mi-au umplut inima de lumină. 
Aşa e, sfinția-voastră! Noi greşim des, fiindcă ne tragem 
din păcat. Dar rămăsesem la situația din cele trei țări. 
Oştile Olteniei, ce s-au ridicat în luna mai până la câmpia 
Zarandului, s-au tras către Dunăre, unde se anunță 
amenințări mari din partea turcilor. Deci la acest ceas, 
puterea lui Mihai în principat stă pe nouă mii de oşteni, 
din care şase mii cinci sute de români, o mie unguri şi o 
mie cinci sute de secui şi saşi. lar primejdiile se adună în 
jurul lui de la poloni, de la tătari, de la turci, la care se 
adaugă nobilimea din Transilvania şi Imperiul Austriac. 

—Ah, să nu vorbim despre primejdii şi ameninţări, 
domnule Pezzen! îl întrerupse Ştefan Báthory de Ecsed. 
De tapte ani, ele apasă asupra lui Mihai ca un cleşte 
uriaş, dar nu l-au oprit să stăpânească azi din 
Maramureş la Dunăre şi din Banat la apele Nistrului. Am 
spus azi fiindcă mi-e teamă că mâine granițele lui vor fi 
mult mai largi. 

—Dacă-l vom lăsa, râse Kornis. 

—Nu prea ţine el seamă de noi, răspunse Naprâgy. 

Generalul Basta, care nu se amestecase până atunci, 
socoti că a venit vremea să-şi facă simțită prezența şi 
vorbi cu asprime: 

—Nu ţine seamă de domniile-voastre, fiindcă vă 
lipseşte un bărbat hotărât, aşa cum suntem noi. De ne- 


ați fi adresat rugăminți... 

Domnul acesta e Basta? întrebă umilul Peter, 
năucindu-l pe general. 

—Da, sfinția-ta, eu sunt, spuse încruntat, nemulțumit 
de faptul că acesta nu-l recunoscuse. 

—După vorbele voastre aruncate cam în pripă, n-aş fi 
crezut. 

—Ce poate crede un popă? răspunse Basta cu dispreț 
neînțelegând semnul tainic făcut de Pezzen. 

—Adevărat! zise Peter cu aceeaşi linişte. Ce putem 
crede noi? Generalii au greşit adesea de-a lungul 
timpului. Biserica, fiind în slujba lui Dumnezeu, 
niciodată. 

Iute la mânie, neştiind unde vrea să bată călugărul, 
Basta fu pe punctul de a sări cu vorbe de ocară, dar 
piciorul lui Pezzen călcă iute peste al său. 

—Domnule general, continuă Peter învârtind pe mâini 
nişte mătănii simple, acum o lună împăratul socotise a vă 
lua comanda trupelor din Ungaria Superioară fiindcă i s- 
ar fi potrivit mai bine marchizului de Burgau. Cerându-ne 
părerea, i-am propus să mai aştepte. Marchizul e un 
oştean de mare vază, dar cam răzvrătit împotriva bisericii. 
Însă învăţătura creştină ne porunceşte a-l ierta pe cel 
rătăcit şi a-l aduce pe calea cea bună. Văzându-vă azi, ne 
bucurăm că sunteți plecat supus al bisericii, chiar dacă 
vă lipsesc unele haruri ale marchizului. Ne vom ruga 
pentru voi, domnule general. 

„Cine dracu e ăsta? se întrebă Basta iritat. Aluzia lui e 
limpede că mă vrea supus al bisericii, dar eu mă aflu în 
slujba împăratului.” 

„E îngâmfat, socoti Peter. Prostul nu e prost destul 
dacă nu-i fudul. Cred totuşi că-l vom îmblânzi. Cu el voi 
lucra mai uşor decât cu marchizul. Mă pricep la oameni. 
Când dau de greu, cei îngâmfați se pleoştesc dintr-o dată. 
Îi voi da o lecţie de mărinimie în seara aceasta. Pentru a-l 
înfricoşa am timp destul. Nu-un general mare. Faima şi-o 
datorează oştilor bune şi căpitanilor săi. De fapt, azi nu- 


mi trebuie un general mare, ci unul care se supune 
orbeşte.” 

La propunerea gazdei, se ridicară cu toții să guste 
aerul curat de pe terasele mari. Querini, mic şi slăbuț, 
luă brațul masivului Ştefan Bâthory. Kornis, gras la trup, 
ieți dimpreună cu uscățivul Naprâgy. Bornemissa, înalt şi 
bine croit, porni alături de scundul Csâki. Lunganul 
Basta, cu fața bronzată frumos de soarele pustiei, luă 
brațul spătosului Pezzen. 

—N-am priceput nimic din semnele voastre, grăi 
generalul. 

Marele diplomat socoti că acesta e departe de a avea 
fineţea curtenilor lui Rudolf. Un altul ar fi priceput chiar 
dintr-o uşoară ridicare de sprâncene. 

—Semne prieteneşti, domnule, răspunse ascunzându- 
şi disprețul. Nu vă îndemn a-l nesocoti pe părintele Peter. 
Mânia lui poate însemna sfârşitul carierei voastre de 
general. 

—Glumiți? 

—Nu mi-aş îngădui. 

—Dar eu sunt în slujba împăratului, domnule Pezzen. 
În slujba primului om al imperiului. 

Poate al doilea, sau al treilea, sau cine mai ştie. 
Peste Rudolf stau puteri mai mari decât credem noi. 

—Dacă mi-ar spune altul, n-aş crede. Înseamnă că 
acest călugăr cu straie cam soioase... 

—Da, da, domnule general. 

—Drace! se muie Basta înfiorat. 

Peter prinse din ochi discuția dintre general şi 
diplomat. Era convins că vorbeau despre el. Zâmbi 
mulțumit. „Pezzen s-a dovedit un bun slujitor al nostru. 
De fapt, noi l-am ridicat şi noi îl ținem la curtea lui 
Rudolf. Cred că va reuşi să facă din Basta un mieluşel.” 

Îi adresă un semn diplomatului, iar acesta se apropie 
grăbit. După un sfert de ceas, intrară cu toții în 
sufragerie. Umilul călugăr aşteptă calm, până când 
fiecare se aşeză pe vechiul loc. 


—Domnilor! vorbi el. Împăratul nostru, Domnul să-l 
țină în pază, l-a tolerat prea mult aici pe veneticul Mihai. 
Nu putem să nu-i recunoaştem nişte merite principelui. 
Nişte merite de mare general al timpului nostru, dar 
planurile lui nu se potrivesc în nici un chip cu ale 
împăratului. Noi dorim să avem sub stăpânire întregul 
teritoriu valah, până la Nistru. A stăpâni Transilvania şi 
Moldova înseamnă a intra ca un pinten între poloni şi 
turci. Spre sud, vom întări granițele Carpaţilor, iar turcii 
ne vor simți acolo puterea. Deci, pentru nobilii 
Transilvaniei nu vor mai fi primejdii. Spre nord, vom 
aduce încă un cerc de fier în jurul Poloniei. În 
Transilvania, nobilii şi-au pierdut puterile şi multe 
privilegii de la Şelimbăr încoace. Prin venirea oştilor 
imperiale aici, nobilii vor primi tot ce au pierdut sau sunt 
pe cale să piardă. Vom numi în Transilvania un 
guvernator. 

—Nu guvernator, monseniore, interveni Naprâgy. 
Sperăm să-l aducem pe fostul principe Sigismund. El e 
de-al nostru. 

—Dar v-aţi lepădat cândva de el. 

—A fost o greşeală, se amestecă Bornemissa. 

—Ne vom gând la asta, domnilor. Poate că chiar e mai 
bine. 

„Sigismund nu, socoti Peter. E un om pe care nu se 
pot pune baze serioase. Totuşi, nu strică să-l promitem, 
pentru a căpăta sprijinul nobililor. După ce-l vom alunga 
pe Mihai, generalul Basta va fi guvernator. El sau altul.” 

—Dacă-l doriți pe Sigismund, îl veți avea, domnilor, 
continuă el. Noi dorim linişte aici, iar biserica noastră 
catolică va prinde puteri, spre lauda Celui-de-Sus. Căile 
pentru scoaterea lui Mihai din cele două țări sunt mai 
multe. Dacă se învoieşte a fi domn în Țara Românească şi 
a primi de la noi compensație în bani, îi vom da. Banii nu 
ne lipsesc. Putem oferi două milioane de taleri, sau chiar 
mai mult. De nu se va învoi, nobilii Transilvaniei, ajutați 
de trupele imperiale ale domnului Basta, vor face 


răscoală. Apoi, mai sunt şi alte căi la care ne-am gândit, 
însă toate la timpul lor. Am venit aici pentru a schimba 
păreri cu domniile-voastre şi a hotărî măsurile ce se 
impun. Sfinția-sa episcopul cancelar Naprâgy, comisarul 
Ungnad şi doctorul Pezzen ne-au vestit că sunteți gata a 
începe unele pregătiri de răscoală. Cum socotiți să o 
faceți? 

—Monseniore! zise Bornemissa. Până acum am avut 
doar promisiuni din partea domnului Pezzen. Să credem 
că ajutorul generalului Basta nu-i o simplă făgăduială? 

—să credeți, domnilor. Generalul se va mişca lângă 
voi la primul semn. 

—Dar n-am asemenea ordin, grăi Basta. 

—îl am eu, domnule, zâmbi Peter cu bunătate. 

Apoi scoase din rasa lui ponosită un sul de hârtie cu 
pecetea împăratului şi porunci: 

—Desfă-l, domnule! 

Uluit, Basta rupse pecetea şi citi: 

„Din porunca noastră, generalul Basta şi oştile sale se 
vor supune aducătorului acestui ordin. 

Rudolf.” 

—Deci, reluă Peter, în privința colaborării vă dăm 
toate asigurările de cuviință. 

—Acum vorbim altfel, se bucură  Bornemissa. 
Monseniore, la noi există un obicei al pământului, potrivit 
căruia marea nobilime are oşti proprii. E adevărat că nu 
sunt mari, dar de ne unim către acelaşi scop, ele vor 
creşte frumos. Cred că până în mai puțin de o lună, vom 
ajunge la zece mii de călăreți şi pedeştri, sau poate chiar 
mai mult. De mâine, curieri de-ai noştri vor alerga pe la 
castelele şi palatele celor ce sunt alături de noi. Dar poate 
că ar trebui să nu privim lucrurile prea uşor. Principele 
Mihai nu-i unul dintre aceia pe care îi poţi lua ca din 
oală. El stă cu ochii pe noi. lar ochii, urechile şi mâinile 
lui sunt cavalerii din jurul său. Domnii Cae Indru, 
Costache Caravană, Chirilă Zece Cuţite şi Ducu cel Iute 
sunt oameni cu mari haruri ale inteligenţei, vicleniei şi 


curajului. Poate că a venit vremea să-i retezăm puterile 
principelui prin nimicirea acestor cavaleri. 

Peter asculta îngândurat. Virtuţile lui Ducu şi 
Costache le simţise la Krivoklat. Cât despre ceilalți doi, 
aflase multe lucruri parcă de necrezut. 

Musafirii contelui Teke mai discutară multă vreme, 
rostuind planul răscoalei în cele mai mici amănunte. Dar 
Peter nu pomeni nimic despre hotărârea sa de a-i 
suprima pe Mihai şi pe cavalerii acestuia. Avea destulă 
experiență în astfel de prilejuri pentru a nu-şi dezvălui 
gândurile. Oaspeţii se despărțiră târziu, aproape în zori. 
Trăsurile ieşiră din parcul palatului, mistuindu-se în 
noaptea caldă, plăcută de vară. Părintele Peter zăbovi 
alături de Basta şi-i zise: 

—Domnule general, biserica noastră vede în voi un 
slujitor de nădejde, iar pentru astfel de merite plăcute 
dinaintea lui Dumnezeu, vă răsplăteşte cu patru mii de 
taleri. Doctorul Pezzen a primit instrucțiunile şi vă 
aşteaptă lângă trăsura voastră. 

—Vă mulțumesc, monseniore, bâigui Basta, plăcut 
surprins. 

—Oh, nu mie! Lui Dumnezeu şi bisericii sale. Ne-am 
mai gândit, domnule general, că vi s-ar potrivi titlul de 
guvernator al Transilvaniei. Luptaţi pentru el, domnule! 

—Cum? 

—Ascultându-ne poruncile fără să puneţi întrebări, 
fiindcă biserica nu greşeşte niciodată. Vreau să ne 
ascultați, chiar dacă poruncile noastre seamănă a 
răzvrătire. Să nu vă temeți. Biserica veghează asupra 
voastră. Împuternicirea de guvernator, semnată în alb de 
bunul nostru împărat, se află în buzunarul meu. Rămâne 
doar să punem acolo un nume. 

—Dar le-aţi promis nobililor că-l veți aduce pe 
Sigismund. 

lată că începeți să întrebaţi, domnule general, 
răspunse Peter cu asprime. 

Simţind că a greşit, mândrul Basta se aplecă brusc şi 


sărută mâna umilului prelat. Apoi vru să se îndepărteze, 
dar un gest al celuilalt îl opri. 

—Acum, o rugăminte, domnule Basta: ce am discutat 
adineauri rămâne numai între noi. Mergeţi liniştiți la 
trupele voastre. Când va fi nevoie, vă vom informa din 
timp. 

Ajuns lângă trăsură, generalul primi din mâinile lui 
Pezzen talerii promişi. 

În vreme ce Basta se îndepărta plin de speranţe, Peter 
şi Pezzen urcară într-o trăsură închisă şi porniră pe 
drumul ce ieşea din Satu-Mare către apus. La puţină 
vreme, lăsară drumul în dreapta şi intrară pe unul mai 
îngust, mărginit de păduri vechi. Opriră după o jumătate 
de ceas la poarta unei biserici nu prea mari, dar frumos 
înconjurată de copaci şi ziduri înalte. Odăile pregătite din 
timp îi aşteptau pentru odihna cuvenită. Afară, se crăpa 
de ziuă. Cei doi mai zăboviră o vreme de taină. Şi nimeni 
nu bănui că acolo, în locul acela tihnit, învăluit de 
dulceața zorilor, se puneau la cale planuri de asasinare a 
principelui şi cavalerilor săi. 


Capitolul 16 


În ziua de 11 iulie, căldura căzuse tolănită la rasul 
pământului, cu mult înainte de prânz. Praful drumurilor 
era încins şi greu, lipsit de vlaga ce i-o aducea altădată 
vântul. Bărbații şi femeile satelor intraseră în holdele 
mari de grâu fie pe lunci, fie pe coaste. Aerul şedea 
nemișcat, încremenit şi obosit sub apăsarea căldurii. De- 
a lungul câmpurilor se zăreau prin holde spinările albe 
ale secerătorilor şi din când în când câte-un trup ridicat 
în picioare, înconjurat până mai sus de brâu de spicele 
galbene-aurii. Apele Mureşului se mişcau în dulce 
cumpătare, înghesuite de prunduri ivite peste noapte. 
Pruncii dăduseră buzna la scăldat, iar gălăgia lor şi 
trupurile agere aduceau locurilor sfântă binecuvântare. 
Chiar şi vitele se tolăniseră în apă până la gât şi priveau 
împrejur cu ochii lor blânzi, mirate de asemenea 
zăpuşeală. Cinci sute de călăreți şi patru mii de trabanți 
ieşiseră din Alba-Iulia în straie de paradă aliniați frumos 
pe marginile drumului dinspre Teiuş. O trăsură deschisă, 
cu puțin alai, îl aducea pe doctorul Pezzen în capitala 
principatului. Plecat de atâtea luni, diplomatul casei de 
Austria sosea abia acum la capătul drumului. Frumoasa 
primire, ce s-ar fi cuvenit unui împărat, nu-l impresionă 
pe călător. Venise acolo să vadă mult şi să afle mult. 
Ochii lui se opreau adesea asupra oştenilor echipați cu 
straie bune şi arme noi, strălucitoare în curăţenia lor. 

„E de mirare cum reuşeşte principele să întrețină 
astfel de oşti, când lipsa lui de bani s-a auzit chiar până 
la Praga, socoti Pezzen. Şi iată că de-a lungul drumului 
am văzut oameni ieşiţi la lucrul câmpului, satele şi 


oraşele bine îngrijite, astfel că se simte mâna de gospodar 
a lui Mihai. Nobilii petrec frumos, castelele, palatele şi 
casele lor nu au fost călcate cu forța, vechile lor privilegii 
sunt respectate, fapt ce mă pune în mare încurcătură. Pe 
nobili nu-i înțeleg. Nu pricep aplecarea lor spre răscoală. 
Oare să-i supere atât de mult faptul că au un conducător 
din neamul valahilor? Dar asemenea conducători au mai 
fost aici. Matei Corvin şi lancu de Hunedoara erau valahi. 
Va fi greu să-i vorbesc principelui despre nemulțumirile 
nobililor, fiindcă nimic nu stă în picioare. Nici pretenţiile 
de stăpânire aici, ridicate de Imperiul Austriac, nu sunt 
motivate. M-am lămurit singur în această călătorie că 
populaţia cea mare a principatului o formează românii. 
Mihai s-a dovedit devotat creştinătăţii şi casei de Austria. 
Cel puţin până acum, nimic nu a ridicat bănuieli 
temeinice asupra lui. Poate că arhiducele Matthias e 
singurul dintre noi care vede mai limpede. El spunea că 
principele ar fi azi singurul general capabil a menţine 
liniştea în această parte a Europei. Dar Maria de Spania, 
papa şi biserica noastră catolică vor altfel. Însă mi-e 
teamă că nu va ieşi nimic bun. Peter mă înspăimântă cu 
vorbele lui în doi peri, cu marea lui putere, cu misterul 
din spatele său şi mai ales cu lipsa lui de omenie. Uneori, 
mi-e teamă chiar pentru viața mea. Ştiu multe. Poate 
prea multe pentru a nu se lipsi cândva de un martor 
supărător. Cine lucrează cu otravă şi pumnal nu face 
deosebire între duşman şi prieten. Am credința că Mihai 
va fi asasinat în curând. Dacă tratativele mele cu el nu 
duc la nici un rezultat, acesta îi sfârşitul hotărât de Peter, 
sau poate chiar de alții mai sus decât el.” 

Trăsura intră prin poarta de sud a cetății Alba-Iulia. 
Logofătul Teodosie şi generalul Kornis, călări pe cai 
frumoşi, ţesălați în dreptunghiuri mici, se alăturară 
trăsurii din mers. lar un sfert de ceas mai târziu, Pezzen, 
până la urmă copleşit de atențţii, ajunse în fața tronului 
princiar. Mihai zâmbea, în loc să-l privească încruntat 
pentru întârzierea lui nejustificată. Înfăţişarea marelui 


general valah nu arăta semne de fală sau aplecare spre 
trufie. Gesturile lui simple, vorbele cumpătate îl 
impresionară pe fiul diplomat. 

—Sosirea voastră aici aduce strălucire curții din Alba- 
Iulia, domnule doctor Pezzen, grăi principele. Aduce 
strălucire prin voi şi prin împăratul Rudolf, pe care îl 
reprezentați. Prezența voastră ne încredințează că înalta 
curte din Praga nu şi-a uitat aliatul din răsărit. 

„Hm! gândi Pezzen. A spus aliat, nu vasal. Dar mi se 
pare că lucrurile stau chiar aşa cum le înfăţişează, ce-i 
drept, cu adâncă finețe. Cred că-i o aluzie la faptul că 
Imperiul Austriac nu şi-a respectat până azi obligaţiile de 
suzeran, fiindcă ajutoarele de bani şi de oşti nu s-au 
arătat, aşa cum s-ar fi cuvenit.” 

Apoi răspunse: 

—Măria-ta, vorbele voastre îmi aduc multă bucurie. 
Am desluşit din ele că ați rămas credincios casei de 
Austria, astfel că între aliați buni, discuțiile vor fi rodnice 
şi pline de miez. Îngăduiţi-mi, serenissime principe, să vă 
aduc salutul şi urările de sănătate trimise prin noi de 
împăratul Rudolf. 

—Vă mulțumim şi ne vom grăbi să le întoarcem după 
cuviință. Domnule doctor Pezzen, cred că lunga şi 
plicticoasa călătorie v-a obosit. Slujitorii noştri au făcut 
pregătiri pentru a va găzdui cum se cuvine într-o 
minunată casă din Alba-Iulia. Reşedinţa voastră e 
înconjurată de pomi şi trandafiri. Cândva, ea a aparținut 
regretatului Petre Huszâr, ce se număra printre fruntaşii 
nobilimii din Transilvania. Sperăm să vă simțiți bine 
acolo. E un loc încântător şi liniştit. 

„Mă expediază elegant, gândi Pezzen. Dar primirea pe 
care mi-a făcut-o a fost fără cusur. Şi zău că simt nevoia 
de odihnă. Poate că se arată doar curtenitor, iar eu prea 
despic firul în patru.” 

—Vă mulțumim, serenisseme principe, pentru grija ce 
ne-o arătați şi vă rugăm să ne fixați zi de audiență 
solemnă, se înclină diplomatul. 


—Ne-am gândit, domnule doctor, zâmbi principele. Ea 
va fi peste zece zile. 

—Nu-i prea îndepărtată? 

—Nu cred. De fapt, ştim că sunteți un om înțelept, 
care nu se grăbeşte niciodată. 

„Drace! chibzui Pezzen. Fineţea vorbelor lui mă 
uimeşte. lată că ne-a făcut o frumoasă aluzie la faptul că 
am întârziat pe drum nepermis de mult. O aluzie 
meşteşugit învăluită în vorbe de laudă.” 


* 


În dimineața zilei de 21 iulie, Pezzen fu primit în 
audiență solemnă. Sala tronului se umpluse de curteni şi 
oşteni. Principele arăta vesel, ca şi vestiții săi cavaleri 
Cae, Costache, Chirilă şi Ducu. 

—Ei, domnule doctor, cred că vă simțiți bine la noi, 
spuse principele cu bunăvoință. Se cunoaşte, după fața 
odihnită, că v-aţi aflat prilej de îngrijire trupească. 

—Serenissime principe, nu tăgăduim că ne-ați oferit 
un minunat loc de găzduire. Discursul nostru va fi scurt, 
fiindcă adesea cei ce se îndeamnă a le rosti, cam bat apa 
în piuă. Sunt emoționat. Azi îmi revine cinstea de a vă 
înmâna frumosul colan cu vulturul habsburgic, pe care 
împăratul Rudolf vi-l acordă în semn de adâncă prețuire. 
La curtea din Praga, numele vostru e pomenit adesea cu 
admiraţie. Se recunoaşte acolo că sunteți un vasal 
credincios şi harnic. Suzeranitatea Imperiului Austriac 
înseamnă pentru voi deschiderea unui drum larg de lucru 
în folosul creştinătăţii. Iar faptul că ați adus la trupul 
imperiului şi Ţara Moldovei dovedeşte că împăratul nu s- 
a înşelat socotindu-vă un mare general al timpului. În 
catedrala Sfântul Vit s-au înălțat rugăciuni pentru voi. 
lată mari semne de prietenie şi bunăvoință, serenissime. 

—Frumoase vorbe, domnule doctor Pezzen! grăi 
principele cu admiraţie. Se vede că sunteți un orator 
neîntrecut, iar fraza aleasă vă întregeşte harurile. Din 


vorbele voastre am înțeles că Imperiul Austriac ne 
cinsteşte cu vulturul habsburgic, un discurs şi nişte 
rugăciuni. Suntem la fel de emoţionațţi ca şi voi, domnule 
Pezzen. Cât despre alipirea Ţării Moldovei la imperiu, nu 
cred să fi existat vreo astfel de ceremonie. Mai degrabă o 
mică scăpare a voastră, obişnuită adesea chiar în 
discursurile scurte. Dar nu asta are importanță, ci marea 
grijă pe care ne-o arată împăratul. Am cerut bani şi oşti, 
iar ajutorul se arată într-o decorație, un discurs şi ceva 
rugăciuni. Oare nu-i prea puţin, domnule Pezzen? Şi încă 
nu-i totul. Am venit de bunăvoie spre vasalitate. V-am 
închinat Transilvania cucerită de oştile mele. Drept 
mulțumire, împăratul m-a poftit adesea să părăsesc 
principatul. Aveţi un răspuns pentru toate acestea, 
domnule Pezzen? 

—Măria-ta, se înclină diplomatul cam încurcat, ştiu că 
toate cererile voastre sunt în studiu. 

—În studiu? Mda! Ştiţi ce mă întreba în luna mai 
vechiul şi bunul meu prieten Taranowski, solul Poloniei? 
„Oare nu v-aţi aplecat ca vasal unui suveran mai slab şi 
mai sărac decât voi? La ce vă foloseşte alianţa cu cei care 
vă cer fără să dea nimic? Oare nu ar fi mai bună o 
prietenie a voastră cu regele nostru? Vă întreb asta 
fiindcă am venit să oferim ceea ce nu veți căpăta 
niciodată de la casa de Austria.” 

—Sunt cuvinte spuse cu răutate, îngăimă Pezzen. 

—Poate cu răutate, dar drepte. lată că Polonia e gata 
să ofere în orice caz mai mult decât un discurs sau o 
decorație. Iată că turcii ne fac propuneri de recunoaştere 
a noastră peste cele trei țări, de ajutor cu oşti şi de un 
împrumut a cărui valoare se ridică la două sute de mii de 
țechini de aur. La asta ce mai puteţi răspunde, domnule 
Pezzen? Poate despre faptul că am greşit când ne-am 
aplecat spre o alianţă cu voi? 

—Măria-ta, îngăduiți-mi o audiență secretă, făcu palid 
solul lui Rudolf. 

—Fie! răspunse principele cu asprime. O veţi avea 


peste o jumătate de ceas. 


* 


În odaia de lucru a principelui se aşternuse masă cu 
vin şi ceva gustări. Aşezat pe un scaun lângă fereastră, 
Mihai privea cum se schimbau gărzile din faptul 
prânzului. Doctorul Pezzen cătă în jurul său, surprins de 
simplitatea mobilierului şi lipsa obiectelor de ornament. 

„Nu şi-a îngăduit nici un fel de confort, chibzui 
diplomatul. Ba mai mult: aud că şi-a cheltuit întreaga 
avere pentru întreținerea oştilor. Puţini oameni ar fi făcut 
aşa ceva. Mi-e sufletul greu la aceste tratative. Am venit 
aici să păgubesc un popor ce şi-a aflat un conducător 
mare. Un popor sărac şi viteaz, care ne-a ferit adesea de 
călcările turcilor.” 

—Vă ascult, domnule doctor, zise principele privindu-l 
îngândurat. Socot că-i întemeiată bine cererea voastră de 
audiență secretă, cu toate că mă miră. Între noi şi 
împărat nu se află lucruri încurcate sau vrednice de 
ascuns. 

—Măria-ta, doresc din inimă să ajungem la o 
înțelegere bună, spuse diplomatul cu sinceritate. Casa de 
Austria vă oferă un milion de taleri în schimbul ieşirii 
voastre din Transilvania şi Moldova. La suma aceasta 
adăugăm castelul Königsberg, al cărui venit anual se 
ridică la aproape o sută de mii de taleri. Vă recunoaştem 
ca domn al Ţării Româneşti, şi la nevoie, vă putem sprijini 
cu oşti împotriva turcilor. 

Aici se opri încurcat. Câteva clipe, ochii principelui 
scânteiară de mânie. Doar câteva clipe, fiindcă semnele ei 
dispărură brusc, iar vocea lui era calmă când întrebă: 

—Nu vi se pare curios, domnule Pezzen, faptul că noi 
nu de turci ne temem, ci de ipocrizia stăpânilor voştri? 

—Serenissime principe, răspunse diplomatul, eu am o 
sarcină ingrată azi. Ce gândesc nu are însemnătate, ci 
numai îndeplinirea misiunii pe lângă voi. Mi s-au dat 


împuterniciri să negociez cu voi până la suma de trei 
milioane de taleri. Atât şi nimic mai mult. 

—Înseamnă că ne pierdem vremea, vorbi Mihai cu 
tristețe adâncă. 

—E ultimul vostru cuvânt, serenissime? 

—uUltimul. 

—Atunci, nu-mi mai rămâne decât să vă cer 
permisiunea de a mă retrage. 

—O aveţi, domnule Pezzen. 


* 


O uşă frumos mascată în peretele de lemn se deschise 
îndată după plecarea doctorului Pezzen. Din spatele ei 
apărură Cae, Chirilă, Costache şi Ducu. Feţele lor 
transpirate sub apăsarea căldurii din mica ascunzătoare 
stârni veselia principelui. 

—Aţi auzit, prieteni? întrebă reținându-şi un zâmbet. 

—Tot, murmură Chirilă. 

—Şi ce părere aveți? 

—să le luăm banii, grăi Ducu mucalit. 

—Glumiți? 

—Numai pe jumătate, măria-ta. La spatele lui Pezzen 
nu stă împăratul, ci alte puteri. Sau poate împăratul s-a 
lăsat convins a ne scoate de aici. Ceva e sigur: se lucrează 
cu mârşăvie, iar banii aceia nu vin de la împărat. Ce-ar fi 
să ne prefacem a primi târgul? Cu trei milioane de taleri 
desăvârşim unirea celor trei țări şi punem pe picioare o 
oştire a Bucegilor, cum nu s-a mai văzut. Să răspundem 
la viclenie cu viclenie. Nu mai am linişte dacă nu le luăm 
banii acestor lotri. 

—Ai un plan? se interesă Costache Caravană. 

—Încă nu. 

—Atunci, să nu mai vorbim despre asta. Crezi că cei 
care fac târgul cu noi se vor mulțumi doar să ne aducă 
frumoasa grămadă de aur? Nu, dragul meu! Totdeauna 
trebuie să ne gândim că adversarul nu-i mai slab la 


judecată decât noi. Că şi-a luat măsurile lui de prevedere. 
Va trebui să semnăm renunțarea noastră la Transilvania. 
O asemenea semnătură ne obligă să o respectăm. A lua 
bani de la unii ce s-au transformat din aliaţi în trădători 
nu-i un păcat. Sigur că banii aceştia ne-ar ajuta să ne 
plătim datoriile mari, să-l sprijinim pe Altin, să ridicăm 
cetăți puternice şi să desăvârşim unirea neamului, dar nu 
ne putem gândi la ei. Socot însă că părerea ta nu-i lipsită 
de înțelepciune, fiindcă ne dă prilej de a deschide ochii 
mai bine. Adineauri ai spus că banii aceştia nu vin de la 
împărat, deci nu el ar fi cel păcălit. Aici cred că ar trebui 
să ne gândim puţin. Ce părere ai, Cae? 

—Admir inteligența lui Ducu, zâmbi Cae. Mintea lui 
pătrunzătoare a găsit o cale la care nu ne-am gândit. Şi 
eu înclin a crede că cele trei milioane de taleri nu vin din 
visteria împăratului Rudolf. Curtea din Praga, ce trăieşte 
într-un lux orbitor, nu are atâția bani. Poate că nu ar 
strica să aflăm de unde vin. Dacă am trimite o solie la 
arhiducele Matthias, m-aş mira să nu aflăm adevărul. Mi- 
e teamă că cele trei puteri, despre care ne scria Henric al 
Franței, au început a se mişca asupra noastră. lar dacă-i 
aşa, e bine să aflăm, pentru a lua măsurile de cuviinţă. 

—Aşa cred şi eu, murmură principele aplecat spre 
gânduri. lată că cel mai înverşunat duşman al nostru se 
arată azi în apus. Adică acolo unde am nădăjduit mai 
mult. Acolo unde ne-am legat cu prietenie deschisă, 
pornită din suflet. Dar noi totdeauna am avut duşmani, 
deci nu-i cazul să ne frământăm mai mult decât altă 
dată, ci să lucrăm cu chibzuială. Ne trebuie bani. Îi vom 
avea. 

—De unde, doamne? întrebă Chirilă nedumerit. 

—Din minele de aur ale principatului. A venit vremea 
să confiscăm toate minele de aur ce lucrează azi în folosul 
imperiului şi al nobililor din Transilvania. 

—Va ieşi răzmeriță din partea nobililor şi ceartă cu 
imperialii, se amestecă grăsunul Costache. 

—Ştiu, dar dreptatea e de partea noastră. Noi suntem 


stăpâni aici. Până când vor lucra minele noastre pentru 
alții? Până când vom cerşi aur, lăsându-l pe al nostru să 
cadă în cămări străine? Contele de Ramonchamp îmi 
spunea că aurul Transilvaniei se negociază chiar şi la 
Paris. Ei bine, să-l negocieze adevărații lui stăpâni. Din 
cine vreţi să fie formată solia la arhiducele Matthias? 

—Din Tufănel, Toroipan, Găluşcă şi Ciripoi-fiul, 
răspunse Cae. Sunt călăreți desăvârşiți astfel că nu vor 
zăbovi mult pe drum. 

—Nu ştiu nemțeşte, interveni Chirilă. Poate că ar 
trebui să merg eu. 

—Crezi? întrebă Indru. Acum, când uneltirile nobililor 
sunt în toi, e mai bine să fim toți patru aici. Scrisoarea 
noastră către arhiduce va lămuri totul. 

—Mi-e teamă că te contrazic, zise Costache. E nevoie 
acolo de un om care ştie nemțeşte. Dacă nu le cunoşti 
graiul, între străini eşti surdomut. Chirilă mi se pare cel 
mai potrivit în această misiune. Am înțeles că Matthias ne 
este prieten, astfel că-i necesar să-i arătăm toate 
gândurile noastre. 

—Fie! se supuse Indru, înțelegând temeinicia vorbelor 
lui Costache. Să plece el dimpreună cu cei patru. Sau 
numai cu trei. Tufănel ar putea rămâne aici, unde avem 
mare nevoie de el. 

—Ți-ar conveni la noapte? întrebă principele. 

—De minune, răspunse Chirilă. Pe răcoarea nopții, 
caii noştri se vor întinde frumos la drum. 

—Atunci, e bine. Peste câteva ceasuri vei avea 
scrisoarea noastră, grăi principele. Ne-am mai gândit că 
mâine sau poimâine să-l trimitem pe Radu Buzescu la 
poloni. 

—Dar la turci? întrebă Ducu. 

—Acolo ne mai gândim. Sultanul va încerca să se 
răzbune pentru pierderea Chiliei şi Cetăţii-Albe. Poate că 
am să-l trimit pe Udrea cu o scrisoare care să ne aducă 
puțin răgaz. Dar azi, gândurile mele sunt asupra lui 
Pezzen. Cred că ne va cere permisiunea să plece. Oare la 


Praga? 

—Asta mă întrebam şi eu, zise Cae. Poate că nu ar 
strica să ne ținem pe urmele lui măcar până dincolo de 
granița noastră. Îmi spune inima că ceva nu-i în regulă 
cu diplomatul acesta şiret. De fapt, prietenul Sile 
Adormitu zăboveşte prin pivnițele casei lui Huszâr, cu 
nădejdea că vom prinde vreun fir, aşa cum s-a întâmplat 
cu contele Taranowski. Nu cred că domnul Pezzen a putut 
să şadă atâta vreme la Satu-Mare numai de dragul 
peisajului. Dacă avea misiunea clară de a vă oferi trei 
milioane de taleri pentru renunțarea voastră la 
Transilvania, normal ar fi fost să vină aici fără zăbavă. 
Drace! strigă el luminându-se la chip. Încep să văd clar. 
Înseamnă că abia la Satu-Mare a primit o astfel de 
împuternicire. Deci, e limpede că cineva a venit acolo pe 
urmele sale, iar acel cineva aşteaptă rezultatul 
tratativelor. 

—Pe lațele de-o şchioapă ale Zambilicăi, asta e! sări 
Costache entuziasmat. Două luni a zăbovit Pezzen acolo. 
Or, e limpede că un diplomat cu sarcini precise, primite 
acasă, zoreşte să le ducă la bun sfârşit. Ce bine că Ducu 
a ridicat chestiunea banilor! Numai aşa am putut dibăci 
aceste gânduri. Acum sunt şi eu de părere să-l urmărim 
pe doctorul Pezzen până-n pânzele albe. 

Impresionat de frumoasele deducții ale cavalerilor săi 
principele îi privi cu admirație neascunsă. 

—Fir-ar să fie! râse el. Cu asemenea prieteni e o 
desfătare să stai alături. Nu mai încape îndoială că la 
Satu-Mare putem afla cheia misterioasei misiuni a 
doctorului. lar dacă mă gândesc bine, parcă mi se ridică 
un văl de pe ochi. Împăratul îi asigurase, în aprilie, pe 
Ducu şi Costache că Pezzen vine la noi cu un ajutor de o 
sută de mii de taleri. Deci, nici vorbă despre cele trei 
milioane. lată că doctorul nu s-a grăbit să vină cu suta de 
mii. Ce l-a oprit oare? Ba mai mult: nici nu a pomenit 
despre ei. Înseamnă că ceva s-a petrecut pe drum. lar 
faptul că a zăbovit la granița noastră aproape două luni 


probează că cineva l-a oprit să vină. Da, da, prieteni! Cred 
că la Satu-Mare dezlegăm enigma care-l înconjoară pe 
doctor. Cine va lua urma lui Pezzen? 

—Eu, zise Cae. Eu şi Sile. Mai mulți, am bate la ochi. 
Doi călăreți îmbrăcați în straie de negustori sunt obişnuiţi 
de-a lungul drumurilor, prin hanuri şi prin oraşe. 


* 


Înnoptase de mult. Doctorul Pezzen umbla agitat prin 
încăpătoarea sufragerie a casei lui Huszár. 

„Nu-mi mai rămâne nimic de făcut, decât să plec, 
socoti el. Principele nu a primit oferta şi nici nu mai 
merita să încerc. E un om dintr-o bucată. Mă miră totuşi 
că un bărbat înțelept ca acesta nu pricepe amenințările 
ce-l pândesc. Altul în locul lui ar fi primit banii şi 
frumosul domeniu Königsberg. Şi-ar fi oferit o viață 
liniştită, plină de bogăţie, nu una încărcată de 
amenințări. De îndată ce va afla răspunsul meu, Peter va 
lua măsuri să fie asasinat dimpreună cu straşnicii săi 
cavaleri. Totuşi, mi-e teamă. Asasinarea unui om ca 
Mihai va trebui ascunsă cu grijă fiindcă nu-i un oarecare. 
lată că Peter m-a făcut confidentul său. Singurul său 
confident. Oare e bine? După asasinarea principelui, 
prelatul acesta ar putea încerca să scape de un martor ca 
mine. De când e lumea, asasinii au procedat astfel. Cred 
că ar trebui să-mi iau şi eu unele măsuri. Mai ales dacă 
se descoperă asasinatul, s-ar putea să fiu întrebat asupra 
tăcerii mele. Sunt prea mulți aceia care m-au văzut 
alături de Peter. Iar faptul că talerii împăratului nu au 
ajuns la Mihai mă poate băga în mare încurcătură. Am 
să-i scriu arhiducelui Maximilian despre intenţiile lui 
Peter. Arhiducele ar putea să mă apere de amenințări. 
Această scrisoare poate fi o dovadă că-i sunt devotat.” 

Se aşeză la masă şi începu să scrie, dar nu oricum, ci 
chibzuind îndelung asupra fiecărei fraze. Arhiducelui 
trebuia să nu-i dea nici totul, nici prea puțin, fiindcă nu 


ştia dacă lucrează în tabăra împăratului, sau mai sus. 
Apoi, s-ar fi putut ca între Maximilian şi Peter să existe 
unele legături. Era nevoie să fie prudent, mai ales în cazul 
în care prelatul ar fi aflat de la arhiduce conținutul acelei 
scrisori. După aceste gânduri aplecate spre prudenţă, 
rândurile lui se aşternură astfel: 

„Măria-ta, ne bucură că avem prilejul a vă da veşti din 
principatul Transilvaniei. Acum, când lucrăm sub 
înțeleapta îndrumare a părintelui Peter, Dumnezeu să-l 
țină în pază, parcă mă simt mai liniştit. El a venit cu 
frumoase împuterniciri de la împărat, ceea ce ne-a făcut 
să-i dăm adâncă ascultare. Prin sosirea sfinției-sale aici, 
cred că scoaterea Transilvaniei de sub puterea valahului, 
devine fapt împlinit. Nobilimea, condusă cu mult har de 
sfinția-sa, se pregăteşte bine de răscoală. Dar cuviosul 
Peter e de părere că vom reuşi mai uşor printr-un 
asasinat. Dacă dispare principele Mihai, răscoala îi va 
nimici şi pe căpitanii lui. Ştiind că lucraţi cu atâta zel 
spre binele imperiului, mă grăbesc a vă trimite aceste 
ştiri. 

Al vostru supus, 
Pezzen.” 

„Aşa e mai bine, chibzui el. Mă arăt acelaşi zelos 
diplomat al împăratului, devotat lui Maximilian şi supus 
lui Peter. În felul acesta, îmi atrag trei protecţii înalte, dar 
îmi iau şi măsuri împotriva prelatului. De va încerca să 
mă ucidă, îi voi spune că nu sunt singurul care ştie 
despre asasinat, fiindcă Maximilian a primit o scrisoare 
de la mine. lată că multe gânduri bune vin noaptea. 
Acum parcă m-am liniştit. Când sunt lângă Peter, am 
senzația că stau lângă o năpârcă. În faţa lui, cred că 
Diavolul e un biet ucenic.” 

Reciti scrisoarea de câteva ori, pentru a se încredința 
că nici un cuvânt din frazele sale nu-i şedea împotrivă. 
lar când se convinse că aceasta e fără cusur, o lipi cu 
grijă şi-i aplică pecetea personală. Lipsi o vreme din 
odaie. Apoi reveni, însoțit de un oştean falnic. 


—Domnule Rudi, grăi doctorul. Mâine, după 
deschiderea porților cetăţii, vei porni către Praga. Această 
scrisoare trebuie să ajungă în mâinile arhiducelui 
Maximilian. E o solie de mare importanţă. Pierderea sau 
rătăcirea ei ar aduce pagube imperiului. Eşti un oştean 
vrednic şi te preţuiesc mult. Dacă scrisoarea ajunge cu 
bine la arhiduce, mă voi îngriji de avansarea domniei-tale. 
În ce priveşte oboseala şi râvna pe care le vei depune, îţi 
voi da un ordin de plată pentru suma de o mie de taleri. 
Aceşti bani îi vei putea primi de la marele negustor Hönig. 
ÎL ştii? 

—Îl ştiu, domnule. 

—Atunci, e bine. Pentru nevoile drumului, iată o 
pungă cu cincizeci de taleri. Să mergi repede şi să nu legi 
prietenii prin hanuri! Ne punem mari nădejdi în domnia- 
ta şi am credința că vei ajunge acolo cu bine. Să te fereşti 
de certurile ce se iscă adesea prin hanuri sau de-a lungul 
drumului! lar scrisoarea nu o vei da decât în mâinile 
arhiducelui Maximilian. Ai întrebări? 

—Am, domnule. Doriţi un răspuns? 

—Da. Sunt mulțumit că gândeşti, domnule Rudi. Asta 
mă face să cred că te-am ales bine. Vei lua răspunsul 
arhiducelui. Un răspuns care să ateste primirea scrisorii, 
apoi te vei întoarce în Satu-Mare şi vei trage la hanul Doi 
Porumbei. Îl cunoşti? 

—îl cunosc, domnule. 

—Să aştepţi acolo îmbrăcat în straie de târgoveț. Dar 
să nu mă cauţi! Voi veni eu să te întâlnesc. Cât crezi că 
va dura drumul dus şi întors? 

—Mai puţin de o lună. De fapt, cu talerii pe care ați 
avut bunăvoința să mi-i dați, am putinţa să schimb des 
caii, astfel, că fără a vă promite, fiindcă drumul e lung şi 
greu, sper să mă întorc mult mai grabnic decât socotiți. 

—Ar fi spre binele domniei-tale. De voi fi mulțumit, vei 
mai primi la întoarcere încă cinci sute de taleri. Adică o 
mică avere. Te observ de multă vreme, iar ochiul meu rar 
se înşală. Steaua domnie-tale va răsări frumos lângă 


mine. lar bogăția nu te va ocoli. Unde vei ascunde 
scrisoarea? 

—O cos în căptuşeala hainei. Merg chiar acum în 
odaia noastră şi o aşez acolo. 

—Ah, nu! se împotrivi Pezzen. Drumul domniei-tale la 
Praga va fi un secret atât aici, cât şi acolo. Niciodată nu 
vei vorbi cuiva despre această misiune. 

—Dar ceilalți oşteni mă vor întreba, domnule. 

—Ştiu. Le vei spune că te-am trimis cu unele treburi 
la Iaşi. Acum du-te şi adu ac şi aţă! Scrisoarea o vei pune 
în ascunzătoarea ei, numai de față cu mine. 

—Prea bine, domnule! se înclină oşteanul. 


* 


Cae Indru se culcase târziu şi dormea greu, aşa cum 
dorm toți tinerii sănătoşi la trup şi la minte. Orologiul din 
peretele odăii sale arăta ceasurile două dinspre ziuă. 
Întregul palat princiar era cufundat în liniştea calmă a 
nopții. Puține lumini stăruiau de-a lungul coridoarelor. 
După ce înnoptase, plouase puţin. O ploaie scurtă. O 
răpăială straşnică, însoțită de tunete mari. Apoi, cerul se 
luminase frumos. Numai umezeala pământului mai arăta 
urmele ploii. Cu toată dulceața somnului către zori, Cae 
auzi primele ciocănituri în uşă. Săltă într-o rână mirat, 
parcă nevenindu-i a crede. Când ciocăniturile se repetară 
sări din pat şi deschise, iar mânia lui nu fu dintre cele 
mai mici observând rânjetul atât de cunoscut al 
căpitanului Sile Adormitu. 

—Să te ia naiba, dragul meu! rosti Cae în loc de 
răspuns la salutul cam în doi peri al acestuia. Haide, 
intră odată şi nu mai sta ca o sperietoare în prag! Dacă şi 
asta e oră de vizite, mă tem că nu mai există prietenie pe 
pământ. 

—Domnule! i-o întoarse Adormitu mucalit. Ştii că am 
o voce năprasnică binecuvântată adesea de ascultător şi 
mai ales de cei care nu au avut plăcerea s-o audă. 


—Ştiu, îl întrerupse Cae. Veşti proaste, prietene? 

—Nu prea, răspunse cu seriozitate Adormitu. Dar să 
mă ia naiba! E o răcoare în privința lui Huszâr, că mare 
minune de nu-mi voi sfârşi viața înainte de sorocul ei. 
Pezzen trimite o solie la Praga. O scrisoare către 
arhiducele Maximilian. Nu ştiu de ce, dar tare aş vrea să-i 
cunosc conținutul! 

—Deci nu împăratului? 

—Nu. 

—Ciudat! murmură Cae. Tocmai lui Maximilian. Zău 
că trebuie să ne aruncăm ochii peste ea. Câţi oameni vor 
porni la drum? 

—Unul singur, domnule. El va ieşi din Alba-lulia 
îndată ce se vor deschide porțile. 

—Mda! Mi se pare că n-ai dormit nici un ceas. 

—Aşa cred şi eu, zâmbi Sile. 

— Dezbracă-te şi intră în pat! Trei ceasuri de somn te 
vor pune pe picioare. La cinci te scol, fiindcă la cinci şi 
jumătate se deschid porţile. 

—Îmi ajunge scaunul acesta, protestă căpitanul. 

—Hai, nu te mai aiuri! se zborşi Indru. 

Sile Adormitu nu mai avu puterea să se dezbrace. Îşi 
răsturnă trupul cât o grindă peste aşternutul alb, iar 
câteva clipe mai târziu respira ca şarpele la soare. Cae se 
îmbrăcă îngândurat. Apoi ieşi din încăpere, merse către 
capătul coridorului şi bătu la uşa lui Tufănel, spre 
mirarea oşteanului din paza coridoarelor. Prin ferestrele 
deschise, luna făcea ocheade neruşinate şi dulci. 


* 


La puțină vreme după ce se deschiseră porțile cetății, 
un călăreț ieşi din Alba-Iulia şi apucă drumul care duce 
la Deva. Calul său puternic mergea la trap întins, înviorat 
de plăcuta răcoare a dimineții. Fără să aibă tăria din toiul 
zilei, razele soarelui ştergeau cu repeziciune urmele ploii 
de peste noapte. Pământul făcuse chef şi îşi arăta veselia 


în florile mai proaspete, în iarba mai semeaţă, cu săbiile 
întinse bătăios către cer, în generozitatea cu care slăbise 
din strânsoarea aspră rădăcinile plantelor. Obişnuit cu 
drumurile lungi, călărețul nu se grăbea. Mersul în trap 
vioi îi era suficient pentru a se îndepărta molcom, dar 
sigur. După n ceas zări pădurile dinspre Vinț ale 
Apusenilor, ce coborau odinioară adânc în câmpie. Peste 
păduri plutea o ceață uşoară ca o pânză uriaşă, cu 
marginile zdrențuite. Liniştea locurilor era desăvârşită. 
Până şi aerul încremenise plăcut după ploaie. 

„Domnule Rudi, mi se pare că ţi-a pus Dumnezeu 
mâna-n cap, gândi călărețul. Am o pungă cu cincizeci de 
taleri, un ordin de plată pentru o mie şi cred că voi mai 
primi cinci sute la întoarcere. O sumă uriaşă pentru o 
slujbă măruntă. Domnul Pezzen, care-i mai zgârcit ca un 
dulău ce-şi ascunde oasele după ce s-a săturat, are unele 
temeiuri adânci oferindu-mi atâţia bani. Iar întâlnirea cu 
el la Satu-Mare mi se pare cam misterioasă. Dar nu-i 
treaba mea. Adică, ar fi. Dacă aş fi lucrat în slujba 
imperiului, Pezzen nu mi-ar fi dat decât banii de drum. 
Poate cincisprezece sau douăzeci de taleri. Gândindu-mă 
bine îmi vine să cred că fac o trebuşoară numai pentru 
suflețelul său. lar în asemenea caz se schimbă lucrurile. 
Adică l-aş putea jumuli cum se cuvine. Acum nu am un 
plan, însă voi medita asupra acestei chestiuni.” 

Drumul către Deva tăia frumos pădurea Vinţului, 
adăpostit iarna de vânturi sau vara de arşiță. În spatele 
lui Rudi, un călăreț singuratic se aținea pe urmele 
acestuia ferindu-se a fi văzut printr-o apropiere prea 
mare. Abia când călărețul observă că cel din față mai are 
puţin până la pădure, îşi îmboldi calul ceva mai cu sârg. 
Înainte a ajunge la primii copaci, Rudi privi îndărăt din 
simplă obişnuinţă şi-l observă pe urmăritor. Adică pe 
Tufănel, ce sălta sprinten în şaua lui Vânt Sălbatec, 
frumosul armăsar al cavalerului Cae Indru. Dar Rudi nu 
era omul care să se înspăimânte în fața unui singur 
duşman. 


Nu-mi place chestia asta, murmură el. Să-mi fi trimis 
Pezzen un ajutor? La ce bun? Ah, nici vorbă! Doctorul 
vorbea despre un secret. Cu încă unul, secretul începe a 
se şubrezi. Mai degrabă cred că-i un călăreț obişnuit. 
Cine poate şti misiunea mea? Eu n-am spus-o nimănui, 
iar doctorul nu-i prost să o facă. Cel din spatele meu are 
unele treburi prin aceste părți. Totuşi, n-ar strica să-mi 
pregătesc pistolul şi să-i încerc intențiile ăluia. Am un cal 
straşnic. Dacă-l îndemn la galop, nu prea văd cine ar 
putea să mă ajungă. De se îndeamnă şi călărețul din 
spate, voi şti sigur că are treabă cu mine. 

Chibzuind astfel, Rudi înfipse pintenii în burta 
calului, iar acesta se aşternu la drum ca o nălucă. Apoi 
privi îndărăt şi nu-şi putu reține o exclamațţie: 

lesus-Maria! Pe mine mă caută. Ei bine, va rămâne cu 
buzele umflate. 

Dar omul doctorului Pezzen nu ştia că Vânt Sălbatec 
încă nu-şi găsise adversar pe potrivă. luțeala sa 
neîntrecută îl ajutase adesea le Cae Indru să scape de 
unele primejdii. Când privi din nou îndărăt, Rudi crezu că 
visează rău. Urmăritorul nu era mai departe de o 
aruncătură de băț şi venea spre el ca un apucat. 

Pe toți dracii! exclamă omul lui Pezen. Calul ăluia 
parcă-i diavol. Nu credeam să mă poată ajunge. Va trebui 
să opresc brusc şi să-mi descarc pistolul asupra 
călărețului. Mă pricep la astfel de surprize şi nu ţin minte 
să fi greşit cândva. Dar cine să fie oare? Şi cu ce scop mă 
urmăreşte? Poate cu unul de jaf, însă nu şi-a găsit omul. 
Păcat că n-am vreme să-l întreb, iar el nu va mai apuca 
să-mi răspundă.” 

Simțind că celălalt se apropiase destul, Rudi îşi opri 
calul brusc. Animalul se ridică în două picioare, aşa cum 
se întâmpla de obicei, iar călărețul se răsuci fulgerător şi 
slobozi pistolul asupra lui Tufănel. Dar - minune. Focul 
pistolului nu nimeri o ţintă, ci trecu peste şaua calului, 
din care lipsea călărețul. O clipă mai târziu, spre 
stupefacția lui Rudi, Tufănel apăru din nou în şa. 


Învăţase trucul acesta de la căpitanul Soare. Erau însă 
necesare multe luni de exerciții până a-l stăpâni cum se 
cuvine. Trucul fusese adus pe la noi de cazaci. O mişcare 
greşită în asemenea galop ar fi însemnat moartea sau 
schilodirea călărețului. Cazacii îl executau adesea în 
lupte, fără sminteală. 

Rudi îşi trase sabia cu un gest violent. Tufănel îl privi 
zâmbind, aşa cum făcea uneori Cae Indru, şi socoti 
înainte de a porni la atac: 

„lată, azi am prilejul să aflu dacă lecţiile luate la 
domnii Ducu şi Grasa mi-au ajutat în deprinderea 
scrimei. E prima dată când o fac într-o luptă adevărată.” 


* 


Cae Indru, furios că Tufănel îi luase calul fără 
consimțământul său, călărea alături de Sile Adormitu. 
Amândoi intrară în pădure doar la câteva minute în urma 
lui Rudi şi Tufănel. Dar când ajunseră la locul luptei, pe 
fețele lor apărură zâmbete. 

—Acesta e omul? întrebă Cae. 

—Acesta e, domnule, grăi Tufănel ştergându-şi 
fruntea uşor îmbrobonită de focul asalturilor. 

—Rănit, sau mort? 

—Mort, domnule. Am folosit acea lovitură de 
împungere la gât, a domnului Ducu, ce nu iartă atunci 
când e făcută cum trebuie. Nu mă aşteptam să-mi iasă 
atât de frumos. 

—Mda! Să părăsim drumul. 

Zicând acestea, Cae sări din şa, se aplecă asupra lui 
Rudi şi intră cu el în desişurile pădurii. Sile şi Tufănel, 
pricepuţi în asemenea treburi, curățară cu grijă puţinele 
urme ale luptei, apoi intrară şi ei printre copaci. Când 
ajunseră lângă prietenul lor, acesta isprăvise de citit 
scrisoarea lui Pezzen. Câteva clipe şezu pe gânduri, după 
care porni să vorbească, spre mirarea celor doi: 

— Chirilă, Toroipan, Găluşcă şi Ciripoi au plecat spre 


Praga la miezul nopţii. Deci, au avans de vreo şapte 
ceasuri. Ştiu că eşti un călăreț bun, domnule Tufănel. Te- 
ai încumeta să-i ajungi? 

—N-ar fi un lucru prea greu, zâmbi acesta, mulțumit 
de faptul că nu-l certa pentru Vânt Sălbatec, ba mai 
mult: i se adresase pentru prima oară cu domnule. 

-lată o pungă plină cu taleri. Banii lui Pezzen îţi vor 
folosi pe drum. Scrisoarea să o bagi în căptuşeala hainei! 
Să-i spui lui Chirilă că va fi necesar să-i ducă această 
scrisoare nu duşmănosului Maximilian, căruia îi este 
adresată, ci arhiducelui Matthias! Până la Deva, socot că 
e bine să călăreşti pe Vânt Sălbatec. Armăsarul meu te va 
duce iute, astfel că mai scurtezi din avansul lui Chirilă. În 
Deva să treci pe la hanul Poarta Mureşului şi să laşi calul 
acolo! Hangiul mi-e prieten. Îi spui să mi-l trimită! Cu 
toate că nu ne-ai aşteptat la poarta cetății pentru a ieşi 
împreună, ai făcut o ispravă frumoasă. Dar putea fi şi 
altfel. Grăbeşte să-l ajungi pe Chirilă şi rămâi cu el! 
Scrisoarea aceasta merită să fie păzită straşnic. lar când 
te întorci de la Praga, s-ar putea să primeşti un brevet de 
căpitan. Voi vorbi cu principele în această privință. 

Cu tot respectul ce i-l purta lui Cae. Tufănel răspunse 
încruntat: 

—Nu pentru asta o fac, domnule. 

—Atunci, e bine, dragul meu! Încalecă şi ia-o din loc! 

Câteva clipe mai târziu, Tufănel călărea întins la galop 
mare, parcă mânat din urmă de toate furiile iadului. 

„Mereu găsesc alte calități la acest Tufănel, gândi Cae. 
Cine şi-ar fi putut închipui să se ridice un astfel de 
bărbat din fosta haimana ce-şi făcea veacul, cu ani în 
urmă, în piața Zece Mese din Bucureşti? Ce frumos a 
crescut! E înalt ca şi mine, dar mai spătos. Harurile de 
spadasin i le-am văzut adesea în sala de arme. Sub 
îndrumarea lui Ducu şi Grasa şi-a format un grai ales şi 
eleganță în purtare. Însă ascuţimea gândului i-a venit 
prin naştere. Asemenea haruri nu se capătă. Acum, îi 
descopăr dragostea adâncă față de neam şi mândria. Da, 


da, Tufănel va fi unul dintre cei mai falnici căpitani ai 
noştri. Când se va întoarce de la Praga, va avea un 
brevet.” 

În vreme ce-şi făcea astfel de gânduri, Sile, chibzuit şi 
grijuliu, târâse corpul lui Rudi într-o râpă şi aduna peste 
el pământ reavăn. Când isprăvi, acoperi totul cu crengi 
uscate, astfel că nimic nu arăta să fie acolo un mormânt. 

Trei-patru ceasuri mai târziu, Cae şi Sită intrară în 
Alba-lulia, dar nu pe unde ieşiseră în zori. Chiar lângă 
poarta de nord se afla pe vremuri o casă nu prea de soi, 
însă cu grădină frumoasă, înconjurată de copaci. Cai şi 
călăreți se mistuiră printre arborii din curte. Domnii 
Tufănel-tatăl şi Ciripoi-tatăl, ce şedeau creştineşte la 
soare, cam turtiți după o vizită făcută în zori la hanul de 
peste drum, abia dacă-şi ridicară privirile până la 
genunchii celor trei cai. Dar şi aceasta cu mare greutate, 
fiindcă totdeauna căldura pică greu peste chercheleala 
omului. Totuşi, vocea atât de cunoscută a lui Cae îi plesni 
neplăcut ca sfârcul unui bici. Astfel că cei doi veri făcură 
grabnic un efort lăudabil şi ridicară ochii cam tulburi, în 
vreme ce printre gânduri li se strecurau nişte înjurături 
în stare să-l trimită pe Cae dacă nu direct în cazanul 
dracilor, măcar prin apropierea lui. 

După o jumătate de ceas, verii îşi mai pierdură din 
acreală. Goneau amândoi pe valea Ampoiului, mânându- 
şi caii cu sârg către Zlatna. Gândurile lor erau adânci, 
pline de socoteli încurcate. Domnul Indru le dăduse ordin 
să țină trei zile calul lui Rudi în munți, iar la împlinirea 
sorocului, trupeşul animal, şaua şi sabia intrau în 
stăpânirea lor. Dar ce-i încurca rău pe veri nu era darul, 
ci prețul pe care aveau să-l ceară la Zlatna pentru 
frumosul chilipir ce le picase plocon. La asta se mai 
adăuga şi faptul că Tufănel-tatăl pretindea a-l fi văzut 
primul pe cavalerul Cae, astfel că i s-ar fi cuvenit mai 
mult de jumătate din sumă. În felul acesta, era de 
prevăzut o încăierare, care sfârşea de obicei cu o 
împărțeală dreaptă. În timp ce verii se ciorovăiau tacticos, 


fără grabă, şi se înjurau creştineşte de-a lungul 
drumului, Cae şi Adormitu reveniră în palatul princiar. 

—Ei, Sile, azi nu ne-a fost prea rău, zâmbi Indru. 

—Adevărat! murmură căpitanul cam pleoştit. Însă îmi 
vine a crede că peste noapte nu m-am purtat cu destulă 
chibzuială. 

—Grăieşti în dodii? 

—Nu prea. M-am tot gândit la pânda mea din pivnița 
lui Huszâr. Acum e limpede. Când am sărit zidul, ploua. 
Adică, nu mai ploua. Tocmai se oprise răpăiala. Deci, 
urmele mele de la zid până la pivniță se văd clar. În 
pivniță au rămas semne de noroi. La întoarcere, având 
veşti atât de însemnate, am uitat să trag fereastra pivniței 
pe rosturile ei, iar urmele mele spre zid sunt mari, fiindcă 
simțeam cum se afundă piciorul printre straturile de flori. 

—Drace! Exclamă Cae surprins. Nu-i vina ta că au 
rămas urme afară, dar să uiţi fereastra deschisă... 
Înseamnă că nu-l mai putem pândi pe doctor. 

—Dacă ar fi numai atât, încă n-ar fi rău. Mi-e teamă 
însă că Pezzen va observa acele urme şi va intra la 
bănuieli. 


Cu mult înainte de prânz, doctorul Pezzen, odihnit şi 
mulțumit că-şi luase unele măsuri de siguranță asupra 
persoanei sale prin trimiterea scrisorii, ieşi să se plimbe 
prin grădină. Aleile, frumos întreţinute cu piatră de râu, 
odihnitoare în locurile umbrite, sau îmbietoare acolo 
unde florile se lăfăiau în toată splendoarea lor, îndemnau 
la plimbare. 

—N-ai dat peste un ageamiu, domnule Peter, 
murmură el. lar de va fi să mai lucrăm împreună, fapt pe 
care nu-l doresc, îmi voi lua asemenea măsuri, încât nu 
eu voi fi în mâna ta, ci invers. 

Cam plin de el, privi în jur, socotind ziua 
încântătoare. Dar după o clipă rămase pironit. 


—Pe sfântul Konrad cel milos! Fereastra aceea de la 
pivniță nu era deschisă aseară. Poate că furtuna? Ah, nu! 
a plouat, însă furtună nu a fost. De asta sunt sigur. 

Se ridică grăbit şi merse printre straturile de flori 
până lângă zidul casei. Pe pervaz stăruia o urmă de 
pământ. Cercetă împrejurimile şi descoperi urmele lăsate 
de picioarele lui Sile. Merse aplecat după ele, până la 
zidul care împrejmuia grădina. 

—Ciudat! exclamă el. Două rânduri de urme. Cineva a 
venit până la fereastra pivniței şi s-a întors pe acelaşi 
drum. Oştenii mei n-au făcut-o. Ar fi putut ieşi pe la 
poartă, nu peste zid. 

Urmărit de gânduri, neliniştit, intră în casă. Luă o 
cheie din cui şi descuie uşa care ducea în pivniță. Aprinse 
lumânările unui sfeşnic, apoi cobori treptele. Jos, urmele 
de încălțări erau clare. 

„Cine şi cu ce scop? se întrebă doctorul. Un lotru? S- 
ar putea. Dar dacă nu a fost unul aplecat spre jaf? Pe 
urmă, eu am această cheie, însă geamăna ei ar putea fi la 
altul. Adică la cine? Casa aceasta aparţine palatului 
princiar. Oare am fost spionat de oamenii principelui? 
Sau Peter, neîncrezător în nimeni, mă ţine sub 
observație? lesus-Maria, înseamnă că cel care a fost aici 
ştie despre drumul lui Rudi la Praga! Nu! Asta în nici un 
caz. Ar fi trebuit să intre în casă, iar dacă o făcea, l-aş fi 
simțit.” 

Reveni la uşa pivniţei şi încercă broasca. 

„E bine unsă. Dacă şi celelalte broaşte ale uşilor sunt 
unse la fel, înseamnă că în pivniţă a fost un lotru.” 

Spre satisfacția lui, toate broaştele avuseseră aceeaşi 
îngrijire. 

„Totuşi, mi-e teamă, tresări Pezzen. Dacă nu a fost un 
lotru? Ei, Doamne! Urme de noroi n-am văzut pe scările 
pivniței şi nici în coridor. Lotru a fost.” 

Apoi îi veni un gând nou, ce-l făcu să zâmbească: 

„La noapte voi pândi împreună cu oamenii mei. Îi voi 
aduce în casă, în pivniță, iar doi dintre ei vor sta ascunşi 


printre boschetele din grădină. Dacă nu-i vorba despre un 
lotru, vizitatorul de peste noapte va căuta să mă spioneze 
în continuare. Ei bine, să poftească!” 


* 


În ziua de 29, doctorul Pezzen merse la palatul 
princiar şi-i ceru principelui învoirea să plece spre Satu- 
Mare. Alături de principe, Cae, Costache, Ducu, Sile şi 
părintele Grasa îl priveau indiferenți. 

„Să fi fost unul dintre ei?” se întrebă. 

—Regretăm plecarea voastră grabnică, domnule 
doctor, grăi Mihai adresându-i un zâmbet plin de 
bunăvoință. Pentru siguranța drumului vostru, m-am 
gândit să vă dau o gardă formată din douăzeci de oşteni 
aleşi cu grijă. 

—Ah, vă mulțumim, măria-ta, dar socot că nu-i cazul! 
Lipsa mea de aur nu cred să stârnească poftele lotrilor. 
Tinerii noştri slujitori ne sunt de-ajuns. 

—Cum doriți, domnule Pezzen, răspunse principele 
continuând să zâmbească. Noi nu ne gândim decât la 
liniştea şi siguranța voastră. Acum câteva luni, contele 
Taranowski, prietenul meu şi aud că şi al domniei- 
voastre, a avut nişte supărări. El şi însoțitorii săi au căzut 
în mâinile lotrilor. După vreo două săptămâni, a trebuit 
să-i răscumpărăm pentru suma de cinci mii de ducați. 
Am regreta sincer un astfel de necaz asupra voastră. 

—Ducea cumva cu el ceva aur? 

—Nu. 

—În cazul acesta, cred că oştenii pe care ați avut 
bunăvoința să mi-i propuneţi îmi vor fi de mare trebuință. 

—Aşa credem şi noi. 

Cu acestea, ceremonia de plecare luă sfârşit, iar a 
doua zi în zori, trăsura doctorului, urmată de douăzeci de 
oşteni şi unsprezece slujitori, ieşi prin poarta de sud a 
cetății Alba-lulia. Ascunşi printre copacii pădurii dinspre 
Teiuş, Cae Indru şi Sile Adormitu priviră multă vreme în 


urma trăsurii. După o vreme, luară acelaşi drum, dar fără 
grabă. Ştiau că se vor întâlni cu Pezzen abia la Satu- 
Mare. 


Capitolul 17 


Umbrele serii se îngânau cu lumina zilei. În odaia 
alăturată celei de lucru a principelui veniseră câțiva 
cavaleri şi ceva oşteni. De-a lungul coridoarelor, gărzile 
vegheau la buna rânduială. Odată cu plecarea doctorului 
Pezzen, se părea că viața din Alba-lulia intrase pe făgaşul 
ei obişnuit, chiar dacă o seamă de curieri ai palatului 
ieşiră la drum purtând ştiri şi porunci semnate de 
principele Mihai, sigilate cu noua pecete ce cuprindea 
semnele celor trei ţări unite. Prin casele gospodarilor se 
aprindeau lumini. În hanuri începea veselia. Până şi în 
clădirea ocupată vremelnic de Tufănel-tatăl şi Ciripoi- 
tatăl încăpuse liniştea calmă a serii. Ca nişte cavaleri ce 
se respectă, cei doi veri purtau pe fețele cam şui unele 
vânătăi sau frumoase zgârieturi, semn că banii rezultați 
din vânzarea calului şi a lucrurilor rămase de la Rudi 
avuseseră unele greutăţi de împărțeală. Alături de ei, o 
femeie trupeşă, cu nasul coroiat şi priviri de coțofană 
lacomă, se izmenea de mai mare dragul, încercând să le 
dovedească celor doi că harurile tinereţii nu s-au dus 
chiar cu totul. Dar verii nu o luau în seamă, fiind 
preocupaţi de o rişcă îndrăcită. Când n-aveau bani, 
prietenia lor se manifesta în mii de atenţii mărunte. Însă 
de îndată ce apăreau sunătorii, căutăturile lor căpătau 
asprime, iar purtările asemenea culme a semeției, încât s- 
ar fi zis că sunt doi dulăi care se înfruntă, gata a scăpa 
din lanțuri. Acum, buzunarele lor doldora de monede 
strălucitoare aduseseră un astfel de prilej. Mărunțţişul din 
fața lor trecea când într-o parte, când în cealaltă, în 
cumpănă egală. Mâinile lor, nu tocmai curate, umblau 


sprintene, iar înjurăturile inventate pe loc îi opreau 
adesea pentru a savura noutatea lor sau elegania 
stilistică pe care o percepeau cu bunele lor urechi 
muzicale. Ca un făcut, câştigul nu cădea precumpănitor 
nici într-o parte, nici în alta, ceea ce le aduse 
nemulțumire. O oală cu vin, în care nasul în formă de 
ridiche de iarnă al domnului Ciripoi-tatăl intra ca un dop, 
sau căpățâna îngustă a vărului Tufănel dispărea o clipă, 
şedea între ei păcătoasă şi îmbietoare. 

După o vreme, se lăsară păgubaşi. Rişca nu putea 
aduce o departajare convenabilă, ce ar fi putut să-i dea 
unuia superioritatea râvnită. Fiindcă nu câştigul ar fi 
contat între cei doi veri, ci gândurile de mărire ce-i 
frământau. Nimeni nu le spusese vreodată că Ciripoi ar 
avea mai multe haruri de cavaler. Nimeni nu atestase că 
Tufănel ar fi mai copt la minte. lar dacă cineva s-ar fi 
ostenit să o facă, primejdia păruielilor zilnice ar fi pândit 
mereu deasupra lor. Dezgustat de neşansă, Tufănel-tatăl 
se ridică grav, impozant şi îşi aminti de femeia cu priviri 
de coțofană pe care o pescuiseră cu câteva ceasuri mai 
devreme la hanul Pivnița Şardului. Merse către ea 
posomorât şi calm, se aşeză pe marginea patului, o prinse 
cu o mână viguroasă pe după mijloc, iar coțofana, 
pricepând gestul, măgulită de atenţie, i se aşeză pe 
genunchi. Din păcate, nici el, nici ea nu luaseră seama la 
cele o sută şi ceva de ocale cuprinse în totalitatea lor, 
plus ambalajul, sub denumirea de femeie. Astfel că 
genunchii domnului  Tufănel-tatăl  trosniră scurt, 
proprietarul lor deveni cam pământiu la față, iar coțofana 
ateriză pe duşumea. 

—M-a damblagit, vere chițcăi Tufănel încercând să-şi 
mişte picioarele, ce nu-l mai ascultau. 

Inima lui Ciripoi tresări ca arsă, dar în clipa 
următoare, mândria de cavaler îl opri să-şi arate 
compasiunea. Porni cu pas calculat spre trupeşa femeie, 
care se adunase de pe jos şi îşi aflase popas pe un scaun 
mai sigur, şi, cu un gest de tandreţțe aspră, se aşeză pe 


genunchii ei. Femeia îl adăposti ca o scobitoare între 
dinți. 

Dar seara nu se continuă aşa cum credeau cei doi 
veri, fiindcă domnii Costache Caravană şi Ducu intrară în 
odaie fără să bată la uşă. Priveliştea calmă, de familie 
aşezată şi cumpănită în rosturile ei, îi făcu pe cei doi să 
zâmbească. Apoi, Ducu scoase un ducat de aur, i-l oferii 
femeii şi-i porunci să-şi ia tălpăşița, spre disperarea 
verilor. 

Îndată după plecarea celor o sută de ocale, Ciripoi- 
tatăl protestă după obicei, însă un gest al grăsunului îl 
potoli brusc. 

—Pregătiți-vă de drum! zise Costache. La miezul nopții 
plecăm. 

—Sunt damblagiu, domnule, se văită Tufănel-tatăl. De 
la ceva reumă, picerele nu mă mai ascultă în nici un chip. 
De două zile zac răpus de amărăciunea durerilor. 

—Chiar aşa, înălțimea-voastră, sări Ciripoi în ajutorul 
vărului. Din Deltă. Din Deltă i se trage reuma. D-aia 
moaşa care a plecatără adinea... 

-la să vedem Tufănele! îl îndemnă grăsunul. Dă jos 
pantalonii! 

Costache îi cercetă picioarele cu grijă, le suci în 
dreapta, în stânga, le făcu un masaj uşor cu mâinile sale 
grele, ce-i aduse aminte lui Tufănel-tatăl de iadul care-i 
aşteaptă pe toți muritorii păcătoşi. După asta, bravul 
cavaler se simți din nou stăpân pe el. 

—Încotro mergem, domnule? se interesă Ciripoi. 

—Departe, spre nord. La miezul nopții să fiți lângă 
poarta de sud a cetăţii! 

—Vom fi, domnule. 


* 
În vreme ce cavalerii Tufănel-tatăl şi Ciripoi-tatăl 


făceau frumoase pregătiri de plecare, uitând sau 
amânând disputa dintre ei, o femeie tânără după mers, 


acoperită cu un văl negru, cobori dintr-o trăsură şi fugi 
cu paşi mărunți către poarta principală a palatului 
princiar. Oştenii din corpul de pază o opriră la vreme, 
cam descumpăniți de asemenea apariție ciudată. 

Domnilor, strigă ea cu un glas sfâşietor, sunt 
contesa Alberta Teke, logodnica domnului Chirilă. Am 
grabă mare să intru la principe. 

Impresionat de spaima ce se ghicea în cuvintele ei, 
comandantul grăi liniştitor: 

—Îndată, îndată. Îl vom chema pe căpitanul Jager să 
vă recunoască şi să-l anunţe pe măria-sa principele. 

—Dar sunt urmărită, domnilor! izbucni ea în plâns. 

Într-adevăr, o altă trăsură venea în goană mare către 
ei. Aflat prin apropiere, părintele Grasa auzi discuţia şi 
ajunse lângă Alberta chiar în clipa în care trăsura oprea 
lângă poartă, iar contele Teke, ce sărise din mers, alerga 
să-şi prindă fiica. Intuind o primejdie pentru ea, Grasa o 
luă de mână şi o trase în curte, apoi le porunci străjilor. 

—Nu intră nimeni fără aprobarea căpitanului Jager! 

—Opreşte, domnule! strigă contele iritat peste 
măsură. Opreşte, astfel îmi vei da socoteală! 

Grasa ridică din umeri disprețuitor şi intră în palat 
străjuind braţul fetei, ce tremura aproape lipsită de 
puteri. 

—La principe? întrebă el. 

Ea răspunse printr-o aplecare a capului. 

Câteva minute mai târziu, clucerul Ieremia Băicoianu 
le deschise uşa odăii de lucru a marelui principe. Alberta 
nu mai avu putere să se apropie. Căzu în genunchi şi 
ridică mâinile în semn de implorare. Pironit locului, ca în 
fața unui lucru sfânt, Grasa nu îndrăzni să se aplece 
către ea. O privea palid, îngrijorat. Dar principele sări 
grabnic de la locul lui, veni lângă ea, o ridică grijuliu ca 
un părinte iubitor, iar Alberta, uitând o clipă că nu se 
cade, se ghemui la pieptul lui. Principele îi îndepărtă 
vălul, îi şterse lacrimile ce se adunau către colțurile gurii 
şi, cu vorbe duioase, pline de căldură, o îndemnă să se 


liniştească. Era convins că s-a întâmplat un lucru grav şi 
aştepta, cu desăvârşitul său calm, să-i afle rosturile. 

Băicoianu intră din nou în odaie şi spuse cu o voce 
mai slabă decât avea obiceiul: 

—Măria-ta, contele Teke Francisc cere audienţă. 

—să aştepte! vorbi principele cu mare asprime. 

Apoi se întoarse către Alberta şi o aşeză pe scaunul 
său. 

— Vorbeşte, copila mea! o îndemnă blând. 

—Măria-ta, spuse ea înecată de suspine, sunt luni de 
când părintele meu mă ţine prizonieră în palatul nostru 
din Cluj. Logodnicul meu, Chirilă, nu ştie nimic despre 
mine. Azi-dimineață, contele Teke a venit de la Satu-Mare 
să mă vadă. Cum paznicii mei roiau în jurul său cu 
băuturi, cum nici ei nu erau mai treji, am scăpat de sub 
supravegherea lor, am găsit trăsura lui în curte şi am 
fugit. 

—De ce te-au ținut încuiată? 

—Fiindcă mi-am arătat hotărârea de a mă căsători cu 
domnul Chirilă. 

—Poate vom reuşi să vă împăcăm. 

—Ah, nu, măria-ta! strigă ea îngrozită. Ar însemna să 
ajung iar prizonieră. 

—Oare faci bine că nu te supui părinților? 

—Judecaţi, măria-ta! 

Zicând acestea, îşi sumese mânecile, îşi ridică rochia 
aproape de genunchi, iar principele văzu cu mirare o 
seamă de vânătăi, unele chiar atât de rele, încât se 
cuveneau îngrijiri grabnice. 

—Te-a bătut? 

—Rău, doamne. Atât de rău, încât copilul meu şi al 
domnului Chirilă s-a născut înainte de soroc. 

—Un copil? întrebă el înmărmurit. Dar de când? 

—Măria-ta, anul trecut l-am întâlnit pe domnul 
Chirilă la Praga, răspunse Alberta cu glas abia auzit. 

—Mda! Trăieşte copilul? 

—Nu mai ştiu, doamne. Mi l-au luat acum o lună. 


—Pe Chirilă l-ai văzut, din câte ştiu, după lupta de la 
Şelimbăr. L-ai îngrijit chiar în palatul nostru. De atunci v- 
ați mai întâlnit? 

—Nu, doamne, dar am aflat printr-un slujitor al 
tatălui meu că domnului Chirilă i s-a spus să-şi vadă de 
treburi în altă parte. Că nu mă mai gândesc la el şi sunt 
plecată în Bavaria, la sora mea Marta. 

—Să intre domnul Teke! porunci Mihai mai calm decât 
era. Stai, clucere! Trimite să-l aducă pe felcerul 
Zimmermann! lar părintele Tofan să vină cu cartea de 
rugăciuni şi odăjdiile pentru căsătorie! 

Băicoianu ieşi, ascunzându-şi surpriza. Teke intră în 
odaie furios şi salută mai scurt decât se cuvenea. 
Principele lipsit de orgoliu, nu luă seama la astfel de 
necuviinţă. 

—Ce doreşti, domnule? îl întrebă atât de liniştit, încât 
contele deduse că Mihai nu dorea să se amestece într-o 
chestiune ce nu-l privea direct. 

—Să-mi iau fiica, măria-ta, grăi cu trufia lui 
obişnuită. 

—Ne pare rău, conte. Alberta Teke a trecut anii 
majoratului, iar azi a cerut protecția noastră. Când un fiu 
sau o fiică alege o cale atât de deznădăjduită, ne îndoim 
că părintele ar fi lipsit de vreo vină. 

—E o problemă de familie, serenissime principe. 

—A fost. Acum te învinuim de sechestrarea a două 
ființe. Unde-i copilul? 

Contele îl privi duşmănos şi nu răspunse. Nici 
principele nu insistă, ci îi porunci clucerului: 

—Să vină Jager cu gărzile! 

—Mă arestaţi, serenissime? se pleoşti contele dintr-o 
dată. 

—Ne obligi să o facem. Copilul sechestrat nu-ți 
aparține. 

Doamne! strigă contele bățos. Familia mea se 
bucură de mari privilegii, iar legile țării şi Dieta, din care 
fac parte, mă vor apăra. 


—Legile țării nu-i apără pe cei ce le calcă, oricât ar fi 
ei de mari. 

Jager intră în odaie şi rămase țeapăn lângă uşă. 
Ghicise dintr-o privire că-i vorba despre arestarea lui 
Teke. Dar Jager, neamț pedant şi meticulos în executarea 
ordinelor, nu s-ar fi mirat dacă principele i-ar fi poruncit 
să-l aresteze chiar pe sultanul turcilor. Ar fi pornit la 
drum să-şi îndeplinească misiunea, fără să se gândească 
la prețul vieţii sale. 

Văzându-l pe Jager, Teke îşi pierdu cumpătul şi se 
grăbi să vorbească. 

—Serenissime, copilul se află în Cluj, cu doica lui. 
Poate fi găsit în strada Morarilor, la numărul doisprezece. 

Principele chibzui un moment, apoi îl privi pe Grasa. 
Acesta înțelese. 

—Peste un sfert de ceas voi fi pe drum, măria-ta, iar 
mâine către seară, copilul şi doica vor sosi aici. 

—Îţi mulţumesc, domnule! Te rog să foloseşti trăsura 
noastră! Căpitanul Jager îți va da douăzeci de oşteni 
însoțitori. 

Părintele Grasa porni spre uşă, dar vocea principelui îl 
opri. 

—Aşteaptă să-ți scriu un ordin! Se aşeză la masă şi 
începu să scrie, apoi cătă spre Alberta. Cum se numeşte 
copilul? 

—Doamne, grăi tânăra, când l-am îngrijit pe domnul 
Chirilă, el şi-a arătat dorința ca primul nostru copil, de va 
fi băiat, să poarte numele vostru. Copilul se numeşte 
Mihai. 

Pe fața principelui nu apăru vreo urmă de surpriză 
chiar dacă mâna falnicului bărbat tremură vizibil când 
scrise numele copilului. Grasa şi Jager se prefăcură a nu 
observa acel mic semn de emoție. Din nou părintele 
Grasa porni către uşă cu ordinul în buzunar, însă nu ieşi 
nici de data aceasta, fiindcă Mihai îl pofti să mai 
zăbovească. 

—Doriţi să vă căsătoriți cu domnul Chirilă? o întrebă 


principele pe Alberta. 

—Da, doamne, şopti ea. 

—Oare Chirilă are asemenea gânduri? 

—Pentru asta răspund eu, interveni Grasa. Măria-ta, 
din întâmplare, cunosc sentimentele lui Chirilă pentru 
tânăra doamnă. Cu luni în urmă, mă aflam împreună cu 
el acolo unde râul Botna face cotul său mare către Nistru. 
Porneam într-o misiune ce putea să ne aducă moartea. Ei 
bine, înainte de a-i ataca pe poloni, l-am văzut pe domnul 
Chirilă sărutând o bijuterie ce o poartă la gât. Acea 
bijuterie ştiam că-i fusese dăruită de contesa Alberta. 

Preotul Tofan, felcerul Zimmermann, Ducu şi 
Costache Caravană aşteptau de câteva minute lângă uşă. 
Principele îi privi bucuros, apoi se întoarse către Tofan. 

—Părinte, ai putea oficia o cununie în lipsa mirelui? 

—Sigur, măria-ta, dar cu procură din partea celui în 
cauză. 

—Un ordin scris de noi ar putea înlocui procura? 

—Ar putea. 

—Mă opun, serenissime, interveni Teke. 

—Prin purtarea domniei-tale, ţi-ai pierdut dreptul de 
tată, domnule. Sau poate ai alte temeiuri? 

—Chiar mai multe. N-am aprobat această căsătorie, 
fiindcă noi suntem unguri, iar domnul Chirilă valah. 

Principele îl privi cu silă vădită, iar vocea lui era aspră 
când îi răspunse. 

—Oare atâta ai învățat domnia-ta în cei cincizeci de 
ani? Oare nu ştii că dragostea de țară, dragostea dintre 
oameni şi dragostea dintre părinți şi copii sunt bunuri 
mai presus de orice? 

—Vor trăi în sărăcie, fiindcă nu am de gând să le dau 
ceva, se încăpățână Teke. 

—Le dăm noi. Din toate neajunsurile noastre, Alberta 
Teke va primi chiar mâine o zestre de zece mii de ducați. 

—El e ortodox, iar ea catolică, aduse Teke ultimul 
argument, ce-l îngândură pe principe. 

Dar părintele Tofan o întrebă pe tânără: 


—Doriţi să treceţi la religia viitorului vostru soț? 

—Da. 

—Atunci, putem începe cu mica formă de trecere, apoi 
oficiem cununia. 

Principele scrise un ordin ce ţinea loc de procură şi 
grăi vesel: 

—Eu voi fi nănaş. Domnule Costache Caravană, prin 
ordinul nostru, îl reprezinți pe mire. Adu, te rog, mireasa 
în fața părintelui Tofan! lar domnii Ducu, Grasa, 
Zimmermann, Jager şi Băicoianu vor iscăli ca martori. 

Câteva minute mai târziu, după ce trecerea Albertei la 
religia mirelui se încheie, Costache Caravană îngenunche 
alături de mireasă. Preotul porni să oficieze molcom. 

—Chirilă... 

—Nu, părinte! îl întrerupse principele. Numele 
adevărat al mirelui este Vlad Alexandru. El e fiul lui 
Alexandru-vodă. Vă rugăm să-i pomeniti titlul de prinț, la 
care are dreptul prin obârşie. 

—Vlad Alexandru, prinț al românilor, doreşti să iei de 
soție pe contesa Alberta Teke? 

Costache, năuc şi înecat de lacrimi, cu inima lui 
slabă, răspunse strident: 

—Da. 

—Contesă Alberta Teke, doreşti să-l iei de soț pe Vlad 
Alexandru, prinț al românilor? 

—Da. 

După ce preotul încheie cele de cuviință, iar Costache 
sărută mireasa, martorii grăbiră  felicitările. Doar 
Zimmermann păru a nu se grăbi şi rămase la urmă. 

—Serenissime principe! grăi el. După lupta de la 
Şelimbăr, când Vlad se afla între viață şi moarte, v-am 
povestit cum l-am cunoscut în casa mea. Poate nu ați 
uitat că am părăsit Viena şi am venit în Transilvania 
pentru a fi aproape de el. Îl socot ca pe copilul meu. Iar 
pe un copil, un părinte bun, totdeauna îl ajută din toate 
puterile. Am o casă frumoasă la Viena. Am o mică moşie, 
ce aduce un venit anual de trei mii de taleri. Mai am două 


mii de ducați. Aceste bunuri trec în stăpânirea lui Vlad 
Alexandru. Mâine aduc hârtiile de trebuință. 

—Cu mine cum rămâne, serenissime principe? întrebă 
contele Teke. 

—Eşti liber, domnule, răspunse Mihai. Doamna 
Alexandru Alberta va primi găzduire în palatul princiar. 
Peste câteva zile, va pleca dimpreună cu fiul ei la moşia 
lui Cae Indru, de lângă Piteşti. Dacă până atunci îţi 
schimbi gândurile față de această doamnă, mă bucur să 
te primesc. 


* 


Cu puțin înainte de miezul nopții, un curier al 
principelui ieşi prin poarta de sud a cetății Alba-Iulia, în 
drum către Praga. El îi ducea veste lui Chirilă că s-a 
însurat, că are un copil cu numele de Mihai şi că doamna 
Alexandru Alberta îl aşteaptă la moşia de lângă Piteşti. 

Nu multă vreme după plecarea curierului, trăsura 
marelui principe, în care se afla părintele Grasa, iar la 
spatele ei — douăzeci de oşteni călări, părăsi cetatea către 
Cluj. Apoi, spre uimirea comandantului porții, domnii 
Costache, Ducu, Tufănel-tatăl şi Ciripoi-tatăl, ieşiră pe 
drumul Teiuşului. Caii se mişcau sprinteni. Lumina lunii 
era atât de bogată, încât fața drumului părea poleită cu 
ceară. În liniştea nopţii calme, tropotul cailor răzbătea ca 
un strigăt lung al pietrei lovite de fier. Iar zgomotul umbla 
peste câmpuri şi printre păduri, ca un fior. Cei doi veri, 
înfoiați pe caii lor asemenea unor păuni, fericiți că merg 
alături de vestiții cavaleri, nu se sinchiseau încotro îi 
duce soarta. Nu se gândeau la primejdii. Gustau molcom 
din bucuria clipelor şi foarte rar țoşcăiau din limbă spre 
a-şi îndemna animalele. Şi chiar dacă ar fi ştiut despre 
marile primejdii ce-i aşteptau la Satu-Mare, buna lor 
dispoziție n-ar fi scăzut cu nimic. 


Capitolul 18 


Contele  Ramonchamp nu arăta prea vesel în 
dimineaţa când se prezentă la Luvru. Întâlnirea cu Henric 
al Franței, după dezastrul întrecerii de la Alba-Iulia, şi-o 
închipuise în mai multe feluri, însă nici unul convenabil. 
Regele ar putea să-i spună, cu fineţea lui tăioasă printre 
vorbe paşnice: „Ah, domnule Ramonchamp, nu rezultatul 
acelei partide de scrimă ne supără azi, ci paloarea 
voastră! Sunteţi bolnav, dragă conte. O, nu, nu ne 
întrerupeți domnule! Avem ochiul bun şi vedem acolo 
unde răutatea bolii macină cu sârg. Suntem îngrijorați. 
Atât de îngrijorați, încât numai plecarea voastră din Paris, 
undeva la aer curat, ne-ar mai linişti. Plecaţi, domnule, 
pentru o vreme şi ne vom ruga cerului să vă 
tămăduiască!” Acesta ar fi fost cel mai convenabil 
răspuns al lui Henric. Dar regele Franței avea şi altele, 
mult mai greu de suportat. De pildă: „Sunt trist, domnule 
Ramonchamp. Regret adesea că nu sunt femeie, pentru a 
vă înțelege mai bine virtuțile. Ei da, domnule 
Ramonchamp, femei am trimis la Alba-lulia. Adică nu 
femei, ci nişte fecioare cu ochii sfioşi. Dacă aveam 
prevederea să trimit nişte femei, altul ar fi fost rezultatul. 
„Ramonchamp îl cunoştea bine pe rege. Atât de bine, 
încât parcă-i vedea buzele cum se subțiază, ori se lasă în 
jos către colțuri, a dispreț. Şi tocmai de asta îi era teamă 
contelui. Asemenea cuvinte, asemenea semne, le-ar fi 
suportat greu.” 

Urmărit de acele gânduri, intră prin poarta mare de 
fier şi rămase o clipă locului, bucuros că şansa îi surâdea 
în primele clipe ale întâlnirii, care se dovedeau de obicei 


cele mai grele. lar şansa lui se arăta într-o mulțime de 
cavaleri cu cai, cu ogari, cu şoimi şi înarmați ca pentru 
vânătoare. 

Henric al Franţei tocmai încălecase. Trupul subțirel al 
maiestăţii-sale arăta mlădios şi sprinten. Purta un 
costum de culoarea frunzei ruginite. Umerii lui nu erau 
prea largi, dar se ghicea vânjoşi sub țesătura subțire. 
Fața osoasă, parcă lipsită de simetrie, căpăta farmec 
poate datorită ochilor adânci şi scânteietori. 

Întorcând privirile către poartă, Henric rămase o clipă 
nemişcat. Însă firea lui iute nu se potrivea cu aşteptarea, 
astfel că strigă vesel: 

—Domnilor, nu vi se pare că tânărul de acolo ar fi 
Ramonchamp”? Ei, conte, apropie-te şi dă-ne vesta cea 
mare! 

Ramonchamp veni lângă rege cu pasul celui ce se 
îndreaptă către spânzurătoare. Acele vestite priviri ale lui 
Henric, ce ştiau a scormoni până-n sufletului omului, îi 
dădură pe jumătate răspunsul, chiar dacă bietul conte 
încă nu apucase a deschide gura. 

—O vorbă, domnule. Atât vreau. 

—Sire! grăi Ramonchamp mai fericit dacă i-ar fi putut 
vorbi de la o sută de leghe. Sire, principele Mihai vă 
trimite, prin noi, multe urări de sănătate. 

—Ei, la naiba! se încruntă Henric. Îţi mulţumim 
pentru ele, dar întâi, veştile! 

—Mai bune ca la Praga, dar mai slabe decât ne-am 
aşteptat. 

—Adică? 

—O partidă egală şi una pierdută. 

—Aha! se înnegură suveranul. 

După acea exclamațţie de rău augur, sări sprinten din 
şa şi spuse, parcă chinuit de o durere de măsele: 

—Domnilor, mergeţi la vânătoare fără regele Franţei! 
Ei da, domnilor, mă duc să mă încui undeva şi să bocesc 
în linişte. Întâi pentru Ramonchamp, care, după cât e de 
palid, începe să ne îngrijoreze. Eşti bolnav, domnule. Ah, 


ah, nu mă întrerupe, dragul meu! continuă Henric. Avem 
ochiul ager. Nu ţi se pare, domnule Ramonchamp, că 
femeile au mai multe virtuți decât unii dintre cavalerii 
mei? 

„A ajuns la partea de care mă temeam cel mai mult, 
socoti contele. O începuse destul de bine, dar să mă ia 
naiba dacă am să pot suporta usturimea cuvintelor!” 

Henric observă chipul contelui, ce pălea uşor, şi spre 
mirarea acestuia, nu-şi continuă văicărelile, fiindcă 
înțelese că lui Ramonchamp îi venea tot mai greu să 
suporte dojana de faţă cu atâţi cavaleri. Îl preţuia mult şi 
nu dorea să-l umilească. 

Deci după acele vorbe aspre, Henric se grăbi să-i ia 
braţul şi-l pofti ceva mai potolit: 

—Să mergem, conte, în cabinetul meu şi să bocim 
împreună. 

Urcară scările fără să schimbe o vorbă. Abia când se 
aşezară, Henric oftă, vădit îmbunat: 

—Aşadar, şansa nu a fost cu noi. Păcat! Povestiţi-ne 
despre întrecere, domnule conte. 

Ramonchamp descrise lupta dintre Chirilă şi Claude. 
Fața regelui începu să se îmbujoreze de plăcere, apoi 
exclamă entuziasmat: 

—Dar acest Chirilă e un adevărat erou. Ei, drăcie! 
Adică ar fi preferat să moară decât să piardă? 

—Aşa cred, sire. Însă ceea ce a făcut domnul Chirilă 
s-a repetat mai târziu cu tânărul Clopin. 

—Deci ne putem mândri cu el? 

—Mai mult chiar: el s-a bătut fără a avea vreo şansă 
în fața marelui Cae Indru. Clopin a înțeles acest lucru 
încă de la primele schimburi de lovituri. Ei bine, în toiul 
disputei cu Indru, au folosit împreună atâtea fraze cu 
haz, încât nu pridideam să i le traduc principelui Mihai. 
Abia acolo am început să-l îndrăgesc pe Clopin. Glumele 
şi ironiile lui au continuat chiar şi atunci când rănile sale 
au început să ne îngrijoreze. În schimb, domnul Indru, 
nu mai puțin savuros, şi-a arătat mărinimia față de 


Clopin, dar cu tact, atent să nu-i aducă o stare de 
umilire. 

—Pe Pilat din Pont, domnule! sări Henric. lată 
adevărații cavaleri după care tânjesc. Spune-le domnilor 
Clopin şi Claude că ne mândrim cu ei! Adică nu! Să-i 
aduci mâine dimineaţă aici! Le voi spune eu că suferințele 
lor ne-au mâhnit, se corectă el la vreme. 

—Sire, continuă Ramonchamp, alături de darurile 
trimise vouă de principe, am mai adus unul ce mi se pare 
încântător. 

— Aştept, aştept, domnule. 

—Darul vine din partea prințesei Florica, fiica lui 
Mihai. E vorba despre o poezie scrisă de ea. 

Zicând acestea, Ramonchamp scoase o hârtie din 
buzunar şi i-o întinse. Henric o luă zâmbind îngăduitor, 
dar şi mirat. O parcurse fugar, iar contele îi remarcă o 
uşoară încruntare a sprâncenelor. 

—Îi găseşti vreun cusur? întrebă regele, ştiind că 
Ramonchamp are unele preocupări îndreptate spre 
versuri. 

—Puţine, sire. Acolo unde scrie „N-o să-ți grăiască 
pojghița de lut, / Nici măcar gândul cel de la-nceput.” În 
mintea frumoasei prințese, poate că lucrurile au fost 
limpezi, dar ea nu a reuşit să le redea cu claritate. 

—Aşa e Ramonchamp! Acolo i-am găsit şi eu 
neajunsuri. Care sunt gândurile acelea de la început? Nu 
ştiu ce a vrut să spună. Lăsând însă la o partea această 
măruntă observaţie, poezia mi se pare plină de gingăşie. 
Nu credeam că românii au ajuns în cultura lor până la 
poeți. 

—Vai, sire, cu un strămoş ca Ovidiu? zâmbi 
Ramonchamp. 


* 


În vreme ce la Luvru se purtau astfel de discuții, 
Chirilă Zece Cuțite fu primit de arhiducele Matthias în 


impozantul său palat din Praga. Toroipan, Găluşcă şi 
Ciripoi-fiul îl aşteptau într-o cârciumă din apropiere. 
Doar Tufănel porni spre centrul oraşului, chibzuind 
adânc: „Pe ordinul de plată al lui Pezzen scrie că domnul 
Hönig va preda aducătorului o mie de taleri. Nicăieri nu 
se pomeneşte despre un nume. Asta înseamnă că 
negustorul va binevoi să-mi achite suma. Drace! Dacă ar 
şti domnul doctor Pezzen cui îi foloseşte ordinul său de 
plată! De-l mai întâlnesc, am să-i spun frumosul nostru 
proverb: «Nu-i pentru cine se pregăteşte, ci pentru cine se 
nimereşte!» Parcă aşa sună.” Înveselit de asemenea 
gânduri, mări pasul, iar după o jumătate de ceas, reveni 
la cârciumă încărcat cu greutatea talerilor. 

Arhiducele Matthias citi întâi scrisoarea lui Mihai, 
apoi pe aceea a doctorului către Maximilian. Când isprăvi 
de parcurs a doua scrisoare, pe fruntea lui înaltă apărură 
cute adânci. 

—Domnule Chirilă, grăi el vădit îngrijorat, vestea 
adusă de voi m-a uluit de-a binelea. Prezenţa lui Peter la 
Satu-Mare înseamnă pregătirea unui complot uriaş 
asupra principelui. Puterile acestui prelat sunt mari. Mi-e 
teamă că aflaţi acest lucru prea târziu. 

—Am luat unele măsuri, zise Chirilă. Cae Indru şi 
căpitanul Sile Adormitu au plecat la Satu-Mare pentru a 
se interesa de rosturile lui Pezzen acolo. Asta înseamnă 
că vor da de capătul firului ce duce către Peter. 

—Doi oameni? Dar ce pot face doi oameni împotriva 
acestuia? Îl preţuiesc mult pe domnul Cae Indru, însă 
nu-i văd o şansă în fața vicleanului prelat. Ar fi trebuit să 
trimiteţi acolo un regiment. 

Rămase o vreme tăcut, apoi luă cele două scrisori şi 
mânat de un gând nou, îi spuse lui Chirilă: 

—Mergem la împărat. De nu va fi prea târziu, fratele 
meu poate lua unele măsuri. 

leşiră împreună. După o jumătate de ceas, Rudolf îl 
primi doar pe arhiduce, însă nu tocmai bucuros. Avea de 
lucru în atelierul său de ceasuri. Pendule, piese diferite şi 


scule stăteau pe rafturi în bună rânduială. Îmbrăcat cu 
un halat unsuros, cu o tichie neagră peste părul nu prea 
bogat, Rudolf arăta a vrednic meseriaş. Ochii săi 
inteligenți îl priveau pe Matthias, dar gândurile sale 
zburau în jurul unui pendul ce se încăpățâna să nu 
funcționeze cum trebuie. Luă cele două scrisori cu un 
gest mecanic şi întrebă, nemulțumit: 

—Ce-i cu astea? 

—Nişte dovezi că Peter se află la Satu-Mare, iar viața 
vasalului vostru Mihai e primejduită. 

-lar Mihai? se văicări Rudolf. De când a călcat în 
Transilvania, nu-i zi să nu-i aud numele. Am început să-l 
visez noaptea şi mi-am pierdut întreaga linişte. În privinţa 
lui am primit o mulțime de plângeri de la nobilii 
principatului, de la poloni, de la leremia Movilă şi 
Sigismund, de la sfântul papă, de la mama şi de la 
biserica noastră catolică. Ce vrei să fac, dragul meu? 
Nimeni nu-l vrea. Să cred mai mult în el decât în cei ce se 
plâng? 

—să credeți, frate, grăi Matthias cu asprime. Să 
credeți în fapte, nu în vorbe. Faptele ni-l prezintă ca pe 
un gospodar chibzuit şi un mare general al timpului. lată 
ca a eliberat Moldova, spre uimirea noastră, şi i-a scos de 
acolo pe poloni. Şi chiar dacă Mihai tăinuieşte azi o luptă 
cu turcii, care au intrat până la Târgovişte, avem veşti ce 
atestă biruința lui asupra ienicerilor şi spahiilor. Ba mai 
mult: ceva oşteni de-ai săi au trecut în pradă la sud de 
Dunăre. Acestea sunt faptele, frate. Nu l-am sprijinit cu 
nimic. Mai rău: ajutorul de o sută de mii de taleri, pe care 
l-aţi trimis prin Pezzen, nu a ajuns în mâinile lui. 

—Şi ce crezi că ar trebui să facem? întrebă împăratul, 
cu ochii la pendulul său. 

—să-l recunoaştem chiar azi principe al Transilvaniei. 
Să-l punem pe Basta în slujba sa, fiindcă polonii se arată 
amenințători. Să-i dăm bani şi să ducem cu el tratative 
sincere, în vederea trecerii Moldovei sub suzeranitatea 
imperiului. 


—Nu, nu, dragul meu! se văicări Rudolf. Iar mi-i pun 
în cap pe toți. 

—Ştiu, dar merită. Mihai stăpâneşte azi partea de 
răsărit a Europei, la care am râvnit adesea. Nimeni nu ar 
putea să o facă mai bine şi cu mai multă credinţă către 
imperiu. Are duşmani? Sigur şi absolut firesc. Numai 
oamenii mari au duşmani. Pentru cei becisnici nu se 
găseşte decât milă, sau dispreț. lar ca să-i dăm mai multă 
putere acestui falnic bărbat, ce se arată cinstit cu noi, va 
trebui să vă căsătoriți cu prințesa Florica. Ştiu că o iubiți 
mult. 

—Adevărat, dragă Matthias, însă nu mai vreau nimic, 
decât linişte. 

—Linişte? strigă arhiducele, supărat. De va muri 
Mihai, tocmai asta vă va lipsi. Polonii vor ocupa iar 
Moldova şi poate chiar Transilvania. Turcii vor lua Ţara 
Românească şi nimeni nu-i va opri să se apropie de noi 
cu amenințare directă. Oare nu vedeţi acest lucru? Nu 
vedeți că în răsărit Mihai e garanția liniştii Imperiului 
Austriac? 

Rudolf nu avea chef de ceartă cu fratele său. Apoi, îl 
prețuia mult şi ştia că vede lucrurile cu multă claritate. 

—Îi voi recunoaşte titlul de guvernator al 
principatului, cedă el. Acum nu-i ofer mai mult. Dar te 
rog să-mi laşi un răgaz, pentru a găsi justificări față de 
mama, de biserica noastră şi de sfântul papă. 

—Cam puţin. 

-—Totuşi, mai mult decât nimic. Şi aşa voi avea 
necazuri. Îl numesc guvernator şi n-are decât să se 
descurce cum va şti. 

—Nu-i destul. 

—Crezi? Parcă ziceai că e un mare general. 

—Dar nu făcător de minuni. 

—Înţelege, Matthias, că nu pot mai mult! Acum o lună 
şi jumătate, sfinția-sa părintele Peter mi-a dăruit, din 
partea bisericii, patru milioane de taleri. 

—Şi ce a obținut în schimb? tresări arhiducele. 


—Ei, nu mare lucru. L-am pus pe Basta la dispoziția 
lui şi i-am semnat în alb un titlu de guvernator. 

—Doamne! exclamă arhiducele înmărmurit. Acum 
chiar nu-i mai văd nici o şansă lui Mihai. 

—Să nu o luăm chiar aşa, dragul meu! grăi Rudolf 
împăciuitor. În luna septembrie, Mihai va primi de la noi 
titlul de guvernator al Transilvaniei, astfel că cel semnat 
în alb îşi pierde puterea. Însă mi-e teamă de o ceartă cu 
Peter. Adică nu cu el, cu stăpânii lui din umbră. 

—Luaţi-i lui Basta comanda trupelor din Ungaria 
Superioară! se rugă arhiducele. Trimiteţi-l acolo chiar 
mâine pe marchizul de Burgau! El nu stă de vorbă cu 
Peter fără a ne întreba pe noi. 

—Am să mă mai gândesc, dragă Matthias. Pendulul 
acesta mă necăjeşte de vreo două zile. Dar îl desfac şi-i 
spăl bine fiecare piesă. 

Arhiducele nu insistă. Înţelese din vorbele lui Rudolf 
că nu mai doreşte să continue discuţia. Era totuşi 
mulțumit că obținuse pentru Mihai titlul de guvernator. 
Însă atuurile erau în mâinile lui Peter şi doar o minune l- 
ar fi putut apăra pe valah. 

leşi îngândurat şi-i povesti lui Chirilă o parte din 
discuția purtată cu împăratul. 

—Credeţi că ne va trimite titlul de guvernator? 

—Sper, domnule, răspunse Matthias, uimit că valahul 
nu părea impresionat de primejdia pe care o prezenta 
Peter. 


* 


La două zile după discuția cu Matthias, Chirilă Zece 
Cuţite şi însoțitorii săi opriră la un han aflat în drumul 
lor de întoarcere. Înserase. Apriga căldură din timpul zilei 
căzuse sub răcoarea amurgului. În vreme ce hangiul se 
ocupa de găzduirea noilor oaspeți, un călăreț obosit de 
drum lung socoti nimerit să tragă la acelaşi han. După ce 
calul său intră pe mâinile slujitorilor, călătorul veni în 


sufragerie, hotărât să înfulece la repezeală, cu gândul 
către odihnă. Da nu mică fu surpriza lui când la una 
dintre mese îl recunoscu pe Chirilă. Astfel că uită de 
oboseală, sări de pe scaunul său şi veni alături de 
cavaler. 

—Domnule, numele meu e Cristea. Sunt fericit că vă 
întâlnesc aici, fiindcă asta mă scuteşte de vreo două-trei 
zile de drum. Am pentru voi o scrisoare din partea 
principelui Mihai. 

„Fir-ar să fie! gândi cavalerul. Nu-mi place. Presimt că 
ne vom întoarce iar la Praga. Oare ce s-o mai fi 
întâmplat? Acum e nevoie de mine la Alba-lulia, nu pe 
coclauri.” 

Luă scrisoarea total nemulțumit. Însă abia parcurse 
primele rânduri, că pe fața lui severă apăru o paloare 
neobişnuită. 

„Veşti proaste”, socoti Tufănel. 

Dar Chirilă nu le pomeni un cuvânt despre cele ce 
aflase. Băgă scrisoarea în buzunar, uită de mâncare şi-l 
chemă pe hangiu. 

—Jupâne, te rog să duci în odaia mea nişte vin bun! 

După acele vorbe, scoase o pungă burduşită cu bani 
şi i-o întinse lui Cristea. 

—la-o, domnule, pentru oboseală şi în semn de 
prietenie! 

Călătorul nu aşteptă să i se spună de două ori. Chirilă 
se ridică parcă niţel năuc, îi făcu un semn lui Tufănel şi 
porniră împreună pe treptele ce duceau către odăi. Când 
ajunseră acolo, hangiul tocmai rânduia masa, aşa cum i 
se poruncise. lar după ce rămaseră singuri, asprul 
Chirilă, care zâmbea rar, aşa cum se nimerise acum, îl 
întrebă pe Tufănel: 

—Domnule, ai putea să bei cu mine pentru un prilej 
de bucurie? 

—Sunt puţini oameni în lume în stare să respingă un 
astfel de prilej, răspunse acesta, fără să priceapă mare 
lucru. 


Alte vorbe nu mai schimbară între ei. Închinară 
creştineşte şi băură, fiecare cu gândurile lui. 

„Pe sfânta Paraschiva, nu-i prea veselă o petrecere cu 
domnul Chirilă! constată Tufănel. De fapt, rar l-am văzut 
aplecat spre băutură. lar când o face lată, greu auzi o 
vorbă din gura lui. Eh, ce să-i faci? Fiecare om cu 
măruntele lui suceli”, filozofă îngăduitor. 

Trecură vreo două ceasuri. Ochii lui Chirilă se cam 
împăienjeniseră. Mai rezistent la astfel de prilejuri, 
Tufănel cânta domol, încercând să se înveselească de 
unul singur. Târziu când nu se mai aştepta să audă vreo 
vorbă, Chirilă întrebă molcom: 

—La câte luni merg pruncii în picioare? 

—Băiat, sau fată? 

—Ce importanţă are? 

—Nu dintre cele mai mărunte, zise Tufănel. Fetele 
cred că se ridică mai devreme. Pe la zece-unsprezece luni. 
Băieţii sunt mai greoi. 

—Ei asta-i! se mânie Chirilă. De când îşi îngăduie 
fetele să pornească înaintea băieților? 

—Asta n-am ştire, domnule, răspunse Tufănel cam 
nedumerit. Dar cunosc o fată care a luat-o din loc la opt 
luni. E vorba despre sora mea Didina. 

—Fie! acceptă Chirilă mărinimos. Însă băieţii ştiu să 
zică tată înaintea fetelor. 

—Vai, domnule, nu prea! 

—Adică, ce vrei să spui? se încruntă Chirilă, hotărât 
să nu mai cedeze nimic. 

—Didina a zis tată cu un an înaintea mea. 

—Drace! Erai supărat cu bătrânul? 

Tufănel îl privi doar cu un ochi şi răspunse nehotărât: 

—Zău că nu mai ţin minte! 

Dezamăgirea era vizibilă pe fața lui Chirilă, astfel că 
după ce-l privi pe Tufănel ca pe un duşman, după ce mai 
bău o cană de vin dintr-o sorbitură, grăi fălos: 

—Totuşi, băieții sunt mai tari. 

—Să nu spuneți asta, domnule! Până pe la vreo zece 


ani, Didina mă usca în bătăi. 

—Sunt mai frumoşi, explodă Chirilă. 

—Aş! 

De data aceasta, cavalerul începu să-l privească 
bănuitor pe Tufănel. 

„Vrea să-mi facă în necaz, gândi încercând să-şi 
alunge mahmureala. De când e lumea, bărbaţii îşi doresc 
un băiat. Deci e limpede că băiatul are haruri mai mari 
decât fata. Dar care or fi ele?” 

Chirilă bănuia că sunt unele merite în plus. Din 
păcate, vinul bun şi cam peste măsură nu-i îngăduia să 
le caute. Însă nici nu-i trecea prin minte să se dea bătut, 
astfel că zise disprețuitor: 

—Fetele cam fac pipi pe ele. 

—Da de unde, domnule? i-o întoarse Tufănel. Didina 
de la un an şi jumătate cerea afară. Eu am făcut de toate 
până la trei ani. 

Apoi, văzându-l pe Chirilă cum se dezumflă ca o 
băşică înțepată, în mintea istețului Tufănel se aprinse o 
lumină. 

„Să mă ia naiba de nărod ce sunt! Mi se pare că 
domnul Chirilă are un băiat. Nu ştiu de unde până unde, 
însă e sigur.” 

Ajuns la această constatare, Tufănel întoarse macazul 
discuţiei şi începu să se laude cu vremea copilăriei, 
găsindu-i Didinei cele mai rele cusururi. Şi la fiecare frază 
a sa, chipul cavalerului se lumina către zâmbet. lar când 
Chirilă dospi de-a binelea şi nu-şi mai încăpu în piele, ca 
o cocă în care drojdia de bere face minuni, Tufănel îl auzi 
întrebând: 

—Oare ce s-ar cuveni să-i duc? O sabie, sau un cuțit? 

—Cred că nişte dulciuri. Dar văzând că fața 
cavalerului se înnorează uşor, adăugă repede: Nişte 
dulciuri, o sabie, un cuțit şi două pistoale. 


* 


Doctorul Pezzen ajunse la biserica din pădurea de 
dincolo de Satu-Mare într-o după-amiază cu căldura 
turbată de-a binelea. Pusta, încinsă ca un cuptor, părea 
încremenită. Păsările nu se ridicau în văzduh. Gâzele 
mărunte îşi cătau adăpost prin desişuri. Pământul crăpat 
din lipsă de umezeală, iarba măruntă, cu vârfurile uscate, 
sau tufele rare, cu frunzele căzute către neputinţă, 
prezentau un peisaj dezolant. Când adia câte-o pală de 
vânt, rară şi neconvingătoare, din pustă se ridica un praf 
albicios, ce se ostoia repede. Pe drum, pulberea groasă de 
două degete dormea toropită. O spuză fierbinte plutea la 
rasul pământului şi nimeni nu ar fi putut spune dacă 
erau aburi, sau aerul ce se îngreuia în valuri sub 
apăsarea căldurii. Doar în pădure, acolo unde razele 
soarelui nu puteau pătrunde după pofta inimii, umbra 
deasă aducea puțină înviorare. 

Transpirat, cu hainele jilave, Pezzen cobori din trăsură 
şi intră într-o casă mai mare decât biserica alăturată, 
adăpostită frumos de copaci bătrâni, falnici, care o 
protejau iarna de viscole, iar vara - de căldura straşnică 
din pustă. Câţiva slujitori îi aduseră apă rece pentru 
spălat şi straie de schimb. 

O jumătate de ceas mai târziu, doctorul se simți 
înviorat şi îl primi pe părintele Peter. 

—Sper că aţi călătorit bine, domnule, zise prelatul, cu 
zâmbetul său blajin. 

—Ah, nu prea! răspunse acesta cam acru. Căldura nu 
m-a slăbit o clipă de-a lungul drumului. Nu a plouat de 
două luni, iar oamenii spun că asemenea secetă nu s-a 
pomenit de mult. Va fi un an slab. 

—Mânia lui Dumnezeu se arată adesea, murmură 
Peter umil. Păcatele aduc după ele osândă. Însă noi 
suntem prea mărunți pentru a judeca voința Celui-de- 
Sus, astfel că ne mulțumim a privi plini de căință. Ce 
veşti aduceți, domnule doctor? 

—Proaste. Auzind ce-i propun, Mihai abia mi-a 
îngăduit să-i vorbesc. 


—Atunci, facă-se voia Domnului! V-am aşteptat cu 
nerăbdare, fiindcă nu doream moartea păcătosului, ci 
îndreptarea sa. Odihniţi-vă, doctore! Ne vom îngriji noi de 
cele de cuviință. 

—Sfinția-voastră, oare se cuvine să-l osândiți pe un 
mare general şi un sincer aliat al creştinilor? 

—Eşti prea mărunt, domnule, pentru a pune astfel de 
întrebări, i-o reteză prelatul. Apoi, nu eu osândesc, ci 
biserica noastră. 

Doctorul tăcu speriat. Socoti totuşi că față de 
conştiinţa sa nu mai era dator cu nimic după acea 
întrebare, iar când grăi din nou, glasul său arăta 
profundă îngrijorare. 

—Mi-e teamă că în nopţile petrecute la Alba-lulia, 
oamenii lui Mihai m-au spionat adesea. 

—Fără folos, dragul meu, zâmbi prelatul. Cei care au 
făcut-o nu aveau ce să afle de la domnia-ta. 

Pezzen tăinui cu grijă temerile sale în privința soliei 
către Maximilian, însă îi povesti tot ce ştia despre urmele 
din pivnița şi din grădina casei lui Huszár. 

—N-avem prilej de nelinişte, îl domoli Peter. Unde au 
rămas cei douăzeci de oşteni ai lui Mihai cu care ați 
călătorit? 

—La Baia-Mare. Acolo i-am întors din drum. Dar s-ar 
putea să fi fost urmărit. 

—Şi eu cred, răspunse prelatul, spre surprinderea 
doctorului. 

—Cum de ați ajuns la asemenea păreri? 

—Simplu, domnule. Dacă aş fi fost în locul lui Mihai, 
m-aş fi întrebat de ce ați zăbovit două luni la Satu-Mare? 
De ce nu i-ați dus cei o sută de mii de taleri? Şi mai ales 
de ce vă întoarcețţi aici şi nu la Praga? 

—Ah, aşa e! exclamă Pezzen privindu-l cu admiraţie. 
Astfel de gânduri nu mi-au trecut prin minte. Însă, chiar 
dacă ceva iscoade ar veni după mine, ele nu ar afla mare 
lucru atâta vreme cât nu vă cunosc şi nu bănuiesc 
misiunea voastră aici. 


—Nu se ştie, domnule doctor, zâmbi prelatul din nou. 
Pe adversar, totdeauna trebuie să-l prețuieşti pentru 
inteligența lui. Nesocotindu-l, ai neajunsuri când te 
aştepţi mai puțin. Apoi, nu uita că nobilii cu care ne-am 
întâlnit cunosc rostul meu aici. Dacă unul dintre ei a 
scăpat vreo vorbă din greşeală, sau cu un scop, ar fi prilej 
de ameninţări asupra noastră. 

—În privinţa nobililor mă îndoiesc de temeiul bănuielii 
voastre, răspunse doctorul. Ei sunt conducătorii 
răscoalei. Ei sunt cei mai nemulțumiți de domnia lui 
Mihai în principat. 

—Poate, aprobă Peter. Poate că o fi aşa, dar eu mi-am 
luat unele măsuri de prevedere. Am auzit prea multe 
lucruri mari despre cavalerii lui Mihai, şi aceasta ne 
îndeamnă spre chibzuială adâncă. 


* 


Spre apus de Satu-Mare şi în stânga drumului care 
duce în pustă, erau cândva nişte iazuri frumoase, 
înconjurate de pădure. Nu departe de iazuri, se afla o 
mică biserică de lemn, a cărei vârstă se pierdea în 
desişurile timpului. Nimeni nu ştia cine o aşezase acolo. 
Nimeni nu-i cunoştea istoricul. Cu ani în urmă, nişte 
călugări îşi aflaseră odihnă alături de ea. Lemnul pădurii, 
produsul iazurilor pline cu peşte, o stupină uriaşă, unele 
pământuri bune de rod şi frumoasele danii făcute de 
autorități, sau credincioşi, le aduseră odată cu trecerea 
anilor mari bogății. Aşa stând lucrurile, măruntele 
adăposturi de odinioară ale călugărilor fură îndepărtate, 
iar în locul lor, meşteri pricepuți ridicară o casă 
impunătoare, cu odăi multe şi mari. Aşezată pe o 
ridicătură de pământ, casa fu înzestrată cu pivnițe lungi, 
ferite de umezeala obişnuită pe acolo. După o vreme, pe 
sub coroanele copacilor apăru un zid înalt cât două 
straturi de om, astfel că stăpânii locului s-ar fi putut 
apăra împotriva oricui. Dar liniştea tihnită de lângă iazuri 


dispăruse odată cu sosirea înaltului oaspete Peter, ce 
adusese cu el vreo opt slujitori şi douăzeci de oşteni 
gălăgioşi, greu de obişnuit cu vorba domoală. Aici sosise 
doctorul Pezzen, fericit că isprăvise cu bine istovitoarea 
călătorie. Fericit şi satisfăcut, fără să-i treacă prin minte 
că la marginea pădurii se oprise un călăreț, care venise pe 
urmele încă proaspete, lăsate de trăsură. Dar călărețul 
nu urmă drumul parcurs de doctor, ci zăbovi o vreme pe 
sub uriaşele coroane ale copacilor, iar când soarele căzu 
frumos către asfințit, îşi mână calul peste câmpuri şi 
reveni la Satu-Mare. Privit în treacăt, omul acela ciudat 
arăta a târgoveț obişnuit cu negustoria sau cu ceva 
meşteşug. Straiele sale cam lustruite de tăria timpului, 
gonacul nu prea de soi şi lipsa armelor întăreau o astfel 
de părere. lar cum de-a lungul veacurilor oamenii au fost 
judecați şi preţuiți mai mult după îmbrăcăminte, Cae 
Indru putea fi satisfăcut că nu i se acorda vreo atenție 
deosebită. La Satu-Mare se nimerise zi de târg. Străzile, 
nu prea largi, gemeau de țărani, meşteşugari, târgovețţi 
simpli sau negustori. După ce ocoli zonele mai 
aglomerate, cavalerul ajunse cu oarecare zăbavă la hanul 
Doi Porumbei şi lăsă calul în seama slujitorilor de la 
grajduri. 

—Pe cele şapte porți ale iadului! strigă Sile Adormitu 
văzându-l că intră în odaie. Începusem să fiu îngrijorat. 

—Ar fi bine să-ți păstrezi temerile pentru la noapte, 
zâmbi Indru, 

—Fiți fără grijă, domnule! râse acesta. Mai ales că din 
vorbele voastre am înțeles că vom avea de lucru la 
noapte. 

—Chiar mult, prietene. Doctorul nu s-a oprit la vreo 
casă din oraş, aşa cum mă aşteptam şi cum ar fi fost 
firesc, ci a tras la o biserică dintr-o pădure. Fiind ziuă nu 
m-am încumetat să mă apropii prea mult, dar socot că 
am văzut destul. 

—Ce naiba caută el într-o pădure, când la Satu-Mare 
ar fi avut mai mult confort? 


—Asta mă întreb şi eu. Cu puţină şansă, poate că vom 
afla ce caută nu numai el acolo, ci şi alții. Din 
ascunzătoarea pe care mi-am ales-o, am văzut nişte 
trăsuri ce se îndemnau către biserica aceea. Una dintre 
ele purta semnele lui Ştefan Báthory de Ecsed. Alta - pe 
cele ale cancelarului Naprâgy, iar a treia aparţinea fără 
îndoială lui Bornemissa. Cât despre următoarele, nu le- 
am recunoscut, din lipsă de semne. 

—Ciudat! murmură Sile. Tare nu-mi vine a crede că i- 
a prins pe toți dorul de rugăciuni. Mai ales prezența lui 
Naprâgy aici mă uimeşte. Dar dacă Pezzen nu s-a oprit o 
clipă la Satu-Mare, de unde până unde ştiu nobilii despre 
întoarcerea lui? Fiindcă între sosirea doctorului şi drumul 
nobililor la biserica din pădure există o legătură limpede 
ca lumina zilei. 

—Poate că ei ştiau data de întoarcere a doctorului. 

—Asta înseamnă că şi-au dat întâlnire din timp, socoti 
Adormitu. 

—N-ar fi exclus. 

—Dar de ce se întâlneşte Pezzen cu nobilii? De ce 
tocmai cu cei mai vrăşmaşi nouă? 

—Rămâne să aflăm, grăi Cae îngândurat. 

Fiind zi de târg, barierele oraşului se închideau ceva 
mai târziu. Adică, îndată după căderea întunericului. Cei 
străini de Satu-Mare îşi zoreau paşii, sau caii, pentru a 
apuca să treacă dincolo înainte de a fi opriți de străji. Unii 
gălăgioşi, alții cu chef ori cu gândurile la rosturile lor, 
călătorii se înghesuiau spre ieşire într-o îmbulzeală 
straşnică, apoi se pierdeau în pustă, către cine ştie ce 
aşezări. Cae şi Sile părăsiră oraşul odată cu cei întârziați, 
dar nu urmară drumul obişnuit, ci îşi îndemnară caii 
undeva peste câmp. Încă nu apăruse luna, iar aerul, greoi 
de la căldura zilei, împrumuta slab din răcoarea nopții. 
Peste pustă, natura parcă îşi oprise respiraţia într-o 
linişte plină de farmec. Apăru luna. lar în tăcerea 
desăvârşită, cântecul greierilor aducea calmul şi pacea 
tainică a nopții. 


Cei doi călăreți intrară în pădure, dar nu se avântară 
către miezul ei, ci îşi legară animalele departe de ţinta 
călătoriei. Pe sub copaci, lumina pătrundea slab. Numai 
partea de sus a pădurii strălucea ca poleită cu aur. Cae şi 
Sile nu mergeau grăbiţi. Zgomotul unei crengi rupte sub 
încălțări s-ar fi auzit acolo ca un trosnet de armă. După 
presupunerile lor, biserica se afla undeva mai spre apus, 
în zona iazurilor. Sile avea mare încredere în harurile de 
orientare ale lui Indru, astfel că singura sa grijă era aceea 
de a face paşi chibzuiți. Obişnuit cu felul acela de a se 
strecura la vreme de noapte, Cae umbla mai sprinten, 
apoi aştepta adesea până când căpitanul sosea lângă el. 

Trecuse mai bine de o jumătate de ceas când ajunseră 
la un luminiş. În faţa lor, la cel mult o sută de paşi, ceva 
părți ale zidului care împrejmuia biserica şi celelalte 
clădiri apărură luminate frumos de puterea lunii. Şezură 
o vreme nemişcați. De dincolo de zid nu răzbea nici un 
zgomot. În aer se simţea plăcută umezeală ce venea 
dinspre iazuri. Adăpostiți de umbra deasă dintre copaci, 
ocoliră luminişul, fiindcă la poarta cea mare cu siguranță 
se aflau ceva străji. Ajunseră curând lângă zid. Înălțimea 
acestuia ferea interiorul de orice privire iscoditoare. Dar 
multe dintre crengile copacilor, aplecate peste el, l-ar fi 
putut ajuta să-i încalce creasta. Sprijinit de braţele 
puternice ale lui Cae, lunganul Sile se săltă într-un copac 
a cărui tulpină aproape atingea cărămizile. Câteva clipe 
mai târziu, tânărul cavaler veni lângă acesta. Dincolo de 
zid, alți copaci parcă dormeau în tihnă. Doar spre dreapta 
şi spre stânga, cei doi observară nişte clădiri ascunse de 
bariera arborilor. Cum nu cunoşteau locurile, porniră mai 
mult dintr-un îndemn către stânga. După câţiva paşi, 
rămaseră pironiți, iar mâna lui Cae țâşni ageră spre 
cuțite. Undeva nu prea departe de ei, parcă foşnise ceva. 
Dar zgomotul nu se repetă, astfel că, cei doi îşi 
continuară drumul. Se furişară pe lângă zidul unei 
clădiri. Lumina lunii devenise atât de puternică, încât s- 
ar fi putut citi o scrisoare. După vreo treizeci-patruzeci de 


paşi, cei doi observară mirați că se află într-o curte 
înconjurată pe trei părți de zidul casei. Un nou foşnet 
răzbi dintre copaci, urmat de un foc de pistol. Mâna lui 
Cae porni fulgerător către brâu. Cuţitul său bâzâi uşor 
prin aer, iar o clipă după aceea se auzi un țipăt urmat de 
tropăituri. Amândoi înțeleseră dintr-o privire că drumul 
către pădure le e tăiat. Văzură alături de ei o uşă. Dintre 
copaci ploua cu focuri de pistol şi numai distanța mare 
sau graba trăgătorilor îi feri de alte necazuri. Spre 
mirarea lui Cae, clanța cedă la prima apăsare. Intrară 
într-un coridor larg, luminat frumos. La capătul său, 
nişte bărbaţi ridicară pistoalele asupra lor. În stânga, o 
scară de piatră cobora undeva sub clădire. Săriră acolo, 
însă fără folos. Treptele duceau către o uşă grea de stejar, 
iar uşa era încuiată. Un bărbat apăru o clipă lângă 
balustrada scării şi le strigă: 

—Predaţi-vă, domnilor! Altfel, vă ciuruim cu focuri de 
armă! 

Neprevederea îl costă scump. Cuţitul lui Cae săgetă 
aerul şi i se înfipse în piept până la plăsele. Urmară unele 
focuri ale soților aceluia, dar scobitura de jos a scării îi 
feri de moarte pe cei doi prieteni. Sile încercă zadarnic să 
deschidă uşa. Erau prinşi acolo fără sorți de scăpare, 
chiar dacă cei de sus nu îndrăzneau să se arate. Cae 
folosi unul dintre cuțite pentru a împinge zăvorul, însă nu 
reuşi decât să-i frângă lama. Trecură câteva minute. Apoi, 
auzul fin al lui Indru prinse zgomot de paşi dincolo de 
uşă. Alături se folosea o cheie şi, spre mirarea lor, zăvorul 
cedă. Cine era oare în spatele ei? Sile apucă mânerul 
clanței. Câteva clipe şezu nehotărât. O apăsare uşoară a 
prietenului său îl convinse să dea uşa de perete. Dincolo, 
cineva purta un sfeşnic. Trei bărbaţi aşteptau cu 
pistoalele ridicate, doar la câțiva paşi. Cae aruncă un 
cuțit către cel cu sfeşnicul, dar pistoalele sloboziră foc. 
Tânărul simți o arsură puternică, iar lumina dispăru 
brusc. Braţe străine îl prinseră ca într-un cleşte, însă nu 
le dădu atenţie, ci se miră că nu mai vede lumină. Alături 


de el era vânzoleală mare. Auzi un răcnet de moarte şi se 
bucură că nu era al lui Sile. O voce porunci să fie ridicat 
sfeşnicul. Pleoapele îl usturau cumplit pe Cae, iar în ochi, 
parcă îi aruncase cineva nisip. Împins de la spate, urcă 
treptele, poticnindu-se. Merse de-a lungul unui coridor. 
Apoi se deschise o uşă. Cineva întrebă cu voce calmă, 
plăcută: 

—Numai doi? 

—Numai, monseniore, răspunse altă voce. 

—Îl cunoaşteţi? 

—Da, sfinția-voastră, se auzi glasul lui Pezzen. Cel din 
stânga e cavalerul Cae Indru. Celălalt - căpitanul Sile 
Adormitu. 

—Frumos, frumos! grăi din nou cel cu titlul de prelat. 
Am auzit despre voi, domnilor, atâtea lucruri, încât v-am 
aşteptat cu nerăbdare. Bănuiam că ne veți onora cu o 
vizită, astfel că v-am pregătit o primire călduroasă. Păcat 
că ne-aţi ucis patru slujitori! Aş putea să ştiu scopul cu 
care ne căutaţi, domnule Indru? 

—V-aş pune aceeaşi întrebare, i-o întoarse tânărul 
cavaler. 

—Vă cred, dar azi numai noi avem această cădere. De 
ce l-ați urmărit pe domnul Pezzen? 

Cae intui din discuţia purtată că nu doctorul era cel 
ce condusese prinderea lor, ci acel prelat. Deci, biserica 
catolică intervenise în Transilvania peste Pezzen, ce părea 
a fi umilul ei slujitor. Aici se ascunde misterul zăbavei 
doctorului la Satu-Mare. Totuşi, s-ar fi putut să greşească 
în presupunerile sale. Bănuiala cerea o confirmare mai 
adâncă. 

—Nu avem ce vorbi împreună, domnule, răspunse 
tânărul. 

—Poate vă răzgândiţi, zise prelatul cu voce blajină. Vă 
vom trece prin cazne. Luaţi-i! porunci el. 

Cineva îl împinse de la spate pe Indru. Acesta se 
împletici fără noimă şi căută sprijin cu braţele. 

—O clipă! vorbi prelatul din nou. Apoi veni lângă Cae, 


îi ridică pleoapele, privi cu băgare de seamă şi spuse 
cucernic: Omul acesta e orb. Duceţi-l, domnilor! Mari şi 
minunate sunt căile cerului! 

Auzind asemenea vorbe, Sile păli. Uită de rana sa din 
umăr, fiindcă simți cum i se strânge inima de jale. Făcu 
un gest disperat să scape din strânsoarea brațelor, dar 
fără folos. Câţiva slujitori îl conduseră undeva sub 
clădire. După ce-i legară cu frânghii trainice, aceştia 
părăsiră încăperea. Doar doi dintre ei rămaseră 
dimpreună cu Peter. La un semn al prelatului, aprinseră 
focul pe o vatră ce părea să fi fost folosită adesea. 

—Domnule Indru, grăi Peter aproape blând, sub 
puterea focului puțini sunt oamenii care nu-şi dezleagă 
limba. Ne pare rău că vă supunem la cazne şi o facem 
numai pentru siguranța planurilor noaste. De fapt, vă 
cerem destul de puţin. Doresc să aflu tot ce ştie stăpânul 
vostru despre mine şi despre întâlnirea mea cu o parte 
dintre nobilii principatului. Dacă răspunsurile ne 
mulțumesc, veți muri creştineşte. 

După cele rostite de prelat, Cae avu, în sfârşit, 
confirmarea bănuielilor sale. Acum era limpede că 
biserica catolică a imperiului intervenise în principat. 

—Măria-sa Mihai nu-i stăpânul, ci prietenul nostru, 
răspunse el. 

—Mă rog! Nu asta are importanță acum. Aştept să 
vorbiți înainte de a fi prea târziu. Oricum, nu aveți ce 
pierde. Mihai va mai trăi câteva zile după voi. În zori, un 
trimis al meu va pleca spre Alba-lulia. În felul acesta 
puterea lui şi a voastră va fi doborâtă pentru totdeauna. 
Unirea pe care ați făcut-o se va prăbuşi ca un castel 
clădit pe nisip. 

—Greşiţi, domnule! zâmbi Cae. Poate că noi şi 
principele Mihai ne vom pierde viața, dar ceea ce a rămas 
în sufletele oamenilor nu poate fi distrus. Noi am sădit în 
suflete sămânța unirii neamului. Ar trebui să asasinați 
un întreg popor pentru a opri sămânța să încolțească. Un 
neam nu trăieşte doar prin câțiva oameni, iar în locul 


nostru vor veni alții, chiar mai buni decât noi. Aşa stând 
lucrurile, ceea ce faceți azi sau mâine are o importanță 
mai mică. Voi şi stăpânii voştri sunteți prea mici în fața 
poporului român. Mă mir că nu înțelegeți astfel de 
lucruri. De când e lumea, a dăinuit ceva impus cu forța? 

Preocupat de gândurile sale, Peter nu-i răspunse. 

„Dacă cineva dintre nobili nu a trădat, n-am a mă 
teme în privința planurilor noastre, fiindcă Mihai nu ştie 
despre viitoarea răscoală. Cred că i-a trimis pe aceştia 
încoace mai mult dintr-o bănuială asupra lui Pezzen. În 
sfârşit, vom vedea.” 

Făcu un semn slujitorilor. Unul dintre ei se apropie de 
Indru şi-i ridică haina şi cămaşa în aşa fel încât să-i 
rămână spatele liber. Al doilea înroşea în foc o bară de 
fier. 

—Părinte! strigă Sile, cuprins de o furie fără margini. 
Chinuiţi-mă pe mine în locul său! Eu sunt mai slab la fire 
şi veți auzi răcnete frumoase. Sunteţi preot şi nu se cade 
să lucraţi împotriva unui infirm. 

Dar Peter nu-l luă în seamă. Slujitorul scoase fierul 
din foc şi-l lipi de spatele tânărului. Un miros greu de 
carne arsă se răspândi prin odaie. De pe buzele lui Cae 
nu răzbi măcar un geamăt, chiar dacă fruntea şi fața se 
umpluseră de broboane sub apăsarea durerilor. 

„Sunt orb, gândi el. Acum, nimeni nu mai are nevoie 
de mine. Aş fi o... aş fi o... povară pentru alții. Iar Stela...” 

—Ajunge! porunci prelatul. Doreşti să vorbeşti, 
domnule Indru? 

Cum nu primi nici un răspuns, fiindcă gândurile 
tânărului erau undeva în Semenic, la prima întâlnire cu 
Stela Cristu, îi făcu semn slujitorului să continue. Dar în 
clipa aceea, uşa sări în lături. Cae auzi un răcnet de 
moarte şi bănui a fi al lui Peter. Zgomote mari se 
precipitară în jurul său, urmate de alte strigăte. Apoi, 
vocea lui Costache Caravană susură blând ca o adiere: 

—Pe zulufii de-o şchioapă ai Zambilicăi, eşti doar niţel 
prăjit pe spinare! Păcat că nu-i vreme să te oblojesc 


acum! Îi tăie legăturile. Poţi să te ţii pe picioare? 

—Pot, dar sunt orb, răspunse tânărul. 

Abia acum pricepu Costache semnele disperate ale lui 
Sile. Grăsunul încremeni locului şi simți că-i lipseşte 
aerul, iar în clipa următoare, făcu eforturi să nu urle de 
deznădejde. Însă cum nu era vreme de pierdut, luă mâna 
lui Cae într-a sa şi grăbiră spre ieşire. Câteva minute mai 
târziu, şase cai galopau întins printre iazuri şi păduri, 
către sud. 

Încuiat într-o încăpere de la etaj, doctorul Pezzen nu 
dormi toată noaptea. Când se lumină de ziuă, îşi adună 
tot curajul pentru a porni în recunoaştere. Lângă poarta 
cea mare descoperi doi slujitori înjunghiați în spate. 

„Cu cei morți pe coridoare, sunt opt, gândi el. Doi în 
pivniță şi cu părintele Peter, fac nouă. Patru în grădină, 
treisprezece. Trei lângă zidul împrejmuitor, şaisprezece, 
Jesus-Maria! Un adevărat măcel. Au mai rămas în viață 
doar patru. Doi vor pleca îndată către Praga, pentru a 
duce la mănăstirea Strahov groaznica veste despre 
uciderea cucernicului Peter. Dacă stau să mă gândesc 
bine, mă bucur că ticălosul acesta nu mai e în viață. Cine 
ştie ce necazuri aş fi avut de pe urma lui?! Cât despre 
frumoasele noastre planuri, cred că s-au dus de râpă. Va 
mai trece o vreme până când altul va veni în locul lui 
Peter.” 


* 


În timp ce doctorul medita cu groază asupra celor 
întâmplate, cei şase fugari se apropiau de cetatea 
Chiuarului. Ideea de a poposi acolo fusese a lui Ducu cel 
Tute. Acesta ştia că felcerul Ilie din Hațeg se află în Chiuar 
pentru a-i da unele îngrijiri vrednicului căpitan Baba 
Novac. Rănile lui Cae, ale lui Sile şi Ciripoi-tatăl îi 
împiedicau să facă drum mai lung. Dar ei nu ajunseră 
până la cetate, ci poposiră într-un cătun din apropiere, 
hotărâți să ascundă măcar pentru o vreme cumplita 


nenorocire a tânărului cavaler. Traseră la o casă aşezată 
pe curmătura unui deal. Grădina ei mare cât un parc, ce 
cobora până în vale, frumos împodobită de arbori înalți, 
oferea un loc minunat de refacere. Numai Ducu nu 
descălecă alături de ceilalți, zorindu-şi calul pe drumul 
către Chiuar. 

Costache obloji rănile celor trei şi isprăvi lăudabil, 
înainte de sosirea felcerului. 

—Cum ne-aţi dat de urmă? îl întrebă Cae. 

—Nu prea greu, răspunse grăsunul. Generalul Kornis 
i-a povestit principelui despre întâlnirea lui Peter cu 
nobilii dornici de răscoală. El şi-a arătat credința față de 
măria-sa Mihai, uimindu-ne cu totul. Acum sunt convins 
că are un înalt simț al onoarei. Ştia despre biserica din 
pădure, fiindcă fratele său, Farkas Kornis, e unul dintre 
conducătorii conspirației de la Satu-Mare. Aşa s-a făcut 
că am ajuns acolo cu puţin în urma voastră. Auzi, Cae? 
Dacă i-ai fi văzut pe Tufănel şi Ciripoi luptându-se ca 
nişte diavoli, te-ai fi crucit. Păcat că sunt cam bătrâiori! 

Felcerul Ilie din Haţeg îşi făcu apariția fără Ducu, 
purtând cu el ceva bagaje mari, despre rosturile cărora 
nimeni nu ar fi putut să vorbească în afară de el. Dar Ilie 
nu era guraliv din fire. Îi înştiință pe Cae şi Costache, în 
puţine cuvinte, că prietenul lor urmase drumul către 
Alba-lulia. După acele vorbe, îşi văzu de treburi. Curăţă 
cu răbdare sprâncenele şi genele arse, iar când isprăvi 
migăloasa treabă, privi îndelung ochii lui Indru. Apoi 
răscoli prin bagajele sale, alese unele rădăcini de plante şi 
le puse la fiert. 

A doua zi în zori, Ilie desfăcu bandajul de pe ochii 
tânărului, dar nu în casă, ci afară, la soare. 

—Vedeţi ceva? întrebă felcerul cu vocea lui cam 
posacă. 

Parcă zăresc lumina soarelui, ca flacăra unei 
lumânări care se află departe. 

—Închideţi stângul, domnule! 

Cae se supuse. 


—Ei? 

—Nimic. 

—Acum, dreptul! 

—Cu acesta zăresc lumina din nou. 

—Dar copacii din fața voastră? 

—Parcă. Parcă ceva întunecos. 

—Mda! Mâine vom încerca din nou cu stângul. Cât 
despre cel drept, cred că într-o săptămână va fi ca şi 
altădată. Totuşi, mă miră stângul. Mi se pare chiar mai 
limpede decât celălalt. 


* 


La două zile după discuția cu felcerul, Cae porni de-a 
lungul unui gard, ajutându-se cu mâinile. Costache, Sile, 
Tufănel-tatăl şi Ciripoi-tatăl se aşezară undeva la umbră 
şi gustau cumpătat nişte vin de Teaca. Din vreme-n 
vreme, Cae închidea când un ochi, când altul. Spre 
mirarea lui, cu cel stâng parcă începuse a zări mai bine. 
Uneori, desluşea tulpinile copacilor, ca printr-o ceață 
deasă. Ajunse curând la un colț al gardului aflat în vale şi 
auzi, nu departe de el, susurul plăcut ca o binecuvântare 
al apei unui pârâiaş ce cobora vioi printre pietre. Se căzni 
multă vreme să vadă apa, însă nimic nu-i era clar, astfel 
că-i rămase doar bucuria de a asculta lupta dintre apă şi 
piatră. Ceva mai încolo, poate la vreo treizeci-patruzeci de 
paşi, o fată cu părul roşu, căzut în valuri peste umeri, 
şedea încremenită şi-l privea. Pe fața ei neasemuit de 
frumoasă, lacrimile se rostogoleau molcom, dar ea nu le 
luă în seamă. După un timp hotărî să pornească spre 
Cae, parcă speriată că acesta ar putea să dispară. Auzul 
fin al tânărului prinse zgomotul uşor. Rămase o clipă 
atent. Apoi, deşi nu purta vestitele lui cuțite, mâna zvâcni 
spre brâu, într-un gest obişnuit, iar vocea sa aspră sună 
strident în liniştea locului. 

—Cine-i acolo? 

Stela, fata cu părul roşu, nu-i răspunse. Buzele îi 


tremurau ca ale pruncului înainte de plâns. Cae zâmbi 
gândindu-se la neliniştea ce-l cuprinsese adineauri. Aici 
nu exista nici o primejdie. Bănui să fie vorba despre 
felcer. Mai mult ca sigur că acesta îi încerca starea 
ochilor. Zări o umbră care intrase între soare şi el. Dar 
mersul acesteia arăta prea uşor. Întinse mâna. Degetele 
sale întâlniră un umăr delicat de femeie. 

—Dumnezeule! bâigui el. 

Degetele se ridicară spre păr. Fata le simți cum 
tremură, ca aripile puiului de vrabie căzut din cuib. Îl 
cuprinse cu brațele şi se ghemui la pieptul lui. Şezură 
multă vreme îmbrățişați. Inimile lor parcă împrumutaseră 
susurul apei. 

—Principele e sus, în casa gospodarului, murmură ea. 

—Principele? 

—Da. Am venit amândoi într-un suflet. Nu ne-am 
îngăduit popasuri. El te-a văzut adineauri din drum, însă 
mi-a dat întâietate. 

—Dar Ducu? 

—Domnul Ducu şi preotul capelei noastre din Obreja 
sunt la biserică. Sub coasta alăturată se vede o biserică 
mică de lemn. Principele ne va fi nănaş. 

Ceva mai târziu, Costache Caravană, care asistase la 
cununie ca martor, dori să îmbrățişeze mireasa, dar 
frumoasa castelană făcu un gest uimitor. Prinse mâna 
grăsunului şi, înainte ca acesta să se dezmeticească, îşi 
lipi buzele de ea. 

—Pe Zambi... pe frâul... pe cocoaşa... nu se cade! 
protestă el. 

Fata îl privi lung şi grăi cu multă căldură: 

—N-am sărutat mâna unui prieten, ci a unuia dintre 
cei mai viteji bărbați ai neamului nostru. 

—Fir-aş al naibii, să mă ia naiba! gemu Costache cam 
aiurit. 

Apoi se îndepărtă brusc, fiindcă inima lui mare nu 
putea suporta astfel de gingăşii. Cătă în jur şi, cu toate că 
se înnorase a ploaie, i se păru că întreaga coastă se 


dezmiardă, neruşinată şi proaspătă, în lumina soarelui 
dulce. 


Sfârşit 


